
Hard diskul 


(Cu opt ani în urmă) 


Pret de o secundă, Cecilia simţi tăcerea care se așternu după 
ce opri motorul ca pe un fel de liniște. Apoi oftă zgomotos. 
Niciodată nu fusese mai neliniștită ca acum. 

Mașina era parcată pe pietrișul din curtea grădiniței la care 
mergea Micuța, Lillan. 

In mod normal și-ar fi înşfăcat geanta care zăcea de obicei în 
compartimentul dintre scaune și s-ar fi repezit să-și ia fiica de la 
grădiniță. Intotdeauna pe fugă, întotdeauna cu gândul la 
următorul punct din agendă. 

Dar în ultimele săptămâni n-a mai suportat. Puzzle-ul ăsta de 
Zi cu zi nu mai părea un puzzle, ci un cutremur care amenința 
să-i azvârle întreaga familie în haos și umilire. 

lar astăzi chiar că ar fi trebuit să se arunce din mașină și să-și 
ia copilul, pentru că se aflau în pericol. Dar, în loc de asta, se 
lăsă pe spate și rămase în mașină. Liniştea îi făcea bine și știa 
că niciunul dintre cunoscutii ei n-ar fi putut s-o vadă acolo și să 
se întrebe de ce moțăia în mașină la patru după-amiaza. 

Dar nu putea să închidă ochii. 

Se temea de ce ar fi putut vedea după pleoape. 

Cu aproximativ o oră în urmă se întâmplase ceva ce a 
schimbat totul. Din nou. 

O luase pe jos de la Kungsholmen până la T-Centralen, cu 
gândul să ia metroul până la serviciu. li spusese șefului ei că 
trebuie să ajungă la medic din cauza unei dureri de spate. 

Ploua mocnit și stropii de ploaie îi înțepau fața ca niște ace 
minuscule. Băltoacele de pe stradă arătau ca niște pete 
lucioase, întunecate. 

Trecu pe lângă primărie și numără șapte autocare cu turiști 
parcate în fața clădirii. Un grup de femei îmbrăcate în geci 
matlasate atât de groase, încât păreau niște exploratori polari, 
stăteau adunate în jurul unui ghid. Stăteau toți îngrămădiți unii 
în alții cu umbrelele lor desfăcute ca un scut comun, menit să-i 
apere de vremea rea. 

Cecilia traversă strada ca să nu trebuiască să se înghesuie. În 
timp ce o luă cu pași repezi pe celălalt trotuar, fu cuprinsă de un 
sentiment ciudat. La zece metri în spatele ei, un bărbat traversă 
la rândul lui strada, cu căciula de iarnă trasă peste ochi. Și el 
grăbi pasul. Oare nu pe el l-a văzut fumând în față la 7-Eleven, 
vizavi de intrarea maternității? De parcă ar fi așteptat ceva. Să 
iasă ea, oare? 

În clipa următoare îi sună mobilul. Număr secret. 

— Cecilia Emanuelsson? 

Era o voce de bărbat. 

— Da, eu sunt. 

— Bine. Voiam să zic doar că bărbatul tău e la noi. 

— Ce? 

— Întoarce-te. 

Cecilia făcu stânga-mprejur și văzu turiștii îndreptându-se 
spre intrarea principală a primăriei. Îl căută cu privirea. Pe 
trotuarul celălalt se vedea un bărbat la costum, cu o umbrelă. 
Apoi îl zări. Era bărbatul cu căciulă. La o azvărlitură de băț de 
ea, sprijinit de un stâlp electric. Ploaia nu părea să-l deranjeze 
deloc. Stătea cu telefonul mobil lipit de ureche. Când văzu că-l 
descoperise, ridică telefonul, de parcă ar fi vrut să-i facă semn 
cu el. 

Apoi îl auzi în receptor: 

— Taci din gură și ascultă aici. E foarte simplu. Mats e la noi. 
Îţi urmărim fiecare mișcare. Dacă tu sau altcineva vă duceti la 
poliție, vă omorâm imediat. Voiam doar să știi. 

o 

Ar trebui să deschidă repede portiera și să se ducă după 
Micuta și Benjamin. Si-apoi ar trebui să ia primul avion spre ai 
ei, de la Arlanda. Să sune la poliție nu era o optiune viabilă, își 
dădu seama după ce se gândi la consecințe. Și-apoi voia să-i 
știe pe copii într-un loc sigur, departe de Stockholm. 

Cu toate astea, nu era în stare să iasă din mașină. 

Se întreba cum de-a ajuns în situația asta. 

18 ianuarie 


Pantofii: Zegna. 

Smochingul: Corneliani. 

Cămașa: Fray. 

În seara asta, Philip Schale arăta top notch. Nimeni nu mai era 
ca el. 

Întregul outfit îl costase treizeci și două de mii de coroane la 
Hans Allde - dacă nu lua în calcul și cămașa pe care o 
comandase direct din Italia. 

O primise deja cu o săptămână în urmă, împreună cu trei 
cămăși de purtat la serviciu. Sea Island Quality, bumbac two 
fold, cu nasturi din perle adevărate, detalii cusute cu mâna pe 
umeri și guler. Îl ușurase de o mie nouă sute de euro. Un chilipir. 

Dar acum cineva îi vărsase bere pe smoching și pe cămașă. 
Sau poate un cocktail. Sau o fi fost doar apă? Chestia e că nici 
măcar el nu-și mai amintea. Nu-și amintea nici unde s-a 
întâmplat. Ştia doar c-a simţit ceva umed pătrunzând prin lâna 
de calitate superioară. 

Philip aruncă o privire în jur. Era sâmbătă seara, în cel mai 
tare loc din oraș. Ringul de dans din salonul VIP de la Clara era 
superfull. 

Axel nu apăruse încă. S-o fi dus acasă direct după cină - toată 
lumea știa că ura evenimentele caritabile. 

În schimb, Carl dădea din braţe de zor pe ringul de dans: 
fruntea lui umedă de transpiraţie reflecta razele de lumină ale 
stroboscopului, ca o oglindă. 

Și lan - Philip întoarse capul - ah, da, stătea chiar lângă el, la 
masa plină cu băuturi. 

Gulerul smochingului abia atingea gâtul lui lan - ca într-o 
reclamă pentru colecția de iarnă de la Brioni. Nodul papionului 
era încă perfect, deși era deja patru și un sfert. lan mereu a 
ţinut la chestiile astea. 

lan se aplecă înainte și îi ţipă în ureche: 

— Sorry, plătesc eu pentru curăţătorie. Nu-i problemă. 

Deci fusese vina lui. 

— Ce cămașă marfă. Ştii că nouăzeci și cinci la sută din 
prostime n-a pupat în viaţa ei cămașă făcută la comandă. Și 
cincizeci la sută habar nu au ce-i aia Fray. Tâmpiţi puturoși și vai 
de curu’ lor. 

Philip nu înţelegea despre ce vorbea lan. O fi luat cam mult la 
bord, sau poate era doar o manevră să-i distragă atenţia de la 
faptul că vărsase băutura pe el, sau poate că era doar ca de 
obicei. 

e 

Din difuzoare: Avicii pompa un ritm vertical. 

In nări: coca intensifica senzaţia orizontală - părea că 
podeaua se rotește în jurul propriei axe. Philip prizase o doză cu 
douăzeci de minute în urmă, aplecat peste masă. Era în 
separeul special, cu S mare. Nimănui nu-i păsa de ce făcea. 

So wake me up when it's all over. Oamenii acompaniau 
melodia ca niște descreierați, urlau ca niște porci. Săreau în sus 
și-n jos, se agăţau de sentimentul ăsta, al lipsei de griji. 

lan se aplecă înainte din nou. 

— Uită-te la ei. Cât de ușor poţi să-i duci de nas. Țărani. l-di- 
oți. 

Philip nu-i mai suporta văicărelile. Sorbi puţin din cocktail. 
Gustul de lămâie i se părea înviorător - mai luă o gură și încercă 
să se concentreze pe ringul de dans. 

Văzuse pe cineva care i se păru cunoscut. 

Stroboscopul îi injectă în cap imagini noi. Întâlnirea la care 
fusese mai devreme în cursul zilei - private banking, Fernström 
& Qvist, parchetul de stejar care scârțâia și lambriurile de pe 
pereţi. Prânzul gratuit, plus un pahar de Sancerre cu un buchet 
proaspăt. Săli și faţade vechi, istorice. Tipul de la bancă, cel cu 
cravată Salvatore Ferragamo de culoare roz și fața pământie, 
care încerca să-l învețe cum să facă investiţii. 

Ce-i drept, avea ceva lichidităţi în conturile câtorva dintre 
firmele lui. Dar făcuse și niște investiţii proaste care acum îi 
mâncau banii. 

Il băteau la cap mai ales cu schimbatul administratorului de 
cont și al consilierului financiar. Dar când familia își ţinea banii la 
aceeași bancă de șaizeci de ani, nu-ţi venea să faci schimbări 
spectaculoase cu una, cu două, ar fi trebuit să-și dea seama și ei 
de asta. Oricum, Philip l-a ascultat politicos, nu voia să-l supere 
pe băiatul de la bancă, plus că se dusese acolo cu un scop 

anume. Atâta tot, că nu știa dacă scopul lui era să găsească o 
bancă mai avantajoasă, sau altceva. 

O zări din nou preţ de câteva secunde. Fata pe care o 
întâlnise cu câteva săptămâni în urmă. Privirea ei îl căuta. Nu-și 
amintea exact numele ei. O chema Nina, sau poate Anina. 

Pe ringul de dans: rafale de fum, năvălind spre centru. Carl 
dansa cu două gagici și se unduia ca un acrobat. 

Îi văzu din nou faţa în lumina unui spot, dizolvată parcă în 
marea de oameni, se contopea cu ceața, cu tot locul ăsta. Cu 
toate astea, îi zări clar privirea. 

Îi turuise o grămadă, îi umpluse capul cu ce-o să facă dacă o 
să termine facultatea. Nu-și mai amintea ce studia, îi spusese pe 
cine cunoaște și nu cunoaște, care bodyguarzi erau de treabă și 
care lucrau în domeniul ăla doar pentru că aveau niște înclinații 
sadice. 

Și acum: ochii ei, cât se poate de clar. 

Nu-i spuse nimic lui lan. 

e 

Pe ecranul publicitar cel mare de pe clădirea hotelului Scandic 
Anglais se difuza o reclamă la salopete pentru schiat. Zăpada 
din imagine era atât de luminoasă, încât Philip fu nevoit să-și 
ferească privirea. 

Unde erau toți ceilalți? 

Localul închisese. lan se cărase deja - în mă-sa, doar el îi 
dăduse să bea și-l convinsese să mai stea. 

Philip trebuia să ajungă acasă. Se uită după un taxi. 

Era frig. 

Pixelii mici care alcătuiau imaginea de pe ecran îl iluminau ca 
un reflector. Îi venea să închidă ochii. Să se întindă pe jos. 

Să se odihnească puţin. 

Văzu câteva persoane apropiindu-se. 

Cercetă strada. Trebuia să treacă pe acolo o mașină, cât de 
curând. 

Cineva se ciocni de el. 

— Ey, omule. 

Era un tip scund cu căciulă neagră, trasă peste ochi și un fular 
care-i acoperea parțial gura. 

Philip făcu un pas într-o parte. 

— Scuze, spuse el, mai mult din obișnuinţă. 

Tipul se întoarse. 

— Care-i problema ta? 

Mergea cam pe patru cărări. 

— Cu mine vorbiți? îl întrebă Philip. 

— Care-i problema ta, te-am întrebat. Ce te bagi în mine? 

Tipul se apropie de el. 

— Nu, din greșeală, probabil. Aștept un taxi, atâta tot. 

— Taci din gură. Dacă nu vrei belele. 

— Dar nu știu ce... 

Pumnul îl nimeri peste ochi. 

Philip se apucă cu mâinile de cap și ţipă. 

În același timp, își dădea seama că tipul e chiar lângă el. 

Incercă să se retragă. 

În clipa aceea, cineva îl apucă din spate. 

Incercă să se elibereze, să se zbată și să dea din picioare. Dar 
fără folos. Cineva, sau poate mai mulţi, îl ţinea pe loc. 

Apoi unul dintre ei se înfăţișă înaintea lui. 

Cu un obiect în mână: o armă. 

Bărbatul lipi ţeava pistolului de burta lui și se apropie și mai 
mult de el. 

Se aplecă spre fața lui Philip. Acesta simți ceva ciudat pe 
ureche. Își dădu seama imediat ce era. Bărbatul îi lingea lobul 
urechii. 

— Îți place? Îţi place, nu-i așa? 

Vocea se auzea de aproape, cu toate astea, i se părea foarte 
străină. 

ÎI îmbrânciră. Mai numără patru persoane. Toţi purtau haine 
închise la culoare și căciuli sau glugi trase peste ochi. Probabil 
că păreau un grup tare ciudat, cum se plimbau pe acolo, pe 
Birger Jarlsgatan. Doar că la ora aia nu prea umbla nimeni pe 
stradă, să-i vadă. 

Nu știa cât era ceasul exact, dar știa că în Stockholm niciun 
local n-avea voie să ţină deschis mai târziu de cinci. Pe ici-colo, 
vedea oameni singuri, aplecaţi în fața unor porți sau pe bănci, 
probabil că vomitaseră și acum voiau să-și mai revină înainte să 
plece spre casă. _ 

Bărbaţii nu-i mai spuseră nimic. Il încadrau strâns, de parcă ar 
fi fost gărzile lui de corp. Teava dură a armei îi împungea 
spatele. 

Poate că știa despre ce era vorba. 

Tipii îl împingeau înainte. 


VP-8 


Îl trăgeau după ei. 

Unde-l duceau? _ 

Trecură pe lângă Riche pe partea stângă. lnăuntru, lămpile 
erau stinse și scaunele fuseseră înșirate pe mese. Probabil că 
plecaseră acasă și ultimii bodyguarzi pentru că nu se vedea nici 
picior de om pe nicăieri. Philip se gândi la prânzurile pe care le 
lua împreună cu partenerii lui de afaceri. Făceau acolo o friptură 
Rydberg foarte bună. 

Dar nu și acum - acum nimic nu era bine. 

Merseră mai departe spre Nybroplan. Câteva taxiuri goale se 
învârteau pe acolo în așteptarea unora ca el. Clienţi de localuri 
care au uitat să plece acasă. 

Se gândi că poate ar putea să-i strige sau să le facă semn. 
Dar părea o idee cretină. Chiar dacă nu știa cine sunt, oamenii 
ăștia ţineau o armă aţintită asupra lui. Nu putea să facă nimic 
fără să-și riște viața. 

Simţi transpiraţia scurgându-i-se pe frunte, în ciuda frigului. 
Starea de rău îi răscolea stomacul ca un șarpe. 

Traversară strada și se opriră lângă ghereta unde se vindeau 
bilete pentru turiștii care voiau să facă o plimbare cu barca. Aici 
era mai întuneric, iluminatul stradal nu ajungea până la ei. 
Parcul Berzelii era doar o pată neagră pe partea cealaltă a 
străzii. Crengile singuratice ale copacilor se întindeau spre cerul 
înnorat al nopţii și zăpada murdară aștepta lumina înceată a 
dimineţii. 

— Coboară, spuse bărbatul care ţinea arma. 

La început, Philip nu s-a prins la ce se referea. 

Apoi un altul îi făcu semn spre debarcader. 

Voiau să coboare pe suprafaţa îngheţată. 

— Nu, nu. Nu pot. 

— Pune piciorul jos, am spus. 

— Aţi înnebunit? N-o să mă ţină. O să mă înec. 

Bărbatul cu arma îl ocoli și se postă în fața lui. Ridică arma din 
nou și o lipi de abdomenul lui Philip. 

Gata, s-a terminat, se gândi Philip. N-o face, n-o face. 
Cuvintele pulsau în capul lui. 

Bărbatul spuse pe cel mai firesc ton: 

— Cobori în secunda asta. 

Philip simţi cum îi tremură picioarele. Cu toate astea, se lăsă 
pe vine pe marginea debarcaderului și se târî mai aproape de 
gol. 

Până la gheaţă mai erau sigur vreo doi metri. Philip își dădu 
drumul și ateriză pe suprafața alunecoasă. 

Gheaţa scârțăi. Philip privi în jos. Gheaţa părea umedă și 
fragilă. 

Se gândi la lecţiile de patinaj din copilărie de pe patinoarul 
acoperit al Sălii Sporturilor din Ostermalm. Acolo se simţea în 
siguranţă, acolo era pământ sub gheaţă. 

Habar n-avea cât era de subţire gheaţa de aici, dar știa că nu 
fusese o iarnă din aia geroasă care să facă gheaţa stabilă. 

Chestia asta era sinucidere curată. 

— Nu se poate. Vă rog. 

Bărbatul ascunsese arma. Stătea cu mâinile în buzunar, 
împreună cu ceilalţi trei, și se holba la el de pe marginea 
debarcaderului. 

— Mai mergi puţin, spuse acesta. 

21 ianuarie 


Era o zi senină cu cer perfect albastru. Genul de zi care îi 
făcea pe locuitorii Stockholmului să uite de ultimele trei luni 
cenușii cu zăpadă fleșcăită. 

Dejan abia aștepta să plece, nu doar datorită persoanei pe 
care urma s-o întâlnească la destinaţia finală, ci și pentru că îi 
plăcea la nebunie să conducă. 

Își scoase mănușile și roti cheia în contact. Mașina porni cu o 
smucitură. Volanul era rece de parcă ar fi fost din metal, așa că-l 
tinu doar cu vârfurile degetelor de la mâna dreaptă. Și tot 
tremura de frig. Modelele mai noi aveau și sistem de încălzire a 
volanului, dar, gata, trebuia să se mulţumească cu aerul 
condiționat dat pe temperatură maximă și să aștepte până când 
căldura umplea mașina. 

Împrumutase mașina de la Tomas pentru că a lui se făcuse 
praf săptămâna trecută după o coliziune în serie. Dar și asta tot 
BMW era, seria 5 pe deasupra, așa că n-avea niciun motiv să se 
plângă. Unii oameni conduceau mașini japoneze sau Opel. 

O luă spre nord pe drumul european E4. Dacă cineva l-ar fi 
trezit noaptea din somn și i-ar fi spus să recite pe de rost 
numele suburbiilor ăstora în ordine inversă, s-ar fi descurcat din 
prima. 

Puțin mai încolo coti spre E18. Acum traversa cartierele din 
nordul Stockholmului. Aici nu mai era pe teritoriul lui. 

e 

Cu puţin înainte de Âkesberga, coti spre închisoarea 
Osterâker. O renovaseră, de la ultima lui vizită. Trebuia să 
recunoască - în ultimii ani făcuse mai puţine vizite decât ar fi 
trebuit. 

Se gândi la Teddy. În ultima vreme nu mai stăteau de vorbă la 
fel de des ca înainte. Teddy, sau Najdan, cum îl chema, de fapt - 
care devenise Nalle și apoi Teddy - se descurca și singur, îi 
spunea. Și Dejan nu s-a îndoit o secundă. Teddy se descurcase 
mereu singur. Şi când erau copii, și mai târziu, cât au lucrat 
împreună. Teddy nu cerea niciodată ajutorul nimănui. 

Cu mulți ani în urmă, Teddy și Adam au fost săltaţi pentru 
câteva spargeri. Furaseră vin și șampanie, în valoare de peste 
un milion, de la niște centre de conferinţă - o treabă serioasă. O 
joacă de copil să pătrunzi prin ușa de la bucătărie în locurile de 
genul ăsta. Și codurile de la crame le primiseră de la un om de 
serviciu îndatorat din cauza unei dependențe de jocurile de 
noroc. 

Poliţia îl interogase de cel puţin șapte ori pe Dejan, l-a luat cu 
„poliţai bun/poliţai rău”, a găsit urme ADN inexistente și a 
încercat să-i ațâțe pe unul împotriva altuia. „Adam a zis c-ai luat 
o mașină de la el în seara aia”, „Teddy zice că i-ai împrumutat 
telefonul”, și așa mai departe. Erau replici de bulangii sută la 
sută, dar pe vremea aia nu știa încă. l-au dat trei luni, cu 
restricţii totale, cu toate că n-avea decât șaptesprezece ani pe 
vremea aia. Nu l-au lăsat să vorbească cu părinții lui nici măcar 
o dată, în celulă erau șaisprezece grade tot timpul și un individ 
din celula de vizavi începea să înjure cu organe sexuale în 
persană și o ţinea tot așa până când aduceau micul dejun. 
Koskesh. Dejan învățase și el măcar un cuvânt util. Piţipoancă. 

Experienţa aia l-a cam terminat. Starea de rău și alergatul 
constant la veceu, ca să se pișe, când îi creștea glicemia și 
ceilalți nu-l lăsau să se miște cum voia în celulă. Sau când îi 
scădea, că nu se încumeta să mănânce poșirca aia. De fapt, se 
numea hipoglicemie, nivelul scăzut al concentraţiei de zahăr în 
sânge. Era cel mai frumos cuvânt pe care-l știa și, în același 
timp, și cel mai urât, un efect al bolii de care suferea. 

Voia să se întoarcă acasă, nu doar ca să-și poată trata 
diabetul. Voia să scape de coșmaruri și de membrele înţepenite. 
Voia să mănânce un kebab cu o porţie mare de sos de usturoi și 
să fumeze când avea el chef. Și să fie ţinut în braţe de mama 
lui. 

Așa că a început să vorbească. Doar era prima oară când era 
la pârnaie. 

Când l-au eliberat, a aflat că și Adam turnase. 

Dar unul din ei și-a ţinut gura, a respirat pe nas și n-a scos 
niciun cuvânt, nici pâs n-a zis. L-au ţinut închis până la proces, 
deși pe Dejan și pe Adam îi eliberaseră de mult. L-au ţinut acolo 
atâta timp, că după ce i-au condamnat pentru furt calificat, el 
deja își ispășise pedeapsa cu vârf și îndesat, fără să fi vorbit 

măcar odată cu altcineva în afară de conducătorul anchetei și cu 
avocatul. 

Teddy. 

Mai târziu i-a povestit că a rezistat făcând câte o sută de 
flotări de trei ori pe zi și citind cărți în orele din pauze. 

După ziua aceea, au știut cu toții, deși niciunul n-a vorbit 
despre asta în public. Că unul din ei era un adevărat. 

Și nu era doar asta. Citise și o grămadă de cărţi, cică. Asta era 
firea lui Teddy: uneori vorbea exact ca taică-său, sau ca un 
profesor. 

Era din alt material. 

e 

Dejan făcu virajul spre drumul îngust. Vilele apărură strâns 
lipite unele de altele, dar se răriră cu cât se apropia de 
închisoare. Zăpada nu era mare aici, exact ca în oraș. Drumul se 
pierdea prin pădure și Dejan apăsă pe acceleraţie, mai mult în 
glumă. 

Conturul brazilor se ștergea tot mai mult în timp ce se 
concentra să ia curbele. Așa viață mai zic și eu, se gândi. Și 
acum spera că o să fie și mai bine. Teddy era genul care punea 
roțile în mișcare, și nu doar prin puterea pumnilor. Făcea 
lucrurile să se miște prin felul în care gândea. 

În curând, Dejan avea să ajungă la închisoare și să-și ia în 
primire cel mai bun prieten. Cel mai dur om din Stockholm. 

Najdan „Teddy” Maksumic urma să fie eliberat după opt ani. 

Era o zi frumoasă. 

* 

Cheia abia dacă se auzi în yală, dar pentru Teddy era un 
zgomot puternic, un sunet pe care îl aștepta de foarte mult 
timp. Deschise ușa metalică și rămase uimit de cât de ușor i se 
păruse, de parcă ar fi fost din hârtie. 

leși și miji ochii spre lumină. La un metru de capul lui se 
vedea camera de supraveghere. Știa că cei din camera de 
control îi urmăreau fiecare mișcare. Spera că-i doreau să-i 
meargă bine, cel puţin unii dintre ei. Că n-avea s-o dea în bară. 

(J 

Motorul uruia de parcă ar fi stat într-un tractor, deși nu era pe 
motorină și gazele de eșapament se ridicau spre cer ca după un 
foc de tabără. Vopseaua metalizată și jantele de 18 țoli își 
pierduseră de mult luciul și o oglindă retrovizoare era lipită cu 

scotch, nu se știe de ce. Teddy nu se putu abţine să nu se 
întrebe dacă mașina aia chiar avea să reziste până la Södertälje. 
Poate c-o să piardă o roată undeva pe la Tumba sau o să 
tușească, pur și simplu, de câteva ori și o să moară, iar ei o să 
rămână acolo, în frigul ăla de sub zero grade. 

Au venit după mine cu o mașină de camuflaj, se gândi el, în 
timp ce se apropiau de norul de fum. Prietenul meu cel mai bun 
din afară mă ia cu o nenorocită de mașină de camuflaj. 

Portiera se deschise și Dejan cobori. Gulerul de la geaca lui 
bleumarin era ridicat și pe dos scria Hugo Boss cu litere 
portocalii. Zâmbea larg, de parcă ar fi câștigat la loterie, dar în 
același timp, părea epuizat și în loc de mușchii pectorali care-i 
umflau de obicei bluza, acum geaca era umflată mai jos, în zona 
abdomenului. 

— My friend! ţipă Dejan. 

Se îmbrăţișară și rămaseră așa preţ de câteva secunde. La 
zdup, atingerile între deținuți și vizitatorii lor erau strict interzise 
de câţiva ani, dar asta aparţinea trecutului. 

Teddy îi simţi respiraţia pe gât și Dejan spuse pe un ton 
serios: 

— Bine ai venit în lumea largă, fratelo. 

Cei doi se priviră. Ochii lui Dejan erau întunecaţi și întrebători, 
și, în același timp, neliniștiți. 

Apoi zâmbetul de loterie reapăru. 

— Arăţi al dracului de bine. 

— ȘI tu, minţi Teddy. 

Teddy arătă spre mașină. 

— Dar nu puteai să vii după mine cu un mijloc de transport 
mai discret? Cu o mașină din asta te oprește pentru simplul fapt 
că arăţi ca un criminal. Mașini vechi, dichisite. 

Dejan închise portbagajul. 

— Nu-i a mea. Pe-a mea am făcut-o praf, așa că a trebuit să 
împrumut o mașină de la Tomas. Și-un bemveu tot bemveu, 
parcă tu ziceai așa. 

— Da, dar nu și dacă e de culoarea ruginii și are o ţeavă de 
eșapament care pare să aibă nevoie de propriul ventilator. 

— Așa e, mai bine hai să luăm Lexus-ul tău. 

Dejan aruncă o privire în jur și rânji. 

— Sau ai parcat-o mai departe? 

Teddy râse, dar se gândea tot la ea. 

Se întreba oare cum ar fi fost dacă l-ar fi luat Sara cu mașina. 
e 

În mod surprinzător, Dejan nu depăşi limita de viteză pe 
autostradă. Teddy se întreba dacă nu cumva s-a schimbat, dar 
în clipa următoare, începu să vorbească despre noul BMW X6 și 
de preparate anabolizante chinezești ieftine. 

După ce trecură de Hallunda, a început să discute despre 
ceilalți, de dinainte să fie condamnat la închisoare. Despre 
prietenii lui. Vorba vine, prieteni. 

Alexander se calmase de tot, își cumpărase casă înșiruită în 
Stuvsta, se căsătorise, divorțase și se căsătorise din nou. Acum 
avea trei copii, câte unul cu fiecare femeie, pe cel mare îl făcuse 
când era încă adolescent. 

Tomas era noul tovarăș de arme al lui Dejan după ce Alex se 
transformase într-un Svensson!. Dar nu mai era la fel ca înainte, 
îl asigură Dejan. 

Ivan nu se abătuse de pe făgașul obișnuit, doar că între timp 
mai avansase pe scara ierarhică. Se specializase pe afacerile cu 
adevărat profitabile. Afacerile erau controlate din ce în ce mai 
mult de către cei din Belgrad sau Muntenegru, negociau direct 
cu cartelurile și întotdeauna aveau nevoie de oameni care să 
organizeze lucrurile la faţa locului. 

— Dar nu pot să fiu așa de mofturos ca el. La ora actuală fac 
orice, banu' să iasă, spuse Dejan. Sunt încă prea bun ca să 
arunc banii în foc. Şi-n plus, mai e o chestie. Mi-a crescut datoria 
faţă de Kum. E foarte nasol, să știi. Restaurantul ăla, Solberget, 
de care mă ocupam în numele lui, s-a dus dracului. 

Teddy se privi în oglinda retrovizoare. Avea părul blond-închis 
și tuns scurt, ochi mari, căprui spre verde, în pașaport i-au scris 
„Mixt” când și l-a făcut. Nasul era turtit și buzele pline, și atât 
timp cât își ţinea gura închisă, nu se vedea gaura neagră care se 
căsca între dinţi. Unul din dinţii de jos începuse să-i facă figuri la 
pârnaie și, fiindcă nu-și permisese o plombă și nici nu avea 
parte de îngrijiri corespunzătoare acolo, deciseseră să i-l scoată, 
încercă să zâmbească în oglindă. Arăta destul de amabil, în mod 
surprinzător. 

Se gândise la drumul ăsta de multe ori. Cine o să-l ia cu 
mașina, despre ce-o să vorbească, cum o să se întoarcă în mod 
regulat și o să privească pădurea și clădirile care se întindeau 

între el și pârnaia care se făcea tot mai mică, pe măsură ce se 
îndepărtau mai mult. 
* 

Biroul lui Emelie se afla la etajul șapte și astăzi se vedea 
departe pe geamul lui, până la Södermalm. Turnul și parapeții 
casei Laurinska și Mariahissen se iveau la orizont, mai înalți 
decât restul clădirilor din oraș, și mai departe se vedea Globen, 
rotund și alb ca o minge de fotbal aruncată cât colo. 

Niciunul din ei nu locuia în zona aceea, în sud. Acţionarii de la 
Biroul de Avocatură Leijon stăteau ori la vilă, în suburbii precum 
Saltsjöbaden sau Djursholm, ori aveau apartamente în 
Ostermalm sau în centrul orașului. În schimb, avocaţii stagiari, 
în afară de cei de bani gata, locuiau ori în Vasastan, ori în 
Kungsholmen. Dar toţi visau la Ostermalm. 

Emelie locuia pe Rörstrandsgatan și probabil că și-ar fi dorit la 
rândul ei să se mute într-un cartier de lux. De fapt, nu conta ce 
voia și ce nu, știa oricum ce se aștepta de la ea. 

e 

Colega ei de birou era la serviciu. 

Josephine se angajase cu trei ani înaintea lui Emelie și era 
deja avocat. Peste câteva luni și Emelie avea să câștige postul 
ăla, doar că trebuia să facă rost de recomandările de rigoare. 
Era mai degrabă o chestiune de timp, trebuia doar să treacă 
prin formalităţile aplicării. 

De fapt, existau și alți avocaţi stagiari care lucrau acolo de tot 
atâta timp ca și ea, dar dintr-un motiv anume, asociaţii credeau 
că-i mai bine să stea grupaţi, bărbaţii cu bărbaţii, femeile cu 
femeile. De parcă ar fi muncit într-un vestiar. 

Emelie se uită la schiţa acordului, care zăcea împrăștiată pe 
masa de scris. Mâinile ei erau uscate din cauza vremii reci și a 
documentelor pe care jobul ăsta o obliga să le răsfoiască. Pe 
birou ziceau că „stocau actele electronic”, dar până la urmă 
sfârșeau prin a printa totul, după care se înecau în hârțogărie. 
Salvă ultima variantă a documentului cu acordul, îl denumi 
„Shareholder Agreement v.2.3” și se opri din scrisul pe 
calculator. 

— Josephine, poţi să-mi dai un pic de cremă de mâini? 

Majoritatea prietenilor ei păreau să se dea cu cremă pe mâini 
și pe față dimineaţa, la amiază și seara și încă de vreo zece ori 
pe lângă asta. Foloseau creme și loţiuni care costau sigur mai 

mult decât ce dădeau ei pe mâncare. Dar Emelie nu era în stare. 
| se părea o pierdere de timp și nu-i plăcea nici procesul în sine. 
Cu toate astea, stătea și se uita iritată la cuticulele ei uscate și 
crăpate. 

Josephine îi aruncă un tub verde pe care scria L'Occitane. 
Jossan era expertă în treburi din astea. De fiecare dată când se 
întorcea de la toaletă, se dădea cu gel dezinfectant - „ca să 
prevină germșii” - după care se ungea cu cremă de mâini și se 
dădea cu luciu de buze. Dintr-un motiv anume, nu se știa de ce, 
avea impresia că buzele i se decolorau instantaneu dacă stătea 
la toaletă mai mult de treizeci de secunde. 

Emelie simţea cum i se strânge stomacul. Chiar avea emoţii. 
Peste o oră avea să fie luată la puricat la întâlnirea anuală pe 
care o numeau „analiza performanţei”. 

Continuă să completeze acordul dintre acţionari. Era vorba de 
un casino pe net, gen poker și pariuri pe net. Proprietarii urmau 
să investească în afacere și era important să poată ieși pe viitor 
din ea fără complicaţii. Când apărea cumpărătorul cu C mare, 
nu conta dacă era un investitor sau un aventurier de scară 
mare. Toţi trebuiau lăsaţi să intre în joc. Niciun cumpărător nu 
voia acţionari bășiţi care deţineau câte un procent și care se 
băgau ca musca în lapte. 

Josephine își adună sarsanalele. De la întâlnire urma să plece 
direct acasă. 

— Văd că nu zici nimic. Cum te simţi? 

Emelie aproape terminase, dar trebuia să prezinte acordul 
acționarului care se ocupa de proiect, Magnus Hassel, puţin mai 
târziu în cursul zilei. Dar știa că nu la asta se referea Jossan. 

— Nu știu, păi, cred că termin cu astea în câteva ore. Dar 
Magnus e ocupat cu o teleconferință cu San Francisco, așa că 
habar nu am când poate să mă primească. 

— Mă refer la discuţia cu „analiza performanței”. 

— Mă simt chiar OK, încercă să spună Emelie pe cel mai cool 
ton alei. 

Josephine rânji. 

— Când eram aici cam de când ești tu, eram superinvidioasă 
pe femeile de serviciu. 

— Pe femeile de serviciu? 

— Da, și pe administratorii de blocuri. Am făcut un calcul și 
am ajuns la concluzia că femeia de serviciu câștiga de patru ori 

mai mult pe oră decât mine. La fel cred că e și pentru tine, la 
cât de mult lucrezi. Nu poţi să abordezi subiectul cu partenerii la 
întâlnirea aia? 

Emelie reflectă un timp la spusele colegei ei de birou. 

Josephine râse și-și puse haina. 

— Am glumit. Cred c-o să te descurci foarte bine, spuse și o 
lăsă singură pe Emelie cu contractul pentru acţionari. 

e 

Doi parteneri și ea. 

Anders Henriksson era un geek prin excelenţă. Patruzeci și 
opt de ani, proaspăt recăsătorit cu o secretară de douăzeci și 
șapte, se prefăcea că are treizeci și credea în continuare că 
Icona Pop? e un vin italian renumit - Emelie știa asta pentru că 
Jossan discutase cu el despre chestiile astea la petrecerea firmei 
din vara trecută. În același timp, era și unul dintre cei mai 
importanţi experți din Suedia în mergers and acquisitions, 
Puteai întocmi o listă lungă cu afaceri pe care le-a dus la bun 
sfârșit sau cu firme uriaşe pe care le-a reprezentat. În ultimul 
număr din Legal 500 era cotat drept Leading Individual, adică 
unul dintre cele opt nume din topul celor mai productivi indivizi 
din domeniul juridic. 

Magnus Hassel avea cincizeci și unu de ani și, din câte știa ea, 
era un tată de familie obișnuit. Era extrem de interesat de artă 
și aproape că tapetase biroul, în ultimii ani, cu diverse lucrări. Și 
numele lui Magnus se regăsea pe lista celor mai importante 
ranking-uri şi chiar luase parte la lupte cu adevărat crâncene: 
privatizarea farmaciilor de stat și a sistemului sanitar. 
Demontarea statului social, vorba mamei lui Emelie. 

— Deci, după părerea ta, cum merge treaba? o întrebă 
Anders. 

Nu erau într-o sală de întâlniri, ci în biroul lui Anders. Avea un 
grup mic de fotolii într-un colț al camerei. Pe podea se afla un 
covor ţesut de mână dintr-o mătase ruginie, lucioasă. Emelie 
încercă să se gândească la comentariul încurajator al lui Jossan. 

— Bine, cred. Mă simt bine și mă și distrez. Am învăţat foarte 
multe, dar mi s-au încredințat și multe sarcini, încep să am mai 
multe responsabilităţi. Ceea ce mi se pare OK. 


2 Formaţie suedeză de muzică electronică. 
3 Fuziuni și achiziţii (în engl.). 


VP-18 


— Bine. Ți se pare că ai putut să lucrezi cam cu ce te 
așteptai? 

— Absolut. Acum mi se dau mai multe sarcini pe care trebuie 
să le rezolv singură. 

Și au ținut-o așa încă vreo cincisprezece minute. O evaluare 
blândă și bătăi pe spate. După care urmară întrebările cu 
adevărat importante. 

— Și orele de lucru? Cu ele cum stai? întrebă Magnus. 

— Cred că am făcut două mii de ore anul trecut, așa că sunt 
mulțumită. 

— Mmm, dar mulțumită n-ai voie să fii niciodată, nu-i așa, 
Emelie? 

— Nu, ţintesc spre stele. 

— Exact. Ne-am uitat la pontaj și pot să-ţi zic că ne-am cam 
făcut o idee. 

Emelie simţi cum încep să-i transpire palmele. 

— Ai lucrat la Project Classic anul trecut, ceea ce ţi-a ușurat 
treaba. Acolo puteai să faci câte ore voiai. Dar ce făceai dacă nu 
ţi se dădea sarcina aia? 

— Bănuiesc că ar fi existat și alte dosare importante. Proiectul 
Twin, de pildă. 

— Nu, nu te-ar fi inclus în proiectul ăla, aveau nevoie de 
colaboratori mai cu experienţă, juriști specializaţi pe taxe. Așa 
că mă întreb în continuare: ce-ai fi făcut? 

Magnus stătea cu ambele mâini pe genunchi. Și Anders părea 
relaxat. Amândoi așteptau răspunsul ei. 

— AȘ fi muncit pe rupte la alte dosare mai mici. Poate că aș fi 
stat și mai mult la birou ca să adun minimul necesar de ore 
plătite, dar m-aș fi descurcat cu siguranţă. 

Magnus se aplecă înainte. 

— Nuu, Emelie. Adevărul e că habar nu ai ce ai fi făcut. Nu-i 
așa? 

Emelie habar nu avea la ce răspuns se așteptau de la ea. 

— E important să nu uiţi asta. N-am dreptate? 

Magnus zâmbi cu jumătate de gură. 

— Pentru că aici la Leijon suntem dependenţi unii de alții. Și 
toţi depind de noi, cei care recrutează clienţi noi. Inţelegi? Anul 
trecut ai avut baftă. A fost un an bun pentru toţi. Dar acum 
începe treaba serioasă, draga mea. 

Emelie încercă să-i zâmbească și ea. 

— Înţeleg ce vrei să spui. 

— Nu știu dacă înţelegi cu adevărat. Dar să știi că vrem să 
bagi o viteză mai mare. 

Magnus  încetă să zâmbească. Ochii îi străluceau în 
continuare. 

* 

Nici nu apucă să-și dea jos geaca și Linda se și aruncă la gâtul 
lui. 

— Teddy, Teddy, ce mă bucur să te văd! Hai, intră. Vino în 
camera mare. 

Nu-l îmbrăţișă, ci se agăţă de gâtul lui ca un copil mic care 
folosește un adult drept plasă de căţărat. Felul ei de-a se mișca 
și de-a vorbi îi amintea de mama lor, avea aceleași gesturi 
tresărite, de parcă o surprindea ceva la tot pasul. 

Holul Lindei era neschimbat. Pe pereţi se vedeau două afișe 
înrămate, unul reprezentând un pod din New York și celălalt, 
vechiul pod Ada din Belgrad. Probabil că, pentru ea, pozele alea 
aveau o simbolistică ascunsă, își spuse Teddy. New York și 
Belgrad erau orașele ei preferate. 

Teddy își scoase pantofii. Ştia că Lindei îi plăcea mai mult așa. 
În schimb, Dejan nu se descălţă de pantofii de piele negri și intră 
în casă după el. 

Aici urma să doarmă în noaptea asta, sau mai bine zis, aici 
urma să stea în zilele următoare. 

Linda deschise ușa de la camera de zi. 

Toţi se uitară la el: tata, fiul Lindei, Nikola, Darko și actuala 
prietenă. Cei care chiar l-au așteptat cu adevărat, cei care l-au 
vizitat și l-au sunat în toţi acești ani. Familia lui. 

Cu toate astea, un loc era gol. Teddy știa pe cine și-ar fi dorit 
să vadă în locul acela. 

Camera de zi era iluminată de două lampadare cu abajur alb, 
plasate de o parte și de alta a canapelei, un candelabru care 
părea dat la minimum și o mulţime de lumânări colorate. La cele 
două ferestre atârnau stele de Crăciun din hârtie, rămase acolo 
din decembrie, Teddy se întreba oare de ce nu le luaseră de 
acolo. 

Pe masă se aflau două sticle de Freixenet și șapte pahare de 
vin. 

— Gata, trebuie să sărbătorim. 

Linda turnă din vinul spumant și ridică paharul. 

— Pentru o viaţă nouă, Teddy. Frăţiorul meu. 

Cei prezenţi îl priviră. Bulele pocniră în pahar ca niște 
diamante mici, în drum spre suprafaţă. Sora lui amenajase casa 
astfel încât să pară primitoare, cu toate lumânărelele alea și cu 
covorul ăla frumos. 

— Noroc, spuse el. 

Darko își trânti paharul pe masă, de parcă ar fi vrut să 
sublinieze ce avea de spus. 

— Bine ai venit în libertate. 

— Mersi. 

— Nici nu-ţi poţi imagina ce dor ne-a fost de tine. 

— Nu mai mult ca mie. 

— Gata, s-a terminat. Nu-i așa? 

— Așa e. 

Teddy se bucura să-l vadă. Darko locuia la Malmö și era 
evident că venise până aici doar ca să sărbătorească eliberarea 
lui. 

— Ti-am pregătit un mic pachet. 

Linda ridică un coș și-l puse pe masă. 

— E pachetul tău de „bun venit”. Ai aici o pereche de izmene 
noi, ciorapi, telefonul vechi al lui Nikola pe care poţi să-l 
folosești de acum încolo, un card pentru autobuz, pe care am 
încărcat 200 de coroane, o sticlă de vin roșu și hainele tale vechi 
de antrenament. Și ţi-am cumpărat și un card cadou pe care 
poţi să-l folosești la Âhlens?. Frumos, nu? 

Teddy luă coșul de pe masă și aruncă un ochi peste conţinutul 
lui. 

— Sunteţi cei mai tari. 

Linda dădu din cap și părea că are ochii roșii. 

Tata Bojan făcu câţiva pași lenți spre el. Purta un pulover roșu 
scămoșat și la baza gâtului i se vedea gulerul cămășii care 
cândva părea să fi fost alb, dar care acum era de culoarea 
untului. Îl cuprinse cu brațele pe Teddy. Nu era o îmbrăţișare 
adevărată, ci mai degrabă o bătaie rapidă pe umeri. Probabil că 
era primul contact fizic al tatălui său de când cu moartea 
mamei. 

— Dobrodošao, moj sin, spuse el cu accentul pe sin și îl privi 
în ochi pe Teddy. Živeli. 

— Mulţumesc, tată. 


+ Lanţ de magazine prezent în toată Suedia. 

Nu voia să-i răspundă în sârbă, nu pentru că n-ar fi înţeles ce 
i-a spus, ci fiindcă n-o considera limba lui. 

Tatăl lui continuă să-i susţină privirea fără să mai scoată 
vreun cuvânt. Ceilalţi așteptau să vadă ce se întâmplă. Teddy îl 
văzu cu coada ochiului pe Nikola cum își mută greutatea de pe 
un picior pe celălalt. Era singurul care nu era în stare să stea 
nemișcat. 

— Ești fiul meu și vei fi fiul meu întotdeauna, spuse tatăl lui 
într-un final. Mama s-ar fi bucurat pentru tine. 

e 

Mai târziu, seara, când se dezbrăcă, simţi mirosul de 
detergent ieftin degajat de hainele lui. Asta îi aminti de pârnaie. 

In afară de banii pe care-i ţinuse într-o cutie de carton în 
închisoare, mai avea douăzeci și opt de mii de coroane într-un 
plic și două lănţișoare de aur din perioada de dinainte. Dar n- 
aveau să-i ajungă mult timp. 

O viaţă nouă. 

Se studie în oglinda care atârna pe perete. Cicatricea de pe 
abdomen părea doar o linie ștearsă, poate mai roșie decât de 
obicei. Işi amintea ropotul armei, crezuse că au tras în aer. 

Voia să-și lase părul să crească. Freza asta de trei milimetri 
fusese doar o soluţie comodă acolo, în închisoare. 

Se întinse în pat, dar avea senzaţia că cineva urma să 
năvălească peste ei în casă și să-i rănească pe Linda și pe 
Nikola. Avea impresia că pereţii și ușile din apartament erau 
doar niște culise goale, că erau făcute din rigips. Probabil că era 
o prostie, una dintre ideile paranoice ale celor proaspăt ieșiţi de 
la pârnaie. Auzise despre asta și de la alţii, sentimentul că nu 
mai ai ziduri protectoare și uși de oțel încuiate în jurul tău. 
Sindrom postincarcerare, așa i se zicea. 

Se ridică și se așeză pe marginea patului. 

Se holbă drept înainte, la întuneric. 

Libertatea îl îmbolnăvea. 

5 februarie 


Să aibă întotdeauna un pahar plin cu apă lângă pat: principiul 
lui sacru. Philip pipăi paharul cu mâna. O suprafaţă rece, curată. 
O senzaţie plăcută. 

Și pastilele. Pastilele nu puteau să lipsească. Scoase două 
Zoloft și le înghiţi cu niște apă. Putea să bage pastile în el și 
legat la ochi. 

Și totuși: prea multe imagini în cap. Întâlnirile legate de job. 
Întâlnirile cu banca. Cu toţi cei care voiau bani. Patul din 
apartament. Pumnul în față. Gheaţa care crăpa. Doctorul 
cumsecade care l-a suturat, cum se zicea în limba lor. Stephanie 
care l-a bătut la cap că vrea să știe ce s-a întâmplat. 

O înţelegea - nu se întâmpla în fiecare zi să se întoarcă acasă 
cu vânătăi, nici el, nici vreunul din prietenii lui. Și nici nu știa că 
stătuse pe gheața subţire din Nybroviken mai bine de 
cincisprezece minute. 

Până la urmă, bărbaţii de pe marginea debarcaderului au 
plecat și Philip s-a întins pe burtă pe gheaţă și s-a târât până la 
parapet. 

Nu mai fusese niciodată atât de speriat. Dar adevărata 
angoasă l-a cuprins abia când s-a culcat în patul de acasă. A 
tremurat o zi întreagă. 

De fapt, ar fi vrut să iasă pe balcon și să ţipe din toţi rărunchii. 
Să urle până când îi explodau plămânii și îi zbura capul. Dar 
probabil că vecinii nu s-ar bucura foarte tare. Și probabil că și 
prietenii lui sau familia ar afla imediat. Familia Hamilton care 
stătea în aceeași casă ca și el, sau bătrânul Wachtmeister de 
vizavi l-ar auzi sigur. Philip nu pare să se simtă bine. Philip urlă. 
Philip plânge. 

Mama și tata trebuie să fi observat semnele de mai de mult, 
pe vremea când încă locuia acasă. Cearcănele de sub ochi, 
zgomotul când se juca pe calculator toată noaptea. Foliile cu 
medicamente de pe biroul lui, pungulițele din coșul de gunoi. 
Dar își vedeau de treburile lor. Și, într-un fel, Philip a apreciat 
asta, n-ar fi vrut să schimbe nimic. Era ca o despărțire clară, ei 
și el, o distanţă sigură. Ei: plecați la petreceri, cine, baruri, 

călătorii, serviciu. El: acasă cu dădaca, cu sora lui mai mică, cu 
prietenii, cu altcineva. De cele mai multe ori: singur. 

Bun de nimic. 

e 

Se ridică în capul oaselor în pat. Se simțea puțin mai bine. 
Plapuma alunecase într-un colț al feţei de plapumă, încercă s-o 
aranjeze fără să fie nevoit să se ridice în picioare. Se uită la unul 
din ceasurile de pe noptieră: Cartier Santos, ecran de 44 
milimetri. Cumpărat la Nymans Ur acum cinci luni. Era din 
titaniu. 

Pe vremea aceea: ceasul, un triumf. Material: negru, mat, 
scump. Și totuși, subtil. O dovadă a statutului lui. 

Acum: săptămâna trecută a cumpărat un Patek Philippe. Se 
săturase de Cartier. 

Arăta zece și un sfert. 

Trebuia să se dea jos din pat. Trebuia să dea piept cu ziua. 
Nimeni n-avea voie să afle că adormise abia pe la patru 
dimineaţa din cauza gândurilor negre. Nimeni n-avea voie să 
afle că mai exista un Philip în Philip. 

Un Philip care făcea echilibristică pe marginea prăpastiei, cât 
pe-aci să cadă în hăul întunecat. 

e 

Își scoase iPad-ul și își verifică cele douăzeci de mailuri noi. 
De cele mai multe se ocupau alţii, dar voia să știe tot ce se 
întâmpla. 

Apoi intră pe Facebook. Ultima lui postare era de la începutul 
săptămânii. O poză cu ringul de dans dintr-un local din 
Stureplan: raze de lumină învăluite în fum. Și el, cu sticla în 
mână. Se simţi dezgustat. 

În inbox îl aștepta un mesaj nou. 

Imaginea de pe profilul expeditorului înfățișa un iepure alb cu 
ochi roșii. 

„Mă gândesc la tine mai des decât aș vrea. Ești al meu, Philip. 
Sufletele noastre au fost unite pentru eternitate. Acum am aflat 
și mai multe. Treaba asta trebuie să înceteze. In curând, o să 
ajung la tine, Philip. Foarte curând. A ta, AA”. 

Dădu clic pe diferitele icon-uri de pe Facebook. 

Gheaţa subţire și umedă: îi apăru din nou în faţa ochilor. 

Crăpase sub tălpile lui. 

12 februarie 


În cameră era beznă totală. 

Teddy se ridică în capul oaselor și căută pipăind întrerupătorul 
veiozei. 

Al Pacino se holbă la el de pe posterul cu Scarface lipit pe 
perete. Tony Montana stătea la masa de scris purtând un ceas 
de aur, cu un pahar de cristal plin cu whisky pe masă. Se știa că 
avea o nevastă frumoasă și că-i mergea incredibil de bine, cu 
toate astea, avea niște riduri adânci pe faţă, mai adânci decât 
ridurile tatălui lui Teddy după moartea mamei sale. Intunecimea 
din privirea lui Montana răzbătea de pe afiș. Teddy o percepea 
chiar și în întunericul din dormitorul lui Nikola. Nu era scena 
aceea când aveau un morman imens de cocaină pe birou și 
Montana, complet mort și varză, își afunda faţa în praf. Era de 
dinainte. Montana în vârful carierei lui de traficant de droguri - 
și, totuși, chiar și de pe atunci, frapa întunericul din el. 

Pe etajera din bibliotecă se aflau două fotografii înrămate. 
Una din ele o înfățișa pe Linda cu chipiu de student și rochie de 
vară albastră. Părea fericită. Teddy își aducea aminte de 
petrecerea de după ceremonie, acasă la tata. Un an mai târziu 
s-a născut Nikola și tatăl lor n-a mai fost așa de fericit. Linda ar 
fi trebuit să facă facultatea sau ceva post-liceal. 

Cealaltă fotografie înfățișa întreaga familie. Mama, tata, 
Linda, Darko și el, era făcută la Belgrad când erau copii. Zidul de 
piatră de pe fundal, rododendronul enorm, cu flori mov care 
părea să aibă peste o sută de ani. Teddy avea doar unsprezece 
ani pe atunci, cu toate astea, își amintea perfect de vara aceea. 
În fiecare după-amiază se ducea cu Darko și cu tata la 
cafeneaua Biblioteka, în timp ce mama și Linda se plimbau în 
locurile lor preferate. Tata a mâncat o salată cu carne de vită și 
ceapă prăjită și a fumat o grămadă de Drina, ţigările locale. Au 
discutat despre cărți, fotbal și gătit și faţa tatei se lumina de 
fiecare dată când se uita la ei. 

Teddy se concentră pe privirea tatălui lor din fotografie. 
Trebuia să-l viziteze în curând. 

Dar acum n-ar fi trebuit decât să adoarmă la loc. 

Noaptea fusese mereu aliatul lui. 
Mai demult. 
e 

Ar fi trebuit să-și aranjeze situaţia financiară cât mai repede. 
Cele douăzeci și opt de mii de coroane și lănţișoarele de aur n- 
aveau cum să-i ajungă nici măcar pentru jumătate din câte îi 
trebuiau. Numai școala de șoferi - cursurile de teorie, lecţiile de 
condus și examenul - l-ar costa cam cât avea strâns. Inainte de 
toate, trebuia să își găsească undeva să stea și, până atunci, n- 
avea să se lase, avea să-i plătească Lindei partea lui din chirie. 

Bonul de cumpărături de la Âhlens s-a dus pe un rucsac și o 
pereche de bocanci de iarnă. Restul era împrumutat. La dracu': 
până și izmenele de pe el erau ale altcuiva, fiindcă în clipa aia, 
cele trei perechi primite de la Linda erau la spălat. 

Se gândi la discuţia de ieri cu Dejan. 

— Cum mai ești cu armele, zilele astea? îl întrebase prietenul 
lui, după ce s-au așezat la o masă singuri într-un restaurant din 
Södermalm. 

Teddy trase aer pe nas. Dejan fusese tovarășul lui încă din 
liceu. Dacă rămăsese același om care fusese înainte ca Teddy 
să fie închis, era un prieten bun. Era loial și ridicol de amuzant, 
însă de dragul onestităţii față de restul Suediei, s-ar putea 
adăuga că Dejan nu era doar ridicol de amuzant, ci și ridicol de 
instabil. 

— Am terminat-o cu armele. 

Dejan îl privi uluit. 

— Pentru că nu te-ai mai atins de niciuna în opt ani de zile? Ți- 
ai pierdut îndemânarea? 

— Nu, n-o să-mi pierd niciodată îndemânarea. Dar am 
terminat-o cu chestia asta. Fără împușcături. 

— Dar cât de în formă ești? Te descurci în situaţii care cer un 
pic de... contact fizic, să zic așa? 

— Am terminat-o și cu asta. 

Dejan se lăsă pe spate în scaun și nu spuse nimic. Se mișcă 
încet, înclină capul într-o parte și alta ca un dinozaur somnoros. 
Eșarfa Burberry în carouri îi atârna lejer de gât și gulerul cămășii 
polo era ridicat, ca de obicei. 

— Dar permis de conducere ai? 

— Mi l-au suspendat când m-au băgat la pârnaie. Dar vreau 
să-mi fac unul cât mai repede. 

— l-auzi, frate. Nu tu arme, nu tu pumni. Nu tu condus... Păi, 
atunci, ia zi, Teddy, ce anume ai putea să faci? 

— Sunt tare de tot la făcut mobilier de grădină. 

Dejan ridică o sprânceană. 

— Am făcut ceva tâmplărie în ultimii ani, și la Hall, și la 
Österåker. Fără mişto. Canapele, taburete, căsuțe pentru păsări. 
Am lucrat șapte din cele paisprezece bănci pe care le-au montat 
de curând pe Hellasgården. 

Dejan sorbi din cutia de cola zero. Mai demult prefera cola 
light - dar ideea era aceeași, să evite să-și mărească glicemia. 

Dejan își dădu seama, bineînţeles, că problemele se 
adunaseră. Fiscul îi sâcâia deja din cauza unor datorii vechi, 
generale și personale, cum le numeau. Dacă-l plăteau legal pe 
Teddy, puteau să-i reţină cât voiau din salariu, fără măcar să-l 
anunţe. Indiferent ce job i-ar fi dat, el ar fi trebuit să se descurce 
cu minimul necesar până când i s-ar fi luat de tot de muncit. Cu 
o zi înainte, Linda îi pasase un bileţel lui Teddy. Il sunase cineva, 
se pare, dar habar n-avea cine. 

Teddy sună la numărul de pe bilețel. 

— Da, răspunse cineva la capătul celălalt al firului. 

Lui Teddy i se părea că recunoaște vocea. 

— Bună ziua, mă cheamă Teddy, cineva mi-a lăsat mesaj să 
sun la numărul ăsta. 

— Ah, da, tu erai. Bine c-ai sunat. Am auzit că te-ai liberat. Și 
eu care credeam că nu scapi decât peste vreun an. 

Vocea părea ușor tărăgănată, bărbatul de la capătul celălalt al 
firului rostea cuvintele încet și neclar, ca un pugilist profesionist 
la o conferință de presă. 

— Am ieșit, da. Cu cine vorbesc? 

— Sunt Morgan, frate. N-ai cum să nu-ţi amintești de mine. 
Mogge Viking, omul cu campingul. The big fat camping lord. 

Teddy își dădu seama despre ce era vorba. Persoana de la 
capătul celălalt al firului se numea Morgan Ostling. Individul 
locuia în campingul din Solvalla pe atunci, cu opt ani în urmă, și 
era cunoscut pentru ticurile lui nervoase. Dacă nu-l lăsai să facă 
ceva cu mâinile - să se șteargă la nas, să se scarpine, să se 
joace cu mobilul - pe Mogge Viking îl apucau pandaiiile și 
devenea de-a dreptul violent, la modul incontrolabil. Din când în 
când, diverși indivizi îl angajau pentru treburi dubioase, precum 
introdus chestii ilegale în ţară, recuperat datorii, lucruri de genul 

ăsta. Era un tip căzut, indiferent de unde l-ai fi privit, ajuns pe 
fundul gropii, genul de care toţi profitau cum puteau. Dar avea 
un as în mânecă, aproape literalmente. Asta pentru că, o dată 
pe săptămână, Mogge Viking juca cărţi cu Robert Hillström la 
clubul din Krukan. lar Robert Hillström nu era un terchea- 
berchea oarecare. 

Se zvonea că Hillström fusese creierul din spatele operaţiunii 
Marlboro și umbla vorba că făcea același tip de afaceri în 
continuare, doar că acum cu electronice. Import de ţigări din ţări 
subdezvoltate în și din afara Europei către diverse firme, unde, 
pe post de paznici se foloseau niște drogaţi, unde depozitele 
luau foc din senin, erau jefuite sau distruse în urma unor 
inundații misterioase și marfa dispărea sau se strica prin diverse 
căi. Ideea era să nu plătească impozitul și uneori mai primeau și 
daune din partea firmei de asigurări. În același timp, orice om cu 
creier știa că ţigările alea se vindeau în fiecare tutungerie din 
centrul Suediei. La zdup, băieţii ziceau că afacerile lui Hillström 
valorau câteva sute de milioane. 

Teddy auzise bârfele alea și de fiecare dată ciulea urechea 
pentru că, înainte să-l bage la pușcărie cu puţin timp, făcuse 
rost de niște cămătari pentru Hillström. 

— II mai știi pe Johnny Olsson, tipul ăla, cunoscut de-al tău, ţi-l 
mai amintești? Urâtul ăla cu coșuri. 

— Da, mi-l amintesc. Ce-i cu el? 

Teddy bănuia ce avea să urmeze și nu-i suna deloc bine. 

— L-au condamnat acum câţiva ani. 

— Acum câțiva ani? L-au condamnat acum cinci, șase ani, sau 
mai mult. Nu? 

— Înâm, și tu l-ai băgat în joc. l-au dat trei ani pentru 
complicitate la evaziune fiscală. 

— L-am băgat cu trei ani înainte să-l prindă, da. Tu, de fapt, 
ce vrei? 

— A turnat jumătate din organizaţie, șapte persoane au fost 
condamnate în total. Până și mie mi-au dat un an. Nu știai? Am 
stat la răcoare un an din cauza imbecilului ăluia de Johnny 
Olsson. 

Teddy auzise ceva zvonuri, dar niciodată nu îi trecuse prin cap 
să cerceteze lucrurile în amănunt. 

— Și ce vrei? 

— Nu vreau nimic, mi-a trecut supărarea, dar mai sunt și alții 
care nu sunt de aceeași părere. Ințelegi? 

Teddy înțelegea perfect. Cunoștea regulile. 

Johnny Olsson, cămătarul de care făcuse rost Teddy, 
subtilizase și două sute de mii din banii lui Hillström când l-au 
prins. Dar faptul că-i trădase pe ceilalţi era de zece ori mai grav. 
Și acum, cineva trebuia să-și asume răspunderea. Cel puţin, așa 
credea șeful lui Mogge Viking. Teddy trase aer în piept. 

— Eu zic s-o lăsaţi baltă. Chestia asta s-a întâmplat acum o 
sută de ani. Să-i transmiţi asta din partea mea. N-are decât s-o 
uite. 

Dar în sinea lui, știa foarte bine cum stau lucrurile. Mogge 
Viking nu l-ar fi sunat deloc dacă Hillström n-ar fi vorbit serios. 

Și, era clar, regele Marlboro își voia banii, toate cele două sute 
de mii de coroane. Să demonstreze că nu tolera turnătorii și nici 
pe cei care se încurcau cu niște turnători. 

Mogge își păstrase calmul. 

— Relaxează-te, Teddy. Îţi zic doar că cineva trebuie să-și 
asume responsabilitatea. Și dacă n-o face, o să iasă urât. Atâta 
înţelegi și tu, bănuiesc. 

Teddy încercă să se relaxeze. 

Dar în zadar. 

* 

Porsche Carrera 911 Turbo. Scaune ergonomice, un 
communication system special dezvoltat pentru marca Porsche, 
totul învelit în piele roșie - mânerele, volanul, până și frâna de 
mână. Cele cinci indicatoare rotunde de pe bord emanau 
perfecțiune neoclasică. 

În drum spre Arlanda: el și Stephanie. 

Urmau să se întâlnească cu toată familia ei. Plecau pentru 
paisprezece zile în Mauritius pentru a sărbători cea de-a 
șaizecea aniversare a tatălui ei. 

Steffi îi făcuse capul calendar. Îi vorbise non-stop despre 
excursia asta în ultimele săptămâni. 

Philip o înţelegea - era vorba de o călătorie ieșită din comun, 
Deluxe, cu D mare - deși el ar fi lăsat-o mai moale cu 
trâncăneala. 

Hotelul unde aveau să stea nu era unul oarecare, fusese 
rezervat prin agenţia de turism Ving. Four Seasons, Anahita 
Garden Royal Residence Villa, o mie cinci sute de metri pătrați, 

propriul infinity pool și propria grădină tropicală, baie separată 
pentru fiecare cameră și ferestre panoramice, cu vedere spre 
lagună. Numărul trei pe lista celor de la Conde Nast Travellers, 
în Top Luxury Resorts of the World. All Inclusive, desigur. Și, mai 
ales: cu un majordom doar al lor. 

Stephanie bătuse din palme de încântare când a sunat-o 
maică-sa. Înclinaţi șezlongurile, puneţi șampania la gheață, 
trimiteţi-le încoa' pe fetele de la pedichiură - Anahita, păzea, că 
vin! 

Ironie: o săptămână întreagă s-a dat cu cremă autobronzantă 
ca să nu fie prea albă. 

În noaptea asta dormiseră la Stephanie, pentru ca ea să aibă 
timp să-și facă și ultimele bagaje. Apartamentul de pe 
Kommendörsgatan îl primise cadou de la părinţii ei când a 
împlinit douăzeci de ani, cu patru luni în urmă. De obicei, 
petreceau câteva nopţi pe săptămână unul la celălalt, de cele 
mai multe ori la el. Dar nu putea s-o invite la el prea des, din 
mai multe motive. Pastilele, paiele de tras pe nas, numerele de 
telefon și multe altele pe care trebuia să le ascundă de câte ori 
venea ea în vizită. 

— Oare să iau costumul ăsta de baie, sau pe ăsta, sau poate 
pe ăsta? Și ăsta cu We Are Handsome e gorgeous, nu-i așa? îl 
întreba pe Philip, în timp ce el zăcea în patul ei și încerca să se 
concentreze să ţină angoasele departe. Tocmai se strecurase la 
baie ca să înghită două Zoloft, dar în clipa aceea se uita, pe 
jumătate adormit, la Mad Men. 

e 

E4 la ora aia nu era deloc aglomerat. Era șapte jumătate, 
seara. Aglomerația cea mai rea se terminase de mult. 

911-le torcea ca un tigrișor. De fapt, n-ar fi trebuit s-o scoată 
cu anvelopele de iarnă, le tocea prea tare. Pe de altă parte, 
dacă îţi permiteai cel mai tare Porsche disponibil în afara 
pistelor profesioniste, voiai să-l conduci tot timpul, indiferent de 
anotimp. 

— Am trecut pe la Rolf ieri, spuse Stephanie care, în mod 
evident, voia să discute despre subiectul ei preferat: propria 
persoană. 

Avea părul blond, cu șuvițe vopsite în diferite nuanţe și-l purta 
tot timpul prins în coadă, mai puţin când se ducea la vreo 
petrecere sau vreo cină cu familia, când stătea și o oră să-l 


VP - 30 


usuce până când îl umfla ca Blake Lively. Se antrena de patru, 
cinci ori pe săptămână la Balance și zicea că se gândește chiar 
să se facă antrenor personal. 

Pe Philip îl irita o unghie de la degetul arătător, i se părea că 
nu era bine tăiată într-un colţ. Își făcu un însemn în gând, 
propunându-și să o aranjeze cu pila când se întorceau în oraș. 

— Am discutat mult despre călătoria asta, am făcut-o de 
câteva ori și data trecută. M-a întrebat cum mă simt acum, că 
plecăm. Poate de data asta pot să stau de vorbă ca lumea cu 
mama. Adică, să stau de vorbă cu ea la modul serios. Nu crezi? 

Philip se strădui să pară cât mai concentrat la condus și la 
drum. Dar, de fapt, nu făcea decât să-și zgândăre unghia de la 
arătător cu degetul mare. 

— Da, o să fie exact ce-ţi trebuie. 

— Ştii, de când m-am mutat pe Kommendörsgatan, abia dacă 
mai vorbim. Când o sun să-i povestesc despre vreun examen 
sau s-o întreb dacă vrea să vadă ultima colecţie de la Ralph 
Lauren, îmi zice „Da, da, mai bine vorbești cu tata” și-atât. Nu 
știu ce s-a întâmplat. De ce l-ar interesa o colecţie de haine pe 
tata? Rolf zice că ar trebui să tai cordonul ombilical, să fiu 
independentă. Zice să încep să fac osteopatie. 

kd 

Philip coti pe breteaua spre Arlanda. 

O lăsase pe Steffi la intrare, luase un cărucior și îi pusese 
geamantanele pe platformă. Dar nu o însoţise până la check-in. 
N-avea chef să se întâlnească cu părinţii ei în clipa aceea și găsi 
ca scuză amenda pentru parcare într-un loc nepermis. 

Se gândi la o investiţie la care se uitase mai devreme. O 
prezentare a unei firme de împrumuturi pentru consum privat 
care avea nevoie de bani. Ofereau împrumuturi pentru persoane 
private, de cele mai multe ori prin sms, fără pic de securitate și 
doar pe termen scurt. Dacă împrumutai cinci mii de coroane pe 
două săptămâni, dobânda era de o mie de coroane, și tot așa. 
Dar putea să ajungă și la cinci sute la sută pe an. CashFinans se 
numeau. Le intrau o grămadă de bani și clientela creștea în mod 
constant. Dar aveau nevoie de capital în plus ca să se dezvolte. 

Trebuia să mai arunce un ochi peste bilanţ și peste riscul de 
pierderi de credite. Poate reușește să-l convingă și pe lan să se 
bage, în funcţie de cum i-a mers ultima investiţie la Fluxovent. 

Problema cu lan era că era as în calcule, dar habar nu avea 
de partea executivă. Tipul arunca banii pe geam pe revizori, 
avocați și alți consultanţi pentru simplul motiv că nu reușea să 
se descurce singur cu partea practică. De cele trei ori când 
făcuse afaceri cu lan până atunci, Philip trebuise să joace un fel 
de rol de mamă. lan nici măcar nu știa cum se schimbă 
administratorii la Registrul societăţilor comerciale suedeze. 
Uneori, Philip chiar își făcea griji pentru viitorul lui. 

Se gândi la brunch-ul de ieri. 

T-Bar din Hotel Diplomat era mereu plin de tot felul de 
oameni. Era locul perfect pentru peop/e-watching, networking, 
cluster-building. 

Acolo se întâlneau, de obicei. 

Localul era decorat supernice. Scaunele erau de calitate, moi, 
ca niște fotolii mici. Geamurile care dădeau spre Strandvägen 
erau imense. Moși în paltoane de lână și cu cravată, cu câini 
mici, rasa baset, turiști ruși în blănuri gigantice cu un aer 
supervulgar și tipe oxigenate cu părul prins în coadă treceau pe 
rând pe acolo. 

Pe masă: platou de prăjituri cu trei etaje, cu scones proaspăt 
scoși din cuptor, unt bătut și marmeladă englezească. Ouă 
Benedict, clătite rusești cu icre de morun Kalix, bacon și chorizo. 
Și în vaza micuță, ceva ce semăna cu mingile de golf verzi, 
pufoase, dar care probabil era o floare scumpă, de seră. 

Lollo se holbase la el când și-a tras fotoliul și s-a așezat. Philip 
spera că nu arată chiar atât de mahmur precum se simţea. 

— Parcă n-aveam bal mascat cu temă horror. 

Philip nu spuse nimic, îi făcu doar semn chelneriţei. Doar era 
un brunch ca între băieţi, o tradiţie de-a lor. Prezenţa prietenelor 
strica inevitabil feeling-ul, deși Lollo era genul destul de relaxat, 
așa că era OK. Philip se ridică cu chiu, cu vai, se duse la ea și o 
sărută pe obraji. Lollo se feri demonstrativ, ca să nu-i inhaleze 
respirația. 

— Auzi, măcar arăt mai bine decât cadavrul ăla de acolo, zise 
el și arătă spre lan. 

lan își ridică paharul. Butonii lui de platină de la manșete, 
reprezentând niște pumni în miniatură, licăriră în lumina ce 
pătrundea prin fereastră. 

— Și eu mă bucur să te revăd, Philip. La fel de șarmant ca de 
obicei. 

Lângă lan stătea Carl Lewenskidld cu care Philip fusese în 
vara aceea la New York. Urmau să se întâlnească cu niște 
investitori, majoritatea evrei, și cu doi tineri de pe Coasta de 
Vest, din Silicon Valley, dar până la urmă o ţinuseră doar în 
petreceri - Ritz era un hotel bun, cu servicii complete. Au găsit 
ei bani în altă parte când s-au întors. 

Lângă Carl stătea Axel Nilsson, ai cărui părinţi erau prieteni 
apropiaţi cu cei ai lui Philip. Și lângă Axel stătea Lollo, fostă 
colegă de școală de-a lui, la fel ca toți ceilalți. La masă mai 
stăteau patru tipi pe care îi cunoștea de mult. 

Philip comandă un capuccino și o Mimosa. _ 

lan își goli paharul de Bloody Mary și îl puse pe masă. In fața 
lui se mai vedeau două pahare goale. 

— De douăzeci de minute stau cu paharele astea goale în 
faţă. Se pare că aici nu vin să-ţi ia paharul. 

— So? 

— Ştii ce Înseamnă asta? 

Philip scutură din cap. 

— Că nu vor să angajeze mai mulți chelneri? 

— Eu vă zic doar atât: singurul loc în care poţi să te distrezi ca 
lumea e Londra sau NYC. Aici toți sunt niște cerșetori. 

e 

Trecuseră două ore de când o lăsase pe Stephanie și tot mai 
aștepta. Încercă să se uite la televizor. Dădeau doar chestii de 
genul „Fermier caut nevastă”, pe toate canalele. „Idiot caut alt 
idiot”: o idee pentru un program nou, poate? 

Încercă să se dea pe net, să verifice niște site-uri despre 
credite de consum și eventualii concurenţi ai celor de la 
CashFinans. Mai verifică și câteva alte chestii legate de job: 
calcule, mailuri, rapoarte. 

Duse cursorul în dreptul unui simbol și dădu clic. Scoase o 
pilulă din ambalaj. Zoloft, prietenul lui cel mai bun. 

Deschise frigiderul și scoase un Red Bull. 

Trebuie să elimine toate gândurile alea. Nu mai putea să 
continue așa. 

Se simţea agitat. Singur. Uitat de toată lumea. 

De fapt, nimănui nu-i păsa de el. Nimeni nu-l vedea așa cum 
era. În mintea lui se derulară imagini cu amintiri întunecate. 
Țipete. Durere de stomac. Ochi strânși. 

Mai scoase câteva pastile din ţiplă și le înghiţi cu ultimele 
picături de băutură energizantă, îndulcită cu aspartam. 

Se plimbă de colo-colo prin cameră. Aruncă o privire pe geam. 
Butonă telefonul mobil. Îi trimise un sms lui lan: „Ai timp să te 
uiţi peste un proiect de-al meu? Se cheamă CashFinans. Uită-te 
ce circuit financiar demenţial au”. 

Apoi se gândi din nou la defectele lui lan. Cu câteva 
săptămâni în urmă i s-a plâns spunându-i că vrea să angajeze 
un asistent care să se ocupe doar de plăţile impozitelor cu 
reținere pentru holdingul lui suedez. Deși nu trebuia decât să 
completeze câteva cifre pe site-ul băncii - dar se pare că lan nu 
se pricepea nici măcar la atât. 

Philip se întinse din nou pe pat, dar se ridică imediat și cobori 
jaluzelele. 

Se culcă din nou. 

Se ghemui în poziţie de fetus. 

Așteptă ca medicamentele să-și facă efectul. 

Așteptă un soi de liniște. 


Cineva sună la ușă. 

Ce ciudat, de obicei îl sunau pe mobil înainte să ajungă. 

Se ridică din pat. Deschise ușa. 

Pe casa scărilor era întuneric. 

Desluși câteva siluete, dar nu și fetele lor. 

Aveau ceva pe cap. Ceva cu găuri mici pentru ochi. Și găuri și 
mai mici pentru nas, pentru respirat. 

Cel din față se apropie de el. Philip nu apucă să vadă ce se 
întâmplă. 

Cineva îi trase ceva peste cap - o sacoșă sau o pungă, ceva 
de genul ăsta. 

Philip încercă să respire. Era beznă. Încercă să smulgă sacoșa 
de pe cap. 

Cineva îl ţinea de brațe. 

Se smuci și încercă să se elibereze. 

Cineva îl ţinu pe loc. Il traseră jos pe podea. 

Aveau de gând să-l ia iar la bătaie? Oare să fi fost tot tipii ăia? 

Simţi cum i se încordează mâinile. Îi înfășurară ceva în jurul 
gleznelor. Il durea. Incercă să se împotrivească. Dar deja era 
prea târziu. 

Nu putea să-și miște mâinile, braţele. 

Se întinse și așteptă pumnii și picioarele. 
— Ce dracu' vreţi de la mine? urlă. 
Niciun răspuns. 

Cineva îl trase de picioare și simţi cum i le leagă. 
— Ce vreţi? 

Tăcere. 

Bezna deveni tot mai apăsătoare. 

Dar nu simţi nicio lovitură. 

Niciun șut. 

Își auzi propria respiraţie sacadată. 
Aerul era umed în sac. 

Hard diskul 


Începuse cu exact şapte săptămâni în urmă. 

Chiar în clipa în care Cecilia închise ușa dulapului plin de 
salopete și de ciorapi desperecheați, o sună vecina pe telefonul 
mobil. 

— Știu că sună ciudat, dar am impresia că arde ceva la voi în 
casă. 

— Ce vorbești? 

— Da, arde, stau aici pe balcon și mă uit spre apartamentul 
vostru și văd fum ieșind din bucătărie. Am sunat la Pompieri. 
Sper că nu e nimeni acasă. 

e 

Când a ajuns în stradă, zări două mașini de pompieri. Banda 
roșie cu galben era deja întinsă în jurul blocului. O strânse tare 
pe Micuţă în brațe, în timp ce pompierii intrau și ieșeau în fugă 
din casa scărilor, cu fetele murdare. Deasupra ferestrei de la 
bucătărie și a camerei de zi, pe peretii exteriori, se vedeau urme 
negre de funingine, iar în spatele benzii de demarcare 
recunoscu fețele mai multor vecini. 

Un pompier i se prezentă drept comandantul operațiunii și îi 
explică cât putu de bine ce s-a întâmplat. Primul lucru pe care i-l 
povesti o făcu să uite de toate celelalte detalii. 

Bărbatul ei, Mats, fusese acasă. Pompierii l-au găsit pe jos, în 
dormitor, leșinat. Poate a căzut, poate că a incercat să se 
târască pe burtă ca să evite fumul și gazele. Din fericire, au 
reușit să-l scoată repede de acolo și au constatat că trăia. 
Ambulanţa îl luase deja. Dar mai multe nu știa să-i spună. 

Cecilia se întrebă ce făcea acasă, ziua în amiaza mare. 

EI, care nu se întorcea acasă aproape niciodată înainte de 
șase. 

e 

După un timp, strada se linişti și vecinii se risipiră văzând că 
flăcările nu mai ating pereții exteriori. 

Comandantul diviziei se apropie din nou de Cecilia. 

— E la spitalul din Huddinge și se pare că a scăpat fără leziuni 
prea mari. M-a sunat asistenta. A inhalat mult fum și gaze 
toxice, dar cei de la spital păreau optimiști. 

— Sună bine. Foarte bine. 

— Noi am stins focul acolo, sus, dar o să trimitem și un expert 
să arunce un ochi și să vadă ce s-a întâmplat. Aveţi vreo idee? 

— Nu, niciuna. Dar am avut ceva probleme cu mașina de 
spălat vase. 

— Ah, păi, atunci, poate să fi fost un scurtcircuit sau așa ceva, 
dar, cum spuneam, cel mai bine, verificăm mâine. 

Rămase în fața comandantului și se uită la el. Salopeta lui 
portocalie era murdară, fața, brăzdată de riduri adânci și negre 
și părul care-i ieșea de sub cască părea o claie de fân. 
Trăsăturile lui îi aminteau de cineva, de Keith Richards, poate. 

Voia ceva, dar nu-și dădea seama ce. Era ca și când ceva îi 
atrăgea atenția, ceva ce trebuia spus neapărat. 

— Pot să arunc un ochi prin apartament? spuse într-un final. 

* 


În hol, hainele atârnau pe unde atârnau de obicei, pantofii 
erau la locul lor, pe raft, și singurul lucru care vestea ce s-a 
întâmplat era tavanul înnegrit și stratul subțire de cenușă de pe 
comoda și oglinda de pe hol. Arăta de parcă cineva ar fi flambat 
tavanul și, în rest, s-ar fi rezumat să împrăștie praful prin 
anumite părți ale casei. 

Cei doi merseră mai departe spre bucătărie. Mirosea a foc de 
tabără. 

— Noi credem că a început de aici de undeva. După cum 
vedeti și dumneavoastră, focul și fumul s-au extins repede. Și 
vecinii au fost inundați, dar nu trebuie să vă faceți griji pentru 
asta acum. S-a topit plasticul, masa de bucătărie, maa, vedeți și 
dumneavoastră... 

Era o privelişte ciudată. În mod normal, pereţii erau de un alb 
tipic Stockholmului, un alb de culoarea cojii de ou și toate 
dulăpioarele și sertarele, toate electrocasnicele și blaturile de 
lucru erau vopsite în aceeași nuanță. Și-au dorit un stil 
minimalist, fără floricele, cum obișnuia să zică Mats. Dar acum 
totul era negru sau cenușiu. De parcă cineva și-ar fi propus să le 
arate un negativ al fotografiei cu gustul lor în materie de design. 

Mirosul era strident și la început, și-a ținut respirația, dar asta 
n-a făcut decât să agraveze senzația. Mirosea a foc de tabără 
din Noaptea Valpurgiei și a cauciuc ars. 

— Poate ar trebui să vă puneti asta, zise pompierul și-i arătă 
masca de gaze pe care i-o înmânase. 

Au stat așa, fără să zică nimic, unul lângă celălalt, încercând 
să estimeze gravitatea situatiei cu privirea. Tavanul se decojise 
și era negru ca smoala, rafturile de deasupra mașinii de spălat 
vase erau complet arse și ceștile de acolo se prăbușiseră și se 
făcuseră scrum când structura de susținere a rafturilor începuse 
să ardă. Pe podea se vedea o mâzgă compusă din praf pentru 
stins incendiile, apă și cenușă. 

— Vreti să vedeți și celelalte camere? 


Da, voia. Pompierul o conduse spre dormitor. 

Așadar, Mats fusese găsit pe podea, acolo. Tot nu pricepea ce 
căuta acasă la ora aia. 

Când aruncă o privire pe ușă, își dădu seama că încăperea 
aceea fusese cât de cât cruțată, incendiul nu făcuse ravagii, dar 
tavanul și partea de sus a pereților se înnegriseră. Işi scoase 
masca de gaze. 

Pompierul arătă spre ușă și zise: 

— Aici a intrat mai mult fum pentru că ușile de la camera 
copiilor, camera de zi și hol erau închise. Așa că fumul n-avea pe 
unde să iasă. 

Cecilia mai făcu câtiva pași prin dormitor. Pompierul rămase 
pe hol, discuta ceva cu cineva prin stația lui de emisie-receptie. 

Cecilia simti imediat că ceva nu era în regulă, că ceva rău se 
întâmplase acolo înăuntru. Cuvertura era acoperită de cenușă, 
ceea ce o făcea să pară bleumarin, în loc de roz. Ușile 
șifonierului erau închise și Cecilia spera că hainele n-au pățit 
nimic. Sau era prea naivă să-și închipuie așa ceva? Pe noptiera 
ei se vedea chiar și romanul lui Arne Dahl, cu semnul de carte 
rămas în locul în care se oprise din citit în seara precedentă. 

Apoi zări și detaliul care i se păruse neobișnuit. Pe biroul de 
sub geam se vedea un calculator. Era un laptop, cu clapeta 
deschisă. 

Sotul ei avea un calculator clasic la serviciu, Cecilia știa asta. 
Laptopul ăsta nu-l mai văzuse niciodată. 

Se apropie de birou și pipăi laptopul. O fi al pompierilor? 

Nu, pe taste se vedea un strat gros de zăpadă cenușie. 
Trebuie să fi fost aici când a izbucnit incendiul în bucătărie. 
Metalul mat părea aspru și rece. Monitorul era întunecat. O 
cuprinse din nou sentimentul acela ciudat. 

Se întoarse. Comandantul nu se zărea, dar i se auzea vocea 
din hol. 

Cecilia apăsă pe „Enter” și monitorul se lumină. 

Nu mai văzuse niciodată ceva atât de groaznic. 

15 februarie 


Linda părea nervoasă în timp ce-și pregătea espresso-ul de 
dimineaţă. Se vedea din gesturile ei, ca de fiecare dată. 
Deschise ușa dulapului de bucătărie cu o mișcare smucită, 
sfâșie punga de cafea pe jumătate și trânti capsula de cafea în 
cafetieră. ` 

Nikola nu venise acasă în noaptea precedentă. li trimisese 
doar un sms pe la opt seara în care o anunța că o să doarmă la 
un prieten. 

Nu era cazul să-i povestească încă despre discuția aceea cu 
Mogge Viking, cu toate că, de câteva zile, lui Teddy numai la 
asta îi stătea capul. 

Nu voia să-i aducă aminte nici de Dejan. Era drept că putea 
să-l ajute cu ceva, dar ajutorul lui avea un preț piperat. Preţ pe 
care Teddy n-avea chef să-l plătească. 

— Nu te învinuiesc pe tine, Teddy. Asta cu nevenitul acasă a 
început de mult, spuse Linda. 

— Vrei să stau de vorbă cu el? 

Sora lui continuă să-și mestece chifla cu gândurile aiurea. 
Apoi spuse: 

— Dacă nu mă ascultă pe mine, n-o să te asculte nici pe tine, 
clar. 

— Dar de când e așa? 

— Nu-mi amintesc. Da ce-i asta, interogatoriu? 

Se ridică cu ceașca în mână, sorbi și ultimul strop de cafea și 
trânti ceașca pe masă. 

e 

Înainte de masă făcu o plimbare rapidă, încălţat cu pantofii 
împrumutați de la Nikola. Treningul lui vechi, aflat în pachetul 
de bun-venit de la Linda, nu ar fi făcut faţă frigului de afară, așa 
că împrumută un hanorac din fleece și o geacă subţire de 
toamnă, tot de la Nikola. 

În după-amiaza aceea voia să-l viziteze pe taică-său. 

Lângă terenul de sport din faţa școlii Wasa se întâlni cu un 
bătrân care își plimba câinele, și câţiva indivizi care făceau 
jogging, sfidând vremea. 

Nu mai fusese în zona aceea de peste zece ani. Geneta, 
Södertälje, locul în care crescuse. Jucase atâtea meciuri de 
fotbal pe terenul ăla acoperit cu pietriș, încât în mintea lui se 
contopeau într-o singură și nesfârșită lovitură liberă. Singurul 
lucru de care își amintea era când Dejan îi dăduse un cap în 
gură unui adversar, la mijlocul unui meci din divizia a patra. 

Intre timp, mai construiseră un teren acolo. Teddy dădu la o 
parte zăpada topită cu piciorul. Terenul era acoperit cu iarbă 
artificială. 

Niciuna dintre familiile prietenilor lui nu mai locuia în cartierul 
ăla. Familia lui Dejan s-a mutat prin 95, familia lui Alex, la câţiva 
ani după aceea. Se întreba oare cum se simţea Nikola aici. Linda 
zicea că vorbea siriană aproape la perfecţie. 

e 

Hägerstensvägen era o adresă relativ nouă pentru Bojan. 
Teddy nu mai fusese acolo, deşi tatăl lui se mutase în 
apartamentul acela cu un an în urmă. Nu îl invitase niciodată la 
el, așa că Teddy nu avusese ocazia să-l viziteze vreodată în 
permisie. 

Lui Bojan îi intrase în cap că Södertälje nu mai era un loc bun. 
Cu toate că locuise acolo toată viaţa lui de adult, iar fiica și 
nepotul lui stăteau încă acolo. 

— Jebiga. Sunt suedez, îi spuse el. Și dacă suedezii pleacă din 
So'tâlje, atunci plec și eu. 

Era aproape ironic: doar un locuitor get-beget al orașului 
pronunţa numele acestuia ca Bojan. 

Pe cutia poștală, Bojan lipise un bileţel pe care scria „Nu 
dorim deloc materiale publicitare”. Lui Teddy îi venea să râdă și 
de asta. In mod normal, lumea nu folosea cuvântul „deloc” în 
contextul ăsta. Dar tatăl lui fusese mereu un om hotărât. Chiar 
vorbea serios când spunea că nu vrea materiale publicitare. 

Tatăl lui era îmbrăcat într-o pereche de pantaloni de trening și 
o cămașă albastră care îi atârna pe afară. Purta șosete lungi, 
albe și papuci. 

— Cum te simţi, Najdan? 

Se aplecă și își trase un ciorap care-i alunecase. 

— E frig afară? 

— Nu foarte tare. N-ai fost pe-afară azi? 

— Nu, mă abţin pe cât pot. Pe vremea asta, acasă sunt cel 
puţin cinci, șase grade. 

Teddy își agăţă în cuier geaca umedă. 

— Una la mână, azi e plus unu aici, așa că nu-i chiar așa de 
grav. Și, doi, nu știu la ce te referi cu „acasă”. 

— La Belgrad, bineînţeles. 

— Bine, dar stai aici de aproape patruzeci de ani. 

— Da, dar acasă e tot acasă. 

— Dar nu tu ziceai că te-ai mutat din S6'tălje pentru că ești 
suedez? 

Bojan zâmbi. 

— Ce tot zici acolo? Sunt suedez, dar acasă e la Belgrad și așa 
o să fie întotdeauna. 

Se duseră la bucătărie. 

Bojan își târa picioarele după el. Tatăl lui, puterea 
întruchipată, care l-a învățat de când a împlinit cinci ani să își 
îndrepte mereu spatele, să ridice privirea și să nu se ferească de 
nimeni, șontâcăia ca un pensionar. 

Teddy se așeză la masa din bucătărie, în timp ce Bojan se 
postă lângă aragaz și începu să pregătească o turska kafa. 

— Vrei cu mult sau cu puţin zahăr? 

— Fă-o cum îţi place ţie, tată. 

Bojan turnă apă rece și zahăr în aZezvan și îl așeză pe plită. 
De când se știa, Teddy își amintea că tatăl său pregătea cafeaua 
mereu în același ibric tradițional, cu pereţi înalți, cioc mic și 
mâner lung. Teddy se întrebă dacă și mama lui își băuse 
cafeaua din același ibric. 

— Și ce-ai mai făcut zilele astea, băiete? 

— N-a trecut nicio lună de când m-am liberat. 

Bojan turnă o parte din apa îndulcită într-o ceașcă și umplu 
dZezvan-ul cu cafea măcinată fin și amestecă încet până când 
apa începu să fiarbă din nou. Nu părea dornic să vorbească 
despre faptul că era pentru prima oară în opt ani când Teddy îl 
vizita în casa cea nouă. Și nici Teddy nu se simţea în stare să 
râcâie rana. 

— Îmi amintesc când erai mic, spuse Bojan. Stăteai pe 
taburetul ăla înalt din spatele casei de marcat din restaurant și-i 
salutai pe clienţi. Îi vrăjeai pe toţi, copile. Poate ar trebui să 
mizezi pe chestia asta. 

Teddy se gândi la călătoria tatălui lui. Bojan ajunsese în 
Suedia la sfârșitul anilor '70, pe când avea douăzeci și șapte de 
ani. Făcuse Facultatea de Inginerie în Belgrad după care, câţiva 

ani, a lucrat într-un atelier mecanic din Novi Sad. Când prietenii 
lui au dispărut unul câte unul, atrași de ofertele fabricilor 
suedeze, Bojan se hotărî să-și încerce norocul și el. Făcea parte 
din ultimul val care emigrase în ţara aceea bogată din Nord ca 
să muncească. De atunci, Suedia n-a mai avut de-a face cu 
oameni de calibrul lui, obișnuia să zică Bojan. 

Primul lui loc de muncă a fost la Scania-Vabis din Södertälje, 
unde repara motoarele autobuzelor aparţinând regiei de 
transporturi din Stockholm. Câţiva ani mai târziu a cunoscut-o 
pe mama lui Teddy, care lucra la contabilitate. Era din 
Sundsvall. Linda s-a născut un an mai târziu. Teddy, la o 
distanţă de un an și jumătate. Darko fu ultimul. 

Dar vremurile au devenit tot mai grele și, la începutul anilor 
'80, Scania a început concedierile în masă. In același timp, mai 
mulţi amici de-ai tatălui său și-au dat seama că pot să facă mai 
mulți bani deschizând pizzerii sau restaurante, decât să 
muncească precum sclavii pentru firme mari. Bojan s-a angajat 
la un prieten de-al lui. Au deschis un restaurant care servea 
prânzul? într-o zonă industrială din Solna. În total, făcea naveta 
patru ore în fiecare zi de acasă până la serviciu și înapoi, dar nu 
s-a gândit niciodată să se mute din Södertälje. Pe vremea aceea 
îi convenea încă să stea acolo. 

Bojan începu să mestece în ibric. Când cafeaua dădu în 
clocot, așeză ibricul pe blatul de lucru și turnă înapoi apa 
îndulcită din ceașcă. Acoperi apoi džezvan-ul cu o farfurioară și 
lăsă zaţul să se lase la fund. 

— Hai să bem cafeaua în sufragerie. 

Aceleași vechi obiceiuri ca înainte, cafeaua tatei trebuia băută 
în sufragerie și turnată în cești în fața musafirilor. 

Bojan se aplecase din nou și-și ridică ciorapul înainte de-a se 
așeza pe fotoliu. Teddy luă loc pe canapeaua de piele din faţa 
lui. 

— Tată, tu știi, de fapt, cine am fost eu? 

— Ascultă, copile, eu le-am dus pe ale mele, tu pe ale tale. N- 
a fost ușor tot timpul, să știi. Trebuia să mă gândesc la Linda, la 
Darko și la tine, tu-ţi dai seama cum e să fii singur cu trei copii? 


5 Multe restaurante din Suedia sunt deschise doar între orele 11 și 14 și servesc un 
meniu fix la prânz, mult mai ieftin decât meniul ă /a carte în afara orelor menţionate. 

În același timp, aveam grijă și de restaurant, ca după toţi anii 
ăștia, pička ăia de Skatteverket să-mi confiște totul. 

— Te admir pentru că ai avut grijă de noi. Dar ai înțeles 
vreodată cum eram, de fapt? 

Teddy nu prea își dădea seama de ce adusese vorba despre 
asta. Nu mai purtaseră niciodată discuţia asta, dar nu se putea 
abţine. 

Bojan sorbi din cafea. 

— N-are rost să discutăm despre asta acum. Mă bucur că te 
văd și-atât. Ştiai că pe douăzeci este comemorarea maică-tii? 

— Bineînţeles. 

Teddy se lăsă pe spate și aruncă o privire în jur. Totul arăta la 
fel ca în apartamentul vechi din Södertälje, pe unul dintre pereţi 
atârnau două săbii despre care tatăl lui spunea că provin din 
bătălia pentru Novi Pazar, din 1912. Pe celălalt perete se vedea 
un tablou din casa părintească a mamei lui. 

— M-aș bucura să treci pe aici și să aprinzi o lumânare pentru 
ea. 

Au continuat să soarbă din cafea. Bojan i-a povestit cât de 
bine le mergea Lindei și lui Darko, după care a vorbit puţin 
despre afacerile lui, care păreau să fi eșuat pe rând. 

Teddy se ridică. 

— Trebuie să plec, tată. Mulţumesc pentru cafea. Ne vedem în 
curând. 

— Băiete, nu vrei să te muţi aici, în Ornsberg? 

— Păi, să vedem, acum stau la Linda. 

— De Sara aia ce mai știi? 

Teddy își legă șireturile. Nu era treaba lui taică-său ce s-a 
întâmplat cu Sara. 

Bojan spuse: 

— Ai încercat să iei legătura cu ea? 

— Încă nu. 

— Ar trebui să încerci. Toţi avem nevoie de o femeie lângă 
noi. Cel puţin, cei de vârsta ta. 

Teddy deschise ușa și ieși. 


6 Taxe și Impozite. 

Cele șaptesprezece dosare trebuiau parcurse și rezolvate în 
decursul a patruzeci și opt de ore. În plus, Emelie trebuia să 
întocmească și un raport despre eventualele riscuri juridice care 
puteau să-i sară în ochi după ce termina acele două mii cinci 
sute de pagini. Se numea due diligence, sau DD, dar în 
traducere, ar fi fost „raport cu privire la obligaţia de diligenţă”. 
O sarcină previzibilă pentru cineva care lucra de aproape trei ani 
la un birou de avocatură. 

DD: circulau zvonuri despre birouri de avocatură care dădeau 
faliment tocmai pentru că le-a scăpat clauza de Change of 
Control, adică schimbarea controlului, care anula un contract în 
caz de schimbare a proprietarului. Cel mai oribil a fost cazul 
acela, cu câţiva ani în urmă, când s-a vândut cel mai mare 
operator de telefonie mobilă din Suedia. Biroul de avocatură 
Werner Hansson & Partners omisese clauza de C of C din 
contractul cu unul dintre furnizori - și poate că n-ar fi fost mare 
lucru dacă furnizorul în cauză n-ar fi fost o firmă mică numită 
Samsung. Cumpărătorul s-a lins pe buze de la dreptul de-a 
vinde telefoanele mobile. Ce puteai să zici? Sorry, juristului 
nostru i-a scăpat tocmai acel punct din contract, ne pare nespus 
de rău. Lanţul de magazine valorează mai puţin cu o jumătate 
de miliard, din păcate. Mersi mult, Werner Hansson & Partners. 

Emelie făcuse o copie la pagina cu cuprinsul dosarelor și bifa 
titlu după titlu, pe măsură ce le verifica. 

e 

Josephine stătea la biroul ei. Tocmai se întorsese din Londra 
unde participase la o negociere pentru o firmă industrială 
suedeză, împreună cu unul dintre proprietari. Jossan îi făcuse 
capul praștie cu poveștile ei despre Londra cu o săptămână 
înainte să plece, dar după ce-au aterizat, n-a apucat să stea în 
afara sălii de ședințe și a camerei de hotel mai mult de două 
ore. lar acest timp l-a petrecut în taxiul de la și până la 
Heathrow. 

— Și eu care voiam să-mi cumpăr o geantă nouă. De fapt, 
voiam să-ţi iau și ţie una. 

— Mie? 

— Da, mi-am spus că ai nevoie de o updatare. Există lucruri 
mai faine decât DKNY. Ai văzut vreun Alexander Wang sau 
Celine, de pildă? 

Lui Emelie, gențile i se păreau un rău necesar. Cu toate astea, 
comentariul colegei ei o irită. 

— Vrei să-ţi mai povestesc despre Londra? o întrebă Jossan cu 
ironie. 

— Da, te rog, spuse Emelie. 

Jossan era prea mişto ca să te superi pe ea pe termen lung. 

— Un black cab n-are voie să-ţi ia mai mult de treizeci de lire 
de la Heathrow, mănânci doar sandvișuri și pernele de la hotel 
sunt supertari. Asta e tot ce-am aflat, îmi pare rău. 

Josephine își masă mâinile cu crema pe care o storsese dintr- 
un tub în timp ce vorbea. Negocierile preliminare cu englezii au 
eșuat într-o teleconferință care avusese loc cu trei ore în urmă și 
clientul le-a ordonat să lase stilourile jos. Cu toate astea, ea era 
încă aici. 

— Încep să fiu ca toţi ceilalţi - stau mai mult la birou decât 
acasă. Așa că poţi să mă întrebi dacă ai nevoie de ajutor. Că la 
câte DD-uri am făcut, aș putea să-mi schimb numele din 
Dahigren în Ducgren. Nu crezi? 

— i s-ar potrivi foarte bine. Ar suna foarte /ondonish. 

— Pe bune, îţi spun că sunt tare la due diligence. De fapt, 
există doar trei domenii în care clientul nu vrea să-și asume 
niciun risc, adevăratele bombe juridice pe care trebuie să le 
descoperi înainte să explodeze în capul clientului. E vorba de 
riscuri legate de mediu, asigurarea de răspundere civilă a 
produsului și chestii legate de impozite. Să știi că restul e doar 
de umplutură. Să nu uiţi asta, Emelie. Nu că am avea ceva 
împotrivă să exagerăm din când în când, că doar trebuie să ne 
facem și noi pontajul, să ne iasă orele. Sau nu? 

Emelie izbucni în râs. Oricum, n-avea de gând să se culce pe- 
o ureche. Voia să verifice fiecare acord și document în parte, 
indiferent ce zicea Jossan. 

În clipa următoare, sună telefonul. Emelie ridică receptorul și 
auzi vocea secretarei. 

— Poţi să treci pe la Magnus puţin? 

— Sigur, când? 

— Asap’, de preferință. 

Emelie închise telefonul și scutură din cap. 

Jossan spuse: 

— Poate îți mai dă ceva de făcut pe weekend, după ce termini 
cu DD-urile. Încă mai încerci să te întâlnești cu tipul ăla? 

— Cu Felix? Da. 

— Zi-i că puteţi să vă vedeţi peste trei săptămâni. 

e 

Una dintre chestiile pe care le aprecia cel mai tare la Leijon 
erau ușile mereu deschise - mai puțin când erau în ședințe. 
Chiar dacă ritmul de lucru era absurd, nivelul serviciilor oferite 
de-a dreptul fanatic și nivelul de expertiză printre cele mai 
ridicate din ţară, nu trebuia decât să intri și să-i întrebi direct 
dacă aveai nevoie de ajutor. 

Magnus stătea în picioare și se uita pe geam. Primul lucru pe 
care i i-a spus a fost să închidă ușa. 

Emelie se gândi la discuţia de evaluare de acum câteva 
săptămâni. O încolţiseră de-a binelea. Când a plecat de acolo, 
nu-i venea decât să o șteargă acasă, să dea drumul la Netflix și 
să se bage sub plapumă. Dar în loc de asta, a sunat-o pe Jossan 
și i-a spus că „n-a fost așa de grav”. 

— Nu te lăsa, arată-le că n-o iei în nume de rău. Vrei să bem 
un Bellini diseară? 

e 

Pe pereți atârnau tablouri și pe rafturile cu cărți se vedeau 
obiecte de artă mai mult sau mai puțin criptice. Era clar că lui 
Magnus îi plăcea cu adevărat contemporary art, cum obișnuia să 
zică. Emelie ştia că majoritatea operelor le aparțineau unor 
artişti suedezi renumiți. Karin Mamma Andersson, Ragna Berlin 
sau naiba știe cum îi chema. Emelie, Jossan și alți stagiari i-au 
căutat pe Google de mai multe ori. 

Dar nu erau numai tablouri suedeze. 

In mijloc, încadrat de celelalte tablouri, atârna opera cea mai 
simplă. Câteva buline de diferite culori, pictate pe un fundal alb 
astfel încât să formeze cercuri. Era evident că oricine ar fi putut 
picta așa ceva, chiar și ea, își spuse Emelie când o văzu. Lucru 
de care își dăduse, probabil, seama și artistul, Damien Hirst, 
care avea o echipă întreagă care fabrica tablouri cu buline 
pentru el. 


7 As soon as possible (în engleză, în orig.) - cât de repede poţi, cât de curând. 

Magnus se întoarse. Era îmbrăcat impecabil, ca de obicei, dar 
și stilul lui era o idee cam too much. Purta un costum gri-închis - 
nimic în neregulă până aici - dar cravata era de un galben- 
deschis și batista din buzunarul de la piept era roz. Pe deasupra, 
avea părul lucios de atâta gel sau ceva asemănător, ceea ce, la 
vârsta lui, cu toate firele alea albe nu arăta deloc bine. La vârsta 
aia puteai să-ți dai cu ceva pe păr, dar în niciun caz nu se făcea 
să sclipești ca un pom de Crăciun, de parcă ai fi fost un 
adolescent. 

— Stai jos. 

Magnus luă și el loc pe scaunul de birou făcut la comandă, 
care semăna mai degrabă cu un păianjen și nu cu ceva pe care 
te puteai așeza. Nu-i mai adusese aminte deloc de comentariile 
lui de la discuţia de evaluare, chiar dacă se întâlniseră de mai 
multe ori de atunci. 

— Ai mult de lucru în clipa asta? 

Emelie bănuia ce urmează. Avea s-o roage să-i ajute cu un 
acord sau o întâlnire legată de o înființare - ceea ce se bătea 
cap în cap cu DD-urile pe care le făcea acum. Tocmai pe ea, 
căreia nu-i plăcea deloc să refuze pe cineva. 

— Am destul de multe pe cap, lucrez la proiectul Ray Signal 
care trebuie terminat până poimâine, spuse ea, dar adăugă: Vrei 
să te ajut cu ceva? 

Magnus se aplecă peste masa de scris și scăzu tonul, deși 
ușile erau închise. Se pare că urma să-i zică ceva despre un 
subiect delicat. 

— E vorba de un caz special. Până acum n-ai mai făcut nimic 
de genul ăsta, asta pot să ţi-o garantez. Și eu, cu atât mai puţin. 

Emelie trebuia să admită că Magnus putea fi, uneori, de-a 
dreptul umil. 

In pofida felului în care arăta, avea un mod calm de-a discuta 
cu oamenii. Și, cu toate astea, nu se simţea niciodată în largul ei 
în prezența lui. Nu prea înțelegea de ce era așa, în mod oficial, 
era unul dintre cei mai buni, dar la bază, era un om amabil și 
niciodată nu s-a ferit să-i răspundă atunci când avea nevoie de 
sfatul lui. Dar ceva nu era în regulă cu el. Teoria lui Emelie era 
că Magnus nu părea niciodată relaxat faţă de propria-i 
persoană. 

— Uite cum stau lucrurile. Tocmai am primit un telefon de la 
un prieten bun. Carl-Johan Schale. Ei cred că s-a întâmplat ceva 


VP - 48 


și, dacă are dreptate, înseamnă că-i vorba despre o tragedie de 
familie oribilă. De asta au nevoie de ajutorul nostru. M-am 
gândit că tu și cu mine am putea să lucrăm împreună și s-ar 
putea să mai cooptez vreunul. 

— Da, cum să nu. Deci nu-i un caz de drept comercial sau 
așa? 

— E ceva cât se poate de diferit. 

— E vorba de o moștenire, sau o dispută asupra unei custodii? 

— Nu, nimic de genul ăsta. 

— E un caz penal? 

— E o chestie ieșită din comun. Vreau să înţelegi asta din 
start. Și e vorba de niște prieteni apropiaţi. Altfel nu m-aș băga 
nici mort într-o treabă din asta. 

— Am înţeles. 

Asta însemna că dosarul avea prioritate față de celelalte, dar 
Emelie se întreba totuși cum avea să le rezolve pe toate. 

— Inainte să-ţi explic despre ce este vorba, aș vrea să înţelegi 
că dosarul ăsta e confidenţial, chiar și la nivel intern. Asta 
înseamnă că n-ai voie să discuţi despre el cu ceilalţi acţionari și 
nici să sufli vreo vorbă faţă de Josephine. Obligaţie strictă de 
secret profesional. 

Ușa închisă, tonul scăzut și faptul că era un caz prioritar. Și 
acum, asta - secret profesional, interdicția de-a vorbi. 

Magnus începu să-i povestească despre ce era vorba. 

Emelie se uită din nou la tabloul cu buline. Preţ de o secundă, 
cercul alcătuit din buline părea că se învârte încet în spatele lui 
Magnus. O aureolă imensă, colorată. Un înger rătăcit care a 
coborât în sediul principal al suspiciunii. 

* 


Teddy coborî din trenul de navetiști la T-Centralen și merse 
încet spre tunelul prin care se ajungea la peronul stației de 
metrou. Avea timp berechet, întâlnirea cu tipa de la Agenţia 
pentru Ocuparea Forței de Muncă era singurul lui proiect pe ziua 
de azi. Se opri preț de câteva secunde și cercetă mulţimea 
colcăindă care se îndrepta spre scările rulante. Oare să 
îndrăznească să coboare? In cei opt ani cât a stat închis nu 
văzuse mai mult de cincisprezece persoane într-o încăpere în 
același timp și, de cele mai multe ori, acestea stăteau liniștite 
într-un salon comun sau la cantină, în spatele gratiilor și al unor 
ziduri înalte. 

Trebuie să încerce s-o sune azi. Chiar acum. 

Sara. 

Tresări. Din buzunarul lui se auzi un zgomot. 

„Poliția! La pământ!” 

Teddy scoase telefonul din buzunar. Nikola setase ca sonerie 
niște voci de polițiști. Teddy trebuia să o schimbe cât mai 
repede. 

— Guud morning. 

Era Mogge Viking. 

— Bună dimineaţa. Credeam c-am fost destul de clar când m- 
ai sunat acum câteva zile. 

Mai bine să vorbești fără ocolișuri cu tipii ăștia. 

— l-am prezentat punctul tău de vedere lui Hillström, i-am zis 
că e problema lui, nu a ta. Știi ce mi-a zis? 

— Nu. 

— Că începând de azi, plătești și dobândă. Trei sute de mii. 

— Nu există. 

— Ba da, există, există. Îţi garantez eu. 

Voioșia din vocea lui Morgan fu înlocuită de ceva ameninţător. 

— Ai șapte zile la dispoziţie să plătești. 

Apoi închise telefonul. 

e 

Clădirea de pe colina de deasupra lui Liljeholmstorget dispăru 
în ceața care coborâse peste oraș în ziua aceea înnorată. Era o 
trecere blândă care făcea ca pământul să pară că se contopește 
cu cerul. Poate că norii se lăsaseră peste oraș, de parcă 
Stockholmul ar fi devenit parte dintr-o lume nepământească. 

Trebuia s-o facă. Acum. 

Tinea mobilul într-o mână și bileţelul cu numărul de telefon în 
cealaltă, numărul Sarei pe care-l primise de la Informaţii. Formă 
numărul încet și apăsă pe butonul verde. 

Suna. O dată, de două, de trei ori. 

Apoi se activă robotul. Era vocea ei. Teddy n-o mai auzise de 
ani buni, dar se auzea la fel ca atunci când vorbise ultima oară 
cu ea la telefon. Era la fel de sonoră și de blândă. 

— Bună, aţi sunat-o pe Sara. Lăsaţi un mesaj după semnal și 
vă sun cât pot de repede. 

Biiip. 

Îndrumătoarea lui, Isa, sau ghidul profesional, cum se pare că 
se intitula, stătea la un birou din lemn deschis la culoare. 
înăuntru arăta la fel ca în încăperea unde o întâlnise ultima 
oară. Podeaua era acoperită cu linoleum, pereţii cu tapet alb, cu 
model în relief, iar scaunele erau din plastic. Totul amintea de 
închisoare, în afară de masă, până și Isa. Nu era o cameră 
personală, nu era biroul personal al Isei, era o celulă pentru 
întâlniri, un loc izolat de realitate, fără ferestre. 

Isa porni calculatorul. 

— M-am uitat puţin pe planul tău de acţiune și, na, eu zic că 
arată bine. CV-ul l-ai terminat... te-a ajutat cineva? 

— Puțin. 

— Da, toţi avem nevoie de oameni în jurul nostru care să ne 
sprijine. 

Teddy aștepta replica următoare și între timp încerca să pară 
amabil. 

— Ai început să aplici pentru posturile de care ţi-am zis? 

Teddy o studie. Părea în jur de patruzeci de ani, dar era 
îmbrăcată ca o hipiotă mai elegantă. Eșarfele roșii și turcoaz 
păreau să fie pasiunea ei și purta o pereche de cercei cu perle. 
Data trecută fusese îmbrăcată cu un soi de caftan mov și pe 
inelar purta un inel simplu, de aur, cu un briliant. 

— Da, bineînţeles, am aplicat la niște firme de construcţii și 
reparaţii, dar m-au refuzat. 

— Ah, păi asta nu sună deloc bine. Dar mai sunt și alte joburi 
în categoria asta. Dat zăpada, curăţat acoperișuri, în perioada 
asta se caută așa ceva. 

— Am treizeci și trei de ani. Asta nu e muncă calificată. Dar 
mă pricep la tâmplărie sau să lucrez la vreun restaurant. 

Auzi ventilatorul rotindu-se încet pe fundal. 

Isa aruncă o privire pe hârtiile ei. 

— Da, dar să știi că nu-i așa de ușor să găsești un serviciu. Ce 
zici, ai lucra ca asistent social? 

În fond, era o fată de treabă, își făcea jobul, chiar dacă vorbea 
prea mult. Doar că Teddy nu prea își dădea seama ce caută 
acolo. 

N-avea experienţă pe piaţa muncii și mai avea și o gaură 
mare de opt ani în CV. Trebuia să facă rost de trei sute de mii în 
câteva zile pentru un traficant de ţigări psihopat. Ceea ce se 

putea numi „munca” lui anterioară te putea băga cel puţin patru 
ani la închisoare. 

— O să încerc să aplic la cât pot de multe, dar nu mă simt 
prea încrezător când nici măcar nu-mi răspund. 

Au mai discutat puţin despre diferite moduri de-a se prezenta 
și despre eventuale domenii. 

— O să te descurci tu, spuse într-un final Isa. Roma n-a fost 
construită într-o zi, cum s-ar zice. Nu-i așa? 

Teddy nu spuse nimic. 

— Trebuie să faci eforturi în continuare. De obicei, clienţilor 
mei le ia o jumătate de an să-și găsească un job. E normal. N-ai 
de ce să-ţi faci griji. Asta-i situaţia în lumea de azi. 

Isa împinse scaunul în spate și se ridică. Pe monitor se vedea 
screen saver-ul, o plajă cu nisip alb și palmieri. Poate ar trebui 
să asculte de Dejan și să plece în Thailanda la vândut case de 
vacanţă. 

Cei doi dădură mâna. 

Teddy deschise ușa. 

Oare de ce-o fi crezut c-o să-i meargă din prima? 

Hillström își voia banii peste o săptămână. 

O jumătate de an. 

Avea un apel pierdut. Nu voia și alte surprize neplăcute, așa 
că a sunat la Informaţii și a întrebat al cui era numărul. Era 
numărul principal al unui birou de avocatură despre care nu 
auzise niciodată până atunci. 

Leijon. 

* 

În Tumba era beznă totală, deși ceasul arăta doar patru și 
douăzeci. In perioada asta a anului, oamenii plecau la serviciu 
înainte să răsară soarele și, când trebuiau să-și ia copiii de la 
grădiniță la patru jumătate, era iar întuneric. Soarele îl vedeau 
doar în pauza de prânz, dacă se îndura să se arate printre norii 
de zăpadă. 

Dejan se bucura că nu făcea parte din hoarda care lucra de la 
nouă la cinci: se considera un om care nu rezista fără soare. Pe 
de altă parte, nu se trezea niciodată înainte de ora zece, cel mai 
devreme, și până atunci se lumina mereu, indiferent de 
anotimp. 

Apăsă pe soneria din faţa lui. În spatele lui stătea Tomas. 

Dinăuntrul vilei se auzi sunetul melodios și sunetul pașilor 
care se apropiau. 

Un bărbat supraponderal cu părul slinos și barbă de câteva 
zile le deschise ușa. Îl chema Rodjo, dar Dejan prefera porecla 
pe care o inventase chiar el: Groso. 

— Ce dracu’ cauţi aici? 

Groso făcu ochii cât cepele, deși Dejan abia îi distingea, 
înfundaţi cum erau în faţa aia grasă și cărnoasă. Uneori, bărbaţii 
care semănau cu niște porci se comportau ca niște porci și în 
viaţa de zi cu zi. 

— Lasă că știi tu, spuse el, și blocă ușa cu bocancul. 

Pe hol era întuneric și dezordine și pietricelele de pe podea 
scârțâiau sub tălpile lui. Nu părea să fi fost o problemă că a 
intrat cu bocancii plini de zăpadă. Părea că nimeni nu se obosea 
cu descălțatul în încăperea aceea. 

Bărbatul rămase pe hol. Dar Dejan începu să cerceteze 
locuinţa. În dreapta lui se afla bucătăria. 

Chestia asta îl călca pe nervi de-a binelea. Îi ajungea câte 
avea pe cap. Prostioarele de genul ăsta nu aterizau pe masa lui, 
în mod normal. 

— Nu vrei să pui de o cafea? 

Groso răsuflă ușurat și se duse în bucătărie. Ușile de la dulap 
și blatul de lucru erau de culoarea lemnului. Până și podeaua, 
lambriurile și ușile dulapului din fața frigiderului păreau să 
provină de la același copac. 

Groso deschise o cutie și măsură cu lingura cafeaua pentru 
cafetieră. 

— Nu ne dai și-un sandviș, că mor de foame? 

Era mai mult de atât - simţea că trebuie să bage ceva în 
stomac și asta cât mai repede. Își cunoștea foarte bine 
organismul și știa că dacă nu mânca în următoarele 
cincisprezece minute, avea să facă o criză de glicemie. 
Probleme de concentrare, dureri de cap, în cel mai rău caz 
pierderea cunoștinței și convulsii. De cele din urmă avusese 
parte de cel puţin zece ori, dar nu și în ultimii doi-trei ani. 

Groso scormoni în cămară. Etichetele de pe cutii păreau de 
acum zece ani. Până la urmă pescui de acolo două felii de pâine 
uscată. 

— Stai jos, spuse Dejan când Groso așeză farfuria cu pâinea în 
faţa lui. 

— De ce? Ce vreți, de fapt? 

Groso se așeză pe un taburet. 

— Pune mâinile pe masă, te rog. 

— Ce, ai înnebunit? Revino-ţi! Spune ce vrei. 

Tomas se postă în spatele bărbatului, aproape de el. Se 
aplecă spre el și șuieră: 

— Tu fă ce-ţi zice Dejan. Nu-i nicio problemă. 

Groso puse încet o mână pe masă. Pe antebraţul lui se vedea 
un tatuaj cu două combinaţii de cifre. Probabil CNP-ul copiilor 
lui. 

Dejan scoase bastonul pe care-l ţinea în buzunarul gecii și îl 
lovi peste mână cât putu de tare. 

Groso scoase un urlet. 

— Pizda mă-tii! ţipă Dejan. 

Groso încercă să-și retragă mâna, dar Dejan o ţinu pe loc într- 
o strânsoare de fier. 

Groso se smuci iar și iar. Până la urmă, Dejan îi dădu drumul. 
Groso căzu pe spate și se prăbuși pe podea. 

Dejan se calmă imediat. Probabil că avea nevoie să se 
descarce, sau poate că i se stabilizase nivelul glicemiei. 

— Vezi că mă duc să mă piş. Tomas, poți să discuţi tu cu el? 

* 


Din baie îl auzi pe Groso văitându-se. O merita. Pe prima 
nevastă o făcuse knock-out în fața unui restaurant, încât femeia 
îşi fracturase trei coaste. Varianta oficială era că a alunecat pe 
gheață, dar până la urmă, l-au căptușit cu șase luni de pârnaie. 
Pe-a doua, importată din Thailanda, a ciupit-o și a rănit-o pe 
jumătate de corp cu o pereche de clești, inclusiv pe organele 
genitale. A zis că femeia a făcut-o ca să-l bage la zdup - aceasta 
a retras plângerea și a părăsit ţara după ce cineva i-a trimis 
niște poze cu copilul ei de trei ani. 

Marele boxer de femei era un dobitoc. 

Și-n plus, îi era dator lui Kum cu niște lovele de mai bine de 
un an. Era vorba de o datorie pentru un cal de curse pe care ÎI 
cumpărase de la Nașul. 

Dejan plimbă jetul de urină pe colacul veceului și pe podea. 
Apoi se spălă pe mâini și ieși. 

Groso stătea cu spatele la perete. Mâna pe care i-o lovise 
Dejan era stacojie și îi curgea sânge din nas. 

— Nu mai daţi în mine. 

Dejan se aplecă și îl apucă de părul slinos. 

— Ti-a mai crescut datoria. 

— Vă dau tot ce am. 

— Bine, spuse Dejan și îi dădu drumul. Hai, încalță-te. 

Bărbatul își puse haina și se încălţă cu o pereche de bocanci. 
Sângele îi picura din nas ca dintr-un robinet strâns prost. 

— Ține-te de trompa aia. Nu vreau să-mi umpli pantofii de 
sânge. Și ar fi bine să dai cu aspiratorul pe hol. Zici că mă plimb 
în lada de nisip de pe terenul de joacă. 

În drum spre Tumba, Dejan aproape că avu mustrări de 
conștiință. N-ar fi trebuit să se ocupe de prostii din astea înainte 
să-și ia insulina. N-avea voie s-o dea în bară. Putea să-i 
explodeze în faţă tot restul dacă nu-și făcea treaba cum trebuia. 

Se gândi la Teddy cel de dinainte. La data aceea când i s-a 
părut că un tip vrea s-o agațe pe gagica la care se holbase toată 
seara. Erau la Kharma, pe Stureplan, aveau la bord câteva 
shoturi și trăseseră și câte o linie la toaletă. Teddy s-a dus direct 
la tip și l-a întrebat dacă vrea să rezolve problema acolo, la bar, 
sau afară, în parc. Puștiul s-a uitat la el fără să priceapă o iotă, 
dar asta n-a făcut decât să-l enerveze și mai tare pe Teddy. S-a 
întors spre Dejan, Dejan își amintea perfect privirea lui 
întunecată. „Tipul ăsta nu înțelege ce-i zic, se pare”. Apoi îi 
trase un upercut cu dreptul. Tipul căzu pe spate. Teddy începu 
să-i tragă șuturi cât putea de tare; un șut, două, trei. Tipul 
încercă să-și protejeze capul cu brațele. Patru, cinci, șase 
picioare în piept și în cap. Teddy băga în continuare. Dejan ţipă 
la el „Ajunge!”, dar degeaba. Teddy era ca un câine turbat. Până 
la urmă, Dejan fu nevoit să-i dea un brânci și să-l târască de 
acolo cu forţa. 

Trebuia să-l sune pe Teddy, să vadă cum se mai simţea cu 
adevărat. 

Scoase telefonul și formă numărul. 

— Salut, eu sunt. 

— Ce faci? 

Teddy nu prea părea să aibă chef de trâncănit. Asta i se păru 
și mai nasol decât conștiința-i încărcată după reacţia aceea 
exagerată faţă de Groso. 

Dejan încercă să pară bine dispus. 

— Am fost cu Tomas, am făcut rost de un Audi S7 pentru 
mine. 

— Mișto. 

— Yes, indeed. Așa că nu mai conduc mașini de camuflaj. Eşti 
mulțumit acum? 

Dejan se uită la Tomas care stătea pe scaunul din dreapta. 
Chelia lui lucea și îi transpira buza superioară. N-avea probleme 
cu el, chiar dacă uneori i se părea cam tare de cap. Dar se gândi 
la Teddy, la cum se comporta atunci când se împuţea treaba - 
un geniu care ar fi rezolvat problema cu Groso de o sută de ori 
mai elegant decât o făcuse el. 

— Auzi, vezi c-am vorbit cu Ivan, zice că a vorbit ieri cu Kum. 
Cică n-are nimic de lucru deocamdată, îmi pare rău. 

— Fir-ar să fie. 

— Na, eu ţi-am spus. Zici că ești sigur că nu poţi să te reapuci 
de treburile alea vechi? Măcar așa, din când în când? Am nevoie 
de ajutor la greu. 

— Sunt sigur. 

Dejan trase aer în piept. Teddy nu mai era ca înainte. Era mai 
calm și asta era bine, dar în același timp, părea să-și fi schimbat 
și atitudinea. Vorbea pe un ton mai hotărât. 

— Mai ești? Nu mai zici nimic. 

— Sorry. E chestia asta cu Forţele de Muncă. S-a dus dracului. 

— Of, în mă-sa. 

— Mă plimbă cu vrăjeala. Cică o să-mi ia o juma de an să-mi 
găsesc ceva de lucru. 

— Nu le pasă de tine, ce credeai, c-o să le pese? 

— Dejan... 

Cei doi nu mai spuseră nimic. Dejan se juca cu butoanele de 
la aerul condiţionat, netezi pielea de pe bord. Mașina asta era 
clasa întâi, S-klass și tot ce voiai. 

Teddy spuse: 

— Dar am mai primit un telefon dubios adineauri. O juristă pe 
nume Emelie de la un birou de avocaţi care voiau să mă ajute 
cu ștergerea datoriilor. l-am zis că nu-mi permit. 

— Ar trebui să te duci până acolo. 

— E prea scump, îţi garantez. 

— Teddy, ești prietenul meu. Pot să te ajut să plătești, dacă 
crezi c-o să se rezolve. 

— Și de unde provin banii ăia? 


Dejan oftă în sinea lui. 
* 

Stătea nemișcat. Cu picioarele trase, în poziţia fetus. Mâinile îi 
erau legate pe la spate cu ceva și picioarele, cu o curea 
autoblocantă. Încheieturile îi zvâcneau și dacă se mișca, îl 
usturau. Îi mai amorţeau și braţele dacă nu-și schimba poziţia 
din când în când. Pe gură îi lipiseră o bucată de bandă izolantă 
și îl dureau maxilarele. 

Îl sâcâia o durere surdă de cap. Avea nevoie de 
medicamentele lui. Cucuiul de pe ceafă i se umflase. 

Philip nu mai știa sigur, dar avea impresia că zăcea acolo de 
aproape patru zile. 

Plăcile de gresie erau tari. Era un întuneric de nepătruns, mai 
întuneric decât ar fi crezut că putea fi într-o cameră. Cu toate 
astea, i-a luat doar câteva secunde să-și dea seama că era în 
baie. Era un miros anume, era un fel în care se propaga ecoul. 
Apoi începu să se orienteze pe întuneric. Găsi vasul toaletei, 
chiuveta, suportul pentru prosoape, nu încăpea nicio îndoială, 
era în baie. : 

Ceva îl săgetă în creier. Totul părea atât de ireal. II tăbărâseră 
acolo, pe coridor. Întunericul din sacul tras pe cap îl zăpăcise. Au 
operat repede ca niște profesioniști. În tăcere și fără a scoate un 
cuvânt. 

Nu înțelegea cum de i s-a putut întâmpla așa ceva tocmai lui, 
tocmai acolo. 

e 

Uşa se deschisese la doar vreo oră după atac. La început nu 
văzuse nimic. Lumina îi bătea drept în ochi. 

Câteva secunde: apoi reuși să deslușească persoana care 
intră în cameră. Nu soarele bătea din spate, ci mai degrabă 
lumina a doua lămpi. Păreau să le fi îndreptat către el. 

O pereche de pantaloni, o bluză de culoare închisă și o șapcă 
pe cap. 

Persoana din faţa lui se aplecă. N-avea să uite niciodată 
priveliștea aia. 

Jumătatea de jos a feţei era acoperită de un rânjet atât de 
mare încât ar fi încăput doi pumni în gura aia. Niște dinţi imenși 
cu gingiile dezvelite și buze roșii. Un zâmbet care aducea a 
personaj de desene animate, a Joker, mai degrabă decât a ființă 
umană. Dar nu era nici zâmbet de om, ci un soi de fular sau șal 
imprimat cu imaginea unei fețe umane. Un mod de-a ascunde 

partea de jos a feţei, care crea un efect atât de sinistru, încât 
Philip simţi cum i se întoarce stomacul pe dos. 

Persoana din faţa lui lăsă jos o pungă și-i spuse să bea. Era un 
PET cu ceva ce semăna cu un strop de apă pe fund. Philip se 
întrebă ce conţinea de fapt. Poate ar fi fost mai bine dacă l-ar fi 
drogat. 

Față-de-joker dezlipi bucata de bandă izolantă de pe gura lui. 

— Spuneţi-mi, vă rog, ce vreţi, și rezolv, se rugă el și încercă 
să se ridice. 

Persoana din faţa lui întinse recipientul spre el. Philip îl goli pe 
nerăsuflate. 

— Te rog, pot să-ţi dau și bani. N-o să te denunț. Promit. 

— Hai, taci. 

Vocea părea de bărbat, dar Philip nu era chiar sigur. 

— Haide, te rog. Lasă-mă să plec și o să te recompensez. 

— In locul ăsta, cel mai important e să-ţi ţii pliscul. Și acum 
vreau să-mi zici ce cod ai la digipass. 

— Te rog... 

— Codul. Fără comentarii. Ce, nu înţelegi ce spun? 

Vocea își schimbă tonul. 

Philip lăsă capul în jos și amuţi. Nu reușea să distingă nici 
măcar culoarea părului celui care stătea aplecat deasupra lui, 
dacă era roșcat sau brunet. Șapca îi acoperea părul și lumina 
din faţă îl împiedica să distingă nuanțele. 

Faţă-de-Joker se aplecă brusc spre el și-l îmbrânci. Philip căzu 
pe spate. 

Față-de-joker stătea culcat peste el. Avea impresia c-o să-i 
smulgă braţele răsucite la spate. Philip îi simţi greutatea 
apăsându-i corpul. 

Îi văzu ochii fulgerători. 

Apoi văzu cum Faţă-de-Joker ridică ceva în faţa lui. 

Era un cuţit de bucătărie cu mâner galben, de plastic. 

— Trebuie să-ţi ţii gura. E singurul lucru pe care vreau să te 
învăţ. 

Durerea de pe obraz era cruntă și Philip începu să ţipe. Dar 
Faţă-de-Joker îi astupă gura cu palma și lipi banda izolatoare la 
loc. 

— Dacă mai scoţi un sunet, data viitoare o să te tai cu cinșpe 
centimetri mai jos. 

Philip se ridică încet în capul oaselor. Își lipi obrazul de umăr. 
Sângele lipicios picură pe podea. 

Plângea. 

Simţea că îi vine să vomite. 

e 

Din când în când, se gândea să sfâșie cureaua autoblocantă 
care îi strângea mâinile și picioarele. Poate ar fi mers cu cârligul 
în care se agăța prosopul, sau cu vreun obiect din baie. Dar 
dacă-l vedea careva? Deja i-au arătat că n-au nicio limită. 

Uneori încerca să tragă cu urechea după vreun sunet. Din 
când în când auzea ceva ce semăna cu un radio sau ceva 
muzică ce părea să provină de la un telefon mobil dat pe 
speaker. 

Și cine să descopere că a dispărut? Persoana cu care avea 
contact cel mai des era Steffi, dar ea era plecată într-o călătorie. 
Steffi s-ar fi întrebat mai mult ca sigur de ce nu răspunde la 
telefon, dar în niciun caz n-ar fi sunat poliția dacă n-ar fi dat de 
el timp de câteva zile. Și-n rest? Poate lan. Se vedeau destul de 
des la job. Dar, pe de altă parte, se înţeleseseră încă de la 
început că o să lucreze când vor și, în plus, fiecare se concentra 
pe propriile proiecte. Nici lan n-ar fi reacţionat dacă Philip n-ar fi 
apărut la birou în săptămâna aceea. 

e 

Se gândi din nou la prima zi de captivitate. 

La câteva ore după ce l-a tăiat pe față și i-a cerut codul de la 
digipass, Față-de-Joker s-a întors. Philip auzi cheia rotindu-se în 
încuietoare. Aceeași lumină orbitoare de la lămpi. 

Bătu în retragere. 

Persoana din faţa lui trase un scaun spre cadrul ușii. 

Philip zări o altă persoană în spatele lui cu cagulă pe faţă. 

Față-de-joker smulse banda izolatoare de pe gura lui Philip. 

— Stai drept. 

Philip se sprijini de perete și încercă să se ridice. 

— Te rog, scoate-mi cureaua aia. Nu mai rezist. Nu pot nici să 
gândesc limpede, începe să mă doară prea tare. 

Nicio reacţie. 

Față-de-joker se așezase. 

— Digipassul tău de căcat nu merge. 

— Ce spui? 

— Spun că vrem trei milioane de coroane de la tine și am 
încercat să-i transferăm, dar n-a mers. 

Inima lui Philip începu să bată mai tare. Era o sumă absurdă. 
Și totuși, trebuia să se concentreze să nu dea prea mare 
importanţă sumei. 

— Dar ar trebui să funcţioneze, spuse el încet. 

— Funcţionează pe naiba. Asta trebuia să meargă repede. 

Philip încercă să-și aducă aminte. Avea un depozit de acţiuni, 
majoritatea cotate la bursa suedeză, în valoare de aproximativ 
zece milioane de coroane. Ar fi trebuit să aibă și în jur de opt 
milioane în contul lui bancar obișnuit și în diverse conturi de 
economii. În plus, avea și o asigurare de viaţă înregistrată în 
Irlanda, împreună cu obligaţiuni, acţiuni și fonduri, în valoare de 
circa douăzeci de milioane, dar ca să le acceseze, avea nevoie 
de un cod și o parolă diferite, slavă cerului. Și apoi mai deţinea 
niște acțiuni și la o companie mai mică, necotată la bursă, dar 
nu se vedeau pe pagina web a băncii. Grosul se afla, bineînţeles, 
în contul deschis pe numele firmei și în investiţiile făcute acolo, 
dar ăsta era un cont pe care nu-l administra el, direct. 

Așadar, ar fi trebuit să aibă cel puţin opt milioane în lichidităţi, 
ba chiar mai mult în active care puteau fi valorificate destul de 
rapid. Dar aici problema părea să ţină de regulamentul băncii. 

— Dar ce s-a întâmplat? întrebă el într-un final. 

| se părea că Faţă-de-Joker tremura. 

— Deci o iau razna. Nu suport căcaturile astea. Pizda aia de 
bancă a ta blochează automat toate transferurile către conturi 
din străinătate în afara UE, care depășesc douăzeci de mii de 
euro. Şi vor să înregistrezi și unde trimiţi banii, deci dacă vrei 
să-i trimiţi în Thailanda, tre’ să completezi o grămadă de 
formulare și asigurări. Nu mai știu ce să inventeze idioții. 

Philip stătea încordat la maximum. 

Față-de-joker spuse: 

— Să-mi bag dacă nu ne-ai tras ţeapă. 

18 februarie 


Una dintre recepţioniste o sună și o anunţă că venise clientul. 

Având în vedere că mai avea doar patru ore până la predarea 
raportului, n-ar fi trebuit să se întâlnească deloc cu bărbatul 
acesta tocmai acum. Dar Magnus îi dăduse instrucţiuni foarte 
clare. 

Și, oricum, știa că raportul o să iasă foarte bine. Nu găsise 
nicio problemă juridică atât de mare, încât clientul să anuleze 
afacerea, dar suficiente iregularităţi cât să le poată folosi drept 
artilerie grea în negocierea finală referitoare la preţul de 
achiziţie a obiectivului care era o companie. Asta avea să atragă 
noi garanţii, un escrow mai mare și poate și un hold-back. Cu 
alte cuvinte: clientul era nevoit să apeleze și mai mult la biroul 
de avocatură Leijon înainte să finalizeze acel deal. 

e 

Firma se mândrea cu zona de recepție. 

Biroul de avocatură Leijon voia să joace în aceeași ligă cu 
șmecherii de la firmele din Londra, și nu cu baștanii de la 
birourile de avocatură cu mii de angajaţi, gen Allen & Overy, 
Linklaters, Clifford Chance și cum se mai numeau. Voiau să pară 
ceva mai discreţi, ca Staughter and May, Parabis și Stewarts 
Law, adică cei cu cel mai ridicat PEP - profit per equity partner. 
Unde la sfârșitul anului partenerii primeau niște dividende 
anuale cât directorul unei burse americane. 

Podeaua era pavată cu plăci de calcar din Gotland și pereții, 
acoperiţi cu lambriuri. Dar nu în stilul ăla demodat, britanic, ci 
mai degrabă ceva mat, neted. Arăta ca un perete făcut din lemn 
de mesteacăn. Tejgheaua de la recepţie era fasonată dintr-o 
bucată de granit de culoarea grafitului și, de cele mai multe ori, 
vedeai acolo o singură recepţionistă. Ideea era să simbolizeze 
roca de bază suedeză, stabilitate și tradiţie în același timp. 

De-a lungul peretelui din dreapta erau așezate câteva fotolii 
de piele minimaliste, design clasic ă la Poul Kjaerholm. Pe niște 
măsuţe se vedeau Dagens Industri, Veckans Affärer și alte 
câteva reviste de afaceri internaţionale, așezate frumos. 

Recepţia asta n-avea voie să fie confundată cu vreun birou de 
avocatură din provincie, cu niște ţărânoi de avocați specializați 
pe drept civil, dar nici nu transmitea aerul ăla de pustiu cu ecou 
ca recepţiile firmelor de avocatură mari. Când clientul intra pe 
ușa de stejar aparent simplă de la etajul șapte, trebuia să 
perceapă imediat, cu toate simţurile, că se afla într-unul dintre 
cele mai de succes birouri de avocatură europene. Unul dintre 
cele mai elegante birouri, corespondentul a ceea ce se numea 
„boutique hotel” în domeniul hotelier. 

intr-unul din fotoliile minimaliste ședea un bărbat. Părea în jur 
de treizeci de ani. Era lat în spate și purta o geacă de toamnă 
care părea prea subţire pentru frigul de afară. Lângă el, pe 
podea, se afla un rucsac. Când se ridică, Emelie își dădu seama 
cât de înalt era. 

— Bună ziua, bine aţi venit. Emelie Jansson e numele meu. Eu 
v-am sunat. 

Bărbatul puse ziarul pe masă și întinse mâna. 

— Mulţumesc. Mai bine ne tutuim. Najdan, dar îmi poţi spune 
Teddy. 

Strânsoarea mâinii lui era puţin cam dură. 

N-o slăbi nicio clipă din ochi. 

Se auzi un clinchet și ușile liftului se închiseră. 

— Aoleu, ce vreme oribilă, spuse Emelie. 

— Da. 

— Dar să sperăm c-o să ningă puţin înainte de primăvară. 

— Înmm. 

— Ai mai fost la noi? 

— Nu. 

Aici Emelie se dădu bătută. Urcatul de la etajul șapte la zece 
nu dura decât nouă secunde. 

Priveliștea din biroul lui Emelie, aflat la câteva etaje mai jos, 
era frumoasă, dar acum se aflau la ultimul etaj, pe palierul cu 
sălile de conferință și camerele de recepţie. De aici, priveliștea 
de la geamurile panoramice nu doar că era frumoasă, era 
perfectă. Siluetele întunecate ale rezervoarelor de gaz din 
Gärdet? se deslușeau în depărtare și marcau clar graniţa care 
delimita centrul orașului - o delimitare care influența preţurile 
imobilelor din Stockholm mai mult decât orice alt factor. 


8 Prescurtare de la Ladugårdsgärdet, zonă aflată în centrul Stockholmului. 

Emelie se uită pieziș la bărbatul de lângă ea pentru a vedea 
dacă reacţiona în vreun fel la priveliște. Dar Teddy părea să-și 
studieze propriul genunchi. 

Se așezară într-una din sălile mai mici, toate cu nume ușor 
penibile. Aceasta se numea Ograda. 

Conform protocolului, Emelie împinse către el, pe masă, 
cartea ei de vizită. Bărbatul o ridică și o privi de parcă n-ar fi 
știut ce să facă cu ea. Emelie se gândi la acţionarii mai în vârstă 
care aveau reguli stricte referitoare la cum se îndoiau cărțile de 
vizită. O carte de vizită înmânată personal se îndoia în partea de 
sus, în colțul din dreapta. 

— Cum spuneam și la telefon, am înţeles că ai nevoie de 
ajutor cu restructurarea datoriilor. 

Najdan sau Teddy, sau cum s-o fi numit, îndesă cartea de 
vizită în portofel. 

— De la cine ai primit informaţia asta? 

Se instală o scurtă tăcere și Emelie se întrebă ce să-i 
răspundă. Cazul și bărbatul acesta nu semănau câtuși de puțin 
cu dosarele sau cu clienţii ei obișnuiți. Nici nu prea știa ce 
presupunea de fapt o restructurare a datoriilor înainte ca 
Magnus s-o roage să-l contacteze pe clientul acesta și să-i ofere 
serviciile firmei. 

De cele mai multe ori era vorba de oameni fără venituri 
regulate care aveau datorii la mai mulţi creditori pentru că 
luaseră credite de consum. Kronofogden? întocmea apoi un 
program de plată a datoriilor. Creditorii erau nevoiţi să accepte 
o restituire de doar douăzeci la sută a creditului total - oricum, 
era mai bine decât nimic - iar debitorul era constrâns să 
trăiască la limita subzistenţei timp de vreo cinci, șase ani. 

— Unul din acţionarii principali ai firmei vrea să încerce să te 
ajute. lar eu sunt avocatul lui stagiar și îţi stau la dispoziţie. 

Teddy se întinse după o sticlă de apă minerală aflată pe tava 
de pe masă. Nu spuse nimic, deschise doar sticla și goli 
conţinutul ei într-un pahar. Nu se auzi decât fâsâitul bulelor de 
aer. 

— De ce vrea să mă ajute? întrebă el într-un final. 

Asta se întrebase și Emelie. Dar Magnus o învățase deja ce 
răspuns să dea. 


° Autoritatea de executare silită din Suedia. 

— Uneori mai acceptăm și cazuri pro bono. Nu știu de unde a 
aflat asociatul meu de situaţia ta, dar pentru un birou ca al 
nostru e important să contribuim cu ceva și să ajutăm 
societatea. Îți garantez că o să primești niște servicii de calitate. 

— Aha. Păi, atunci mai bine pun cărţile pe masă și vedem ce 
se întâmplă după aceea. ă 

Emelie îl cercetă pe bărbatul din faţa ei. li lipsea un dinte din 
mandibulă. 

— Am stat la pârnaie opt ani și tocmai am ieșit. 

Emelie tresări. Ştia că aproape toţi delincvenţii din Suedia 
erau eliberaţi condiționat după ce ispășeau două treimi din 
perioada de condamnare. Opt ani la închisoare însemna, de 
fapt, că Teddy fusese condamnat la doisprezece ani. Nu multe 
infracțiuni atrăgeau o pedeapsă de doisprezece ani. Se întreba 
de ce ţinea Magnus să-l ajute tocmai pe omul acesta. 

Teddy îi povesti pe scurt că nu își găsea de lucru și că trăia 
din mila surorii lui. 

— Și datoriile, mă rog... Datoriile sunt tot acolo unde le-am 
lăsat. 

Emelie îi puse câteva întrebări legate de niște detalii. Despre 
mărimea datoriilor, cum se împărțeau, de când le avea și dacă 
știa cine erau creditorii. Cei doi completară un formular 
împreună. Teddy nu părea deloc încântat. 

Ceaţa gri de afară părea că apasă fereastra. Aburii înăbușiţi ai 
Stockholmului ajungeau până la camerele dichisite de la ultimul 
etaj. 

Când au terminat, Emelie se uită la Teddy. 

— Ah, și mai era ceva. Acţionarul de care-ţi ziceam, Magnus 
Hassel, vrea să te cunoască personal. 

e 

Astăzi Magnus purta o cravată stacojie cu un nod legat 
perfect. Batista din buzunarul de la piept era mov. 

Magnus dădu mâna cu Teddy și se așeză. Emelie rămase pe 
scaunul ei. Ca de atâtea ori, Magnus învârtea un stilou printre 
degete. 

— Știu că nu ne cunoaștem, dar, în mod normal, mă ocup de 
M & A, Mergers and Acquisitions, ajutăm clienţii cu vânzări, 
cumpărări sau fuziuni de firme. De pildă, am contribuit la 
eliminarea celor de la Adaxtra de la bursă. Suntem cel de-al 
unsprezecelea birou de avocatură ca mărime din Europa de 


VP - 64 


Nord. Singura noastră ambiţie, de fapt, e să fim loiali faţă de 
clienţii noștri și să contribuim la bunăstarea lor. 

Emelie se gândi la cât se făleau cu asta în buletinele lor 
interne pe care le trimiteau tuturor angajaţilor. Fuseseră numiţi 
„Biroul de tranzacţii al anului” de patru ori în ultimii zece ani de 
către Legal 5000 și primiseră și Client Choice Award for Sweden. 
Magnus fusese numit chiar Highly recommendable de către The 
Yearly Lawyer. 

Teddy lăsă capul în jos. Nici măcar nu părea să asculte. 
Emelie se întreba care era problema lui. Neatent. Dezinteresat. 
Nerecunoscător. 

Magnus își împreună mâinile. Mânecile sacoului alunecară în 
sus și-i dezveliră butonii de la manșete. Erau două litere din aur 
pur, un M și un H. 

Emelie recunoscu gestul. Așa făcea mereu când voia să 
sublinieze că ceva era important. 

— Lucrurile stau în felul următor, Najdan. Mă întreb dacă ne 
poţi ajuta, pe mine și pe Emelie, cu o chestie. 

Emelie tresări pentru a doua oară pe ziua aceea. Magnus nu 
prea șovăia de obicei, dar de data asta nu mai părea la fel de 
direct. Nu îi spusese c-ar vrea să-i dea o sarcină lui Teddy. Asta 
cu restructurarea datoriilor părea un pretext. 

— E vorba de o persoană presupus dispărută, continuă 
Magnus. 

Apoi se ridică pentru a verifica dacă Teddy îl asculta. 

Teddy nu spuse nimic, dar măcar ridicase privirea. 

— Nu știm exact de cât timp lipsește persoana în cauză, 
oricum, între trei și șase zile. Nu știm nici unde e. Părinţii lui 
sunt foarte îngrijoraţi, cum era de așteptat. Bănuim că a fost 
răpit și sechestrat. 

Teddy îl întrerupse abrupt. 

— De ce, dacă-mi permiteți să întreb? 

— Da, mă rog, vreau să spun că a fost răpit sigur. Nu pot să 
intru în detalii, mă tem, cel puţin nu în stadiul ăsta. Familia lui e 
destul de înstărită, ca să mă exprim... discret. 

— Și de ce vreți să vă ajut tocmai eu? 

Magnus trase scaunul de sub masă și se lăsă pe spate. Ridică 
ochii în tavan, de parcă s-ar fi gândit ce să răspundă. Dar putea, 
la fel de bine, să fie doar un joc. 

— E al naibii de urgent, ca să-ţi spun direct. Statistica poliţiei 
arată că dacă cineva e dat dispărut de mai bine de patruzeci și 
opt de ore, riscul de deces crește cu peste 50%. E îngrozitor. 
Emelie lucrează și ea la cazul ăsta, așa că n-o să fii singur. 

— Nu cred că mi-aţi răspuns la întrebare. Și se pare că aveţi 
deja o persoană competentă care se ocupă de toată treaba. 

— Așa este. Dar avem nevoie și de tine. 

— De ce? 

— Îţi spun pe șleau, pentru că treaba asta e atât de 
importantă, încât nu ne permitem să batem câmpii. Există ceva 
legătură cu Södertälje aici. Cineva - o persoană sau mai multe - 
care provin de acolo l-au maltratat pe cel dispărut cu câteva 
săptămâni înainte să dispară. 

— Mai sunt oameni în Södertälje care vă pot ajuta. 

Magnus se aplecă peste masa de scris. 

— Teddy, eu cred că înţelegi de ce ai fi tocmai tu persoana 
potrivită pentru jobul ăsta. Știi bine, nu trebuie s-o spun eu. Nu-i 
așa? 

— Știu la ce te referi. 

— Păi, vezi? Atunci mă înţelegi. Și știi și de ce avem nevoie de 
tine. 

Emelie nu se mai putu abţine. Întoarse încet capul ca să vadă 
cum reacționează Teddy. Dar Teddy continuă să se uite drept 
înainte, în gol. 

— Atunci trebuie să vă informez că nu mai lucrez în felul ăla. 

Magnus închise gura de parcă ar fi epuizat toate cuvintele. 

— N-aveţi decât să sunaţi la poliție, spuse Teddy. 

Stiloul se clătină în mâna lui Magnus. 

— Ar fi bine dacă ai mai putea să mă asculţi câteva secunde. 
Înţeleg că ai toate motivele să vrei să-ţi ordonezi viaţa și că 
atâta stat la închisoare te face confuz. Dar familia lui nu 
îndrăznește să implice poliția sub nicio formă. Toată lumea știe 
că poliţia face să se scurgă detalii suculente din dosare către 
presă. O știi și tu. Și dacă treaba asta se află, șansele să-l 
găsească pe băiat o să scadă, mai mult ca sigur, și cel sau cei 
care l-au răpit s-ar putea să se simtă încolţiţi și constrânși să 
comită un act pripit. E prea periculos, chiar eu i-am sfătuit să se 
abţină. Îţi mai amintești de răpirea lui Sebastian Andersson? 

— Normal. Toată lumea cunoaște cazul, sau nu? 

— Întâmplător, îl cunosc și pe tatăl lui. Mi-a spus că cea mai 
mare greșeală pe care a făcut-o a fost să se ducă la poliţie. 

— Pentru că au lăsat să se scurgă informaţia. 

— Da, și atunci presa noastră de scandal, draga de ea, a 
început să urmărească demersurile poliţiei, astfel încât răpitorii 
au avut timp să se regrupeze. În plus, au publicat un material cu 
date exacte despre averea familiei Andersson. Răpitorii au mărit 
suma de răscumpărare cu treizeci de milioane. S-a dus naibii 
totul. Cadavrul lui Sebastian Andersson n-a fost găsit nici până 
în ziua de azi. 

— Dar poliţia are o unitate specială care se ocupă de cazurile 
de acest gen, din câte știu. 

Emelie auzi cum scaunul lui Magnus scârțâi înainte ca șeful ei 
să se aplece și mai mult. 

— E posibil, dar acum e vorba de o familie de calibrul familiei 
Andersson. Cu alte cuvinte: vânat mare pentru presă. Despre 
așa ceva nu pot să tacă nici unităţile speciale. E de ajuns să 
cedeze un poliţist mic și prost și hrăpăreţ ca să se ducă dracului 
totul. 

Teddy nu comentă observaţiile lui Magnus. 

— Din informaţiile pe care le-am primit, îmi dau seama că ești 
încă foarte bun și că ai o reţea de contacte foarte largă. 

— Nu și printre prietenii tăi, aș zice. 

— S-ar putea să fie cum zici tu. Dar cred c-ai putea avea o 
contribuţie în ceea ce privește cazul ăsta. Ca să-ţi spun pe 
șleau, nu există nici termene-limită cu care să ne jucăm. Și-apoi, 
tu decizi cum vrei să fii răsplătit. 

Magnus făcu cu ochiul, deloc discret. 

Lui Emelie nu-i plăcea deloc să audă despre plăţi la negru. 

Teddy se ridică. 

— Mă tem că treaba asta nu-i pentru mine. 

Magnus se ridică și el. 

— Așteaptă, Teddy. Voiam să zic că avem nevoie de tine. 

Teddy scutură politicos mâna lui Magnus. 

— Nu mă cunoști. 

Apoi se întoarse spre Emelie și dădu mâna și cu ea. 

— Şi nici tu. 

e 

Nu-și vorbiră în timp ce așteptau liftul. Când ușile se 

deschiseră, Emelie spuse: 

— Te descurci până jos, nu-i așa? 

Era o glumă, dar Teddy se holbă la ea de parcă i-ar fi spus cea 
mai mare prostie. 

Emelie se duse înapoi în sala de conferință după ce liftul se 
urni din loc. 

Mirosul lui Teddy plutea și acum în aer. Deodorant ieftin și 
miros de transpirație. 

e 

— Mai vrei să-l ajut cu restructurarea datoriilor? întrebă 
Emelie și închise ușa. 

Magnus se ridicase și se uita pe fereastră. 

— Nu are niciun sens atâta timp cât nu ne ajută. Cazurile de 
kidnappning au prioritate. 

— De ce voiai să lucrezi tocmai cu el? 

— Pentru că se pricepe la chestiile astea și se potrivește cu 
profilul de care avem nevoie. Cei cu care am vorbit mi-au zis toți 
același lucru. De la colegi vechi de facultate care acum lucrează 
ca avocați pledanţi până la comisarul de poliţie regional. Am 
stat de vorbă cu ei alaltăieri, bineînţeles, fără să intru în detalii. 

Emelie nu se putu abţine de la comentarii: 

— Mi se pare cam dubios. Ştii că a fost condamnat la 
doisprezece ani de închisoare? 

— Da, sigur. E unul din motivele pentru care aș vrea să-l 
recrutez. 

* 

Seara, Linda voia să ia cina la un restaurant din centrul 
orașului. Teddy o suspecta că vrea să-l încurajeze. Și asta fără 
să știe că, de curând, fratele ei îi devenise dator unui traficant 
de ţigări cu câteva sute de mii. Sau poate că voia să se 
îmbărbăteze pe sine. Deși o sunase și-i spusese că era OK, 
Nikola încă nu se întorsese acasă. 

Merseră la restaurant pe jos. Era revigorant; cu toate că 
făceau o jumătate de oră, lui Teddy i se părea eliberator să 
poată să meargă pe jos oriunde voia. 

Se gândi la o noapte recentă, înainte ca Nikola să decidă că 
nu vrea să se întoarcă acasă. N-a putut să doarmă, așa că s-a 
dus în camera de zi și s-a uitat la televizor. De fapt, îi făcea silă, 
pentru că la închisoare se holbase atâta la cutia aia imbecilă, că 
îi ieșise deja pe urechi. Cu toate astea, continuă să se uite. 

Pe la trei dimineaţa, auzi ușa de la intrare deschizându-se. 
Cineva căuta un umeraș și se descălţa. 

Apoi pași mici și silenţioși. Nikola vâri capul pe ușa livingului. 

— Ești beat, Nikola? 

Acesta rămase pe loc câteva secunde, apoi se clătină și era 
cât pe-aci să se prăbușească înainte să se așeze pe canapea. 

— Așa și-așa, răspunse Nikola. Tu ce faci? 

— Mă bucur de libertate. 

— Bine faci. 

— Mersi. Și te așteptam pe tine. 

— E în regulă. Nu trebuia să mă aștepți. 

— Bine. Mă duc să mă culc imediat. Nu ești obosit? 

— Așa și-așa. Sunt cam turat. Adorm destul de greu, de 
obicei. 

— Nu vrei mai bine să dormi în camera ta? Pe mine nu mă 
deranjează să dorm aici, pe canapea. 

— Nu, nu. Trebuie să dormi într-un pat normal. Meriţi măcar 
atâta. Dar eu o să stau aici puţin să mă calmez. 

Teddy se uită în ochii lui Nikola care arătau ca două butoane 
negre, mai întunecate decât întunericul din cameră. N-avea cum 
să fie beat mort pentru că vorbea fără să i se împleticească 
limba. 

— Ai mai citit vreo carte în ultima vreme? îl întrebă Teddy. 

Desluși un zâmbet pe buzele lui Nikola. 

— Nu începe ca bunicul. Îmi dă o carte nouă de fiecare dată 
când ne vedem, dar singura pe care am citit-o e aia cu Zlatan. 

* 


Din difuzoare se auzea muzică populară grecească și pe 
pereții de cărămidă se vedeau picturi cu Poseidon, Dionis și alți 
zei și semizei din mitologia greacă. Teddy își amintea că tatăl lui 
îi citise despre ei când era copil. 

Medusa era un restaurant clasic grecesc. 

— Cât timp ai stat la pârnaie, toată lumea a început cu 
mâncarea thailandeză. Până și chioșcurile de hot-dog s-au 
transformat în standuri cu mâncare făcută la wok. Dar mie îmi 
place și o să-mi placă mereu mâncarea grecească. 

Teddy își aducea aminte de restaurantul acesta. Obișnuiau să 
meargă acolo pe vremea când încă trăia mama lui. 


VP - 69 


Își atârnară paltoanele în cuier și se așezară la masă. Linda 
făcuse rezervare, deși n-ar fi fost necesar. Restaurantul era pe 
jumătate gol. 

Linda comandă pâine prăjită cu usturoi, tzatziki și brânză feta 
ca apetitiv. Teddy nu comandă nimic. 

Discutară despre tatăl lor care nu prea se mai descurca singur 
în apartament. Cu câteva zile în urmă, uitase să stingă un ochi 
la aragaz. 

— Ce naiba, că doar n-are decât șaizeci și cinci de ani, spuse 
Linda. 

— Pe unii îi obosește viața mai tare, răspunse Teddy. 

Drept antreu, Linda comandă souvlaki, iar Teddy, bifteki, cel 
mai ieftin fel de mâncare de pe meniu. 

e 

— Azi am primit o ofertă de muncă, spuse el când sosi 
mâncarea. Prima, de când m-am eliberat, de fapt. 

Linda rămase cu furculița în aer. 

— Uau, ce bine! Mamă, ce mișto! Și ce trebuie să faci? 

Teddy îi explică pe scurt ce știa, că un birou de avocatură 
specializat pe dreptul societăţilor comerciale avea nevoie de 
ajutorul lui ca să găsească o persoană dispărută. 

— Și ce onorariu ţi-au oferit? 

Unda chiar știa ce cuvinte să folosească atunci când era vorba 
de anumite domenii. 

— N-am apucat să aflu. 

— De ce? 

— Pentru că i-am refuzat. 

— De ce? 

Dezamăgirea din vocea ei era atât de evidentă încât câţiva 
clienţi de la masa de alături întoarseră capul. 

Teddy se aplecă înainte și vorbi mai încet. 

— Pentru că nu-i de mine. Nu știu de unde a făcut rost 
avocatul ăla de datele mele, dar are impresia că sunt cel de 
acum zece ani. Și eu nu mă mai ocup cu așa ceva. 

— Dar onorariul? Totuși, banii sunt bani... 

— Nu, vine dintr-o zonă aiurea cumva, din prima mea viaţă. 

Sora lui legănă capul în stânga și-n dreapta, de parcă ar fi 
analizat spusele lui. 

Linda propuse să comande și desert. Îl așteptară pe chelner în 
tăcere. 

După câteva minute, se auzi un „bing”. Linda scoase telefonul 
din geantă. 

— Ce dracu', Teddy? în ce naiba te-ai băgat iar? 

— Despre ce vorbești? 

Linda îi arătă telefonul. 

Teddy reuși să citească fără nicio problemă sms-ul de pe 
ecran: Spune-i să plătească la timp. Altfel îl pun să aleagă cui 
vrea să-i fac felul primul, lui fi-tu sau lui tac-tu. Sal./Mogge V. 

Linda se uita la el cu ochi mari. 

Teddy nu reușea să-i susţină privirea. Privi una din imaginile 
de pe perete. Aceasta înfățișa un bărbat cu încălțări înaripate. 

Hermes - parcă așa îl chema? Protectorul hoţilor. Cel care, 
după moarte, conducea sufletul omului spre tărâmul celălalt, cel 
subteran. 

Hermes nu mai era zeul lui Teddy. 

* 

Față-de-Joker stătea aplecat deasupra lui Philip și lămpile erau 
îndreptate spre chipul lui. 

Tresări iar. Făcuse asta de fiecare dată când ușa se deschidea 
în ultima vreme. Rana se oprise din sângerat destul de repede, 
dar amintirea expresiei lui Față-de-joker atât de aproape de 
ochii lui și durerea arzătoare de pe obraz erau greu de șters. 

Buzele îl usturară când bărbatul smulse banda izolatoare. 

— Trebuie să mănânc ceva, bâigui el. 

— Dar ai mâncat deja. 

— Altceva decât pâine. 

— Ai răbdare. Foamea e rea. Nu fac asta ca să suferi, crede- 
mă. 

— Dar de ce...? 

— Pentru bani, Philip. Am nevoie de bani. Despre asta e vorba 
aici, despre nimic altceva. Și mi s-a promis că n-o să dureze 
mult. Dar văd că s-a futut toată treaba. 

Philip nu știa ce să creadă. Era obosit. Cu toate astea, se simţi 
mai liniștit, știind că o să primească de mâncare. În curând avea 
să mănânce ceva și poate că se mai înzdrăvenea. După asta, îi 
scoteau de obicei și legăturile și putea să-și facă nevoile în 
găleata pe care o lăsaseră în cameră. 

Încercase să tragă cu urechea prin ușă după ziua aceea când 
omul ăla nebun îl tăiase. 

Uneori muzica era întreruptă de voci. De cele mai multe ori 
vorbeau atât de încet, încât nu reușea să distingă ce spuneau, 
dar de câteva ori auzise pe cineva vorbind pe un ton mai agitat. 

Nu reușea să identifice niciodată vocile celorlalţi, doar pe cea 
a lui Faţă-de-Jjoker. Dar era de ajuns. 

„Treaba asta n-ar fi trebuit să dureze mai mult de câteva zile. 
O zi, maximum, ne-ai promis”. 

„Da, dar vezi că e aici de șase zile și încă nu ţi-ai dat seama 
cum să facem transferul. Singurul lucru de care ar fi trebuit să 
te ocupi, și nici de asta n-ai fost în stare”. 

„Vezi, băi, că ești într-un apartament. Oamenii pot să te audă, 
să știi. O să rezolv eu în felul meu dacă nu-ţi fată mintea nimic”. 

Philip se întrebă ce fel de oameni erau ăștia. Se pare că nu 
înțelegeau cum funcționau băncile din Europa în ziua de azi. 

Și acum Faţă-de-Joker era aici și voia să stea de vorbă cu el. 

Rezolv eu în felul meu. Vorbele lui înflăcărate răsunau cu ecou 
îi capul lui Philip. 

— Tre’ să faci în așa fel încât să ne primim banii. Şaișpe' 
milioane. 

— Nu ziceaţi de zece? 

— Acum sunt șaișpe'. Din cauza încurcăturilor și a riscului pe 
care ni l-am asumat din cauza întârzierii. Și pentru că am văzut 
că-i ai în cont. 

Philip simţi cum începe să-l doară capul mai tare. 

— Dar atunci o să trebuiască să vindem și niște obligaţiuni. 
Asta înseamnă și mai multă pierdere de timp pentru voi. 

— N-are decât. Nu-ţi face griji, o să scapi de aici în curând. 
Dar mai întâi, trebuie să-mi spui cum putem să transferăm banii. 

— Habar nu am. 

— Atunci gândește-te mai bine. 

— Dar... 

Faţă-de-Joker se apropie. Philip zări două riduri între ochii lui. 
Oare l-ar recunoaște dacă ar fi pus să-l identifice vreodată? 
Trebuia să-și menţină capul cât mai limpede. 

Față-de-joker ridică ceva. Părea un instrument. 

— Trebuie să ne ajutăm reciproc, Philip. 

Philip se prinse prea târziu. Cum a putut să fie atât de prost? 

Se aruncă pe spate și încercă să se târască pe burtă cât putu 
de departe, într-un colţ al camerei. 

Față-de-joker ridică instrumentul. 

Philip simţea că-l apucase deja de un braț. 

Acesta se îndoi într-un unghi nefiresc. Rana de pe obraz îl 
ustura. 

Arăta ca o foarfecă de bucătărie sau de grădină. Faţă-de-Joker 
făcu o mișcare bruscă și se aplecă peste el. În clipa următoare, 
Philip simţi o durere inumană în degetul mic. 

Un clic. Philip înţelese ce s-a întâmplat. 

Incepu să urle. 

— Ooh, ooh, ooh. 

Față-de-Joker ridică palma. 

Philip distinse în penumbră vârful însângerat al degetului său 
mic. 

De data aceasta, vocea lui Față-de-Joker era de-a dreptul 
agresivă. 

— Să mor eu dacă n-o să fac rost de banii ăia. Că n-o să fac 
treaba asta pe nasturi. Dar bănuiesc c-ai înțeles. Adu-ţi aminte 
cum se transferă banii ăia. Ai o oră la dispoziție. 

Faţă-de-Joker îi aruncă o bucată de hârtie igienică. 

Ușa se închise. 

Intunericul era din nou compact. 

Philip începu să verse. Își strânse degetul mic mutilat cu 
hârtia igienică. 

Incercă să se concentreze. 

Trebuia să-i vină o idee. 

Trebuia să transfere șaisprezece milioane de coroane. 

La pârnaie 


(În urmă cu patru ani) 


Paznicii mai bătrâni o ţineau una și bună cu „vremurile 
schimbate”. Cu zece ani în urmă nu existau decât două femei 
paznic la Hall și amândouă erau niște lesbiene din alea 
înveterate care nu se temeau de nimic, nici măcar de hepatita 
răspândită printre deţinuţi. Ce-i drept, cinci ani mai târziu una 
din ele, Kim, s-a căsătorit cu unul dintre gherţoi, așa că n-avea 
cum să fie superlesbiană, da, orișicât, ziceau paznicii. Era tunsă 
tot scurt și cu cărarea într-o parte și-și făcuse abonament la 
bocancii Dr. Martens. 

Astăzi, jumătate din personalul care lucrează în penitenciare 
sunt gagici. Nu mai e ca pe vremuri, zic iarăși paznicii bătrâni. Și 
nu-i nimic rău în asta. Dar în caz de răzmeriţă ce facem? Sunăm 
la poliţie? Sau la Kim cea cu bocancii? 

În ciuda repartiţiei egale pe sexe, lumea se răscula mereu 
când o tipă, nou-angajată, își lua postul în primire. lar dacă erau 
și sub treizeci de ani și arătau în plus cât de cât decent, în 
rândul băieţilor se instaura o atmosferă de eleve de liceu și dă-i 
cu chicoteala. 

Când Teddy era în cel de-al patrulea an de detenție, în corpul 
C au ajuns două paznice noi, Emma și Sara. Amândouă în jur de 
douăzeci și cinci de ani și amândouă drăguțe. 

e 

Ideea era să-și construiască un trai acolo - îi mai rămâneau 
doar patru ani de închisoare pentru ceva ce o luase razna cu 
patru ani înainte. 

Pe vremea aia, o ardea mai ales cu doi tipi, Jimmy „Tagg” 
Eriksson și Loke Odenson. 

Pe Tagg îl cunoștea de la Kumla, din primele luni de 
investigaţie. Fusese condamnat pentru tâlhărie - jefuise un 
depozit de bani de lângă Eskilstuna. El și câţiva băieţi din 
Stockholm s-au pregătit frumos, minuţios, au testat în prealabil 
chiar și mașina cu care urmau s-o șteargă de la faţa locului pe 
diverse rute de evadare. Au șterpelit peste optsprezece 
milioane, o groază de bani pentru patru băieţi de cartier. 

După jaf, au fost niște profesioniști. S-au dat la fund imediat 
după, în primele săptămâni. Au stat mai mult pe acasă și au 
băgat un maraton de filme porno și filme de acţiune. N-au ieșit 
deloc în oraș, nu s-au atins de șampanie, nu s-au dat în 
spectacol prin cluburile de fiţe de pe Stureplan și nici n-au 
aruncat treizeci de mii pe noapte la gagici. 

Și totuși, treaba s-a nasolit rău de tot. Două săptămâni mai 
târziu, unul dintre băieţi a fost oprit pentru un control rutier de 
rutină. Probabil că părea foarte agitat pentru că, dintr-un motiv 
necunoscut, polițistul de la Trafic a decis să se uite în geanta 
ovală pe care tocmai se pregătea s-o înghesuie în mașină. 
Geanta era plină de arme. Restul e istorie - erau aceleași arme 
care se văzuseră pe imaginile surprinse de camerele de 
supraveghere și pe una din ele au găsit și ADN-ul lui Trapp. 
Poliţaiul a prins imediat mirosul banilor: au urmat percheziţii la 
domiciliu, confiscări de calculatoare și transfer de date către cei 
de la IT. Agenţii de la analize de date au dat peste un transfer 
efectuat în contul unui proprietar de clădiri din Eskilstuna. Când 
l-au contactat și i-au arătat poza lui Tagg întrebându-l dacă-l 
cunoaște, omul a zis că îl cunoaște chiar foarte bine și că-i 
închinase de curând un apartament, vizavi de locul în care 
depozitaseră banii. 

Dar, vorba lui Tagg: „Cașcavalul n-o să-l găsească în veci. 
Cred că nici eu n-o să-mi mai amintesc unde e, la cât de bine l- 
am ascuns. Eu pun mâna pe cinci milioane și ei îmi dau șase ani. 
Dacă era să mă omor muncind pe undeva și tot nu-i adunam în 
șase ani. E o investiţie - chiar merită. Fiecare zi, fiecare minut”. 

Lui Teddy îi plăcea felul lui optimist de-a privi viaţa. 

e 

Loke, în schimb, era cu totul alt gen. Și-a luat doi ani pentru 
share-uit ilegal de fișiere. Se pare că administra un site de unde 
lumea putea să descarce ilegal filme și muzică. Era vorba de 
milioane de useri din întreaga lume. Loke și-a recunoscut vina la 
tribunal, dar s-a luptat cu procurorul mai aprig decât un 
politician. Teddy nu se pricepea la chestiile astea. Nu fusese 
niciodată un tocilar care să se priceapă la calculatoare. 

Loke n-avea ce să caute la închisoarea aia, mai ales la nivelul 
ăla de securitate. Era ciudat că un puști de douăzeci și șapte de 
ani cu braţele subţiri ca niște andrele și albe ca făina, care mai 
și vorbea sâsâit, fusese plasat laolaltă cu traficanţii de droguri, 

băieţii din bandele care-și făceau veacul prin ghetourile din 
Malmö și pușcăriașii cu multiple condamnări la activ din 
suburbiile din Stockholm. Nu se știe de ce, dar fusese băgat la 
categoria „risc de dezertare”. Poate din cauza ieșirilor lui 
nervoase din sala de judecată sau din cauza admiratorilor care-i 
susțineau cauza. 


Oricum, Loke se împrietenise cu Tagg la Hall, împărtășeau 
aceeași pasiune pentru gadgeturi digitale. lar prietenii lui Tagg 
erau și prietenii lui Teddy. li plăcea de băiat. 

La un moment dat, lui Loke i-a scăpat o înjurătură la adresa 
unui coleg de pușcărie recent mutat, pe nume lbbe Salah. Il 
numise „un ratat bășit”. Problema era că Salah, pe lângă faptul 
că fusese condamnat pentru vătămare corporală deosebit de 
gravă și posesie de armă, mai era și Sergeant al Arms în banda 
recent formată, dar absurd de agresivă, pe nume Scorpio 
Sweden. Loke fu convocat în celula lui Salah și i s-a ordonat să 
plătească o sută de mii, „amendă” pentru că a comentat. Loke 
refuză, crezând că o să-i meargă și de data asta cu vrăjeala, dar 
în ziua următoare, s-a trezit cu fecale în mâncare. O zi mai 
târziu, cineva l-a călcat pe picioare din greșeală, fracturându-i 
tarsianul de la degetul mare. In sfârșit, Loke se prinse cum stă 
treaba. 

Trei zile mai târziu, s-au adunat în celula lui Teddy. Salah, 
Loke, Teddy și doi dintre lacheii lui Salah - venise vremea 
negocierilor. 

Teddy era considerat veteranul corpului C și toţi îl știau de om 
cinstit, cineva care nu se băga în seamă de dragul de-a stârni o 
ceartă. 

Până la urmă, datorită lui Teddy, Loke a scăpat cu cinci mii, 
pe care i-a transferat în contul celor din Scorpio. Teddy credea 
că Loke o să fie înrăit și furios, dar, nici vorbă. Din ziua aceea, 
Loke Odenson i-a rămas loial pe viaţă. 

e 

Stăteau cu cărțile - întotdeauna două perechi, la Mulle? - 
împărțite în față. Partenerul lui Teddy era Tagg și Loke juca cu 
Salica, ceea ce se întâmpla destul de rar. Aveau opt cărți în 
mână și opt pe masă. In jurul celorlalte mese stăteau și jucau 


10 Joc de cărți. 

cărţi alți câţiva deţinuţi. De obicei, atmosfera era destul de 
relaxată. 

Dar nu și azi. Cele două femei gardian noi, Sara și Emma, se 
aflau în camera comună. Stăteau pe canapea cu câte o ceașcă 
de cafea în mână și păreau pierdute în spaţiu. 

Teddy nu era singurul care se întreba ce căutau acolo, 
probabil. 

Deţinuţii se ocupau singuri cam de tot, își făceau singuri de 
mâncare, puneau masa, făceau curat. Unii răspundeau de 
mesele de ping-pong, de cărţile de joc și de jocul în sine. Alţii 
preferau să lucreze în atelier sau în celulele lor. Personalul 
penitenciarului stătea în camera de supraveghere. Totul era 
digitalizat, supravegheat prin camere video și automatizat. 
Contactul uman între deţinuţi și personal fusese raţionalizat la 
minimum necesar. Forma cea mai obișnuită de comunicare se 
rezuma la vocea gâjâindă a paznicilor în difuzoare. 

Tagg lăsă cărțile pe masă și începu să rânjească. 

— Vreţi să le luăm la puricat când terminăm? 

Teddy rânji și el. 

— Toată lumea trebuie luată la puricat. 

e 

Teddy se postă în fața femeilor de pe canapea. 

Camera avea tavanul jos, ca majoritatea încăperilor din 
închisoare și tuburile de neon răspândeau o lumină înghețată. 
Podeaua era acoperită cu un linoleum maro-deschis și nu părea 
niciodată cu adevărat curat, cu toate că mulți umblau cu papuci 
de casă. Masa de lemn și scaunele erau fixate cu șuruburi - nu 
se mai întâmplase de mult, dar uneori oamenilor le mai sărea 
muștarul în locul ăla. Hall era una dintre cele mai păzite 
închisori din Suedia. 

— Bine aţi venit la Hall! Cafeaua nu-i tocmai de calitate 
superioară, dar avem cei mai de treabă angajaţi. Nu-i așa? 

Teddy își afișă cel mai frumos zâmbet, deși știa că lui Tagg și 
lui Loke i se părea că seamănă cu un lup când zâmbea. 

Emma îi zâmbi înapoi. 

— Mulţumesc. Pe mine mă cheamă Emma. Dar pe voi? 

Ceilalţi se prezentară, făcură schimb de amabilităţi, încercară 
să se dea amuzanţi. Vorbiră despre meciurile dintre paznici și 
deţinuţi, despre ce filme se puteau închiria, despre vremea 
frumoasă. 

Gagicile astea o să pice la ţanc, își spuse în sinea lui Teddy. 

— Vă zic o treabă, sunt mulţi care se oftică atunci când văd că 
afară sunt douăș'cinci de grade și-i vreme de scăldat. Și noi 
stăm închiși aici, spuse Tagg. 

Emma și Sara dădură din cap și spuseră că-l înţeleg. 

— Păi și cum o să lucraţi la vară? le întrebă Teddy. 

— Eu lucrez toată luna iulie și august, dar după aia o să-mi iau 
doar jumătate de normă, spuse Sara. O să încep să studiez 
criminalistica, în paralel. 

Teddy încercă să zâmbească și el. 

— Oare o să aibă vreun curs și despre mine? 

Au râs amândoi. 

* 

Zilele se scurgeau. Teddy și Tagg le prelucrau pe fete cum 
puteau. Strigăte entuziaste când le vedeau în boxa paznicilor, 
zâmbete largi când treceau pe lângă ele în curtea de recreere, 
discuţii amabile pe fugă când se ivea ocazia în sala de mese. 

Același sistem era valabil pentru toţi gardienii de acolo. Ori 
erai genul easy-going, tovarășul care ajuta, cel care nu era 
împotriva deţinuţilor, ori birocratul, cel care zicea „nu”, tiranul 
care își făcea o grămadă de dușmani și zile de lucru nasoale, cu 
discuţii eterne și aiurea. 

Dar cei care aparțineau primului grup deveneau până la urmă 
resurse pentru pușcăriași. Și favorurile nu se opreau la un apel 
telefonic în plus, sau o vizită prelungită, ci ajungeau la telefoane 
mobile introduse pe furiș, narcotice, complicitate în caz de 
evadare. Ajungea să le întinzi degetul mic și puteai fi sigur că 
lupii îţi sfâșiau tot braţul. 

Teddy și Tagg erau acolo de destul timp ca să se prindă de 
regulile jocului. Dacă insistau și o făceau și în așa fel încât să 
bată la ochi, și gardienii, și deţinuţii ar fi reacţionat imediat. 
Gardienii le-ar fi avertizat pe fete, iar cei din urmă puteau fi 
chiar geloși. 

Așa că au continuat cu metoda clasică. Se rezumară la a 
părea bine dispuși, amabili și conciși. 

(J 

Câteva zile mai târziu, le-au văzut pe fete făcând curat într- 
una din celulele din care un tip tocmai fusese mutat. Individul se 
luase la bătaie cu un alt deținut pe hol și-l tăiase de trei ori pe 
burtă cu o periuţă de dinţi ascuţită la polizor. 

— E vreme de mers la ștrand? 

Era 15 iunie și soarele strălucea. 

Sara și Emma se îndreptară spre ei. Purtau obișnuiţii pantaloni 
cu buzunare laterale, centura grea cu legătura de chei și cartele 
de acces și cămașa albastră cu mâneci scurte ale gardienilor. 

— Da, e frumos afară. La ce oră aveţi permisie să ieșiți azi? 

— Imediat, spuse Teddy, dar voiam să vă întreb ceva. Știţi că 
peste câteva zile sunt Sânzienele. Vă daţi seama ce tragedie pe 
noi să sărbătorim aici, la pârnaie. O să încercăm să chefuim și 
noi cum putem și de multe ori ne dau pește marinat la prânz, 
dar cam până aici ne întindem și nu mai mult. Credeţi că ne-aţi 
putea face o favoare mică, una mică de tot? De dragul verii? 

Sara și Emma stăteau aproape de ei. Coridorul era gol, doar ei 
patru ieșiseră să vorbească. Cu toate astea, Teddy scăzu tonul: 

— Puteţi să turnaţi niște bere light! într-un PET și să ne daţi 
sticla în ajun de Sânziene, mie, lui Tagg și lui Loke? Doar bere 
light. Vă rog. 

Teddy aşteptă. Încercă să le citească gândurile după expresia 
de pe fețe, în timp ce afișă o mină cât putu de inofensivă. 


1 Lăttâl - bere cu un conţinut scăzut de alcool (max. 2,25%) care se vinde și în 
magazinele alimentare din Suedia. În rest, Systembolaget deține monopol în ceea ce 
privește comercializarea băuturilor alcoolice. 

19 februarie 


Emelie dădu telefonul pe speaker. Vocea lui Magnus: 

— Păpușă, vii până la mine puţin? 

Toţi avocaţii erau „amice” pentru Magnus, indiferent dacă 
erau cu cincisprezece ani mai în vârstă decât el, și femeile erau 
ori „păpușă”, ori „dulceaţă”. 

Emelie luă un caiet studențesc și se ridică. Se gândi din nou la 
discuţia aceea de evaluare. Trebuia să le dovedească neapărat 
că n-aveau dreptate. 

Se făcuse nouă și jumătate. Josephine nu venise încă, de asta 
dăduse telefonul pe speaker. Altfel, o deranja pe colega ei de 
birou, plus că Magnus voia să trateze cazul ăsta cu secretoșenie 
maximă. 

Se duse în biroul lui. 

Magnus stătea cu receptorul în mână. 

— Inchide ușa după tine, spuse. Ziceam să-i sun pe Carl-Johan 
și pe Catharina Schale, părinţii lui Philip, și să dau pe speaker ca 
să auzi și tu. S-a întâmplat ceva cu câtva timp în urmă, ceva 
foarte îngrijorător. 

— Ce anume? 

— Nu știu exact, am primit doar un sms. Stai jos. 

Emelie era nespus de bucuroasă că terminase raportul DD, și 
o făcuse chiar cu succes. Muncise ca o nebună în ultimele ore. 
Clientul avea să fie mulţumit, știa asta. Dar abia în dimineaţa 
aceea se oprise din tremurat. 

Era obișnuită să se ocupe de probleme juridice cu care nu se 
confruntase în trecut. Așa era la toate birourile de avocatură de 
mărime medie, toată lumea se aștepta ca juriștii să-i servească 
pe clienţi și să le răspundă la întrebări, dar nu puteau să aibă 
specialiști în fiecare domeniu, ca, de pildă, firmele mari, precum 
Mannheimer Swartling & Vinge. Deși, chestia asta, să cauţi o 
persoană dispărută - asta nu era un domeniu juridic nou. Era o 
sarcină cu totul diferită. Pentru ea, era ca și când ar fi aterizat 
pe Marte. 

Prima ei reacţie a fost aceeași ca a lui Teddy, cu toate că nu 
semănau în niciun fel. Amândoi s-au gândit că ar trebui să ia 
legătura cu poliţia. Dar Magnus i-a explicat că părinţii victimei 
refuzau s-o facă și i-a reamintit de cazul Sebastian Andersson, 
unde răpitorii au putut să urmărească ancheta poliţiei în 
Expressen din prima zi. 

— E vorba de factorul VIP. Dacă familia Schale n-ar fi atât de 
cunoscută, aș avea mai multă încredere în poliţie. 

Când au început să discute despre caz, Emelie l-a întrebat pe 
Magnus dacă preferă ca ea să iniţieze contactul. Magnus i-a 
răspuns: „Sunt ani buni de când nu m-am mai ocupat de 
probleme juridice în felul ăsta, așa că, da, eu zic că tu ești mai 
potrivită pentru treaba asta”. 

„Dar asta n-are de-a face cu domeniul juridic”. 

„Nu, ai dreptate”. 

Și cam aici s-au terminat discuţiile lor, apropo de caz. Aceasta 
era strategia clasică a partenerilor, care se ocupau de relaţia cu 
clientul, dar jobul în sine era pasat altcuiva. 

In schimb, Emelie a căutat site-ul poliţiei și al unor organizații 
non-guvernamentale pe Google. Missing people și copii daţi 
dispăruţi. Acolo găsi doar îndrumări generale. 

— Cunoaște-ți ultima locație a persoanei dispărute? 

— Aveti acces la contul persoanei în cauză? Verificaţi când 
persoana în cauză și-a folosit cardul ultima oară. 

— Sunati la spitalele din zonă ca să controlati dacă persoana 
în cauză e acolo. 

Magnus îi povestise cum a ieșit la lumină toată povestea. 

Dacă totul s-ar fi petrecut ca de obicei, părinţii lui Philip nu ar 
fi reacţionat așa de repede. Conform lui Carl-Johan și Catharina 
Schale, cei doi nu vorbeau foarte des la telefon cu fiul lor. Se 
întâlneau ocazional, dar nu foarte des. E drept că tatăl lui Philip, 
Carl-Johan, se afla în comitetul de conducere al companiei fiului 
său, dar asta nu presupunea prea multe întâlniri. Philip ar fi 
putut să lipsească mai multe zile fără ca ei să intre la bănuieli. 

Dar intervenise hazardul. Carl-Johan cumpărase o carabină 
nouă și s-a gândit să-i dea arma cea veche fiului său. S-a dus la 
Philip cu vreo săptămână în urmă și a sunat la ușă, dar Philip nu 
i-a deschis. Carl-Johan care voia să-i facă o surpriză cu arma, îi 
lăsă un bilețel în cutia poștală. 

Dragă Philip, știi că te iubesc foarte mult. De aceea, vreau să- 
ți dau vechea mea... Acum ai cu ce să lovești, când o să ieși în 
pădure la... Sună-l pe bătrânul tău! 

La cât de rar făcea Carl-Philip gesturi din astea, Philip ar fi 
trebuit să-l sune imediat ce găsea bilețelul. Dar poate că 
dormise la prietena lui. Poate că n-a văzut bileţelul decât în 
seara următoare? Sau peste două seri? Insă, după un timp, Carl- 
Johan se gândi că ceva nu era în regulă. De ce nu dădea niciun 
semn de viață? 

Carl-Johan voia neapărat să discute cu Philip despre pușcociul 
lui. Încercă să-l sune, dar Philip avea telefonul închis. Și nu 
răspundea nici la numărul de la birou. lar când întâmplător i se 
făcu legătura cu lan, află că nici el nu știa nimic despre unde ar 
putea fi acesta. 

În clipa aceea, Carl-Johan și Catharina Schale începură să-și 
facă griji. Dar n-aveau de unde să știe sigur că ceva nu era în 
regulă. 

În ziua următoare, au dat nas în nas cu Axel Nilsson, prietenul 
lui Philip. Acesta le-a povestit că Philip luase bătaie cu câteva 
săptămâni în urmă. Conform spuselor lui Axel, Philip ar fi aflat că 
atacatorii erau din Södertälje. 

Și atunci, părinţii lui Philip au hotărât să acţioneze. 

Văzând că nu dau de el de câteva zile și după ce au pătruns în 
locuinţa lui cu ajutorul unui lăcătuș, au luat legătura cu Magnus 
Hassel. Îl cunoșteau și ca persoană privată și aveau nevoie de 
sfatul lui. 

Emelie sună la fiecare spital din Suedia și întrebă de Philip. 
Unii îi răspunseră că nu era internat la ei, alţii, că nu erau 
autorizaţi să încalce legea confidenţialităţii în ceea ce privea 
identitatea pacienţilor lor. Emelie i-a întrebat: 

— Dar nu știm unde e, ne facem griji, vă daţi seama. Și 
dumneavoastră ne spuneți că „poate” n-aţi primit autorizaţie de 
la el să ne spuneţi unde e? 

Asistenta medicală de la Sahlgrenska, unde sunase, îi dădu 
același răspuns ca și celelalte cadre medicale cu care vorbise: 

— Astea sunt regulile, doamnă. Dacă pacientul nu ne permite, 
nu vă putem spune nimic. 

Emelie nu se dădu bătută. 

— Atunci pot să vă pun o întrebare pur ipotetică? Dacă e 
acolo, îi puteţi transmite să-l sune pe tatăl lui? 

Asistenta nu spuse nimic preţ de o secundă. 

— lpotetică? 

— Da, dacă e la dumneavoastră, vreau să zic. Să-i spuneți să 
sune. 

— OK. 

— Îi spuneţi să sune cât se poate de urgent? 

— Probabil că n-o să fie nevoie. 

Asta îi fu de ajuns lui Emelie - un lucru fiind sigur, nu era 
internat acolo. 

e 

Habar nu avea încotro s-o apuce, de la ce capăt să înceapă să 
descâlcească problema. Era jurist, nu detectiv particular. 

Dar în ziua precedentă, după plecarea ciudatului de Teddy, în 
timp ce muncea ca o sclavă ca să termine raportul DD, îi venise 
o idee. 

Jossan îi povestise că unchiul ei era polițist. Era o chestie cam 
deplasată, o acțiune riscantă, dar trebuia să-și încerce norocul. 
Emelie îi spuse pe șleau lui Jossan: 

— Trebuie să stau de vorbă cu un polițist, cineva care să mă 
informeze despre câteva lucruri. Și mi-am adus aminte de 
unchiul tău. 

Jossan părea aproape ironică: 

— Ahaaa, spuse ea, accentuând ultima literă. 

Și o întrebă fără ocolișuri: 

— Are vreo legătură cu cazul la care lucrezi acum? 

* 

Inspectorul Johnny Swanell arăta exact ca un polițist tipic, 
după părerea lui Emelie. Tuns scurt, cu o privire oarecum naivă 
și, în același timp, calm, stăpân pe situație. Purta un ceas de 
mână care măsura și pulsul. Era îmbrăcat într-o cămașă în 
carouri, purta o pereche de bocanci negri robuști și o geacă de 
toamnă Arc'teryx. Oare ce-o fi cu suedezii de poartă numai 
haine comode și funcţionale, se întrebă Emelie. Lumea părea 
pregătită să urce pe Kebnekaise!?, când, de fapt, se ducea să 
cumpere lapte de la magazin. 

Se duseră la Espresso House din mall-ul Forum din Nacka. 
Johnny locuia în zonă. Era șapte și majoritatea magazinelor 
închideau. Cafenelele și restaurantele mai țineau deschis vreo 
două ore, după care totul era mort. 


12 Cel mai înalt vârf montan din Suedia. 

Un mall aproape gol - lui Emelie i se părea ceva prevestitor 
de rău. 

Johnny sorbi dintr-o cană cu ceai și își tăie o bucăţică de 
placintă cu afine cu furculiţa. 

— Nepoată-mea asta nu prea se omoară cu telefoanele, așa 
că, atunci când mi-a zis că-i urgent, am luat-o cât am putut de 
în serios. 

— Mulţumesc că ați venit așa repede, de pe o zi pe alta. Și vă 
mulțumesc și mai tare că aţi acceptat să ne vedem. Mai ales că 
nici nu ne cunoaștem... 

— Păi, Jossan e o fată de nota zece. 

Emelie aruncă o privire în jur prin cafenea vrând să se asigure 
că nimeni nu stă prea aproape de ei. Mai erau doar două mese 
ocupate, dar amândouă erau departe de ei. 

— Cum v-am spus, sunt colegă cu Josephine și lucrez la un 
caz destul de special. Bănuiesc c-o să-mi recomandaţi să mă 
adresez poliţiei, dar vă zic din start că nu pot, cel puţin, nu 
acum. Ca să știți. 

— OK. Dar n-am spus încă nimic. Despre ce-ar fi vorba? 

— Ajutăm la căutarea unei persoane presupus dispărute. Ar 
putea fi vorba despre un caz de răpire, dar poate fi și altceva, 
un act de violenţă, un accident. Aș vrea să aflu punctul de 
vedere al unui poliţist cu experienţă, apropo de sarcina pe care 
am primit-o. Jossan mi-a povestit că sunteţi o adevărată vedetă 
și că în curând veţi deveni comisar. Spune că toți colegii vă 
iubesc. 

Il perie cât putu de bine. Un pic de lingușeală n-avea cum să 
strice. 

Johnny sorbi și mai zgomotos din ceai. 

— Cred c-ar trebui să-mi dai mai multe detalii ca să înțeleg 
despre ce este vorba. 

Emelie nu se așteptase la mai puţin. De ce arvrea un poliţist 
care e obligat să dezlege și să ducă un război împotriva crimelor 
de orice fel, să le sesizeze și să le raporteze - de ce ar vrea 
cineva ca el s-o ajute înainte să afle despre ce era vorba? Ar 
trebui să înregistreze reclamaţia și atât. 

— Din păcate, nu pot să vă dezvălui prea multe. Vreun nume 
sau vreun indiciu după care să vă daţi seama despre cine 
vorbesc nu o să primiţi de la mine. Pot să spun doar că e vorba 
de o persoană înstărită care a dispărut acum o săptămână. 

Emelie îi povesti pe scurt ce știa. 

Bărbatul o cercetă din priviri când termină de vorbit. Ridică 
din nou cana, dar n-o slăbi din ochi în timp ce bău. 

— Pot să te întreb ceva? 

— Da. 

— În ce Doamne, iartă-mă, v-aţi băgat voi, de fapt? 

— Ce vreţi să spuneţi? 

— Chestia asta despre care mi-ai povestit ţine de competenţa 
poliţiei. iți dai seama și tu că-i așa. Nu puteți să vă jucaţi de-a 
detectivii de grădiniţă. E foarte periculos. 

Emelie inspiră adânc. 

— Nu e cazul să discutăm despre asta acum. Sunt legată la 


mâini din cauza dorinţei clienţilor mei - părinţii bărbatului 
dispărut. Le e frică de poliţie, pur și simplu. 
— De poliţie? 


— Da, și bănuiesc că știți și de ce. Toată lumea știe că mai 
scăpaţi câte o informaţie când e vorba de persoane cunoscute și 
asta ar putea periclita șansele lor de a-și găsi fiul în viață. Asta 
dacă într-adevăr e vorba de răpire. 

— Aha, la asta te refereai. 

— Exact. Așa că, dacă nu mă puteti ajuta, o să vă mulţumesc 
pentru timpul acordat și o să plec. Dar pot să vă asigur că avem 
destule resurse la dispoziţie și colaborăm cu propria noastră 
firmă de investigaţii, Redwood Security, care se pricepe de 
minune la chestiile de genul ăsta. E vorba de o persoană care 
probabil e în pericol. Dacă nu vreţi s-o ajutaţi, e în regulă, 
plecăm acasă. Vă fac eu cinste cu plăcinta cu afine. 

e 

O oră și jumătate mai târziu, Emelie luă un taxi înapoi spre 
centru. Era obosită. Raportul DD îi secase toate puterile. Și nu 
era sigură că se simţea mult mai deșteaptă după întâlnirea cu 
Johnny Swanell. 

Acesta se sucise cu 180 de grade. Poate voia doar s-o pună la 
încercare sau poate că a înțeles ce spunea și a tras propriile-i 
concluzii. Era mai bine să încerce să ajute decât să nu facă 
nimic. 

Emelie află că Johnny lucrase la departamentul de infracţiuni 
violente grave din circumscripţia poliţiei din Soderort timp de 
zece ani. Anchetaseră și rezolvaseră un șir de răpiri grave, dar 
unele dintre ele s-au dovedit a fi doar niște accidente. 

Johnny îi dădu o grămadă de ponturi. 

„Fă rost de numele fiecărui adult cu care s-a întâlnit în 
ultimele luni. Vezi care-i treaba cu situația lui financiară. Verifică 
în ce măsură a fost expus în media și alte eventuale apariţii 
publice. Verifică toate firmele în care a fost activ, controlează 
toate evenimentele caritabile la care a participat, verifică-i 
cazierul, vezi dacă a fost condamnat pentru vreo infracţiune sau 
dacă există suspiciuni în acest sens. Controlează toate 
tranzacțiile în care a fost implicat, inclusiv cele private, ca, de 
pildă, achiziţii de locuințe sau alte imobile”. 

Cu alte cuvinte: fă un raport DD despre Philip. 

Și fă-l repede. 

„Nu suntem în Algeria sau Columbia. În medie, în Europa nu 
trec mai mult de zece zile până la decesul victimei. Dacă nu 
rezolvi cazul înainte de asta, te poţi aștepta la o nenorocire. 
Asta dacă vorbim pe bune despre o răpire”. 

(J 

Încercă să urmeze instrucțiunile lui Johnny și să gândească 
aşa cum i-a spus el. 

Când ajunse acasă în seara aceea, îi sună părinții. Căută niște 
informaţii pe Google și pe internet. Comandă o listă cu colegii de 
facultate ai lui Philip de la Universitatea din Stockholm. Dar nu 
luă legătura cu nimeni: deocamdată era o problemă mult prea 
delicată. 

Cu toate acestea, făcu tot ce-i stătea în putință ca să își 
creeze o imagine cât de cât exactă despre el. 

Philip Schale avea douăzeci și opt de ani, era cu câţiva ani 
mai tânăr decât ea. Crescuse pe Ostermalm, în Stockholm, 
locuise la părinţii lui până când s-a mutat. Făcuse școala 
generală la Nilssons și apoi își continuase studiile la Liceul 
Individuella, ambele, niște școli private vechi, fondate cu mult 
timp înainte de reglementarea sistemului de învăţământ din 
Suedia. Pe vremea aceea existau doar trei gimnazii private în 
Stockholm, în afară de internatele de stat: Individuella, Franska 
și Kristofferskolan din Bromma. Dar de douăzeci de ani, întregul 
sistem de învățământ era privatizat. Oricine putea să înfiinţeze 
o școală, să-i facă reclamă și să recruteze elevi. Și dacă adunai 
suficienți elevi, primeai chiar și ajutor de la stat. Școlile private 
deveniseră o mașinărie de făcut bani, după un calcul economic 
simplu: costuri cât mai mici și venituri sigure. Mama lui Emelie 

critica tot timpul acest fenomen, mai ales de când unul din 
concernele mari dăduse faliment. Pe de altă parte, ea critica tot 
ce era legat de noua Suedie... 

După liceu, Philip făcuse cursuri la un institut privat ca să-și 
îmbunătăţească notele de intrare la facultate. Asta fiindcă 
media lui generală de la bacalaureat era prea scăzută ca să aibă 
șanse să intre la vreo universitate. În același timp, făcu și prima 
lui investiţie. Unul dintre fiii unui angajat de-al tatălui său, un 
puști tare de tot la informatică, de doar șaptesprezece ani, 
Kevin Andersson, făcuse în timpul lui liber un program cu 
ajutorul căruia se puteau transfera imagini între mai multe 
telefoane mobile. Philip făcu o firmă împreună cu el, se ocupă 
de toate contractele și băgă cinci sute de mii în afacere. l-au 
spus Pixel Flow. Peste nouă luni, cei doi au vândut afacerea unei 
firme care se ocupa cu investiții cu capital de risc, la un preț de 
treizeci de ori mai mare decât investiţia iniţială. Philip câștigă 
astfel primele lui milioane. Din documentele pe care apucase să 
le citească Emelie, nu reieșea cât îi revenise lui Andersson. Își 
notă însă că, în prezent, transferul de imagini era probabil antic 
și depășit, fiind înlocuit de alte tehnici. Își aminti de o replică de- 
a tatălui ei: „Noutăţile astea dispar mai rapid decât pucul într-un 
meci de hochei”. La ce se referea când spunea „noutăţile astea” 
era mereu puțin neclar. 

După două încercări, notele lui Philip au fost suficient de mari 
și a început să studieze economia la Universitatea din 
Stockholm. Dar se pare că luase doar o treime din examenele 
de acolo. Cel mai mult timp și-l dedica în continuare afacerilor. 

e 

Biroul lui Magnus. Câteva foi zăceau în fața ei pe masa de 
scris. Pe ele se afla un cartuș mare, posibil de la un aruncător de 
grenade - Magnus îl folosea drept prespapier. 

Îi sună pe părinţii lui Philip. 

— Salut, uite, sunt cu Emelie aici. Explică-i ce s-a întâmplat. 

Carl-Johan Schale părea că vorbește dintr-un butoi. 

— Tocmai am stat de vorbă cu Patric Ohrn, bancherul nostru 
și al lui Philip. Philip l-a contactat acum câteva ore. 

— Și ce-a zis? 

Lui Carl-Johan îi tremura vocea și fu nevoit să respire adânc 
înainte să continue. Emelie se întreba dacă avea să iasă întreg 
din toată povestea asta. 

— A zis că Philip l-a sunat și i-a spus că vrea să transfere 
șaizeci de milioane de coroane acum, pe loc. 

— Aoleu. Și i-ai înștiințat pe cei de la Redwood? 

Magnus fusese cel care i-a recomandat familiei Schale să 
colaboreze cu cei de la Redwood Security. 

— Nu, răspunse Carl-Johan. 

— Atunci îi anunţ eu. Mai bine să primească aceeași 
informaţie ca și noi, cât mai repede. Și trebuie să ne întâlnim 
imediat cu bancherul vostru. Poţi să-mi trimiţi un mesaj cu 
numărul lui? 

— Și noi? Ce să facem? E clar că s-a întâmplat o nenorocire, 
așa cum am bănuit tot timpul. Nici prin cap nu ne-ar fi trecut că 
ar putea să pățească așa ceva. E foarte greu. Titti e disperată. 

Emelie avu impresia că lui Carl-Johan îi vine greu să-și rețină 
lacrimile. 

Vocea lui Magnus era însă calmă și nu tremura deloc. O 
calitate importantă pentru un avocat priceput era să vorbească 
mereu ca și când ar fi sută la sută sigur de tot ce spune. 

— În primul rând, nu știm încă dacă e implicat în ceva ilegal. 
Și, doi, discuţia dintre Philip și bancherul vostru e o chestie 
pozitivă, înţelegeţi. Înseamnă că e în viaţă și că toată povestea 
asta e legată de bani. Trebuie să considerăm chestia asta un 
indiciu care ne arată despre ce este vorba aici, de fapt. Vreau ca 
Emelie să discute din nou cu voi. Și trebuie să mai cercetăm o 
dată apartamentul lui Philip. Și avem nevoie și de o listă cu 
ultimele numere apelate de pe telefonul lui și una cu toate 
cumpărăturile făcute cu cardul lui. Emelie poate să treacă pe la 
voi cât se poate de repede ca să semnaţi împuternicirea. Asta o 
rezolvăm pe loc. Și trebuie să vă gândiţi și dacă vreţi să luăm 
legătura cu prietena lui Philip sau cu vreun alt cunoscut de-al 
lui. 

Au mai stat de vorbă câteva minute. Între timp, sosi un e-mail 
cu datele de contact ale lui Patric Ohrn, bancherul privat al 
familiei. Magnus îl deschise în timp ce le explică faptul că 
trebuia să verifice și mașina lui Philip. 

— Păi, nu știm unde e, spuse Carl-Johan. 

— Nu? 

— Nu, are un garaj, dar mașina nu-i acolo. 

— OK, o să vedem ce și cum. 

— Și banii? Cum facem cu banii? 

Magnus părea că respiră Prozac când îi răspunse. Emelie se 
întrebă cum de putea fi atât de relaxat. 

— Revin cu o recomandare după ce mă întâlnesc cu 
bancherul vostru. Dar deocamdată să nu facă nimic. Ai 
încredere în mine, Carl-Johan. O să rezolvăm noi treaba asta. 

e 

Magnus rămase un timp cu mâna pe telefon după ce termină 
de vorbit. 

— E ca dracu'. Oamenii ăștia-s de nota zece. 

Apoi se întoarse spre Emelie. 

— Te ocupi tu? 

— Să dau o fugă până la ei? 

Magnus lăsă capul pe spate, de parcă ar fi vrut să studieze 
tavanul. 

— Ce fel de oameni procedează în halul ăsta? 

— Da, e o nebunie. 

— Nu e doar o nebunie. E complet anapoda. 

Emelie nu știa ce să spună. 

Magnus zise: 

— Du-te la ei. 

— Mă duc chiar acum. 

— Da, dar nu te duci singură, spuse Magnus. Sună-l pe Teddy. 

— Dar chiar nu înţeleg de ce avem nevoie de el. Și oricum ne- 
a dat de înţeles că nu vrea să se bage. 

— N-ai înțeles, Emelie. Noi nu funcţionăm așa. Suntem firma 
de avocatură Leijon. Colaborăm doar cu cei mai buni. 

* 

Ușa se deschise în hol. ÎI auzi pe Dejan agăţându-și geaca în 
cuier. _ 

— Salutare, frate-meu. Aici ar cam trebui aerisit, zic eu. Incă 
mai zaci pe canapea? 

Dejan intră în camera de zi. Părea terminat și obosit, cu 
cearcăne negre sub ochi și riduri adânci pe frunte. Părea încă 
beat. 

— Aştept să vii tu acasă. Și după asta mă gândeam să ies la o 
plimbare. 

— Plimbare? Ai mâncat ceva la micul dejun? 

— Nu. 

— Băi, termină cu prostiile. Micul dejun e cea mai importantă 
masă a zilei. Întreabă-mă pe mine care-s diabetic. 

Cu o noapte în urmă dormise la un vechi prieten. 

Dispoziţia Lindei se schimbase radical după amenințările lui 
Mogge Viking. A 

Fiul ei făcea aceleași alegeri proaste ca și Teddy. Il venera pe 
Teddy. De fiecare dată când se certau, făcea aluzie la unchiul 
lui. Era persoana la care se referea atunci când voia să obţină 
ceva. Primise tot felul de plângeri de la profesori, serviciul social 
și poliţie despre prostiile pe care le spunea: „Sunt nepotul lui 
Teddy. Tu îţi dai seama cine-i Teddy?” „Te spargi în figuri? Las 
că-i zic io lu' Teddy”. 

Și conform spuselor Lindei, lucrurile o luaseră și mai razna de 
când cu eliberarea lui Teddy. Acum Teddy nu mai era doar un 
idol. Era însuși Dumnezeu. 

Dar ameninţarea din partea lui Mogge Viking umpluse 
paharul. 

Teddy îi implicase pe Nikola și pe Linda în vechile lui obiceiuri 
din viaţa lui de dinainte. 

Linda voia să afle de ce n-a avertizat-o atunci când s-a mutat 
la ei. De ce nu și-a rezolvat vechile căcaturi. De ce era așa cum 
era. 

Teddy încercă s-o calmeze, dar nu făcu decât să pună paie pe 
foc. Cu cât golea mai multe pahare de vin, cu atât se enerva 
mai tare. 

Apoi urmă și lovitura de grație. 

— Vreau să te muţi de aici. Cel puţin câteva zile. Poţi să dormi 
la Dejan sau la Alex sau la vreunul din amicii tăi. 

— Am nevoie de liniște acasă, continuă ea pe un ton iritat. Și 
trebuie să-mi protejez familia. 

— Da, măi, am înţeles. Am înţeles. 

Era singura replică la care se putu gândi, deși nu-și dădea 
seama de ce credea c-o să se simtă mai în siguranță fără el. 

Când a încercat să-i sugereze discret c-ar fi bine să plătească 
și să se care de acolo, Linda începu să ţipe: 

— Copilul meu are nevoie de o casă fără gangsteri! 

Ceilalţi clienţi se holbară la ei. Dar Lindei nu părea să-i pese 
că se aflau într-un restaurant. Tipa și izbucnea în plâns din cinci 
în cinci minute. Și printre suspine, îi zise: 

— Trebuie să plătești datoria aia, Teddy. Trebuie. 

Până la urmă, bucătarul ieși și-i rugă să plece. Teddy îi puse 
haina Lindei pe umeri și o conduse afară. 

Nu avea de gând să se certe. Linda făcuse deja destul pentru 
el. 

După ce o lăsă în faţa blocului, îl sună pe Dejan. 

— Oricum am nevoie de o plimbare, spuse Teddy. 

— Fac cinste cu un brunch și un stimulent. Ai nevoie de 
încurajare. Ce zici de un Bloody Mary, bun și cinstit, sau de un 
pahar de șampanie? După care ţi-aș putea povesti despre niște 
combinaţii. Nişte treburi care mi s-au întâmplat de curând. Și 
despre futaiurile de azi-noapte. Sunt pe val, am parte de mai 
multă  pizdă decât capacul veceului pentru femei din 
Sturecompagniet” într-un weekend întreg. 

— Mă bucur pentru tine, e bine că viaţa ta gravitează exclusiv 
în jurul pulii. A mea e mai de căcat, așa. 

— Din când în când mai tre’ să ai și baftă. 

Se gândea dacă ar fi bine să-i povestească lui Dejan despre 
cearta de ieri cu Linda sau despre datoriile pe care încerca să le 
recupereze de la el căcatul ăla de Mogge. Dar nu voia să-l 
indispună și în plus nici nu știa cum putea să se termine o 
chestie de genul ăsta. 

Mai avea patru zile și apoi trebuia să-i plătească datoria lui 
Mogge Viking. Habar n-avea cum ar putea să facă una ca asta. 
să împrumute bani de la Linda? Dar Linda tocmai îl dăduse afară 
din casă și n-avea nici cât să acopere jumătate din sumă. Şi 
chiar și așa, sigur ar fi fost nevoită să-și vândă mașina. 

Oare ar trebui să jefuiască bănci și să spere că puţinii bani 
cash, pe care îi ţineau în casă băncile mai nou, aveau să-i 
ajungă? Sau să încerce totuși să vorbească chiar cu Kum și să-l 
întrebe dacă ar putea să stea de vorbă cu Hillström în persoană? 
Nu, era o cale greșită. Din același motiv pentru care nu voia să-i 
ceară ajutorul lui Dejan. 

Işi dorea ca ziua să decurgă în liniște și pace. Atât. 

— La mine nu funcţionează chestia asta, degeaba cred c-o să 
am baftă, îi răspunse lui Dejan. Ultima oară când am crezut c-o 
să am noroc, am nimerit la pârnaie și-am stat acolo opt ani. Asta 
a făcut norocul pentru mine. 

— Nu, nu asta a fost ultima oară când te-ai bazat pe noroc. Nu 
înţelegi. Omul se bazează c-o să aibă baftă de mai multe ori pe 

zi. La câte facem... De câte ori treci pe sub un acoperiș cu 
țurțuri te bazezi pe faptul că n-o să cadă niciunul. De câte ori bei 
o bere, te bazezi pe faptul că nimeni n-a băgat droguri în ea. 
Înţelegi ce vreau să zic? 

Dejan tocmai se așezase pe scaunul din faţa lui. Părea dornic 
să disece subiectul. Dar lui Teddy îi sună mobilul. 

Era vocea unei femei tinere. 

— Salut, sunt Emelie. 

Teddy nu se prinse din prima cine era. 

— Emelie, știi, tipa care te ajută cu ștergerea datoriilor. Ai 
două secunde? 

— Absolut. Și o zi întreagă dacă vrei. 

— N-avem atâta timp la dispoziţie. Chestia asta trebuie 
inițiată imediat. Magnus te vrea în echipă. 

— l-am spus deja ce aveam de spus. 

— Da, dar s-au mai întâmplat niște chestii. Familia a primit un 
telefon de la un angajat al băncii azi dimineaţă. Persoana pe 
care o căutăm încearcă să retragă o sumă mare de bani din 
conturile pe care le are. Așa că acum suntem siguri că e vorba 
de un fel de șantaj. 

— Și de unde știți că persoana asta nu vrea pur și simplu niște 
bani să se care undeva la căldură și să plece din ţara asta rece 
unde nici măcar un apartament n-ai șanse să găsești? 

— Crede-mă, suntem convinși că e vorba de ceva ilegal. Dar 
nu pot să-ți explic la telefon. 

— Nu sunt persoana potrivită pentru voi. 

Emelie amuți la capătul celălalt al firului. 

Spuse doar atât: 

— Nu mai avem timp de prostii. Nu poţi s-o ţii una și bună cu 
„Nu și nu”, că nu merge așa. Ce-o să faci săptămâna asta, la 
asta te-ai gândit? O să-ți dai duhul pe banca aia din sala de 
așteptare de la Forțele de Muncă, să primești un job peste vreo 
patru luni și să-ţi ia ăia de la Skatteverket șaptezeci la sută din 
salariu? Adună-te dracului și ajută-ne cu porcăria asta! 

Teddy nu se aștepta la o rafală din asta. Fetiţa juristă tocmai 
îl pusese la respect. Ar fi trebuit să-i vorbească în stilul lui vechi. 
Ar trebui să-i închidă telefonul în năsucul ei perfect. Dar nu făcu 
decât să rămână pe fir. 

— Calmează-te puţin, reuși să îngâne. 

Dar Emelie nu se calmă deloc. 

— Ne întâlnim peste treizeci de minute la noi la birou. 

Teddy nu spuse nimic. 

— Ah, și auzi? încă o chestie, spuse Emelie. Onorariul e 
cincizeci de mii pe zi, plus bonusul, dacă te implici și ne ajuţi să 
rezolvăm problema asta. 

lată că apăru din nou. Cuvântul pe care-l repetase și Linda. 
Onorariu. 

Dejan se uită la Teddy după ce acesta închise telefonul. Părea 
că vrea să ghicească despre ce-a fost vorba în discuţia de 
adineauri. 

— Ce-a fost asta? Să înţeleg că tocmai ce-ai trecut pe sub un 
acoperiș cu ţurțuri? îl întrebă Dejan, apoi se ridică și se duse să 
deschidă fereastra. 

Teddy spuse: 

— Nu, tocmai am băut o bere. Dar am impresia că cineva a 
băgat droguri în ea. 

* 

Primul lucru care te lovea când intrai în apartament era că 
dădeai nas în nas cu o zebră. Să ai un cap de zebră împăiat pe 
perete nu era ceva obişnuit pentru apartamentele din 
Stockholm, chiar dacă mai apărea pe la cei interesați de 
vânătoare. Dar să ai o zebră întreagă, înaltă de un metru și 
jumătate pe hol, trebuie să fi fost un lucru unic. 

Carl-Johan Schale doborâse animalul în Namibia cu mai bine 
de cincisprezece ani în urmă. Mai omorâse și un leopard în 
aceeași călătorie. Plătise peste patruzeci de mii de coroane 
pentru pregătirea trofeelor, livrarea la Windhoek și transportul 
în Suedia. Autorităţile suedeze aveau o grămadă de reguli de 
căcat, interdicții și alte prostii. Dar reuși totuși să aducă zebra și 
capul de leopard acasă, în felul lui, fără să deranjeze pe nimeni. 
Uneori esteticul trebuie să aibă prioritate, nu birocraţia. 

Se uită în oglinda cea mare din hol și își aranjă cravata, apoi 
înlătură un fir de păr de pe gulerul hainei. Ochelarii cu lentile 
rotunde erau noi și de obicei îi plăcea cum îi stătea cu ei. Dar nu 
și azi. Părul lui grizonant era dat pe spate. Cât de repede 
încărunţise, se gândi. 

Nu putea să plece la birou, dar se pregătise să iasă, chiar 
dacă Titti nu era de acord cu asta. Însă asta se întâmpla înainte 
să-l sune Patric Ohrn. Acum era în afara discuţiei. 


VP - 93 


Nu era vorba că nu-i păsa de ce se întâmpla. Dimpotrivă, îi 
păsa prea mult, atât de mult că-l durea sufletul și nu mai putea 
să gândească limpede. Făcuse un fel de atac de panică, tremura 
tot după telefonul primit de la Patric, s-a întins pe podeaua din 
bucătărie și a tremurat vreo cinci minute. Sperase că munca o 
să-i distragă atenţia, atâta tot, măcar preţ de câteva ore. Dar 
nu. 

În living se afla un bărbat trimis de la Redwood drept ajutor. 
Titti stătea pe canapeaua din camera de fumat, cum îi zicea 
Carl-Johan, și când plângea, când dormita, îi explicase deja de 
ieri că nu avea de gând să discute cu un fel de bodyguard care 
se juca de-a terapeutul. 

li făcuse un ceai verde cu o oră în urmă, dar Titti nu se 
atinsese de el. Carl-Johan o înţelegea perfect, și lui îi venea să 
se comporte la fel ca ea. Să dea peste cap patru pahare mari de 
whisky și două paracetamoale și să se cuibărească sub o 
plapumă călduroasă. Se gândi la jocul pe care obișnuia să-l 
joace Philip când avea patru ani: camera de plăpumi, îi zicea el. 
Ideea era să construiești cât mai multe corturi compartimentate 
din pături sau plăpumi în patul lui și al mamei. Lui Titti nu-i 
plăcea jocul ăsta, nu suporta să vadă copiii în patul lor. Dar Carl- 
Johan se mai prindea în joacă, se strecura pe sub plăpumile 
umplute cu puf și-l auzea pe Philip cum se îneacă de atâta râs. 

Voia să întoarcă timpul înapoi. Să se întoarcă la perioada aia 
lipsită de griji. Dar el era bărbatul în familia asta. Dacă el nu își 
asuma răspunderea acum, cine altcineva putea s-o facă? 

In același timp, n-aveau cum să treacă prin situaţia asta 
singuri. Cu toate că petrecuse întreaga dimineaţă dând 
telefoane, cu toate că Rasmus, sau Tobias, sau cum naiba-l 
chema, stătea cu laptopul pe genunchi în camera de zi și părea 
abordabil, el tot izolat se simțea. Era singur acum, doar el cu el, 
și nimeni nu știa ce-i în sufletul lui. Nimănui nu-i păsa atât cât îi 
păsa lui. 

Doar lui. Singur. 

e 

Cineva sună la interfon, se auzi semnalul scurt, strident, care 
nu-l deranjase niciodată până acum, dar care acum i se părea 
că-i sparge timpanele, că nu-l mai suportă. Alergă la panoul cu 
butoane și apăsă pe difuzor, în timp ce, cu colțul ochiului, îl văzu 
pe tipul de la Redwood ieșind din camera de zi. 

Era vocea juristei ăleia mici, Emelie. După ce i-a dat codul de 
la poartă, și-a aranjat din nou cravata și se întoarse spre 
Rasmus - cum îl chema, probabil, pe tip. 

— Nu-i nicio problemă. E de la firma de avocați. 

Deschise ușa înainte ca Emelie să apuce să sune la ușă. 

Fata avea păr șaten, dat după urechi și pieptănat cu cărare 
într-o parte. Ochii verzi, care îi dădeau un aer inteligent, și-i 
machiase prea strident, iar tocurile alea înalte și groase nu 
arătau deloc elegant. 

O ajută să-și scoată paltonul, și acela, subţire și de proastă 
calitate. Era îmbrăcată decent. Bluza neagră de sub taior era din 
bumbac simplu, nu din lână merinos sau cașmir. Taiorul, tot 
negru, avea o croială ușor demodată. Materialul îţi sugera „clasa 
de mijloc”. 

Carl-Johan se înfioră când îi trecură prin cap cuvintele acelea. 
Țara asta a fost ocupată de oameni care se intitulau așa, 
aproape mândri că-i aparțineau acestei categorii, dar de unde și 
până unde se considerau „de mijloc”? Doar deţineau controlul 
asupra întregii societăți. 

In plus, păreau să creadă că, doar fiindcă erau atât de mulţi, 
puteau să pretindă orice le trecea prin cap. N-ar fi trebuit să fie 
exact invers? Nu cei care au contribuit cu ceva, sau cei ale căror 
familii și-au adus o contribuţie timp de mai multe generaţii, nu 
ei ar fi trebuit să aibă dreptul la o compensație? 

Drepturi, stabilitate economică și socială, cum ziceau ei. Erau 
niște componente importante, desigur, într-o ţară funcţională ca 
Suedia. Dar nu trebuia nici exagerat. Dreptul să te poţi căsători 
cu cine vrei. Dreptul să descarci ce vrei de pe Internet. Dreptul 
să hărțuiești o casă regală care nu i-a făcut rău niciunei muște 
de secole. Dreptul să construieşti minarete unde oamenii să ţipe 
sloganuri misogine de cinci ori pe zi. Dreptul să primești un loc 
de muncă, paralel cu dreptul la ajutor social în caz că nu voiai să 
lucrezi. 

Skatteverket se lega de cei care investeau sume enorme și 
respectau legea ca să nu fie nevoiţi să plătească taxe mai mari 
decât era nevoie, timp în care cu toţii voiau să angajeze femei 
de serviciu la negru, de îndată ce se ivea ocazia. Statul încerca 
să desființeze școli care dăduseră oameni de calitate timp de 
mai multe generaţii, iar mass-media făcea mișto de copiii 


VP - 95 


supăraţi, doar fiindcă părinţii lor își permiteau taxa de 
școlarizare. i 

Ți se făcea groază când vedeai că invidia alimenta totul. In 
țara asta era interzis să reușești în viață, dar și mai rău părea să 
fie să constaţi că și copilul tău a reușit. 

Clasa de mijloc: ei purtau vina pentru ceea ce se întâmpla 
acum. Ei erau responsabili pentru ce i se întâmpla lui Philip. Ei 
citeau ziarele care puneau întrebări indiscrete despre viaţa lui. 

Dar încercă să nu se mai gândească la toate astea în timp ce 
se holba la Emelie pe hol. De fapt, nu ea era cea care-i atrăsese 
atenţia într-atât. Ci bărbatul care o însoțea. 

Era un tip înalt, îmbrăcat într-un soi de haină de fâș care 
părea să i se fi potrivit mai degrabă unui boschetar. Părea 
cenușie, probabil de la murdărie sau de la prea multe spălări, și 
șifonată, de parcă ar fi zăcut pe fundul unei cutii ani la rând. 
Bărbatul avea părul tuns periuță, lucru care în sine era neplăcut. 
Un bărbat fără o tunsoare modernă era un om fără clasă - era 
unul din proverbele personale ale lui Carl-Johan. 

— Bună, Carl-Johan, cum te mai simţi? îl întrebă Emelie. 

Preţ de o secundă nici nu pricepu ce-l întreabă. Continuă doar 
să se holbeze la bărbatul care se potrivea mai greu în cadru 
decât un zilier din Lituania. 

Apoi spuse doar atât: 

— Nu prea mă laud. E oribil ce se întâmplă. Dar intră, te rog... 
Ești doar tu și domnul... 

Se întoarse spre bărbatul înalt: 

— Cum spuneaţi că vă cheamă? 

— Mă cheamă Najdan, dar puteți să-mi spuneţi Teddy. 

Bărbatul întinse mâna spre el. Era genul ăla de strânsoare 
nepoliticoasă care îi înfioră tot corpul. 

Carl-Johan îi conduse spre bibliotecă. 

Bărbatul care o însoțea pe Emelie nu-și scoase geaca. 

* 

Așteptase. Așteptase să nu-i mai sângereze degetul - ceea ce 
s-a și întâmplat la câteva ore după ce Faţă-de-Joker i-l retezase. 

Așteptase ca dobitocul ăla bolnav la cap să se întoarcă și să-i 
facă și mai mult rău. Zăcea cu urechea lipită de podea și 
asculta. De îndată ce auzea un zgomot, simțea cum i se 
încordează stomacul. Dar era doar Faţă-de-Joker. Vorbea cu 
cineva la telefon. Philip reuși să distingă câteva cuvinte precum 

„gaborul”, „kilogram” și „la sală”, în rest, nu mai auzi nicio 
discuţie cu altcineva în camera de alături. 

După ce maniacul ăla de Joker i-a tăiat degetul, a zăcut și a 
plâns încet în cameră. Dar după un timp, s-a forţat să se 
concentreze și în clipa aceea și-a dat seama că ar trebui să ia 
legătura cu Patric. Poate, poate îi dădeau drumul dacă îi ieșea 
schema. Până la urmă, părea că toată povestea asta se reducea 
la chestiunea banilor. 

Când i-a sugerat lui Faţă-de-joker c-ar putea să-l sune 
personal pe bancherul lui, acesta doar a ieșit și a închis ușa. 
Philip îl auzi vorbind încet cu cineva, probabil la telefon. Apoi s-a 
întors și a vrut să-i dicteze exact ce să-i spună lui Patric Ohrn. 

Tot lui Philip i-a venit ideea să încerce să întocmească și un 
contract de cumpărare fals - își dădea seama că lui Patric i s-ar 
fi părut dubios că Philip voia să achiziţioneze un apartament în 
valoare de șaisprezece milioane, cu banii jos, fără să-i arate 
niciun document. Deocamdată nu întocmiseră contractul ca să 
aibă ce semna și trimite. 

Asta i se părea un avantaj. Atâta timp cât nu completase 
datele și nu semnase nimic, însemna că aveau nevoie de el în 
viaţă. 

Tocmai de aceea, mai exista ceva, un lucru și mai important 
pe care-l aștepta. 

În cap îi încolţise o idee, un plan. 

Un mod de-a evada din văgăuna asta, poate. 

Îi dăduseră jos bucata de bandă adezivă de la gură ca să 
poată vorbi cu bancherul. 

Dar o lipiseră la loc aiurea. 

(J 

Apropie urechea de ușă și încercă din nou să audă ce se 
întâmplă afară. 

Mai întâi, auzi muzica pe care o ascultau tot timpul. Nu avea 
cum să fie de la radio pentru că nu auzea reclame și nici voci 
între piese. Doar un sunet electronic, un soi de muzică house. 
Părea David Guetta, sau poate Daft Punk. 

După aproximativ o jumătate de oră, sunetul amuţi. Nu se 
auzi nici ușa închizându-se. Afară era o liniște de mormânt. 

În clipa aceea, se puse pe treabă. 

Trebuie că era încă înainte de masă pentru că discuţia cu 
Patric avusese loc pe la nouă dimineaţa. Philip văzuse ceasul de 

pe telefonul lui Faţă-de-Joker când a sunat. Spera să mai fi fost 
cineva în clădire care să-i audă strigătele disperate. 

— Ajutaţi-mă, vă rog! Am fost răpit! ţipă el. 

Nu se întâmplă nimic. 

Știa că pereţii nu erau prea subţiri aici. Era unul din detaliile 
care l-au interesat atunci când a cumpărat apartamentul ăsta. 

Și totuși, continuă să ţipe. Probabil că răpitorii lui plecaseră 
undeva pentru că, atunci când se opri puţin, nu auzi niciun 
sunet. Sau poate că făcea parte din tactica lor să-l ignore. De 
fapt, nu avea nicio importanţă. Cu cât putea să facă tărăboi mai 
mult, cu atât era mai bine. 

— Mă roade frânghia! Vă rog, n-o strângeţi așa! Alo! Mă ţin 
aici, închis! 

Nu-i era greu să-și provoace o criză de plâns. Lacrimile 
fuseseră cât se poate de autentice în seara precedentă, când i- 
au tăiat degetul. 

In plus, renunţase să mai bea din porcăria aia pe care 
încercau să i-o bage pe gât din sticlele de plastic. Preferă să bea 
stropii care se prelingeau din robinet. Spera să creadă că n-are 
cum să deschidă robinetul cu mâinile legate la spate. Dar se 
înșelau pentru că reușise să-l rotească puţin cu nasul. 

Cu cât se gândea mai mult, cu atât își dădea seama că 
răpirea asta nu era deloc bine organizată - e drept că-l săltaseră 
în absenţa lui Stephanie, dar după aceea nu s-au comportat 
deloc cu cap. Părea că nu prevăzuseră interdicțiile băncii. Il 
țineau acolo, în apartament, în loc să caute un loc mai izolat - 
poate fiindcă speraseră ca lucrurile să se deruleze mai repede. 
Nu-l închiseseră nici într-o cutie, cum auzise că se întâmpla cu 
alte victime din Suedia. 

Continuă să ţipe. 

* 

De-a lungul unui perete din cameră se vedeau nişte rafturi cu 
cărți făcute la comandă. Atâta lucru putea să constate și Teddy, 
datorită cunoștințelor lui noi, de la pârnaie, în domeniul 
tâmplăritului. Nici urmă de produse lkea, cât vedeai cu ochii. 
Majoritatea cărţilor de pe rafturi păreau vechi, o parte din ele 
fiind volumele albastre imense, identice, de la 
Nationalencyklopedien. În spaţiile dintre cărţi mai erau și câteva 
fotografii înrămate. Jos de tot, aproape de podea, erau înșiruite 
cărţile scoase în ediţie de buzunar: John Grisham, Jan Guillou și 

alți câţiva autori de romane polițiste. Nimic din ce obișnuia el să 
citească. 

Mai sus, pe un raft, se afla o bufniţă împăiată care se holba la 
ei, iar pe celălalt perete, un șir de trofee, majoritatea coarne de 
elan și altele mai mici. Teddy presupuse că proveneau de la 
căprioare, dar văzu și un cap de bizon, câteva capete de gazele 
sau ce-or fi fost și un cap de leopard. Pe podea era proptit și un 
mistreţ în mărime naturală și în hol văzuse și o zebră împăiată. 
Era evident că lui Carl-Johan Schale îi plăcea să arate că 
omorâse la viaţa lui. 

Carl-Johan schiţă un gest în direcţia fotoliului și Teddy se 
așeză. 

Emelie se așeză și ea pe o canapea înflorată care părea foarte 
adâncă și deloc confortabilă. Aproape că dispăru în ea și arăta 
ca o păpușă pusă acolo pe post de decor. 

Carl-Johan se așeză încet în celălalt fotoliu. Era destul de 
scund și purta o haină de flanelă gri, pantaloni de velur cafenii, 
cămașă albă și cravată verde-închis. In picioare avea mocasini 
cu ciucuri mici. Teddy, în schimb, stătea acolo în ciorapi. 
Observă că Emelie nu se descălţase. 

Carl-Johan emana anxietate aproape fizic. Era ceva în 
mișcările lui, în fruntea lui lucioasă de transpiraţie. Teddy îi 
simţise palmele umede când îi strânsese mâna. Dintr-odată, i se 
făcu nespus de milă de omul ăsta. Fiul lui Carl-Johan fusese răpit 
și Teddy știa mai bine decât alţii în ce hal putea s-o sfârșească. 

— Aveţi nevoie de o împuternicire de la mine ca să contactaţi 
operatorul de telefonie? îi întrebă Carl-Johan. 

— Da, exact. Vrem să facem rost de lista cu toate sms-urile și 
apelurile lui Philip din ultimele zile, spuse Emelie și pescui o 
foaie nouă din geantă. N-am vrut să te înștiințăm prin mail 
pentru că oricum avem nevoie de semnătura ta în original și în 
felul ăsta economisim și timp. Și aș fi vrut să mai stăm de vorbă 
despre câteva lucruri. 

— OK. Aţi vorbit deja cu Patric? 

— Da, Magnus a vorbit puţin cu el și urmează să ne vedem în 
curând. Vine el la noi. Trebuie doar să verifice cu banca ce 
informaţii poate obţine în legătură cu apelul ăla de la Philip. 

Chestia asta părea ireală. Nici nu trecuse o lună de când s-a 
eliberat și iată-l aici, implicat din nou într-o crimă. Altfel decât 
până acum și dintr-o cu totul altă perspectivă, totuși. Teddy se 

întreba dacă s-a chinuit destul, dacă a căutat destule joburi. 
Dacă și-a dat silinţa cu adevărat. 
* 

De fapt, lui Emelie nu-i plăcea să aibă întâlniri cu clienții în 
afara sălii de conferințe a firmei. Excepție făcând eventual sălile 
de conferință ale altor birouri de avocatură. Să stea acasă la 
cineva și să discute subiecte delicate și secrete însemna că 
lucrurile puteau s-o ia razna destul de ușor și atmosfera de 
profesionalism se ducea pe apa sâmbetei. Dar de data asta era 
vorba de o sarcină oarecum diferită. 

Continuă să stea de vorbă cu Carl-Johan. 

— Abonamentul e făcut pe una din firmele lui Philip, dar și tu 
faci parte din conducere și ai drept de semnătură. 

— Da. 

— O să depun împuternicirea imediat ce terminăm aici și o să 
cer toate listele cu numerele apelate sau apelurile primite. Știu 
deja că n-aţi găsit telefonul lui, nici în apartament, nici la birou. 

— Nu, așa este. Nici urmă de telefon, în apartament nu e. Și 
nici la firmă. Dar cred că are un iPhone, din câte îmi amintesc, 
am văzut trecut pe contractul cu operatorul de telefonie. 

— Știi cumva dacă e un iPhone 5 sau un model mai nou? 

— Habar nu am. Dar un iPhone 5 e un telefon bun, nu? 

— Da, ar cam trebui să fie. Chestia e că dacă e iPhone 5, 
atunci automat are și o aplicaţie numită lIcloud, un serviciu de 
stocare în c/oud care are și o funcţie numită Găsește-mi iPhone- 
ul. 

— E ceea ce cred eu că e? 

— Exact, o funcţie care te ajută să-ţi localizezi telefonul mobil 
cu ajutorul unui cod. Dar iPad are? 

— Ce-i aia? Tableta aia sau cum îi zice? 

— Da, exact. 

— Da, am găsit ceva de genul ăsta la el în apartament. Dar nu 
ne-ați întrebat nimic despre asta până acum, așa că... 

— Știu. Pot să mă uit la ea puţin? 

Carl-Johan se ridică în picioare, chiar cu un oarecare elan. 

e 

Emelie și Teddy stăteau și așteptau, fără să scoată vreun 
cuvânt. 

După un timp, Teddy spuse pe un ton scăzut: 

— Mi se pare că te descurci și singură. Pui întrebările ca un 
polițist. 

— Stai să vedem. 

Teddy spuse: 

— Dar am impresia că știi destul de multe despre chestiile 
astea. De ce n-aţi cerut iPad-ul până acum? 

— Nu știu. Abia acum m-am gândit. 

— Oricum, ar mai fi ceva ce n-ar strica să știți despre 
telefoane mobile și liste de apeluri. 

Emelie nu înţelegea de ce încerca Teddy să se dea altcineva 
decât era. Doar îi văzuse telefonul. Semăna mai degrabă cu o 
descoperire arheologică. 

— Vrei să te mai plângi puţin, nu-i așa? îl întrebă. 

Teddy afișă un rânjet exagerat. Dintele lipsă din șirul de jos îl 
făcea să pară mai bătrân decât era. 

e 

Carl-Johan se întoarse cu un iPad în mână. 

Emelie îl luă de la el și trecu degetul peste ecran. Deschise 
diverse aplicaţii și programe. 

Constată numaidecât ce era important. 

— N-are „Găsește-mi iPhone-ul”, ceea ce înseamnă că nu-i 
putem localiza telefonul prin sistem. Ne mai rămâne traficul pe 
care o să-l obţinem după ce depunem împuternicirea. 

Carl-Johan închise ochii. 

Emelie spuse: 

— Și aștept să văd ce zice și Magnus despre eventualele 
transferuri, până când ne întâlnim cu bancherul. 

Dădu din cap către Teddy. 

— Incă n-am apucat să vă explic detaliile legate de Teddy. L- 
am angajat ca să ne ajute. Are o reţea de contacte foarte bună 
și o experiență îndelungată în tipul acesta de activităţi ilegale 
despre care credem c-ar fi vorba aici. 

Carl-Johan continuă să stea aplecat înainte, parcă l-ar fi durut 
ceva. De parcă l-ar fi durut burta și sufletul. 

— Cred că Teddy ar vrea să discute ceva cu tine. Eu trebuie 
să ajung cât mai repede la Telephonica. Puteţi să staţi puţin de 
vorbă? 

* 

În timp ce Emelie a verificat iPad-ul lui Philip, Teddy a stat 

liniștit și tot ce a făcut a fost să privească în jurul lui. Pentru el 

era ceva picat din cosmos. La pârnaie n-aveau voie cu telefoane 
mobile, laptopuri și tablete, nici atât. Cei de la penitenciare erau 
speriaţi de bombe ca nu cumva să ia legătura cu cineva din 
afara închisorii. Mergeau pe principiul că izolarea era mai 
potrivită pentru integrarea deţinuţilor în societate, decât 
posibilitatea de-a lua legătura cu membrii familiei, rudele sau 
prietenii. 

Se uită din nou la rafturile cu cărți și privirea i se opri asupra 
celor două fotografii înrămate, așezate pe unul dintre ele. Il văzu 
pe Philip îmbrăcat cu un blazer cu nasturi aurii și părul pieptănat 
frumos, la un fel de închidere de an școlar. Părea să aibă în jur 
de șaisprezece ani. Cealaltă fotografie înfățișa o femeie tânără. 
Teddy strânse ochii și încercă să cerceteze faţa fetei mai de 
aproape, din fotoliul în care stătea. Până la urmă reuși să-și 
focalizeze privirea: tipa era cu siguranţă sora lui Philip, sau vreo 
rudă apropiată. Avea aceiași ochi mari și un nas cu vârful ușor 
ridicat. N-avea părul la fel de deschis ca Philip, dar linia părului 
părea o copie exactă după cea a lui Philip. 

Când Emelie se ridică, Teddy încercă să se uite în ochii lui 
Carl-Philip. 

— Am niște întrebări. Ca să-mi fac o idee despre Philip. 

Carl-Johan îi răspunse cu o voce monotonă: 

— Întreabă-mă ce vrei. 

— Dar ar fi mai bine dacă ar fi aici și soţia... împreună știți 
sigur mai multe decât fiecare în parte. Puteţi s-o întrebaţi dacă 
se simte în stare? 

e 

Catharina Schale se așeză pe canapea pe locul în care stătuse 
Emelie. Părea că se pricepe mai bine cum să manevreze 
mobilierul ăla, aşa că n-avu nevoie să se sprijine de brațele 
canapelei ca să se aşeze unde trebuie. Dar nu era vorba doar de 
obişnuință - corpul ei se mișca grațios, spatele și-l ținea drept și 
bărbia nu și-o clintea niciun milimetru mai mult decât era 
necesar. 

Teddy se prezentă și o întrebă cum se simte. Nu era nevoie. 
Femeia avea fata roșie, ochii încă umezi și își plimba privirea 
între două puncte din cameră și fereastră, unde se oprea din 
când în când și părea că privește în zare. 

— Ceea ce i s-a întâmplat lui Philip poate avea cumva 
legătură cu stilul lui de viaţă? întrebă Teddy. 

Catharina își sprijini coatele de marginea canapelei și își 
prinse bărbia cu mâinile. 

— Şi ce experienţă ai dumneata în domeniul ăsta? 

Teddy simţi cum i se strânge stomacul. Trebuia să le câștige 
încrederea acum, altfel n-avea nicio șansă. 

Le vorbi încet. 

— Aveţi încredere în mine, am mai multă experienţă decât 
oricine altcineva. Și știu că vă simţiţi cu mâinile legate. Chestia 
asta prin care treceţi acum e una dintre cele mai dure încercări 
prin care poate trece o familie. Dar, vorba lui Winston Churchill, 
e ușor să vezi doar greutăţile. Trebuie să rămânem optimişti și 
să vedem posibilităţile în încercările noastre. O să rezolvăm noi 
treaba asta, o să vedeți. 

Observă cum umerii Catharinei se relaxară, împreună cu 
restul corpului. 

— Sună bine. E oribil ce se întâmplă. 

Teddy îi susţinu privirea. 

— Atunci o să continui, spuse el. Vreau să vă întreb cu ce 
anume se ocupa Philip? 

— Muncea foarte mult. Probabil că aţi fost deja informat 
despre asta. Făcea investiţii, ceva de genul ăsta. Magnus și 
Emelie știu cu ce se ocupa. 

— De cât timp lucrează? 

— Păi, să mă gândesc... de aproximativ patru ani, răspunse 
Carl-Johan. 

— Unde şi-a făcut studiile? 

— Aici, în Stockholm. Mai are câteva examene, pare-mi-se, 
dar, în general, s-a descurcat destul de bine. Acum sincer, la ce 
vă trebuie informațiile astea? Ce legătură au studiile lui cu ce se 
întâmplă acum? Philip e dovada vie că nu-i nevoie decât de o 
ambiţie feroce, spuse Carl-Johan. 

— Prieteni de pe vremea când era student mai are, din câte 
știți? 

Părinţii făcură schimb de priviri. 

Catharina spuse: 

— Eu nu cunosc niciunul, sincer. Tati? 

— Nu, nici eu, n-aș putea spune. 

— Și biroul lui? Unde e? 

— Undeva pe Stureplan. 

— Angajaţi are? 

— Doi, pare-mi-se. 

— OK, le-aţi transmis numele lui Emelie? 

— Bineînţeles că da. 

— Și clienţi, cunoștințe, parteneri de afaceri? Aveţi niște 
nume? 

— Nu, n-avem. Nu ne-a întrebat nimeni. Chiar credeţi că e 
nevoie...? 

— Ar putea fi. 

— Atunci trebuie să-i întrebăm pe cei de la Clarera. E firma de 
contabilitate cu care lucrăm și eu, și Philip. Dar trebuie să le 
puneţi întrebarea cu tact. Și poate ar fi bine să stăm de vorbă și 
cu lan Crona. 

Carl-Philip îi explică pe scurt cine era lan. 

— Bine. Și alţi prieteni mai are? 

— Majoritatea sunt prieteni vechi de școală, de generală, 
vreau să zic. Și mă tem că, dacă unii dintre ei ar începe să-și 
pună întrebări în legătură cu absenţa lui Philip, ar fi catastrofal. 

— Înţeleg că e o chestie delicată. Dar trebuie să ne gândim 
bine. Cred c-o să trebuiască să discutăm și cu lan Crona. Haideţi 
să-i zicem și lui Magnus. 

— Nu știu ce să zic. Prietenii lui Philip sunt toţi băieți buni, dar 
imaginaţi-vă ce-o să se întâmple dacă un apel telefonic o să-i 
sperie într-atât de tare, încât să se ducă la poliție? 

— E adevărat ce ziceţi. Dar dacă nu dau de amicul lor și-l tot 
sună și se duc acasă la el și el nu deschide și așa mai departe, s- 
ar putea să se ducă oricum la gabori. 

Teddy avu impresia că bărbatul și femeia se opriră și îl 
cercetară din nou. _ 

Le mai puse câteva întrebări legate de prieteni. Işi notă 
numele lor și relaţia pe care o aveau cu Philip. Apoi întrebă: 

— Și în afară de muncit, cum își petrece Philip timpul liber? 

— Se întâlnește cu prietenii, bănuiesc. Ca majoritatea 
oamenilor. 

— Și ce fac? 

— Ce fac toți tinerii din ziua de azi. Se duc la restaurant, se 
invită la cină, la brunch, călătoresc... 

Teddy cântări puţin răspunsul. Era unul laconic și foarte vag. 
În același timp, nu putu să se abţină să nu compare activităţile 
lui Philip cu viața lui din ultimii ani. 

— Are și o iubită. 

— Și? Cine e? O cunoaşteţi? 

— Eu, personal, m-am întâlnit cu ea o singură dată, 
întâmplător. Nu sunt împreună de cine știe când. Doar de câteva 
luni. Dar acum e plecată undeva, mi se pare. 

Catharina interveni: 

— E drăguță. O fată bună, am impresia. N-are cum să fie 
implicată în treaba asta. 

— Nu, nimeni nu crede c-ar fi, spuse Teddy, dar poate a 
sesizat ea ceva important. Nu știți unde e? 

— Magnus mi-a spus că e pe insula Mauritius, interveni din 
nou Carl-Johan. Dar nu puteţi s-o sunaţi. Nu mi se pare deloc 
genul rezistent, fătuca aia. 

— Am înțeles. Știți cumva dacă Philip și-a mai făcut vreun 
prieten nou în ultimele luni? 

— Din câte știu eu, nu, spuse Carl-Johan. Dar nu pot fi sigur. 

— Știţi dacă a primit în casă pe cineva, vreun muncitor, sau 
dacă a avut legătură cu persoane care puteau să aibă acces la 
apartamentul lui sau la tokenul de self-banking? 

— Din câte știu eu, nu. 

— Dușmani are? 

Era prima oară când Carl-Philip ridică privirea și se uită în 
ochii lui ceva mai îndelungat. 

— Nu, chiar nu cred. Philip e un băiat bun. N-ar putea să-i facă 
rău nici măcar unei muște. Nu e genul ăla. E cel mai bun băiat 
de pe lume. Ce dușmani să aibă? 

— N-am de unde să știu. Cineva pe care l-a enervat. Cineva 
care crede că i-a facut rău? Cineva care știe că-l disprețuiește? 
Poate fi oricine. 

— Nu, cum spuneam, nu e genul. 

— V-a povestit ceva care să dea de înțeles că i s-a întâmplat 
ceva ciudat, ieșit din comun, ceva dubios? 

— Nu, din câte îmi amintesc eu, nu. 

— Ceva din care se înțelege că e supravegheat? 

— Nu, nu am auzit nimic de genul ăsta. 

— E posibil să fi luat droguri sau așa ceva? 

— Nu, asta în niciun caz. 

— Ştiaţi că a luat bătaie săptămâna trecută? 

— Da, s-a întâmplat undeva în faţa unui club de noapte, un 
bărbat, un imigrant care locuiește în Södertälje, l-a atacat pe 

Philip complet neprovocat. l-a umflat gura și a trebuit să-l coasă 
și la o sprânceană, spuse Catharina. 

— S-a mai întâmplat ceva? A fost ameninţat? l-au zis ceva? 

— Din câte știm noi, nu. 

— Și povestea asta aţi auzit-o de la Axel Nilsson, nu-i așa? 

— Așa este. N 

Catharina Schale părea să fi căzut pe gânduri. Işi schimbă 
poziția pe canapea de două ori și brăţările de aur îi răsunară de 
fiecare dată. 

Avea părul vopsit blond și aranjat, fiecare fir de păr avea locul 
lui, cu toate că viaţa ei era cu siguranţă dată peste cap. Părea 
zveltă și bine antrenată, iar fața ei, care între timp își 
recăpătase nuanţa normală, era bronzată și îngrijită. Era greu 
să-i ghicești vârsta, dar sigur avea cel puțin cincizeci și cinci de 
ani. Era clar că îi păsa cum arată. 

Teddy se aștepta la o nouă intervenţie din partea lui Carl- 
Johan. Dar acesta nu mai spuse nimic. 

— În orice caz, n-am mai auzit nimic de la poliţie după atac. 

— Nu, dar asta nu înseamnă nimic. Doar nu sunteţi nici 
victime, nici martori. A zis ceva Axel dacă au mai fost prezenţi și 
alți prieteni de-ai lui Philip când s-a întâmplat treaba aia? 

— Nu. 

— Niciun alt martor? 

— Din câte știm noi, nu, dar se pare că Philip a fost ajutat de 
cineva din club. 

— Aha... De asta nu știam. Știţi și cine l-a ajutat? 

— Nu, din păcate. Nici Axel nu știa. 

— O altă întrebare: Philip mai are fraţi? 

— O soră, Caroline, îi răspunse Carl-Johan. 

— Stă aici, la Stockholm? 

— Nu. Și ce treabă are ea cu toate astea? 

— Poate știe ceva. Ea și Philip sunt apropiaţi? 

— Nu, n-aș spune că sunt apropiaţi. Ea n-a fost niciodată 
genul „apropiat”, ca să zic așa. 

— Îmi puteţi da, vă rog, numărul ei? 

Teddy își dădu seama imediat, deși Carl-Johan încerca să 
ascundă acest lucru. Tatăl lui Philip se uită pieziș spre Catharina 
și scutură din cap. 

Cei doi spuseră aproape simultan: 

— Nu avem numărul ei. 

Canapeaua din bibliotecă părea să fi costat mai mult decât tot 
mobilierul din casa ei părintească. Dar n-avea nicio importanță - 
pe Emelie o durea spatele și acum după poziția de yoghin pe 
care fusese nevoită s-o adopte cât timp stătuse pe ea. 

leșise pe hol și tocmai încheiase o convorbire telefonică cu 
Magnus - bancherul lui Philip urma să se deplaseze până la 
biroul lor și să-i întâlnească. 

Zebra se holba intens la ea. Emelie aștepta taxiul pe care îl 
comandase. 

Auzi vocile părinţilor și a lui Teddy dinspre bibliotecă. La 
început, vocile erau dure și monotone. Neîncrederea în el era 
evidentă și Teddy părea să nu-și dea seama cum trebuia să le 
vorbească. Emelie spera să nu le facă figuri penibile de 
șmecheraș. Dar în scurt timp, se întâmplă ceva și vocile 
deveniră mai moi, iar atmosfera părea mai degajată. Emelie se 
întreba oare ce le-o fi spus, cum s-o fi comportat ca să le câștige 
încrederea. 

Pe perete erau aplice și două tablouri mari. Stilul diferea de 
operele moderne ale lui Magnus - acestea reprezentau animale 
din Suedia, o vulpe și un cocoș de munte care alergau în 
zăpadă. Emelie se întreba oare ce părere avea zebra de o astfel 
de companie. 

În timp ce continua să aștepte taxiul, se întrebă ce impresie îi 
lăsase lui Carl-Johan și soţiei lui. 

Emelie nu se îndoia niciodată referitor la marile întrebări: că 
putea să își atingă visele, că putea să ajungă cât voia ea de 
departe cu ajutorul inteligenței, că avea calităţi: cunoștea 
oamenii și avea ambiţie. Detaliul care o făcea să-și pună semne 
de întrebare erau relaţiile interumane. Cum să se comporte cu 
ceilalți, ce impresie lăsa, de ce nu avea prea mulți prieteni. 
Uneori avea impresia că se vede din afară, nu putea să se 
abţină să nu se privească și să se analizeze, în același timp în 
care încerca să cunoască o altă persoană. Era ca și când ar fi 
încercat să se adapteze la părerea pe care credea că oamenii și- 
o făceau despre ea. 

Se gândea să arunce o privire prin camera veche a lui Philip, 
dar în clipa aceea o sună șoferul de taxi și-i spuse că o așteaptă. 

Teddy ieși chiar în clipa în care ea se pregătea să deschidă 
ușa. 

— Chiar nu voiai să auzi ce aveam de zis despre listele cu 
apeluri? 

— Poţi să mă suni în taxi că deja mă așteaptă jos. Bănuiesc că 
poți, că prea pari expert în telefoane. Poţi să-ţi foloseşti 
telefonul ca să suni, nu? 

— Vrei să auzi sau nu? 

— OK, ce vrei să spui? 

— Nu doar de la operator trebuie să ceri liste. Ar trebui să faci 
rost și de conectările la antena de telefonie mobilă. Pe lista cu 
apeluri vezi doar numerele de la care a fost sunat Philip și 
numerele apelate. Dar pe lista de conectări la antenă se vede și 
antena la care s-a conectat Philip de fiecare dată când și-a 
folosit telefonul. E unul dintre procedeele standard ale poliţiei. 

— OK, mulțumesc. O să cer și listele alea. Auzi, încă ceva. Să 
nu le strivești mâinile când îţi iei rămas-bun. 

e 

În taxi, așeză iPad-ul lui Philip pe genunchi. 

Intră pe contul lui de Facebook. N-avea nevoie de parolă, 
putea să intre automat când accesa pagina. Trimisese un mail 
sediului Facebook din Europa de Nord încă de ieri prin care le 
cerea informații despre contul lui, adică chatlog-uri și informații 
despre prieteni, printre altele. Dar era aproape convinsă că o s-o 
refuze. De obicei nu dezvăluiau astfel de informaţii decât 
poliţiei. 

„În orice caz, sunt al naibii de generoși când e vorba să facă 
schimb de informaţii cu serviciile secrete americane”, 
comentase Magnus. 

Fotografia de profil a lui Philip era aleasă cu precauţie, o poză 
întunecată înfățișându-l într-un club sau restaurant. Rezoluţia 
era proastă. 

Avea 748 de prieteni. Ultimul mesaj era de la o persoană pe 
nume Fredric Lönn și suna în felul următor: „Mersi pentru pontul 
cu cocktailul ăla. A fost rupere”. 

Emelie se plimbă prin lista cu prieteni. Recunoscu o parte din 
nume, ceea ce nu era deloc surprinzător. Era vorba de persoane 
cam de vârsta ei, care locuiau în același oraș și lucrau în 
marketing, doar că în domenii diferite, în plus, câţiva din 
prietenii lui Philip erau angajaţi la firme de avocatură. 

Pe unul dintre ţipi îi cunoștea chiar de la Facultatea de Drept. 
Era considerat încă de atunci un geniu și genul pe care voiau să- 

| angajeze toţi imediat. După câţiva ani petrecuţi la un birou de 
avocatură, cam știau cine era on track și cine nu. Nici Leijon nu 
era o excepţie. Nu scria nicăieri în materialele informative 
împărţite de firmele de avocatură, nici pe site-urile lor sau pe 
broșurile pe care le primeau la facultate în ultimul an de studiu - 
dar principiile conform cărora se lucra erau up or out. Pe scurt, 
asta însemna că, dacă nu ţi se mărea salariul, dacă nu ţi se 
confirma că erai în ascensiune pe scara socială, atunci se 
așteptau să îţi găsești alt job. Firma nu te dădea afară niciodată, 
asta ar fi însemnat bad will. Trebuia să acţionezi pe cont propriu. 
Dacă nu se întâmpla, începeai să primești pe e-mail oferte 
forwardate cu locuri de muncă, fără vreun mesaj însoțitor, doar 
anunțul în sine: „Volvo caută jurist cu experienţă în preluări de 
întreprinderi”. „AstraZeneca dorește absolvent de Drept pe post 
de conducere pentru departamentul de compliance”. 

Up sau afară - principiul era simplu. Dacă nu reușeai să atingi 
cel mai înalt nivel, trebuia să pleci. Mulţi erau de părere că era 
un sistem nemilos, dar Emelie nu avea nimic împotrivă. Premisa 
pentru supraviețuirea unei firme ca Leijon era simplă: toți 
trebuiau să se ridice la nivelul așteptărilor. 

Cel mai greu de acceptat i se păreau șefii care ţi-o trăgeau. 

Işi aduse aminte de un tip care lucrase la biroul lor: Oliver. 
Terminase Dreptul la douăzeci și trei de ani, pe locul doi din tot 
anul. Era ceva neobișnuit, majoritatea petreceau cel puţin un an 
după liceu cu activități mai relaxante - călătoreau, învățau 
franceza la Paris, făceau armata, se înscriau la niște cursuri 
artistice. Dar nu și Oliver care știa exact ce voia și, în plus, 
avusese șansa să sară o clasă la școala generală. Pentru el, 
întrebarea era: Leijon sau un birou de avocatură din Londra? Mai 
jos de atât n-avea de gând să se coboare. 

In primul an petrecut la firmă a fost inclus în opt tranzacţii, 
stabilise un nou record în ceea ce privea orele de lucru 
remunerate, în rândul noilor angajaţi: avea trei mii o sută de ore 
muncite. A petrecut la muncă patruzeci și opt de weekenduri din 
cele cincizeci și două, câte erau într-un an, luându-și doar patru 
zile de concediu. S-a dus la serviciu și în ziua de Crăciun, în 
ajunul Sânzienelor și de Anul Nou. 

Făcuse totul cum trebuie, fusese competent și din punct de 
vedere social și juridic. Era membru al comisiei care organiza 
petrecerile de firmă și devenise mentor pentru noii angajaţi în 

cel de-al doilea an de lucru, colaborase la publicarea unui 
Festschrift!“ despre garanții în contractele de vânzare- 
cumpărare de acţiuni, dedicat lui Jan Friedman. În cel de-al 
treilea an l-au trimis la secondment, un fel de schimb de 
experienţă la Clifford Chance din Londra. Era un semn că voiau 
să investească în el. În cel de-al patrulea an a stabilit un nou 
record: trei mii șase sute de ore plătite. Era ceva unheard of în 
Stockholm. Practic, asta însemna că petrecuse în medie 
șaisprezece ore la serviciu, în fiecare zi, inclusiv sâmbetele și 
duminicile, tot anul. Partenerii seniori se jurau că Oliver era pe 
drumul cel bun, că avea să devină partener - peste un anumit 
număr nespecificat de ani. Spuneau că era on track, că se ridica 
la așteptările lor. 

In cel de-al șaptelea an, a supravegheat fuziunea dintre banca 
Nordia și Bank Swedea. Mai mult de zece avocaţi au muncit non- 
stop timp de șase luni la tranzacţia asta. Firma de avocatură a 
emis o factură de unsprezece milioane de euro pentru serviciile 
prestate. Oliver era considerat de către juniori un supraom, un 
semizeu. Unii îl suspectau că are un apartament în care 
înnoptează chiar în firmă. Nimeni nu l-a văzut vreodată plecând 
acasă. 

In cel de-al optulea an, i-au spus: avem ghinion cu criza, anul 
asta n-avem cum. 

In cel de-al nouălea an i-au spus: încă un an, atât. Numai 
unul. 

Oliver s-a îmbolnăvit de pneumonie și, cu toate astea, a 
continuat să lucreze optzeci de ore pe săptămână. S-a ocupat 
de investiția celor de la Black Rock Partners în sistemul medical 
suedez, pe jumătate drogat de la atâtea medicamente pentru 
tuse și codeină. 

Apoi s-a trezit cu psoriazis indus de stres, pe mâini și pe față. 
Dar nici vorbă să o lase mai moale, singurul lucru care trăda 
boala era faptul că ţinea un tub cu cremă pe birou. 

Când mama lui Oliver a murit, el a ratat înmormântarea: era 
closing la vânzarea firmei Hexval Englander AB. 

Și-n tot acest timp, șefii lui știau că n-o să fie partener 
niciodată. Nici nu plănuiseră așa ceva. Se hotărâseră de mult. 
Voiau doar să obţină commitmentul lui, orele lui de lucru. Viaţa 
lui. 

În cel de-al zecelea an, Oliver a început să le pună întrebări. 
Nu i-au spus nimic pe faţă. Dar inbox-ul lui începu să se umple 
cu oferte de la Ericsson și Investor. 

Emelie a lucrat împreună cu Oliver la câteva dosare, în 
ultimele luni dinainte de demisia lui. Ochii îi păreau maţi, iar 
eczemele de pe braţele și mâinile lui erau însângerate. Avea 
treizeci și patru de ani, dar arăta de cincizeci și cinci. 

e 

Emelie dădu scroll pe pagina de Facebook a lui Philip. Părea 
să nu fi fost foarte activ. Pe contul lui erau mai multe postări de 
la Stephanie, lan Crona, Axel Nilsson, Carl Lewenskidld și alţii, o 
aderare la un grup de interesaţi de trabucuri, un mesaj de la o 
anume Louise Ericsson, în care îl anunța că un apartament din 
Ostermalm a fost închiriat pe perioada de primăvară, postări ale 
unor cunoscuţi despre petreceri, ieșiri în oraș și weekenduri la 
vânătoare. 

Avea ceva cercetări de făcut aici, să îi verifice prietenii, 
postările și mesajele din ultimele luni. 

Accesă mesajele private. 

Găsi niște mesaje similare celor de pe timeline. Petreceri, cine 
la diverse restaurante, weekenduri la vânătoare undeva în jurul 
orașului Uppsala, sticle de șampanie comandate care trebuiau 
recenzate după aceea, glume despre gagici agățate, discuţii 
despre arme de vânătoare folosite la vânat elani. Emelie încercă 
să înţeleagă despre ce era vorba: DUBLU EXPRES, italian, svs 
hammerless, fabricaţie: Stanley Stolz/Piotti, model Extra Lyx, 
cal. S470. 310 000 coroane. 

Poate era cineva care-i vindea diverse lucruri lui Philip. 
Expeditorul mesajului se numea John Hamilton. Emelie se gândi 
că tatăl lui Philip aflase sigur despre situaţia aceasta atunci când 
a vrut să-i facă o surpriză fiului lui cu vechea lui armă de 
vânătoare. 

Apoi ochii i se opriră asupra unui mesaj. Era trimis în mijlocul 
lui ianuarie. Expeditorul se numea Anton Antonson și la profil 
avea o fotografie cu un iepure albinos. 

Mesajul suna în felul următor: „Mă gândesc la tine mai des 
decât aș vrea. Tu ești al meu, Philip. Noi doi suntem uniţi pe 
veci. Acum am aflat și mai multe. Trebuie să înceteze. O să 
ajung la tine în curând, Philip. În curând. Al tău/AA”. 

Hard diskul 


Mats stătea pe jumătate tolănit, cu spătarul patului de spital 
ridicat. Picioarele și trunchiul îi erau acoperite de un cearșaf, 
astfel încât Cecilia nu vedea cum îi arăta pielea, dar medicul îi 
explicase. 

„Are mai ales arsuri de gradul întâi, bășici și pielea înroșită, 
dar și arsuri de gradul doi pe mâini și brațe. Trebuie să stea 
culcat pe cearșafuri uscate și curate și îi dăm niște analgezice și 
un gel răcoritor. A suferit multe leziuni ale căilor respiratorii, 
cum le zicem noi, adică a inhalat gaze toxice și fum”. 

Mats fusese intubat, pe de o parte din cauza leziunilor la 
nivelul gâtului și al membranelor mucoase, pe de altă parte, 
pentru a diminua eliminările de lichid. Dar, între timp, tuburile 
au fost îndepărtate. 

Medicul spunea că ar putea să aibă atacuri de anxietate și 
stări de tensiune motorie. Avea tensiunea scăzută și i se 
administrau calmante. Cecilia se întreba ce însemna „tensiune 
motorie” - Mats nu părea schimbat. Poate respira mai adânc, 
atâta tot. 

x 

Copiilor nu le plăcea să stea la hotel, interesul lor fată de 
jacuzzi-ul din cadă și pungutele cu chipsuri de pe minibar 
scăzuse. Voiau să se joace cu jucăriile și cu jocurile lor pe 
calculator și voiau să-l vadă pe tati. 

Dar casa lor nu mai exista. Și intrebarea era dacă aveau să-l 
mai revadă vreodată pe tatăl lor. 

După ce a lăsat-o pe Lillan la grădiniță, în prima zi după 
incendiu, Cecilia s-a dus la spital. Isi luase concediu medical 
pentru restul săptămânii și angajatorul ei i-a spus c-o înțelege. 

Mats dormise toată ziua, dar spre după-masă s-a trezit pret 
de câteva minute. 

Cei doi nu-și spuseră nimic. Probabil că pe Mats îl durea prea 
tare în gât și, în plus, era plin de calmante. 

Si ea? 

Nu știa ce să zică. 

Oare bănuia ce a descoperit în calculatorul lui? 

Pe o tavă de lângă pat se vedea mâncarea de spital neatinsă 
și un pahar de suc. Cecilia ridică paharul și îl urmări în timp ce 
sorbi lichidul roșu cu paiul. 

„Face bine la gât”, spuse el înainte să se întindă și să 
adoarmă la loc. 

e 

Astăzi se simțea mai bine. Era treaz când Cecilia intră în 
cameră înainte de masă. Avea noroc că primise o rezervă doar 
pentru el. Cecilia știa cum putea fi, de la mama ei care își 
fracturase femurul toamna trecută. Ea a trebuit să împartă 
camera cu încă trei pacienți, din care doi erau complet sonati, 
astfel încât urlau toată noaptea. Și a așteptat să fie operată mai 
mult de trei săptămâni. Colac peste pupăză, operația nu a 
reușit, astfel că a trebuit să o opereze din nou, după o 
săptămână de așteptat. 

Se așeză încet pe scaunul care nu fusese mișcat de lângă pat, 
unde il lăsase. Pe perete atârna un tablou reprezentând un lac 
împrejmuit de o pădure. Soarele apunea deasupra copacilor și 
cerul era roșu-portocaliu. Poate că pe majoritatea privitorilor îi 
liniștea, dar pentru Cecilia, culorile de pe cer semănau cu cele 
din coșmarurile ei. 

Inghiți. Iși bătuse capul destul de mult ca să găsească un mod 
de a-i spune toate astea. Dar acum nu doar că nu găsea 
formularea cea mai potrivită, dar avea impresia că nu poate nici 
măcar să rostească un cuvânt. 

Înghiți din nou. 

Erau căsătoriți de șapte ani, dar erau împreună de zece. 
Poate că Mats nu fusese cel mai implicat tată, dar a fost mereu 
prezent. Și a fost mereu afectuos cu ea, chiar dacă viata lor 
intimă nu mai era ca în prima vară când s-au cunoscut. 

Mats o privi din pat. 

„Cum te simţi?” o întrebă pe o voce slabă. 

Trebuia să-i spună. Dacă nu-i spunea acum, nu mai era sigură 
că avea să reușească mai încolo. Ceva o apăsa pe piept. O 
greutate străină i se lăsă pe cap. Era ca și când fața, fruntea, 
ceafa și gura ei ar fi fost din metal. Și totuși, trebuia să spună ce 
avea de spus chiar acum. 

„Ti-am văzut laptopul când am intrat în casă”. 

Privirea lui Mats era goală. 


VP-113 


„Era deschis și am văzut imaginile de pe monitor. Și altele din 
calculator”. 

Mats întoarse capul. 

Cecilia auzi piuitul unei alarme de pe coridor. 

Mats spuse: „Cred că ei au dat foc la apartament”. 

XXX 

Avea dreptate. Nu puteau să-l ţină în apartament dacă se 
văita ca un porc înjunghiat. O dăduseră în bară cu banda 
adezivă și reușise s-o sfâșie cu ajutorul capacului de veceu. 
Pereţii erau groși aici și Philip știa că vecinii nu se sinchiseau 
prea tare de zgomote dubioase, dar dacă ţipa așa, exista un 
oarecare risc să sune la ușă și să-l roage să tacă din gură, sau 
să cheme pur și simplu poliţia. O soluţie alternativă pentru 
răpitori era să facă cumva să-l oprească. Ceea ce făcea parte 
din planul lui. 

e 

Uşa se trânti de perete. De data asta Philip nici nu auzi 
clinchetul cheii. In încăpere intrară două persoane. Purtau măşti 
în loc de eșarfele alea ciudate care le acopereau jumătatea de 
jos a feței, dar probabil că era Faţă-de-Joker și celălalt individ. 
Deși nu putea fi sută la sută sigur. 

Unul dintre ei se aplecă înainte și îl apucă de picior. Philip 
încercă să se relaxeze. Să se prefacă leșinat. Apoi se apropie și 
celălalt și, când văzu că nu se agită, îl apucă de umeri. Il duseră 
afară. Afară din baie. Prin hol. ÎI ţineau ca pe un covor rulat, 
fiecare de câte un capăt. Işi dădu seama cât s-au liniștit când au 
văzut că era plecat cu sorcova. Işi lăsă capul să i se clatine 
înainte și înapoi, de parcă ar fi fost beat sau fumat, sau 
amândouă. Aproape că ștergea pământul cu fundul. 

Când au deschis ușa ce dădea către casa scărilor, sări la atac. 
Era cel mai potrivit loc, se gândea că în felul ăsta sigur o să 
atragă atenţia vreunui vecin. 

Se ghemui cu o mișcare bruscă și își eliberă picioarele. 
Jumătatea inferioară a corpului îi ateriză pe pământ cu o 
bufnitură. In același timp, se încordă și le dădu un șut cât putu 
de tare în fluierul piciorului. Răpitorii făcură un pas în spate, 
astfel că Philip reuși să-și elibereze și trunchiul și căzu pe spate. 
Unghiul nefiresc al brațelor îi provoca durere, dar nu putea să se 
gândească la asta acum. Se rostogoli și ateriză pe genunchi. 

Cei doi nu ţipau. Dar vedea după felul în care se mișcau că 
episodul ăsta îi scosese din sărite. 

Philip începu să ţipe din nou. 

— Alooo, alooo, m-au răpit! Ajutor. Ajutor! 

Primul se apropie de el și încercă să-l apuce de tors. Se 
prăbușiră amândoi pe hol. Celălalt se mișca în spatele lui și 
Philip apucă să vadă din colţul ochiului ușa trântindu-se. 

Continuă să ţipe. 

— Ajutor, ajutor! Sunaţi la poliţie! Cineva! Ajutor! 

Primul individ era întins pe spate și încerca să se ridice. Dar 
înainte să apuce să se îndrepte de spate, Philip se aruncă 
înainte și îi trase un cap în bărbie. Simţi cum fruntea i se lovește 
de ceva ce nu părea la fel de tare. 

Răpitorul numărul doi se aruncă asupra lui din spate și încercă 
să-l lipească de podea. 

Philip își cocoșă spatele. Se sprijini de podea cu picioarele. Se 
comporta ca un sălbatic. 

Se mira că nu-și pierduse încă echilibrul. 

Nu, niciodată. N-o să-l mai prindă niciodată. 

Haos. 

Unul dintre ei îl lovi în cap. 

Văzu stele verzi. Podeaua se clătină. 

Și totuși, era mai puternic decât credea. În mod clar, mai vioi 
decât bănuia. Fără băutura aia în organism, pe care au încercat 
să i-o bage pe gât. 

Răpitorul îl lovi din nou. 

Cu un baston, pare-se. 

Prea brutali - erau prea brutali. 

Și el - el era ca un vierme în comparaţie cu ei. Banda 
izolatoare îl împiedica să fugă. 

Le simţi braţele peste tot. Exact ca în seara în care l-au răpit. 
Eficienţă mută. Faptul că știau ce vor. 

Îi îndesară ceva în gură, i-o lipiră din nou cu banda adezivă și 
îi traseră ceva peste cap. 

Intră în panică. Simţea cum îi curge nasul, voia să tușească, 
să vomite bucata aia de cârpă din gură. 

Îl târâră după ei pe scări. 

Respira sacadat. 

Vomită. Gura i se umplu de vomă. Bucățele de pâine, apă, suc 
gastric. 

Avea impresia c-o să-i explodeze capul. Încercă să dea din 
picioare. 

Înghiţi. 

Îl îndesară în ceva, poate într-un portbagaj. 

Vomită din nou. Lichidul ţâșni prin nări. 

Îl ardea. 

Philip începu să plângă. Sughiţă. 

încercă să bată cu picioarele în exteriorul portbagajului. 
Simţea că nu mai are aer. 

Zăcea ghemuit. Ca un căprior împușcat și eviscerat. 

Nu, n-avea voie să se termine așa. 

Cineva trebuie să fi văzut ce făceau. 

Se încordă și începu să tragă din nou șuturi în portbagaj. 

* 


— Probabil i s-a părut penibil. Mie mi s-ar fi părut sigur, spuse 
Carl-Johan. Cred că de asta nu ne-a povestit nimic despre 
incident. 


Teddy continuase să-i întrebe ce știau despre povestea aia cu 
bătaia. Dar nu ştiau prea multe. 

Schimbă subiectul și îi întrebă de sora lui Philip. Se pare că 
locuia la Londra și lucra la un laborator. Era cu trei ani mai 
tânără decât Philip. Părinţii ei i-au promis c-o să facă rost de 
numărul ei de telefon și de adresa ei de mail, dar deocamdată 
nu voiau să fie contactată nici de el, nici de Emelie sau Magnus. 

Teddy încercă să discute cu ei despre situaţia economică a lui 
Philip. 

Carl-Johan spuse: 

— Dacă vreţi, puteţi să citiţi articolul din Aftonbladet. 

Teddy reacţionă imediat. 

— Ah, vreţi să spuneți că s-a scris despre Philip în ziare? 

— Nu foarte mult. Dar cu vreo trei săptămâni în urmă au 
publicat un fel de anunţ cu „Aceștia sunt cei mai bogaţi oameni 
din cartierul tău”. Era o listă din aia oribilă despre persoane care 
au reușit în viaţă, despre averea lor și orașul în care își aveau 
domiciliul. E o idioţenie, ziarele și cei care citesc mizeriile astea 
sunt responsabili pentru ce s-a întâmplat acum. 

— Magnus și Emelie știu despre chestia asta? 

— Da, da. 

— Și cât de mare e averea lui Philip? 

Probabil că întrebarea i s-a părut cam deplasată Catharinei 
care interveni și spuse: 

— Eu zic că de asta ar fi mai bine să se ocupe Magnus. 

* 

Când a terminat de discutat cu părinții, Teddy nu prea știa 
încotro s-o apuce. Camera de zi din apartamentul lui Dejan nu 
mai părea o alternativă demnă și chiar dacă Magnus Hassel i-a 
spus că poate să stea într-o cameră de la sediu, i se părea un 
loc cu totul absurd unde nu s-ar fi simţit deloc în largul lui. 

Emelie spusese că trebuiau să se întâlnească cu bancherul 
familiei Schale în ziua aceea, dar Teddy nu știa nici unde, nici 
când. Mai întâi voia să se ocupe de o problemă personală așa că 
nu-l deranja că avea timp berechet. 

leşi pe Narvavägen și încercă să-i sune pe Magnus și Emelie, 
dar nu reuși să dea de ei. 

Poate că era mai bine așa. Trebuia să se gândească puţin. 
Întrebarea era dacă mai voia să stea de vorbă cu piţipoanca aia 
enervantă de Emelie. Părea că-l consideră handicapat mental, 
când de fapt ea era cea care habar n-avea cu ce se mâncau 
treburile astea. 

ÎI întâmpinară amândoi la sediul biroului. Magnus zâmbea atât 
de larg încât Teddy a crezut că tocmai ce câștigase lozul cel 
mare, după care și-a dat seama că pe unul ca Magnus nu l-ar fi 
impresionat nici cel mai mare câștig. Da, se bucura doar de 
prezenţa lui Teddy. 

Magnus l-a rugat să semneze o clauză de confidenţialitate și a 
dat mâna cu el emoţionat. 

— Îţi sunt recunoscător, Teddy. 

Apoi l-a lăsat în grija lui Emelie. 

Aceasta aranjă un teanc de hârtii de pe masă. 

— Magnus vrea să mă ocup eu de treaba asta. 

— Mi-am dat și eu seama. 

— Dar tu o să-mi dai mie raportul, nu lui, ca să pot să discut 
cu el măsurile care trebuie luate. 

— Eu nu așa am înţeles. 

— Nu, dar așa o să facem. Acum o să-ţi povestesc despre ce 
este vorba. Nu ţine decât cincisprezece minute, după care ne 
ducem la familia Schale și stăm de vorbă cu ei. 

— OK. 

— Ah, și încă ceva. Magnus se așteaptă la rezultate 
spectaculoase. 

e 

Teddy o luă spre malul mării și Hotel Diplomat, unul dintre 
locurile unde părea că își face veacul Philip. 

Coti către Djurgårdsbron și merse mai departe spre 
Strandvägen. Nişte muncitori curăţau un acoperiș de zăpadă și 
tipii de pe trotuar care aveau grijă ca zăpada și țurțurii să nu 
lovească trecătorii le strigau instrucţiuni în spaniolă. Teddy 
cunoștea afacerea asta; după câteva ierni bogate în zăpadă 
devenise un fel de big business să cureți acoperișurile de 
zăpadă. Și niciunul din șmecherii ăștia care erau plătiţi cu ora nu 
voiau să irosească jumătate din salariul lor pe impozite pe venit. 
La pârnaie unii dintre escrocii ăștia mai cu nasul pe sus nu 
făceau altceva decât să plănuiască scheme prin care să câștige 
bani la negru. Să înființeze firme după firme, să emită niște 
facturi false, astfel încât firma de curățat acoperișuri să aibă 
cheltuieli de băgat în contabilitate, să plimbe banii prin toată 
lumea, Estonia și Dubai, după care să iasă pe zero la bilanțul 
final și să-i plătească în continuare pe băieţi cu bani la plic. lar 
spălătoria încasa cincisprezece la sută din câștigul anual. Intr-o 
iarnă bogată în precipitaţii, banii puteau să se înmulțească la fel 
de tare ca acoperișurile pline de zăpadă. 

e 

Gata, trebuia să încerce să sune și să deschidă gura cum 
trebuie. Nu-i mai lăsase niciodată un mesaj în căsuţa ei vocală. 
In schimb, se gândise la o mie de lucruri pe care voia să i le 
spună. 

li știa numărul pe de rost. 

Semnalul. 

Apoi o voce. 

— Sara. 

Nu era căsuţa vocală. Era pe bune. 

Auzi un gâjâit slab la capătul celălalt al liniei. 

— Alo? spuse Sara. E cineva acolo? 

Gâjâitul se intensifică. Sau o fi fost doar în capul lui? 

— Sunt eu, Teddy. 

Gâjâitul se auzea în continuare. Sara nu scotea niciun cuvânt. 

— Ce mai faci? 

Sara respiră după fiecare cuvânt. 

— Fac bine. 

O pauză de respiraţie lungă. 

— Tu ce faci? 

— M-am eliberat. 

— Ah, așa e. Ai ieșit. E bine, nu-i așa? 

— Da, trăiesc ca-n sânul lui Avram. 

— Uneori poate fi și așa. 

— Da. 

— Da. 

— Înmm. 

— OK. 

— Păi, știi, voiam doar să aud că ești bine. 

— Sunt bine. Foarte bine. 

— Tot în Stockholm stai? 

— Da, clar. În Solna. E liniștit și totodată aproape de oraș. 

— Sună bine. 

— Da. 

— Și unde lucrezi? 

— Momentan nicăieri. Auzi, Teddy? 

— Da. 

— Nu știu cum să mă exprim mai frumos, dar să știi că acum 
am viaţa mea. Noi doi am fost împreună acum mulţi ani și 
trebuie să... trebuie să te rog să nu mă mai suni. Poţi sa-mi 
promiţi asta? 

— Ce anume? 

— Că n-o să mă mai cauţi. 

— Nu știu ce... 

— Ba da, trebuie să-mi promiţi. 

— Bine, poate. Voiam doar să văd care-i faza. 

— E OK. Și sper că și tu ești OK, pe bune. 

— Da. 

— Trebuie să închid. Pa. 

— Pa. 


Îl sunau pe telefonul fix. 

Magnus ridică receptorul. Apoi se uită pe rând la fiecare 
persoană prezentă în cameră. 

— A sosit Patric Ohrn, bancherul. Ajunge în câteva minute. 

Sala de ședințe a firmei de avocatură Leijon era mai mare 
decât cea în care fusese primit Teddy ultima oară. In mijlocul 

mesei se afla un telefon cu difuzor și câteva carneţele pentru 
notițe. Stucaturile de pe tavan erau voluminoase și braţele de 
alamă ale candelabrului în stil modernist atârnau ca niște crengi 
pline de zăpadă ale unui copac. 

Magnus îl sunase pe Teddy cu o jumătate de oră în urmă și lui 
Teddy nu-i luă mai mult de zece minute să ajungă. 

Stătea lângă Emelie care stătea lângă Magnus. Pe partea 
cealaltă se postase un bărbat care se prezentase drept Jan de la 
firma de pază Redwood Security. Nu le dezvăluise și numele lui 
de familie. 

Gura lui Jan semăna cu o linie trasă cu ajutorul unei rigle. La 
încheietura mâinii avea un ceas mare, iar cămașa albastră și 
haina erau prea șifonate pentru un trântor de birou, dar 
suficient de decente pentru a lăsa o impresie bună. Mirosea de 
la un kilometru a fost poliţist. 

Jan se holbă la Teddy ca la felul trei. 

Magnus spuse: 

— Jan aici de faţă o să ne ajute la operaţiunile din teren. Cei 
de la Redwood au plasat un om și acasă la familia Schale. 

— Așa procedăm noi de obicei, pentru ca familia să se simtă 
în siguranţă și să aibă un sprijin la orice oră a zilei, adăugă Jan. 

— Credeţi că și restul familiei e în pericol? întrebă Emelie. 

Jan își verifică hârtiile, de parcă n-ar fi auzit-o. 

Lui Teddy i se părea la fel de pornit împotriva lui Emelie ca și 
împotriva lui. 

e 

Ușa se deschise și un bărbat firav în jur de patruzeci de ani 
intră în cameră. Era Patric Ohrn. Îmbrăcat, cât se poate de 
previzibil, în costumul cu dungi subțiri, albe, cămașă albă și o 
cravată mov cu diverse animăluţe. Înconjură masa și dădu mâna 
cu fiecare. 

— Mulţumesc că ai putut să vii așa de repede. Vrei niște 
cafea? îl întrebă Magnus. 

Bancherul părea vizibil încurcat, își frângea mâinile și își 
plimba privirea de la unul la celălalt. Teddy își imagina cum se 
simte. El care avea de-a face doar cu clienţi de elită și „portofolii 
care aduceau un profit sigur”. Și acum nimerise în fosta lume a 
lui Teddy. 

Deși poate că nu era așa - Teddy trebuia să-și reamintească 
ceva: că bărbatul acesta era singurul motiv pentru care au 
crezut că e vorba de o acţiune criminală. 

Magnus îi explică pe scurt cine erau, dar nu intră în detalii 
legate de cazul la care lucrau. 

— Am înţeles că ai discutat deja cu conducerea băncii. 

— Da, chiar înainte să ajung aici. Altfel nici prin cap nu mi-ar fi 
trecut să discut cu alţii despre treburile unui client de-al nostru. 
Deviza băncii noastre e discreția maximă atunci când e vorba de 
un client. Și asta e valabil în orice situaţie. 

— Bine. Dar familia a vrut să facem niște verificări. 

— Da. 

— Și, bănuiesc că-ţi dai seama că un client important al 
vostru s-ar putea afla în situaţia neplăcută de a fi șantajat. lar 
clienţii mei, adică familia Schale, nu vor să implice în momentul 
acesta poliţia. Știi despre asta? 

— Da, am fost informat. 

— Și din câte am înţeles de la Claes, și conducerea băncii e de 
acord cu ei. 

— Da. 

— Dar nu sunt de acord cu câteva detalii legate de caz. 

— Nu. 

— Bine, atunci e exact cum a vrut clientul nostru. Aș vrea să 
te rog să semnezi asta. 

Magnus împinse o foaie spre bancher. Teddy nu vedea ce era, 
dar presupuse că Patric Ohrn trebuia să semneze o clauză de 
confidenţialitate sau să garanteze într-un fel că ceea ce spunea 
era adevărat. 

— Mă tem că din păcate nu pot să semnez. Nu pot să accept 
alte obligaţii decât cele impuse de clauza de confidenţialitate a 
băncii. Respect regulile băncii și dorinţele clientului. 

Magnus nu părea să se simtă prea ofensat. 

— Atunci o să vorbesc eu mai încolo cu Claes. 

Era clar că Magnus avea contacte personale cu banca, pe 
care nu ezita să le folosească în avantajul lor. 

— Povestește-ne ce s-a întâmplat, continuă el. 

— Păi, am primit un telefon de la Philip Schale azi dimineaţă. 
Timp de cinci ani am fost șeful unui private banker-team care 
lucrează pentru el și pentru familia lui, dar, de fapt, sunt clienţii 
noștri de mai mulţi ani. Îi ajutăm cu administrarea capitalului pe 

termen lung, cu întrebări legate de taxe și impozite și cu detalii 
practice precum achiziționarea unor proprietăţi imobiliare. Când 
e vorba de investiţii mai active, Carl-Johan colaborează cu un alt 
consultant. Philip ne-a spus că vrea să retragă șaisprezece 
milioane de coroane ca să cumpere un apartament. 

— Și aţi înregistrat convorbirea? 

— Da, noroc că  înregistrăm majoritatea convorbirilor 
telefonice. 

— Perfect. Putem s-o ascultăm acum? 

Patrie părea mai puţin încordat. Scoase un laptop din geantă 
și așeză două difuzoare mici pe masă. Dădu clic pe un program 
și difuzoarele începură să gâjâie. 

— Salut, sunt Philip. 

— Ah, salutare, Philip! Ce mai faci? _ 

Teddy abia recunoscu vocea lui Patric Ohrn. Părea mult mai 
veselă și mai luminoasă decât acum. 

— Sunt OK. Tu ce mai faci? 

— Bine, foarte bine. 

— Păi, pe scurt... ăăă... am găsit un apartament superb pe 
care aș vrea să-l cumpăr. Foarte frumos, exact ce căutam. Și 
trebuie să mă grăbesc dacă vreau să pun mâna pe el, așa că 
trebuie să-l achit, cu banii jos, imediat. Pentru asta te-am sunat 
să mă ajuţi să fac rost de lichidităţi cât mai repede. 

— Bineînţeles! Mă bucur pentru tine. Și unde-i apartamentul 
ăsta, dacă-mi permiţi să întreb? 

— Aăă... pe Karlavägen. E o mansardă cu o terasă pe 
acoperiș, lungă de cincisprezece metri. E o splendoare. Și am 
semnat deja contractul, așa că n-am cum să mă mai fofilez, he 
he. 

— Marfă. Și ce sumă să-ţi transfer? 

— Șaisprezece milioane. 

— Șaisprezece milioane? 

— Da. 

— Dar... vreau să zic, cât de mare e avansul de care ai nevoie 
în clipa asta? 

— Aăă... păi... ăăă... nu există niciun avans. E un dea/atât de 
unic, încât trebuie să dau toţi banii o dată, tot preţul de 
achiziție. Șaisprezece milioane. Și, Patric, să știi că trebuie să 
mă mișc repede, altfel m-am lins pe bot de apartamentul ăsta. 

— Am înțeles. O să rezolvăm noi cumva. Poţi să-mi trimiţi o 
copie a contractului? Trimite-mi un mail cu pdf-ul și gata, mă 
ocup eu de el imediat. 

— Copia contractului? Chiar e nevoie de așa ceva? 

— Cred că e mai bine așa. De obicei, atașăm și copia cânde 
vorba de achiziţii de apartamente. 

— Da, dar e... o urgenţă, Patric. Nu pot să ţi-o trimit mai 
încolo? 

— Păi, întreabă-i cam cât durează să-ţi dea o copie. Ar fi mai 
bine așa, pe bune. 

—... dar poţi să-mi transferi banii azi? 

— Sigur, trimite-mi numai copia și mă ocup de toată 
povestea. 

— OK, fac eu rost de ea cumva. Nicio problemă. Dar între timp 
pot să-ţi dau numărul de cont ca să pregătești tot ce trebuie. 
Ințelegi că trebuie să ne mișcam repede. 

— Da, mă ocup eu. Unde să trimit banii? 

Teddy sesiză zgomotul de fundal. Semăna cu uruitul unui 
motor sau al unui camion care pornea. 

— E un cont deschis la Bank of Ayudhya din Thailanda. 

— Bank of Ay...? Ce? 

— A-Y-U-D-H-Y-A. Numărul de cont e 384993443-332. Și IBAN- 
ul 43844934. 

— Oh, poţi să repeti, te rog? 

— Număr de cont 384993443-332. Și IBAN 43844934. 

— Incă o dată, te rog. 

Philip repetă cifrele și a doua oară. 

— Bine. E ceva hârţogărie, dar n-o să dureze mult. Atunci 
aștept copia contractului. 

— Mă ocup. 

— Perfect, atunci așa rămâne. Și felicitări pentru apartament! 

Patric Ohrn își închise laptopul. 

În cameră se făcu tăcere, de parcă niciunul dintre ei n-ar fi 
știut ce să spună. 

După un timp, Magnus spuse: 

— Foarte bine că i-ai cerut contractul. 

— Nu știu de ce, dar aveam impresia că ceva nu e în regulă. O 
simt și acum, am simtit-o și atunci. În primul rând, Philip tocmai 
ce s-a mutat, a cumpărat un apartament pe Ostermalmsgatan 
cu mai puțin de un an în urmă. Eu l-am ajutat și atunci. Pe de 

altă parte, toată achiziţia mi s-a părut ciudată, n-am mai auzit 
de cineva să cumpere o locuinţă cu toți banii odată. Mai întăi, 
semnezi contractul, te obligi să faci plata și plătești suma 
completă de achiziţie când ţi se dă acces la locuinţă. Ar fi o 
idioţenie să faci altfel. În plus, el n-are șaișpe milioane în bani 
lichizi și știe foarte bine asta. Sigur, ar putea să facă rost de 
suma asta, dar numai dacă vinde acțiuni sau ceva de genul 
asta. Și știu că preferă să n-o facă. 

Patric Ohrn luă o pauză și scoase un pachete! de tutun de sub 
buza superioară, apoi luă o cutiuţă, îndepărtă capacul și îndesă 
în gură un pacheţel nou. Era General Classic. Teddy observă că 
degetele i se umpluseră de tutun. „Avocaţi care reușesc să facă 
rost de liste cu conectări la antene de telefonie mobilă și private 
bankers care prizează tutun. Țara asta chiar că s-a schimbat”, 
își spuse în gând Teddy. 

— Ai primit vreun contract? 

— Nu, încă nu. 

— Și ai transferat banii în contul ăla thailandez? 

— Nu, pentru că din întâmplare m-a sunat Carl-Johan chiar 
atunci în legătură cu o altă problemă și i-am spus „grozav, am 
auzit că Philip o să cumpere un apartament mai mare”, și atunci 
Carl-Johan mi-a explicat că era o greșeală probabil și iată-mă 
aici. 

Emelie își luase notițe într-un ritm frenetic de-a lungul 
discuţiei. 

— Mulţumesc, Patric. Pot să-ţi pun câteva întrebări? 

— Sigur, nicio problemă. 

— Ai observat, s-au mai făcut plăţi ciudate de pe contul lui 
Philip în ultimul timp? 

— Din câte îmi amintesc eu, nu. Dar e adevărat că Philip e - 
cum să mă exprim - e un tip căruia îi place să cheltuie. Uneori 
își cumpără o mașină, alteori altceva. Dar eu nu-i verific contul 
cu lupa. E treaba lui ce face cu banii. 

— Puteţi să obţineţi informaţii de la Bank of Ayudhya despre 
posesorul contului ăluia? 

— Din păcate, mă tem că nu. Suedia nu are niciun acord 
semnat cu Thailanda. Am verificat deja chestia asta cu colegii 
noștri de la Asian desk. 

— Am înțeles. Puteţi să verificaţi și dacă a existat vreo 
tentativă eșuată de a transfera bani zilele astea? 

— Da, m-am uitat și am văzut că a încercat să-și golească 
contul cu ajutorul device-ului de se/f-banking și să transfere 
banii în contul ăla thailandez. Dar banca are un sistem care 
blochează banii când e vorba de o sumă mai mare. In primul 
rând, trebuie să specifici numele posesorului contului, lucru care 
trebuie aprobat de banca din străinătate, după care mai durează 
câteva zile până când se transferă banii. Așa că a reușit să 
transfere doar nouăsprezece mii de euro, limita peste care se 
blochează contul. 

Magnus și Emelie continuară să pună întrebări despre ce mai 
știa Patric în ceea ce privește diversele afaceri ale lui Philip. In 
general, nu prea cunoștea detalii legate de investiţiile lui. 

Când terminară, bancherul aruncă o privire în jurul lui de 
parcă ar fi așteptat permisiunea să plece de acolo. 

Magnus spuse: 

— Păi, atunci, mulțumim mult că ai venit. Și, cum spuneam, e 
o chestie foarte delicată, îţi dai seama... 

Patric Ohrn dădu din cap, se ridică și își netezi pantalonii. 

— Da, nu e deloc o treabă amuzantă. 

Stiloul lui Magnus se rotea printre degetele lui ca o elice. 

— Eu aș vrea să vă mai întreb câte ceva, dacă nu vă 
deranjează, spuse Teddy. 

Patric rămase pe loc. 

Stiloul lui Magnus ateriză pe masă. 

— Aţi mai auzit vreo voce pe fundal? Eu de aici n-am auzit 
prea bine, dar poate la telefon se auzea mai bine. 

— Nu, din câte îmi dau eu seama, nu. Calitatea sunetului e 
cam aceeași, cred. 

— Aţi auzit pe cineva care îi spunea sau îi șoptea ceva, sau 
vreo altă voce? 

— Ei, poate, dar nu cred. Nu sunt sigur. 

— Și Philip cum vi se părea? Eu nu-l cunosc, dar puteţi să ne 
povestiţi, cât se poate de detaliat, dacă vi s-a părut ceva 
neobișnuit la el? 

Patric oftă încet. 

— E dificil, de obicei nu mă gândesc la așa ceva. Poate faptul 
că își căuta cuvintele, zăbovea parcă prea mult după fiecare 
cuvânt. Cred că se aude clar pe înregistrare, atunci când 
vorbește despre contract. Și parcă vorbea cu prune-n gură. A 

trebuit să-l rog să repete numărul ăla de cont din Thailanda de 
mai multe ori. 

— Și dacă aș zice că cineva l-a drogat vi s-ar părea credibil? 

Fruntea bancherului era leoarcă de transpiraţie. 

— Da, cred că aveți dreptate. Exact așa părea. 

e 

După plecarea lui Patric Ohrn, cei patru au mai rămas puţin în 
sală și au discutat despre următoarea mișcare. Magnus le 
împărţi listele cu apelurile date și primite și cu conectările la 
antena operatorului de telefonie mobilă obţinute de Emelie. Jan, 
expolițaiul care voia să rămână incognito, îi întrebă: 

— De astea cum aţi făcut rost? De lista cu conectările la 
antenă? La așa ceva n-au acces decât poliția și autorităţile 
vamale. 

Emelie zâmbi larg și se uită pieziș la Magnus. 

— l-am reprezentat pe cei de la Telephonica atunci când au 
fost eliminaţi de la bursă în primăvară. Toţi cei care lucrau la 
departamentul de management au primit un pachet de prime 
frumușel. Nu-i așa, Emelie? Cu alte cuvinte, ne erau datori cu o 
favoare. 

Teddy se gândi că nici măcar nu știuseră de listele alea 
înainte să le fi atras el atenţia. Dar nu spuse nimic. 

Apoi Emelie le povesti despre mesajul straniu pe care-l găsise 
pe iPad-ul lui Philip. 

— Și mai erau câteva mesaje furioase de la un individ pe 
nume Kevin Andersson, spuse ea. 

— Asta cine mai e? 

— Kevin e tipul care a inventat Pixel Flow. Amândoi au urcat 
repede pe scara socială, doar că Philip a câștigat de vreo 
șaptesprezece ori mai mult decât Kevin. 

Teddy încercă să ţină minte informaţia aceasta, în timp ce 
Emelie le povesti despre prima investiţie a lui Philip. 

În același timp, avea impresia că ceva suna oarecum fals, că 
ceva nu era tocmai cum trebuia. Nu știa ce anume exact - dar 
era sigur că are dreptate. 


La pârnaie 

Fiecare primi porecla sa. Emmei îi ziceau Descurcăreaţă și 
Sara deveni Boboaca. 

Descurcăreaţă, pentru că Emma făcuse rost de cd-ul ăla. 

Boboaca, pentru că exact asta era, Sara era o adevărată 
începătoare. 

Teddy și Tagg primiseră câte un PET de bere de Sânziene. 
Ceea ce nu însemna mare lucru, doar că au simţit amărăciunea 
aia în gură pentru prima oară după mulţi ani. E adevărat că Loke 
a reușit să facă propria bere într-o găleată ascunsă la spălătorie 
cu două luni în urmă, dar îi ieșise ceva atât de dezgustător, 
încât nici măcar nu putea fi clasificat drept băutură. 

Dar gestul a însemnat totul pentru ei. 

Deși îi ajutase doar Emma. 

Când au oprit-o pe coridor și au întrebat-o de acea „mică 
favoare”, n-a plecat ochii deloc, ochii îi radiau pur și simplu. 

— Poate aș putea să aranjez ceva pentru voi în ajun de 
Sânziene. Nimeni nu s-a îmbătat până acum de la berea light. 

În schimb, Sara ţinea capul plecat. 

— Nu, Emma, eu zic că n-ar trebui să... 

După câteva minute, Sara făcu stânga-mprejur și plecă de 
acolo. Emma privi în urma ei și încercă să le explice: 

— Eu am mai lucrat la Kumla, dar pentru Sara e primul job de 
acest gen și mai e și studentă, așa că nu prea le are cu astea. 

După aceea, Tagg voia s-o boteze Bitch sau Pizda Isterică, dar 
dacă vreunul dintre paznici afla de o poreclă ca asta, ar fi luat-o 
pe cocoașă. Discuţii de mediere, vizită la psiholog și, în cel mai 
rău caz, drepturi retrase: pa, cumpărături la chioșc, pa, cărucior 
cu cărți. Chiar n-avea niciun sens. 

Două săptămâni mai târziu au întrebat-o pe Emma dacă ar 
putea să le facă rost de un încărcător pentru un telefon mobil. 
Tagg primise un Samsung micuţ, strecurat pe șestache în celulă 
cu câteva săptămâni în urmă, dar fără încărcător. Trebuia să 
încarce bateria. 

Emma le făcu rost de încărcător după nici două zile. 

In săptămâna următoare, le-a pasat un memory stick. Era 
singura care nu s-a prins că era plin de filme porno la care se 
uitau pe X-box. 

Câteva săptămâni mai târziu, le-a strecurat un plic plastifiat. 
Acesta conţinea douăzeci de grame de iarbă. Tagg și Teddy s-au 

dat răciți ca să poată rămâne în celulă toată ziua, tripaţi ca niște 
mucoși de paisprezece ani care fumau prima oară. 

In schimb, pe Sara n-au mai prea văzut-o. Lucra ca de obicei, 
Teddy știa asta. O vedea uneori în oglinda din camera 
gardienilor, o vedea prin ferestruica ușii celulei când se dădea 
stingerea și a încercat s-o salute o dată când a trecut pe lângă 
ateliere. Dar niciodată cu Emma, ci întotdeauna cu ceilalți 
pândari. 

e 

Era o zi călduroasă de sfârșit de iulie în curtea de recreație. 
Tagg era la izolator. Descoperiseră că are telefon mobil și 
încărcător, ascunse într-o gaură din rama patului din celulă. 
Loke era de serviciu la bucătărie. 

Curtea închisorii era un loc segregat, ca de obicei. Gașca de 
motociclişti nu se amesteca cu ceilalţi, dar nu erau niște tipi 
nasoi, Teddy era prieten cu unii dintre ei. La fel și sirienii, care 
preferau să stea la povești mai mult între ei, dar asta nu 
însemna că erau oameni răi. Pricepeau și ei că exista o lume în 
afara lor, în plus, Teddy îi cunoștea pe unii dintre ei din cartier, 
din Södertälje. Arabii și gambienii stăteau mai degrabă izolaţi, 
cei din urmă vorbeau o suedeză stricată, deși trăiau acolo de 
zeci de ani și se ocupau cu traficul de heroină. Mai existau și 
alte bande: cei de la Black Cobra, Lejon, Original Gangsters și 
așa mai departe. Majoritatea erau niște puști care mai aveau 
multe de pătimit până se calmau definitiv. Și mai erau și sârbii 
sârbi, adică cei care nu vorbeau suedeza, și ceilalţi străini, 
lituanienii și rușii. Și, în ultimul rând, ăia sonati, singuratici. Tatăl 
care și-a omorat fiica în bătaie pentru că n-a vrut să se mărite 
cu un bărbat cu douăzeci de ani mai în vârstă decât ea, din ţara 
mamă. Tipul care i-a băgat cuțitul în gât concubinei pentru că 
femeia n-a vrut să-i spună unde a ascuns băutura. Cei de teapa 
lor n-aveau ce căuta acolo, cel mai probabil ar fi trebuit trimiși la 
un alt gen de închisoare. 

Teddy stătea pe spătarul unei bănci și se bucura de soare. Era 
locul lui preferat, peste zidul de est se vedeau vârfurile 
copacilor, cu frunze încă verzi, de culoarea smaraldului. După 
câteva luni avea să primească prima permisiune de ieșire. Avea 
să vadă copaci întregi, nu doar vârfuri. 

— La ce te gândești? 

Era Sara care se apropiase de el fără ca el s-o fi auzit sau 
văzut. Ce căuta ea aici? Era ceva neobișnuit ca gardienii să se 
plimbe singuri prin curtea deținuților. Cu câteva luni în urmă un 
gardian fusese chiar bătut urât în curtea aceea. 

— Mă bucur de vară și visez cai verzi pe pereți. 

Umerii Sarei păreau încordaţi. Avea părul dat pe spate și fixat 
într-o parte cu două agrafe. Stătea pe loc, fără să spună nimic. 

Teddy observă că are un mic simbol asiatic tatuat în spatele 
unei urechi, pe care nu-l văzuse până atunci. 

— Acum ţi l-ai făcut? 

— Nu, spuse ea zâmbind. Doar că, de obicei, nu port părul 
prins. 

— Ce înseamnă? 

— E în chineză și înseamnă „curaj”. 

— Înseamnă că ai nevoie de curaj sau că ești curajoasă? 

— Amândouă, cred. Simplul fapt că lucrez aici înseamnă că 
sunt curajoasă. Dar am nevoie de și mai multă putere când 
trebuie să fac anumite lucruri mai complicate. 

Îi susținu privirea prea îndelung pentru o conversaţie normală. 

— Trebuie să terminaţi cu chestiile alea. Nu-i mai cereţi 
favoruri Emmei. 

Teddy alunecă de pe spătarul băncii. 

— Despre ce vorbești? 

— Ştii bine despre ce vorbesc. A devenit catârul vostru și asta 
n-are cum să se termine cu bine. 

— Dar ce te interesează pe tine? Nu e treaba ta că Emma 
vrea să fie drăguță cu noi. 

— Ba chiar e treaba mea. O cunosc și suntem prietene. De 
fapt, nu vrea să vă facă rost de tot felul de lucruri. Voia doar să 
fie o atmosferă OK la job și să o placă toată lumea. Dar să știi că 
s-a chinuit mult pentru postul ăsta, a visat o jumătate de viață la 
locul ăsta de muncă. Dacă o prind din cauza voastră, s-a 
terminat. 

Teddy se ridică. 

— Trebuie să înveţi niște chestii despre lumea din care vin eu. 
Fiecare om e responsabil pentru faptele lui și nu e treaba 
nimănui să se bage în viaţa lui. Ai înţeles? Principiul ăsta simplu 
a fost valabil tot timpul aici, înăuntru. 

Și cu asta, Teddy dădu să plece. 

Sara rămase pe loc, dar Teddy o auzi spunând: 

— Teddy, știu că ai înţeles ce am vrut să zic. Știu că în sinea 
ta ești de acord cu mine. Terminaţi cu chestia aia. Dacă nu de 
dragul Emmei, atunci de dragul meu. 

Acolo departe, deasupra zidului de est Teddy mai vedea încă 
vârful copacilor înalți. 

XXX 

Canapeaua neagră din separeul vopsit în roșu și auriu era 
probabil tapiţată cu piele sintetică. Candelabrele de cristal care 
atârnau din tavan deasupra balconului erau probabil tot imitație, 
iar mesele erau cu siguranţă de la Ikea, doar că fuseseră date 
cu lac negru. Pentru șampanie și alte băuturi servite reci, 
patronii montaseră frapiere chiar în mijlocul meselor. Barul era 
lung de vreo doisprezece metri, cu rafturi în culori deschise de-a 
lungul peretelui și sticlele cu băutură erau iluminate din spate. 
Strălucirea chihlimbarie a whisky-ului, lumina verzuie a sticlei de 
curacao, nuanța de roșu-aprins a lichiorului de cassis. 

Tagg se eliberase de mai demult și cunoștea mai bine orașul 
decât Teddy. Îi spusese că, noaptea, clubul ăsta era cel mai 
popular din Stockholm. Se numea Clara's. 

Dar acum, la ora trei după-masa, când localul era complet 
mort, barul părea de-a dreptul abandonat. Pe tavan, 
reflectoarele mici străluceau ca niște stele palide, iar ușile 
batante scârţâiau de fiecare dată când le deschidea cineva. 

e 

Tagg îi spuse încă de când intrară că barmanul care ștergea 
raftul în jurul sticlelor de băutură i se părea un papă-lapte. 

Teddy era de acord cu el. Fruntea băiatului era plină de riduri, 
deși nu părea să aibă mai mult de douăzeci și cinci de ani. In 
plus, purta o brățară ridicolă, împletită din curelușe de piele, 
lucru pe care l-au observat abia mai târziu, când s-a apropiat de 
ei, așa că, deocamdată, îl deranja fruntea încrețită. 

Tagg șopti: 

— Nici măcar o şansă nu are omu’ să lase o primă impresie 
bună, mai nou. Tipul ăsta și-a tras din prima o față din aia, știi, 
„Cine-te-crezi”. Și asta nu mi se pare OK. 

Barmanul se întoarse la bar și se postă în spatele tejghelei 
lungi. Într-o mână ţinea o cârpă și în cealaltă, un telefon mobil. 

Teddy se duse la el. 

— Salut. Lucrezi aici, presupun. 

Barmanul îl măsură din priviri și își încreţi fruntea și mai mult. 

— Da, dar la ora asta nu e deschis. 

— Am înţeles. Voiam să te întreb ceva, dacă e OK. Nimic 
ciudat sau așa. 

— Cred c-ar fi mai bine să luaţi legătura cu Daniel Yalda, el e 
PR-ul nostru. 

Teddy rămase pe loc, la câţiva metri de el. Tagg îi șopti la 
ureche: 

— Du-te mai aproape, Teddy, mai aproape. 

Dar Teddy spuse doar atât: 

— Bine, atunci o să-l sun mai târziu. Dar chestia e că e cam 
urgent și dacă tot suntem aici, aș putea să te întreb câte ceva și 
pe tine. 

Barmanul roti capul, de parcă ar fi vrut să-și dezmorțească 
gâtul. Nu-i răspunse. 

* 

Teddy îl sunase pe Tagg cu patruzeci de minute în urmă și-l 
întrebase dacă are chef să meargă cu el. Era prima oară când se 
vedeau după eliberarea lui Teddy. Îi era rușine că trebuia să-l 
sune să-i ceară o favoare. 

— Cred c-am nevoie de puţin backup, n-ai vrea tu să vii cu 
mine? Ar fi „superdrăguț”. Nu durează mai mult de o jumătate 
de oră. 

— Teddy, eu am fost „drăguţ” din naștere, doar știi. 

Și acum, iată-i la fața locului. Teddy intrase primul, se dadea 
mare, nu voia să accepte un refuz, încerca să-l preseze pe 
pișpirelul ăsta din spatele tejghelei, exact așa cum se aștepta 
Tagg de la el. 

— Ai lucrat și în penultimul weekend din ianuarie? 

— Cum spuneam, mai bine vorbiţi cu PR-ul nostru. 

— Dar nu poţi să ne spui dacă ai lucrat în ziua aia? 

— Chiar nu-mi amintesc. 

— Dar bănuiesc că aveţi un tabel cu orarul? 

— Da, avem. 

— Și cine se ocupă de el? 

— Eu, de cele mai multe ori. 

— Deci tu te ocupi de orar, dar nu știi dacă ai lucrat în 
penultimul weekend din ianuarie? Tu te auzi? 

— OK, OK, cred că eram aici. 

— Erai aici sâmbătă? 

Tipul ridică telefonul mobil. 

— Gata, îl sun pe bodyguardul nostru ca să vă scoată de aici. 

— Auzi, e chiar o chestie importantă... 

— Gata, nu vă mai suport. V-am zis ce o să fac. Plecați. Acum. 

În clipa aceea, Tagg păși lângă ei. Teddy nu apucă să-l 
oprească. 

— Eşti cam exagerat, amice. Tovarășul meu nu acceptă 
căcaturi din astea. Crezi că o să-ţi lingă tălpile sau ce? Ai putea 
să-i arăţi puţin respect omului ăstuia care a stat la pârnaie opt 
ani. 

Barmanul nu se sinchisi de el. 

— Hai, valea de aici. Amândoi. 

Teddy se duse după tejghea. 

În spatele tejghelei se vedeau pahare, boluri cu limete și 
lămâi, un mixer mai mare, un suport cu cuțite, iar lângă 
chiuvetă, shakere, mixere verticale, strecurătoare pentru sucuri 
de fructe și alte instrumente folosite de barmani. Și câteva 
găletușe pentru sticlele de șampanie. 

Teddy îl apucă pe barman de cămașă și îl lipi de tejghea. 

Se uită drept în ochii lui. 

Barmanul se holbă și el la Teddy. 

Teddy simţi adrenalina pompându-i în vene. 

Ajunge să-i trag un genunchi în stomac la amărâtul ăsta, se 
gândi el. Un cap în gură și l-am terminat. 

Îi trase capul în spate. Se încordă. Se pregăti pentru sângele 
care avea să-l împroaște. 

Apoi îi dădu drumul. Tremura din toate încheieturile. Era să 
facă o prostie. 

Făcu doi pași înapoi. 

Dar era prea târziu. Tagg se postase deja lângă el. Și ţinea un 
shaker în mână. 

ÎI pocni cât putu de tare pe puști peste frunte cu shakerul. 

Acesta se prăbuși. 

Tipa, dar Tagg îl ridică și îi făcu semn cu degetul să tacă. 

— Hai, gura. , 

Pișpirelul căscă ochii și mai tare. li dăduse sângele pe nas. 
Tagg rupse o bucată de hârtie de menaj de pe o rolă din 
apropiere și i-o dădu ca să oprească sângerarea. 

Teddy puse o mână pe umărul lui. 

— Calmează-te, în mă-ta. 

Tagg îl ignoră. Probabil era de părere că Teddy trebuia să se 
trezească la realitate. 

Tagg îl apucă pe barman de obraji. 

— Și-acum răspunzi la ce te-a întrebat tovarășul meu. 

Tipul șuieră: 

— Eşti bolnav la cap. Nu-ţi spun nimic, doar n-am tâmpit. Las 
c-o s-o păţești pentru asta, o să vezi. 

Tagg îi strânse obrajii. 

— Băi, relaxează-te. Și dacă nu răspunzi la întrebări, cred că o 
să trebuiască să fac un cocktail mic. 

Apucă mâna puștiului și deschise capacul mixerului. 

Tipul se împotrivea în continuare. 

— Nici pe-un copil nu poţi să-l păcălești cu figurile astea. 

Tagg nu-i răspunse, ci apăsă un mâner care funcţiona ca un 
fel de siguranţă și prin care putea să folosească mixerul și fără 
capac. Apoi apăsă pe buton. Lamele mixerului începură să se 
rotească. Puștiul își smuci mâna. 

Teddy îl apucă pe Tagg de braț. 

— Hai, s-o lăsăm baltă, Tagg. 

Acesta își retrase brațul și îl împinse într-o parte pe Teddy cu 
mâna liberă. 

— Aşteaptă, o să meargă repede, o să vezi. 

Se întoarse spre puștiulică. 

— Spre deosebire de tine, prietene, spuse el, și strânse tare 
încheietura barmanului, eu nu sunt actor. 

Și în clipa aceea, puștiul cedă, izbucni într-un plâns 
necontrolat, scânci și încercă să-și elibereze mâna. Și Tagg îi 
dădu drumul. 

Câștigase. 

— Hai, povestește-ne. 

Puștiul se așeză pe jos și se sprijini cu spatele de bar. Respira 
sacadat. Ridurile apărură din nou. 

* 

Tentativa de evadare s-a dus dracului. Cu toate astea, n-a mai 
vărsat nicio lacrimă din cauza panicii. Nici măcar nu s-a aplecat 
ca să plângă pe ascuns în poală. 

Tăietura de pe obraz se uscase și arăta ca o coajă subţire. Și 
chiar nu-și mai simțea nici degetul, tăiat cu aproximativ 
douăzeci și patru de ore în urmă. Poate din cauza pastilelor. Era 
atât de obișnuit cu cocktailurile din calmante, încât și-a dat 

seama imediat că era ceva de genul ăla. Poate Citodon sau 
Tramadol. Sau poate că durerea aceea zvâcnitoare mai slăbise 
oarecum, la fel ca în cazul unei julituri obișnuite, atâta doar că o 
treime din degetul lui mic nu mai era la locul ei. 

e 

Nu știa multe despre locul în care fusese mutat. Era o cameră 
întunecată și rece care mirosea de parcă ușa ar fi fost ţinută 
închisă mult timp. Și avea o podea de lemn. 

In clipa în care îi smulseră legătura de pe ochi și de la gură și 
îi aruncară niște pastile și o baghetă, profită de ocazie ca să 
arunce o privire în jur. Zăcea pe o saltea. In încăpere nu exista 
mobilă, nici geam din câte își dădea seama, nimic pe pereţi, în 
afară de câteva scânduri în capătul îndepărtat. Niciun robinet de 
unde să bea pe furiș. 


Merseră cu mașina vreo oră înainte să-l lase să iasă. Dar între 
timp se simţea atât de ameţit, încât nu-și mai aducea aminte 
aproape nimic. 

Nu-i auzise să discute în mașină, poate că n-au scos niciun 
cuvânt sau poate că-și vorbeau în șoaptă acolo, pe scaunele din 
faţă. Singurul lucru pe care-l înțelesese era un comentariu făcut 
de Faţă-de-Joker când au deschis capota portbagajului. 

— Sunt al dracu’ de bucuros că a durat atât, altfel n-am fi 
apucat să facem rost de locul ăsta. 

e 

Trebuia să-și păstreze calmul, n-avea voie să o ia razna din 
nou și să înceapă să tipe și să bată în pereţi ca în apartamentul 
lui. Hârtia din jurul degetului putea să se desprindă și rana să 
sângereze din nou. Și atunci s-ar fi dat cu capul în ușă până 
când ar fi leșinat. Trebuia să-și economisească energia. 

Aici nu s-au mai obosit să-i lipească scoci pe gură. Asta 
însemna că era undeva unde nu l-ar fi auzit nimeni. 

Într-un fel, era surprins că rezistase până acum. Dar poate că 
era o fire tare, fără să o știe. Poate că ceea ce i se întâmpla 
acum nu era chiar atât de diferit faţă de ce i se întâmplase 
atunci, mai demult. 

Și pastilele. 

e 

Nu-și amintea exact câți ani avea pe atunci. Dar era prin clasa 

a şaptea sau a opta. In ziua aceea, ora de educație fizică s-a 

ţinut afară, pe terenul de fotbal al clubului din Ostermalm. Era 
un loc frumos, cu gazon bine îngrijit și porţi adevărate. Și totuși, 
majoritatea colegilor lui de clasă nu prea erau interesaţi de 
fotbal. Fotbalul era cumva pentru plebe. 

Dar lui Philip îi plăcea. Poate nu atât de mult să joace, cât să 
se uite la meciurile celor din Djurgården de pe Stadion. În 
semestrul următor avea de gând să-și facă abonament. 

Erau leoarcă de transpiraţie când s-au întors la dușuri. Fetele 
au alergat ștafeta în jurul terenului, în loc să joace fotbal. 

Philip, Calle, Axel și încă un băiat discutau despre American 
Pie. The Stifmeister li se păruse superamuzant. N-au înțeles 
chiar tot, dar filmul le-a plăcut oricum. 

Au făcut un duș rapid. Atmosfera era ca de obicei: plesnituri 
pe fund cu prosoapele făcute sul, îmbrâncituri pe podeaua 
umedă și o grămadă de glume cu bulangii. 

În clipa următoare, în vestiar intră lan. Nu jucase fotbal cu ei. 
Era răcit, le explicase Lasse, proful de educaţie fizică. Răcit - ce 
abureală mai era și asta? lan nu participa niciodată la ora de 
educaţie fizică, întotdeauna găsea o scuză ca să se retragă. 

Axel îl bârfise deja înainte să intre. 

— Dacă ești așa de delicat că trebuie să-ți iei liber, atunci de 
ce mai vii aici? 

— Nu mi-am luat liber, doar că n-am putut să joc fotbal cu voi. 

— Ești socialist, sau ce? 

Sărac, snob, socialist. 

— Bring out the gimp! strigă Axel. 

Axel, Carl și Philip se năpustiră peste lan, îl trântiră jos și-l 
târâră la dușuri unde nimeni nu-i putea vedea, în caz c-ar fi 
deschis cineva ușa de la vestiar. Philip stătea în cadrul ușii. Preţ 
de o secundă, i se făcu milă de lan. Dar nu, de fapt, primea 
exact ce merita. 

Axel și Carl îl ţineau cu forța pe gresia udă. lan ţipa, hainele i 
se udară. Dar era prea slab, amărâtul. Calle îi smulse boxerii. 

Philip spuse: 

— Axel, adu-ți sprayul. 

ÎI ţineau nemișcat. lan plângea cu sughiţuri. Axel se întoarse 
cu un spray deodorant. Philip îl luă de la el. 

— Se pare că trebuie să te învăţăm niște chestii. 

lan urla. 

Philip îl împroșcă cu parfum. Pe faţă, pe penis, în spate. 

lan se uita la el cu ochi mari, de pe podea. 

Nu era nici prima oară, nici ultima. Işi dădu seama. 

Trebuiau să-l înveţe minte pe lan. 

* 

Teddy stătea singur în sala de ședințe a firmei de avocatură. 
N-avea de gând să termine salata aceea cu paste. Magnus 
trimisese o secretară după mâncare, dar salata aia avea un gust 
chiar mai oribil decât mâncarea de la pârnaie. 

Îi aștepta pe Emelie și încă trei amici de-ai lui Philip, pe care 
Carl-Johan îi rugase să treacă pe la firmă. 

În faţa lui se aflau listele cu apelurile și conectările la antenele 
operatorului telefonic pe care le parcursese în ultimele ore, cu 
gândurile împrăștiate. 

Băiatul de la club - Robin, cum îl chema - începuse să 
vorbească după ce Tagg l-a luat la șuturi mai dur decât era 
cazul. Se gândi și la propria lui reacție. Cât de aproape fusese 
să-și piardă controlul. 

Robin le povestise că s-a întâmplat ceva, chiar înainte să 
închidă, în sâmbăta din penultimul weekend al lunii ianuarie. De 
fiecare dată aprindeau lumina și opreau muzica exact la ora 
cinci, ca să evite problemele cu autorităţile. 

În noaptea aceea, un tip pe care-l mai văzuse pe acolo, se 
instalase în separeu cu o sticlă de bere. Robin a încercat să-l 
scoată de acolo - uneori se întâmpla să-i cheme pe bodyguarzi 
ca să-i dea afară pe clienţii încăpăţânați. 

Până la urmă a reușit să-l convingă pe tip și urma să-i cheme 
un taxi. 

Pe stradă dădură nas în nas cu câteva persoane. Robin nici 
nu-și dădu seama când l-au atacat pe tip. Acesta se prăbuși în 
genunchi, dar se ridică destul de repede. Robin încerca să 
păstreze distanța. Apoi plecară cu el înspre Birger Jarlsgatan. 

— Ai sunat la poliţie? 

— Nu, n-am sunat. Nu vrem să facem reclamă proastă 
clubului. Dar i-am urmărit de la distanţă. Și i-am văzut pe la 
Nybroviken. După vreun sfert de oră, tipii s-au cărat și atunci m- 
am apropiat și eu. Amărâtul ăla rămăsese singur. 

Părinţii lui Philip aflaseră deja de incidentul acela. Dar chestia 
asta cu Nybroviken era un detaliu nou și suna destul de ciudat. 

— Păreau să-l cunoască? îl întrebă Teddy. 

— Habar nu am. 

— Camere de supraveghere aveţi? 

— Da, avem, dar înregistrările sunt șterse după patruzeci și 
opt de ore. Le păstrăm doar la cererea poliţiei. 

— OK. Și ce-ai făcut după aia? 

— Am așteptat doar. Tipul insista că nu vrea decât să-i chem 
un taxi. Cred c-ar fi avut nevoie de câteva cusături deasupra 
sprâncenei. Și să-și aranjeze nasul. 

— Și s-a dus la spital? 

— Da, cred că da. 

Teddy se întoarse spre Tagg. 

— Mucosul ăsta minte, simt că ne ascunde ceva. 

Tagg se ridică în picioare. 

Robin gemu. 

— Nu, vă rog. Am uitat să zic că stătea pe gheaţă când l-am 
ajuns din urmă. 

— Ce? 

— Da, cred că l-au forțat să coboare pe gheaţă. Era în pericol 
de moarte, gheaţa aia era subţire ca naiba. Așa că am întins 
scara de salvare spre el. Era lângă chioșcul de bilete. 

Gheaţa, se gândi Teddy. Era clar că l-au așteptat în fața 
clubului. 

Asta nu era doar o bătaie obișnuită în stradă. 

e 

Ușa se deschise și Emelie intră în cameră. 

— Sunt jos, spuse ea, și se așeză. 

— Cine, prietenii lui? 

— Da, prieteni, parteneri de afaceri... Totul la un loc. Pare o 
gaşcă foarte unită. 

Lui Teddy i se păru aproape neastâmpărată. Se întrebă dacă 
nu cumva descoperise ceva interesant și tocmai se pregătea s-o 
întrebe când cineva bătu la ușă din nou. Emelie se ridică și arătă 
spre salata lui Teddy. 

— Ai terminat? 

Aruncă salata în coșul de gunoi și deschise apoi ușa. 

Bărbaţii care intrară o salutară pe Emelie și pe Teddy cu 
strângeri de mână hotărâte. Apoi se așezară la masă, de partea 
cealaltă. 

Probabil se întrebau despre ce era vorba. 

Cel care se prezentă drept lan purta pantaloni reiaţi de 
culoarea ruginii și un sacou bleumarin cu o batistă galbenă în 

buzunarul de la piept. Avea părul dat pe spate și părea că 
fiecare fir de păr îi fusese aranjat individual. 

Axel, cel de-al doilea, era îmbrăcat într-un costum cu dungi 
subţiri, albe, purta cămașă albă și o cravată albastră care părea 
de lână. Nodul cravatei era legat perfect. Teddy purtase cravată 
de vreo cinci ori în total și prima ocazie care îi trecu prin cap 
fusese înmormântarea mamei. 

Cel de-al treilea tip, Carl, era îmbrăcat într-un costum 
bleumarin și nu purta cravată. Pantofii îi străluceau la lumina 
spoturilor mici din tavan. Teddy se întreba cum reușea să-i 
păstreze atât de curaţi, având în vedere ce fleșcăraie era afară. 

Presupuse că toţi lucrau cu bani, într-un fel sau altul. 

Emelie întrerupse tăcerea. 

— Poate că vi se pare ciudat că v-am chemat aici. Dar noi ne 
bucurăm că aţi putut să veniţi așa, pe nepusă masă. Numele 
meu e Emelie Jansson. 

Împinse spre ei trei cărţi de vizită și câteva foi. 

Teddy îi privi pe cei trei tineri. Aceștia o ascultau cu atenţie 
pe Emelie, cu feţele extrem de relaxate, de parcă ceea ce le 
spunea nu îi privea personal. Tava cu ceștile de cafea și 
paharele cu apă era în faţa ei. Cei trei o refuzaseră, voiau să 
dispară de acolo cât mai repede. 

Emelie le povesti ce și cum, că Philip dispăruse de câteva zile, 
nu știau de câte zile exact, și că bănuiau o răpire sau ceva 
ilegal. Apoi îi rugă să semneze documentul pe care tocmai li-l 
înmânase. 

Cei trei bărbați stăteau în continuare fără să spună nimic, dar 
părea că procesează spusele ei. Feţele lor păreau mai încordate. 

După câteva secunde, Axel ridică capul. 

— Dar e oribil. Și de atunci aţi mai aflat ceva? 

— Din păcate nu pot să intru în detalii. Ceea ce vrem să vă 
întrebăm e dacă știți voi ceva. 

— Chiar am primit un sms de la Philip, alaltăieri, pare-mi-se. 
Că e bolnav, are laringită sau ceva de genul ăsta. 

lan îl secondă. 

— Am primit și eu ceva asemănător. 

Axel căscă ochii. 

— Și noi ce putem să facem? 

— Voi nu trebuie să faceţi nimic, spuse Emelie. Doar să ne 
anunţaţi dacă vă aduceţi aminte de ceva ce ne-ar putea ajuta, 

să ţineţi ochii deschişi și urechile ciulite, în caz că aflaţi ceva. Și 
dacă lumea vă întreabă unde e Philip, le spuneți că e plecat în 
Spania, la golf. 

— Dar el nu joacă golf. 

— Ei, hai să zicem că joacă. 

Prietenii lui Philip se uitară la Emelie cu o expresie pe care 
Teddy o interpretă ca pe un soi de mirare. 

— Mai e cineva din cercul de prieteni al lui Philip care se 
întreabă unde a dispărut? 

Axel își privi ceasul. Era mare, poate un Rolex. Părea să 
calculeze timpul petrecut la întâlnirea aceea. 

— Eu, unul, nu știu nimic care să vă fie de folos. N-am 
observat nimic ciudat în ultimul timp. În schimb, mă întreb dacă 
aţi vorbit cu prietena lui, Stephanie? 

Emelie stătea cu brațele încrucișate. 

— Nu, noi nu. E plecată din ţară. Dar Carl-Johan sau Catharina 
au sunat-o și i-au spus că Philip a plecat în Spania și că n-are 
acoperire prea bună la mobil. E extrem de important să nu le 
daţi vreo informaţie celor din presă și să anulaţi astfel toate 
șansele noastre de a-l găsi pe Philip. 

Axel plescăi din buze. 

— Bine, dar când rezolvati chestia asta? 

Teddy se aplecă încet peste masă. 

— Nu știm. Și să știi că nu e așa de ușor cum pare, Axel. Dar 
pot să vă pun câteva întrebări? 

Nu așteptă răspunsul. 

— Tu sau vreunul din voi aţi fost cu Philip pe 11 sau 12 
februarie? 

— Habar nu am, spuse Axel. 

— Tu ce crezi? 

— Chiar nu știu. 

— Agendă n-ai? 

— Ba da, dar nu-mi trec în ea toate întâlnirile private. 

Teddy se aplecă peste masă și-l apucă de mână. Axel tresări, 
dar n-avea nicio șansă. Teddy îl ţinea ca într-un clește și îl 
privea drept în ochi. Axel se strâmbă, dar nu crâcni. Teddy 
observă expresia chinuită de pe fața lui și simţea cum îi 
trosneau încheieturile de la degete. 

— Ar fi bine dacă te-ai strădui puţin. 

Emelie stătea nemișcată. 

Axel se aplecă și el peste masă ca să reducă tensiunea din 
mână. 

— Dar nu știu ce am făcut în zilele alea, spuse el cu vocea 
aproape întretăiată. 

— Dar poate ai putea să-ţi verifici agenda, poate atunci îţi 
împrospătezi memoria. ` 

lan și Carl stăteau lângă el fără să scoată o vorbă. Işi scoaseră 
telefoanele mobile și se apucară să verifice ceva. Teddy se 
gândi: „Dacă ăştia sunt prietenii cei mai buni ai lui Philip, 
înseamnă că n-are deloc prieteni”. 

Strânse puţin mai tare mâna lui Axel. Fața acestuia părea 
lividă. 

— Haideţi să ne calmăm, spuse Emelie cu o voce exagerat de 
clară. 

Teddy slăbi strânsoarea. Axel își retrase mâna repede și și-o 
masă cu mâna cealaltă. 

— În weekendul ăla eram la Londra, la o petrecere de burlaci. 
Și Axel, erai și tu, spuse repede Carl. 

— La petrecerea lui Bobo, așa e. Na, ca să știți. 

lan se juca cu ecranul telefonului. 

— Nici eu nu cred că eram cu Philip în weekendul ăla. 

Teddy n-avea de gând să comenteze intervenția lui Emelie. Se 
concentra pe așa-numiții camarazi. 

— Următoarea mea întrebare e dacă vreunul din voi a fost cu 
el în penultima sâmbătă din ianuarie. 

Cei trei bărbaţi de la capătul celălalt al mesei își scoaseră din 
nou telefoanele. 

Axel părea că se străduiește să-și aducă aminte. 

— Nu am trecut nimic în agendă, dar știu că am ieșit în seara 
aia, pe 18 ianuarie. Mi-am adus aminte. Am un sms de la Philip, 
uitaţi aici. L-a trimis pe la unu noaptea: „Vino în vizuina leilor”. 
Cred că se referea la Sturecompagniet. 

— V-aţi mai dus undeva după aceea? 

— Nu, am rămas acolo până când au închis. 

— Și Philip unde s-a dus? 

— Acasă, presupun. Și atunci a luat bătaie. Mi-a povestit el 
mai târziu. 

— Da, am aflat și noi. Ce ţi-a povestit, mai exact? 

— Nu prea multe. 

Axel le spuse pe scurt ce știa de la Philip și apoi spuse: 

— Mai mult nu știu despre întâmplarea aia. 

— Dar de unde știa Philip că atacatorii erau din Södertälje? 

Axel dădu ochii peste cap. 

— De unde să știu eu? Mi-a zis că erau de acolo și gata. 

— Deci ultima oară l-ai văzut la cinci, înainte să închidă ăia? 

— Da. 

— Dar Sturecompagniet închid la trei, nu-i așa? 

— A, da, poate. 

— Deci la cât l-ai văzut, la trei sau la cinci? 

— După ce-au închis la Sturecompagniet, ne-am mutat într-un 
alt loc. 

— Unde? 

— Nu-mi amintesc prea bine. 

— Dar s-a întâmplat acum câteva săptămâni. 

— Da, dar să știi că ies în oraș destul de des. Cred că am fost 
la Clara's, în salonul VIP. 

— Dar cei de la Clara's nu te mai lasă să intri după ora trei. 
Am stat de vorbă cu un tip de la bar. 

Ceva nu mirosea bine în povestea asta și nu era doar faptul 
că Axel ăsta părea că minte. 

Axel oftă. 

— OK, o să fiu sincer. Am băut mult. Nu-mi amintesc detalii 
din seara aia. Imi pare rău. 

Ceilalţi doi tipi și Emelie îl priviră cu ochi mari. 

Teddy auzi voci înfundate în camera alăturată. Nu reușea să 
deslușească ce spuneau. 

Ușa se deschise și intră Magnus. Aruncă o privire în jur și 
înregistră tăcerea din clipa aceea. 

— Salut. Magnus Hassel e numele meu. Scuze că am întârziat. 

Teddy îl ignoră și Magnus părea că a observat, pentru că mai 
așteptă puţin cu strânsul mâinilor. 

Teddy spuse: 

— Cât de beat era Philip? 

— Nu foarte tare. Nu ca mine. 

— Era drogat? 

Axel întâlni privirea lui Teddy. Avea ochii verzi și limpezi. 
Teddy se gândi la Linda care obișnuia să spună că oamenii 
puteau fi judecaţi după ochi. Ştia ce ar fi spus despre Axel - că 
nu avea ochi de om bun, absolut deloc. 

Axel spuse: 

— Nu știu. Habar nu am. 

— Bine. Nu mai am alte întrebări, spuse Teddy și se lăsă pe 
spate. 

Atmosfera se destinse puţin în sală. Magnus se duse să-i 
salute pe prietenii lui Philip. 

Dar Teddy mai avea un lucru important de clarificat. 

Se ridică și dădu să ridice carafa cu apă. 

— Vrea cineva ceva de băut? 

Simţi privirea lui Emelie pe ceafă. Doar le oferise deja apă și 
cafea. Dar Teddy nu așteptă să-i răspundă, ci turnă apă în trei 
pahare. Apoi rămase în picioare și se uită provocator la cei trei 
tineri. Aceștia sorbiră toți din pahare și Teddy își imagină că 
probabil erau cam stresaţi văzând că nu vrea să se așeze până 
nu beau. 

Magnus le explică pe scurt situaţia, trecând prin aceleași 
detalii ca și Emelie, în stilul tipic al partenerilor de la firmele de 
avocatură: repetă informaţia, dar într-o manieră mai oficială. 

Totul părea din nou în ordine. Aproape totul. 

Dar Teddy știa. Ceva nu era în regulă, întâlnirea se termină și 
Emelie îi conduse afară pe cei trei. 

Teddy adună paharele și le puse pe fiecare în câte o punguţă 
separată. Făcuse rost de ele de la recepţie. 

Era opt seara. 

* 

Care-i problema idiotului ăstuia de Teddy? se gândi Emelie, în 
timp ce îi conducea afară pe prietenii lui Philip. Când au fost la 
Carl-Johan și Catharina Schale a reușit să se comporte cât de cât 
civilizat, dar acum nu. 

De ce n-a putut s-o lase să se ocupe ea de băieţi? Doar erau 
genul de persoane la care ea sigur se pricepea mai bine decât 
el. Teddy era un pușcăriaș stătut care fusese izolat de realitate 
timp de opt ani. Un băieţaș de cartier, îmbătrânit, care n-ar fi 
reușit să le câștige încrederea nici acum, nici înainte să ajungă 
la pușcărie. Chiar dacă erau tineri, erau niște oameni pe care te 
puteai baza că o să facă ceva în societatea asta. In comparaţie 
cu ei, Teddy era un zero barat. 

În plus, stricase atmosfera în așa hal, că puteau să fugă direct 
la poliţie sau să refuze să mai colaboreze cu ei, chiar dacă știau 
sau dacă aflau ceva important. Trebuia să discute despre 
subiectul ăsta cu Magnus cu prima ocazie. Și, de îndată ce se 

elibera puţin, avea de gând să ceară hârtia cu sentinţa primită 
de Teddy. Era publică probabil și zăcea undeva în vreo arhivă 
plină de praf. 

Aștepta răbdătoare în timp ce Axel, Carl și lan își puseră 
galoșii, fularele de cașmir și paltoanele bleumarin, respectiv gri 
care atârnau în garderoba rezervată pentru vizitatori. Îi 
strânseră mâna înainte să-și pună și mănușile din piele de porc 
pecari. Nu prea mai vorbeau; își dădură seama că, odată ce 
părăseau camera aceea, nu mai aveau voie să discute deschis 
despre cazul acela. 

Axel spuse: 

— Vă sun dacă îmi amintesc ceva. 

Deschise ușa liftului și intră în cabină. Carl îl urmă. 

lan se întoarse către cei doi. 

— Of, fir-ar să fie, cred că mi-am uitat mobilul în sală. Luaţi-o 
voi înainte. Ne auzim. Oricum trebuie să plec la birou după asta. 

Teddy și Magnus stăteau încă în sala de ședințe, când Emelie 
și lan au intrat. Privirea ei fugi imediat spre masă și podea, dar 
nu văzu niciun telefon mobil. 

Dar lan nu părea dornic să-și găsească mobilul. 

— Nu v-am povestit totul de faţă cu ceilalţi, spuse el. 

Reușise să le atragă atenţia. 

— Știu de ce credea Philip că cei care au sărit la bătaie în 
weekendul ăla din ianuarie erau din Södertälje. 

— Nu vrei să stai jos puţin? îi spuse Teddy. 

lan puse paltonul pe spătar și se lăsă greoi pe scaun. 

— Fusesem cu Philip mai devreme în seara aia. Axel era și el 
cu noi. Phippen a rămas singur la Clara's. Singur, vorba vine, că 
el cunoaște o grămadă pe-acolo, așa că nu e niciodată singur. A 
doua zi m-a sunat și mi-a povestit ce s-a întâmplat. 

— Și ce s-a întâmplat? 

lan îi povesti cam același lucru ca și Robin, băiatul de la bar. 

Dar apoi spuse: 

— Avea legătură cu o poveste veche, cred. Philip mi-a zis că 
primise niște telefoane dubioase de câteva ori. Cineva care-l tot 
suna și țipa la el că o să ia bătaie. 

— Și el știa de ce-l sunau? 

— Cred că avea legătură cu o tipă. 

— O tipă? 

— Da, erau furioși că stătuse el de vorbă cu o tipă și cică n- 
avea voie să vorbească cu ea pentru că era gagica unuia. Și tipa 
era de acolo, din Södertälje. Ceva de genul ăsta. 

— Ştii cine e tipa? 

— Habar nu am. Dar știu că s-au întâlnit de câteva ori. 

— Cum s-au cunoscut? 

— La vreun club, ceva. 

— Crezi că Axel și Carl știu despre asta? 

— Nu cred. Știu doar că a luat bătaie, nu și despre faza cu 
tipa. 

lan continuă să le povestească tot ce-și amintea de la Philip. 
Zicea că fusese sunat de diferite persoane în zilele 
premergătoare incidentului. Fuseseră două sau trei apeluri. 

Emelie stătea încordată ca o coardă de vioară, speriată 
moartă că lui Teddy i s-ar putea năzări să-l „audieze” pe lan în 
stilul în care-l audiase pe Axel. Poate ar fi fost bine să-i întrerupă 
chiar în clipa asta. Sau poate Magnus... 

— Și ar mai fi o chestie, spuse lan. 

— Ce anume? 

— M-au ameninţat și pe mine. Și acum că mi-aţi spus ce 
credeţi că s-a întâmplat cu Phippen, sunt chiar îngrijorat. 

— Zi-ne mai multe. 

— Am primit două telefoane cam neplăcute. Primul care m-a 
sunat vorbea suedeză din aia de corcit, mă scuzați. Țipa în 
telefon, ceva de genul „o s-o futem pe mă-ta, o s-o futem pe 
mă-ta”. Am încercat să-l întreb care era problema lui, dar tipul a 
început să ţipe și mai tare „suedezu' pulii, pișăciosu' dracu'” și 
așa mai departe. N-am mai suportat să-l ascult și, sincer să fiu, 
am crezut că a sunat la un număr greșit. Dar după câteva zile 
am mai primit un telefon, asta se întâmpla pe la sfârșitul lui 
ianuarie și, de data asta, persoana respectivă vorbea pe un ton 
mai calm. Nu știu dacă era aceeași persoană sau nu, dar oricum, 
era tot cineva care nu vorbea bine suedeza. Mi-a zis că o să 
mor, împreună cu prietenul meu cel scârbos, și că o să ne taie 
diverse părţi ale corpului. Că eram pe „lista lor”. Și după o 
săptămână sau așa, s-a întâmplat ceva destul de 
înspăimântător. Când am ajuns acasă, am găsit o pungă cu 
fecale în cutia mea poștală. Ceea ce, pentru mine, e un indiciu 
clar că apelurile astea au legătură cu ce i s-a întâmplat lui Philip. 

— Ai discutat cu Philip despre asta? 

— Puțin, mai mult am făcut mişto de toată faza. Dar despre 
asta cu punga cu căcat nu a aflat, pentru că între timp a 
dispărut. Și abia acum îmi dau seama că ar fi trebuit să fac 
reclamaţie la poliţie. 

În clipa aceea interveni și Magnus. Îi puse niște întrebări 
referitoare la ora la care fusese sunat lan, cât de lungi au fost 
convorbirile, dacă mai are numărul de la care a fost sunat, dar 
lan i-a spus că ambele apeluri au fost făcute de pe numere 
secrete. || întrebă dacă a păstrat punga sau scrisoarea, dar lan a 
spus că le-a aruncat pe amândouă. Magnus îl întrebă dacă 
bănuia pe cineva. 

lan scutură doar din cap și Emelie avu impresia că, pentru 
prima oară, în ochii lui se citea teama. Era ca și când se abţinea. 
Să plângă sau să tremure. 

— Habar nu am. Dar știi, chestia e că am de-a face cu o 
grămadă de oameni din cauza jobului și la fel atunci când ies. 
Sunt genul politicos și cumsecade, dar cine știe, poate că unora 
li s-a părut că sunt cam prea sigur pe mine, prea arogant. Nu 
sunt tot timpul nebăut când sunt în oraș. Dar n-am observat 
nimic special. 

Întrebările au continuat. Dacă a mai povestit despre asta 
cuiva, dacă a mai primit vreun mesaj dubios pe mail sau pe 
Facebook, vreun sms, dacă a supărat pe cineva în ultimele luni. 
lan răspunse „nu” la fiecare întrebare. 

— Acum pe bune, ce știți despre povestea asta cu Phippen? 
Chestia asta nu mi se pare deloc OK. Nici în ceea ce mă privește 
pe mine, personal. Nu știu ce să fac, să cer să fiu supravegheat, 
sau să plec din ţară? 

Magnus încercă să-l calmeze. 

— Deocamdată nu știm exact ce s-a întâmplat. Dar da, cred 
că ar trebui să ai grijă și tu, ţi-i recomand pe cei de la Redwood 
Security dacă vrei ajutor. Dar nu te duce încă la poliţie, în niciun 
caz. 

Magnus se ridică, era timpul să încheie întâlnirea aceea. lan 
se ridică și el. Dar nu își puse paltonul imediat. Stătea acolo fără 
să spună nimic, cu ochii închiși și, preţ de o secundă, Emelie avu 
impresia că și-a pierdut echilibrul, că avea să cadă și să se 
lovească. 

Teddy se ridică și el și se apropie de lan. 

— Auzi, aș mai avea o întrebare. 

Emelie se întreba ce mai urma. Când totul a decurs așa de 
bine și fără frecușuri. 

— De ce minte Axel despre noaptea aia în care l-au bătut pe 
Philip? 

lan ridică privirea spre el. 

— Sincer, nu cred că minte. 

— Dar nu vrea să ne povestească ce ați făcut în noaptea aia. 

— Axel nu era doar beat în noaptea aia. Era și high ca o girafă 
de la câtă cocaină a băgat și probabil încă o grămadă de 
căcaturi. Nici nu cred că-și mai amintește c-a fost cu Philip. 
Preferă s-o dea la întors decât să-i povestească cuiva despre 
problemele lui. 

* 

Zăpada era bătătorită bine pe trotuare, dar pe alocuri, pe 
unde treceau ţevile cu apă caldă ale caselor sau pe sub 
jgheaburile picurânde, se transformase în gheață - erau petice 
de gheaţă fatale pentru pensionari, pietoni neatenți sau deștepți 
care purtau pantofi de piele cu talpa subţire și acum, în ciuda 
condiţiilor meteorologice. Era plin de ei acolo, în fața firmei de 
avocatură, cu toate că se făcuse deja nouă seara. 

Teddy se îndreptă către gura de metrou. Fusese o zi plină, dar 
se întâmplase și un lucru bun în viaţa /u/ - discuţia cu Sara. Avea 
să încheie ziua pe canapeaua lui Dejan. 

Sau poate nu? 

e 

Cobori la Solna și porni spre ieșirea din capătul îndepărtat. 
Rămase nemișcat pe scara rulantă și se lăsă scos la suprafaţă, 
din lumea întunecată a tunelelor, fără a se gândi la ceva. Linia 
de metrou albastră se afla la cea mai mare adâncime dintre 
toate liniile din rețeaua capitalei, să foloseşti scările rulante de 
acolo dura mereu mai mult. 

Reclamele de pe pereţi prezentau cele mai noi tipuri de 
abonamente de telefonie mobilă. Sms-uri gratuite, convorbiri și 
net cât voiai, în concluzie: libertate totală - atâta timp cât îţi 
făceai abonament pe 36 de luni. 

În afara clădirii staţiei se vedeau autobuzele roșii aliniate. 
Şoferii tremurau de frig pe scaunul lor, așteptând ca orarul să le 
permită să închidă ușile și să pornească pe străzile din Solna. 

Teddy își dădu seama că ieșise aiurea, nu prea se descurca 
pe acolo. Și, preţ de o secundă, regretă capriciul ăsta. Ar fi fost 
mai bine dacă s-ar fi dus la Dejan. 

a 

După ce prietenii lui Philip au plecat, Teddy, Emelie și Magnus 
au mai rămas la birou o jumătate de oră ca să facă rezumatul 
zilei. 

De fapt, Teddy ar fi vrut să discute despre comportamentul lui 
Emelie, despre cum s-a băgat peste el când îl interoga pe Axel, 
dar se abținu. Avocata aia pișpirică n-avea să-i încurce planurile, 
chiar dacă era o bitch și o începătoare în ceea ce privește genul 
ăsta de sarcini. 

Principalul indiciu în drama asta a răpirii lui Philip era, desigur, 
incidentul cu bătaia în stradă. Ceva nu era normal. De ce arvrea 
cineva să bată și apoi aproape să înece un tip, ca ulterior să se 
întoarcă peste vreo patru săptămâni și să-l răpească? De ce nu 
l-au răpit din prima? Și, oricum, părea un risc inutil să-l oblige să 
coboare pe gheaţă în centrul Stockholmului - e drept că se 
întâmpla noaptea, totuși. Niciun profesionist nu lucra în stilul 
ăsta. Teddy se întreba dacă într-adevăr era vorba doar de bani. 

Și mai era ceva - ceva anume. Așa-numiţii prieteni ai lui Philip 
nu spuneau tot adevărul. N-aveau încredere unii în alţii. Și n- 
aveau încredere nici în el. Nici măcar în Magnus. 

* 

Teddy verifică foaia A4 pe care o ţinea în mână. Era o hartă 
pe care o rugase să i-o printeze recepționera de la firma de 
avocatură. Pe aici pe undeva trebuia să fie casa ei. Conform 
internetului, Sara locuia într-o vilă. Nu părea deloc stilul ei, 
Teddy își amintea că adora viața la oraș. Odată i-a spus chiar că 
ar muri de sete dacă n-ar putea să bea un cappuccino decent 
undeva. 

Zăpada era mai albă pe Tottvägen, dar fiind adunată cu 
plugul, arăta ca o bordură în plus. 

Numărul șapte. Teddy se opri. 

Stătea pe trotuarul celălalt și se uită la vila cu etaj 
împrejmuită de un gărduleţ alb. Fațada avea tencuială roșie. 
Lumina era aprinsă la parter și Teddy zări ghivece cu flori și 
perdele. 

O rafală de vânt șuieră prin cartierul de vile. Teddy își trase 
peste cap gluga hainei. Îi tremura tot corpul de frig. Deși bănuia 
că nu doar de asta. 

În clipa următoare o văzu pe Sara. 

Își tunsese pletele, dar în rest, arăta la fel. Nasul bine definit, 
buzele pline și fruntea înaltă. 

Se plimba prin cameră și părea că duce ceva. Teddy nu 
ghicise din prima ce era. Apoi își dădu seama că era un copil, un 
bebeluș. Teddy încercă să-i estimeze vârsta. Nu părea să aibă 
mai mult de șase luni. Copilul se agăța de ea și ea îl legăna încet 
înainte și înapoi. Gura i se mișca, de parcă i-ar fi cântat ceva. 

Apoi a întors capul și s-a uitat la el. 

Teddy îi zâmbi de acolo și se întreba oare ce reacţie o să aibă. 
Nu părea speriată, doar se holba la el. Dar privirea ei era 
absentă, de parcă s-ar fi uitat prin el. 

Atunci își dădu seama că Sara nici nu-l văzuse și că probabil 
se uita la propria imagine oglindită în geam, sau la întunericul 
de afară. Apoi, preţ de câteva secunde, zări silueta unui bărbat 
în fundul camerei. 

Bărbatul îi spuse ceva Sarei, se pare, pentru că în clipa 
următoare se întoarse cu spatele la geam. 

Apoi bărbatul o îmbrăţișă prin spate și preluă copilul de la ea. 

Cei doi dispărură într-o altă încăpere. 

Întunericul se lăsă apăsător. 

Trebuia să dispară de acolo. 

* 

Când strecură cheia în yala de sus, își dădu seama că ușa era 
deja descuiată. Emelie se întrebă dacă o lăsase ea așa de 
dimineaţă, sau dacă o descuiase cineva. 

Își lăsă geanta jos și deschise încet ușa. Lampa din hol era 
aprinsă și de data asta era sigură că n-o lăsase așa când a 
plecat. 

Când intră în hol, își dădu seama după zgomot despre ce era 
vorba. 

Felix stătea pe canapea și pe măsuţa de cafea se vedea 
laptopul lui deschis. Știa ce făcea, era complet înnebunit după 
un serial numit Game of Thrones și tocmai la asta se uita și 
acum. Avea tot sezonul salvat pe un memory stick primit de la 
un prieten care descărcase tot serialul de pe internet. Cu câteva 


VP - 148 


săptămâni în urmă, când Felix i-a vorbit despre serial, a folosit 
cuvântul „dragoste” ca să-și exprime pasiunea. 

Existau puţine lucruri pe lumea asta care s-o plictisească mai 
mult pe Emelie decât serialele și romanele fantasy. In cel mai 
bun caz s-ar fi uitat la science fiction, chiar și filmele cu vampiri 
și cele erotice o atrăgeau mai mult. Dar oricum, nu conta. N- 
avea ea timp de seriale, chiar dacă toată lumea o dădea înainte 
cu Girls, Mad Men sau House of Cards. 

Se așeză lângă el pe canapea. Aceasta scârţâi ușor, era 
moștenire de la bunica, un Carl Malmsten cu tapițerie roz care 
ar fi trebuit schimbată, la cât era de tocită. 

— Ce cauţi aici? 

— M-am gândit să profit de faptul că miercuri mi-ai dat cheile 
pentru prima oară. 

— Felix, trebuie să te duci acasă. 

Felix opri filmul apăsând pe tasta space. Pe monitor se vedea 
un pitic îmbrăcat în haine de cavaler care ţinea o sabie și arăta 
ridicol. 

— Dar de ce? N-ai zis tu c-o să dormim împreună în noaptea 
asta? 

— Ar fi fost drăguţ, pe bune. Dar trebuie să lucrez. 

— Acum? 

Ceasul de pe laptop arăta 23: 34. 

— Da, acum. 

— Dar nu pot să stau aici și să te aștept? Pot să mă maiuit la 
un episod, nicio problemă. Aș putea să mă uit toată noaptea la 
serialul ăsta. 

— Nu, n-are niciun rost. Trebuie să lucrez, am o grămadă de 
chestii de rezolvat. 

— Ei, haide, e OK. Ziceam doar că mi se pare mișto că mi-ai 
dat cheia. Pot să mă duc să mă culc în timp ce tu lucrezi, după 
care luăm micul dejun împreună. O să fie fain. 

— I'm Sorry, dar nu merge. 

Puse mâna pe piciorul lui. 

— Nu pot să lucrez deloc dacă ești aici. Nu putem să ne 
vedem în weekend mai bine? 

e 

Emelie se așeză în bucătărie și împrăștie foile și câteva 

obiecte în fața ei. 

Fusese în apartamentul lui Philip de pe Ostermalmsgatan cu o 
zi înainte. Redwood verificaseră și ei locul în ziua aceea. 

Cercetase fiecare cameră. A 

Camera de zi și bucătăria n-au pus probleme. In bucătărie 
aproape că nu existau tacâmuri, farfurii sau alte ustensile de 
bucătărie. Emelie se gândi că Philip lua masa în oraș destul de 
des. Camera de zi era mobilată minimalist, dar elegant. 
Canapeaua cea mare cu tapiţerie de catifea, un fotoliu vechi de 
piele și o măsuță pentru cafea din sticlă, pe care zăķăceau mai 
multe reviste: /con, Café, Veckans Affärer și alte câteva străine, 
Vanity Fair, Wired, Forbes. 

Carl-Johan fusese cel care i-a deschis. Montaseră o yală nouă 
după ce au spart ușa. El rămase în bucătărie. 

Pe podea se afla un covor bej, fără model. Televizorul era de 
cel puţin 60 de inch și părea mai subţire decât tencuiala albă de 
pe perete. Deasupra canapelei atârnau două fotografii imense, 
înrămate. Una o reprezenta pe Kate Moss, goală, încălțată cu o 
pereche de cizme și atât. Cealaltă era mai obscură și reprezenta 
o pădure întunecată și o fetiță îmbrăcată în roșu în josul 
imaginii. 

Emelie intră în camera de lucru. 

Un șir de spotlights pe tavan, un lampadar - AJ” - amplasat 
după un fotoliu și o lampă micuță, rotundă, care părea un glob 
încins, montat pe rafturile bibliotecii făcute la comandă. 

Pe perete se mai vedea o fotografie mare, alb-negru. Aceasta 
înfățișa patru bărbaţi sobri, plimbându-se pe malul mării. Purtau 
costume de culoare deschisă și cravată, dar toți ceilalţi din jurul 
lor erau îmbrăcaţi în costume de baie. SUA - anii '60 sau 70. 
Poate că bărbatul din mijloc era un Frank Sinatra relativ tânăr. 

În rest, în cameră se mai afla un birou alb, modern, un corp cu 
sertare pe roţi și un scaun de birou care semăna cu scaunul 
multifuncțional ultraperformant al lui Magnus. Biroul era 
aproape gol, fiind decorat doar cu o fotografie înrămată și un 
suport pentru creioane. 

Emelie începu să cerceteze biblioteca. Pe ultimul raft se 
vedeau mai multe romane polițiste de Lee Child și Leif G.W. 
Persson. Pe cele de mai jos se îngrămădeau cărţi de 
management, poveștile de succes ale unor antreprenori și cărți 


15 Lampă proiectată de arhitectul și designerul de mobilier danez Arne Jacobsen, 
devenită un soi de piesă emblematică în țările nordice. 

de economie. Emelie scoase câteva la nimereală și citi titlurile: 
The Efective Executive, The Power of Full Engagement, The 
Machine that Changed the World. 

Mai văzu și câteva reviste de vânătoare și reviste specializate 
în arme și pe un raft se zărea un fular cu însemnele echipei de 
fotbal Djurgården și o șapcă cu inscripţia DIF. 

Pe raftul de jos se afla un difuzor mare pentru iPhone de la 
Bang & Olufseon, care arăta ca un turn cu balcoane. Telefonul 
dispăruse, dar asta o știa deja de la Jan. 

Se întoarse spre birou. Trase sertarele și le goli conţinutul. 
Înșirui încărcătoare și laptopuri, hârtii, creioane, brichete, cutii 
cu agrafe de birou și capsatoare, un pașaport, niște fotografii cu 
portretul lui Philip - făcute probabil pentru pașaport sau o carte 
de identitate - trei perechi de ochelari de soare Ray Ban, 
modele diferite, cărți de vizită, chitanțe, două ceasuri - unul 
verde și unul albastru - ambele marca Triwa și două suporturi 
pentru ceas. Emelie le deschise. Într-unul se afla un ceas Cartier 
din platină. Celălalt suport era gol, dar pe verso scria Patek 
Philippe cu litere argintii. 

Emelie privi obiectele pe care le așezase pe masa de scris. Nu 
știa ce anume căuta, dar știa că trebuie să verifice totul foarte 
meticulos. 

Luă fotografia în mână. Rama era plină de praf. 

Poza părea făcută undeva în Alpi. Philip stătea rezemat într- 
un scaun, îmbrăcat cu o geacă impermeabilă albastră, cu 
ochelarii de soare ridicați pe frunte. Pe fundal se zărea zăpadă și 
câţiva schiori în salopete colorate. Philip era roșu la față, 
probabil că nu se protejase suficient împotriva soarelui. Sigur nu 
era prima lui zi de vacanţă în staţiunea aceea. In mână ţinea o 
sticlă de bere. 

Emelie aprinse toate luminile și se aplecă să verifice spaţiul 
de după bibliotecă, de sub corpul cu sertare și fotoliu. Adună 
chiar și covorul și inspectă plinta de lemn dintre pereți și podea. 
Era unul dintre ponturile lui Johnny Swanell: să fii mai meticulos 
decât e cazul. Când ai impresia că ai verificat fiecare colț, mai 
verifică o dată, sigur găsești un cotlon nou. 

Cotrobăi prin coșul cu hârtii. Găsi câteva pliante cu reclame. 
Le scoase din coș și le așeză lângă celelalte obiecte înșiruite pe 
masă. 


16 „Directorul eficient”, „Puterea implicării totale”, „Mașina care a schimbat lumea”. 

Philip nu părea să ţină prea multe lucruri în casă. 

Emelie se duse în dormitorul pe lângă care trecuse adineaori. 
Avea ferestre mari. Perdelele erau trase. Patul lat era acoperit 
cu o cuvertură care imita steagul Marii Britanii, The Union Jack. 
Emelie aprinse lămpile mici AJ care făceau parte din aceeași 
colecție ca și lampadarul din camera de lucru. Pe una dintre 
noptiere se aflau câteva tuburi cu creme. Emelie se gândi la 
Jossan. 

Garderoba făcută la comandă se întindea până la tavan și 
podeaua era acoperită în întregime de un covor imens. Lui 
Emelie i se păru o idee bună pentru amenajarea dormitorului - îi 
dădea un aer primitor, cumva. 

In spatele ei se auzi un zgomot. Emelie se întoarse și îl văzu 
pe Carl-Johan stând și uitându-se la ea. 

— Ai găsit ceva în camera de lucru? 

Nu-și dădea seama dacă privirea lui era curioasă sau o critica. 

— Nu, nu cred. Dar trebuie să verific totul amănunțit, chiar 
dacă Jan a trecut deja pe aici. Simt că nu strică să cotrobăi și eu 
puţin. Şi s-ar putea să dureze ceva până termin. 

Carl-Johan ridică braţele. 

— Fă ce vrei. 

Nu se clinti. 

Dormitorul mirosea a parfum, poate că prietena lui Philip 
lăsase acolo câteva haine. 

Emelie deschise ușile garderobei, una după alta. 

Nu găsi nimic, în afară de haine scumpe. 

Se întoarse spre Carl-Johan. 

— Poate ar fi mai bine dacă aș putea să mă uit puţin singură. 

Tatăl lui Philip se întoarse și se duse înapoi în camera de zi. 
Mormăi ceva, dar Emelie nu auzi ce spuse. 

Se simțea ca o spărgătoare. Cercetă costume, cămăși și 
pantaloni, le scutură și le pipăi buzunarele interioare și din faţă. 
Căută pe sub perne, plapumă și saltea. 

Nu, nu se simţea ca o spărgătoare. Se simțea mai degrabă ca 
o gardiană care percheziţionează celula unui deținut. 

Se uită pe sub pat, se urcă pe fotoliu și verifică abajurul 
lampadarului, cotrobăi prin sertarele noptierelor - găsi câteva 
șerveţele, un roman poliţist de Michael Connely și niște 
prezervative. 

Nimic care să pară de interes, se gândi ea. 

Și totuși, adunase toate obiectele și le expuse în fața ei. 
Listele cu convorbirile telefonice și conectările la antenele 
operatorului. Chitanţa emisă de firma de taximetrie, pe care o 
găsiseră la biroul lui. Obiectele și foile pe care le găsise în 
sertarele biroului lui Philip și ce mai era prin coșurile de hârtii. 
Pliante, scrisori de la administratori de fonduri, invitaţii la 
petreceri, alte chitanțe, două telefoane mobile mai vechi, 
legături de chei și câteva ziare. 

incerca să găsească un șablon în ceea ce privea 
comportamentul lui Philip. O interesa viaţa lui de dinainte de 
dispariție. Oamenii au continuat să-l sune și după 12 februarie. 
Chiar dacă telefonul a fost închis după data aceea, Emelie trase 
concluzia că Philip fusese răpit mai târziu decât credeau, sau că- 
și deschidea telefonul din când în când în locul în care era ţinut, 
sau că răpitorii îl foloseau în mod conștient ca să-i deruteze pe 
cei care-l căutau. 

Teddy credea în ultima variantă, pentru că toate convorbirile 
erau scurte. Niciuna nu depășea douăsprezece secunde. Dar se 
pare că cineva folosea telefonul lui Philip - cineva care îl purta 
cu el. 

Emelie reuși să deslușească un fel de șablon în ceea ce privea 
deplasările persoanei respective. Inainte de 12 februarie era 
vorba mai ales de patru puncte geografice: o antenă de pe 
Karlavägen, una de pe Stureplan, una amplasată pe 
Kommendörsgatan și una pe Högbergsgatan, în Södermalm. 
După 12 februarie, telefonul se mișca de-a lungul acelorași 
coordonate, singura care lipsea din schemă era 
Kommendörsgatan. 

Prima antenă era ușor de explicat. Era antena care acoperea 
zona în care se afla apartamentul lui Philip de pe 
Ostermalmsgatan. De fiecare dată când se afla în apropierea ei 
și suna sau accepta un apel, telefonul se conecta la antenă. 
Prezenţa celei de-a doua era la fel de evidentă: de îndată ce 
Philip folosea telefonul la sau în apropierea biroului, acesta se 
conecta la antenă. Cea de-a treia de pe Kommendörsgatan, la 
fel - era antena cea mai apropiată de locuinţa lui Stephanie. Dar 
cea de-a patra antenă o puse pe gânduri. Ce făcea Philip pe 
Högbergsgatan de două ori pe săptămână? 

De cele mai multe ori, telefonul era folosit seara, dar de 
câteva ori și ziua. 

Emelie își notă fiecare dată și oră pe o foaie separată. 
Nouăsprezece apeluri în perioada 1 noiembrie-l1l februarie. Și 
trei apeluri după 12 februarie. Emelie verifică amănunţit cele 
două agende ale lui Philip. 

Apoi căută un număr în telefonul ei și-l sună pe Carl-Johan. 

Telefonul abia apucă să ţărâie înainte ca tatăl lui Philip să 
răspundă. ` 

— Bună seara, sunt Emelie. Imi cer scuze că sun aşa de 
târziu. 

— S-a întâmplat ceva? 

— Nu, nimic. 

— Aşa? 

— Stăteam cu listele astea în fața mea și le comparam cu 
nişte chestii. 

— Și? 

— Voiam să te întreb dacă Philip avea vreun motiv să se afle 
în apropiere de Högbergsgatan. 

Emelie îi explică pe scurt la ce concluzii ajunsese. 

— Habar nu am, spuse Carl-Johan. 

— Are vreun cunoscut care stă prin zona aia? 

— Ei, nu, nu cred că vreunul din prietenii lui stă în 
Sodermalm. Mi s-ar părea cam ciudat. 

Probabil că avea dreptate, se gândi Emelie. La impresia pe 
care i-au lăsat-o prietenii lui Philip, s-ar fi mirat dacă vreunul s- 
ar fi abătut mai departe de Slussen fără pașaport și hartă. 

— Vreun coleg de la firmă, poate? 

— Nu cred. Eu, unul, n-am auzit de așa ceva. Dar nu poţi să 
juri niciodată. Poate puteţi să-l întrebaţi pe lan? 

Carl-Johan amuţți. 

Emelie se gândi c-ar fi fost bine să încheie convorbirea. 
Ceasul arăta douăsprezece și jumătate. 

Carl-Johan spuse: 

— Emelie, poţi să-mi răspunzi la o întrebare? 

— Sigur că da. 

— O să rezolvaţi povestea asta? Tu ce crezi? Fii sinceră cu 
mine. 

Emelie voia să-l consoleze cumva, să-l ajute să doarmă puţin 
mai liniștit, măcar în noaptea aceea. 

— Sunt sigură c-o să se rezolve. 

— Dar cum? 

— Într-un fel sau altul. Promit. 

* 

Întuneric. 

Nu-și vedea nici măcar mâna în camera aceea. În afară de 
asta, nici măcar nu și le simţea - mâinile lui erau umflate și 
amorţite din cauza circulaţiei proaste. Mai erau acolo? Oare 
banda izolatoare le-a ros atât de tare încât s-au desprins din 
încheieturi, fără să fi observat? Nu-și mai simţea nici măcar 
degetul mic. 

În întuneric. Mirosul ăla închis. 

Îi era imposibil să adoarmă. Zăcea cu spatele și brațele lipite 
de perete. Frigul îi pătrundea prin bluză ca un tremur febril care- 
i invadează corpul. Era acolo de cel puţin douăsprezece ore. 

Se răsuci și-și trase genunchii spre burtă. Căută cu buzele 
calmantele pe care i le aruncase Faţă-de-Joker. Inghiţi două. 

N-avea nevoie de asta. 

El care fusese crescut să trăiască la suprafaţa vieţii, cam ca 
legumele alea care creșteau la nivelul solului, fără rădăcini. Nu-i 
plăcea să se adâncească în lucruri. 

Nu știa dacă răpitorii lui apucaseră să trimită contractul. Dar 
n-aveau niciun motiv să o lălăie, acum când a semnat. Sau 
poate că mizau și pe faptul că Patric avea să le trimită banii și 
fără contract. Nu era imposibil nici asta - doar că în cazul ăsta 
erau niște imbecili. 

Nu-i spuseră nimic. Nu deschideau nici ușa. Nici măcar nu-l 
mai răniseră cu vreun obiect contondent. Deși, poate era mai 


bine așa. Trebuia să-și menţină capul limpede. Îi ajungeau 
pastilele. 

Da, de-acum încolo trebuie să mă concentrez și mai tare, se 
gândi el. 


Pentru că avea ceva. 
Făcuse rost de ceva. 
Ceva ce putea să-l scoată de acolo. 
e 
Era liniște peste tot. Se întreba dacă răpitorii erau măcar 
acolo. 

Poate c-au închis prăvălia și l-au lăsat singur acolo, ca orice 
muncitor care-și termina tura - gata, am închis pentru azi, 
mergem să ne luăm copiii de la grădiniţă și să cinăm cu familia. 

Philip încercase să tragă cu urechea și acolo. Dar nu se auzea 
nicio mașină, nici autobuze sau vreun avion, cum se auzeau din 
apartamentul lui. Nu se auzeau nici telefoane mobile, nici 
sunetul televizorului sau al vreunei combine stereo. Nu auzea 
nici măcar vreo ușă închizându-se sau deschizându-se. 
Încercase să ţină minte curbele, distanţa parcursă, toate ușile 
pe care le auzise, toate cheile învârtite în yale. Se străduise să 
fie atent - dar în clipa asta nu-și mai amintea nimic. 

Trebuia să dispară de acolo. 

Și de data asta avea un plan nou. 

Şansa i se ivise cu câteva ore în urmă, când în sfârșit îl rugară 
să semneze contractul fals. Presupuse că tentativa lui de 
evadare și mutarea i-a împiedicat să facă rost de contract mai 
devreme. Poate că fusese un idiot. 

— Dacă vreţi să semene cu semnătura mea, va trebui să 
slăbiți puţin legătura, îi spuse cu vocea sugrumată lui Faţă-de- 
Joker. 

Acesta se întoarse peste câteva secunde cu o foarfecă. 

— Drăguţ din partea ta, spuse Philip. 

Încercă să descifreze jumătatea de sus a feţei, cea 
neacoperită - oare se ascundea vreun pic de compasiune în 
ochii lui? Poate că-i părea bine să reducă din suferinţa lui Philip. 
Dar bandana aceea ciudată și lumina care bătea din față îi 
zădărnici orice încercare de a-i descifra expresia. A 

Era suficientă lumină ca să poată citi textul de pe foaie. In 
plus, știa cam cum arăta încăperea aceea pe dinăuntru, unde 
erau salteaua, găleata, peretele acoperit cu scânduri. 

Știa și ce trebuia să facă. 

Îi dăduseră un pix marca Bic cu o clemă de metal cu care se 
putea atașa de buzunarul cămâșii, al hainei sau de un teanc de 
hârtii. 

Puse documentul pe genunchi. 

— Nu merge, îmi trebuie un suport, ceva tare. 

Răpitorii lui păreau să fie convinși că nu poate să facă mare 
lucru atâta timp cât avea picioarele legate. Faţă-de-joker 
dispăru iar din cameră. Mâinile lui Philip erau libere. 

Se prefăcu că-și masează degetul mic. În același timp, apucă 
repede clema pixului cu degetele de la mâna dreaptă, o răsuci 
în sus cu o mișcare bruscă până când se rupse. Clema pocni, dar 
Philip tuși ca să mascheze zgomotul. O lăsă să aterizeze pe 
saltea. Nu se auzise nimic. O lasă acolo și așeza un genunchi 
peste ea. 

ÎI auzi pe Faţă-de-Joker moșmondind ceva pe-afară. 

Apoi se întoarse cu o revistă, Vi Bilägare”. 

Philip așeză revista sub contract și semnă. 

— ÎI trimiteţi acum? întrebă. 

Jokerul se aplecă asupra lui. De fapt, nu arăta chiar așa de 
ciudat, dacă ignorai rânjetul imprimat pe năframă. Philip nu-i 
deslușea culoarea ochilor în lumina din față, dar vedea că are 
ochii rotunzi și curioși. Și fruntea încreţită, dar ridurile nu erau 
adânci ca la un om în vârstă. Se întreba câți ani avea individul. 
Treizeci? Patruzeci? 

— Nu ești chiar așa de nasol, spuse Philip și încercă să 
zâmbească. 

Față-de-joker se holbă din nou la el. 

— Nu vreau să-ți fac niciun rău. 

— Mersi că ai scos legăturile. 

— O să le pun imediat la loc. Acum te cunosc și nu vreau să 
mai risc. 

— Câţi sunteţi de fapt? Nici nu știu, la cât sunt de luat... 

Philip încercă să profite de poziţia lui inferioară. 

— Nu contează. Deși eu sunt ăla care face treaba de căcat. 

— Sunteţi prieteni? 

— Prieteni? 

Philip auzi râsetele lui Faţă-de-Joker. 

— Mai „ne-prieteni” de atât n-avem cum să fim. 

e 

Acum zăcea acolo și se juca cu bucățica de metal de la pix. 

Era lungă de vreo patru centimetri și lată de o jumătate. 
Probabil că era făcută din aluminiu sau vreun alt tip de metal. 
Era rece în palmă. Un capăt era rotunjit, dar celălalt, cel rupt era 
ascuțit și inegal. 

Își trecu degetul arătător peste capătul inegal. Se auzi un 
hârșâit. 

Planul lui. 

17 Proprietari de mașini (în sued.). 

Dintotdeauna fusese genul care făcea lucrurile să se miște. 
* 

Acasă la Emelie toate luminile erau stinse, în afară de lampa 
din bucătărie. Lumina crease o insulă de activitate pe o masă, 
într-un apartament, dintr-un bloc unde toți locatarii dormeau, 
cel mai probabil. 

S-a gândit să-l sune pe lan Crona, dar n-a mai făcut-o. Nu 
doar din cauza orei târzii - comportamentul lui Teddy și felul în 
care vorbise cu prietenii lui Philip stricaseră atmosfera. Voia să 
lase lucrurile să se mai calmeze puţin. 

Felul în care strânsese mâna lui Axel - ce metodă era asta? 
Așa voia să le câștige încrederea și să stabilească relații 
amicale? 

Teddy era un bătăuș și Emelie avea de gând să discute cu 
Magnus despre el în dimineaţa următoare. Dacă nu se calma, 
atunci n-avea să mai continue această „colaborare”. 

e 

Puse chitanţele de la firma de taxi și listele cu antenele la o 
parte și păstră doar carneţelul cu concluziile. Verifică și restul 
documentelor și lucrurile pe care le adunase din apartamentul 
lui Philip. 

Incepu cu chitanțele: un iPad, butoni de manșetă de la Le Bon 
Marche, în valoare de o mie cinci sute de euro, o pereche de 
pantofi John Lobb din Londra de opt sute de lire sterline, o 
grămadă de bonuri de la diverse restaurante - Teatergrillen, 
Strandvägen 1, Boqueria, Riche - ochelari de soare Tom Ford, 
mănuși de la magazinul Hestra de pe Norrlandsgatan, o curea 
Gucci, o brățară Bottega Veneta de șase mii de coroane. Era 
vorba doar de consum de lux obișnuit și onorabil - nimic care să 
prezinte interes. 

Înșirui invitaţiile la petreceri. Prima era o invitaţie la clubul de 
noapte Cafe Cafe, cu un artist, invitat secret. Alta îl invita la 
lansarea și testarea noului Audi A6. O a treia anunţa 
deschiderea noului Hotell Etoile și al noului bar pentru VIP-uri. 
Celelalte invitaţii semănau cu primele: baruri, cluburi, saloane 
VIP. 

Le dădu la o parte. 

Işi dădu seama că nu găsiseră niciun device de self-banking în 
apartamentul lui Philip. Se întreba dacă îl avea asupra lui când l- 
au săltat sau dacă l-au răpit de acasă și au apucat să pună 

mâna pe el. Cei de la Redwood fuseseră acolo și nu găsiseră 
nicio urmă străină, doar amprentele lui Philip și ale lui 
Stephanie. 

Ce mai trebuia verificat? Câteva ziare, niște reclame pe care 
le primea probabil prin poștă și niște acte. 

Mamă, și Teddy ăsta, se gândi din nou Emelie - nu putea să 
uite felul lui de a rezolva chestia aia de azi. Fără să înţeleagă de 
ce, ridică telefonul și-l sună. 

Telefonul sună de cinci ori. Emelie se pregătea să închidă. 
Probabil că dormea, ca orice om normal la ora asta. Până la 
urmă nu putea fi chiar așa de ciudat nici Teddy ăsta. 

Dar în clipa următoare îi răspunse. 

— Sunt Emelie. 

— Da, mi-am dat seama. Nu crezi că suni cam târziu...? 

— Dormeai? 

— Nu. 

— Ce făceai? 

— Exact ce faci și tu, presupun. 

— Păi, n-ai cum să știi ce fac eu. 

— Nu, dar pot să dau cu presupusul, spuse Teddy. Eu stau cu 
listele cu apeluri și antenele alea și încerc să mă dumiresc. Nu 
asta făceai și tu? 

— Și ai ajuns la vreo concluzie? 

Emelie nu aflase încă pentru ce fusese condamnat, dar Teddy 
părea că voia să scape de trecut, să se ridice din mizeria aia, 
atâta lucru înțelesese și ea. Altfel n-ar fi avut niciun motiv să 
solicite ștergerea datoriilor. 

Îi veni o idee neașteptată. Și ea voia să evolueze. Să 
evolueze, dar încotro? 

— Te-am sunat ca să-ţi spun s-o iei mai moale cu prietenii lui 
Philip și cu alte persoane-cheie pentru cazul ăsta. Dacă vrei să 
mai lucrezi la el, vreau să spun. Atitudinea ta periclitează toată 
povestea asta. 

Teddy nu scotea niciun cuvânt. Emelie se întrebă dacă a 
înțeles mesajul. 

— Ori lucrez așa cum vreau eu, ori o las baltă, îi spuse el într- 
un final. 

— Dar n-ai înţeles ce-am zis? 

— Nu discut despre metodele mele cu tine. Dacă Magnus nu-i 
mulțumit cu ceva, n-are decât să mă anunţe. Ai înțeles? 

Emelie rămase fără aer. Magnus îi spusese clar că vrea să 
colaboreze cu Teddy. Incă nu știa exact de ce, dar în clipa asta 
n-avea cum să se certe cu pușcăriașul ăsta. N-avea decât să-l 
educe Magnus. 

— E târziu, spuse Teddy. Ar trebui să te duci să te culci și să 
te odihnești. Amândoi avem nevoie de energie. 

Avea dreptate, dar Emelie mai voia să-l întrebe ceva. 

— Tu de fapt de ce ai stat la închisoare? 

Teddy amuţi la celălalt capăt al firului. Emelie se gândi la 
discuţia recentă cu Carl-Johan. Chiar că-i era milă de părinții lui 
Philip. 

Teddy spuse: 

— E ora unu. N-am spus c-ar fi bine să te duci să te culci? 

— Și întrebarea mea? 

— Mai bine dormi. Se pare că ai nevoie. 

— Și tu? Tu n-ai nevoie? 

— Cei răi n-au niciodată pace, spune Domnul. 

e 

Pliantele cu reclame și hârtiile de la bănci zăceau în 
continuare în fața ei pe masă. O usturau ochii, ar fi trebuit să 
facă ce i-a zis Teddy și să se ducă la culcare. Dar câteva minute 
în plus nu mai contau. 

Păreau niște reclame obișnuite, trimise prin poștă. 

Cumpără-ţi un MacBook Pro cu Retinascreen. Abonează-te la 
Militär Historia și primeşti senzaţionala carte Navy Seals gratis. 
Comandă-ţi jante Porsche noi și primești patru la preț de trei. 

În clipa aceea, o văzu. De pliantul cu jantele era lipită o 
etichetă cu o adresă. Reclama fusese trimisă unei persoane pe 
nume Jarl Poljonen, Fatbursgatan 22. Ce căuta adresa aceea pe 
un pliant aflat în locuinţa lui Philip? 

Fatbursgatan 22. Emelie introduse adresa în telefonul ei și 
folosi GPS-ul - strada respectivă se afla la aproximativ șaizeci de 
metri de antena telefonică de pe Högbergsgatan. 

Puse pliantul înapoi pe masă. 

Găsise o adresă care se suprapunea exact cu locul în care se 


aflase telefonul lui Philip. 
* 

Toate ușile din casă erau uși obișnuite de lemn, clasă de 
securitate 2. Pe fanta! destinată ziarelor și revistelor scria 
numele proprietarului: J. Poljonen. 

— Asta rezistă vreo zece minute dacă o forţezi cu ranga și 
dalta. Dar dacă ai un șperaclu sau o bormașină, termini mai 
repede. 

Emelie se holbă la el. 

— N-o să te întreb de unde știi chestiile astea. 

Erau în casa scărilor, în faţa ușii apartamentului de pe 
Fatbursgatan 22. Ceasul arăta aproape două noaptea. Emelie îl 
sunase din nou pe Teddy, la scurt timp după primul telefon. li 
spuse că făcuse probabil rost de adresa unde se afla Philip 
atunci când telefonul lui se conectase la antena de pe 
Högbergsgatan. Teddy detectase lipsa de entuziasm din vocea 
ei și își dădu seama că cel mai probabil îl sunase pe Magnus 
înainte să-l sune pe el. 

Dar acum erau aici. 

Împreună. 

Ușa blocului era încuiată, dar fiindcă ajunsese la faţa locului 
înaintea ei, Teddy rezolvă situaţia în felul lui. Blocurile astea 
erau construite undeva pe la începutul anilor '90 și arătau la fel, 
vopsite în bej, gri sau maro, cu balcoane urâte și detalii din 
tablă. Era ca și când cineva ar fi ridicat o întreagă suburbie și ar 
fi mutat-o în centrul orașului, doar că fără tarabele cu fructe și 
chioșcurile unde se vindeau cartele telefonice. Senzaţia de 
omogenitate arhitectonică era aceeași, orice urmă a fanteziei, la 
fel de absentă, iar calitatea construcţiei, la fel de proastă - 
ajungea să tragă de ușă cu ambele mâini ca s-o smulgă din 
balamale. 

Teddy sună la ușă și dinăuntrul apartamentului se auzi un 
zbârnâit furios, dar nu se întâmplă nimic. Ceea ce nu era chiar 
așa de ciudat, probabil că Jarl Poljonen - sau cine o fi locuit 
acolo - era în pat și dormea la ora asta. 

Continuă să sune și de câte ori făcu pauză, Emelie începu să 
bată la ușă. Mai devreme sau mai târziu aveau să trezească pe 
cineva, asta dacă era cineva în casă. 

— Cheile astea le-am găsit acasă la Philip. 


18 În Suedia, poștașul introduce ziarele și revistele (în unele locuri, întreaga 
corespondenţă) printr-o fantă cu clapetă montată pe ușa principală a locuinţei. 

Strecură cea mai lungă cheie în butuc, dar își dădu seama că 
nu se potrivea. 

Testă și celelalte chei, dar niciuna nu se potrivea. 

Teddy avu un presentiment ciudat. Se apropie de ușă și apucă 
clanța. 

Ușa nu era încuiată. 

Emelie îl urmărea cu ochi mari. 

Lui Teddy puţin îi păsa ce părere avea despre el. 

Deschise ușa și intră. 

În hol nu exista niciun bec, așa că Teddy înaintă împleticindu- 
se pe semiîntuneric, în timp ce Emelie lumină cu lanterna de la 
telefonul mobil. Strigase „E cineva acasă?” din secunda în care 
a închis ușa în spatele ei, dar liniștea era la fel de compactă ca 
atunci când au sunat la ușă. 

Mirosea a închis și a casă în care nu s-a mai făcut curățenie 
de mult, de parcă cineva ar fi lăsat afară mâncare veche sau ar 
fi uitat să tragă apa la veceu. 

Până la urmă Teddy găsi un întrerupător în bucătărie și când 
aprinse lumina, își dădu seama cât de mic era, de fapt, 
apartamentul acela. Era o garsonieră, cu o cameră și o 
bucătărie. Apoi aprinse toate becurile pe care le găsi și pricepu 
imediat cât de dezinteresat era proprietarul ei de tot ce ţinea de 
amenajare. 

Covorul de pe hol era îngrămădit într-un capăt. Era o chestie 
sintetică, cândva colorată, dar care acum îţi aducea aminte de 
culoarea pământului bătătorit. Nu se vedea nicio haină pe 
umerașe și nicio pereche de pantofi pe podea. O oglindă mare 
era sprijinită de perete. 

Mobilierul din bucătărie se rezuma la două scaune cu spatar și 
o masă de lemn rablagită. Pe masă se afla o scrumieră fără 
mucuri de ţigară, două cutii goale de pizza și o sticlă de whisky 
Lagavulin, goală pe jumătate. În frigider găsi doar patru cutii de 
Red Bull și în congelator, trei pateuri cu carne, marca Gorby. 
Găsi și trei punguțe înguste Fentanyl Sandoz. Punguţele erau 
goale. 

Emelie stătu lângă el în tot acest timp. 

— Tu ce crezi? îl întrebă ea după ce Teddy termină de 
cotrobăit prin gunoaie. 

— Astea mi se par interesante, spuse Teddy pe un ton jos și 
arătă spre punguțe. Și vorbește mai încet. 

— De ce? 

— Pentru că s-ar putea să fi lăsat aici un dispozitiv de 
supraveghere. Nu e deloc ceva neobișnuit. Ca să-i avertizeze. 

Se abţinu să-i zică ceva răutăcios. Oricum, făcuse un pas 
înapoi atunci, când l-a sunat pentru a doua oară. 

Intrară împreună în camera care servea drept dormitor și 
living. Un bec fără abajur atârna singuratic din tavan și lumina 
era încă prea slabă, iar pe podea se vedeau două lampadare 
stricate. 

— Prostia asta cu becurile economice e o abureală pe care 
Suedia pare s-o fi înghiţit fără să comenteze în timp ce eu eram 
la pârnaie. 

— Sunt mai ecologice, să știi. Mă rog, asta dacă știi ce-i aia 
protecţia mediului... 

— Nu e nevoie să fii sarcastică. Nu vezi că le ia cinșpe minute 
până să lumineze ca lumea? Oamenii din ţara asta trăiesc și-așa 
pe semiîntuneric. Aveam nevoie de mai multă lumină, nu invers. 

Cei doi aruncară o privire în jurul lor. 

Într-un colţ se vedea un pat dublu care părea mai de calitate, 
cu o saltea și niște perne groase. In schimb, cearșaful nu părea 
la fel de curat. Era sfâșiat pe jumătate și mizerabil. Plapuma era 
îngrămădită în capătul patului. Emelie se aplecă și trase de ea. 

— Nu, șopti Teddy. Lasă plapuma acolo. S-ar putea să fie o 
grămadă de urme pe care nu le vedem cu ochiul liber. 

Lângă pat se afla o bibliotecă menită să separe patul de restul 
camerei ca un perete mic. Dar pe rafturi nu se vedea nicio carte. 
Biblioteca părea să servească drept noptieră, doar că era mai 
mare. Teddy găsi un pachet de ţigări, o brichetă, o cutie de 
prezervative, câteva pastile împrăștiate și o folie de Zoloft. Pe 
raft mai erau și două creioane și o pereche de cătușe. 

Ochii lui Emelie se îngustară. 

— Ce zici, ne cărăm de aici? o întrebă încet Teddy. 

Emelie arătă spre o oglindă mare de pe perete. 

— Persoana care stă aici pare destul de plină de ea. 

Era clar că nu voia să plece deocamdată. Teddy arătă cu 
mâna spre tavan. O oglindă fusese montată și acolo. 

— Se pare că-i place să se vadă in action din toate unghiurile 
posibile. 

Restul camerei era mobilat cu o canapea pentru două 
persoane, un fotoliu și o măsuță joasă din sticlă. Pe un dulăpior 

se afla un televizor întors către celelalte piese de mobilier. 
Pereţii erau complet goi și nu se vedeau nici perne, pături sau 
alte obiecte care ar fi putut transforma camera într-un colț mai 
primitor. 

Pe măsuţa de cafea se afla un spray pentru curățat geamuri și 
o foaie cu niște mâzgăleli. Păreau niște cifre, website-uri 
obscure, cuvinte izolate și mici desene - genul pe care le faci 
atunci când te plictisești. 

Teddy trecu cu degetul arătător peste tăblia mesei și constată 
că era curată. 

Apoi se aplecă. Găsi o vedere pe podea. 

O ridică și încercă să descifreze scrisul urât. Lumina slabă se 
intensificase între timp și becul lumina acum ca orice bec 
normal. Vederea era adresată lui Poljonen și expeditorul trecuse 
adresa la care se aflau. Ștampila de pe timbru indica Stockholm. 

Expeditorul scrijelise doar câteva rânduri: „Ești al meu, Philip, 
nu uita. Și ţi-am zis să încetezi. A ta, AA”. 

Teddy se uită la Emelie. Părea obosită și zulufii ei, care până 
atunci fuseseră aranjaţi cu grijă în spatele urechilor, îi căzuseră 
în faţă. 

Întoarse vederea și Emelie se aplecă înainte. Ilustraţia cărții 
poștale reprezenta un iepure alb cu ochi roșii. 

Teddy spuse cu voce joasă. 

— Jan - care nu vrea să ne dezvăluie numele lui complet - sau 
altcineva de la Redwood ar trebui să treacă pe aici mâine 
dimineaţă când e lumină și să ia locul ăsta la puricat ca lumea. 
Și să examineze și vederea asta. 

Teddy se duse din nou în bucătărie. Puse punguliţele cu 
Fentanyl lângă celelalte gunoaie. Apoi ridică o bucată de bandă 
izolatoare mototolită și începu s-o netezească. 

— L-au ţinut aici. 

— Pe Philip? 

— Da, clar. Nu pot să-ţi spun exact cât timp, sau din ce dată, 
dar știu că l-au ţinut prizonier în garsoniera asta. 

— De ce? 

— Vezi pungulițele alea cu Fentanyl? Ştii ce-i Fentanyl-ul? 

— Habar nu am, dar ne putem uita în dicţionarul medical. 

— Nu e nevoie. Știu eu ce e, vezi, uite, au uitat și un plasture 
transdermic. E genul de plasture care se folosește în caz de 
dureri mari. Plasturele conţine o grămadă de morfină sau ceva 

de genul ăsta și când îl aplici, intră în piele automat. Cel mai 
comun efect secundar e oboseala. Am găsit trei ambalaje goale 
în coșul de gunoi. Dacă pui trei plasturi din ăștia pe un adult nici 
prea scund, nici prea înalt, poţi să dai chef lângă urechea lui, că 
nici măcar n-o să se întoarcă pe partea cealaltă în somn. Doar 
profesioniștii folosesc chestii din astea. 

— Am înțeles, dar de unde știi că l-au ţinut aici? Cel care 
locuiește aici putea să folosească plasturele pentru nevoi 
proprii... 

— Nu, plasturele cu morfină nu e o dovadă suficientă. Dar, ia, 
uită-te aici. 

Teddy ridică banda izolatoare maro șifonată, pe care reușise 
s-o deruleze cât putu de bine. 

— Vezi? 

— Nu. Ce? O bucată de scoci? 

— Da, e o bucată de scoci. Dar uită-te mai de aproape. 

Emelie se aplecă înainte. 

— Mai bine zi-mi ce e. Că nu văd nimic ciudat. 

— Firicele de păr mici pe partea cu adeziv. Nu sunt fire de păr 
de pe cap și nici blană de animal. Nici păr pubian și nici fibre 
textile. Par mai degrabă fire de barbă abia crescută. Eu aș zice 
că bucata asta de scoci a fost lipită peste gura cuiva, cel mai 
probabil, peste gura lui Philip. 

Emelie nu mai părea deloc obosită. 

— Trebuie să-i povestim totul lui Magnus mâine dimineaţă. Tu 
pe la cât te trezești? 

— Peste patru ore jumate’. 

Tăcerea fu întreruptă de un zgomot. Un zgomot cunoscut, dar 
surprinzător. 

Cineva bătea la ușă. 

Hard diskul 


A patra zi după incendiu. 

Părinţii Ceciliei se întorseseră de la Umeå. Se cazaseră la 
același hotel unde stăteau și ei și aveau de gând să rămână cel 
puțin până la sfârșitul săptămânii. De fapt, n-ar fi trebuit să vină. 
Copiii se duceau la școală și la grădiniță ca și până atunci, iar 
hotelul era un loc foarte comod pentru ei. Primiseră bonuri de 
masă de la firma de asigurare și puteau să le folosească la 
hotel, ca să cumpere micul dejun și cina. Sigur, Benjamin n-avea 
acces la jocurile lui de pe calculator și Lillan n-avea jucăriile ei, 
dar părinții colegilor lor s-au dovedit a fi foarte înțelegători și-i 
mai invitau la ei acasă după antrenament și grădiniță. Cecilia îi 
luă seara și apoi cinau cu toții la restaurantul hotelului. Și-n plus, 
existau suficiente canale de televiziune pentru Benjamin, în 
timp ce Lillan construia fortărețe în patul dublu. 

Dar mama și tata au insistat să vină și până la urmă i s-a 
părut chiar plăcut, un soi de prilej de descărcare psihică. Doar 
că nu bănuiau ce o apăsa cel mai tare, de fapt. 

x 


Mats era treaz de-a binelea. Zicea că n-are decât putin 
paracetamol în sânge și-atât. 

Azi stătea drept în pat și pe măsuţa cu rotile de lângă el se 
afla ultimul număr din Aftonbladet. 

— Te-ai dus singur să cumperi ziarul? il întrebă Cecilia. 

— Da, m-am dus până la Pressbyrån, cel de la intrare. Doctor 
Ashraf zice că s-ar putea să mă externeze peste câteva zile. 

— Și unde ai de gând să stai? 

— M-am gândit c-aș putea sta cu voi. La hotel. 

— Pentru asta trebuie să stăm de vorbă mai întâi. 

leri, când i-a povestit ce a văzut pe laptopul lui, el i-a zis doar 
că fuseseră cei care dăduseră foc la casă. Dar acum trebuia să-i 
dea o explicație. 

— Am fost atras în ceva fără să vreau. 

— Spune-mi ce s-a întâmplat, Mats. 

— Nu am puterea. Nu pot. 

— Trebuie. 

Mats oftă și se întinse după pahar. Se auzi un plescăit și Mats 
sorbi și ultimele picături de suc. 

— Mats, trebuie, n-auzi? 

— Vrei să divorțăm? 

— Nu știu. Mai întâi zi-mi ce-i cu imaginile alea pe care le-am 
văzut. 

— E prea aiurea. 

— Da, Îmi dau seama, dar în cazul ăsta trebuie să-ți spun 
două lucruri. Unu, că te iubesc încă. 

Văzu cum fața lui încordată se relaxă o idee. 

— Si, doi: cred că ai nevoie de ajutor. 

Afară ploaia bătea violent în geam. 

e 

A doua zi se duse înapoi. 

Încercă să-l sâcâie cât putea de subtil. 

— Când? spuse doar. Mats? 

Bărbatul ei întoarse capul exact ca în zilele precedente. 

Orele se scurgeau. Cineva se uita la televizor sau asculta 
radioul în camera de alături. În spatele perdelelor subțiri, 
vremea era la fel de proastă. 

O asistentă intră și îl examină scurt. Când ieși, Cecilia se 
aplecă înainte și-i șopti: 

— O să predau laptopul la poliție dacă nu-mi dai o explicație. 

Mats închise ochii. 

Dar Cecilia își dădea seama că nu doarme. 

În ziua următoare stătu de vorbă pe coridor cu asistenta. Mats 
se vindecase, în principiu. Probabil putea să plece acasă în ziua 
următoare. 

De îndată ce se așeză la picioarele lui, observă că era treaz, 
deși ținea ochii închiși. 

— Hai, povestește-mi, îi spuse ea. 

Mats tinu ochii închiși, dar spuse: 

— OK. O să încerc. 

Și începu să-i povestească. Mergea cam greu, făcea pauze 
lungi și se holba drept înainte, în gol. Cecilia nu știa dacă 
încerca să-și aducă aminte mai bine sau dacă i se părea prea 
penibil să-i vorbească despre asta. 

Îi spuse că a început acum o jumătate de an. Se simtea 
stresat la serviciu, șeful cel nou îl bătea la cap cu „gradul de 
eficiență al organizației”. Mats fusese obligat să țină un jurnal 

despre fiecare întâlnire, să-și organizeze poșta electronică 
conform unui sistem nou și să dea raportul după fiecare 
săptămână de lucru. Era cât pe-aci să-și ia concediu medical din 
cauza epuizării psihice. Și când a încercat să caute alinare la 
Cecilia, a simtit că soția lui îl ținea la distanță. Abia dacă-și mai 
vorbeau și de sex nici nu putea fi vorba. Ultima oară o făcuseră 
cu cinci luni în urmă. 

Atunci Mats a început să intre pe tot felul de site-uri 
pornografice. Într-un fel, asta îl ajuta să se calmeze puțin după 
serviciu. Și în plus, era nevoit să-și satisfacă nevoile în felul ăsta, 
dacă nu se putea cu ea. După câteva luni, nimeri pe niște site- 
uri unde fetele păreau tot mai tinere. Nu știa de ce, dar nu 
putea să se oprească. 

Apoi povestea deveni mai neclară. l-a spus că „a continuat cu 
chestiile alea dubioase”. Dar nu numai atât - se pare că fusese 
contactat de niște tipi care aveau aceleași interese. Nu i-a zis în 
ce fel l-au contactat, dar Cecilia presupuse că pe net. Voiau să 
facă schimb de „materiale“, conform spuselor lui Mats, și să-l 
ajute să găsească și alte rețele decât cele obișnuite. Cecilia se 
întreba ce însemna „obișnuit” în contextul ăsta. 

Mats îi refuzase, nu voia „să se afunde și mai rău în chestia 
asta”. Se gândea chiar să ia legătura cu un psiholog, işi dădea 
seama că nu era sănătos ce face. A încercat să caute diverși 
psihoterapeuti, le formase și numărul, dar n-a vorbit niciodată 
cu vreunul. Nu era sigur că n-o să-l denunte la poliție. De 
nenumărate ori a încercat să înceteze, fără să ceară ajutor - a 
funcționat timp de câteva săptămâni, dar când au început să 
dea oameni afară de la serviciu și stresul a reapărut - s-a trezit 
din nou în fața calculatorului. 

Cecilia stătea înlemnită ca o statuie. Auzea ce spune, 
reacționa la fiecare pauză, inspirație și geamăt. II urmărea în 
timp ce își mișca sprâncenele și restul feței. Și cu toate astea, 
nu pricepea nimic. 

Mats încheie prin a-i povesti despre incendiu. Era acasă de 
vreo douăzeci de minute când a simţit mirosul de fum din 
bucătărie. Când a fugit afară, blatul de lucru și dulapurile erau 
deja în flăcări și s-a grăbit să se întoarcă în dormitor ca să-și ia 
telefonul și portofelul. Dar acolo i s-a tăiat firul pentru că a 
leșinat din cauza fumului și a gazelor. 

Exact de ce se afla în casă tocmai la ora aia - asta nu i-a mai 
spus. Dar trebuia să repare ceva la calculator, reuși ea să afle 
până la urmă. 

Dintr-un motiv anume, credea că incendiul fusese provocat de 
oamenii aceia cu site-uri dubioase, care încercau să-i facă rău. 
Ei erau motivul pentru care apartamentul lor se făcuse scrum. 

— Nu puteau să accepte faptul că până la urmă am spus nu. 

Cecilia nu ştia în ce să creadă și cât din povestea aia făcea 
parte din mecanismele de autoapărare ale lui Mats. Dar măcar îi 
povestise totul. De fapt, nici nu credea c-o să-i zică ceva. 

Era și ăsta un început. 

Și totuși, îi spuse: 

— Vreau să te autodenunți la poliție. 

XXX 

Ceasul arăta două noaptea și cineva bătea la ușa unui 
apartament unde, foarte probabil, un om fusese ţinut ostatic cu 
doar câteva zile în urmă. Cineva voia să intre, dar nu suna la 
sonerie, cum ar fi fost normal. 

Lui Emelie îi trecură prin minte două gânduri. Era ori Philip, ori 
poliția. Apoi își dădu seama că Philip sigur nu voia să se întoarcă 
în locul în care a fost ţinut prizonier. 

Se duse spre hol, dar Teddy ridică mâna. 

— Mă ocup eu, îi șopti el. 

Se duse înapoi și stinse lumina în bucătărie și dormitor. Deși 
stătea la doar doi metri de ea, abia îl deslușea în geaca aceea 
închisă la culoare. 

Se opri în faţa ușii de la intrare și spuse cu voce tare: 

— Cine e? 

Apoi se lăsă pe vine. 

Emelie se întrebă ce are de gând. 

— Deschide. 

Vocea de afară părea să-i aparţină unui tânăr, cu un ușor 
accent străin. 

— De ce? întrebă Teddy. 

— Deschide numai. 

Teddy duse mâna la zăvor. 

Ușa se deschise repede. 

Emelie zări trei siluete întunecate strecurându-se înăuntru. 

Prima persoană se împiedică de Teddy care se mișca repede 
pe vine. 

— Tu cine dracu' ești? 

Teddy nu răspunse. Emelie îl văzu cum își luă avânt și se 
ridică repede, ciocnindu-se cu ei. Își dădu seama imediat de ce 
se lăsase pe vine. În felul ăsta, avea răgazul necesar ca să-i ia 
prin surprindere. 

Unul dintre ei căzu și începu să ţipe. 

Un altul începu să-i administreze pumni lui Teddy. 

Primul era deja în apartament. 

— Tu ce mă-ta cauţi aici, pizdă proastă? 

Emelie formase 112 și ţinea degetul pregătit pe buton ca să 
sune. Dar era prea târziu, se pare. La lumina telefonului văzu 
cum tipul din faţa ei se holbă drept la ea. 

— Și cine ești? șuieră el. ă 

Emelie încercă să priceapă ce se întâmplă. In jurul ei se aflau 
trei străini, probabil bărbaţi, toţi trei. Aveau glugile trase peste 
cap. Nu erau foarte înalţi, Teddy era mult mai mare decât ei. 
Dar tipii erau trei și ei, doar doi. Purtau fâșuri închise la culoare 
și pantaloni de trening. Recunoscu cele trei dungi albe ale mărcii 
Adidas pe unul dintre ei. 

Unul din ei ţinea ceva ce semăna cu o bâtă de baseball din 
aluminiu. 

Bătaia se oprise. 

Unul din ei se răsti la Teddy: 

— Tu cine dracu' te crezi? S-o fut pe mă-ta! 

— Frate, trebuie să ne cărăm. Aide, spuse tipul care stătea 
lângă ea. 

— Ce căcat, dachro. Rupe-i fâșu' muistului ăstuia ca să nu 
cumva să-i vină vreo idee. 

— la-le telefoanele. 

Emelie auzi vocea calmă a lui Teddy. 

— Mai bine spargem noi telefoanele. Nu vă fie teamă, că n-o 
să vă turnăm. Habar n-avem cine sunteți. 

— Ce-ţi umblă gura? Să ne turnaţi? Da’ ce, am făcut ceva? 

— Nu, n-aţi făcut nimic. Dar eu vă recomand să vă cărați. 
Dacă nu vreţi un meci de UFC! pe aici. 

— E haios băiatu'. UFC, auzi. Vorbește exact ca noi. Hai, dă-i 
una peste meclă. 

Teddy își aruncă telefonul și îl strivi cu talpa pantofului. 


19 Ultimate Fight Championship, serie de evenimente care prezintă meciuri de arte 
marțiale mixte în SUA. 

Emelie se uită din nou pe mobilul ei. Cifrele erau pregătite pe 
display. 

Dar n-avea rost să mai încerce ceva. Tipul din faţa ei îi smulse 
telefonul din mână și dădu cu el de podea. Apoi repetă gestul lui 
Teddy. 

— Plecaţi de aici. Acum, spuse Teddy. 

Tipul cu bâta de baseball făcu un pas către el. Faţa lui se afla 
la cinci centimetri de faţa lui Teddy. 

— Pleacă tu, bă. 

— Nu, nu plec. Că nu pot să vă las să vă faceți de cap pe-aici. 

Bâta de baseball vâjâi când o legănă. Teddy ridică braţul și 
bâta de baseball îl nimeri pe antebraţ. Emelie auzi un sunet 
înfundat, ca atunci când cineva scapă un prosop ud pe jos. 

Dar în loc să-l îmbrâncească pe tip sau să-i dea pumni și 
picioare, Teddy rămase nemișcat. Complet pasiv. Dacă primea o 
lovitură peste cap cu bâta aia, poate că nici nu se mai trezea. 

Tipul cu bâta de baseball își luă din nou avânt. Teddy se feri și 
tipul rată. 

Emelie se gândi: „De ce nu face nimic? Chiar vrea să ia 
bătaie?” 

Apoi nu mai apucă să perceapă exact ce se întâmpla. Teddy 
schiță o mișcare rapidă spre unul din băieţi și acesta căzu lat pe 
podea. 

O jumătate de secundă mai târziu se prăbuși și tipul cu bâta 
de baseball. 

Cel de-al treilea strigă: 

— Gata, ne cărăm. 

Tipul cu bâta de baseball se ridică în genunchi și încercă să-și 
tragă în sus amicul doborât de Teddy, dar Teddy se aruncă spre 
el și-l blocă strângându-l cu braţul. 

Tipul încercă să-l lovească cu bâta de baseball. Dar se pare că 
ratase și-l nimerise pe amicul lui pentru că cineva scoase un 
țipăt. Emelie auzi și sunetul metalic al bâtei de baseball când 
aceasta ateriză pe podea. 

Băieţii încercară să-l smulgă pe tovarășul lor din strânsoarea 
lui Teddy. 

Teddy se holbă la Emelie. 

Privirea lui abia se vedea pe întuneric. 

Dar era clar: dacă Teddy mai strângea puţin, avea să-i frângă 
gâtul individului. Putea să-l omoare cu un singur gest. 

Emelie nu reușea să-și ia privirea de la el. 

Ceilalţi urlau. 

Tipul șuieră, dar nu reuși să articuleze niciun cuvânt. 

In clipa aceea, Teddy îi dădu drumul. 

Tipul ieși împleticindu-se. 

Emelie le auzi pașii repezi în casa scărilor. 

Teddy nu spuse nimic, doar se întoarse și alergă după ei. 

Incepu să alerge și ea după ei. 

Pe stradă, o mașină demară cu scârţâit de roți. 

* 

Ulrikagatan din Östermalm, unde locuiau deja de peste 
douăzeci de ani, era considerată una dintre cele mai luxoase 
străzi din Stockholm. Celelalte două din aceeaşi categorie erau 
Danderydsgatan, aflată la câțiva kilometri de ei, și Tysta gatan, 
care se ascundea după vechea piațetă Karlaplan. Toate trei erau 
scurte, de doar câteva sute de metri, cu trafic redus și casele 
protejate de privirile indiscrete. Și clădirile erau ceva mai 
scunde, având două, sau maximum trei etaje, nu ca cele aflate 
de-a lungul marilor bulevarde, Karlavägen, Narvavägen și așa 
mai departe, unde clădirile cu patru sau cinci etaje erau comme 
il faut. In plus, majoritatea caselor erau așa-numite townhouses, 
vile tipice pentru centru, ceva ce nu prea se găsea în Stockholm. 
Doar nu erau în New York sau Londra, și toate locuințele care 
depășeau 250 de metri pătraţi erau privite cu un scepticism tipic 
social-democrat de către majoritatea populaţiei. Strandvägen, 
cea mai spectaculoasă stradă din sud, de pe malul mării, era 
sigur mai cunoscută pentru omul obișnuit, și locuințele aveau 
indubitabil o vedere cu care puţine apartamente din capitală 
puteau să se mândrească, dar familiile cu adevărat bogate urau 
expunerea și filistinismul cu care era asociată acea stradă. 
Ulrikagatan, Danderydsgatan și Tysta gatan se aflau în colţuri 
diferite ale cartierului Ostermalm, dar erau locuite de oameni 
ale căror venituri și averi constituiau o parte substanțială a 
produsului intern brut suedez. Acolo locuiau cei care nu voiau să 
apară în diverse articole și liste dezgustătoare. 

Oare de asta s-a întâmplat ce s-a întâmplat? se gândi Carl- 
Johan, afundat în bezna nopţii. Oare din cauză că Philip și-a 
expus averea? Pentru că nu se jena că-i mergea bine? 

Sau din cauza celeilalte laturi a lui Philip? Din cauza a ceea ce 
devenise din vina lui. 

Carl-Johan nu putea să doarmă. A încercat să se uite la 
televizor, dar nu difuzau decât programe idioate și, de fapt, nici 
nu știa ce canale avea. 

Apoi a ascultat de șapte ori înregistrarea convorbirii telefonice 
dintre Philip și bancă. Părea atât de sigur pe el, fiul lui. Dar 
cumva artificial. Carl-Johan nu-și putea imagina cum era să fi 
fost în locul în care se afla fiul lui în clipa aceea. 

Se simţea neputincios. 

Până la urmă își făcu o ceașcă de Ceaiul verde al mamei. 
Ambalajul îi garanta că ceaiul nu conţinea niciun gram de 
cofeină și nici altceva ce l-ar fi putut ţine treaz, în plus, avea 
efect calmant. 

Dar n-a funcţionat. Era prea neliniștit ca să doarmă. 

Se întoarse totuși în pat. Titti zăcea liniștită pe partea ei, 
poate dormea, poate se prefăcea doar. In ciuda situaţiei, Carl- 
Johan se bucură că măcar ea reușea să se odihnească. 

Se culcă, dar nu reuși să-și alunge gândurile din cap. Se gândi 
că era vina lui. Că el îl învățase pe Philip ce înseamnă stilul și 
fineţea. Discreţia. Cumpătarea. 

Dar de ce oare? Philip își câștigase propriii bani, e drept că 
prin ajutorul averii familiei, dar oricum. În plus, vremurile se 
schimbaseră. „Dacă nu te vedem, nu exiști”, obișnuia să repete 
șeful departamentului de marketing la ședințele firmei. 

Și Philip avusese grijă să fie văzut, deși asta nu fusese doar 
vina lui. Ziarul ăla nenorocit, care îi publicase numele cu câteva 
săptămâni înainte urma să aibă de-a face cu Carl-Johan când 
toate astea se rezolvau. Asta clar. 

e 

Avea nevoie la toaletă, ceaiul își făcuse efectul. Se roti și își 
puse tălpile pe papucii pe care îi așezase chiar lângă pat. 
Pijamaua era udă de transpiraţie pe spate. Era prea cald în casă. 

Pe un perete din baie se vedea diploma lui de la Academia de 
Studii Economice, încadrată de o ramă aurie. Toţi cunoscuții lui 
știau că făcuse facultatea aceea și bineînţeles că n-avea nevoie 
să se laude cu asta, dar i se părea amuzant să își înrămeze 
diploma și s-o agațe în baie. Lângă ea se afla diploma de master 
de la Columbia University, unde studiase după un an de la 
absolvire. 

Academia de Studii Economice era un loc special deja, în 
1976. Dar, pe de altă parte, a fost așa dintotdeauna, mai mult 
ca sigur. Carl-Johan a terminat școala în 1980 și s-a angajat 
imediat la McKinsey, o firmă de consultanţă cunoscută pentru 
mediul de lucru mai dur decât cel de la Asociaţia Vânătorilor din 
Laponia. 

Dar toată lumea avea așteptări mari de la el. Tatăl lui fusese 
avocat și avusese o firmă mai mică în Kungsholmen, locul unde 
a crescut Carl-Johan, după care s-a asociat cu niște avocaţi mai 
în vârstă și a înfiinţat un birou de avocatură mai mare. 
Specialitatea lui era mai mult dreptul de succesiune, dar 
avusese și puțin noroc și, cu ajutorul unor clienţi, pusese mâna 
pe câteva imobile la preţuri avantajoase. 

Familia avea origini nobile, bunica paternă a lui Carl-Johan se 
trăgea dintr-o familie de conți, dar din cauza legii succesiunii și 
a altor detalii nu-i fusese permis să moștenească proprietăţile 
familiei. Din cauza aceasta, tatăl lui Carl-Johan era hotărât să 
restabilească succesul financiar al familiei. Pentru Carl-Johan nu 
exista altă alternativă în afara unei cariere în finanţe. Un timp a 
crezut că tatăl lui avea să accepte și o carieră de medic sau 
măcar una de jurist, dar de fiecare dată când îl întreba, primea 
un refuz categoric. 

Soarta i-a surâs însă, cel puţin din punct de vedere financiar. 
După trei ani la McKinsey a fost recrutat ca CEO al Agratium AB, 
o filială a firmei Hogbergkoncernen care se ocupa cu 
transporturi. Compania achiziţionă în curând un holding care 
administra imobile și fonduri și dintr-odată, Carl-Johan dobândi 
un instrument perfect prin care să facă speculaţii la bursă. 

Intre anii 1983 și 1985, Bursa din Stockholm crescu de la 
două miliarde de coroane la aproximativ optzeci de miliarde - 
practic, era imposibil să nu faci bani. 

E drept că afacerile nu mergeau întotdeauna perfect și, după 
câteva eșecuri, a fost dat afară în 1985. Dar n-a contat. La 
vârsta de treizeci și patru de ani a fondat, împreună cu doi 
colegi de facultate, firma Lucrum Invest. Cei trei reușiseră să-și 
vândă acţiunile pe care le dețineau la holding înainte de criza 
financiară de la începutul anilor '90, astfel încât contribuabilii au 
fost cei care au încasat lovitura directă. Lucrum Invest apucă să 
realizeze un profit de două miliarde de coroane. 

„Afacerile sunt afaceri, chiar dacă e și statul implicat”, 
obișnuia să spună fostul lui partener, Tord von der Schner, când 
aduceau vorba de perioada aceea. Dar, în general, nu le plăcea 
să discute despre afacerea aceea întortocheată, indiferent cât i- 
ar fi bătut la cap jurnaliștii. 

Da, Lucrum Invest își îndeplinise rolul, conform numelui - 
fusese o firmă lucrativă. Și chiar dacă o părăsise de mai bine de 
zece ani ca să facă alt tip de investiţii, din când în când i se 
făcea dor de acea perioadă a vieţii. 

Dar acum? Acum banii i se păreau doar un blestem. Banii 
erau motivul pentru care fusese răpit și fiul său. 

e 

Seara, înainte ca Titti să se ducă la culcare, stătuseră de 
vorbă despre evenimentele zilei. Soţia lui se aștepta ca el să 
poarte toată povara pe umerii lui, dar Carl-Johan simţea că n-o 
să mai reziste mult. Trebuia să împartă povara cu cineva și nu 
avea pe nimeni, în afară de ea. 

Magnus îl înștiințase că lan Crona fusese ameninţat și el. l-a 
povestit și despre listele cu apelurile telefonice, dar se pare că 
nu găsiseră încă nimic, în orice caz, nu până la unsprezece 
seara când a vorbit cu el. 

— Trebuie să mergem la poliţie, spuse Titti. 

— Ştii că nu putem. 

— Nu ai dreptate. Philip lipsește deja de câteva zile, poate de 
mai bine de o săptămână. Nu accept să i se întâmple așa ceva 
fiului meu. Nu accept ca să încerce cineva să-i facă rău în timp 
ce noi stăm aici cu mâinile în sân. 

— Mamă, știi bine că nu stăm cu mâinile în sân. Trebuie să 
avem încredere în sfatul profesioniștilor. Dacă ne ducem la 
poliţie, există un risc mare ca informaţia să ajungă la urechile 
presei. Știi bine ce-a păţit familia Andersson. 

Ochii lui Titti scânteiară. Carl-Johan o mai văzuse așa doar de 
câteva ori. Işi aducea bine aminte de ultima oară. Presa de 
scandal publicase o fotografie cu el și Layla Yon, moștenitoarea 
concernului Cilion, insinuând că aveau o relaţie secretă. Titti l-a 
sunat pe editorul șef și a ţipat la el ca o nebună, ba l-a și 
ameninţat, și nu doar cu măsuri legale. Noroc că gestul ei n-a 
avut nicio urmare gravă. 

Se ridică, se duse la el și luă repede telefonul lui mobil de pe 
masă. 

— Gata, eu sun. 

— Nu, nu suni nicăieri. 

Se întinse după telefon și i-l luă din mână. 

— Ce faci? întrebă ea și încercă să îl recupereze. 

O apucă de încheieturi și se uită în ochii ei. Titti se împotrivi. 
Carl-Johan rezistă. 

Loviturile, flăcările din obraji. 

— O zi, doar atât, mamă dragă. Nu poţi să aștepți încă o zi? 

Titti reuși să-și elibereze o mână și se repezi spre telefonul pe 
care Carl-Johan îl strecurase în buzunarul de la piept. Se trase 
înapoi, dar Titti dădea din mâini și îl zgârie cu unghiile în timp ce 
ţipă: 

— Greșești! 

Îi simţi unghiile pe bărbie. 

— Termină! izbucni el. 

Dar Titti continuă să îl zgârie. 

Carl-Johan o apucă de braţe și o împinse pe podea. 

— Ai înnebunit? 

Titti rămase pe loc. 

Nu plângea. 

Se ghemui doar ca un copil. 

e 

După un timp, Carl-Johan se aşeză pe canapeaua din 
bibliotecă. Nu era deloc comodă monstruozitatea aceea, dar Titti 
insistase s-o cumpere. Majoritatea pieselor de mobilier din casă 
proveneau de la acelaşi magazin, Svenskt Tenn, aflat pe 
Strandvägen. Nu ştia ce să facă cu ea. Dar atâta timp cât nu 
suna la poliție, nu putea să facă altceva decât s-o ignore. Se 
bucura că tipul de la Redwood nu reacționase. Probabil că avea 
televizorul dat prea tare. 

Tipul care fusese la ei azi și stătuse de vorbă cu ei - Carl- 
Johan se întreba oare pe ce coclauri îl găsise Magnus. Teddy, 
sau cum îl chema... Discuția aia i se părea mai degrabă un 
interogatoriu, dar atât el, cât și Titti au răspuns la întrebări. Era 
ceva în privirea omului ăluia, ceva ce sugera că înţelesese deja 
totul. 

Dar așa ceva era imposibil. Nimeni nu înțelegea totul. 

Carl-Johan se sprijini de perne și își dădu capul pe spate. 

— Trebuie să stăm de vorbă. 

Carl-Johan tresări. Probabil că adormise pe canapea, chiar 
acolo în bibliotecă. 

In faţa lui stătea Magnus. Nu-și scosese încă paltonul. 

Carl-Johan se ridică în capul oaselor. 

— Ce faci aici? Cât e ceasul? 

— E miezul nopţii. Titti a fost cea care mi-a dat drumul. Am 
sunat la ușă vreo cinci minute, dar mi-a zis că oricum nu 
dormea. 

— Ar fi trebuit să suni la telefon. 

— Păi, uită-te la telefonul tău. 

— Ah, da, l-am închis cât timp vorbeam cu Titti. 

— Așa, deci? Eu zic c-ar fi bine să-l ţii deschis o perioadă. 

— Știu, ai dreptate. Stai jos. 

Magnus Hassel își scoase paltonul și îl așeză pe un fotoliu. 

— Au găsit un apartament. Și o felicitare ciudată. 

— Un apartament? 

— Da, exact. _ 

Magnus ridică privirea și Carl-Johan se întoarse. În spatele lui, 
în cadrul ușii, stătea Titti. 

— Bună, cum te simţi? 

— La fel. 

— Nu poţi să dormi? 

— Nu, nu prea pot. Eu i-am deschis ușa lui Magnus. Noutăţi? 

Magnus se întoarse spre Titti. 

— Cred c-ar fi mai bine dacă aș discuta despre asta doar cu 
Carl-Johan. 

Titti trânti ușa după ea. 

Magnus întrebă: 

— Ne mai aude? 

— Nu știu și, oricum, nu contează. Hai, povestește-mi. 

* 

Firma de avocatură era complet moartă când Teddy și Emelie 
ajunseseră acolo cu aproximativ o oră în urmă, dar lămpile s-au 
aprins automat când au intrat în lift. Emelie se baricadase într-o 
sală de protocol. 

Teddy zări un pachet de țigări în spatele unui teanc de hârtii, 
dar se întrebă dacă Emelie încercase să-l ascundă. Chiar că voia 
să pară perfectă. 

Primul lucru pe care-l făcu Emelie a fost să-l sune pe Magnus 
de la un telefon din sala de ședințe. 

După ce au plecat din garsoniera de pe Fatbursgatan, Teddy a 
întrebat-o: 

— Nu putem să găsim vreo cabină telefonică prin zona asta? 

În ciuda celor întâmplate, Emelie rânjise: 

— Inchisoarea aia a ta era pe altă planetă cumva? Stockholm 
nu mai are cabine telefonice cu cartelă. Se presupune că toată 
lumea are mobil. Și, apropo, de ce le-ai spus c-o să ne spargem 
telefoanele? 

— Ai fi preferat să-ţi confiște ei telefonul? 

e 

În timp ce Emelie încerca să dea de Magnus, Teddy își scoase 
geaca și suflecă mânecile puloverului. Trebuia să verifice 
vânătaia aia care îl durea ca dracu’. 

— Nu răspunde, dar are telefonul deschis, o să-i las un mesaj 
și-i spun ce s-a întâmplat, zise Emelie. 

Cei doi se așezară pe câte un scaun. 

— O să ai nevoie la spital? 

— Cum adică? 

— Păi, te-a pocnit cu bâta de baseball. N-ar trebui să te duci 
până la spital? 

Teddy părea surprins că l-a întrebat. Arătă spre interiorul 
antebraţului. 

— Dacă m-ar fi nimerit mai jos, probabil că acum mi-ar fi 
atârnat. 

Antebraţul era  stacojiu. Roșeaţța avea o lungime de 
aproximativ douăzeci de centimetri și o lăţime de zece și 
începuse să se umfle. Teddy se bucura că împrumutase o geacă 
de piele de la Dejan și că n-o dăduse jos în apartament. Asta îl 
mai protejase un pic. 

— Cum vrei să facem? Să așteptăm aici să ne sune Magnus 
sau să ne ducem acasă să ne culcăm? 

— Tot ce știu e că mai am o chestie de rezolvat. 

— Ce anume? 

— Să beau un espresso dublu. Știu că aveţi cafea din aia bună 
aici, când mă abureai cu ștergerea datoriilor, am văzut pachetul, 
dar bănuiesc că menajerele nu lucrează la ora asta. 

— Se cheamă hostess, nu menajere. Și nu mă prefăceam. 
Chiar voiam să te ajut. 

— Atunci „hostessa” asta care lucrează în schimbul de noapte 
poate să-mi arate de unde fac rost de niște cafea? 

Emelie se ridică și își puse mâna pe umărul lui Teddy. 

— Eu nu sunt hostess. Până acum trăiam cu impresia că sunt 
juristă, dar se pare că-s mai degrabă o actriţă nașpa într-un film 
de acţiune de mâna a doua. 

Emelie ieși pe coridor. 

Teddy rămase pe loc. | se părea că-l arde umărul, în locul în 
care fusese atins. 

e 

Scoase obiectul pe care-l găsise pe podea în holul garsonierei, 
după încăierare. & 

Era un suport din piele pentru carduri. II întoarse. „Gucci”, 
scria cu litere micuţe, aurii într-un colț. Teddy îl goli și puse totul 
pe masa de scris. Un card Visa emis de Swedbank, un permis de 
conducere, un card de fidelitate de la Wayne's Coffee și un card 
de acces la sala de fitness World Class. 

— Uită-te aici. 

Teddy arătă spre cardurile din plastic de pe masă. 

— Nu-i același nume pe cardul Visa și pe permisul de 
conducere și pe cardul de la cafenea. lar pe cardul de la sală nu 
scrie nimic. Dar oricum, e ceva. Mâine îi găsim pe boii ăștia. Tu 
ce-ai găsit? 

— Le am în geantă, spuse ea. 

— Atunci avem puţin de lucru și mâine. 

Emelie deschise calculatorul. Așeză cardul Visa și permisul de 
conducere în faţa ei. Pe cardul bancar scria Chamon Hanna, iar 
pe permisul de conducere și cardul de fidelitate, Daniel Baylan. 
Căută numele pe internet. 

Numele Chamon Hanna apăru de optsprezece ori. Pe Baylan îl 
găsi imediat pentru că în cazul lui aveau și un cod numeric 
personal. Era un tip de douăzeci și șase de ani din Södertälje 
care părea să lucreze la o firmă de contabilitate. 

Probabil că de aici legătura cu Södertälje, se gândi Teddy. 

Emelie se lăsă pe spate în scaunul de birou. Spătarul se 
înclina, era un scaun comod. Teddy tânjea după un pat. Putea fi 
și canapeaua lui Dejan. 

— Cât știi despre Philip, de fapt? 

— Am făcut niște research. 

— Și ce știi despre el? 

Emelie scrise „Philip Schale” pe Google. Apărură mai multe 
pagini de la diverse reviste de afaceri care îi descriau succesele 

în domeniul investiţiilor. Emelie dădu click pe varianta Google 
Image. Apărură fotografii cu Philip din aceleași reviste de 
afaceri, dar majoritatea îl reprezentau în oraș, pe Stureplan. 

— Destul de multe, spuse ea și-i povesti despre Philip. 
Concluzia este că face investiţii, dar e se/f-made. Probabil așa s- 
ar caracteriza și el, dacă l-ai întreba. 

— Tati-made, vrei să spui. 

— Și, și Banii provin de la taică-său, la fel și majoritatea 
contactelor. Dar el e cel care alege în ce să investească. 

Îi povesti despre câteva dintre afacerile lui Philip, printre 
altele, despre Pixel Flow. 

Dădu click pe un portret dintr-un articol. 

Cei doi studiară fața lui Philip. Avea părul blond închis, cu 
cărare într-o parte, iar firele de păr erau aranjate natural într-o 
freză cât se poate de elegantă. Avea ochi albaștri și la colțurile 
gurii i se vedeau niște gropiţe. 

— Mie mi se pare cumsecade. 

Teddy izbucni în râs. 

— Crede-mă că n-ai cum să ghicești caracterul cuiva 
holbându-te la poza lui. 

— Nu, zău. 

— Ba da. 

— Și dacă te holbezi la un articol? 

— Adică? 

— Pozele sunt o treabă, dar, ia, citește articolul ăsta. 

Teddy parcurse textul în grabă. 


Compania PI Appinvest a tânărului antreprenor și investitor 
Philip Schale a fost dată în judecată de către firma KA Products 
AB din Stockholm. Disputa dintre cele două firme a fost 
provocată de investiția făcută de firma lui Schale în Pixel Flow, 
în urma căreia, proprietarul firmei, Kevin Andersson, a 
înregistrat un profit mult mai mic la vânzare decât Philip Schale. 


Dar nici Schale nu-i face viața mai ușoară lui Andersson. 
Firma lui, partea inculpată din proces, a afirmat că plângerea 
depusă de KA Products va fi respinsă pe baze legale. 

„S-a dat la fund ca un infractor laş”, spune Kevin Andersson. 

Dagens Affärer notează că o altă firmă a lui Schale a procedat 
asemănător în cazul unei reclamaţii de acum un an și a scăpat 
de acuzații așteptând ca reclamantul să dea faliment. 

— De ce nu ne-a zis nimeni nimic despre asta? 

Emelie răsuflă. 

— Nu-mi dau seama cum ne-a scăpat chestia asta. Se pare că 
tipul ăsta, Kevin Andersson, are un motiv cât se poate de 
întemeiat să fie supărat pe Philip Schale. Ar trebui să-l vizităm 
chiar azi. 

— Da, dar poate o lăsăm pe mâine. Mă ocup eu de chestiile 
astea pe care le-am găsit în casă. 

Teddy ridică geanta ei. 

Emelie își puse din nou mâna pe umărul lui. 

Se uită la ea. Atingerea unei femei, de două ori în aceeași 
noapte. 

Emelie spuse: 

— Lasă chestiile alea acolo. O să le las la birou și ne uităm din 
nou la ele mâine. 

* 

— Ce pizde proaste, auzi. 

— Pe mine mă doare-n pix. N-au decât. Dacă l-au adus pe 
cretinu’ pulii să ne scoată din joc, ne întoarcem și-i batem de le 
sare apa-n cap. Cine dracu’ se cred ăştia? _ 

— O fut pe mă-sa, pe sor-sa și pe mătușa lu’ bunică-sa. Il fut 
și-n ochi, și-n urechi. 

— Nu mai au încredere în noi? 

— Hehe. Ar trebui să aibă puţin trust. Doar o să colaborăm 
destul de mult. 

Băieții porniră din nou la drum, deși conduseseră mai mult de 
o oră prin oraș. Nu puteau să se abţină, trebuiau să scape de 
energia aia. 

Nikola încercă să se concentreze pe condus. El era șoferul. 
Încerca să-și dea seama ce s-a întâmplat în apartament după 
înjurăturile celorlalți. 

e 

Mai întâi s-au învârtit prin oraș ca niște nebuni, au tăiat 
fiecare curbă, s-au băgat pe străzile cu sens unic, au ignorat 
semaforul și erau cât pe-aci să facă terci dintr-un câine. Doar ca 
să scape de eventualii urmăritori. 

După un sfert de oră, Yusuf spuse: 

— Nu mi se pare că se joacă nimeni de-a Beck”, nu văd pe 
nimeni în spatele nostru. 

Asta o știau de vreo zece minute, străzile erau mai pustii 
decât în / am Legend, dar, ce dracu’, trebuiau să scape de 
agresivitatea aia acumulată. 

Nikola stătuse în mașină și-i aștepta când i-a văzut coborând 
scările în fugă și doborând ușa. La început n-a înțeles mare 
lucru, vorbeau toţi odată, ca puștii de grădiniţă. „Demarează, în 
mă-sa”, „Cale-o”, „Raliu, chabib/?, raliu”. 

Summa summarum: trebuiau să dispară de acolo. Ceva s-a 
dus dracului. Cineva îi urmărea. 

Nu mai trebuia să bage cheia în contact, motorul era deja 
pornit. Nikola apăsă tare pedala și porni. Băieţii din spate se 
clătinau ca un lan de grâu. Nu apucase să vadă persoanele cu 
care s-au certat, dar conform spuselor lui Yusuf, unul dintre ei a 
fost tare al dracului. 

Băieții chicotiră și traseră mai tare din joint. 

— Data viitoare o să sugă banana. 

Yusuf stătea în scaunul din dreapta lui Nikola. 

— Conduci bine, omule, cine te-a învăţat? 

— Maică-mea. 

— Sanchi. Femeile nu conduc bine. 

— Maică-mea conduce mai bine ca Bello, în orice caz. 

Ceilalţi începură să râdă isteric. Bello, unul dintre băieți, 
fusese prins la un control de rutină cu o săptămână în urmă. Nu 
era nimic de comentat: arată permisul, suflă în Evidenzern, taci 
din gură, ia-o mai încet - și gata, în cinci minute terminai. Dar 
nu și Bello care știa că are optsprezece iPad-uri șutite în 
portbagaj și încă șase luni din perioada de eliberare 
condiționată. Fuck, în niciun caz n-avea de gând să își petreacă 
cea de-a treia vară la rând la pârnaie din cauza unor iPad-uri 
tâmpite. Ridică geamul atât de mult încât gaborul era să 
rămână agăţat cu jumătate din corp în mașină, și demară. 

Poliţiștii îl urmăriră mai bine de douăzeci de minute pe niște 
drumuri mai alunecoase decât mucii daţi cu ulei. Sparse două 
bariere și trecu prin două grădini. O luă pe niște alei pietonale și 
prin curtea unei școli. Până la urmă reuși să adune un alai de 
vreo șase mașini în spatele lui. Cursa se termină pe drumul care 
ducea spre Trosa. Bello intră în peretele de protecţie care 
despărţea cartierul de autostradă și ricoșă de câteva ori ca o 


21 Film de groază/SF american. 
22 lubitule, dragule în arabă. 

minge de flipper, ieși de pe carosabil, intră într-un morman de 
zăpadă, se dădu peste cap de două ori și se opri cu roţile în sus. 
Acoperișul mașinii era mai șifonat decât o rablă din Amman, 
botul era turtit ca un acordeon și arăta mai rău ca o mașină 
dintr-o cursă de amatori. Bello, în schimb, nu se alesese nici 
măcar cu o zgărietură. Și ce era și mai ridicol e că gaborii nici nu 
s-au uitat în portbagaj. 

— OK, mișto. Înseamnă că știe să conducă, spuse Yusuf. 

Nikola era mulțumit. Yusuf era cu trei ani mai în vârstă decât 
el și era subalternul direct al lui Isak. 

Un timp, n-au mai spus nimic. Nikola căută un post de radio și 
prinse The Voice pe 105,9. Shine bright like a diamond. Shine 
bright like a diamond. Rihanna, ca de obicei. 

— Și ce mașină are maică-ta? îl întrebă Yusuf după un timp. 

— Un Merţan vechi. 

— Bun. Deci nu chiar o rablă. 

Nikola spuse: 

— Data viitoare să mă iei pe mine în loc la rataţii ăia din 
spate. 

— Mai vedem. Dar în cazul ăsta luăm și niște pocnitori cu noi. 
Ai înţeles? Se pare că nu mai faci nimic cu bâta de baseball în 
orașul ăsta. Pe vremea mea, ajungea să le arăt pumnul că se 
pișau pe ei, în morţii mă-sii. 

e 

Zece minute mai târziu se opriră în Geneta. Îi treziră pe băieţii 
de pe bancheta din spate, cel care luase bătaie se plângea că-l 
doare gâtul. Sângele se uscase sub nasul lui. 

Și celălalt se smiorcăia. Mai voia să tragă un fum - dar fu 
refuzat categoric. 

Maşina era a lui Yusuf, doar că între timp se linsese pe bot de 
permis. În orice caz, voia s-o parcheze singur. 

Gaşca stătu un timp în frigul de afară, deşi nu avea vreun 
plan anume. 

— Ce pizde proaste, o să vadă ei haos, se auzi din nou de pe 
bancheta din spate. 

Dar niciunul din ei nu mai avea răbdare să-l asculte pe 
celălalt. Era în creierii nopții. 

— Hai, noapte bună, băieţi. Vorbim mâine, spuse Yusuf până 
la urmă, înainte să tragă de volan cu gestul cuiva care n-a mai 
condus de mult. 

Nikola deschise ușa. Lumina era aprinsă în camera de zi. 

Auzi vocea Lindei. 

— Unde ai fost? 

N-avea puterea să-i răspundă. 

— Unde ai fost, te-am întrebat. 

— Cu băieții. 

— Nikola, de câteva zile ești numai pe drumuri. Habar n- 
aveam unde ești și abia dacă m-ai sunat o dată. Nu e OK, îţi dai 
seama că nu putem să continuăm așa. 

— Unde-i Teddy? 

— S-a mutat. 

— De ce? 

— Nu-i treaba ta. Unde ai fost, te-am întrebat. 

— Da ce-ai? Ți-am zis că am fost cu băieţii. Ce te interesează 
pe tine? 

— Nu-mi place deloc treaba asta. Deocamdată locuiești aici, 
nu la prietenii tăi. Îţi dai seama că-mi fac griji ca naiba. Oricum, 
măcar ţi-ai recăpătat camera. 

— Marfă. Dar îmi plăcea să-l văd pe Teddy dormind aici. Tu l- 
ai dat afară? 

— Du-te și culcă-te. Vorbim mâine despre asta. 

Nu prea o ducea capul pe maică-sa asta. Dar Teddy era altfel, 
atât cât a stat la ei. 

Işi dădea seama. 

* 

Metroul nu mai circula de mult, aşa că Teddy luă un taxi spre 
casă. Păstră bonul fiscal. 

Pașii lui răsunară neașteptat de tare când urcă la etajul trei, 
de parcă în tavan ar fi fost montate difuzoare care redau fiecare 
zgomot la maximum. Nu se putu abţine să nu se gândească la 
casa scărilor din blocul de pe Fatbursgatan, la bătaia aia și la 
obiectele pe care le-au găsit. Dacă n-ar fi fost departe de lumea 
reală timp de opt ani, sigur ar fi știut cine erau puștii ăia. 

Spera ca Dejan să nu fie acasă sau să doarmă atât de adânc 
încât să nu se trezească. N-avea chef să răspundă la o grămadă 
de întrebări. 

Ar trebui să-i zică lui Magnus mâine dimineaţă că vrea să 
renunţe, că tocmai de porcării din astea îi era teamă. Ancheta 

asta o luase cam razna în ceea ce-l privea, în plus, Emelie era 
cea mai mare pain in the ass. 

In același timp, parcă ar fi avut chef să se uite din nou la 
cardurile alea, să verifice tot ce-au adunat din apartament, să 
compare numărul de telefon al posesorului cardurilor cu 
numerele de pe lista de convorbiri a lui Philip. Voia să stea de 
vorbă cu lan Crona și cu Axel Nilsson, voia să-l caute pe Jarl 
Poljonen și voia neapărat să discute cu părinţii lui Philip. Pe 
scurt, începuse să creadă că ancheta asta era importantă. Nu 
doar din cauza banilor, în seara asta nu făcuse nimic pentru 
bani. Nu, era sentimentul că făcea ceva important. 

Da, dar violenţa? 

Trecuse deja prin mai mulţi ani de remușcări pentru chestia 
aia pentru care fusese condamnat. Poate că era felul lui de-a se 
împăca cu trecutul. Sau poate că era, pur și simplu, inevitabil. 
Nu mai știa care era grecul ăla care spusese să nu calci 
niciodată în același râu de două ori. Oricum, avea dreptate. 
Numai c-a uitat să spună că te uzi de fiecare dată la picioare. 

Teddy descuie ușa lui Dejan. In apartament era întuneric. Se 
pare că amicul lui nu era acasă. 

Teddy își scoase hainele și le puse pe fotoliu. 

Intr-o pungă de plastic de lângă canapea se afla periuţa lui de 
dinţi și un tub de pastă de dinţi. „Ce necessaire Hermés ai”, râse 
de el Dejan. 

„Și încă nici măcar n-ai testat patul meu Hästen”, i-a răspuns 
Teddy și arătă spre canapeaua lui Dejan. 

„Ba da, l-am testat de mai multe ori chiar, să-ţi fie clar. Și cu 
una, și cu două, ba și cu trei obrăznicături în el”. 

„Faci mișto de mine. Cu trei? Nu te cred”. 

„Oi fi eu din Suedia și mi-o placea mie caviarul, dar puţină 
onoare sârbească mi-a mai rămas. Un lucru cu care nu glumesc 
sunt femeile”. 

Teddy aprinse lumina în hol și se duse la baie în chiloţi. Pe 
pereţi se vedeau afișele cu filmele preferate ale lui Dejan: Heat, 
Goodfellas, The Unusual Suspects. Și planșa obligatorie cu 
Scarface, dar nu aceeași imagine pe care o avea în cameră 
Nikola, ci faza în care Tony Montana își ciuruie dușmanii cu un 
M16 și un aruncător de grenade M230. 

Teddy se spălă pe dinţi, pe mâini și pe față. Ar fi vrut să facă 
un duș, dar trebuia să aștepte până mâine. Era prea obosit și 
promisese c-o să se trezească devreme. 

Se gândea că mai erau doar patru zile până când Hillström 
avea să-i ceară ăia trei sute de mii. Plata pentru așa-numitul job 
cu care se pricopsise avea să mai dureze probabil câteva zile. 
Habar n-avea ce putea să facă. 

În drum spre camera de zi și canapea zări laptopul lui Dejan 
uitat pe masa din bucătărie. 

Mai voia să facă ceva înainte să se culce. 

Se așeză la masă. Scaunul scârţăi sub greutatea lui. Deschise 
laptopul, dădu click pe internet și apoi pe Google. Teddy nu era 
prea obişnuit să navigheze pe un touchpad, puţinul 
antrenament pe care-l făcuse la închisoare și la firma de 
avocatură din ultimele zile s-a rezumat la navigarea cu un 
mouse obișnuit. 

Se plimbă încet cu degetul arătător și cel din mijloc peste 
suprafaţa netedă. Săgeata cea mică de pe ecran urmări 
mișcările vârfurilor degetelor. Era complicat, ajungea să te miști 
un milimetru aiurea și săgeata alerga de n-o mai găseai. Trebuia 
să înveţe comenzile astea. 

Descifră cu greu combinaţiile de cifre și adresele site-urilor 
trecute pe bileţelele pe care le găsise pe măsuța de cafea din 
garsonieră. 

Dar le memorase cât putuse de bine. 
Https://dreamremote.org nu era un site, probabil. Singurul lucru 
care-i apăru fu un câmp alb unde putea să introducă propriul 
text. Nimic mai mult. 

Cele trei combinaţii de cifre păreau numere de telefon. Teddy 
își aducea aminte și de ele, bileţelele erau încă la Emelie. 

Introduse unul dintre numere în câmpul de căutare de pe 
Google. 

Îi apăru o listă cu propuneri cu numărul respectiv. 7 

Părea a fi un număr de telefon care exista în mai multe țări. li 
apărură pagini de la Vodafone, South African Phone Numbers, 
France Telecom, câteva litere care păreau arabice sau în 
ebraică și un site german care se numea Telefondetektiv.de. 
Căută mai departe, dar site-urile străine continuară. 

Introduse și cel de-al doilea număr. Același rezultat. 

Introduse din nou același număr, dar de data asta adăugă și 
cuvântul „Suedia”. Îi apărură cu totul alte pagini de internet. 

Primul site îi aparținea unei firme numite Escort24. 

Teddy dădu click pe el. 

Văzu poza unei femei africane pozând aproape goală, dar cu 
faţa pixelată. Probabil, o prostituată care-și făcea reclamă pe 
internet. 

Hi, my name is Cassandra. | am young and want to give you 
big pleasure. 

Numărul de telefon de pe bileţel era al ei. 

20 februarie 


Philip stătea în genunchi pe podea. De câte ori se mișca, 
durerea îl săgeta în locul în care-l strângea banda adezivă, în 
ciuda tuturor analgezicelor pe care le lua. Dar, în același timp, i 
se părea c-ar trebui să se miște mai mult și să-și 
îmbunătăţească circulaţia în picioare. 

În plus, mâinile îi erau libere. La început nu îndrăznise să 
slăbească legătura din jurul încheieturilor de teamă că Față-de- 
Joker avea să descopere ce făcea. Dar, până la urmă, ca să 
poată lucra, sfâșiase banda adezivă. Își roti mâinile, era o 
senzaţie plăcută, avea impresia că mai are puţin și-și ia zborul. 
Dar cel mai plăcut a fost când și-a putut întinde brațele. 

Își sprijini trunchiul de perete. Era atât de obosit, atât de 
îngrozitor de obosit încât i se părea că e bolnav. Tapetul avea o 
textură aspră și inegală, era vechi, probabil. Dar Philip știa 
încotro se îndrepta. 

Avea impresia că afară e lumină, se auzea ciripitul păsărilor. 
Într-un fel, chiar și încăperea în care era i se părea mai 
luminoasă. 

e 

Ușa se deschisese cu câteva secunde în urmă. 

— N-au intrat banii, în ciuda ideii tale idioate cu contractul. 

Faţă-de-joker nu fu nevoit să-l lumineze cu lanterna. Se 
strecura destulă lumină din camera de alături. Philip se întreba 
dacă era aceeași persoană cu care vorbea tot timpul, sau dacă 
făceau cu schimbul. De cele mai multe ori îi recunoștea faţa și 
vocea, dar uneori era cam nesigur. Avea impresia că cel care 
purta eșarfa cu rânjetul avea o voce mai subţire, mai înaltă și 
nici ochii nu-i semănau cu cel de dinainte. 

— Eu n-am cum să-i influențez, încercă el să zică, în timp ce 
duse brațele la spate ca să ascundă bucăţica de metal în 
bandajul improvizat din hârtie igienică pe care îl rulase în jurul 
degetului mic. 

Față-de-joker spuse: 

— N-ai decât să rezolvi, în cazul ăsta. Avem nevoie de bani în 
zece ore. Dacă nu poţi să rezolvi... 

Făcu un gest cu mâna peste gât. 

Philip își feri privirea. 

Faţă-de-Joker stătea în continuare în cadrul ușii. 

— Ce dracu’ faci? 

— Cum adică? 

— De ce dracu' stai în genunchi? 

Philip strânse pumnul drept în spate și împinse bucăţica de 
metal sub sulul de hârtie din jurul degetului mic de la cealaltă 
mână. Dacă Jokerul se apropia mai mult și îi lumina mâinile, ar fi 
văzut că-și scosese legăturile. 

— Aveam nevoie la toaletă. 

— Te duci când zic eu. 

— Știu, dar a trebuit să încerc și singur, numai că am 
răsturnat găleata din greșeală. 

Față-de-Joker nu spuse nimic. Apoi Philip îl auzi mormăind 
ceva. „Amărâtul”, poate, ceva de genul ăsta. 

— N-aș putea să mă duc la o toaletă normală? 

Faţă-de-Joker își înclină capul. 

— Imi pare rău, dar nu. Nu se poate. Dar există și lucruri mai 
grave pe lumea asta, să știi. 

— Atunci nu-mi daţi niște hârtie igienică măcar? Nu-mi 
scoateţi puţin legăturile astea? 

Philip își dădea seama că dacă Faţă-de-Joker s-ar fi deplasat 
încă un metru spre dreapta, ar fi observat că nu mai era legat la 
mâini. 

— Auzi, după figura pe care ne-ai făcut-o când te-am mutat, 
nu pot să te ajut cu nimic. Ştii ceva? 

— Nu... 

— Odată am stat într-un bunker, era război. Era un cub de 
beton pe care l-au unit cu un tunel, stil MG 12. A plouat de ne-a 
spart și tot tunelul a fost inundat. Și dușmanul ne bombarda, 
așa că am rămas blocați. Eu n-aveam decât nouăsprezece ani și 
în jurul nostru bubuia zi și noapte. Am și acum probleme cu 
țiuitul în urechi, înţelegi, chiar dacă asta s-a întâmplat demult. 
Oricum, n-aveam cum să mergem la toaletă. Nu c-am fi avut 
cine știe ce toaletă la început, era o gaură în pământ, în tunel, 
dar acum tot spaţiul era plin cu apă de ploaie, pișat și căcat. Opt 
zile am stat acolo și am așteptat să se termine ofensiva. Ai 
auzit? Opt zile. 

— Aoleu. Și nu puteai să...? 

— Exact. Vreo opt zile n-am putut să mă cac. Mă gândeam s-o 
fac într-o pungă, ceva, dar n-am găsit niciuna. Deja nu mă mai 
gândeam decât la asta. 

Philip încercă să-și rotească încet încheieturile în așa fel încât 
să nu se vadă. 

— Voiam să mă cac în cască, dar ceilalți nu mă lăsau. Atunci 
le-am zis că prefer să iau un glonţ în cur, numai să mă lase să 
ies. Dar nici măcar nu puteam să ieșim. Ştii ce-am făcut până la 
urmă? 

— Nu. 

— M-am căcat în tricou. Am împachetat frumos totul și am 
aruncat tricoul de la etajul următor, prin gaura pentru mitralieră. 
e 

Pipăi peretele, avansând centimetru după centimetru. De 
acum nu mai deschideau ușa preţ de câteva ore. Avea destul 
timp ca să se deplaseze încet în genunchi până la locul potrivit. 

Oare părinţii lui nu își făceau deja griji? Chiar dacă nu se 
vedeau prea des, sigur le-a trecut prin cap să-l sune măcar? Și 
dacă nu răspundea nici acasă și nu era nici la firmă, mai mult ca 
sigur că începeau să-și facă griji. Ideea era: cât timp avea să le 
ia să reacționeze într-un fel sau altul. 

Cea care ar fi trebuit să-și facă deja griji era Steffi. Sigur se 
întreba de ce nu răspunde la telefon sau pe skype. Deși, poate 
că se simţea atât de bine în Mauritius că puţin îi păsa. Sau poate 
că răpitorii îi trimiseseră vreun mesaj de pe telefonul lui. Și 
poate și lui lan. 

Stephanie era o pizdulice frumoasă, dar proastă ca un agent 
de bursă. Îi făcea capul calendar cu prostiile pe care i le spunea 
psihoterapeutul ei și se plângea tot timpul din cauza maică-sii, a 
lui taică-său și a surorilor ei. După care a plecat într-o vacanţă 
de două săptămâni cu aceeași familie - așa că sigur n-avea 
probleme chiar atât de grave cu ei. Philip avea grijă să-i facă o 
grămadă de cadouri și s-o scoată la restaurant din când în când, 
ca să fie bucuroasă și recunoscătoare. Atâta timp cât nu începea 
să-i trăncăne despre o relaţie serioasă, sau să vrea să se mute 
la el, era mulțumit. Poate că și Stephanie se prinsese cum 
merge treaba, sau poate că era prea bătută în cap. Oricum, nu 
conta - era un deal destul de simplu: ea putea să spună că e 
prietena lui și să se bucure de succesul lui. În schimb, trebuia să 

arate bine și să apară din când în când la brațul lui, atunci când 
era cazul. 

Se gândi la tipa de la Clara's pe care o văzuse în noaptea în 
care l-au forțat să coboare pe apa îngheţată. Anina. 

Se mai întâlniseră cu câteva săptămâni înainte. Axel îi 
prezentase un cunoscut, fost coleg de facultate de-al lui. Gabriel 
se numea. Dacă ar fi avut părul mai deschis la culoare și 
sprâncenele mai puţin stufoase, ar fi fost un nume OK. Philip 
cunoștea un Gabriel af Fuchs și un Gabriel D'Otrante, dar tipul 
ăsta nu făcea parte din aceeași ligă. 

Era clar că și lan se gândea la același lucru. Îi șopti lui Philip: 
„Tipul ăsta e sirian. Un scăpătat, dacă mă întrebi pe mine. Un 
țigan care lucrează la Enskilda Banken, ce-i drept - probabil de 
acolo îl cunoaște și pe Axel - dar oricum, tot ţigan. Unul ca ăsta 
n-ar trebui să se cheme Gabriel”. 

Sirianul se așezase la masa lor și începuse să trăncăne despre 
investiții în țările BRIC? și titluri de valoare cu grad de 
valorificare maximă. Ca să fie clar: nu era nimic în neregulă cu 
tipul, la suprafaţă părea chiar coerent, dar cumva tot nu-i ieșea. 
Injura după fiecare frază, dădea din mâini isteric de parcă ar fi 
dat după muște și vorbea despre veniturile lui și ale altora. 

După un timp, sirianul se ridică și se întoarse la gașca lui de la 
o altă masă. In clipa aceea, lui Philip îi atrase atenţia una dintre 
tipele de la masa lor. Era brunetă, cu părul lung și drept, cu 
cărare pe mijloc și ochi mari, cu gene lungi. Fata se uită la el pe 
furiș. 

Brusc, sirianul crescu în ochii lui Philip. 

II bătu peste umăr pe lan. 

— Ai văzut-o pe mititica aia de-acolo? 

lan zâmbi doar. 

— Fetele frumoase și timide sunt cel mai bun lucru de pe 
lumea asta. Dintr-odată, mi-a venit cheful să discut despre 
investiții cu tovarășul „suedez” al lui Axel. 

— Nu, mă duc eu înaintea ta, spuse Philip. 

Și se ridică. 

Tipa se uita la el în continuare. 

O săptămână mai târziu, lan s-a lăudat că s-a culcat și el cu 
ea. Asta se întâmpla cu exact zece zile înainte să-l oblige să 
coboare pe gheață. Parcă trecuse o veșnicie de atunci. Ce 

banalitate. Dar, dacă ăștia care îi făceau chestia asta acum erau 
aceiași... Nu, nu mai voia să se gândească. 
e 

Ajunsese la locul acela. Fiecare mişcare măsura câte un 
centimetru pe podeaua aceea rece, cu genunchii legați. Se 
sprijinise tot timpul cu palmele de perete ca să nu cadă. 

Mai avea doar câteva ore la dispoziție. 

Bucățica de metal în mână. Capătul ei ascuțit. 

Între degetul mare și cel arătător. 

Capătul tăios. 

Și se apucă de treabă. 

* 

Era încă dimineaţă și, totuși, apucase să facă o grămadă de 
treabă. Dar acum trebuia să-și ia inima în dinţi. 

Urma să poarte o discuţie delicată cu lan. 

Tocmai fusese sunată de Magnus care turuia ca o moară 
stricată. Nu-l mai auzise niciodată vorbind atât de agitat. 

— Trebuie să-l suni pe băiatul ăla, asap, era tot ce reușise să 
articuleze pe scurt. 

Emelie se pregătea mental pentru convorbirea cu pricina 
călcându-și bluza cu care avea de gând să se îmbrace în ziua 
aceea. 

În mod ciudat, adormise de îndată ce a ajuns acasă. Nu se 
gândise deloc la incidentul din garsonieră. Probabil că fusese 
complet epuizată. Dar acum parcă vedea ochii panicaţi ai tipului 
care era să moară strangulat de Teddy. Auzea ţipetele celorlalți. 
Se întreba oare de ce se abținuse Teddy. De ce părea dornic să 
încaseze lovitura aia cu bâta de baseball? 

Apartamentul în care stătea o costase o avere. Plătise 
șaptezeci și șapte de mii de coroane pe metrul pătrat cu un an 
în urmă pentru garsoniera aceea dublă de treizeci și șapte de 
metri pătrați. Părinţii ei se întrebau dacă o luase razna. Vila lor 
de o sută șaizeci de metri pătraţi avea garaj, încălzire 
geotermală și vedere spre lacul Vättern, dar nici vorbă să se 
apropie de prețul pe care îl plătise ea pentru garsoniera de pe 
Rörstrandsgatan 36, etajul trei. De atunci preţurile urcaseră 
doar cu câteva procente, așa că nu putea să spună că făcuse 
cine știe ce investiţie deocamdată. 

Se gândea cam așa: era deșteaptă, dornică să muncească și 
era angajată la una dintre cele mai prestigioase firme de 

avocatură din Suedia. Salariul de începător fusese de douăzeci 
și șase de mii de coroane - o glumă proastă, având în vedere 
câte ore lucra - își dăduse seama de asta înainte să înceapă s-o 
bată la cap Jossan. Dar după aceea, avea să avanseze destul de 
rapid. Acum, după trei ani de muncă la Leijon câștiga patruzeci 
și două de mii. Anul viitor urma să primească cel puţin cincizeci, 
firma aplica o mărire fixă după patru ani. Și apoi, mai era și 
sistemul de bonusuri individual. 

Cu alte cuvinte, știa că putea să plătească ratele și cheltuielile 
de întreținere pentru apartament în viitorul cât de cât apropiat. 
Dar, da, avea datorii să-și pună și-n cap, optzeci și cinci la sută 
din salariu, și chiar dacă ar fi plătit câte zece mii pe lună pentru 
rată - lucru pe care, bineînţeles, nu și-l prea permitea - tot n- 
avea să scape de rate în următorii douăzeci de ani. Și dacă 
dobânda ar crește înainte să-i mărească salariul sau dacă dintr- 
un motiv complet absurd și-ar pierde locul de muncă, atunci, 
adio și goodbye, trebuia să vândă garsoniera. lar dacă piaţa 
imobiliară ar avea proasta idee de-a se prăbuși, atunci ar trebui 
să trăiască pe apă și pâine uscată tot restul vieţii. Dar îi plăcea 
la nebunie apartamentul. Și piaţa imobiliară din Stockholm era 
așa cum se știa. În ultimii douăzeci de ani, preţurile crescuseră 
de patru ori și, între timp, și vânătoarea de locuinţe de închiriat 
- care deveniseră un soi de specie pe cale de dispariţie. 

Făcuse cel mai deștept lucru pe care putea să-l facă. 

e 

Îl sunase pe Kevin Andersson deja pe la opt jumate și mai că-i 
spusese aproape totul pe șleau. Îi spusese că e juristă la biroul 
de avocatură Leijon și că ar fi vrut să se întâlnească cu el sub 
pretextul că voia să vadă reclamaţia pe care acesta o depusese 
împotriva lui Philip Schale, după afacerea Pixel Flow. Și apoi 
urmară minciunile nevinovate - îi explicase lui Kevin că era ferm 
convinsă c-ar fi trebuit să discute cu o firmă de avocatură ca 
lumea, apropo de neînţelegerea aceea dintre el și Schale. 

Kevin Andersson fu de acord să se întâlnească cu ea chiar 
după prânz, în ziua aceea. 

Când termină de vorbit, îl sună pe Magnus și-i povesti despre 
cele întâmplate în noaptea precedentă. 

— Bine, atunci mergeţi mai departe pe firul ăsta. Și foarte 
bine că l-ai convins pe Kevin ăla să vă întâlniți așa de repede. 

— Ar mai fi o chestie despre care voiam să discut cu tine, 
spuse Emelie. E vorba de Teddy. N-am putea să... 

Magnus o întrerupse. 

— E greu să lucrezi cu el? 

Emelie se întreba dacă Magnus prevăzuse cumva discuţia 
aceea. 

— Greu e puțin spus. Nu l-ai văzut cum s-a comportat ieri cu 
Axel. Dar ţi-am povestit doar. Și azi-noapte, când am intrat în 
apartament, l-am întrebat care-i faza. Dar s-a prefăcut că plouă 
și mi-a zis că n-am decât să vorbesc cu tine. Așa că, asta și fac. 
Nu lucrăm bine împreună. 

— Haide, dragă Emelie, chiar nu poţi să-l vezi ca pe un om 
care ne completează? Știi bine că provine dintr-o lume despre 
care noi doi nu știm nimic. 

— Nu știu ce să zic. Poate că ţi se pare cam brusc, Magnus, 
dar eu nu pot să lucrez alături de un om care crede că poate să 
rezolve totul cu mușchii. Și care mă consideră o prostovană care 
a ajuns la biroul ăsta prin alte merite decât cele profesionale. 

Emelie regretă imediat ultima replică. 

— Aaa, despre asta era vorba? spuse Magnus pe un ton mai 
brutal. N-aș fi crezut așa ceva despre tine. Prestigiu și din astea. 
Atunci n-ai decât să te ocupi singură de caz. Și sună-mă imediat 
după ce te-ai întâlnit cu Kevin Andersson. 

Emelie rămase câteva secunde cu telefonul în mână și regretă 
și mai mult spusele ei. Dar nu putea să-și piardă vremea cu 
Teddy acum. 

Mai devreme îl sunase pe Jan și-l rugase să se ducă sau să 
trimită pe cineva de la Redwood la garsoniera de pe 
Fatbursgatan ca să arunce o privire mai minuțioasă. Trebuiau să 
se uite și la felicitarea aceea cu iepurele albinos și-i spuse să 
adune amprente și urme ADN. 

După aceea, Emelie se așezase la calculator și făcuse un pic 
de research în legătură cu disputa dintre firma lui Kevin și cea a 
lui Philip Schale și încercase să găsească mai multe informaţii 
despre Daniel Baylan și Chamon Hanna. Apoi o sunase din nou 
Magnus și îi dăduse vestea cea mai importantă pe ziua aceea: 
se pare că Patric Ohrn primise un contract semnat de Philip 
Schale. La final, Magnus îi amintise să-l contacteze pe lan Crona 
care-l amenința pe Magnus c-o să sune poliția. 

Trebuia să-l sune imediat. Cu toate astea, continuă să-și calce 
bluza. Discuţia asta cu lan avea să fie destul de complicată. 

Majoritatea colegilor ei își lăsau cămășile și bluzele la 
spălătoria de la parterul clădirii în care își avea sediul firma. 
Puteau să aleagă: pentru douăzeci și cinci de coroane, le 
primeau împăturite frumos și pentru douăzeci, doar agăţate pe 
umeraș. Era comod, bineînţeles, mai ales pentru că hainele erau 
tot timpul perfect netede și împăturite exact unde trebuie, la 
cusături, iar manșetele erau și ele călcate. 

Totuși, Emelie își călca hainele singură. Prefera să stea acolo, 
la masa ei de călcat. De obicei făcea asta pe la șapte jumate 
dimineaţa, dar nu și azi. Nu după întâmplările din noaptea 
aceea. 

Majoritatea prietenilor ei renunţaseră la telefoanele fixe și 
cele private, având în vedere că cei mai mulţi angajatori privaţi 
le plăteau factura de mobil. De aceea, se bucura că era încă 
atât de demodată încât să nu renunţe la fixul de acasă. Și totuși, 
se simţea goală fără mobil. Primul ei telefon mobil îl primise 
deja la vârsta de treisprezece ani. 

De Teddy însă nu reușise să dea nicicum. Nu era cazul să 
spere că avea vreun abonament de telefon fix. Dar de ce nu și-a 
luat un mobil nou? De ce n-o suna? Doar îi spusese c-o s-o sune 
el. 

Oricum, avea altele pe cap acum. 

Gata cu visatul, trebuia să-l sune pe lan, chiar în clipa asta. 

Își scoase tricoul și își puse bluza. Aceasta nu se răcise încă 
după călcat. 

e 

— Bună, sunt Emelie de la firma de avocatură. 

— Da. 

— Am auzit de la Magnus că ai să ne spui ceva. 

— Da, s-ar putea spune că am. Vreau să înștiințez poliţia 
despre tot balamucul ăsta. 

— Nu cred că-i o idee bună. 

— Așa? 

Vorbea așa de repezit încât abia înțelegea ce spune. 

— Nu vreau s-o faci. 

— Dar, te rog, doar ţi-am spus că cineva vrea să-mi facă rău. 
Și cineva l-a răpit pe Philip. Am fost sută la sută sincer cu 
Magnus când i-am zis că, din moment ce n-aţi avansat mai 

nimic cu cazul, am de gând să contactez poliția și să fac două 
sesizări. Una pentru mine și una pentru Philip. 

lan continuă să-i descrie cât era de speriat și cum se simţea. 

Emelie se ridică. Observase mai demult că problemele 
delicate deveneau mai ușor de rezolvat când se îndrepta de 
spate. 

— Nu pot să las lucrurile să deraieze și mai tare, spuse lan. 

Emelie își cercetă unghiile în timp ce așteptă ca lan să-și 
termine pledoaria. Întrebarea era ce argument putea să-l 
convingă mai repede. 

— Lucrurile stau în felul următor, lan. Avem control deplin pe 
situaţie. Și n-o să suni la poliţie. Asta pot să ţi-o spun direct. Nu 
știu cât ai înțeles din ce s-a întâmplat, dar dacă presa află ceva 
despre dispariţia lui Philip, firma lui Carl-Johan s-ar putea s-o 
încaseze urât de tot. Și știi bine că e cotată la bursă. 

— Da, dar... 

— Niciun „dar”. Tu și prietenii tăi aţi semnat o clauză de 
confidenţialitate când aţi fost la noi. Ai citit ce scria acolo? Te 
asigur că dacă gestul tău o să aibă vreun efect negativ asupra 
acţiunilor familiei Schale, Carl-Johan o să te dea în judecată de-ţi 
sar capacele. Bănuiesc că n-ai probleme cu banii, dar o să am 
grijă personal să nu-ţi revii niciodată după procesul ăla. Am fost 
destul de clară, sau mai ai nevoie de vreo explicaţie? 

e 

Se jucă cu noul ei telefon mobil în timp ce-l aștepta pe Kevin 
Andersson în sala de protocol. Leijon angajase o femeie în jur de 
cincizeci de ani special ca să ajute colegii cu telefoanele mobile, 
să sincronizeze mobilul cu Outlook-ul, să instaleze funcţia de 
agendă și listele cu sarcinile pe fiecare zi. Se numea Ingela, dar 
toți angajaţii îi ziceau Mobingela. 

Jossan trecuse pe la ea cu ceva timp în urmă. 

— Nu tu ești de vină, ci eu, spuse Emelie și zâmbi. 

— Da, dar sper că ne mai putem întâlni, ca prietenele? râse 
Jossan. Ce-i cu misiunea asta secretă? Vă comportaţi de parcă 
ați lucra la poliţia secretă. 

— Nu pot să-ţi povestesc nimic din cauza lui Magnus, nici 
măcar ce fel de caz e. Dar te asigur că n-am mai făcut nimic 
asemănător. Ceea ce e și bine, și rău. 

— Da, da. Ar trebui să ţii o prelegere motivaţională la ședința 
de luni după ce aţi terminat. Cu prezentare în power point şi tot. 

— Poate. Dar nu m-ar crede nici dracu'. 
e 

Kevin ar fi trebuit să ajungă cu zece minute în urmă, dar 
clienţii mai întârziau câteodată. Era privilegiul lor. Și, de fapt, 
Andersson nu era clientul lor, nici măcar el nu se considera așa 
ceva. 

Emelie se întreba ce ar fi spus Johnny Swanell dacă ar fi auzit 
de povestea asta. In același timp, el fusese cel care îi 
recomandase să privească mereu imaginea de ansamblu. Să își 
facă o idee despre anturajul victimei. Să ia totul în considerare. 
Apoi se gândi la ce părere ar fi avut Baroul Avocaţilor despre 
scopul acestei întâlniri, în caz c-ar fi aflat vreodată despre ea. 

O sunară de la recepţie și o anunţară de sosirea lui 
Andersson. 

Emelie își aranjă manșetele bluzei și se ridică. Era timpul s-o 
întâmpine pe singura persoană despre care în clipa asta știau că 
nu-l avea deloc, dar deloc la suflet pe Philip. 

* 


Teddy se trezi. 

Se întrebă dacă țipase cu adevărat acolo, acasă la Dejan. 
Fusese unul dintre coșmarurile lui obișnuite. Era sub apă și nu 
avea aer. 

— Alo, Dejje, ești aici? 

Se ridică în capul oaselor pe canapea. Dejan nu răspundea. 
Teddy se uită la ceas. Era unu după-masa. 

Se gândi la prima lui întâlnire cu lumea, așa cum arăta ea de 
sub apă. Erau la o piscină acoperită din Skärholmen, undeva pe 
la mijlocul anilor '80. Ura piscinele și bazinele acoperite, erau 
reci și lumea se aștepta mereu de la el să râdă, să stropească 
pe cineva și să adore apa. Mama și tata l-au dat la o școală de 
înot, dar degeaba. Nu-i plăcea să se ude pe faţă și nu suporta 
nici măcar să-i ajungă până la piept. 

e 

Se pare că Dejan nu venise încă acasă, așa că Teddy se duse 
în bucătărie cu gândul să pregătească un soi de mic dejun. Işi 
verifică din nou antebraţul. Acesta devenise roșu spre albastru, 
dar Teddy spera că nu avea niciun os fracturat, chiar dacă îi 
veni să urle când își atinse vânătaia. 

Dejan nu prea avea mare lucru prin bucătărie. Niște pâine 
uscată, dar niciun pic de unt, o cutie plină de cuburi de zahăr și 

niciun pic de șuncă sau cașcaval. Avea un aparat de făcut cafea 
asemănător cu cel al Lindei, dar pentru asta aveai nevoie de un 
soi de pastile și Teddy nu găsi niciuna. Până la urmă descoperi o 
cutie de Nescafé, dar asta nu-l încălzea deloc, având în vedere 
că laptele din frigider expirase anul trecut. 

Teddy se așeză la masa de bucătărie. Laptopul lui Dej an era 
tot acolo unde-l lăsase în noaptea precedentă. 

O sunase pe Cassandra de pe telefonul fix al lui Dejan, după 
ce mai făcuse niște verificări pe laptop. Era un risc, e adevărat, 
dar numărul ei chiar era trecut pe bileţelul găsit în garsoniera 
unde fusese ţinut Philip. 

Se gândi la vocea gravă de femeie care-i răspunsese în 
engleză. Ceasul arăta deja patru dimineaţa. 

— Yes? 

Engleza lui Teddy era așa și-așa, dar se bucura că se uitase la 
atâtea filme la pârnaie. Poate se lipise de el totuși ceva. 

— Cine e, Cassandra? 

— O vrei pe Cassandra? 

— Da, sau pot să te aleg și pe tine? 

— Nu, pe mine nu. Dar dacă o vrei pe Cassandra, ea poate. 
Peste o oră, cam așa. 

— OK, bine. 

— Te-ai mai întâlnit cu ea? 

— Ea e cea care are numărul 0736-474894 de obicei? 

— Da. 

— Atunci da, o cunosc. Cât costă? 

— Ca de obicei, face out calls. Trei mii pe oră pentru chestiile 
obișnuite, atâta timp cât ești în Stockholm. Și zece mii pentru un 
all-nighter. 

— Aoleu, ce scumpă e. 

Femeia de la capătul celălalt al firului izbucni în râs. 

— Ştii bine de ce e așa de scumpă, dacă ai mai fost cu ea. Dar 
măcar primeşti ce ţi s-a promis. 

La aproximativ o oră după apel, cineva bătu la ușă și Teddy 
deschise. 

Dejan nu se întorsese încă acasă, dar nu i-ar fi păsat oricum, 
dimpotrivă, s-ar fi bucurat s-o vadă pe Cassandra acolo cu 
Teddy. 

Fata care stătea în casa scării nu era în niciun caz femeia din 
fotografia de pe internet, dar asta nu-l surprindea deloc pe 

Teddy. Niciodată nu fusese într-un bar de striptease în care 
fetele din anunţuri să arate ca femeile din lumea din jurul lui. 

Avea o înălțime medie, de aproximativ un metru șaizeci, păr 
lung și negru, probabil extensii. Cizmele de lac lungi, fusta 
scurtă și geaca de piele căptușită cu blană sintetică nu arătau 
doar banal pe ea, ci erau și murdare. Nu părea să aibă mai mult 
de șaisprezece ani. 

Asta explica și tariful piperat. 

Teddy închise ușa de la intrare. Părea că venise singură. 
Femeia cu vocea răgușită, madama sau ce era, nu se vedea. 
Teddy o invită pe fată să se așeze pe canapea, apoi se duse la 
fereastră și cobori jaluzelele după ce aruncă o privire spre 
stradă. Jos se vedea un Volvo V40 pe care nu-l mai văzuse până 
acum. Teddy desluși silueta șoferului pe scaunul din faţă. 

Fata se uită la el. 

— l only fourteen, mistah. You like dat, huh? 

Nu vedea nicio sclipire în ochii ei, nimic atrăgător. Fetiţa asta 
își făcea treaba prost, doar repeta o replică învățată pe de rost. 
Engleza ei era mai slabă decât cea a madamei cu care vorbise 
la telefon. 

— I fourteen, you ma’ big man. 

Majoritatea prostituatelor pe care le întâlnise nu erau chiar 
obligate să-și câștige pâinea în felul ăla. Sigur nu le plăcea ce 
făceau și ar fi ales garantat altă ocupaţie dacă n-ar fi fost atât 
de îngrozitor de sărace și de vulnerabile. Dar așa, făceau ce 
erau nevoite să facă pentru bani sau din cauză că, într-un fel 
sucit și bolnav, erau îndrăgostite de proxeneţii lor. Se putea 
spune, poate, că erau obligate de situaţie, de circumstanţe, de 
propriul mod de a înțelege rolul unei femei sau al unui bărbat. 
Dar nu auzise de la niciuna să fi fost bătută dacă nu se vindea. 

Fetița asta, în schimb, Cassandra, sau cum s-o fi numit în 
realitate, părea doar speriată. Teddy se convinsese între timp că 
cineva stătea în Volvo-ul ăla și o aștepta. 

Teddy se așeză în fotoliul din faţa ei. 

— Plătește acum? 

Teddy își scoase portofelul și îi înmână șase bancnote de cinci 
sute. Se bucura că Emelie îi dăduse niște bani de cheltuială. 

Intre culoarea pielii de pe palma și cea de pe dosul mâinii 
Cassandrei era o diferenţă clară. 

Fata își scoase cizmele și bluza. Apoi își descheie sutienul. 


VP - 199 


Teddy o privi. 
Trecuse atâta timp de când nu mai fusese cu o femeie. 
x 


Kevin era scund și slăbuț. Purta o geacă matlasată 
inscripționată cu North Face Summit Series pe spate. Părea 
genul care îţi ţinea de cald la orice temperatură. 

Cei doi își dădură mâna și se duseră într-o altă sală de ședințe 
decât cea pe care o foloseau pentru investigarea cazului. Emelie 
îl observă pe Kevin în timp ce acesta admira priveliștea cu 
acoperișurile clădirilor din Stockholm. 

Discutară un timp despre nimicuri, băură niște cafea și 
mâncară din pralinele cu logo-ul firmei pe ambalaj. 

Apoi Emelie trecu direct la subiect. 

— Poate o să vi se pară cam neortodox, dar voiam să vă 
întâlnesc pentru că am citit despre situaţia dumneavoastră 
legată de PI Applnvest în ziar. Era esenţial ca să aflăm mai 
multe despre Philip Schale și disputa dumneavoastră. 

Reușise să strecoare replica cea mai importantă, cea la care 
se gândise toată dimineaţa: „Ca să aflăm mai multe despre 
Philip Schale” - până la urmă, chiar așa și era, și Magnus a 
considerat că atâta timp cât îi explica asta, nu îl minţea cu 
nimic. 

— Am înțeles, spuse Revin și vâri o gumă de mestecat în 
gură, după care începu să rumege frenetic. 

Emelie îi explică pe scurt cine era și pe ce fel de cazuri erau 
specializaţi. Kevin continuă să plescăie cu guma în gură. . 

Emelie știa că n-avea decât vreo douăzeci de ani. În jurul 
gâtului îi atârnau o pereche de căști Beats, genul ăla cu fir plat 
care nu se încurca. Bretonul dat cu o tonă de fixativ îi stătea 
ridicat de parcă ar fi fost vreun idol adolescentin de la 
Eurovision și iPhone-ul lui, care zăcea pe masă, avea o 
crăpătură mare pe ecran. 

Emelie se întreba de ce venise singur. Oare n-avea niciun 
sprijin, vreun jurist, sau vreun contabil, un prieten sau părinte? 

— De fapt, am deja un avocat care mă ajută, dar vă ascult. 

Emelie știa că plângerea pe care firma lui a depus-o la 
judecătorie era semnată de un jurist, dar juristul acela nu era 
avocat. Doar juriștii înscriși în Baroul Avocaţilor din Suedia 
aveau dreptul să se intituleze avocaţi. Dintr-odată i se făcu milă 

de băiatul acesta care nu-și dădea seama că cel care-l 
reprezenta nici măcar nu era avocat. 

— Atunci o să vă explic cum văd eu situația, spuse ea. Am 
citit plângerea depusă de firma dumneavoastră și am înţeles 
revendicările dumneavoastră în felul următor: firma KA Products 
a semnat un acord cu PI Applnvest, firma lui Philip Schale, când 
el a investit prima oară în Pixel Flow. Conform acordului, 
acționarii de atunci, adică firmele dumneavoastră, ar fi trebuit 
să aibă posibilitatea să contribuie cu investiţii ori de câte ori era 
necesar pentru ca activitatea să se poată dezvolta. Deci după 
cinci luni, când aţi început să vă daţi seama cât potenţial avea 
produsul dumneavoastră, Pixel Flow a emis mai multe acțiuni, 
dar numai firma lui Philip le-a cumpărat. În consecinţă, procentul 
deținut de dumneavoastră a scăzut și Philip a ajuns să deţină 
nouăzeci la sută din firmă. 

— Așa este, dar chestia e că... 

— Numai puţin, c-o să ajung și acolo. Până aici n-a fost nimic 
ieșit din comun. Aţi căzut de acord că, dacă era nevoie de mai 
mulţi bani, proprietarii puteau să contribuie cu capital și să-și 
mărească astfel procentul. Dar întrebarea e, pe ce valoare 
estimată s-a făcut infuzia aceasta de capital. Conform acordului, 
activele ar fi trebuit estimate proporţional cu valoarea firmei. O 
formulare destul de neclară, dacă mă întrebaţi pe mine. Și dacă 
am înțeles eu bine, dumneavoastră pretindeţi că Philip v-a 
înșelat făcându-vă să credeţi că estimarea s-a făcut conform 
valorii nete aferente activelor. 

— Exact asta s-a întâmplat. Doar că pe vremea aia eram 
prieteni și totul era roz. Dezvoltasem programul ăla și aveam 
nevoie să angajez un om de vânzări, încă un programator și un 
director. Philip mi-a zis că, având în vedere că firma n-are încă 
profit, el nu poate să plătească mai mult pentru acţiuni decât la 
prima investiție, adică zece coroane pe acţiune. 

— Am înțeles. Dar dumneavoastră sunteți de părere că, la 
momentul respectiv, firma valora deja mult mai mult pentru că 
era mult mai dezvoltată. Ar fi trebuit să plătească cel puţin cinci 
sute de coroane pe acţiune. 

— Exact. Totul era pregătit, urma doar să ne extindem. ȘI 
patru luni mai târziu, Pixel Flow a fost vândută pentru douăzeci 
de milioane de coroane unui investitor în capital de risc. După 
PATRU luni, vă daţi seama? Philip a încasat paisprezece 

milioane, directorul cinci și eu un milion. E complet aiurea. Doar 
eu am fost cel care a inventat programul. 

— Sunt de acord. Și l-aţi dat în judecată? 

— Da, normal. A profitat de mine ca un psihopat, după care 
mi-a făcut vânt. Am pierdut un an întreg la proiectul ăla, n-am 
luat nicio medie de trecere la liceu și a trebuit să mă înscriu la 
Komvux ca să recuperez toate materiile alea. Simt c-o iau razna 
când mă gândesc. 

— Dar aţi primit un milion, oricum, nu-i așa? 

— Care milion? După ce am plătit toate impozitele și 
contribuţiile sociale, am mai rămas cu vreo trei sute de mii, bani 
în mână. Doar trăim în Suedia. Aici impozitele sunt mai dure ca 
în Coreea de Nord. 

— Nu-i chiar așa de rău să ai trei sute de mii în buzunar. 
Bănuiesc că n-o să mai fie nevoie să luaţi împrumut ca să vă 
plătiți studiile universitare. 

— Despre ce vorbim noi aici, de fapt? Nu v-am zis că Philip a 
câștigat de paișpe ori mai mult pe afacerea asta decât mine și a 
muncit vreo cincizeci de ore în total la toată chestia? Paișpe 
milioane pentru cincizeci de ore, față de trei sute de mii pentru 
o muncă full-time pe un an, o grămadă de materii picate și 
revelația că ai fost futut în cur... Plus că a fost ideea mea. 

— Dar aţi fi putut s-o puneţi în practică dacă Philip n-ar fi 
venit cu banii? Sunt doar curioasă, nu vă supăraţi. 

— Nu, doar mă întreb de ce m-aţi invitat aici. Și apropo, sunt 
sigur că aș fi putut să găsesc un alt finanţator. 

— Și nu v-a ajutat nimeni să interpretaţi acordul acela de 
parteneriat? 

Kevin își scoase guma de mestecat și o puse pe farfurioara 
ceștii de cafea. 

— Nu, cine să mă ajute? Eram încă la școală, nu aveam eu 
bani de avocaţi. Taică-meu lucra la una dintre firmele tatălui lui 
Philip și taică-său i-a zis „fii-tu e pe mâini bune, o să se ocupe 
Philip de toate”, ceva de genul ăsta. 

— O ultimă întrebare, din curiozitate. De ce ați așteptat atâta 
timp să-l daţi în judecată? Pentru că ce mi-aţi povestit s-a 
întâmplat acum câţiva ani. 

— Chiar vreţi să știți? 

— Da, de asta am întrebat. 

— După ce firma a fost vândută și ne-am dat seama cât de 
puțin mi-a rămas, tata s-a dus la tatăl lui Philip și a încercat să 
discute cu el despre asta. Dar s-a dus naibii totul. ÎI înţeleg pe 
tata, era cu nervii la pământ. Oricum, până la urmă a fost dat 
afară. Nu de Carl-Johan Schale personal, dar era clar că el 
dăduse ordinul. Tata a încercat să-i dea în judecată pe 
nenorociţii ăia ca să primească daune morale. Am dat tot ce-am 
luat pe Pixel Flow pe chestia asta. Dar tata a pierdut procesul. A 
durat mai mult de doi ani. Am cheltuit peste trei sute de mii pe 
avocaţi și s-a ales praful, dar nu numai pe plan profesional. 

— Adică? 

— Tata n-a mai rezistat. L-a distrus povestea asta. Se simțea 
aiurea, mai ales din cauză că el fusese cel care i-a băgat pe 
Philip și pe familia lui în proiectul meu și fiindcă nu m-a ajutat 
mai mult să înțeleg acordul ăla de parteneriat. Nici acum nu se 
simte bine tata. 

— Ce face? 

— S-a angajat la o altă firmă, dar nu e bine deloc. 

— De ce? 

— Nu se simte bine acolo, dar mai e o chestie, și asta e mai 
grav. 

— Ce anume? 

— Bănuiesc că treaba asta intră la secretul profesional, chiar 
dacă nu v-am angajat? 

Era o întrebare directă și foarte delicată. Emelie își mai turnă 
niște cafea și se întinse după cana cu lapte. Sigur că trebuia să 
păstreze secretul profesional, dar numai în cazul clienţilor cu 
care semna un contract. Și clientul ei în cazul ăsta era Carl- 
Johan Schale, adică adversarul lui Kevin. 

Dacă răspundea „da” la întrebarea lui Kevin, ar fi însemnat 
că-l minţea pe față. Deocamdată îi povestise totul de bunăvoie, 
dar mai degrabă din cauză că-l întrebase anumite lucruri. Și ea 
nu-i promisese c-o să fie de partea lui. Dar acum o întreba 
altceva, ceva care presupunea că ar avea o relaţie avocat-client 
- or, nu era cazul. 

Se uită drept în ochii albaștri și senini ai lui Kevin. Chiar că nu 
arăta deloc a om matur, deși era doar cu cinci, șase ani mai 
tânăr decât ea. 

— Sinceră să fiu, nu sunt obligată să păstrez secretul 
profesional în situaţia aceasta. Deocamdată nu sunteţi clientul 

meu, și poate că n-o să fiţi niciodată. Așa că puteţi să decideţi 
singur cât vreți să-mi povestiţi. 

— Ah, am înțeles. Atunci o lăsăm baltă. 

Tot aranjamentul acela fusese ideea lui Magnus. Conform 
regulilor avocaţilor, era important să vorbească pe șleau cu cel 
pe care-l reprezentau. Cu toate astea, Emelie spera că Kevin era 
dispus să vorbească cu ea și despre alte lucruri. 

— In orice caz, aţi depus plângerea la Tribunalul din 
Stockholm de puţin timp. Și firma lui a contraatacat, spunând 
că, având în vedere prevederile acordului pe care l-aţi semnat, 
în caz de dispută, nu vă puteţi adresa unui tribunal obișnuit, ci 
unei curți de arbitraj. 

— Exact. Pentru că e un șobolan laș, de aia. Nu voia să se 
lupte cu mine la tribunal. Cică acordul conţine o clauză în sensul 
ăsta, legată de curtea de arbitraj. Că dacă nu putem să ne 
înțelegem prin... 

— Da, știu ce-i o clauză de arbitraj. E ca un acord separat în 
cadrul unui acord. Cu alte cuvinte, chiar dacă acordul 
dumneavoastră e invalid, clauza de arbitraj rămâne valabilă. Și 
în cazul ăsta nu răspundețţi în faţa Tribunalului din Stockholm. 

— Da. Între timp, m-am prins și eu. Poate. Ce bou. 

Vorbea pe un ton mai aprins acum. 

Emelie spuse: 

— Pot să vă mai întreb ceva? Când ați primit vestea că 
plângerea avea să fie prescrisă din cauza asta? 

— Când? 

— Da, aș avea nevoie de data exactă. Am cerut dosarul de la 
judecătorie și acolo scrie că răspunsul firmei lui a fost înregistrat 
pe 5 februarie. Dar întrebarea mea e: când exact ați primit 
vestea? 

— De ce vă interesează? 

— S-ar putea să fie important. Știţi când aţi primit vestea că 
vrea să prescrie reclamaţia? Aţi primit o scrisoare de la 
judecătorie, sau un mail? Sau v-a sunat juristul? Sau v-a trimis 
un mail? 

— Nu, avocatul a fost cel care mi-a trimis o copie prin mail. 

Emelie se abţinu să-i spună că „avocatul” lui nu era deloc 
avocat. 

— Și când a fost asta? 

— Numai puţin, să verific. 


VP - 204 


Kevin își scoase telefonul spart și începu să scrolleze. 

— Pe 10 februarie am primit mailul. 

— Deci pe 10 februarie v-aţi dat seama că Philip nici măcar nu 
voia să se apere împotriva acuzațiilor dumneavoastră la 
tribunal. 

— Da. 

— Și cum v-aţi simţit? 

Kevin se uită din nou la ea. De fapt, n-ar fi trebuit să-l întrebe 
cum se simţea. Îl văzu cum împinge maxilarul în faţă și respiră 
pe nas ca să se controleze. 

— Îmi puneţi o grămadă de întrebări dubioase și apoi îmi daţi 
de înțeles că nu sunteți obligată să păstraţi secretul profesional. 
Vreau cel puţin zece milioane de coroane de la Philip Schale sau 
de la firma lui - cam asta aș vrea. Dar ce mă interesează pe 
mine e ce vrei dumneata, de fapt? 

Emelie simţi cum se cutremură. Avea impresia că i se prelinge 
un strop de sudoare pe frunte. Situaţia asta nu era deloc OK. 
Dacă mai făcea un pas în direcţia aia, avea să încalce regulile 
avocaţilor în așa hal, încât n-avea să mai pupe niciodată un loc 
în Barou, dacă cineva o dădea în vileag. 

Probabil că întrecuse oricum deja măsura. 

Trebuia să întrerupă întâlnirea. N-avea decât să zică ce-o vrea 
Magnus. 

Se ridică. 

— Îmi dau seama că nu e deloc plăcut să discutaţi despre 
asta. Dar cred că putem să ne oprim aici, mai am câteva 
întâlniri programate pentru azi. Vă sunt recunoscătoare că aţi 
putut să veniţi atât de repede. 

— Asta a fost tot? 

— Sper că nu v-am irosit timpul aiurea. S-ar putea să mai 
revin, nu se știe niciodată. 

Emelie apelă la cel mai oficial ton al ei, în timp ce deschise 
ușa cu un gest demonstrativ. 

Nu prea-i plăcea de propria persoană. 

e 

Puțin mai târziu era în drum spre Norrmalmstorg. Urma să se 
întâlnească cu Jan care cerceta apartamentul de pe 
Fatburgsgatan. 

Aerul curat îi făcea bine. Plimbările îi stimulau gândirea, la fel 
ca și călcatul bluzelor, joggingul sau antrenamentul de box de la 

sală, activităţi monotone care mobilizau totuși corpul și eliberau 
endorfinele. 

Diferite piste, diferite puncte care puteau sau nu să aibă 
legătură cu situaţia lui Philip. Trebuia să creeze o structură, un 
plan, un drum înainte. 

Kevin aflase că Philip voia ca pe 10 februarie să renunţe la 
apel. Philip dispăruse la scurt timp după acea dată. Era clar că 
tipul era furios pe Philip și, colac peste pupăză, povestea aia îl 
afectase și pe taică-său. Cât de gravă era situaţia cu tatăl - asta 
nu reușise să afle, dar ceva tot era. 

Apoi mai era și incidentul ăla de azi-noapte. Ce căutau ăia trei 
în apartamentul în care fusese ţinut ostatic, mai mult ca sigur, 
Philip? 

Și mesajul de pe Facebook de la iepurele albinos? Ce-o mai fi 
fost și asta? 

Și, în încheiere: când avea de gând s-o sune Teddy? 

Colaborarea asta forţată cu el nu funcţiona deloc bine. Teddy 
era arogant, enervant și părea să creadă că poate să rezolve 
singur cazul. Dar cine descoperise adresa apartamentului ăluia? 

Nici măcar n-a comentat nimic în legătură cu asta. Increzutul 
naibii. 


La pârnaie 


Tagg dispăruse din nou. Era la infirmerie pentru că avea 
sânge în urină. 

Teddy și Loke râdeau de viteza cu care se muta de la un 
departament la celălalt. Nu trecuseră nici două zile de când 
jeșise de la izolator, dar nu s-a putut abţine să nu fumeze nici 
măcar douăzeci și patru de ore. Când gardienilor le-a venit ideea 
spontană de-a face un control general de urină, Tagg a folosit 
vechiul truc: s-a tăiat la braţ în locul în care se îndoaie și a 
amestecat sângele cu urina. Nu i-au făcut și test pentru 
narcotice, ci l-au transportat la infirmerie unde a și rămas două 
zile pentru analize, a citit reviste de sport și pentru motociclişti 
și a putut să flirteze cu asistentele medicale. 

e 

Teddy făcu rezervare la sală. Împinse în afară mânerele 

aparatului pentru antrenarea umerilor, cu o mișcare bruscă și le 

aduse în poziţia inițială cât putu de încet. Nu lăsa greutăţile să 
se ciocnească niciodată, fiecare mișcare era perfect controlată 
și brațele îndoite la nouăzeci de grade, când reîncepu 
tracţiunea. Antrenarea mușchilor fusese mereu un sport tehnic, 
dar aici, la pârnaie, era și un sport enervant. Greutățile la liber 
erau interzise. La o sală de fitness obișnuită, Teddy ar fi ridicat 
cel puţin șaizeci și cinci de kilograme la același aparat, dar aici 
nu era permis nici asta. Penitenciarul stabilise o limită de 
treizeci de kilograme. 

Conform foii plastifiate care conţinea indicaţiile administraţiei 
penitenciarului referitoare la antrenamente și care era lipită cu 
scoci pe perete, antrenamentul cardio trebuia combinat cu 
exerciţii pentru dezvoltarea masei musculare care presupunea 
folosirea unui „pachet de greutăţi limitat”. În plus, trebuia folosit 
„un aparat fitness modern - care limitează o dezvoltare 
exagerată a masei musculare”. 

— Am înțeles că lumea se pune la punct aici, 
Nu-i așa? 

Era Sara. Azi avea părul prins în coadă și i se vedea tatuajul. 
Teddy îi observă pomeţii înalţi. Faţa ei iradia ceva serios și grav, 
ceea ce o făcea să pară onestă. 

Teddy nu mai vorbise cu ea de câteva zile, de când se 
întâlniseră în curtea penitenciarului. Şi atunci se furișase pe 
neobservate prin spatele lui. 

Se întreba dacă îl evitase cumva. El s-a uitat după ea, dara 
văzut-o doar de la distanță. Ceilalți băieți păreau s-o placă. 
Parcă nu încercase să-i influențeze atât de mult ca pe el. Il 
întrebase pe unul dintre gardienii cu vechime ce știa despre ea. 

— Nu prea multe, spuse acesta. Se pare că a început 
facultatea, așa că, dacă mă întrebi pe mine, peste vreo cinci ani 
o să fie mare hotshoť* aici, la pârnaie. Dar face treabă bună, se 
pare că s-a prins care-i șmenu' pe aici. 

— Are familie și din astea? 

— Nu cred, n-am văzut-o să aibă scaun pentru copil în 
mașină. 

Lui Teddy i-ar fi plăcut să-l întrebe mai multe, dar ceva îl făcu 
să se abţină. Niciodată nu era bine să te arăţi prea curios. 

Se șterse pe frunte cu tricoul și răspunse: 


A 


n închisoare. 


24 Smecheră (engl.). 

— AȘ putea să mă pun la punct și mai mult dacă m-ar lăsa să 
mă antrenez așa cum vreau eu. 

— Nu poţi să faci flotări cu cineva care îţi stă pe spate? 

— Nu cred, ce ar zice lumea? Am făcut de șase ori treizeci pe 
aparatul ăsta, zici că alerg suta de metri cu încetinitorul. Unii au 
primit chei de la aparatele astea și pot să le deblocheze. 

Ce prostii vorbea! Cei care aveau chei le primiseră de la 
gardieni precum Emma. Își aduse aminte că vorbise cu ea, fără 
să îi ceară părerea lui Tagg mai întâi. 

Mesajul era simplu. „Emma, vreau să-ţi zic că sunt 
recunoscător pentru tot ce-ai făcut pentru noi, dar gata, ajunge. 
Nu mai avem nevoie de nimic. Și nici lui Tagg să nu-i faci vreo 
favoare”. 

La început, a părut surprinsă, se uita cu ochi mari ca la 
personajele din manga. „S-a întâmplat ceva?” 

„Nu, nu s-a întâmplat nimic, ne bucurăm pentru tot ce-ai făcut 
pentru noi. Dar gata. ȘI, ţi-am zis, nu-l mai ajuta nici pe Tagg. Și 
nici pe Loke. O să vorbesc și cu ei”. 

e 

Azi Sara purta o cămaşă de gardian cu mâneci scurte. Insigna 
cu numele ei era fixată pe piept cu un arici. Pielea de pe 
antebrațele ei era curată și albă ca laptele. Teddy se întreba 
dacă nu stătea la soare că nu voia, sau din lipsă de timp liber. 

— Voiam doar să-ţi mulţumesc, spuse ea încet. Drăguţ din 
partea ta că ai vorbit cu Emma. 

— Nu-ţi face griji, spuse el, și făcu un pas spre ea, nu voia să 
audă cineva discuţia. 

Sara mirosea a păr proaspăt spălat. Teddy nu știa de ce 
fusese de acord să discute cu Emma, nu mai făcuse niciodată 
așa ceva, era împotriva principiilor lui. 

— Oricum, pot să-ţi spun că a rămas mască. Nu se aștepta ca 
tipul cel mai „pa” din secție să o roage să termine cu favorurile. 

— „Cel mai pa”? Teddy nu putu să se abţină să nu zâmbească 
la vorbele ei. 

— Sau să-ţi zic „căpetenia” nebunilor? 

Teddy izbucni în râs. 

— Nu te exprimi ca un criminalist în devenire, spuse el. 


— Nici tu nu te comporți ca un infractor. Și asta îmi place. 
KKK 

Philip ţinu strâns bucăţica de metal cu degetul mare și cel 
arătător și continuă să râcâie cu partea tăioasă în același loc. 
Ştia ce fel de suprafaţă râcâia - răpitorii lui așezaseră o bucată 
de furnir în capătul îngust al camerei. O văzuse deja în clipa în 
care Faţă-de-joker deschise ușa camerei pentru prima oară. 
Probabil c-o puseseră acolo ca să acopere o fereastră. Pipăi cu 
degetele până când dădu peste o suprafaţă mică mai dură și 
mai rece decât restul plăcii: floarea cuiului. Apoi urmări 
marginea plăcii cu degetele. În total, placa era prinsă în 
douăzeci și două de cuie. Trebuia să înceapă dintr-un capăt. 

Oare câte ore trecuseră de când a început să râcâie placa? 
Vreo patru, șase, încercă el să ghicească. Era o nebunie. Față- 
de-Joker îi dăduse un ultimatum și nu mai avea decât câteva ore 
până atunci. 

Ce naiba făcea și Patric? Ce era așa de greu de înțeles? Era un 
contract de cumpărare pentru un apartament. Philip avea 
nevoie de bani. 

Apoi își dădu seama de ceva. Poate că Patric intrase la 
bănuieli. In cazul ăsta nici vorbă să transfere banii, tocmai ca să 
aibă timp să-l localizeze. 

Placa de furnir era tare. Bucăţica lui de metal râcâia doar la 
suprafață, fără să pătrundă prea adânc în lemn. Dar continuă să 
râcâie și înclină metalul în așa fel încât să poată apăsa mai tare 
cu palma. Se sprijini de instrumentul lui și apăsă tot mai tare la 
fiecare scrijelire. 

Mișcări mici, încăpăţânate. 

e 

Reuși să scobească placa în jurul a trei cuie bătute la un 
interval de aproximativ douăzeci de centimetri. Și totuși, nu 
pătrundea nici pic de lumină în încăpere, iar asta îl îngrijora. 
Dacă ar fi existat o fereastră în spatele plăcii, ar fi trebuit să 
vadă deja o rază de lumină, chiar dacă scobiturile erau doar de 
câţiva milimetri. 

Incercă să scoată un cui cu degetele și apoi cu dinţii, ca să nu 
forțeze bucăţica de metal, dar nu reuși. Cuiul era bătut adânc. 

Continuă să scobească placa. Răcâi. Apăsă. Răzui. 

Incă trei cuie și ar fi trebuit să-și poată strecura degetele sub 
placa de furnir ca să vadă ce se află dincolo de ea. 

Din când în când se târî în genunchi până la ușă ca să tragă 
cu urechea. Trebuia să știe ce făceau ăia doi acolo afară ca să 
nu-l ia din nou prin surprindere. 

Lipi urechea de ușă. De cele mai multe ori nu auzi nimic, doar 
muzică în surdină. 

Dar de data asta reuși să distingă vocea lui Faţă-de-Joker. 

În schimb, nu auzi vocea celui sau a celor cu care vorbea. 
Sunetul era greu de perceput, ori celălalt tip vorbea foarte încet. 

— M-am săturat de povestea asta. Dacă nu-mi iau banii azi, 
se duce dracu' de tot, se plângea Joker. 

Cel cu vocea mai slabă vorbea probabil și mai încet, în orice 
caz, Philip nu reuși să distingă nimic. 

Faţă-de-joker răspunse: 

— Termină, în pizda mă-sii. De zece zile mă tot fuţi la cap cu 
asta. Dar, deocamdată, n-am văzut nicio coroană. Și, în plus, nu 
pot s-o lălăi la nesfârșit. Începe să mi se facă milă de băiatul 
ăsta. Să știi că nu se simte deloc bine de când i-am tăiat 
degetul. 

Celălalt bâigui ceva drept răspuns. 

— Dar nu tu tre’ să intri la el în fiecare zi. Chiar dacă îi dăm 
bulinele alea, se vede pe el că s-ar putea să clacheze și atunci 
ne-am lins pe bot de lovele. 

Din nou, vocea neclară. 

În clipa următoare, Faţă-de-Joker ridică tonul. 

— OK, OK. l-am dat zece ore. Mai are cinci. Știe dracu' ce 
facem dacă nu primim nimic. O termin eu, într-un fel sau altul. 

Apoi discuţia păru să dispară într-o altă cameră pentru că 
Philip nu mai auzi nimic. Oare o fi făcut Patric transferul? 
Strânse tare cu o mână bucăţica de metal. 

Câte cuie putea să mai scobească în cinci ore? 

* 

Pâinea crocantă a lui Dejan i se lipea de cerul gurii și nessul 
avea un gust oribil, și nu doar din cauză că n-avea nici pic de 
lapte. Teddy cercetă borcanul din faţa lui. Cafeaua expirase cu 
doi ani în urmă. 

Se gândi că ar trebui să-i contacteze cumva pe Emelie sau pe 
Magnus. Era deja după-masă. Dar pe de altă parte se culcase 
abia la șase dimineaţa și nu era vina lui că fusese nevoit să-și 
facă telefonul terci pentru ca tipii ăia să nu pună mâna pe el. 

Avea să facă rost de un telefon, în curând. Se gândi fără să vrea 
la întâmplările din noaptea precedentă. 

— Putem să stăm puţin de vorbă? 

Cassandra se opri din dezbrăcat. Sutienul ei zăcea pe 
canapea. 

— Sigur, ce vrei să-ți zic eu? 

— Nimic, vreau doar să răspunzi la câteva întrebări. 

Teddy îi întinse sutienul. 

— Pune-ţi asta. 

Avea sânii mici și i se zgribulise pielea. 

— Cum te cheamă, de fapt? 

— Baby Belle. 

— Fuck that, cum te cheamă pe bune? 

Îi întinse și bluza și-i făcu semn să se îmbrace. 

— Aici aşa mă cheamă, mistah. Dar tu zici cum vrei. 

— OK, atunci îţi zic Cassandra. Eşti prea tânără. N-ar trebui să 
te ocupi cu așa ceva. 

— Mistah? Sunt numai pentru tine. Sunt aproape virgină. 
Numai pentru tine. 

— Ai pașaportul la tine? 

— Nu. 

— De unde ești? 

— Edo. Iţi plac negresele? 

— Unde e Edo? 

— Lângă Benin, Nigeria. 

— Părinţii tăi știu unde ești? 

— De ce întrebi? 

— Sunt curios. Auzi, îți mai dau două mii dacă mă lași să-ți 
pun câteva întrebări. 

— Nu, nu cred că se poate. 

— Opt mii, atunci. Poţi să-i păstrezi pentru tine sau să-i zici 
individului care te așteaptă acolo, jos, că am făcut-o pe la spate. 
Faci cum vrei. 

Teddy flutură banii în faţa ei. Șaisprezece bancnote de cinci 
sute. Tipa se întreba sigur ce fel de hram purta acesta. 

Dar nu plecă, ceea ce însemna că nu-l luase drept poliţist. Și 
opt mii erau opt mii, și-n plus, ar fi primit bani pentru un futai 
care nici nu se consumase. Probabil că-i confiscaseră pașaportul 
și trebuia să-l răscumpere cu câteva sute de mii. Așa făceau de 

obicei. Dar afacerea pe care el i-o oferea nu era deloc proastă. 
Era cam cât ar fi câștigat cu un a//-nighter. 

Fata nu era foarte machiată, dar nici nu avea nevoie - pielea 
ei era tânără și netedă, în afară de un punct de pe frunte, în 
partea stângă, unde avea un coș mic. Se uita la el cu niște ochi 
nedumeriţi, de parcă ar fi așteptat în continuare să se dezbrace 
și să facă același lucru pe care-l făcuseră probabil toţi bărbații 
pe care-i cunoscuse până în clipa aceea în Suedia. In același 
timp, se mai citea ceva în privirea ei. Frica. 

Nu spuse nimic, luă doar banii de la el și-i îndesă în buzunarul 
interior al hainei. 

— Acum trebuie să răspunzi la tot ce te întreb, îi spuse el. Te- 
ai întâlnit cu vreun client pe Fatbursgatan în ultima vreme? 

— Pare rău, mistah. Nu știu. Eu nu știe străzile. 

— Te-ai întâlnit cu vreun Chamon Hanna sau Daniel Baylan? 

— Eu nu știe, nu cunoaște numele la client. 

— Cât lucrezi? 

— Eu specială, mistah, eu foarte tânără. Face aproape out 
calls numai. 

— Cine-i ăla din mașină? 

— Şoferul meu. Eu zice Adia. 

— Cine a răspuns când am sunat la numărul tău? 

— Eu zice Big Mama, sau Sister, ea grijă de mine. 

— Și ea unde e? 

— Nu știe, ea locuiește tot în casă. 

N-avea niciun rost. Fata nu știa sau nu voia să știe nimic. 
Poate că era doar șireată, doar îi luase banii. 

In clipa aceea, îi veni o idee. 

— Așteaptă-mă aici, spuse el, și se ridică. 

In bucătăria lui Dejan avea două mape cu toate documentele 
pe care le primise de la Emelie. Listele cu apelurile telefonice și 
cuplările la antenele operatorilor, articolele despre plângerea 
depusă împotriva lui Philip de Kevin și câteva alte hârtii. 

Scoase lista cu apelurile. Căută numărul cu degetul. 0736- 
474894. Coloană după coloană. Pagină după pagină, date, ore, 
combinaţii de cifre. Apeluri făcute, apeluri primite, apeluri 
ratate, sms-uri primite, sms-uri trimise și așa mai departe. 

O auzi pe Cassandra mișcându-se pe canapea. 

Atunci îl găsi. 0736-474894. Nu era nici Chamon Hanna, nici 
Daniel Baylan cel care o sunase pe Cassandra. Fusese sunată de 
pe telefonul lui Philip. 

Continuă să urmărească lista cu degetul. 

Philip n-o sunase doar o dată. Teddy găsi numărul în șase zile 
diferite, ultima oară, pe 12 februarie. 

Scoase și lista cu conectările la antene. Parcurse datele și la 
orele la care fuseseră făcute apelurile, urmări coloanele și 
rândurile. 

Găsi numărul și acolo. 

De fiecare dată când o sunase pe Cassandra, telefonul lui 
Philip se aflase în zona Fatburgsgatan. 

Teddy intră din nou la ea. 

— Te-ai întâlnit vreodată cu un tip pe nume Philip? 

— Eu zice deja, mistah, nu cunoaște nume la client. Ei nu 
spune la mine. 

— Vezi că ţi-am dat bani să răspunzi. 

— Încerc. Promit. 

— OK. Atunci vreau să știu dacă ai mai vorbit cu cineva 
despre unul pe nume Philip. 

— Nu știu. 

Teddy se săturase. Tipa asta încerca să-l prostească. 

— Gata, îmi iau banii înapoi. 

Expresia de pe faţa Cassandrei se schimbă. Nu-i mai păsa ce 
putea să facă cu ea, se temea mai mult c-o să rămână fără 
bancnotele de cinci sute. 

— OK, mistah. Da, întrebat la mine de un Philip. Ca tu. 

— Cine? 

— Nu prea amintesc. Fugit după mine pe stradă, acum câteva 
săptămâni. Celălalt tot așa, pe calculator, cam tot atunci. 

— Cine era femeia de pe stradă? 

— Eu nu știe. Nu văzut niciodată. 

— Și pe calculator cum te-au contactat? 

— Prin chat. 

— Și o cunoști pe persoana aia? 

— Nu. 

— Așteaptă aici, mă duc să iau laptopul și ne uitam la niște 
poze. 

Se ridică și se duse în bucătărie. 

In clipa aceea auzi un zgomot. 

Apoi auzi ușa trântindu-se. 

Teddy se năpusti spre camera de zi. 

Cassandra dispăruse. 

Deschise ușa, alergă după ea, îi auzi pașii în casa scărilor. Dar 
era prea târziu. Privi pe geam și o văzu sărind pe bancheta din 
spate a Volvo-ului cel vechi. Era prea întuneric ca să 
deslușească numerele de înmatriculare. 

e 

Teddy se aşeză pe acelaşi loc unde stătuse de vorbă cu 
Cassandra în noaptea precedentă. O femeie și încă cineva o 
întrebase de Philip. Era singurul indiciu concret pe care-l avea în 
momentul de față. 

Și totuși, ceva îi suna fals, ceva lipsea din imaginea completă. 
O simţea instinctiv, poate din experienţă, din cauza vieții pe 
care hotărâse s-o lase în urmă. 

Işi dădu seama dintr-odată ce i se păruse ciudat, ce nu-i părea 
în regulă - bănuia unde îl ţineau ostatic pe Philip, cu toate că nu 
știa ce legătură avea cu apartamentul de pe Fatbursgatan. Dar 
poate că acum găsise răspunsul. 

Știa cu cine trebuia să se întâlnească. 

Un vechi amic de la pârnaie. 

Sună și comandă un taxi. 

* 

Pe podeaua din hol se vedea ceva ce semăna cu o rolă de 
folie de aluminiu. 

— Ai mare grijă cum calci pe acolo, spuse Jan care o 
întâmpină la ușă. 

Nici acum nu știa care era numele lui de familie, chiar dacă 
vorbise cu el la telefon de mai multe ori după întâlnirea aceea 
de ieri. 

Era îmbrăcat mai lejer decât ultima oară când l-a văzut, purta 
o geacă de fleece închisă la culoare, pantaloni negri cu 
buzunare laterale și același model de bocanci ca Johnny 
Swanell. Singura diferenţă era că Jan avea niște pungi albastre 
de protecţie pe bocanci. 

— Draga mea, eu încerc să găsesc urme de pantofi aici, nu 
vezi? 

Jan Anonimul stătea cu picioarele depărtate în spatele foliei 
netezite. Îi întinse pungi de protecţie și ei. 

— Pune-ţi chestiile alea. N-ai mai văzut cum se adună 
probele? 

— Sincer, nu. _ 

— Păi, am fost la apartamentul lui Philip de pe Ostermalm, dar 
n-am rezolvat mare lucru, în schimb aici am găsit o grămadă de 
chestii interesante. Și asta în doar o oră. Dar n-ai putea să-mi 
povestești mai întâi ce s-a întâmplat aici azi-noapte? 

Stăteau tot în hol. Emelie îi povesti repede ce s-a întâmplat. 

Se gândi din nou la faptul că Teddy se abținuse în mod 
conștient. 

Jan Nepoliticosul o conduse în camera de zi. 

— Stai jos undeva și nu atinge nimic. Tu și Nazdan ăla ați 
tropăit aici mai ceva ca o turmă de elefanți. 

— Il cheamă Najdan și i se spune Teddy. 

— Bine, bine, dar puteaţi să fiți și voi mai atenţi, cercetarea 
locului crimei și împiedicarea contaminării sunt printre principiile 
de bază. De ce nu ne-aţi sunat imediat? 

— Pentru că era miezul nopții. 

Jan o ignoră și arătă spre un aparat aflat pe podea. Arăta ca o 
mașină de scris mai mare pentru folosit acasă, din plastic gri- 
deschis, cu câteva butoane în faţă și un fel de deschizătură cu 
ușă glisantă în partea de jos. 

— Ştii ce-i asta? 

— Habar nu am, spuse Emelie. 

— E un Rapid Hit 200, ultimul model din State. Nici măcar 
Rikskrim-ul?> n-are așa ceva. 

— Și ce face? Rezolvă cazuri de răpire? 

— Da, poate să facă și asta. E un laborator portabil pentru 
ADN uman. Conceput special ca să poată fi folosit la locul faptei 
de personal fără educaţie superioară în criminalistică, ca, de 
pildă, niște anchetatori obișnuiți, sau chiar și angajaţi de la firme 
de pază și securitate, ca și mine. L-am primit acum două 
săptămâni. Over there îl folosesc de vreo jumătate de an. 

— Și ce se poate analiza cu el? 

— Păi, ADN-ul uman analizabil e împărţit în trei categorii, în 
funcţie de calitate. Când recoltezi probe din gura cuiva cu un 
beţișor de urechi, o să ai de-a face cu o grămadă de salivă. 
Intregul proces e gândit în așa fel încât să putem introduce 

probele respectivului în registru. Şi durează cam două ore până 
primeşti rezultatele. Dar când facem cercetări la fața locului, 
lucrăm aproape tot timpul cu celelalte două categorii, cu 
probele ADN mai puţin bune sau cu cele mai proaste. 

— Și aici ce aţi gasit? 

— Lasă-mă să-ţi explic. Urmele mai puţin bune le găsești sub 
formă de secreţii pe diverse obiecte, poate fi sânge, salivă sau 
spermă. Nu sunt prelevate direct de la om, așa că e vorba de 
cantităţi destul de mici. Sau poate fi vorba de urme de mucus 
sau de fire de păr. Dar în cazuri din astea te poţi considera chiar 
norocos, nu mulţi lasă în urmă așa ceva la locul faptei. SKL are 
nevoie de o săptămână, poate mai mult, ca să cupleze ADN-ul 
cu o persoană. lar despre ultima categorie nici nu merită să 
discutăm, astea se cheamă LCN, Low Copy Number, doar niște 
mitocondrii: celule de piele de pe o bluză, particule de pe scalp 
găsite pe o pernă, urme de grăsime de pe palma cuiva pe un 
telefon mobil. În cazuri din astea așteptăm câteva săptămâni, 
uneori luni întregi pentru că probele se trimit în Anglia și așa 
mai departe. Dar cu mașinăria asta putem să rezolvăm tot ce 
înseamnă urme de secreţii în - abracadabra! - nouăzeci de 
minute. Le rezolvăm și pe alea, LCN, dar nu întotdeauna. 

— Și ce ai recoltat? 

— Am găsit urme la baie, destul de multe chiar. Pe gresie, pe 
colacul veceului, pe chiuvetă. Suprafeţe bune, netede. Apoi m- 
am uitat prin living, la pat, bibliotecă, măsuţă. In bucătărie n-am 
apucat să intru. Tocmai am terminat de analizat urmele din 
baie. Am găsit o grămadă de la Philip. 

— Doar de la el? 

— In baie, da. 

Cei doi intrară în bucătărie. Jan se lăsă pe vine și deschise o 
mapă. Își puse o pereche de mănuși de latex și scoase un 
beţișor lung care semăna cu cele pe care Emelie le folosea ca 
să-și curețe urechile, doar că acesta era învelit în vată doar într- 
un capăt. Jan se aplecă peste chiuvetă și atinse robinetul cu 
vârful învelit. Apoi mai scoase un beţișor din buzunarul de la 
piept, scoase folia protectoare și continuă să caute urme 
invizibile pentru ochii lui Emelie. 

După ce termină de adunat probe, Jan așeză bețișoarele într- 
un recipient de plastic și înșurubă capacul. Când adună șase 
recipiente, intră în camera de zi și deschise ușița din aparatul 


VP - 216 


RapidHit. Introduse beţișor după beţișor în compartimente 
diferite. 

— O să-i ia între patruzeci și nouăzeci de minute până găsește 
ceva. 

— Și ce-o să vezi? 

— Păi, când termină de analizat ADN-ul, o să-mi dau seama 
dacă există suficient material de comparat cu registrul. 

— Care registru? 

— Am acces la registrul poliţiei, mai nou colectează probe de 
la toţi cei care sunt suspectaţi de vreo infracţiune care poate da 
pedeapsa cu închisoarea. În plus, am și registrul cu diverse 
locuri în care a avut loc o crimă și cel cu infractori condamnați. 

— De unde ai făcut rost de așa ceva? 

— Despre asta discutăm altă dată. 

Jan se duse în hol. Același procedeu, se lăsă pe vine și cercetă 
întreaga încăpere. Din când în când scoase o lupă și se uită la 
ceva, la clanţa ușii, la un șomoiog de praf de pe podea, la 
oglinda sprijinită de perete. Emelie nu se putea decide dacă i se 
părea o scenă din CS/, sau ceva mai degrabă demodat. 

Își aduse aminte de obiectele pe care le găsiseră în coșul de 
hârtii și pe podea în noaptea precedentă. 

— Merită verificat, ce zici? spuse ea și împrăștie cu grijă totul 
pe măsuţa de cafea. Ambalajul de la guma de mestecat, două 
bonuri fiscale de la o firmă de taximetrie, pliantele, banda 
adezivă mototolită, ambalajul de la pateurile Gorby. Puse pe 
masă și pachetul de ţigări, sticla de whisky, bricheta, pachetul 
de prezervative, folia de Zoloft și cătușele. 

Pentru prima dată, Jan Cel Amabil părea mai bine dispus. 

— Astea sunt delicatese pentru unul ca mine. 

începu să inspecteze obiectele, le ridică spre lumină, le 
cercetă cu lupa, le șterse cu beţișorul. 

Lui Emelie îi sună telefonul. Era numărul lui Magnus. 

— Banca și Carl-Johan au verificat semnătura de pe acordul 
de transfer și e autentică, e semnătura lui Philip, spuse imediat 
Magnus, fără a aștepta să-i răspundă. 

Emelie se duse în camera de zi și vorbi pe un ton mai scăzut. 

— Și vânzătorul cine e? 

— Bună întrebare, am verificat așa, mai în grabă, numele 
vânzătorului și, din câte văd, nu locuiește nicio persoană cu 
numele ăla la adresa cu pricina. E un contract fals. 

— Și cum o să facă cu transferul ăla? 

Magnus oftă. 

— l-am recomandat lui Carl-Johan să mai aștepte o zi. 
Răpitorii n-au de unde să știe cât de rapid reacționează Patric și 
nici cât de repede se poate efectua un transfer de șaisprezece 
milioane într-un cont thailandez. N-o să-i facă niciun rău până 
mâine. Intre timp, n-au decât să aștepte confirmarea din partea 
lui Patric. 

— Și mâine? Mâine ce face? 

— Asta o să aflăm atunci. la-o ușurel, Emelie. 

Nu mai întrebă nimic despre asta. In schimb, vorbiră despre 
altele. Dar așteptă ca Jan să termine cu cercetările. 

Trebuiau să verifice neapărat dacă Kevin sau Jarl Poljonen 
erau implicaţi într-un fel sau altul în răpirea lui Philip. Magnus 
urma să verifice câteva lucruri legate de tatăl lui Kevin. În ceea 
ce-l privea pe Jarl Poljonen, bărbatul pe al cărui nume figura 
apartamentul de pe Fatbursgatan, cei de la Redwood aflaseră 
deja că fusese condamnat de două ori la pedepse cu 
închisoarea. În 1998 primise trei ani pentru un raport financiar 
fraudulos și în 2003, un an pentru administrare de bani furați. 
Avea patruzeci și opt de ani și trăia pe banii statului de douăzeci 
de ani pentru că, spunea el, își distrusese spatele pe un șantier 
când avea douăzeci și opt de ani. Jarl era un escroc înnăscut. 

Trebuiau să dea de el neapărat. Era prioritatea lor cea mai 
mare. 

La final, Magnus și Emelie stătură puţin de vorbă și despre 
apartament, și Emelie îl întrebă dacă a vorbit cu familia. 

— Poate știu că a folosit garsoniera asta mai demult. Sau 
vreun amic de-al lui... 

— Da, am discutat cu Carl-Johan. Zicea că o s-o întrebe și pe 
Titti. Dacă îl găsim și pe tipul care a locuit în apartament, putem 
spune că am rezolvat ceva pe ziua asta. 

Emelie îl văzu pe Jan care intră în camera de zi gesticulând. 

— Trebuie să închid, Jan vrea să-mi arate ceva. 

Jan spuse: 

— Am primit rezultatele probelor, atât pentru cele din 
bucătărie, cât și pentru ce ai adunat tu astă-noapte. Dar înainte 
de-a ne uita la ele, vreau să-ţi arăt ceva interesant pe hol. 

* 


Teddy coborî în stație la Alby. 

Nu era zona lui, dar se afla în partea bună a orașului, își 
amintea că a mai fost pe acolo, de câteva ori chiar, cu mulți ani 
în urmă, împreună cu Dejan și cu Alex și cu încă cineva. 

Alby Svarta Lotets Bar & Restaurant era un pub clasic 
decăzut. Genul de loc în care se simţea în siguranţă. Se gândi la 
birourile luxoase de la Leijon, cu vederi panoramice demne de 
reviste de design, unde până și butoanele de la lifturi îți sugerau 
lux și exuberanţă. Cu toate astea, era doar de suprafaţă. Se 
întreba dacă oamenii ăia erau buni la ceva cu adevărat. Ca 
Emelie, de pildă, care încerca să facă pe tartorița cu el, dar 
uitase să verifice iPad-ul lui Philip. 

Teddy aruncă o privire prin localul pe jumătate gol. Amicul lui 
nu părea să fi ajuns încă. Ceea ce nu era deloc ciudat, doar îl 
sunase în ultima secundă. 

Urma să se întâlnească cu Loke Odenson. 

Pe tavan și pe pereți atârnau steguleţe și fulare aparţinând 
diverselor echipe de fotbal din Stockholm, AIK, Hammarby și 
Djurgården. Pe cel mai la vedere loc, deasupra tejghelei, se 
vedea emblema roșie a celor de la Syrianska FC. Teddy putea să 
ghicească cine era proprietarul localului. La bar se vedea un 
singur barman ștergând niște pahare și în spatele lui atârna un 
televizor. Se transmitea un meci din La Liga. In fundul localului 
se vedeau obișnuitele automate Jack Vegas, care făceau parte 
obligatoriu din amenajarea pub-urilor de genul ăsta din Suedia. 
Privirea unui client singuratic părea hipnotizată de butoanele 
care urmau să-l curețe de toţi banii, înainte ca ziua să se 
termine. Era ca și când te-ai fi uitat la un zombie. Teddy vedea 
suporturi mici cu broșuri intitulate „Adevăruri și mituri despre 
jocurile de noroc”, publicate de una dintre firmele de jocuri de 
noroc ale statului suedez. Văzuse pliantele acelea și la 
închisoare. Statul se prefăcea că încearcă să reducă efectele 
jocurilor de noroc, timp în care câștiga miliarde pe seama 
amărâţilor care erau dependenţi de așa ceva. 

Teddy se duse să se așeze la o masă. Piciorul lui atingea 
dosul mesei. Era prea înalt și simțea că genunchii i se lipesc de 
gume de mestecat vechi, lipite sub masă. Apucă una din 
broșurile celor de la Svenska Spel cu gândul s-o răsfoiască până 
când sosea prietenul lui. 

„Jocurile de noroc sunt des întâlnite la vârste cuprinse între 18 
și 24 ani. În ceea ce privește această categorie de vârstă, în 


VP - 219 


ultimul deceniu, problemele cauzate de dependenţa de jocurile 
de noroc s-au dublat”. 

Teddy se gândi la cum era în închisorile prin care trecuse, în 
care douăzeci sau chiar cincizeci la sută dintre deţinuţi erau 
dependenți de astfel de jocuri. 

„Misiunea noastră este de a lua măsuri preventive pentru a 
neutraliza problemele cauzate de jocurile de noroc”. 

Ciudat, își spuse în gând Teddy, atunci de ce ploua cu 
automate Vegas tocmai în cartierele care erau expuse la astfel 
de probleme? Conform statisticilor din ziarele ultimilor ani, 
zonele în care se aflau cele mai multe spelunci cu jocuri de 
noroc erau Botkyrka și Stromstad, unde, de fapt, oamenii ăia 
săraci ar fi avut nevoie de ultimii lor bănuți pentru altceva. 

* 

Ușa se deschise și Loke intră în pub. Începu să râdă când îl 
văzu pe Teddy și îl strânse cât putu de tare în brațe. 

— Salvatorul meu! Cât a trecut de când nu ne-am văzut? Trei 
ani? 

— Cred că da. 

— De cât timp ai ieșit? 

— De patru săptămâni. 

— Și nu m-ai chemat și tu la un chef de liberare? 

— Asta pentru că n-am dat niciun chef. 

Cei doi se așezară. Genunchii lui Teddy atinseră din nou 
gumele de mestecat fosilizate. Loke purta barbă și un pandantiv 
imens cu ciocanul lui Tor. Cei care nu-l cunoșteau pe Odenson l- 
ar fi luat drept un skinhead inveterat, mai ales că numele și 
prenumele lui se potriveau la perfecţie unui „arian” care avea 
un faiblesse pentru Valhalla și sărbătorile precreștine. În plus, îi 
plăceau pantalonii închiși la culoare, bocancii grosolani și negri 
și hainele de piele lungi până la glezne. Dar Teddy știa că toată 
costumaţia asta n-avea nimic de-a face cu idioțeniile naziștilor, 
ci făcea parte, pur și simplu, din personalitatea lui Loke - un 
hacker pierdut în spaţiu care adora Stăpânul Inelelor și jocurile 
avansate pe calculator. 

— Ce mai faci tu? îl întrebă el. 

— Lucrez în domeniul siguranţei datelor, rânji Loke. În viaţa 
asta trebuie să alegi de partea cui vrei să fii. Am trecut în tabăra 
Satanei. Și Satana plătește bine, am pus deoparte chiar și de 
pensie privată și nu trebuie să-mi încrucișez labele din cauză că 

am gura prea mare. Oamenii ăștia mă respectă, chiar dacă sunt 
nesimţit. Și o să am un copil. 

Pensie privată, se gândi Teddy. Aș vrea și eu așa ceva. 

— O să ai un copil? Felicitări. 

— Mersi. 

— Când? 

— În iulie. 

— Mamă, ce mişto. Știţi și ce e? 

— Da, e băiat. 

— Ai vreun nume deja? 

— Da, eu am propus Hugin sau Munin. 

— Dar Hulk ce are? 

— Ce vorbeşti? 

— Mă gândeam la filmul ăla, Avengers, cu Thor și Loke și 
tribul Åsa. Și Hulk. 

— Habar nu ai de nimic. Hugin și Munin au fost corbii lui 
Oden, nu personaje într-un film american de căcat. 

— Dar tu n-ai auzit că „Hugin și Munin au zburat prin toată 
lumea, în lung și-n lat, în fiecare dimineaţă”? Poate or fi fost și în 
SUA. 

— Nu ești normal. Ce tot zici acolo? 

— i-am citat din „Edda”. 

Ochii lui Loke sclipeau. Părea că îl cercetează pe Teddy. Era 
exact așa de nesimțit cum spunea, chiar dacă trecuse dintr-o 
tabără în alta. 

Continuară să discute un timp despre nimicuri. Făcură schimb 
de experienţe în ceea ce privea viaţa în afara zidurilor, chiar 
dacă asta însemna cu totul altceva pentru Loke care stătuse 
după gratii doar opt luni. Discutară despre prieteni comuni de la 
închisoare, locuri de muncă posibile și gustul primei beri de 
după eliberare. 

Teddy împinse în lături paharul gol. 

— AŞ avea nevoie de puţin ajutor, spuse. Dar nu vreau să 
vorbesc aici. Vrei să ne plimbăm puţin? 

Afară era o vreme mizerabilă. 

Ploaie amestecată cu zăpadă. 

* 

În camera de zi, bărbatul de la Redwood lucra în continuare la 

laptopul lui. Uneori vorbea încet la telefon, alteori părea că 

ațipește. Carl-Johan tot nu știa încă dacă tipul se numea Jesper 
sau Jens sau ceva asemănător. 

Unii habar n-aveau ce însemna un nume clasic suedez, un 
nume care suna la fel de mai multe generații. Pe tatăl lui Carl- 
Johan îl chema Carl-Philip și pe tatăl acestuia, Carl-Johan. lar pe 
străbunicul lui, Carl-Fredrik Philip Schale. 

Tocmai oamenii de genul ăsta, cei care habar n-aveau de 
valorile adevărate, erau cei care se bucurau de necazul altora. 
Aceiași oameni cărora le plăcea la nebunie să invadeze viața 
privată a celorlalţi și să consume ziarele și revistele care l-au 
adus pe Philip în situaţia aceasta. Oameni care făceau liste cu 
persoanele care făcuseră carieră, oameni care ușurau treaba 
criminalilor și deschideau ușa în faţa lor. 

Se gândi dacă persoana aceea fusese adusă acolo mai mult 
de dragul lui Titti. Nevasta lui stătea mai mult în pat sau în 
camera în care se afla biblioteca. Bea ceai, încerca să se uite la 
televizorul ei mic, își lua tabletele. Din când în când făcea câte o 
plimbare în frigul de afară. Avea nevoie să scape de toată 
situaţia aia, să respire, îi spuse ea. 

Și totuși, îi părea bine că aveau pe cineva acolo. Nu voia să 
rămână singur cu ea acum. 

Se întreba ce făcea Magnus, de fapt. Fiul lor dispăruse de mai 
mult de o săptămână. Fusese cea mai oribilă săptămână din 
viaţa lui și aparent, nici Magnus, nici Redwood nu găsiseră nicio 
soluţie. 

e 

Titti stătea cu pătura ridicată până la bărbie pe canapeaua din 
bibliotecă. O primise cadou când împlinise cincizeci de ani de la 
niște prieteni buni, era puţin scămoșată, dar, având în vedere că 
zăcuse pe un fotoliu sau o canapea în ultimii opt ani fără să o 
folosească cineva, părea destul de intactă. 

Carl-Johan se postă în cadrul ușii. 

— Nu vrei ceva de mâncare? _ 

Titti alunecă pe spătarul canapelei. li aducea aminte de 
Caroline când era mai mică, ea obișnuia să stea așa pe canapea 
când se uitau la televizor, pe vremea când încă stătea acasă. 

— N-am poftă de mâncare. 

— Înţeleg, dar cred că ar fi mai bine să... 

— Te-a sunat Magnus? Mai știm ceva? 

— Nu, dar ne-a recomandat să nu-l lăsăm pe Patric să 
transfere banii azi. 

— Și îndrăznim să facem asta? oftă ea. 

— Cred că da. Conform spuselor lui Magnus, tipii ăia habar nu 
au cât durează un transfer din ăsta. Se pare că habar nu au cum 
funcționează sistemul de securitate al băncilor. 

Titti întoarse capul. O auzi cum începe să plângă. Totuși, se 
bucura că nu făcuse o criză și nu începuse să dea în el sau să-l 
zgârie. 

— Și Emelie s-a întâlnit cu Kevin Andersson, spuse el. Se pare 
c-a aflat despre reacţia lui Philip la reclamaţia aia a lui 
prostească în jur de 10 februarie. 

— La câteva zile înainte să dispară Philip? 

— Exact. Așa că Magnus. i-a rugat pe băieţii de la Redwood să- 
| urmărească pe Kevin ăsta și să-l verifice pe îndelete. 

— Și? 

— Nimic deocamdată. A aflat despre chestia asta acum 
câteva ore. 

Titti se lăsă și mai jos pe canapea. Nu mai plângea la fel de 
mult ca în primele zile, dar tenul ei își pierduse luminozitatea și 
părea aproape transparent. Avea părul nepieptănat și i se 
vedeau rădăcinile nevopsite. Carl-Johan își dădu seama că nu-i 
văzuse niciodată culoarea naturală a părului. 

Se gândi la cum arăta când s-au căsătorit, cu părul ridicat 
într-un coc complicat, împodobit cu o coronițţă, care îi scotea în 
evidenţă gâtul subţire și frumos. 

Ceremonia se ţinuse în capela din Djursholm și cina avusese 
loc la Grand Hôtel, la Vintertrădgârden. Viaţa părea simplă, 
chiar dacă tatăl lui Titti nu era încântat că-l cunoscuse tocmai pe 
el. 

Carl-Johan fusese director la Lucrum și totul mergea perfect, 
chiar dacă nu dăduse încă lovitura. Dar cumva Titti rămăsese 
gravidă cu Philip și au fost nevoiţi să se căsătorească. Dar nu 
era ca și când n-ar fi vrut să se căsătorească. Catharina 
Adlercreutz, cum se numea ea pe atunci, era o partidă bună. 
Provenea dintr-o familie nobilă și tatăl ei deţinea niște 
proprietăți imense în Scania. lar Titti era veselă, frumușică și se 
învârtea prin aceleași cercuri ca și el. Dar își aduse aminte că se 
gândea încă de pe atunci la cum avea să arate viața lor peste 
zece ani. 

Fusese naiv, astăzi știa că a iubi și a fi îndrăgostit presupunea 
mai mult decât o inimă fremătătoare și un cap înfierbântat. 
Uneori oamenii puteau percepe iubirea pe care o simțeau chiar 
ca pe ceva ameninţător. 

— Ceva nou? întrebă Titti. 

— Nu, nimic. 

Carl-Johan nu spuse nimic despre garsoniera găsită de Teddy 
și Emelie și verificată de cei de la Redwood. Nu spuse nimic 
despre bărbaţii cu care se bătuse Teddy. Nici despre ce-i 
povestise Magnus despre restul păţaniilor lui Teddy din noaptea 
precedentă. Se pare că Teddy abia îi sunase. 

— Am sunat-o pe Caroline, spuse Titti abrupt. Sau, mă rog, i- 
am trimis un mail și m-a sunat ea pe mine. 

— De ce, ce treabă are ea cu chestia asta? 

— Voiam să văd dacă e bine și i-am zis să vină aici. 

— Dar de ce? 

— Pentru că e fiica noastră și sora lui Philip. Trebuie să știe ce 
se întâmplă. Vreau s-o știu lângă mine, nu mă simt bine, nu 
vezi? 

— Când vine? 

ia Acum. 

In aceeași secundă, Carl-Johan auzi soneria. 

e 

El, Mama și Caroline se așezară în camera de zi. | se părea 
ciudat, chiar și Mama se ridicase în capul oaselor. Carl-Johan se 
întreba de ce o sunase pe Caroline. Poate că era adevărat ce-i 
spusese, că voia să-i știe pe ai ei lângă ea acum când Philip nu 
era de găsit. Și acum că fiica lui era aici, se bucura s-o vadă. 

Se ținuseră în braţe îndelung pe hol, înainte să-i povestească 
ce s-a întâmplat. Dar se părea că Titti îi spusese deja ceva, chiar 
dacă negase asta de față cu el. Caroline părea îngrijorată când i- 
a salutat. 

— Dar nu știm nimic sigur, concluziona el după ce-i povesti pe 
scurt ce se întâmplase cu Philip. În cel mai bun caz, i-a venit o 
idee nebunească și s-a gândit să se retragă un timp. Nu c-aș ști 
de ce. 

Caroline își dădu bretonul de pe frunte. Avea părul mai închis 
la culoare decât în copilărie. Părea obosită, avea cearcăne sub 
ochi și Carl-Johan avu impresia că arăta mai bătrână decât era. 
Purta un cardigan verde tricotat și o pereche de jeanși lăbărţaţi. 

Cam același stil care-i plăcea și când stătea cu ei. Arăta ca o 
cercetașă încă de pe vremea aceea și era interesată de 
protecția mediului. Poate nu era surprinzător că dăduse la 
Științele Naturii. Din câte știa el, tocmai își făcea doctoratul la o 
universitate din Marea Britanie în ceva ce se numea 
sustenabilitate. Făcea diverse experimente. 

Conform părerii lui Carl-Johan, oamenii stilaţi n-aveau nevoie 
de interesele acelea speciale. El însuși încercase să-și educe 
copiii conform cu două principii simple: etichetă și disciplină. Cu 
prima puteai să reușești în orice situaţie din viaţă, atât timp cât 
știai cum să te comporțţi. N-aveai cum să te simţi nelalocul tău. 
Cealaltă calitate îţi oferea succes pe plan economic, dacă 
puneai osul la treabă, aveai succesul asigurat. Stabilitate socială 
și succes pe plan economic - ce altceva puteai să mai pretinzi? 
Nu exista loc pentru interese muzicale sau artistice exagerate, 
nici pentru activităţi sportive care să necesite prea mult timp, cu 
excepţia tenisului și a echitaţiei. Sub nicio formă nu le-ar fi 
permis să fie implicaţi în activităţi suspicioase precum politica, 
backpackingul sau skateboard-ul. 

Așa ceva nu se făcea, pur și simplu, o persoană prea 
absorbită de un anumit subiect își pierdea conexiunile sociale. 

Și mai exista un motiv mai profund pe care Carl-Johan nu prea 
putea să-l identifice. Riscul gândirii alambicate, al unui interes 
prea adânc pentru ceva putea duce la o perspectivă obscură, 
ciudată asupra lumii, la punerea lucrurilor sub semnul întrebării 
- ceea ce n-avea niciun rost. 

Caroline nu era chiar în zona de pericol, dar uneori Carl-Johan 
avea dubiile lui. 

Repetă ce-i spusese deja: 

— Deci, până acum, toate indică o răpire. Dar sperăm - 
suntem nevoiţi să sperăm - că nu vrea să ia legătura cu noi, și 
atât. 

— Ca mine, vrei să zici? 

— Dar tu nu refuzi să iei legătura cu noi în mod conştient, 
presupun. 

— Tată, când te-am sunat ultima oară? 

— Bine, dar cu Mama ai contact, bănuiesc... 

Se uită la Titti. 

Aceasta își feri privirea. 

Carl-Johan întrebă: 

— Când ai vorbit cu Mama ultima oară? 

— M-a sunat ea acum o oră și m-a rugat să vin aici. 

— Acum o oră? Și cum ai ajuns aici așa de repede din Londra? 

— Păi, nu, că eram deja aici, spuse Caroline. Sunt în 
Stockholm de ceva timp. 

Carl-Johan se întristă și mai tare. Fiica lui se afla în oraș în 
secret, fără ca el să știe. Se întreba cu ce se ocupa aici. Se 
întreba cât știa Titti. 

Avea impresia că vrea să-i spună ceva. 

Ceva ce el nu înțelesese. 

* 

Emelie și Jan se întoarseră în holul garsonierei. Emelie încercă 
să-și facă adnotări în cap referitoare la ce avea de făcut când 
termina acolo. Gândul acela nu-i dădea deloc pace. 

— Uită-te la oglinda aia sprijinită de perete. E clar că nu e 
locul ei acolo, chiar dacă unora le place mai mult așa, decât pe 
perete. Se vede un cui gros în locul în care a fost agăţată. Și pe 
spatele oglinzii e o sârmă de oţel rezistentă. Nimic nu sugerează 
că ar fi căzut din cauza cuiului prost sau al sârmei de pe spate. 
A căzut din cauza unor factori externi, părerea mea, în calitate 
de profesionist. Cineva s-a ciocnit de ea, s-a ţinut de ea sau a 
dat-o jos din greșeală. 

— Și asta ce înseamnă? 

— Asta vreau să te întreb pe tine. Aici s-au bătut ăia azi- 
noapte? 

— Da. 

— Atunci poate că n-are nicio importanță. O să verific eu mai 
târziu. Hai să ne uităm la probele ADN. 

Aparatul Rapidhit stătea pe podeaua din camera de zi. Jan 
arătă spre el. 

— Am recoltat niște probe bune de pe un sertar din bucătărie 
și am găsit niște material și pe sticla de whisky și pe ambalajul 
ăla de la pateuri. 

Jan așeză un laptop pe măsuța de cafea și îl conectă la 
aparatul Rapidhit. 

— O să alimentez unul dintre profilurile ADN în calculator și o 
să-l compar cu registrul. 

Făcu click pe diverse icon-uri și Emelie văzu cum calculatorul 
începe să caute. 

Trecură câteva minute fără să se întâmple ceva. 

— Explică-mi și mie - simplul fapt că am găsit o probă 
analizabilă nu înseamnă neapărat că o să aflăm și cui îi aparţine, 
nu-i așa? Persoana respectivă trebuie să figureze în baza de 
date a poliţiei. 

— Ai înţeles bine. 

— Pot să verific dacă Jarl Poljonen e în baza de date? 

— O să mă uit eu mai încolo. 

Laptopul continuă să lucreze și ventilatorul începu să zumzăie 
zgomotos. 

După un timp, apăru o fereastră cu mesajul: One match 
found. 

Jan dădu click pe mesaj și citi: . 

— 3442: Najdan Maksumic. OK. Asta e Teddy. Am găsit proba 
pe mânerul sertarului din bucătărie. Aţi pus mâna peste tot azi- 
noapte, fără să folosiţi mănuși. 

— Poţi să vezi și de ce a fost închis? 

— Nu, din păcate, doar că i-au recoltat probe acum câţiva ani. 
Așa că n-am avut noroc, se pare, spuse Jan butonând pe laptop. 

— Și acum ce facem? 

— Trebuie să duc probele astea la laborator. 

— Poţi să faci mai mult acolo decât pe RapidHit? 

— Poate, în caz că e vorba de LCN, dar nu cred. Problema e că 
baza de date e prea mică. N-am toate bazele de date pe laptop. 

— De ce? 

— Nu toate bazele de date sunt kosher, ca să zic așa. Dar în 
cele pe care le am la birou există mai multe persoane, așa că 
pot să apară mai multe nume. Și poate că reușesc să cuplez 
sticla asta de whisky și pachetul ăla de pateuri cu vreunul. 

Chiar în clipa aceea se auzi soneria. Emelie își dădu seama că 
se încordează. Se gândi la noaptea precedentă și la musafirii 
aceia nepoftiţi. 

— Hai cu mine, îi spuse ea lui Jan. 

Cei doi ieșiră în hol. 

Emelie se gândi să se lase pe vine ca Teddy în noaptea 
precedentă, dar se răzgândi. 

Era Teddy. Părea cenușiu la faţă, dar părea că încearcă să 
zâmbească. 

— Cum merge treaba pe-aici? îi întrebă. 

Emelie se surprinse că se holbează la el fără să zică nimic. 

— De ce n-ai dat niciun semn? 

— Vrei să te sun din sfert în sfert de oră, sau ce? 

— Nu, dar ar fi bine să știm ce fac toţi membrii echipei. Sau 
nu? 

— Gata, sunt aici. Și văd ce faci. 

Hard diskul 


În camera de hotel era întuneric. Copiii dormeau și pentru că 
n-avea unde să stea în afară de canapeaua din aceeași cameră, 
Cecilia fu nevoită să stingă lumina. Mai ales Lillan se plângea că 
nu poate să doarmă dacă era vreo lumină aprinsă. 

Părinții ei se întorseseră la Umeă. Observaseră, desigur, că nu 
se simțea bine. Că dimineața când se trezea, arăta și mai 
obosită decât în seara precedentă. Că nu se putea concentra și 
pierdea firul discuţiei. Că se enerva repede pe copii, deși se 
comportau exemplar. Era ca și când ar fi înțeles gravitatea 
situației cu care se confruntau adulții, pentru prima oară în viața 
lor. 

Cu toate astea, niciunul din ei nu știa ce o apăsa, de fapt. 
Incendiul fusese oribil, toată alergătura aia după firma de 
asigurare și cea de decontaminare, vecinii care se plângeau și 
cumpărăturile, hainele noi și articolele de igienă - toate astea o 
terminaseră. Cu toate astea, erau doar niște probleme practice. 
Cel mai rău lucru care se putea întâmpla era ca vecinii să intre 
la bănuieli și să creadă că incendiul fusese provocat de lipsa de 
atenție a Ceciliei sau a lui Mats și să-i dea afară din asociația 
locatarilor, lucru care ar fi însemnat că trebuiau să cumpere alt 
apartament. De fapt, ar fi trebuit să le fie recunoscători. Cei 
care stăteau sub ei puteau să-și renoveze bucătăria și camera 
de zi gratuit. Firma de asigurări plătea tot. 

Dar singurul lucru la care se putea gândi acum era povestea 
lui Mats. Oare ar trebui să-și facă griji pentru Lillan și Benjamin? 
l-o fi spus tot? 

Incercă să-și aducă aminte de discuţiile pe care le-a avut cu 
Benjamin de-a lungul anilor. Ca atunci când s-a întors acasă de 
la antrenamentul de fotbal și i-a zis că nu mai vrea să facă duș 
cu ceilalți băieți pentru că se tot loveau peste fund. „Te pocnesc 
cu prosopul făcut sul”, i-a spus. O fi fost un semnal de alarmă? 
Oare incerca să-i transmită ceva? 

Sau când Lillan și-a dezbrăcat păpuşa, a așezat-o pe masa de 
bucătărie și a constatat că „face caca prin păsărică”. 

Deschise cu grijă ușa camerei de hotel. Holul era gol și slab 
iluminat. Mocheta albastră aducea aminte de o suprafață de apă 
stătătoare. 

Crăpă ușa ca să audă dacă se trezea vreunul dintre copii. 

Telefonul mobil îi ardea palma. Formă 114 14. 

— AȘ vrea să reclam o infracțiune. 

— OK. E ceva ce se întâmplă chiar acum? 

— Nu, e ceva vechi, de fapt, s-a întâmplat destul de demult. 

— Asteptati putin. 

I se făcu legătura cu un al număr. Următorul polițist o întrebă 
cam același lucru. 

Cecilia spuse: 

— Soțul meu a navigat pe site-uri pornografice cu copii. 

o 

În ziua următoare îi dezvălui lui Mats ce-a făcut. 

Acesta nu se enervă, așa cum se așteptase, ci părea mai 
degrabă neliniștit. Începu să-și frângă mâinile si îi tremura un 
picior. Când deschise gura să vorbească, vocea îi sună în 
falsetto: 

— Dar doctorul Ashraf mi-a spus c-o să mă externeze azi. Mă 
simt mult mai bine. Nu mai am nici probleme cu respiratia. 

— Știu, de asta am și sunat la poliție. 

— Dar ti-am povestit totul. M-ai amenințat c-o să suni la 
poliție dacă nu-ti povestesc și atunci ti-am povestit. Și tu faci 
chestii din astea... 

Degetele lui băteau darabana pe cearșaf ca niște bete de 
tambal. 

— Unde e laptopul? o întrebă el. 

XXX 

Jan cel Cumsecade îi explică lui Teddy ce a găsit și analizat. 
Niște urme lăsate de Philip, câteva care proveneau de la Teddy, 
dar niciuna care să se potrivească cu profilul vreunei persoane 
cu antecedente. Și niște urme provenind de la o persoană 
necunoscută, găsite pe sticla de whisky și pachetul de pateuri. 

Teddy puse câteva întrebări: amprente? Urme de pantofi? 
Semne de violență? Spermă? 

Emelie era curioasă de ce întrebase despre ultimele două. 

— Ce cauţi, de fapt, aici? îl întrebă când Jan termină cu 
rezumatul. 

Teddy se uită la ea de sus. Era un lungan și jumătate. Anii 
petrecuți la pârnaie nu-i schimbaseră deloc aspectul fizic. 

— Tocmai am vorbit cu Magnus. El mi-a zis că ești aici și că 
vrea să colaborăm pe bune. Și apoi mă gândeam să-i prind pe 
băieţii care au încercat să ne omoare în bătaie azi-noapte. Și 
voiam să-i predau niște chestii lui Janne. 

Emelie se uită la Jan care stătea în capătul holului, cu 
mănușile lui de latex și apărătoarele alea pe pantofi. Era destul 
de amuzant, Janne ăsta Fără Nume de Familie. 

Teddy îi înmână o sacoșă și-i spuse: 

— Vezi dacă poţi să recoltezi niște probe de pe paharele 
astea. 

e 

O luară pe același drum ca și în noaptea precedentă. 

— Și ce-ai mai făcut de când n-am mai vorbit? întrebă Emelie. 

— Am făcut niște cercetări. 

— Și ce-ai găsit? 

— Nu-i cazul să-ţi dau încă raportul. 

— Ce tot zici acolo? 

Teddy nu-i răspunse. 

La colțul străzii trecură pe lângă un cerșetor rom 
îngenuncheat care se legăna înainte și înapoi. Teddy se opri și-i 
dădu o bancnotă de douăzeci. 

Emelie abandonă subiectul pentru moment. Dar o irita 
obrăznicia lui Teddy. 

— Ai mai aflat ceva despre tipii care ne-au atacat azi-noapte? 
îl întrebă ea. 

— Da și nu. Am făcut rost de CNP-ul lui Daniel Baylan și am 
pus un amic să-l verifice. Am poza lui de pașaport, dar n-aş zice 
că seamănă cu vreunul dintre gagiii din apartament. Dar era 
destul de întuneric și poate mă înșel. In ceea ce-l privește pe 
Chamon Hanna, prietenul ăsta al meu a făcut rost și de 
fotografia lui. Adică, mai multe, pentru că există mai mulți cu 
numele ăsta. Să vedem dacă e ceva sau doar o urmă falsă. 

Emelie nu putu să se abţină să nu se mire de vocabularul lui: 
„poate mă înșel”. Nu vorbea tot timpul ca un infractor - deși 
asta era, mai mult ca sigur. 

Emelie cobori privirea. Teddy căra o sacoșă Ica ponosită. 

— Poţi să împrumuţi o geantă normală de la birou. 

— Da, da, bine. Fii atentă. Daniel Baylan e revizor la o firmă 

din Kungsholmen și e de serviciu. 
e 

Emelie și Teddy luară din nou un taxi. 

Se îndreptau către o firmă de contabilitate numită Ace 
Revision de pe Hatverkargatan din Kungsholmen. 

— Și? Ce părere ai? întrebă ea când taxiul traversă 
Centralbron, podul care lega cartierul Södermalm cu Gamla 
Stan. 

Era artera principală a capitalei. O arteră din beton și asfalt 
care despica în două cea mai veche parte a orașului, construită 
în secolul al XIV-lea. Emelie se miră că-i pusese o întrebare de 
genul ăla. 

— Sunt mai multe fire care trebuie urmărite acum. 

— Pe puţin spus. Și credeam că mă pricep la administrarea 
informaţiilor. Dar chestiile astea se întâmplă /ive, nu pe hârtie, 
cum sunt obișnuită eu. 

— Ca în viaţa adevărată. 

— Hai, lasă filosofiile. Mai bine spune-mi ce crezi. 

— Eu? Habar nu am deocamdată. Dar te-ai prins cine e 
proprietarul garsonierei, bănuiesc. 

— Nu chiar. Jarl Poljonen? 

— Nu cred. E văgăuna secretă a lui Philip. 

Emelie privi prin geam. În dreapta se vedea Riddarholmen cu 
Curtea de Apel Svea și Curtea Supremă de Contencios 
Administrativ, iar în stânga, Curtea Supremă de Justiţie. 
Punctele extreme ale sistemului juridic. Emelie se îngrijoră dintr- 
odată. In ce se băgase, de fapt? 

— De ce crezi asta? 

— Păi, unu și cu unu fac doi, zic eu. Telefonul lui s-a conectat 
la antena cea mai apropiată din zonă de mai multe ori și am 
găsit pliante cu reclame trimise la adresa asta în apartamentul 
lui. În plus, au găsit ADN-ul lui la duș. Și dacă a fost doar ţinut 
acolo de răpitori, nu cred că i-a ars de dușuri, nu crezi? 

Lui Emelie i se înfierbântară tâmplele. 

e 

Emelie și Teddy intrară într-un 7-Eleven aflat la câteva străzi 
de Hantverkargatan după ce terminară cu Daniel Baylan. Teddy 
bâigui ceva cum că ar exista mai multe magazine din astea 
decât saloane de frizerie. 

Opt ani, se gândi Emelie, în timp ce-l ascultă cum bombăne. 
Trebuia să facă rost de verdictul lui, doar era un document 
public. Întrebarea era doar la care tribunal regional sau curte de 
apel fusese condamnat. Deocamdată în Suedia nu exista nicio 
bază de date centralizată cu condamnări, chiar dacă unii 
încercau să facă afaceri expunând diverse persoane cu ajutorul 
unor baze de date private. În cel mai rău caz, trebuia să sune la 
fiecare tribunal din zonă până când găsea ce căuta. 

Magazinul era amenajat ca orice 7-Eleven tipic. Dungi verzi, 
albe și roșii pe peretele din spatele casei de marcat și mese 
mici, rotunde. În vitrină se vedeau chifle, pateuri, diferite 
brownie, chocolate chip cookies și alte zeci de prăjituri 
nerecomandate celor care voiau să-și păstreze silueta. 

Trebuiau să se așeze și să discute pe îndelete despre cele 
întâmplate. 

Teddy cumpără câte o cafea și două hotdog-uri pentru el 
însuși. 

— Tu nu mănânci nimic? o întrebă el pe Emelie când se așeză 
în faţa ei. 

— Nu, sunt la dietă. NOSEF se cheamă. 

— Ce-i aia? 

— No 7-Eleven Foods. 

Teddy începu să râdă. 

— Văd că ai simţul umorului. 

Era probabil prima oară când îl vedea râzând. Avea gropițe. 

Daniel Baylan nu mai prezenta interes. Îl găsiseră la birou și 
reușiră să constate destul de repede că cineva îi furase, 
probabil, permisul de conducere cu câtva timp în urmă. Baylan 
le arătă copia declaraţiei pe care o trimisese la poliţie încă din 
decembrie. 

Teddy scoase sacoșa și cotrobăi printr-un teanc de hârtii. Erau 
copii ale pozelor de pașaport ale tuturor persoanelor pe nume 
Chamon Hanna. Eliminase pozele tuturor celor care aveau peste 
treizeci și cinci de ani, sau sub treisprezece. Ramaăseseră 
douăzeci și șapte de fotografii. 

Le verificase deja pe toate. 

— Cred că l-am găsit pe omul nostru, dar nu sunt sută la sută 
sigur. E vina mea că am stins lumina în garsonieră. 

Teddy îi înmână teancul de hârtii. 

— Oricum, vreau să te uiţi la fiecare, înainte să-ţi zic ce cred. 

Emelie luă teancul. Copiile erau cam de aceeași mărime cu 
fotografiile de pașaport. De fapt ar fi preferat să fie copii mai 
mari color, dar poate că așa le primise Teddy. 

Le frunzări încet. Tineri cu păr închis la culoare, unii chiar 
foarte tineri. Unii cu faţa plină de coșuri și cu o anumită inocenţă 
în privire. Alţii cu părul tuns periuţă sau cu perciuni, câţiva cu 
părul lung. Lui Emelie i se părea că unii semănau foarte mult 
între ei, dar probabil doar fiindcă nu era obișnuită să vadă 
fotografiile unui grup relativ omogen. 

Într-un final, se opri la o fotografie. Tipul din fotografie părea 
relativ curățel, bărbierit, cu ochi prietenoși și o tunsoare 
modernă. Nu așa arăta în garsonieră. Nu știa de ce, dar i se 
părea cunoscut. 

Emelie arătă spre poză. 

— El e. Dar eu îi vedeam și mai rău. 

— OK, hai să-ţi arăt și ce am ales eu. 

Teddy îi arătă o altă copie. 

Emelie se uită la bărbatul din fotografie, apoi apropie cele 
două copii. Tipul ei avea părul mai scurt, ochii pe jumătate 
închiși, pe când tipul lui Teddy purta barbă, avea părul scurt și 
ochii deschiși. Teddy avea dreptate - tipul din poza lui semăna 
cu unul din bărbaţii din garsonieră. 

— Nu știu, spuse ea într-un final. 

Teddy împinse într-o parte pozele. 

— Nici eu. Tipii ăștia ar putea fi fraţi, atâta tot că-i cheamă 
Chamon Hanna pe amândoi. Oricum, n-avem ce să facem, 
trebuie să ne mulțumim cu ce am găsit. Amândoi seamănă cu 
nenorocitul ăla de ieri. 

Apucă o foaie nouă cu adrese și numere de telefon. 

— Tipul pe care l-ai ales tu are nouăsprezece ani, al meu, 
douăzeci și unu. Al tău stă cu maică-sa în Södertälje. Al meu 
cică s-a mutat în străinătate. Hai să sperăm că-i al tău. 

— Poate reuşim să-i căutăm în baza de date a posesorilor de 
mașini. Să vedem dacă vreunul are un BMW negru. Parcă așa 
am văzut ieri, mi se pare c-au fugit cu un BMW. 

Teddy se holbă din nou la cele două fotografii în timp ce 
mestecă ultima bucăţică de cârnat. 

— Din păcate baza de date nu ne folosește la nimic dacă nu 
știm numărul de înmatriculare al mașinii. Și pun pariu pe două 
hotdog-uri din astea că mașina nu e înregistrată pe numele 

omului nostru. Indivizii de teapa lui nu se încurcă cu chestii din 
astea. Trăiesc pentru mașinile lor, dar nu le înregistrează 
niciodată pe numele lor. 

Lui Teddy îi sună telefonul. 

Răspunse cu câțiva „da” și „nu”, apoi spuse: 

— Trebuie să plec. 

— Unde? 

— Am găsit un fir nou, doar ţi-am spus. 

— Am înțeles asta, dar vrei să mă duc să-i caut pe Chamon 
Hanna ăștia doi singură? Aveam impresia că pentru genul ăsta 
de indivizi te-a recrutat Magnus. Pentru indivizii din Södertälje. 

— Habar nu am ce crezi tu, Emelie, dar n-ai decât să te ocupi 
singură de Hanna; însă nu vreau să te duci după el singură. O să 
te ajut puţin. Cunosc un tip, Isak Nimrod. Dacă dai de el, o să te 
ajute. Nu am numărul sau adresa lui, dar cel mai bine ar fi să iei 
legătura cu el prin avocatul lui, Ove Toberg. Apropo, are biroul 
chiar aici, pe Hantverkargatan, la o sută de metri de noi. 

— Mă bucur. Dar de ce ar vrea să mă ajute Isak ăsta? Și cum? 

— Ai încredere în mine. We go way back. Dacă Isak convoacă 
vreun tip din Södertälje, o să apară sigur. Și salută-l din partea 
mea. Spune-i că Björne are nevoie de ajutor. 

Teddy se ridică și porni spre ușă. 

— Stai! 

Teddy se întoarse. 

— Ce mai e? 

— Înainte să pleci, vreau să-mi spui ce coci acolo. Și vreau să- 
mi dai numărul tău. Că presupun c-ai făcut rost de un telefon 
nou. 

— Da, am făcut rost. Dar ar fi bine dacă m-ai ruga un pic mai 
frumos. 

Emelie se enervă foarte tare. Dacă Magnus voia să lucreze 
împreună, Teddy ăsta ar trebui să se adune puţin. 

— Dar ce chestie? întrebă ea. Tu mi-ai întors spatele și voiai 
să pleci în trombă fără să mă saluți. Parcă ziceam c-o să lucrăm 
împreună. 

Teddy făcu câțiva pași către ea. Emelie observă din nou c-ar fi 
fost bine să-și ia o geantă mai de Doamne-ajută. Și nicio haină și 
o pereche de pantaloni noi nu i-ar fi stricat. De fapt, ar fi avut 
nevoie mare și de o tunsoare nouă, o pereche de pantofi și 

câteva ore la solariu. Și ar fi fost bine să zâmbească mai des. Ar 
fi arătat mult mai bine. 

— Mie mi se pare că muncim în paralel. Nu împreună. Tu îţi 
vezi de treaba ta și eu de-a mea. Dacă drumurile ni se întâlnesc 
din când în când, ca azi-noapte, asta e. Dar m-am săturat de 
criticile tale. Te comporţi ca o afurisită, ca o isterică. Înţelegi? 

Emelie aproape că se înfioră. Până acum, Teddy nu prea 
reacţionase la lipsa lor de comunicare, chiar dacă îi spusese la 
telefon că Magnus era șeful, nu ea. Până acum... 

Nu te agăța de asta acum, îi trecu prin cap. Lasă-l să plece. 
Lasă-l să-și facă de cap, doar lucrează la investigare, ca și ea. Îi 
câștigase încrederea lui Magnus. Și totuși, nu era OK. Teddy era 
un zero barat și totuși, se comporta de parcă ar fi fost cazul lui, 
când, de fapt, era de teapa ălora. În plus, Emelie se simţea 
istovită. 

De data asta, Teddy întrecuse măsura. 

— Un lucru să-ţi fie clar, șuieră ea când se apropie suficient 
de el. Că nu-i permit nimănui să-mi vorbească așa. Dacă te mai 
aud o dată vorbind așa, s-a terminat cu jobul ăsta pentru tine. Și 
mă piș pe ce-o să zică anticul tău, Magnus. Ești un /oser și ar fi 
bine să-ţi ţii gura pe viitor. Ai înţeles? 

Teddy se întoarse și se îndreptă spre ușă. 

— Numărul! Nu mi-ai dat numărul tău! strigă ea după el. 

Dar prea târziu. Nu-i mai văzu decât ceafa. 

(J 

După trei minute, făcu rost de adresa avocatului Ove Tiberg. Îl 
sună și vorbi cu secretara lui care-i spuse că e la birou, dar că n- 
are timp de o întâlnire. 

— N-aș putea să vorbesc cu el puțin? Am o urgenţă. 

— İlmi pare rău, spuse secretara. E ocupat acum. 

Prostii, se gândi Emelie. 

Parcurse cei o sută de metri până la biroul avocatului. Lângă 
poartă se vedea o plăcuță de alamă cu „Biroul de avocatură 
Tiberg”. Un birou de avocatură tipic, specializat pe drept civil. 
Căută firma pe Google, pe telefon. Tiberg avea trei angajaţi. Un 
avocat și doi stagiari - lumea asta era complet diferită de a ei. 
Intr-un fel, aprecie plăcuţa discretă și lipsa de pompă. Așa 
lucrau avocații de când lumea, înainte de marile operaţiuni de 
fuziune-achiziţie prin care se câștigau sumele mari. 

Apăsă butonul interfonului și auzi vocea aceleiași secretare, 
doar că de data asta părea că vorbește dintr-un borcan. 

După câteva minute, se afla în sala de așteptare a avocatului, 
care consta din două fotolii amplasate într-un colț de pe coridor. 
Emelie spuse că trebuie să se întâlnească neapărat cu Ove 
Tiberg și că era vorba de o afacere importantă. Se pare că 
ultimul argument fu unul convingător. 

Biroul își avea sediul într-o clădire veche, cu tavan înalt, 
stucaturi și parchet peste tot. Emelie zări trei uși la dreapta, 
spre Hatverkargatan, dintre care două erau deschise. Birouri - 
fără vreun avocat, pentru moment. Locul de muncă al avocaţilor 
era, oricum, mai mult tribunalul. Făceau bani mergând la 
procese, apărând acuzaţii și, uneori, reprezentând victimele 
unor infracțiuni, așa că nu-i ajuta cu nimic să stea la birouri și să 
împingă hârțoage. Chiar avea noroc că Ove Tiberg era la birou. 

Pe perete se afla un tablou ușor kitschos reprezentând 
Primăria din Stockholm de pe Scheelegatan, așa cum a arătat, 
probabil, cu cincizeci de ani în urmă. De fapt, nu se schimbase 
mult și se zvonea că în turnul său înalt se păstra o arhivă 
secretă cu sentinţe greșite. 

Într-o cameră din stânga se afla recepţia: un birou cu o 
mulțime de fișiere. Secretara avea un headset pe cap și părea 
să răspundă la câte un telefon pe minut, în timp ce butona 
frenetic tastele unui calculator. Emelie trase cu urechea. Era un 
birou complet diferit. Numai numărul de clienți care sunaseră în 
ultimele zece minute depășea numărul clienţilor ei pe un an. 

* 


Se calmase destul de repede după plecarea lui Teddy. Dar 
acum se întreba dacă Teddy avea de gând să continue să 
lucreze la cazul ăla. Oricum, era problema lui. Dar bani n-avea 
să mai pupe dacă se retrăgea. 

O auzi pe secretară strigând-o. 

— Ove are cinci minute, apoi trebuie să fugă la tribunal. 

Ove Tiberg aproape că nu se vedea din spatele teancurilor de 
dosare, cărți, hârtii, calculatoare, pixuri, notesuri și 
prespapieruri. 

Părea extrem de cumsecade și de plictisitor, cu părul 
despărţit într-o parte, cămașă albă și costum bleumarin fără 
cravată. Avea o bărbie pronunţată și niște ochi curioși. 

Pe perete atârnau două tablouri care arătau de parcă cineva 
ar fi lăsat un bebeluș să le mâăzgălească aiurea cu vopsea 
vâscoasă, dar care erau la fel de frumoase ca și cele pictate de 
Damien Hirst. Se mai vedeau și niște desene înrămate decupate 
din ziare, reprezentând diverse procese, într-unul îl recunoscu 
pe Ove. Desenatorul îi scosese în evidenţă bărbia și o făcuse să 
pară o pistă de aterizare pentru un avion care avea nevoie de 
un loc unde să aterizeze în mijlocul sălii judecătorești. 

Emelie îi întinse cartea ei de vizită. 

— Nu vreau să vă irosesc timpul degeaba. 

— V-a spus Katinka despre faptul că n-am decât cinci minute 
libere? 

— Da, bineînţeles. Uitaţi cum stă treaba. Trebuie să vorbesc 
cu unul din clienții dumneavoastră, Isak Nimrod. Știu că sunteți 
limitat de secretul profesional, așa că vă înţeleg dacă nu vreţi 
să-mi daţi datele lui de contact, mai ales că nici nu mă 
cunoașteţi. Dar... 

— Aţi rezumat situația destul de bine, zic eu, o întrerupse Ove 
Tiberg și dădu să se ridice. 

Își închise servieta din piele tocită de lângă el și își luă iPhone- 
ul. Emelie rămase surprinsă de modelul oarecum neașteptat al 
husei telefonului. Era din plastic roz, cu urechi lungi de iepuraș 
Playboy. 

— Staţi un pic, permiteţi-mi doar două vorbe! Unu, cazul pe 
care-l investighez n-are nimic de-a face cu Isak Nimrod și vă 
garantez că n-o să sufere niciun prejudiciu dacă o să stea de 
vorbă cu mine. Și, doi, sunt aproape sigură că Nimrod s-ar 
supăra dacă ar afla că nu mi-aţi permis să vorbesc cu el. 

Ove pufni pe nas. Sau poate era doar un oftat adânc. 

— Ce-a pățit tineretul ăsta de azi? Lucraţi la un birou de drept 
comercial. Aveţi vreun habar de etica avocatului? 

— Da, credeți-mă. 

— Eram doar curios. Eu sunt mereu loial faţă de clienţii mei. 
Dacă n-aş mai fi, n-aș mai avea ce căuta în Barou. Ce să facă 
societatea cu niște avocaţi care nici măcar nu respectă 
principiile care i-au îndreptăţit să participe la un proces? N-am 
voie nici măcar să confirm că Isak Nimrod e clientul meu. N-am 
voie să spun nimic despre persoana lui, nu înţelegeţi? Nici 
măcar dacă l-am întâlnit. 

Se ridică și Emelie. 

— Vă respect poziţia, e lăudabil că gândiţi în felul ăsta. Dar 
faceți-mi o favoare după ce am plecat. Sunaţi-l totuși pe Nimrod 
și spuneţi-i că-l salută Teddy Maksumic, sau Björne. Spunetți-i că 
Björne are nevoie de o favoare. Și daţi-i numărul meu. 

Ove Tiberg se holbă la ea. 

Bărbia lui arăta ca o baghetă. 

* 

Mai avea o oră la dispoziţie. Îl informase deja Faţă-de-Poker 
cu câtva timp în urmă. 

Philip nu știa ce-l așteaptă după acea oră. Aveau să-i mai taie 
câteva degete? Aveau să-i ceară mai mulţi bani? Dacă banii 
soseau, însemna că puteau să-i ceară cât voiau. Coșmarul n- 
avea să se termine niciodată. Și apoi îl omorau. 

Philip alungă gândurile rele. Nu voia să se gândească ce avea 
să se întâmple dacă nu soseau banii. Dacă aveau să-l tortureze. 
Dacă aveau să-l ucidă. La cuvintele lui Faţă-de-Joker: „O termin 
eu, într-un fel sau altul”. 

În același timp, încercă să se convingă că aveau nevoie de 
bani, că mort nu le-ar fi folosit la nimic. În orice caz, nu înainte 
să fi primit ce și-au dorit. 

Îl obligaseră să-l sune din nou pe Patric, dar bancherul nu 
răspunse la telefon și asistentul lui îi spuse doar că în clipa aia 
nu era disponibil. Și totuși, n-aveau cum să-l ţină ostatic la 
nesfârșit. Până la urmă trebuiau să ia o decizie. 

Pe Philip îl trecură toate apele. Și simţi cum panica îl pândește 
îndeaproape. Respiră adânc de câteva ori. 

TREBUIE să-mi ţin firea. 

Nu dormise niciun minut. Doar muncise. 

Răzuise. 

Tocise bucata de furnir în jurul a două cuie noi. 

Acum putea să-și strecoare degetele sub placă și s-o îndoaie. 

Incercă s-o smulgă din loc. 

incercă s-o îndoaie cât putu. Nu-i mai păsa de degetul mic. ÎI 
durea, dar în rest, nu simțea decât sângele coagulat din jurul 
rănii, de sub hârtia lipită. Ambele degete arătătoare și mijlocii îi 
sângerau din cauza marginii tăioase a plăcii. Îl dureau braţele, 
umerii, mâinile. 

Trebuia să-i iasă schema, n-avea timp să eșueze. 

Avusese parte de prea multe căcaturi în viaţă. Puţină baftă 
trebuia să aibă și el. 

Continuă să îndoaie placa de furnir. Refuza să renunțe. 

O apucă din nou în jurul scobiturilor, se lăsă pe spate și se 
încordă. In clipa aceea, simţi cuiele mișcându-se. Placa se îndoi 
și Philip căzu pe spate. 

Se aștepta oricum la asta, așa că nu căzu lat. Se rostogoli 
într-o parte și se sprijini pe mâini. 

Se ridică și se puse în genunchi. Încercă să pipăie locul 
dezvelit. 

Era clar o fereastră. Simţea textura lemnului în locul în care 
bănuia că se afla rama ferestrei. Și suprafaţa netedă, rece a 
sticlei. Și totuși, era întuneric, doar o rază de lumină timidă și 
cenușie se vedea sus de tot. Era exact cum bănuise: răpitorii lui 
bătuseră fereastra în cuie și pe dinafară. 

Se întoarse. Trase cu urechea. 

Nu se auzea niciun sunet, se pare că nu reacţionaseră la 
zgomotul plăcii prăbușite pe podea. 

Mai așteptă câteva minute. 

Nimic. 

Se aplecă și pipăi cuiele care rămăseseră înfipte în placa de 
furnir. Le folosi ca să taie repede banda adezivă din jurul 
gleznelor. Se simţea ca un tigru. 

Se urcă în cadrul ferestrei și o deschise cu grijă spre el. 

Aceasta nici măcar nu scârțâi. 

Apoi își luă avânt și lovi cât putu de tare cu piciorul în plăcile 
de afară. 

Durerea îl săgetă prin tot piciorul. O ignoră. 

Trase din nou un șut. 

Se auzi un zgomot infernal. Așa ceva n-avea cum să treacă 
neobservat. 

Nu așteptă nici măcar o secundă și izbi placa din nou. 

Un zgomot și mai puternic. Simţi că o scândură începe să 
cedeze. Lumina slabă de afară se strecură înăuntru, probabil că 
se înserase deja. 

Philip își luă din nou avânt. Lovitura aceasta fu mai eficientă. 
Simţi mai multe plăci cedând sub piciorul lui. Se aruncă peste 
ele și începu să le zgâlţâie. 

După câteva secunde reuși să privească afară. 

Era întuneric, dar de undeva se vedea o lumină slabă, își dădu 
seama că nu mai era în oraș. Pe cerul înstelat se deslușeau 
vârfurile copacilor. 

Mirosea a loc cunoscut. 

Trebuia să se miște repede. 

Continuă să tragă de scânduri, ignorând durerea din degete și 
braţe. 

Era o mașinărie. Un robot. 

Se căţără pe pervaz. Aruncă o privire rapidă în jos. 

Își imagină pământul alb, zăpada care se așternea peste el. 
La vreo trei metri de geam. Avea șanse. 

Sări. 

* 

Poate că a greșit lăsând-o singură pe Emelie, dar chestia asta 
n-ar trebui să-i ia prea mult timp. 

Teddy își promisese să facă asta azi. Și mai nou îi plăcea să 
creadă că e un om care își respectă promisiunile. Se împliniseră 
exact nouăsprezece ani de la moartea mamei lui. 

Se ducea la tatăl lui la parastas. 

Oricum, vorbise serios. Emelie se comportase aiurea cu el din 
prima secundă. Era vina ei. N-avea decât să se descurce 
singură. 

N-avea de gând să-și ceară scuze, dar îi trimise totuși un sms 
lui Jan de la Redwood ca să-l întrebe cum mergea treaba cu 
analiza probelor ADN. 

Existau o grămadă de noutăţi în ţara asta: e-ţigaretele, gelul 
antibacterian pentru mâini, pe care-l găseai pe fiecare chiuvetă 
lângă săpunul lichid, farmaciile private care nu mai vindeau 
medicamente, ci doar farduri, pastile de slăbit și apă de gură. 

Altele au rămas la fel, de parcă cineva ar fi oprit timpul în loc 
cât a stat el la închisoare. Traficul de heroină și Subutex de pe 
Plattan, absenţa din Champions League a echipelor de fotbal din 
Stockholm, reclamele H&M imense din staţiile de metrou. 

Teddy tocmai se uita la o reclamă din asta cu un manechin 
care părea chiar mai slab decât oricare heroinoman cu care se 
întâlnise la pârnaie de-a lungul anilor. 

Scopul evident al reclamei era să trezească apetitul de 
cumpărare. Dar pentru asta, clientul trebuia să se simtă inferior 
faţă de obiectul reclamei, pare-se. Dacă cel care se uita la 
manechin se simţea suficient de frumos și de bine antrenat, nu 
avea niciun rost să cumpere hainele alea. Dacă privitorul era 
mulțumit de felul cum arăta, n-avea de ce să fi vrut să-și 
îmbunătăţească aspectul fizic consumând. 

Din punctul ăsta de vedere, pârnaia funcţionase ca un fel de 
detox, un loc fără reclame și mărci care încercau să-ţi slăbească 
încrederea în tine. 

* 

Linda trecuse deja pe la tata mai devreme, îi spuse Bojan 
când intră pe ușă. 

Pe comoda pe care se afla fotografia mamei, Bojan așezase și 
o tăviță cu trei lumânări. Două dintre ele ardeau deja. Geamul 
ramei fotografiei reflectă tremurul flăcărilor mici. 

Pe perete se vedeau câteva tablouri pictate în ulei, pe care 
Teddy și le amintea din copilărie. Unul din ele reprezenta o 
căsuţă într-un peisaj de toamnă. Celălalt, un copil plângând, dar 
lacrimile lui semănau mai degrabă cu niște picături de gel de 
păr. Teddy își amintea că se întrebase mereu de ce nu-și sufla 
nasul sau de ce nu se ștergea măcar cu mâneca bluzei. 

Tatăl îi întinse chibriturile. 

— Izvoli. 

Teddy închise ochii și își imagină faţa mamei. Pielea ei era 
atât de netedă și ochii ei, atât de veseli. Dar când clipi și se uită 
la el, în chipul ei se mai ghicea ceva. Neliniște, teamă. Poate că 
văzuse deja ce avea să se aleagă de el. Cum avea să ajungă. 

Teddy aprinse lumânarea. 

— Îți mai amintești cum făcea cu tine? îl întrebă tata după 
câteva clipe de tăcere. 

— La ce te referi? 

— Când aveai otită și stătea lângă patul tău. 

— Și eu îi ziceam diferite părţi ale corpului unde voiam să fiu 
mângâiat? Pe spate, pe obraji, pe cap. Era singurul lucru care 
mă ajuta să adorm. N-o să uit niciodată. 

Tatăl luă chibriturile de la el. 

— Vrei niște cafea? 

— Nu, mersi, n-am timp. 

— Cum se face că ai atâta de lucru dintr-odată? 

— Lucrez la o chestie de câteva zile. 

— La ce anume? 

— De ce mă întrebi? 

— Pentru că vreau să știu. De ce altceva pun oamenii 
întrebări? 

— Mai demult nu mă întrebai niciodată cu ce mă ocup. 

— Pentru că știam cu ce te ocupi. 

— Și atunci de ce nu m-ai certat niciodată? 

— Nu-mi vorbi pe tonul ăsta, te rog. 

Tatăl se duse și se așeză în fotoliu. Acesta era acoperit cu 
aceeași husă scămoșată ca de obicei. Se vedeau până și petele 
de cacao pe care el o vărsase la șapte ani. 

Teddy se gândi că nu doar mersul tatei părea mai tărăgănat, 
ci și vocea lui. 

— Lucrez pentru un birou de avocatură, spuse. 

— Ce vorbești? Un sârb - avocat? Credeam că suntem doar 
gangsteri, proprietari de cârciumi și jucători de fotbal. 

Teddy se gândi că tatăl lui îl lăsase pe Ivan să mănânce gratis 
la restaurantul lui pe tot parcursul copilăriei sale. 

— Păi, nu sunt avocat. 

— Mi-am dat seama, doar tocmai ce-ai ieșit de la Österåker. 
Dar mă bucur că ai un loc de muncă cinstit. 

Lui Teddy îi sună telefonul. Acesta răspunse și auzi vocea ușor 
agitată a lui Loke Odenson. 

— Am găsit niște chestii interesante, al naibii de interesante. 

Teddy se duse spre hol. 

— Trebuie să plec, îi spuse lui Bojan. Trebuie să mă întorc la 
treabă. 

Pe perete se vedea un tablou cu scara vieţii?$. Fusese al 
bunicii, cu siguranţă, se gândi Teddy. Florile de dovleac atârnau 
peste scara pe care viaţa omului era reprezentată de o pereche 
care urca până pe la vârsta de cincizeci de ani, după care 
începea să coboare, pas cu pas. La douăzeci de ani stăteau cu 
spatele drept și n-aveau riduri sau griji. La optzeci erau aduși de 
spate și cocoșați și păreau supăraţi. Sau poate doar trişti. 

— Vii cu mine la biserică într-o zi? îl întrebă Bojan. 

— La biserică? De când te-ai făcut credincios? 

— Credincios nu sunt, dar îmi place la biserică. Mă întâlnesc 
cu compatrioţii mei pe care nu i-am mai văzut de o sută de ani. 

Bojan se așeză pe taburetul de sub tablou. Respira greu. 

Teddy începu să-și lege șireturile. Se gândi la viața tatălui 
său. 

— Teddy, spuse Bojan. Chiar ești bine? 

— Tată, nu ai încredere în mine? 


2 Motiv popular în pictura suedeză a secolului al XVII-lea, reprezentând viaţa omului 
în diferite etape, pe o scară simbolică. 

— Trebuie să fii sincer față de tine însuți. Altfel n-ai cum să fii 
sincer faţă de alții. 

— Începi să vorbeşti ca stareţul Zosima. 

Bojan schiță un zâmbet. 

— Văd că-ți aduci aminte, băiete. 

— La cât mi-ai citit despre el... 

— Și Braca Karamazovi era romanul meu preferat. 

— Și unul dintre romanele mele preferate. Dar îmi plăcea mai 
mult „Crimă și pedeapsă”. Era mai palpitant. 

— Ai citit ceva la închisoare? 

— Destul. 

— Foarte bine, băiete. Atunci nu-mi fac griji pentru tine. Atâta 
timp cât nu te mai încurci cu ăia. Știi bine la cine mă refer. 

— Tată, nu mai există o mafie iugoslavă. Nu mai e ca pe 
vremuri. În ziua de azi există o grămadă de găști. Și chiar dacă 
ar exista, n-aş vrea să am de-a face cu ei. 

Teddy nu spuse ce părere avea despre relaţia tatălui său cu 
mafia iugoslavă. 

În schimb se gândi la ce-i spusese tatăl său. 

Fii sincer cu tine însuți. 

Trebuia să discute neapărat ceva cu Loke Odenson. 

Era vorba despre o problemă personală, ceva legat de adevăr. 

O problemă despre care n-a vrut să discute în ultimii opt ani. 

* 

Aşteptarea. 

Aştepta la Steakhouse Bar de pe Nygatan, din Södertälje. 
Conform textului de prezentare de pe meniu: „Un bar american 
cu preparate din carne și fajitas. Dacă nu ţi-e foame, sigur ţi-e 
sete!” 

Well, se gândi Emelie, mie chiar mi-a fost foame. Dar se 
săturase. După un ribeye steak de trei sute de grame nici nu era 
de mirare. Era prima ei masă copioasă din ziua aceea. Se 
întreba ce dietă recomanda o astfel de porție. Sigur exista una. 

Localul era amenajat în culori închise. Podeaua și pereţii erau 
negri. În weekend era sigur mai plin. Steakhouse Bar nu părea 
să aibă pretenţii de restaurant de lux, dimpotrivă. Părea genul 
de loc unde se dădeau chefuri. Pe podea se vedeau opt mese 
pătrate din lemn vopsite în gri-închis și lângă ferestre se aflau 
patru separeuri, cu câte două canapele pentru două persoane 

puse faţă în faţă. Mai exista o încăpere care acum părea 
complet goală. 

Ceea ce părea să ocupe cea mai mare parte din încăpere era 
barul. Era singurul element vopsit într-o culoare mai veselă, în 
Mov. 

Așteptarea. 

Pierderea de timp. Și totuși, era cea mai clară pistă pe care o 
avea acum. Chamon Hanna trebuia să știe ceva și sigur era 
implicat în chestia asta. Altfel ce căuta în garsoniera lui Philip, 
aceeași garsonieră unde Philip fusese ținut ostatic? 

Intr-un fel, chiar avea nevoie de perioada asta de așteptare. 
Mâncase o friptură gigantică și băuse două cafele. II sunase pe 
Janne cel Secretos și-l întrebase dacă a făcut progrese cu 
analizele lui. 

— Nu, n-am găsit nimic important, doar mai multe probe care 
provin de la Philip. În bucătărie. Pe câteva tacâmuri din mașina 
de spălat vase. Și am găsit și niște ADN străin, cel puţin patru 
urme diferite care nu există în bazele mele de date. Una din ele 
sigur provine de la tine, Emelie. 

e 

Restaurantul începea să se umple. La masa de lângă ea se 
aflau un bărbat și o femeie. Emelie o cercetă pe femeie. Arăta în 
jur de patruzeci de ani, cu buze voluptuoase, nas drept și păr 
lung, vopsit blond. Purta cizme UGG, o bluză neagră destul de 
decoltată și un cardigan gri-închis care părea din cașmir. Pe 
podea, lângă scaun se vedea poșeta ei, plină de monogramele 
maro ale lui Louis Vuitton. Părea originală. Totul sugera că era o 
femeie obișnuită, de vârstă medie, fără probleme financiare. Dar 
un detaliu mic perturba totuși imaginea - pe unul dintre sânii ei, 
Emelie descoperi un tatuaj: un cap de mort. 

Nu putu să se abţină să nu se întrebe ce fel de oameni erau. 

e 

A încercat să-l caute pe Isak Nimrod pe Google, dar n-a găsit 
niciun rezultat mai de Doamne-ajută. Existau patru persoane în 
Stockholm cu numele ăsta, dar niciuna dintre ele nu apărea 
prea des pe internet. 

Oare cu cine urma să se întâlnească, de fapt? Cu cineva care 
îl cunoștea pe Teddy de câțiva ani buni. Cu cineva care părea 
important pentru tipii din Södertälje. Asta putea însemna multe 
lucruri. 

Emelie îl căută pe Google pe avocat, Ove Tiberg. Găsi o 
mulţime de articole de pe diverse site-uri cu știri. Avea cincizeci 
și cinci de ani și părea unul dintre cei mai populari avocaţi de 
drept penal din Stockholm. Se ocupase atât de cazuri publice, 
cât și private de toate felurile. Cele mai multe articole se 
refereau la faimosul jaf al depozitului de bani din Täby și 
uciderea așa-numitului rege al tutunului. De cele mai multe ori 
era vorba despre cazuri de omucidere, narcotice și jafuri. Tiberg 
era un avocat obișnuit cu clienţi gangsteri. 

Ove Tiberg o sunase după cincisprezece minute și îi spusese 
că Isak ar putea să se întâlnească cu ea. Nu-i dăduse nicio oră 
exactă, nici numărul de telefon. Doar locul de întâlnire: 
Steakhouse Bar din Södertälje. 

Și totuși, nu i-a fost rușine s-o bată la cap cu etica avocatului 
- poate chiar era genul de avocat de modă veche. 

Emelie se ridică de la masă. 

Se duse afară ca să n-o audă nimeni când îl sună pe Magnus. 

e 

Handstree-ul avea tendinţa să-i sară de pe ureche în cele mai 
nepotrivite momente, dar Emelie îl puse la loc. Ca de obicei, îi 
înghețau mâinile și nu voia să ţină telefonul dacă nu era nevoită. 

— Unde ai fost? întrebă și auzi cât de severă părea vocea ei 
când îi vorbi lui Magnus. De două ore tot încerc să te sun. 

Magnus îi strănută drept în ureche. 

— Am răcit ca dracu’. 

— Da, aud, sănătate. Dar ce se întâmplă? 

— Am stat numai în sala de ședințe. Banca, Redwood, familia 
lui Philip... Se pare că Philip a încercat să-l sune din nou pe 
Patric, dar banca nu i-a răspuns. Exact cum i-am instruit. Incepe 
să semene cu tranzacţia Forsborgen. Erai deja la firmă? În trei 
zile am apucat să bifez nouăsprezece întâlniri cu diverși 
consilieri și cumpărători. 

— Poate c-am avea nevoie de încă o persoană, în afară de 
tine și cu mine. 

— Păi, îl avem pe Teddy. 

— Nu știu dacă... 

Emelie își privi propria imagine oglindită în fereastra de la 
Steakhouse Bar. Avea postura greșită? își îndreptă spatele și își 
aduse aminte de ce obișnuia să-i spună mama ei: „Imaginează-ţi 

că ai o sfoară în vârful creștetului și cineva trage de ea - așa să- 
ţi ţii capul”. 

— În clipa asta nu vreau să implic mai multă lume. Astea-s 
instrucţiunile. Tu ce faci? 

— Aştept pe cineva în Södertälje, un prieten vechi de-al lui 
Teddy care s-ar putea să-l cunoască pe Chamon Hanna. 

— OK. Dar Teddy nu e cu tine? 

— Nu, e ocupat, nu știu ce face. 

— Și nu-i nicio problemă că ești singură? 

— Nu cred. 

— Să rog pe cineva de la Redwood să-ţi țină de urât? 

— Nu, e în regulă. 

— Sigur? 

— Am încredere în Teddy. 

Se întinse spre propria reflexie din geam - tocmai spusese că 
are încredere în Teddy. Chiar dacă vorbea despre cel mai mare 
idiot de pe pământ. 

Discutară un timp despre garsoniera de pe Fatbursgatan. 

Vântul îi bătea în căști. 

Magnus părea absent. Emelie se întreba dacă mai făcea ceva 
în timp ce vorbea cu ea, sau dacă pur și simplu i se luase de 
cazul ăsta. 

— S-a întors acasă și soră-sa, spuse Magnus. 

— Sora cui? 

— Sora lui Philip, Caroline. M-am întâlnit cu toți trei. 

— Și ce zice? 

— Nu multe, se pare că stă în străinătate și nu își cunoaște 
prea bine fratele, dar mi-a cerut o grămadă de detalii despre 
investigaţie. Voia să vadă și locuinţa de pe Fatbursgatan, dar i- 
am spus că n-aveam timp de asta acum. 

e 

Așteptarea asta nu se mai termina odată. 

Era acolo de două ore. Cât timp să-i mai dea lui Isak Nimrod 
ăsta? Mai avea și alte piste de verificat în seara aceea. 
Amenințarea față de lan. Kevin și tatăl lui. Poljonen. 

Se auzi semnalul pentru mesaje. Primise un sms. 

Era de la Felix: „Ne vedem mâine? Ești la fel de ocupată?” 

începu să butoneze telefonul, se întreba dacă merită să-i 
răspundă măcar. 

În clipa aceea, cineva o atinse pe umăr. 

Emelie ridică privirea. 

Un bărbat tânăr purtând o șapcă cu model camuflaj și barbă 
de câţiva milimetri stătea în spatele ei. 

— Vrei să te întâlnești cu e? 

Emelie se ridică și întinse mâna. 

— Salut, Emelie Jansson... 

Tipul se uită la ea de parcă ar fi sărit pe el și ar fi vrut să-i 
tragă un mozol. 

— Ei, relaxează-te. Vrei să te întâlnești cu el sau nu? 

Emelie făcu un pas înapoi. 

— Da, vreau, dacă la Isak te referi. Salutări din partea lui 
Björne, apropo. 

— Chill. 

Emelie își dădu seama că îi vorbea gura fără ea. 

— Du-te la toaletă. La femei, spuse individul. 

Dădu să spună ceva, dar tipul ieșise deja. 

Emelie se uită pe furiș la perechea de la masa de alături. 
Femeia cu tatuajul pe sân îi zâmbea. 

* 

La toaletă mirosea a spray dezinfectant cu parfum de lămâie. 
Pe un perete se vedea un afiş înrămat care îi făcea reclamă 
restaurantului. What’s cookin’, scria deasupra unei fotografii cu 
un cocean de porumb și o friptură. Pe fundal se vedea harta 
statului Texas. 

Intră o fată cu căciula trasă peste ochi și haine Adidas negre. 
Emelie presupuse că e o femeie. 

Fata arătă spre chiuvetă. 

— Pune-ţi poșeta acolo. 

Într-un fel, scena asta i se părea și mai ireală decât bătaia din 
garsonieră. Mai planificată. Ca într-o Suedie despre care Emelie 
doar citise, dar pe care n-o cunoștea din proprie experienţă. 

— Ce vrei să faci cu ea? întrebă ea. 

— Să mă uit prin ea, spuse fata într-o suedeză stricată. Și 
după aia o să mă uit și la tine. 

Emelie presupuse că vrea să vadă dacă purta microfon. Dar 
de ce? Doar nu era nimic ilegal în a vrea să discuţi cu un om. 

Se auzi spunând: 

— N-ai decât să mă controlezi. Dar în poșetă am niște chestii 
confidenţiale, așa că de alea nu te atingi. 


VP - 248 


Tipa se holbă la ea cu ochii aproape strânși. Pupilele ei arătau 
ca niște puncte negre micuțe. 

Mirosul artificial de lămâie îi ustura nasul. 

* 

Se duse direct la Alby ca să se întâlnească cu Loke. 

Când l-a văzut mai devreme în aceeași zi, Teddy îl rugase pe 
Loke să facă tot ce-i stă în putere ca hacker și să afle cine 
administra pagina aceea de web pe care găsise anunțul 
Cassandrei. Teddy știa destul de multe despre afacerea cu 
prostituate din Stockholm - în închisoarea de la Salberga 
împărţise același coridor cu doi așa-numiţi /over boy din 
România, care negau vehement că ar fi fost implicaţi în traficul 
cu fete. Dar era adevărat că nu peștii, sau madamele, sau /over 
boys - sau cum naiba le zicea - erau cei care se ocupau de 
pagina de web. 

De data asta nu se mai așeză cu Loke la masa plină de gumă 
de mestecat, ci făcură direct o plimbare. 

— Mersi pentru fotografiile din pașapoarte, cred c-o să-mi fie 
de folos, spuse Teddy. 

— Să trăieşti. Dar de data asta ţi-am adus niște chestii și mai 
incitante. la, vezi. 

Loke îi întinse un obiect mic, roșu. 

Teddy îl luă de la el. 

— E un memory stick, spuse Loke. Am încărcat tot ce-am 
găsit pe site-ul ăla, Escort24, cum mi-ai spus. Mișto misiune, 
mersi. 

— Ce-ai făcut? 

— Eu pot să-ţi povestesc, dar există un risc. Că o să înţelegi 
maximum treizeci la sută din ce-o să-ţi spun. 

Teddy zâmbi. Era tipic Loke Odenson, același stil de-a vorbi 
din cauza căruia se alegea cu piciorul rupt la pârnaie. 

— Hai, zi-mi și-ţi zic eu când nu înțeleg. 

— Păi, tocmai, că nici n-o să-ţi dai seama când nu înţelegi. 
Dar bine, OK. 

Se plimbau pe lângă Albyvăgen. Ninsoarea umedă nu voia să 
se oprească și de îndată ce atingeau trotuarul, fulgii se topeau și 
apoi se scurgeau sub formă de curenţi mici printre pietrele de 
pavaj. Probabil că afară era puţin peste zero grade. 

— Hai să zicem... uite, imaginează-ţi o clădire mare. Clădirea 
asta are mai multe uși și eu vreau să intru. 

— O clădire? 

— Ascultă-mă și după aia poţi să pui și întrebări. Clădirea e 
serverul, un calculator mai mare, să zicem. Ți-am zis că n-o să 
înţelegi. 

— Calmează-te, Loke. 

— Whatever. Oricum, eu știu ce server vreau să accesez, pe 
ăla care administrează Escort24. Și clădirea asta are multe uși, 
cum spuneam, doar că o ușă are o yală de prin anii '50. Un 
cunoscut de-al meu știe cum sunt construite yalele astea și a 
făcut o cheie care se potrivește. Așa că mă duc la clădirea asta 
mare, dar nu vreau să mă prindă pentru spargere, așa că mă 
deghizez. Testez câteva chei și încerc să descui. Și ușa se 
deschide! Prietenul nostru, proprietarul clădirii, tipul care deţine 
Escort24 a montat camere ascunse pe tavan, dar nu-i nicio 
problemă pentru că sunt deghizat. Așa că atunci când sunt 
acolo, pot să mă uit cât vreau. Și găsesc adresa prietenului 
nostru. 

— Până aici sună bine. 

— Mersi, problema e că adresa aia se dovedește a fi o adresă 
care-of. 

— Și ce înseamnă tot ce-ai făcut? Că nimeni nu știe că ai fost 
acolo, nimeni nu poate să dea de urma ta, sau cum? Și adresa? 

— Da, exact cum zici. În realitate, s-a întâmplat în felul 
următor. Un punct vulnerabil, adică o vu/nerability înseamnă că 
un lacăt nu funcţionează așa cum trebuie. Eu și prietenii mei 
avem o grămadă de exploits, un fel de chei, adică. Și se 
potrivesc la lacătele astea vechi. Cât despre deghizarea mea, 
am pătruns printr-un server proxy. E un calculator din 
străinătate care ne lasă să ne logăm pe internet prin el. 
Prietenul nostru folosește tot servere proxy, ceea ce înseamnă 
că IP-ul lui e fals, nu e adresa lui pe bune. 

Haina de piele a lui Loke flutura în vântul rece. 

Teddy se întoarse către el. 

— Adică? 

— S-ar putea să nu fie așa de simplu cum pare când îţi explic. 

— Hai, nu începe. 

— OK, în orice caz, am văzut ce proxy folosea, era un server 
din Mexic. Așa că l-am hack-uit și pe ăla. Să te bucuri că nu 
eram singur, eu și prietenii ăștia ai mei ne-am chinuit ore în șir. 
Până la urmă am găsit o adresă IP din Suedia. 

— Marfă. 

— Nu se termină aici. Era adresa serverului unei firme de aici, 
din Stockholm, pe nume Netimport AB. Așa că a trebuit să mai 
dau o lovitură în sejurul ăsta. Am intrat în rețeaua WiFi de la 
Netimport și după aia am folosit un packet analyzer, adică un 
sniffer prin care am reușit să trag cu urechea la reţeaua lor 
wireless, ca un tip de la CIA. Abia atunci am găsit traficul de 
webhosting de pe site-ul celor de la Escort24. In felul ăsta am 
dat și peste IP-ul calculatorului prietenului nostru care face parte 
din reţeaua Netimport. Ultimul lucru pe care l-am făcut a fost să 
folosesc aplicaţia Arp Poisoning ca să găsesc și să preiau 
controlul asupra traficului aceluiași calculator pe Gmail. 

— OK, OK, mi-a ajuns. Și ai acces la chat-urile lor? Caut o 
conversație de pe site-ul ăla. 

— Da, mi-ai zis. Din păcate sunt o grămadă de chat-uri pe site 
și n-am putut să caut nimic după nume pentru că figurează doar 
ca /oggfile-uri. Aș recomanda să accesăm serverul în modul 
clasic. 

— Adică? 

— Să facem rost de calculatorul care administrează site-ul ăla 
cu bordelul. 

— Bine, în cazul ăsta mă întreb cine e bossul pe site-ul ăsta. 
Cine e prietenul nostru? 

— Se zice „cine administrează site-ul”. Probabil că-i doar un 
tocilar pasionat de calculatoare și ăștia profită de el ca să 
posteze poze, text și să facă design-ul - care, dacă mă întrebi pe 
mine, arată ca dracu’. N-ar strica să-i facă o... 

— Nu te-am întrebat. Cum îl cheamă pe administrator? 

— Lazar Guldman. 

Teddy se opri din mers. O mamă și un băiețel în salopetă 
trecură pe lângă ei. Băiatul sări într-o băltoacă plină de zăpadă 
topită, stropind în jurul lui. 

Teddy spuse: 

— Și cum dau de el? 

— Asta-i deja problema ta. Dar pot să te ajut cu ceva. Are 
domiciliul pe Nybohovsbacken 67. 

e 

Teddy auzea de la distanţă mașinile de pe Essingeleden. Era 
în întuneric, la umbra unui tobogan de pe un teren de joacă 
acoperit de gheață și purta o geacă mult prea subţire pe care o 

împrumutase de la Dejan. Teddy își trase gluga peste cap și 
strânse șireturile. Gluga îi cuprinse fața ca un costum de 
scafandru. S-ar putea să fie nevoit să aștepte aici o vreme. 

Loke Odenson era un om cumsecade. De fapt nu-i era dator 
cu nimic lui Teddy, și totuși, muncise câteva ore bune la chestia 
asta, asumându-și „riscuri virtuale” ca să-l ajute. 

Înainte să se despartă, Teddy îl mai rugă ceva, pe plan 
personal. Nu putea să mai evite subiectul. Se hotărâse să fie 
sincer față de el însuși. 

Loke verificase firma la care lucra Lazar Guldman, sunase și 
întrebase de tip. Se pare că Guldman lucra pe post de consilier 
IT și era într-o deplasare în interes de serviciu la Orebro. Avea 
să se întoarcă la birou abia peste câteva ore. 

Asta însemna că amicul Guldman urma să ajungă acasă 
undeva spre seară. 

De asta aștepta Teddy pe Nybohovsbacken 67. Verificase lista 
cu numele locatarilor, aflată pe holul principal, și știa că Lazar 
Guldman locuia la etajul zece. 

Se simţea ca detectivul Porfirii Petrovici. Poate că nu se 
întâlnea chiar atât de des cu suspecţii, dar, într-un fel sau altul, 
era mereu în miezul acţiunii. 

Mai jos de el se vedeau luminile vehiculelor de pe șosea și în 
jurul lui se înălțau blocurile din Nybohov, ca niște zgârie-nori în 
miniatură într-un oraș în miniatură. La ora asta nu se vedeau 
prea mulţi oameni, dar din când în când se deschidea câte o ușă 
și mai apărea câte un om încărcat cu sacoșe cu cumpărături sau 
împingând un cărucior cu copii care ţipau din toţi rărunchii. 

Nybohov era ca o insulă în mijlocul unei mări murdare, 
cartierul era amplasat pe un deal aflat lângă șosea, cu pante 
abrupte. Probabil că, într-o zi cu soare, vederea de la etajele 
superioare era la fel de spectaculoasă ca aceea din sala de 
protocol a lui Magnus și Emelie, singura diferenţă fiind că 
blocurile astea se aflau la cinci kilometri spre sud. Era o lume 
diferită, fără restaurante unde apetitivul costa cât leafa pe o zi a 
unui muncitor de rând, fără mașini Panamera proaspăt spălate, 
ale căror jante costau mai mult decât salariul pe o lună al unei 
familii întregi. Era Stockholmul mic-burghez, nu chiar haosul din 
cartierele muncitorești, dar nici rezervaţia de lux din centru. 

Se gândi la Sara și la copilul pe care îl purta în braţe. Nu se 
clintise din faţa casei ei în seara precedentă și așteptase ca și 

acum. Se întreba oare ce a așteptat. Nu mai putea să schimbe 
ce s-a întâmplat. Și totuși, nu putea să se abţină să nu-și facă 
scenarii în cap. 

Dar ce s-a întâmplat, de fapt? Atunci, cu câţiva ani în urmă, 
când își ispășea pedeapsa la Hall. 

Incă îl mai durea antebraţul cu care parase lovitura cu bâta de 
baseball. Piciorul îi zvâcnea din cauza frigului, dar nu voia să 
atragă privirile asupra lui, așa că se mișcă cât putu de puţin. 

Întunericul era aliatul lui. 

Ușa cu numărul 67 - n-o scăpă din ochi nicio clipă. 

Din păcate, Loke nu găsise nicio poză pe internet cu prietenul, 
așa că Teddy habar n-avea cum arată. 

Blocul avea patruzeci de apartamente. Până acum intraseră 
treisprezece bărbați. li urmărise cât putu de mult și trase cu 
urechea la lift, încercând să ghicească la ce etaj au coborât. 
Niciunul nu intrase în apartamentul pe care-l avea în vizor. 

In clipa aceea apăru un bărbat în jur de treizeci de ani, cu o 
căciulă neagră trasă peste ochi și o geantă sport pe umăr. 

Teddy ieși de după tobogan. 

* 

Emelie stătea față în față cu Isak Nimrod la o masă din 
capătul restaurantului Steakhouse Bar. In afară de ei nu mai era 
nimeni. 

Tipul era ras în cap și avea un burdihan care atingea masa, cu 
toate că trăsese scaunul în spate, iar pe antebraț avea un vultur 
tatuat. Pe celălalt se vedea o cicatrice de vreo douăzeci de 
centimetri care fusese, probabil, tratată de un medic neglijent, 
sau de un amator. Urmele copcilor se vedeau și acum, ca niște 
cusături albe care țineau pielea în loc și împiedicau brațul să se 
dezmembreze. 

Emelie se uită pe furiș la poșeta ei care atârna în cuierul din 
capătul celălalt al barului. Ea și fata care o percheziţionase 
ajunseseră la un compromis după ce tipa sunase și discutase cu 
cineva. Avea o grămadă de documente acolo care erau legate 
de cazul lui Philip. In orice caz, erau plini de tact, doar 
trimiseseră o femeie s-o percheziționeze. 

In separeul din față îl zări pe tipul cu șapca kaki. 

Chelnerul se apropie de masa lor. 

— Ca de obicei? 

Isak îi răspunse într-o altă limbă. Apoi se întoarse spre Emelie. 
Avea o privire aproape somnoroasă. 

— Domnișoara a servit ceva? 

Emelie dădu din cap. 

— V-am așteptat mai mult de două ore, așa că mi s-a făcut 
foame. Dar mă bucur c-aţi venit. 

— Ce drăguţ. Desert, poate? Au o prăjitură Oreo grozavă. 

— Nu, mersi, e OK. 

Isak se mișca încet. Când întorcea capul să vorbească cu 
chelnerul, părea că se mișcă cu încetinitorul, de parcă l-ar fi 
durut ceva. Când se uită în ochii ei, părea c-o face și mai s/ow 
motion. 

Dar probabil că nu se mișca așa din cauza durerii. Tipul ăsta 
respecta fiecare indicație din manualul pentru mafioţi: calm și 
control. 

— Deci îl cunoşti pe Björne, să înţeleg, spuse Isak cu o voce 
tărăgănată. 

— Suntem colegi de lucru. 

— De lucru? Björne /ucrează? 

— Da. 

— Și în ce domeniu lucraţi, dacă-mi permiteţi? 

— Da, poate ar fi bine să mă prezint mai întâi. Mă cheamă 
Emelie Jansson și sunt avocat stagiar la biroul de avocatură 
Leijon. Teddy ne ajută la un caz. 

Burta lui Isak se scutură când acesta izbucni în râs. 

— BMW face mașini hibrid ecologice și Björne ajută avocați. 
Ce vremuri ciudate trăim. 

— Nu vreau să vă irosesc timpul, vă spun pe scurt de ce am 
venit. Trebuie să găsim o persoană anume și Teddy zicea că s-ar 
putea să ne ajutaţi. Contra cost, bineînţeles. 

Chelnerul sosi cu mâncarea și băutura lui Isak. Friptura lui era 
și mai mare decât cea pe care o înfulecase Emelie cu câteva ore 
în urmă. 

Observă că bea Red Bull. 

Isak nu se grăbi nici acum. Netezi șervetelul și-l prinse de 
gulerul tricoului. Ridică furculiţa și cuțitul de parcă ar fi executat 
un ritual religios în care fiecare gest avea un înţeles al lui. 
Cercetă friptura din faţa sa și alese cu grijă bucăţica pe care 
avea s-o taie mai întâi. 

— Auziţi, domnişoară? spuse el și luă o pauză. Eu n-am nevoie 
de bani. 

Străpunse bucata de carne cu furculița și o vâri în gură. 

— Și sincer să fiu, nici de pizdă n-am nevoie. 

Clipi spre ea în timp ce plescăi cu gura deschisă. 

Emelie simţi cum îi crește adrenalina în corp. Chestia asta nu 
era deloc OK - ce, îndrăznea să insinueze că-i oferea bani și pe 
ea însăși? împinse scaunul în spate și se gândi la o replică 
potrivită. 

Inainte să apuce să se ridice, Isak înghiţi bucata de carne și 
spuse: 

— Nu vă ridicaţi. Ce voiam să zic e că dacă vă ajut, o fac de 
dragul lui Teddy, nu pentru c-aș avea eu ceva de câștigat. Noi 
aici muncim altfel, nu ca în restul ţării. Principii. Onoare. 
Loialitate. Sunt cuvinte care încă mai înseamnă ceva aici în 
Södertälje. 

Emelie încercă să uite de referirea lui la sexul feminin. Voia 
doar răspunsuri. 

— Credeţi că ne-ați putea ajuta? 

— Da, dar aș putea să-l sun pe Teddy să-l întreb pe el? 

— Din păcate nu am numărul lui. | s-a stricat telefonul ieri, dar 
putem să-l sunăm pe șeful meu, el o să confirme tot ce-am 
spus. 

— Ah, nu, nu-mi plac șefii. Dar ziceaţi că veniţi din partea lui 
Björne așa că ceva tot e. Dar mai întâi trebuie să cădem de 
acord, să jucăm pe aceeași jumătate a terenului. Uitaţi cum stă 
treaba. Teddy e bărbat. Am crescut aici împreună, suntem de 
aceeași vârstă. Am făcut totul împreună până când el s-a dus la 
ai lui și eu la ai mei. Dar no hard feelings, eu îl respect. L-am 
respectat mereu. Aţi înțeles? 

Emelie nu înţelegea totul, dar nu spuse nimic. Îl lăsă pe Isak 
să vorbească în voie un timp. 

— Imi amintesc o dată, aveam doar optsprezece ani și ni i-am 
pus în cap pe băieţii de la Screwbacks. Au venit în zona noastră 
și ne-au spus că nu ne mai lasă să ne ocupăm de niște chestii, 
de niște vânzări. Am zis că Teddy ar putea să-i ceară ajutorul lui 
Kum. Dar nu-i stilul lui. Nu așa lucrează el. Știaţi? 

Emelie încercă să zâmbească, deși avea impresia că are faţa 
plină de Botox. 

Isak continuă: 

— Așa că Teddy, cică, NBP - ne băgăm picioarele - cum zice 
suedezul get-beget. A stabilit întâlnire cu Screwbacks pe terenul 
ăla plin de pietriș de pe Tuvângen. Și voia să mă duc și eu cu el. 
Trebuie să recunosc, domnișoară, că îmi miroseau pantalonii 
înainte să fi ajuns la locul întâlnirii, la cât mi-era de frică. 
Oricum, de dus ne-am dus, îmi amintesc. Niciunul dintre noi n- 
avea permis de conducere și nu puteam să riscăm să ne 
oprească poliția, cum se întâmpla de obicei. Teddy tocmai 
fusese la o rudă de-a mea și împrumutase o chestie. Ne-am 
urcat pe mormanul de pietriș dinspre vest, după ce am traversat 
șoseaua. Eram murdari ca niște mucoși. 

Isak apucă porumbul fiert de pe farfurie. Tinu coceanul cu 
ambele mâini și-l cercetă la fel de atent cum făcuse cu friptura. 
De parcă ar fi fost cel mai important lucru din lume să muște 
dintr-un cocean de porumb perfect. 

— Aveau un /ine up impresionant, vă zic. Erau 
vicepreședintele lor și Sergeant al Arms, doi tipi care făceau 
parte din gașca lor și vreo șapte-opt indivizi din Black Dragons 
MC, un fel de filială de-a lor. Or fi crezut că venim cu toată gașca 
din Geneta. Dar eram numai noi. Doi puști de optsprezece ani, 
murdari ca dracu', care s-au dus acolo pe jos. Și cu o 
păcănitoare, bineînţeles, că asta împrumutase Teddy de la ruda 
aia a mea. Și patru magazii de muniţie. 

Isak vâri un deget în gură și linse boabele de porumb. 

— Ştiţi, vine o clipă în viaţa noastră când trebuie să luăm o 
decizie. Ori o luăm drept înainte, ori ne oprim și atunci probabil 
că batem în retragere. Ori ne lăsăm duși de val, ori creăm noi 
valul. Dracu' știe dacă Teddy era conștient de ce face, dar l-am 
văzut cum ridică Kalașnikovul ăla de faţă cu vicepreședintele 
Screwbacks și le-a spus pe șleau: „Ori ne lăsaţi în pace, ori îţi 
bag asta în cur”. 

Isak își linse încă un deget fără să-și ia ochii de pe ea. 

— Nu s-au mai întors niciodată, spuse el. 

Emelie citi ceva diferit în ochii lui pe jumătate închiși. Era 
genul vorbăreț, aproape enervant de vorbăreţ, dar avea și ceva 
dur în felul lui de-a fi. Poate că restul era doar o mască studiată. 

— Ce relaţie aveți cu Teddy? o întrebă pe Emelie. 

— Nu v-am spus? Lucrăm împreună. 

— Nimic altceva? 

— Nu, nimic altceva. 

— Sigur? 

— Da. 

— Sută la sută? 

— Da, sută la sută. Dar vreau să vă întreb ceva, că tot 
vorbeam de el. Pentru ce a primit opt ani? 

— Nu știți? 

— Nu. _ 

Isak se linse meticulos pe degetul mic și inelar. li aducea 
aminte de un motan care își lingea blana. 

— Păi, întrebaţi-l pe el. 

Emelie începu să se sature. Cu asta se alegea după două ore 
de așteptat? Demonstraţii de forță și povești despre fapte eroice 
cu Teddy? Toate astea nu duceau nicăieri. Emelie puse pe masă 
copiile pozelor de pașaport ale celor doi tipi care păreau că 
seamănă cu persoana care dăduse buzna peste ei în garsonieră. 

— Căutăm o persoană pe nume Chamon Hanna. E unul dintre 
tipii ăștia doi, probabil. 

— Și de ce îl căutaţi? 

Emelie nu se îndoi o clipă că toată predica aia a lui despre 
loialitate avea să fie uitată de îndată ce se ivea o ocazie din care 
putea să câștige ceva. Pe de altă parte, nimic nu se schimbase - 
aceasta rămânea până acum cea mai concretă pistă a lor în 
investigația asta. 

— Ceea ce o să vă spun acum e confidenţial. 

Isak se lăsă pe spate. 

Emelie continuă: 

— Și presupun că n-o să-l dezamăgiţi pe Teddy și n-o să 
răspândiţi informaţia. g 

— V-am explicat deja că nu funcționează așa între noi. In 
orașul ăsta nu te poți baza decât pe numele și pe cuvântul tău. 

Emelie aşteptă puțin. Apoi făcu un pas pe un tărâm 
necunoscut. 

— Investigăm răpirea unui bărbat pe nume Philip Schale. Azi- 
noapte, Chamon Hanna a pătruns ilegal într-o garsonieră de pe 
Fatbursgatan din Stockholm. Bănuim că Philip Schale a fost ținut 
ostatic în garsoniera respectivă. Trebuie neapărat să dăm de 
Hanna ca să înțelegem ce se întâmplă. 

— OK și ce mai știți despre Chamon Hanna ăsta? 

— Păi, nu știm unde e, dacă la asta vă referiţi. Dar eu și Teddy 
eram în garsonieră când s-a întâmplat și sigur l-am recunoaște. 

— Și poliţia știe de caz? 

— Nu, familia Schale nu vrea să-i implice deocamdată. 

— Deci, dacă l-aș găsi pe Chamon Hanna ăsta pentru voi, îmi 
garantaţi că n-o să aibă de-a face cu poliţia? 

— Pe mine nu mă cunoașteţi. Dar pe Teddy, da. Nu pot decât 
să vă dau cuvântul nostru că n-o să luăm legătura cu poliţia, cu 
condiția să nu fie implicat în răpirea lui Philip. 

Isak îi făcu semn chelnerului. Emelie se miră că intra în 
salonul ăla, mai ales că, în rest, barul era gol. Dar poate că erau 
doar atenţi, nu voiau să le scape niciun gest al bărbatului din 
faţa ei. 

Isak se aplecă înainte, burta i se lipi din nou de marginea 
mesei. 

— O să aranjez un telefon cu Chamon Hanna. Știu cine e. Și 
știu și că era în Stockholm azi-noapte, cu niște treabă. Îmi mai 
cer permisiunea băieţii, înainte să facă anumite chestii. 

Emelie nu spuse nimic. 

Chelnerul intră și puse o farfurie în fața lui Isak. 

— Sunteţi sigură că nu vreţi niște prăjitură Oreo? 

* 


Umbrele din nou. 

Plictiseala. Frigul. Plăcile lucioase ale toboganului, ușa de la 
numărul 67 care se deschidea de câte ori cineva intra sau ieșea 
din bloc. 

Ultimul tip pe care-l urmărise nu se dovedi a fi omul lui. 

Teddy ar fi putut urca la etajul la care locuia Guldman și să-l 
aștepte acolo, dar nu voia ca vecinii să se întrebe ce căuta 
acolo. 

(J 

Linda îl sunase cu câtva timp în urmă, probabil că avea 
numărul lui nou de la tatăl lor. Nu mai vorbiseră de două zile, de 
la cearta aceea din restaurantul grecesc. 

— Vreau să-mi cer scuze, spuse ea pe cel mai amabil ton alei. 
Și voiam să te întreb unde stai. 

Teddy îi spuse pe șleau. 

— Stau la Dejan, sau mai bine zis, pe canapeaua lui. Nu e 
deloc ca la tine. 

— Păi, de ce nu ne vizitezi? spuse ea. Îmi pare rău că s-a 
ajuns aici. Îmi făceam griji pentru Nikola, atâta tot. 

— S-a întors acasă? 

— Da, pentru scurt timp. A dormit acasă câteva ore. A luat 
micul dejun și a plecat din nou. Nu știu ce să mă fac cu el. 

— Am înţeles. Vrei să-i trimit un sms sau să încerc să-l sun? 

— De încercat poţi să încerci, dar să nu-i torni baliverne 
despre cum a fost înainte și așa. Nu vreau să aud. 

— OK. După cum vezi, am un număr nou, așa că n-o să știe 
cine îl sună. 

— Ce s-a întâmplat cu telefonul tău? Era cadou de la noi. 

— Îmi pare rău. L-am scăpat pe jos. 

Oricum n-ar fi înţeles. În lumea ei, bătaia însemna „Teddy cel 
vechi”. 

— Nu vrei să dormi la noi diseară? 

Nu prea se potrivea cu planurile lui, având în vedere cazul la 
care lucra. Dacă se întorcea acasă în zori, Linda ar fi intrat la 
bănuieli. 

— Nu știu... 

Nu-și luă ochii de la intrarea în bloc. 

— Apropo, tocmai am fost pe la tata. 

— Foarte bine, m-am dus și eu să aprind o lumânare pentru 
mama. 

— Nu-l mai suport. 

— Nu-ţi vrea decât binele. Și nu te gândi la el acum, 
gândește-te la mama. 

Un lucru îl neliniștise toată seara: ce avea să facă dacă se 
întâlnea cu Guldman? încercă să-și imagineze diverse scenarii și 
feluri de-a reacţiona. Dar toate se sfârșeau cu încurcături în care 
n-avea chef să se bage. 

Un bărbat se îndrepta spre ușa blocului. Teddy ieși de după 
tobogan și se duse spre ușă. 

La lumina becului de la intrare îl desluși mai bine pe bărbatul 
cu păr blond lung aproape până la umeri, fâș gros și jeanși largi, 
cu turul lăsat. 

Teddy se postă lângă el în faţa liftului. Bărbatul răsufla greu, 
de parcă ar fi alergat. 

Cei doi intrară în lift. Bărbatul apăsă butonul cu numărul zece. 
Era posibil să fie omul lui. 

Liftul scârțâăi pe ultima porţiune. Bărbatul se lipi de uși 
demonstrativ, de parcă ar fi vrut să-i dea de înţeles că nu vrea 
să comunice cu el în niciun fel și nici să-i întâlnească privirea. 

Ușile se deschiseră. 

Bărbatul se întoarse spre stânga și o luă spre ușa 
apartamentului lui. Poate era ușa la care se aștepta. Una din 
două. 

Apoi se întoarse. Teddy îl privi drept în ochi. 

Era roșu la față de parcă s-ar fi ars la solariu și sub buza 
superioară îndesase un pachet mare de tutun de mestecat. 

— Pot să vă ajut cu ceva? îl întrebă pe Teddy. 

Teddy privi în jur. 

— Nu, mulțumesc, cred că am greșit blocul. 

— Pe cine căutați? 

— Pe Stening. 

— Stening? 

— Da, Stening. Nybohovsbacken 69. 

— Asta e 67. 

Bărbatul se întoarse și dădu să descuie ușa. Era apartamentul 
potrivit. 

Tipul închise ușa după el. 

Era Lazar Guldman. 

* 

La început, zăpada i se păru un balsam. Frigul îi alinase 
senzația de amorţeală din picioare după atâta stat nemișcat. 
Gândurile-i împrăștiate se risipiră și Philip își recăpătă agerimea. 
larna îl ajuta să se concentreze. 

O rupse la fugă. Zăpada era adâncă de vreo zece centimetri și 
moale, aproape apoasă. Era o senzaţie neobișnuită, să meargă 
desculț prin zăpadă - nu mai făcuse asta niciodată. 

Nici măcar nu privi în urma lui, doar înainte. Nu zări nicio casă 
în faţa lui, doar marginea pădurii, puţin mai departe. 

Cerul era senin și plin de stele. Măcar cu asta avusese noroc. 

Avea un singur gând în cap - să găsească o casă, sau măcar 
un drum. 

Nu vedea nicio lumină în faţă, la marginea pădurii, întunericul 
era compact. Când se apropie de brazi, întoarse repede capul și 
privi în urmă. Casa în care fusese ţinut prizonier era imensă, o 
vilă cu cel puţin două etaje, poate trei. Văzu o fereastră 
iluminată la parter. Nemernicul ăla de Joker era acolo cu 
siguranţă. 

Casa era vopsită într-o culoare deschisă, dar era prea 
întuneric ca să deslușească vreun detaliu. 

Continuă să alerge. 


VP - 260 


În pădure. Departe de casă, departe de fereastra iluminată. 
Brazii din pădure nu creșteau atât de des cum spera. Arătau mai 
degrabă de parcă ar fi fost răriţi de curând. 

Erau peste zero grade. Incă ceva cu care avusese noroc. 
Philip purta aceiași pantaloni cu care îl răpiseră, o pereche de 
jeanși marca 7 For All Mankind. Până și cămașa și puloverul erau 
aceiași, Borelli și puloverul de cașmir, Loro Prana. In clipa aceea, 
se bucura nespus pentru puloverul ăla. Nu-i era deloc frig la 
spate. 

În schimb, îi îngheţau picioarele. 

Se opri puţin și încercă să-și îndoaie degetele. 

Abia dacă le simţea. 

Gândul la o casă sau un drum fu înlocuit de un altul. Trebuia 
să găsească o suprafaţă care să nu fie acoperită de gheață sau 
zăpadă. Trebuia să scape de pământul ăla îngheţat. 

Se simţea din ce în ce mai disperat. Ar trebui să se întoarcă și 
să se uite în partea cealaltă. Sigur exista un drum pe undeva. 
Dar era prea întuneric, în ciuda razelor lunii și a stelelor. Nici nu 
era sigur c-ar fi depistat drumul dacă exista vreunul prin 
apropiere. 

Alergă înapoi, încercând în același timp să-i ţină piept 
vântului. N-avea voie să renunţe. La o casă mare ca asta se 
putea ajunge sigur și cu mașina. Și își amintea că așa îl 
duseseră acolo și pe el. 

După câteva minute zări un fel de lac. Apa era îngheţată și 
acoperită de zăpadă, dar în mijloc, gheaţa era topită și strălucea 
la lumina lunii. Pe malul celălalt se vedeau mai multe lumini, 
probabil că veneau de la un sat sau un grup de case. Poate se 
afla pe o insulă. 

Făcu stânga-mprejur. O luă spre casă, dar de data asta făcu 
un cerc și mai lat. 

Nu-și mai simţea picioarele. Și totuși, era conștient că trebuia 
să le țină departe de pământul ăla îngheţat. 

In clipa aceea zări un fel de coridor printre copaci, ca o alee. 
Era un drum, cu siguranță. Când se aplecă, distinse urme de 
cauciucuri. Cineva o luase pe acolo cu mașina de mai multe ori 
și nu cu mult timp în urmă. 

O rupse la fugă ca un atlet de elită. 

Inainte. Spre capătul drumului, spre o intersecţie, poate spre 
un drum mai mare. 

Unul pe care spera să vadă mașini. 

Se opri. Oare să fi fost atât de prost să se deplaseze de-a 
lungul străzii? Era primul loc în care aveau să-l caute. Dar era 
singura lui șansă de a se îndepărta cât putea de mult de locul 
ăla. Dacă rămânea în pădure, murea de frig. 

O sută de metri. 

Două sute. 

Gâfâia. 

Copacii de pe marginea drumului priveau spre el. Râdeau de 
el. la te uită, un imbecil care aleargă descult. 

Zări ceva în faţa lui. Un drum nou care se intersecta cu cel pe 
care alerga. Era mai lat și părea asfaltat sub stratul de zăpadă 
subțire. 

Nu știa încotro s-o apuce. Până la urmă o luă spre stânga. 

Încă o sută de metri. Două sute de metri. 

În clipa aceea descoperi ceva, mai departe, lângă șosea. O 
siluetă ciudată pe fundalul întunecat al cerului. 

Era un turn de vânătoare. 

Cineva construise aici un turn pentru vânat elani. Când se 
apropie de el, văzu că arăta ca un turn obișnuit de vânătoare, o 
construcție simplă pe patru stâlpi de lemn, cu ascunzătoarea 
aflată la vreo doi metri de pământ. Avea chiar și pereți din lemn 
și un acoperiș. 

Philip stătuse la pândă de multe ori în turnuri de genul ăsta. 
Știa ce avantaje puteau să-i aducă. Vedeai toate tufișurile și 
copacii scunzi, câmpul de tragere era mai clar. In plus, riscul ca 
animalele să simtă mirosul oamenilor era mai scăzut când 
acesta se împrăștia în straturile de aer aflate mai sus. Se cățără 
în turn. Cabina era prea mică. Nu puteai să te întinzi pe jos. Dar 
el nici nu voia să se întindă. Voia să se ghemuiască doar sub 
acoperiș și să aștepte să treacă vreo mașină pe acolo. Scăpase 
de zăpadă și de gheață și nu bătea nici vântul. 

Pe de altă parte, nu se mișca. 

Trase mânecile puloverului peste mâini și încercă să-și 
strecoare picioarele în ele. Incepu să-și maseze degetele de la 
picioare. Era o poziţie ciudată. 

Se simţea ca o maimuţă. 


— Aide, acum. 
— O laie. N-am chef să cobor. 

Nikola se uită pe furiș la farfuria în care Chamon amesteca 
tutunul cu iarba. Se întrebă câte jointuri făcuse în ea, deși Yusuf 
zicea tot timpul că ar fi bine să o lase baltă. De la calculatorul lui 
Chamon se auzea o piesă de pe Spotify. Snoop Dogg își 
schimbase numele în Snoop Lion - reggae style. 

De ce-l suna Yusuf tocmai acum și-i spunea să se ducă până 
în centru? Tocmai ce se relaxau puţin și ei. 

— Yalla, fra', el mi-a zis să vă chem. 

Chamon auzea toată convorbirea, la cât de tare ţipa Yusuf. 
Puse jointul pe farfurie. Era fumat doar pe jumătate. Nu făcea 
nimic, aveau toată seara la dispoziţie să-și odihnească minţile. 

Chamon râgâi. 

— Trebuie să dăm o fugă până acolo. Dacă ne cheamă Yusuf, 
înseamnă că trebuie să ne mișcăm cururile. 

— Ete, căcat, n-am sclavagit destul pentru el azi? Am reparat 
stația de emisie-recepţie, am stat de vorbă cu handicapatul ăla 
care nu voia să dea banii... 

— Ştii și tu cum e, Nikola. O să vină și ziua în care o să-i 
strigăm „yalla, fratello” vreunui fraier. 

e 

După un sfert de oră, Nikola și Chamon se afișară la 
Steakhouse Bar din centru. Vremea era cât se poate de 
scârboasă. Yusuf ieși din restaurant. Purta o șapcă cu model de 
camuflaj și o pereche de ochelari de soare, de parcă ar fi fost 
caniculă afară. 

— Trebuie să vă întâlniți cu o tipă care vrea să vă pună niște 
întrebări. 

Chamon era încă făcut. Se auzea pe vocea lui subțiată. 

— Ce-i cu prostiile astea? Ce întrebări? 

Yusuf avea chef să facă pe poliţaiul. Făcu un pas spre ei și se 
opri cu faţa la cinci centimetri de cea a lui Chamon. 

— Ce-i cu tine? Ai o problemă? 

— Nu, nu, sorry. Dar care-i faza? 

— Gagica asta vrea să vă întrebe de treaba aia de azi-noapte, 
în oraș. Cred că era și ea în apartament, nu sunt sigur. Dar e OK, 
nu-i niciun risc. 

— E gaboriţă, sau ce? 

— Să moară mama dacă-i gaboriţă. 

— Atunci ce-i de capul ei? 

— Să mor eu dacă știu. Dar bosu' i-a dat undă verde, cică are 
încredere în ea că-i colegă cu un tovarăș de-al lui. Cu unchiu- 
tău, Nikola. Și vrea să staţi de vorbă cu ea. 

— Despre ce? 

— De unde să știu? Hai că mă duc după ea. Dar să nu vă 
prind că nu staţi în banca voastră. 

Yusuf plecă. 

Nikola puse mâna pe umărul lui Chamon și rânji. 

— Lasă, frate, c-o să vină și ziua în care o să-i spunem c-o 
futem pe mă-sa. 

Chamon dădu să-l mai întrebe ceva despre unchiul lui, dar 
Yusuf nu se mai întoarse. 

e 

Ca de obicei, șoferul era tot Nikola. Pe el îl puneau tot timpul 
să conducă, să stea de șase, să-i ia cu mașina, să ridice plăţile 
în cash şi să se ducă după pizza. Când aveau de gând să-l 
promoveze? Chamon era de-o vârstă cu el și, deși era prietenul 
lui, Nikola era conștient de problemele lui - din cauza 
temperamentului lui, jumătate din chestiile pe care le făceau se 
futeau original. Nikola nu urcase cu ei în apartamentul ăla unde 
era să ia toţi bătaie, dar și-a dat seama imediat că a fost tot o 
gafă de-a lui Chamon. În mă-sa, n-ar fi trebuit să conteze că ești 
sirian sau nu - Yusuf o ţinea una și bună că nu conta decât unde 
au crescut. Și că au copilărit împreună. Se pișa el pe ţara în care 
erau născuţi babacii - că era Orebro, că era Midyat. Aici nu 
conta decât loialitatea. 

Chamon se așezase pe bancheta din spate lângă femeia 
tânără în ţinută de birou și palton. Tipa părea speriată, se uita 
tot timpul pe geam, poate voia să vadă unde o duceau. 

Nikola primise ordine să-i plimbe cu mașina prin oraș, așa că 
nu aveau o destinație anume. 

Dar nu doar femeia era speriată. Nikola îi văzuse faţa lui 
Chamon când tipa ieșise din restaurant. | se zbătea ochiul, ca de 
fiecare dată când mai avea puţin și se căca pe el de frică. 

— Parcă te cunosc de undeva, spuse ea. 

Nikola se uită în oglinda retrovizoare. Ochiul lui Chamon era 
atât de căscat încât părea că cineva îl agățase cu o undiţă și 
trăgea de el. 

Până la urmă, spuse și Chamon: 

— Da, am fost în garsoniera aia azi-noapte. Te-am recunoscut 
și eu. Ne pare rău pentru situaţie. 

Nikola conducea încet. Porni radioul și căută 105,9. Părea o 
piesă de Justin Bieber. 

La început, Nikola încercă să tragă cu urechea la discuţia 
dintre Chamon și femeie. În caz că ziceau ceva de Teddy. Dar nu 
vorbeau despre el. Și, oricum, îi plăcea să conducă prin oraș, 
chiar dacă nu era mașina lui. BMW X5 - nu era deloc de lepădat. 

Nikola se relaxă. Asculta muzica. Nu se mai gândea la mama 
și la cicăleala ei, ci la ce ar fi putut să cumpere de ăia cinci mii 
cât primise pentru colecta de azi-dimineaţă. Își dorea un soft air 
gun sau o excursie într-un loc mai cald decât Suedia. Deși poate 
ar fi trebuit să-i cumpere un cadou lui Teddy. Ce-i drept, unchiul 
lui nu le avea cu tehnica, dar era de rahat că umbla cu vechitura 
aia fără touchscreen. 

După douăzeci de minute, cei doi terminară de vorbit pe 
bancheta din spate. Lui Chamon îi cam sărise muștarul la un 
moment dat, dar acum totul părea în regulă. 

Nikola parcă din nou lângă Steakhouse Bar. Chamon sări din 
mașină și îi deschise ușa femeii, ca un șofer de limuzină. Nikola 
nu auzise prea multe din ce vorbiseră, dar observă că voia să 
sune pe cineva. 

— Salut, eu sunt, spuse Chamon. 

Nikola era curios. Oare despre ce era vorba? îl auzi pe 
Chamon spunând: 

— Puteţi să vă întâlniți acum? Da, știu că-i târziu. 

Chamon se apropie de femeie. 

— E OK, spuse el. Zice că poate. 

Femeia îi întinse ceva lui Chamon. 

— Uite. Și mersi pentru ajutor. 

— Ce-i aia? întrebă Nikola. 

Chamon se uită la obiectul din mâna lui. 

— O carte de vizită, frate. Ce, tu n-ai mai văzut avocaţi in 
action? 

* 

Prima oară când l-a văzut pe Chamon Hanna în fața 
restaurantului Steakhouse Bar, i-a venit s-o ia la fugă. Emelie își 
dădu seama că era unul dintre tipii din apartament, poate chiar 
cel cu bâta de baseball. Brusc, i se făcu dor de Teddy. Își 

imagină cum o să se ducă la el și-o să-i strângă mâna spunând: 
„De data asta o s-o iei și tu mai ușor, nu-i așa?” 

Şoferul părea și mai tânăr decât Chamon, dar Emelie nu-l 
recunoștea. Tipul părea complet dezinteresat de discuţia lor, 
pierdut în lumea lui. Dăduse drumul la radio și părea că visează 
la palmieri și plaje cu soare. 

Chamon se așeză lângă ea pe bancheta din spate. Purta o 
geacă de iarnă verde cu o dungă galbenă pe gluga îmblănită - 
era o geacă Parajumper: jumătate din populaţia orașului o purta 
iarna asta. 

— Ce-aţi căutat în apartamentul ăla azi-noapte? întrebă 
Emelie. 

— Urma să ne întâlnim cu niște gagii. 

— Cu cine? 

— Dar tu cine ești, de fapt? 

— Sunt avocată. Și îl caut pe Philip Schale. Nu ţi-a zis Isak? 

— Nu, nu prea mi-a spus mare lucru. Și poliţia? 

— N-am nicio treabă cu poliţia. Vreau doar să-l găsesc pe 
Philip Schale. 

— Și noi îl căutăm. 

La radio se auzea Justin Bieber. Mirosea a scaune noi de piele. 

— Voi îl căutaţi pe Philip? 

Chamon Hanna se scărpină la bărbie, de parcă ar fi avut 
nevoie de timp de gândire. 

— Credeam că-i în apartament. 

Emelie simţi cum i se ridică părul pe brațe. 

— Ştii că are două apartamente. Unul pe Ostermalmsgatan și 
garsoniera asta de pe Fatbursgatan. Intr-unul o duce pe prietena 
lui, o tipă finuță și așa. In cealaltă face porcării. Nu vrea să le 
amestece. 

— De unde știi? 

— II ţinem sub observaţie de câteva săptămâni. Și a făcut ce- 
a făcut cu verișoară-mea. 

— Mai spune-mi. 

— Nu știi nimic de chestia aia? 

— Povestește-mi. 

Chamon clipi. Emelie trebuia să calce ca pe coji de ouă dacă 
nu voia să-l sperie. In același timp, n-avea timp de pierdut - 
trebuia să-l preseze. 

Din difuzoarele mașinii se auzea vocea lui Bruno Mars. Tipul 
care conducea părea la fel de plecat cu pluta. 

— Uite care-i treaba. Verișoară-mea, Anina, a cam luat-o 
razna. Mă rog, maică-sa e suedeză. Ceea ce nu mi se pare o 
problemă, dar cred că de asta nu vrea să fie ca noi, restul, mă 
înţelegi. Deja s-a mutat de acasă și nici măcar nu e combinată 
cu vreun tip. Trăiește așa, aiurea, n-are pic de rușine. Acum 
câteva săptămâni m-am întâlnit cu ea și era terminată, săraca. 
Mi-a zis că a ajuns pe mâinile unui nemernic. 

Bruno Mars susura pe fundal: You bring me to my knees/You 
make me testify/You can make a sinner change his ways. 

— La început, am zis, spală-te cu el pe cap, eu ce să-ţi fac. 
Dacă te comporți ca o zdreanţă, lumea o să te trateze ca pe-o 
zdreanţă, înţelegi? Dar când mi-a zis ce i-a făcut ăla, am zis, stai 
așa, că nu-i așa. Există o limită, totuși. Am vorbit cu Yusuf care a 
stat de vorbă cu Isak. Și Isak mi-a zis că bine că m-am ocupat. Și 
lucrurile au ajuns... unde au ajuns. 

— L-aţi obligat să iasă pe apa îngheţată? 

— Tu ai spus-o. l-am dat și noi o lecţie. Dara meritat-o. 

— Când s-a întâmplat asta? 

— Mă-sa, nu-mi amintesc. Anina m-a sunat. Ea l-a văzut. 

— Și zici că l-aţi ţinut sub lupă câteva săptămâni. 

— Exact. Da, înseamnă că s-a întâmplat acum câteva 
săptămâni. L-am prins în faţă la un club. Clara's, sau cum se 
cheamă... Dar nu ne-a ajuns, am vrut să-l secăm de bani, dar n- 
a vrut să ne dea nimic. De aia ne-am dus la el acasă. Și acolo 
ne-am ciocnit cu voi. 

Emelie privi pe geamul mașinii. Vedea case înșiruite. Habar n- 
avea unde era. Puteau să facă ce voiau cu ea. Singurul lucru pe 
care se bizuia era cuvântul de onoare al lui Isak. 

— Dar ce-a făcut Philip cu vară-ta? 

Chamon se întoarse și el spre geam. Emelie văzu cum îi 
pulsează vena de la gât. 

— Te înţeleg dacă nu vrei să discuţi despre asta. 

Brusc, Chamon se aruncă peste ea. li apucă haina și o lipi de 
portieră. Faţa - i-o recunoscu din noaptea precedentă. Ochii îi 
luaseră foc. 

— Dar tu de ce dracu' te bagi în chestia asta? Nu-i treaba ta. 
Habar nu ai de nimic. 

O împinse în geam. Simţea că i se taie respiraţia, îi apăsa 
umerii. Trebuia să se controleze. Trebuia să-l calmeze. 

Tipul care conducea mașina se întoarse. 

— Chamon, calmează-te, în pizda mă-tii! 

— Pot să mă întâlnesc cu ea? șuieră Emelie. 

e 

Anina Hanna Björklund părea foarte tânără. Dacă ar fi întrebat 
pe cineva cât i-ar da, ar fi zis cincisprezece împliniţi. 

Avea părul negru, despărțit cu o cărare exact la mijloc. Nu 
încăpea îndoială că Anina era o fată frumoasă, indiferent de ce 
gusturi aveai. Dar în clipa în care se așeză pe un scaun din 
Steakhouse Bar și se uită pieziș la Chamon și restul găştii, 
privirea ei căpătă ceva feroce. 

Emelie se bucura că Anina reușise să ajungă așa de repede, 
cu toate că era târziu. Se pare că era în oraș la o băută cu 
prieteni vechi din Södertälje, deși stătea în Stockholm. 

Emelie se prezentă și vorbi pe un ton scăzut. A 

— Aş vrea să te întreb câte ceva legat de Philip Schale. Il 
cunoști? 

Anina sorbi din ceaiul pe care chelnerul îl puse în fața ei, deși 
oficial restaurantul era deja închis. 

— İl cunosc... vorba vine. 

— Dar știi cine e? 

— Ehh... poate. 

Nesiguranţa se ghicea clar în vocea Aninei. 

— Te înţeleg dacă ţi se pare o discuţie neplăcută. Dar s-a 
întâmplat ceva neprevăzut și ar fi grozav dacă ai putea să-mi 
răspunzi la întrebări. Promit c-o să-ți explic imediat de ce. 

Anina părea ceva mai liniștită. Purta pantaloni negri și cizme 
lungi, negre. Și o geacă subțire cu o vestă de blană peste. Avea 
vesta descheiată, dar nu și geaca. Probabil că murea de căldură 
aici. 

— Da, știu cine-i Philip. Oarecum. 

— De unde îl cunoști? 

— Nu-l cunosc, n-am zis că-l cunosc. E o scârbă de om, 
oricum. De fapt, ce voiai să mă întrebi? 

— Cum spuneam, e cam complicat, dar trebuie să aflu cât mai 
multe despre Philip Schale. Mai mult de atât nu pot să-ţi spun 
chiar acum. Trebuie să mă crezi, Anina, nu vreau să-ţi fac rău. 

Anina ridică din nou cana cu ceai. Emelie avu impresia că 
vede o lacrimă în ochii ei. 

— Sunt niște scârbe. Nu înţelegi... 

Lacrima se scurse în cana de ceai. Anina se frecă la ochi. Se 
vedea că se străduiește să nu se piardă cu firea. 

Apoi îi explică pe scurt prin ce trecuse. 

e 

Emelie nu ştia ce să zică. Niciodată nu fusese un psiholog 
prea bun pentru prietenii ei. Unii dintre ei se pricepeau să 
asculte de minune și spuneau niște lucruri incredibile, te făceau 
aproape dependent de ei. Dar problemele ei sau ale lor nici 
măcar nu puteau fi comparate cu problemele Aninei. 

— Am dreptul să-mi trăiesc viața, fără ca o grămadă de 
nenorociți să se amestece în ea. Dar asta n-o să le-o iert cât oi 
trăi. Și m-am tot gândit... 

Se opri, de parcă s-ar fi gândit la ce ar putea să mai zică. 

— La ce te-ai gândit? 

— La început m-am întristat doar. Dar acum câteva săptămâni 
l-am văzut în salonul VIP. Și atunci l-am sunat pe Chamon. Și 
ăsta a înnebunit când a auzit ce s-a întâmplat și mi-a promis că-l 
„mănâncă cu fulgi cu tot” dacă-l găsește. 

— Și ce s-a întâmplat? 

— Nu știu, Chamon și prietenii lui au făcut ceva, dar nu mi-au 
zis ce. Și după aia m-am enervat. 

— De ce? 

— Am stat de vorbă cu o grămadă de oameni care mi-au spus 
că n-a fost vina mea. Am vorbit chiar și cu o persoană pe care n- 
o cunosc, dar care m-a contactat special ca să mă întrebe de 
Philip. 

— Cine? 

— N-o cunosc. E o tipă între douăzeci și cinci, treizeci de ani. 
Părea că-l cunoaște pe Philip de undeva. 

Emelie se gândi că trebuia să-i trimită câteva poze Aninei 
pentru recunoaștere. 

— Cum a luat legătura cu tine? 

— Mai întâi prin mail sau Facebook, nu-mi amintesc exact, 
după care m-a sunat și ne-am întâlnit o dată. Dar mi s-a părut 
cam ciudată. S-a enervat că de ce nu vreau să iau măsuri. Când 
ne-am întâlnit, a început să ţipe la mine, ziceai că era nebună. 
Dar a reușit să mă facă să-mi dau seama de ceva. 

— De ce? 

— Că aveam suficiente dovezi ca să-l bag la pușcărie. Am fost 
și la medic. Mâine vreau să depun o plângere la poliție. Am 
programare la secția din Ostermalm. 

* 

Nu mai avea timp deloc pentru tabieturile lui. Pe la ora asta, 
Carl-Johan obișnuia să-și dea picioarele cu cremă. Se așeza în 
scaunul împletit din baia Mamei, își punea un picior peste 
celălalt și-și storcea în palmă niște cremă din tubul cu Dr. 
Scholl's, Neutrogena sau ce mai avea ea prin baie. Apoi își masa 
încet picioarele. Mai întâi partea anterioară a tălpii și degetele 
mari. Avea mereu probleme cu călcâiele și, dacă nu făcea asta 
în fiecare seară, ar fi avut niște crăpături ca un crater. 

Cu câţiva ani în urmă, când și-a dat seama că trebuia să-și 
îngrijească sistematic picioarele, procedura asta i s-a părut 
plictisitoare la culme. A încercat s-o combine cu privitul la 
televizor sau își punea un CD cu muzică înainte să se apuce. |și 
înjura de fiecare dată pedichiuristul și dermatologul pentru că 
nu reușiseră să elimine problema. 

Dar în ultima vreme chiar se bucura de acele zece minute de 
liniște din baie. Avea nevoie de ele. Și în seara asta chiar le 
ducea dorul. 

În general, era recunoscător pentru faptul că el și Mama își 
organizaseră vieţile încă de la începutul căsniciei. Și avea noroc 
cu secretara, asistentul, șoferul și bancherul lui. Viaţa ar fi fost 
insuportabilă fără ei. 

Și totuși, în clipa asta trăia într-un haos total. 

a 

Caroline le spusese c-o să doarmă la ei în noaptea aia. Poate 
că era mai bine aşa. Titti avea nevoie de cineva care să se 
îngrijească de ea, cineva cu care să schimbe două vorbe. Dar în 
clipa aia era plecată de acasă. 

Carl-Johan încercase să-i explice soţiei sale de ce credea că-i 
mai bine să aștepte cu transferul până în dimineața următoare. 
Magnus și oamenii lui ar fi avut mai mult timp la dispoziţie. 
Statisticile spuneau că răpitorii nu se mulţumeau niciodată cu 
prima plată, alea șaisprezece milioane nu i-ar fi convins să-l 
elibereze pe Philip. Titti nici nu ridica privirea, bâiguia doar ceva. 
Carl-Johan voia să discute cu ea și despre Kevin și tatăl lui, dar 

Titti se smiorcăi că n-are chef. Într-un fel, se bucura că nu se 
amesteca în treburile lui. Nu voia s-o mai vadă în halul ăla. 

In schimb, Caroline s-a așezat la masa din bucătărie și voia să 
stea de vorbă cu el. 

— Tată, povestește-mi, te rog, tot ce știm. N-am înţeles tot 
ce-a zis Magnus Hassel. 

Intr-un fel, pe Carl-Johan îl liniștise întrebarea ei. Acum că fiica 
lui era acasă, se bucura că oferea și ea un sprijin familiei. Ar fi 
trebuit s-o facă de mai demult. 

li spuse tot ce știa. Despre ipoteza celor de la Leijon, cum că 
Philip ar fi fost ţinut ostatic într-o garsonieră de pe 
Fatbursgatan, despre faptul că îl sunase pe Patric Ohrn pentru 
transferul ăla și că banca le cam încurcase planurile răpitorilor. 
Și că Philip trimisese un contract fals de cumpărare. Zicea că 
vrea să cumpere un apartament. 

— Dar garsoniera aia de pe Fatbursgatan... Ce legătură are, 
de fapt, cu Philip? 

— Încă nu știm. Dar oamenii lui Magnus au început să facă 
niște săpături. 

— Și ce, nu știu nimic? Sigur au aflat ceva între timp. 

— Să sperăm. 

— Și Stephanie? Cu ea n-aţi vorbit? îl întrebă Caroline când a 
terminat de povestit. 

Carl-Johan îi aruncă o privire stupefiată. 

— Ce să vorbim cu ea? E genul care o ia pe câmpii mai ceva 
ca Mama. 

Caroline își feri privirea. 

e 

Dar asta se întâmplase cu câteva ore în urmă. Caroline ieșise, 
probabil, la o plimbare. Carl-Johan nu înţelegea ce căuta afară la 
ora aia și nici de ce-i ardea de plimbări, dar fiica lui insistase 
spunând că voia să-și aerisească puţin capul. 

Carl-Johan deschise dulapul din colț și scoase o sticlă de 
Glenfiddich. Asta era raftul lui de băuturi - frigiderul cu vinuri 
montat pe peretele celălalt și crama din pivniţă le împărțea cu 
Titti. Dar din sticlele astea din dulap bea doar el. 

Umplu paharul de cristal pe jumătate și adăugă trei linguri de 
apă călduţă. Paharul îl moșteniseră de la bunicii lui Titti. Îi 
plăcea să bea din el, blazonul familiei Adlercreutz strălucea în 
lumina lămpii din tavan. 

Se gândi că poate ar fi fost totuși bine să se dea cu cremă, să 
se prefacă timp de zece minute că totul e ca de obicei. 

Sorbi din whiskyul din pahar. 

Capul îi vâjâia. 

Lumea se învârtea cu el. 

Simţi nevoia să se așeze. 

Se duse în bibliotecă și se prăbuși pe canapea. 

Iși sprijini capul de spătar și mai luă o gură de whisky. 

In clipa aceea sună telefonul. Carl-Johan se ridică și dădu să 
iasă, dar telefonul amuţi înainte să ajungă la el. Apoi auzi vocea 
slabă a lui Titti. 

Când se duse în bucătărie, Titti îi întinse telefonul. 

— E Magnus, spuse ea. Am răspuns eu, dar zice că vrea să 
vorbească cu tine. 

Se auzi vocea lui Magnus. 

— Imi pare rău, Carl-Johan. Am început să turui fără să știu că 
vorbesc cu Titti. 

— Ce s-a întâmplat? 

— Tocmai am vorbit cu Emelie, zice că a găsit ceva. 

— Ce? 

— S-a dus să se întâlnească cu unul dintre indivizii ăia care au 
intrat peste ei azi-noapte. Și tipul i-a făcut legătura cu o fată din 
Södertälje. Nu-i suedeză. Emelie s-a întâlnit cu ea acum câteva 
ore. Femeia susţine că a fost violată de Philip acum câteva luni. 
Poate n-a fost o idee grozavă să-i povestesc și lui Titti. Ce face, 
e OK? 

Carl-Johan se uită la soţia lui. 

Aceasta se așezase pe un scaun. 

Se uita drept înainte, cu privirea goală. 

* 


Körsbärsvägen. O adevărată Meca a căminelor studențești. 
Sute de garsoniere și apartamente cu două camere mici, 
camere înșirate pe un coridor și apartamente împărţite de mai 
mulți studenţi. Aici oamenii supravieţuiau pe spaghete cu carne 
tocată și plănuiau farse” până pe la miezul nopţii. Uneori lui 
Emelie îi părea rău că nu participase la activităţile tipic 
studențești pe vremea aia. Era obsedată de note și de merite 
suplimentare. Și mereu a vrut să stea într-un apartament 
obișnuit. 


27 Teatru studenţesc, tradiţie veche în Suedia. 

Existau și zone mai mizerabile decât Körsbärsvägen. Cartierul 
ăsta era totuși în centru. Mulţi studenţi stăteau în Frescati sau 
erau nevoiți să împartă un apartament de două camere 
decrepit, aflat la patruzeci și cinci de minute de centru, cu încă 
trei. 

În același timp, știa că viaţa de student în Suedia era un lux: 
aici ţi se dădeau bani, numai să faci o facultate. Bursa era 
aproape trei mii de coroane pe lună și pe lângă asta puteai să 
iei și un împrumut generos de la stat. Nu era o avere, dar în 
Franța sau Anglia te-ar fi costat încă vreo câteva mii de euro 
numai taxa de școlarizare. Mama ei era de aceeași părere, dar 
se exprima puţin diferit. Pentru ea, studiile gratuite nu erau un 
lux, ci un drept natural într-un stat social. 

e 

Emelie și Anina Hanna Björklund se despărțiseră la 
Steakhouse Bar cu aproape două ore în urmă. Emelie 
comandase un taxi cu gândul să se întoarcă la birou. li luă 
treizeci de minute din Södertälje, deşi era seara târziu. Voia să 
verifice toate informaţiile pe care le avea despre Kevin, dar și 
cele referitoare la Anina. Fata avea motive mai întemeiate să-l 
urască pe Philip decât oricine dintre cei pe care-i întâlnise. 

După câtva timp, îi sună telefonul. Era Anina. 

— Ești în oraș? 

— Da. 

— Trebuie să vii repede la mine. 

— Ce s-a întâmplat? 

— E cineva în fața blocului. Zice că vrea să discute cu mine 
despre Philip. 

— Cine? 

— Nu știu. M-a sunat și m-a rugat să-l las să intre. Vino 
repede. Mi se pare superaiurea. Chamon e prea departe ca să 
ajungă la timp. Stau pe Körsbärsvägen. 

Anina îi dădu adresa exactă și codul de la interfon. 

— Plec acum. 

Emelie încercă s-o sune din taxi, dar Anina nu-i mai răspunse 
la telefon. 

* 

Era aproape de blocul ei. Ar fi vrut să-l poată suna pe Teddy, 
dar se răzgândi imediat. N-are decât să-și ceară scuze dacă vrea 
să mai stea de vorbă cu el. 

Clădirea se numea Măceașa. Toată lumea care era la 
facultate în Stockholm știa unde era. Un bloc cu peste douăzeci 
de etaje, cu o sută patruzeci de garsoniere studențești. Puţine 
blocuri din Stockholm erau atât de înalte. 

Se pare că Anina era la facultate, deși n-avea decât 
optsprezece ani - fată deșteaptă, sărise peste o clasă în 
gimnaziu. 

Emelie se afla la vreo treizeci de metri de intrarea în bloc. 

Afară era întuneric și Emelie constată de departe că felinarul 
din fata blocului nu funcţiona. 

În clipa următoare, ușa se dădu de perete. O persoană ieși 
valvârtej. El sau ea - nu se vedea bine - purta o geacă 
matlasată cu gluga trasă peste ochi. Emelie recunoscu marca. 
Era o geacă superscumpă, Mountain Works. 

Persoana din faţa ei se năpusti spre o mașină mică roșie, 
parcată la vreo douăzeci de metri de ei, în mijlocul trotuarului. 
Emelie observă abia acum cât de aiurea era parcată. Bloca 
întreg trotuarul. 

Mașina demară și se îndepărtă cu o viteză mult prea mare. 

Scârțâitul strident al roţilor o făcu să tresară. 

e 

La intrare, pe holul blocului se afla o listă cu numele 
locatarilor din bloc. Emelie presupuse că majoritatea aveau 
contracte de închiriere la mâna a doua, dar la etajul doisprezece 
era trecut numele fetei, Hanna A. Björklund. 

Emelie se întreba cine voia să vorbească cu Anina despre 
Philip la ora aia. Și se întreba cine era persoana aceea din 
mașina roșie. Poate ar fi trebuit să-și noteze numărul de 
înmatriculare, dar acum era prea târziu. 

Apăsă pe butonul liftului. Din interiorul cabinei se auzi un 
pocnit. Apăsă pe numărul doisprezece și liftul începu să urce 
încet. 

Ușa liftului se deschise și Emelie ieși. Becul din tavan clipea. 

Emelie sună la ușă. Nu-i deschise nimeni. 

Dinăuntru nu se auzea nici pâs. 

Emelie apăsă din nou pe sonerie. 

Nu se întâmplă nimic. 

Anina știa că urma să vină. Ar fi trebuit să fie acasă. 

Emelie apăsă pe clanță. 

Ușa era deschisă. 

— Anina! strigă ea. 

Liniște. 

Emelie făcu un pas înainte. La dracu’, la dracu”. 

Podeaua era acoperită cu un preș și în cuier atârnau geci și 
paltoane. Părea o garsonieră doar. De pe hol, Emelie zări 
bucătăria micuță în care aveau loc doar o masă și două scaune. 
Pe hiatul de lucru se vedea o farfurie cu resturi de mâncare. 

— Hei? strigă ea din nou, dar de data asta pe o voce timorată. 

Liniștea din casă o speria. Avu impresia că își aude inima 
bătând. Se întoarse și aruncă o privire spre camera întunecată. 
Becul din hol lumina exact cât să deslușească ceva. Își dădu 
imediat seama că ceva nu era în regulă. 

Apoi văzu ce era. 

Pe podea, lângă perete, zăcea cineva. 

Făcu un pas înainte. 

Era Anina. 

Complet nemișcată. 


Turnul de vânătoare. 

Nu știa cât timp avea să reziste acolo sus, la doi metri de 
pământ. Se gândea să scrijelească un mesaj pe peretele din 
scânduri. Să descrie prin ce a trecut. Și ce știa despre răpitori. 

Nu, erau niște prostii. Doar nu știa nimic. 

Poate ar fi trebuit să scrijelească alte povești. Din copilărie. 
Povești despre lucrurile prin care a trecut. Și despre cum i-a 
ranit pe alţii. 

N-avea niciun rost. 

Nimeni n-avea să-i ducă dorul. 

Era obișnuit să stea singur. 

A simţit-o chiar și atunci când părinţii lui erau acasă. Și n-avea 
de-a face cu prezenţa lor în casă. Tatăl stătea oricum doar la 
telefon sau la calculator. lar mama zăcea sub o pătură în 
bibliotecă sau stătea în bucătărie cu un pahar de vin, aplecată 
peste o revistă. 

De fiecare dată când stătea de vorbă cu el, tatăl îi făcea capul 
calendar cu tot felul de predici moralizatoare. Avea două 
principii simple: eticheta și disciplina. Care trebuiau puse în 
practică, no matter what. 

Își aduse aminte de ceva. Sigur n-avea mai mult de opt ani. 
Dar era sătul până peste cap. 

„Tati, mie nu-mi mai pasă. O să mănânc cu gura deschisă 
dacă așa-mi vine”. 

Carl-Johan s-a uitat doar la el și a scuturat din cap. 

„Nu vorbi așa”. 

Restul serii o petrecu la birou. Monica, dădaca lor, avu grijă ca 
Philip și Caroline să se spele pe dinţi și să se culce la timp. Cât 
despre mama lui, Philip habar n-avea unde era. 

„Dormi, motănel”, îi spuse Monica și stinse veioza din camera 
lui. 

Era foarte târziu și se jucase pe Game Boy trei ore la rând. 

„Monica, tu ce crezi, o să vorbească tata cu mine mâine?” o 
întrebă Philip înainte ca ea să închidă ușa. 

Capul ei părea enorm pe întuneric, dar Philip știa că arată așa 
din cauza părului creţ. 

„Mai mult ca sigur”, spuse ea. „Doar nu e genul ranchiunos”. 

Dar tocmai că era ranchiunos și Philip o știa foarte bine. Se 
trezi cu tatăl lui stând pe marginea patului. În clipa următoare, îi 
astupă gura cu palma. Ușa era închisă. 

La început nu spuse nimic, stătea doar acolo și-i apăsa 
maxilarele. 

„Ti-am zis să mesteci cu gura închisă, n-ai auzit? Deschide 
gura”. 

Philip îl vedea ca prin ceaţă. Nu știa cât era ceasul. Dar un 
lucru era clar. Tata era îngrozitor de furios, în felul lui controlat. 

„Deschide gura, ţi-am spus”. 

Strânsoarea începea să-l doară. Philip deschise gura. 

„Mai tare”. 

Philip deschise gura cât putu de mult. 

Tata îi vâri ceva în gură. Părea un chibrit sau ceva 
asemănător. Îl așeză vertical, astfel încât Philip nu putu să-și 
închidă gura. 

„E o scobitoare. O s-o ţii acolo toată noaptea. Dacă o scoţi, o 
să fie și mai rău. Vin să te controlez. Să nu te văd că ai scos-o”. 

Philip simţi cum i se încordau maxilarele. Scobitoarea îi înțepa 
cerul gurii. 

Surprinse privirea tatei. 

„O să înveţi tu că nu-i bine să ţii gura deschisă”. 

Mama îl trezi la șapte. Gura îi sângera și sus, și jos. După 
aceea, maxilarele îl duruseră două săptămâni și visă doar 
coşmaruri cu un om care îl străpungea cu o furculiță. 

Tatăl n-a mai vorbit niciodată despre acel incident. 

Și mama? Mama era terminată de la pastilele ei, prea dusă ca 
să-și mai amintească ceva. 

* 

Sprintul acela îl încălzise, dar asta se întâmplase de mult. 
Începuse să tremure fără să se poată controla. Picioarele îi erau 
reci ca gheața și acum. Mâinile îi tremurau și ele. Și îi 
clânțăneau dinţii. 

Nu mai putea să se concentreze, nu reușea să-și adune 
gândurile. 

Aștepta. Dar nici nu prea mai știa ce. 

Zgomotul unei mașini, poate. Vedea luminile unor faruri, 
undeva la distanţă. Nu, greșise. Nici vorbă de așa ceva, 
începuse să halucineze. 

Avea să moară acolo sus dacă nu făcea ceva. Trebuia să 
coboare și să culeagă niște crengi de brad ca să se acopere. 

Se târî spre scară. Cobori. 

Când atinse pământul acoperit de zăpadă, înţelese că încă nu- 
i amorţiseră de tot picioarele. Tremura din toate încheieturile. 

Alergă la primul copac și apucă ramura cea mai lungă. 
Aceasta se legănă deasupra lui ca o aripă întunecată. Philip 
tremura în continuare, dar începu să tragă de ea cât îl ţineau 
puterile. Se agăţă de ea, o suci și trase cât putu de tare. 

Până la urmă, creanga cedă și bradul se scutură puternic. 

Philip o lăsă jos și călcă pe ea. Apoi făcu același lucru cu 
următoarea creangă plecată. 

În câteva minute reuși să adune opt crengi. Cără două câte 
două în turn. Abia reuși să le îndese în cabină. Acele bradului îl 
înţepau peste tot, dar nu-i păsa. 

* 

Într-un final, reuși să se cuibărească sub crengile de brad. Își 
întinse mânecile puloverului și le trase peste degetele de la 
picioare. 

Era la adăpost de vânt. Dar de căldură nici nu putea fi vorba. 

Frigul răzbătea până la el ca și până acum. 

Gândurile îi zburau aiurea. Oare cât trebuia să-i scadă 
temperatura ca să-și piardă cunoștința? 

Turnul ăsta i se părea cunoscut, sau poate că semăna doar cu 
turnurile în care urcase la numeroasele partide de vânătoare la 
care participase. 

Trecuseră cu siguranță mai multe ore de când stătea acolo. 
Era un ratat. 


Auzi o voce. 

— Dar tu ce-ţi închipuiai? 

O rază de lumină îl nimeri în faţă. Cineva îl lumina drept în 
ochi cu o lanternă. 

— Pizdă proastă. Ai crezut că scapi așa de ușor? 

Philip recunoscu vocea. Ridică privirea. 

Față-de-joker stătea chiar sub turn. 

* 

Loke sunase şi-i spusese că e pe drum. Teddy se simțea 
extrem de recunoscător. Era a treia oară pe ziua aceea când 
tovarășul lui vechi de la pârnaie îi sărea în ajutor. Și era miezul 
nopţii. Loke era un prieten de modă veche. 

Teddy se gândi la incidentul din faţa ușii lui Lazar Guldman de 
acum câteva ore. 

Ce nume oribil, își spuse. 

Auzise multe nume asemănătoare în ultimii opt ani, nume 
ciudate, dubioase și unele, clar inventate. Dar Lazar Guldman 
merita o mențiune specială. Niciun om nu putea fi botezat Lazar 
Guldman. Era chiar mai rău decât Loke Odenson. 

Sunase la ușa lui Guldman și așteptase. Dinăuntru s-au auzit 
pași apropiindu-se. 

Ușa se dădu în lături și îl văzu din nou pe Guldman. 

Acum se vedea și mai bine cât era de roz la faţă și pe gât. O 
adevărată față-palidă, își spuse în gând Teddy, genul care n-ar 
suporta solariul sau un concediu la Mallorca. 

Lazar Guldman purta un tricou negru pe care scria „Harley- 
Davidson. When the going gets tough, the tough get going”. 

— Ce căutaţi aici? Nu spuneați că vreţi să ajungeţi la numărul 
69? 

— Am greșit, sunt puţin... speriat. 

— Speriat? Dar duceţi-vă liniștit, că nu paţiţi nimic. 

— Aș putea să intru puţin? 

— Glumești, prietene? 

— Nu, vorbesc serios. Caut o persoană, o femeie, pe care... nu 
știu cum s-o zic. E cam aiurea să vorbesc aici, afară. 

Guldman îl măsură din cap până în picioare. 

Teddy simţi cum i se înfierbântă capul. 

Stătea față-n față cu o nulitate, un parazit. 

Aproape că își vedea pumnul prin aer turtind nasul zdrenţei 
ăleia și simțea mirosul de fier al sângelui dând pe nas. și 
încleștă pumnul. Degetele i se încordară. 

Trase aer prin nări. 

— Păi... OK, poate ar trebui să închidem ușa. Nu-i așa, 
prietene? spuse Lazar. 

Teddy intră în holul întunecat. Mirosea a prăjeală și a haine 
murdare. Podeaua era plină de haine. Pe un scaun se afla o 
lădiţă cu scule, dar majoritatea erau împrăștiate pe jos. 

Lazar părea relaxat, cu toate că primise în casă un străin bine 
făcut, care se mai purta și ciudat pe deasupra. Sau poate că se 
prefăcea, Teddy nu voia să se holbeze la el prea mult. 

Închise doar ochii și bătu darabana cu degetele. Voia să pară 
timorat, ceea ce, într-un fel, chiar era, dar nu din motivul pe 
care-l servise lui Lazar. 

— Deci, ca să vedeţi, spuse el. E cam jenant, dar vreau să dau 
de-o fată pe care am întâlnit-o acum câteva săptămâni. Doar că 
nu răspunde la telefon. 

— Și cu ce aș putea să te ajut eu? 

— Cred că m-aţi putea ajuta să o găsesc. Chiar vreau să mă 
întâlnesc cu ea, data trecută a fost cam aiurea, dacă mă 
înțelegeţi. E o negresă mică. Am plătit-o bine și tot, dar nu s-a 
întâmplat nimic. Am vorbit cu ea pe chat și ziceam că poate aș 
putea să mă uit puţin prin calculatorul dumneavoastră. Și, și... 

Lazar schiță un zâmbet. 

— Da, cred că am înţeles, prietene. Dar nu înțeleg ce cauţi 
aici, de ce-mi povestești mie chestiile astea. 

Lazar se îndreptă spre ușa apartamentului. 

— Mai bine pleci acum, prietene. Ori îţi faci o labă în lift - 
promit că nu zic la nimeni - ori cauţi „negrese anal” pe Google și 
poate găsești ce cauţi. Baftă multă! 

Deschise ușa. 

— Staţi puţin. Uitaţi-vă la asta, nu vă ia mai mult de câteva 
minute. Nu vreau ca informaţia să încapă pe mâna cuiva... 
neavizat. 

Teddy întinse memory stick-ul pe care-l primise de la Loke. 

— Și spuneţi-mi că nu mă puteți ajuta nici după ce vedeţi ce-i 
pe el. 

Guldman îi smulse memory stick-ul din mână și-i spuse să 

aștepte afară, pe holul blocului. 
e 

După cinci minute, deschise ușa din nou. Faţa-i rozalie 
devenise între timp stacojie. 

— Cum dracu' ai făcut rost de chestia asta? 

— Hai, lasă asta. Lasă-mă să intru. 

Cei doi intrară din nou în hol. Lazar nu mai părea la fel de 
sigur pe el, umerii i se pleoștiseră și bătea darabana cu 
degetele, frenetic, pe pantaloni. 

Teddy spuse: 

— În primul rând, vreau s-o găsesc pe tipa asta, Cassandra, 
sau Baby Belle, sau Honey Rose. Și, doi, vreau să mă uit la 
istoricul ei pe cont. Cu cine a vorbit pe chat și așa. 

— Îți dai seama că nu pot să te las să intri pe calculatorul 
meu. Pur și simplu, n-am cum. 

Teddy se hotărî să-și schimbe din nou modul de abordare. 

— O să vorbesc pe înţelesul tău. Trebuie să văd convorbirile 
tipei ăsteia, Cassandra, sau cum o cheamă. Știu că nu-ţi pasă de 
viața ei, dar eu sunt mai dinozaur, mai de modă veche, înţelegi? 
Vreau să-mi zici cum pot să văd istoricul ei. 

Era ultimul lui as. Să facă pe durul. Habar n-avea ce avea să 
facă dacă tipul îl refuza. 

— Dar ce vrei să faci, de fapt? 

— Nu-i treaba ta. 

— Nu cred c-ai înţeles, dacă vrei s-o salvezi sau mai știu eu 
ce, ai luat-o razna. Habar nu ai, fetele astea nu pot fi salvate, îţi 
zic eu. Ai auzit de juju? 

— Frate, n-am timp de taclale. Arată-mi convorbirile alea. 

— Vino pe la sfârșitul săptămânii, până atunci îţi copiez 
chestiile alea pe un memory stick. 

— Nu, am nevoie de ele în seara asta. 

— Păi, nu prea am cum. Dar pot să-ţi trimit un mail și poate 
rezolv până mâine. 

Teddy explodă. Îl trânti pe Lazar Guldman de perete și-l apucă 
de gât. Apăsă cu o mână pe părțile moi ale laringelui, iar cu 
cealaltă ridică o șurubelniţă care zăcea lângă lada cu scule. 

Guldman începu să ţipe. 

— Ce dracu' faci? 

Teddy strânse și mai tare. Faţa dinaintea lui deveni din nou 
stacojie. Lazar dădu din mâini, dar asta îl făcu pe Teddy să 
apese și mai tare. 

Lipi vârful șurubelniței de pielea întinsă de pe carotidă. 

Guldman tușea și șuiera. 

Teddy spuse: 

— Vezi, asta-i problema? Că acum ţi-e mai frică de Big Mama 
decât de mine. Trebuie să schimb asta. Inţelegi? 

Îl tinu pe Lazar pe loc. 

— Ştii cine sunt eu? îi spuse. Sunt Teddy, Nalle, Maksumic. Ai 
auzit? Teddy. 

Îl văzu pe Guldman căscând ochii și mai tare - chiar dacă 
părea imposibil. 

Teddy își slăbi strânsoarea. Lazar se scurse pe podea. Zici că 
gâfâia într-un microfon. 

e 

Și acum, patruzeci și cinci de minute mai târziu, Teddy stătea 
lângă Loke și Guldman, la masa de bucătărie murdară a celui 
din urmă. Lazar dăduse la o parte o scrumieră, niște ziare vechi 
și câteva brichete și pusese laptopul pe masă. 

Lui Teddy, Loke i se părea un erou pentru că venise să-l ajute 
din nou. 

Discutase cu Teddy în amănunt unde și ce trebuiau să caute. 
Ajunseră la concluzia că aveau nevoie de chat-urile Cassandrei 
din ultimele trei luni. Cuvintele cheie erau „Philip”, „Schale” și 
„Fatbursgatan”. 

Dar nu găsiră nimic. 

Cassandra vorbise cu o grămadă, avea peste o mie de chat- 
uri. Și chiar dacă majoritatea erau foarte scurte, părea imposibil 
să le fi iniţiat ea pe toate. E 

Teddy propuse alți termeni de căutare. Ostermalmsgatan, 
Porsche și Sodermalm. 

Nimic. 

Tastară diferite date și numărul de telefon al lui Philip. 

Nimic. 

Teddy se gândi la femeia care intrase în vorbă cu Cassandra 
pe stradă. Se întreba dacă putea să dea de ea pe undeva pe 
aici. 

Lazar începu să se plângă că durează prea mult și că era 
târziu. 

Teddy îi spuse să-și ţină gura și să-i ajute. 
Apoi se întoarse spre Loke. 

— Poate au scris greșit. S-ar putea să fi scris Filip în loc de 
Philip. 

— Nu, nu prea cred. 

Încercară din nou cu greșeli de ortografie. 

Teddy ridică privirea din monitor. „Ştii cine sunt eu? Sunt 
Teddy Maksumic. Ai înțeles?” își auzi propriile cuvinte în cap. 

Numele lui era singurul lucru pe care se putea baza. 

Numele lui era singurul lucru de care voia să scape acum. 

— Am găsit ceva, spuse Loke. 

Stătea acolo de o oră și jumătate. 

Teddy privi monitorul. O conversaţie scurtă în engleză. 

I am happy you got the money. I want to know whether he 
still buys you. 

Yes he does. Him at Fatbrsgatan. 

Thank you. Then I know”. 

Teddy citi din nou conversaţia. 

— Ai mai găsit ceva scris greșit? 

Loke scutură din cap. 

— Nu, din păcate asta-i tot. 

Apoi Teddy descoperi ceva. Se aplecă peste monitor. 

— Ce-i asta? întrebă și arătă spre un icon mic de lângă 
conversație. 

— O poză de profil, spuse Loke și făcu zoom pe imagine. 

Cel care întrebase de bărbatul de pe Fatbursgatan și-a ales o 
imagine cu un iepure alb drept profil. 

Nu era aceeași imagine de pe Facebook pe care o găsiseră pe 
iPad-ul lui Philip și pe vederea din apartamentul lui, dar ochii 
roșii nu puteau fi ignoraţi. Era tot un iepure albinos. 

Loke începu să apese cu frenezie pe tastele laptopului. 

Guldman scoase un geamăt. 

După câteva minute, Odenson constată obosit: 

— Din păcate nu găsesc poza de la profil. Nu știu de unde a 


descărcat-o. 
Și totuși, continuă să caute. După câteva încercări noi, spuse: 


25 Mă bucur că ai primit banii. Vreau să știu dacă te mai plătește și acum. Da, o face. 
El, cel de pe Fatbursgatan. Mersi. Bine că știu. (engl.) 

— O să mă uit eu mai bine, îţi promit. Dar sincer vorbind, 
Teddy, să știi că am nevoie de câteva ore de somn. Mai nou 
lucrez program normal, ca toţi ceilalţi. 

Guldman părea mulțumit. 

— Normal. Mai ales acum că o să fii tătic, spuse Teddy, dar nu 
reuși să alunge imaginea iepurelui din cap. 

Cei doi se ridicară și o luară spre hol. 

Lazar Guldman părea și mai fericit. În sfârșit, scăpa de ei. 

e 

Odată ajunși în stradă, lui Teddy îi sună telefonul. 

— Salut, sunt Jan. 

— Salut. 

— Scuze că te sun așa de târziu și că nu ţi-am răspuns la 
mesaj. 

— Noaptea e prietena mea. 

— Eram sigur. Auzi, tocmai am reușit să recoltez niște probe 
ADN de pe paharele alea de la tine. Bună treabă, Teddy, serios. 
Foarte bine, ai prevăzut tu ceva. Nu mi-aș fi închipuit. 

— De ce? 

— Nu știu. Scuze, vorbesc prostii. 

— Ce-ai găsit? 

— N-a fost ușor, îţi zic. Abia am reușit să recoltez ceva. Low 
Copy Number, cum s-ar zice. Dar iubiţica mea RapidHit n-a găsit 
nimic, așa că a trebuit să trimit totul la laborator. Oricum, am 
reușit să colectam probe de la toți trei, Axel, Carl și lan. Și una 
se potrivește cu ce am eu aici. 

— Unde? 

Teddy se opri sub o lampă stradală. Vremea era la fel de 
scârboasă. 

— Îţi amintești sticla de whisky pe care aţi găsit-o în 
garsoniera de pe Fatbursgatan? Avea urme de ADN 
necunoscute. Intre timp, am aflat că provin de la lan Crona. 

Hard diskul 


Trecuse o săptămână de la externarea lui Mats. 

Fusese chemat la o audiere la poliție și fusese deja acolo o 
dată. Cecilia se întreba ce le-a povestit și cât de grav i s-a părut 
poliției.  Infractiunea fusese clasificată drept „pornografie 
infantilă”. 

În ceea ce privea laptopul, nu-l predase nici ea, nici Mats. Era 
într-un depozit Shurgard din Fruängen, împreună cu o grămadă 
de alte sarsanale, și doar ea avea cheia. 

e 

Stăteau în holul hotelului cu câte o ceașcă de cafea în fată. 
Copiii erau la școală și la grădiniță. Ceasul indica unu jumătate. 
La ora aia, hotelul era de obicei gol. Cu o oră mai devreme, 
toate locurile fuseseră ocupate. Părea că toată lumea voia să ia 
prânzul acolo. Acum puteau să discute fără să-i deranjeze 
nimeni. 

— Ce-a zis poliția? 

Mats sorbi încet din cafea ca să nu se ardă. 

— Le-am povestit cam ce ti-am povestit și ție. N-a fost deloc 
ușor... 

— Îmi dau seama. Te-au chemat la mai multe audieri? 

— Voiau să afle cu cine am luat legătura. 

— Pe internet? 

— Da. Și pe cine bănuiesc. 

— Pe cine bănuiești că a dat foc la casă? 

— Adevărul e că n-am nicio dovadă. 

— Vor să vadă laptopul? 

— Probabil. Important e hard diskul. 

— O să-l predai? 

— Păi, tu l-ai închis în depozitul ăla. 

— Da, dar pot să-l predau. 

Mats luă o gură mare de cafea. 

— Nu vrei să schimbăm subiectul? 

La unsprezece era programată la BUP, Spitalul de Psihiatrie 
pentru Copii și Adolescenti. Deocamdată voia să discute între 
patru ochi cu psihologul înainte să-i ducă și pe copii. 

Mats nu știa nimic despre asta. 

Secția de care aparținea se afla într-un apartament obișnuit 
din Kungsholmen. Psihologul o întâmpină în sala de așteptare și 
se prezentă. Il chema Rikard. Pe un perete atârnau două 
tablouri, unul cu Madicken și Lisabet pe un acoperiș și celălalt, 
cu Emil din Lönneberga și Lina”? cocotati tot pe un acoperiș. 

Pe un alt perete era montat un suport pentru pliante și 
materiale informative emise de poliție, HOPP - Organizația 
Naţională împotriva Abuzurilor Sexuale și RFSU - Asociaţia 
Suedeză pentru Educație Sexuală. 

Rikard nu avea o masă de scris în sala de consultatie, dar 
Cecilia observă scaunele mici și măsuța joasă pentru copii. Pe 
un raft se vedeau foi pentru desenat, cretă colorată și două 
păpuși sprijinite una de cealaltă. Cecilia și psihologul se așezară 
la măsuță. 

Rikard se prezentă. Lucra ca psiholog de cinci ani și fusese 
transferat aici de la spitalul din același cartier. 

După un timp, își împreună palmele și se lăsă pe spate. 

— Spune-mi cu ce aș putea să te ajut. 

Cecilia se gândise mult la discuția aceasta și, totuși, nu știa 
până unde putea să se întindă în ceea ce-l privea pe Mats. 

— Bănuiesc că... adică am impresia că ăștia micii au fost 
supuși la... ceva. 

— Ce te face să crezi asta? 

— Nu Ştiu... nu știu dacă pot să vorbesc despre asta. 

— OK, nu e nevoie să vorbim despre asta acum. Dar copiii? 
Cum ti se pare că se simt? 

— Nu știu. Uneori am impresia că am luat-o razna. Dar 
câteodată îmi zic niște chestii cam ciudate... 

Rikard se aplecă înainte în scaun. 

— De obicei, o persoană care a suferit un abuz se simte foarte 
rău, psihic vorbind. Există mai multe feluri de simptome. Nu se 
poate generaliza. Unii au probleme cu somnul și au și coșmaruri. 
Alții nu se pot concentra la scoală sau îşi pierd interesul fată de 
activitățile lor preferate. Unii se înfurie sau devin iritați și nu ştiu 
cum să se descarce. Dar, în general, se spune că acei copii care 

au fost supuși la un abuz nu pot, nu îndrăznesc sau nu vor să 
povestească prin ce au trecut. 

— Și atunci ce să fac să aflu dacă s-a întâmplat ceva? 

— Da. Nu e ușor, mai ales dacă e vorba de cineva pe care îl 
cunoști. Dar în același timp, e important să aibă un sprijin, 
cineva care să-i ajute tot timpul. Știi, unii copii se tem că adulții 
n-o să creadă nimic din ce spun ei, că o să creadă c-au 
înnebunit. 

— Dar dacă aș veni aici cu ei? Cum ar fi? 

— Inainte de toate, e important să-i vadă un medic. Ca să 
vedem dacă sunt sănătoși fizic. Abia după asta pot să-i văd eu. 

Rikard ăsta era un om bun. Cecilia se mai înviorase puțin. 

Mai  discutară putin înainte să expire timpul rezervat 
consultatiei. 

Când îşi luară rămas-bun, Rikard spuse: 

— Și încă ceva. Vreau să știi că dacă tragem concluzia că s-a 
comis o infracţiune, sunt obligat să sesizez poliția. 

e 

După ce plecă de la psiholog, Cecilia se gândi că ar fi bine să 
verifice singură laptopul lui Mats și să vadă ce era pe hard diskul 
ăla. Dar oare cum ar fi reacționat dacă ar fi găsit poze sau filme 
cu copiii ei? 

Trebuia să uite de asta acum, dar gândurile negre nu-i 
dădeau pace. Mai întâi trebuia să-i ducă pe copii la Rikard. 

Dar nu reuși să-și ia gândul de la laptop. 

In orice caz, ar fi fost bine să-l închidă într-un loc mai sigur, 
undeva unde Mats nu putea să ajungă la el. 

XXX 

Era noaptea târziu. 

Câţiva adolescenţi care abia se ţineau pe picioare de beți ce 
erau căutau niște cluburi care îi lăsau să intre deși n-aveau 18 
ani. Câţiva tineri beți de vreo douăzeci și cinci de ani se târau de 
colo-colo, căutând cluburi unde puteau să intre, cu toate că erau 
din provincie. Câţiva indivizi beţi-morți, în jur de patruzeci și trei 
de ani, bântuiau pe străzi în căutarea unor cârciumi unde să nu 
se simtă ca niște fosile. 

Pe Stureplan, sezonul tocmai începea. 

Teddy îl sunase pe lan Crona de îndată ce a primit vestea de 
la Jan. Acesta îi răspunse, dar Teddy nu desluși nimic. Muzica și 

gălăgia de pe fundal îl asurzeau. Singurul lucru pe care-l auzise 
era: „Sunt la Clara's”. 
e 

Coada din fața clubului semăna cu marea de oameni de lângă 
gard la un concert de pe Ibiza. Oamenii se îmbrânceau, dădeau 
din mâini, ţopăiau ca să se vadă mai bine și ţipau la bodyguarzi. 
Șeful acestora se căţărase pe un scăunel și arăta cu degetul 
spre cei „aleși”, dar comenzile finale le dădea prin căştile 
minuscule atașate de urechea lui. Ceilalţi bodyguarzi patrulau 
încet în faţa intrării cu bărbiile în vânt, fără să se uite în ochii 
cuiva. 

Copiii de bani gata se strecurau fără probleme prin marea de 
oameni, însoțiți de tipe oxigenate, date cu spray autobronzant. 
Teddy știa care era legea în zona asta. Și, bineînţeles, mai 
exista și gașca de wannabees, tipii care făceau tot ce le stătea 
în putere ca să pară niște „adevăraţi”, cu toate că bodyguarzii îi 
făceau să cumpere băutură de șase mii, să jure că erau VIP-uri, 
și-i obligau să-i mituiască cu bancnote de cinci sute mototolite. 

Disperarea se citea în ochii lor. Tiranii erau șefi aici. Unele 
lucruri nu se schimbau niciodată în orașul ăsta. 

Teddy se gândi la Emelie. S-ar fi potrivit de minune cu 
oamenii ăștia. In același timp, nu putea să nu se întrebe cum s-a 
descurcat cu Isak. Dacă îl lua peste picior, conform obiceiului ei, 
putea s-o dea în bară rău de tot. 

Văzu doi tipi care se strecurară pe lângă coadă cu mâinile în 
buzunar. Purtau geci de iarnă cu gulere îmblănite și aveau un 
mers legănat. Îl recunoscu pe unul din ei, pe Daniel. Fuseseră 
vecini în aripa B timp de vreo patru ani. Tocmai ispășise o 
pedeapsă pentru trafic de droguri. 

Ar fi preferat să treacă neobservat pe lângă coadă, la fel ca 
Daniel, dar își dădea seama că ar fi avut șanse mai mari să bage 
o canapea în fundul uneia din tipele alea înţepate, vorba lui 
Dejan. 

Se plimbă de colo-colo în jurul mulţimii. Noroc că era înalt. 
Deasupra capetelor  petrecăreţilor îi vedea pe şeful 
bodyguarzilor și cei patru subalterni ai lui. Aceștia purtau geci 
groase Helly Hansen care păreau și mai umflate din cauza 
vestelor antiglonț pe care le purtau probabil sub ele. Mănuși 
negre, pantaloni închiși la culoare, pantofi butucănoși, căciuli 
negre - scoseseră artileria grea. 

Teddy își făcu loc pe lângă mulţime, încercă să se miște cât 
putea de discret, fără să deranjeze pe nimeni, dar suficient de 
hotărât ca să ajungă până la cordonul din faţa ușii. 

La un metru de bodyguard, se aplecă înainte și rosti cea mai 
tocită replică: 

— Nu mă recunoști? 

Bodyguardul se holbă la el complet dezinteresat. 

— Nu, îmi pare rău. 

Automat, Teddy fu împins în spate de mulţime. 

e 
_ Teddy aruncă o privire în jur. Se afla în mijlocul cartierului 
Ostermalm, locul unde se aduna floarea Stockholmului. Era, 
probabil, singurul cartier din Suedia care reușea să provoace 
atâtea sentimente contradictorii. Pentru unii, era singurul cartier 
din oraș în care își puteau imagina să locuiască sau să bea chiar 
și o cafea, pentru alţii era un fel de înjurătură. Teddy își aminti 
cum el și Dejan au învăţat să spargă și să pornească un Porsche 
Cayenne. Asta se întâmpla cu vreo zece ani în urmă. Cayenne-ul 
abia apăruse pe piață, dar în Ostermalm se vedeau hoarde 
întregi. În patru zile șterpeliseră cincisprezece mașini. Datorită 
persoanelor de contact ale lui Ivan, reușiră să le transporte până 
în Belgrad, să le înregistreze ca fiind importate din Germania și 
să le vândă unor saloane de mașini serioase. Cumpărători se 
găseau cu duiumul. Teddy câștigase o jumătate de milion într-o 
săptămână. Işi amintea și acum pe ce-i cheltuise: un ceas 
Breitling din aur și trei săptămâni marfă pe Stureplan. Ar fi vrut 
să aibă și acum ceasul ăla, ar fi putut să-l amaneteze. Dar îl 
pierduse la o partidă de Mulle în cel de-al doilea an de detenţie. 
e 

Îi veni o idee. Acum știa cum putea să intre. 

Tipul de la bar pe care erau să-l schilodească cu Tagg îi 
răspunse la al zecelea apel. 

La început nu-și dădu seama cine era Teddy. Dar când acesta 
îi reaminti discret de blender și de prietenul lui agresiv, băiatul 
spuse: 

— OK. Ce vrei? 

— E simplu. Du-te la bodyguarzi și spune-le să mă lase să 
intru. 

Zece minute mai târziu, Teddy cobora scările din club. Nici 
măcar nu văzuse fățăul ăla ridat al barmanului. Probabil îi 
transmisese mesajul bodyguardului prin căști. 

Era o lume diferită față de ce văzuse cu câteva zile în urmă. 
Clubul strălucea în luminile nopţii. Peste tot, sticle de Magnum și 
alte mărci de șampanie mai ieftine, în frapiere pline cu gheaţă. 
In separeuri se vedeau tipi cu batiste de mătase la piept, freze 
linse sau umflate cu spray pentru volum. Purtau sacouri 
lucioase, cămăși încheiate până la ultimul nasture și curele de 
piele cu catarame de la Gucci sau Hermes. Mai văzu și câţiva 
rockeri zdrenţăroși cu șepci de camionagiu și perciuni, pe care 
bodyguarzii îi lăsaseră să intre ca să mai dea puţină „culoare” 
locului. Tipele stăteau lângă iubiții lor metrosexuali și sorbeau 
din cocktailuri sau îi lăsau pe tipi să le toarne șampanie. 

Pe ringul de dans bubuia o piesă house pe care Teddy o mai 
auzise, doar că nu știa cum se chema. Radioul era pornit 
aproape tot timpul în camera comună din Hall și Österåker, dar 
de obicei nu-i prea păsa ce muzică asculta. 

Teddy aruncă o privire în jur și îl zări pe Daniel la o masă plină 
de sticle și fete. Dar pe lan nu-l vedea nicăieri, și nici pe băiatul 
de la bar. 

Se plimbă vreo câteva minute și se holbă la fiecare persoană 
care stătea în separeuri. Nu știa de ce, dar locul acela îi aducea 
aminte de apartamentul lui Paul Allen din American Psycho. 

Și pe lan tot nu-l găsea. 

Până la urmă se duse la o chelneriţă și o întrebă dacă mai 
aveau vreun ring de dans în club. Chelneriţă purta un șorț cu o 
reclamă pentru șampania Taittinger. 

— Da, uitaţi acolo e salonul VIP. 

În spatele ușilor batante se afla încă o ușă, păzită de un 
bodyguard. 

— Imi pare rău, spuse acesta. Aici e salonul VIP. Au voie doar 
clienţii fideli. 

Ceasul arăta patru dimineaţa și ultimele douăzeci și patru de 
ore fuseseră extrem de intense. Teddy nu mai avea chef de 
lingușeli. 

Spuse doar: 

— Sunt omul lui Kum. Lasă-mă să intru. 

Pereții salonului VIP erau îmbrăcaţi într-un fel de tapet roșu de 
catifea și lămpile care atârnau din tavan străluceau. 

Era plin de lume, totuși Teddy îi zări pe Axel, lan și Carl 
împreună cu alți câţiva prieteni pe balcon, unde se putea ajunge 
pe o scară scurtă. 

Urcă scările. 

Băieţii nu-l văzură, nu se așteptau să-l vadă în locul acela. 

Se duse la ei și puse mâna pe umărul lui lan. 

lan se întoarse spre el. Avea pupilele dilatate, cât nasturii de 
la sacoul lui și pielea din jurul nărilor părea iritată. 

— Salut, spuse el, și părea că încă nu-l recunoscuse pe Teddy. 

Teddy se aplecă spre urechea lui lan. 

— Nu vrei să ieșim puţin? Trebuie să discut ceva cu tine. 

e 

Cei doi se postară lângă bar, dar nu primiră nimic de băut. 

lan începu să se certe cu un barman, apoi cu un altul, dar 
Teddy nu înțelegea nimic din discuție. 

După câteva minute, păși în spatele barului și stătu de vorbă 
cu un soi de șef al barmanilor. Teddy aşteptă cuminte. Șeful 
zâmbea forțat. 

lan alergă până la balconul unde stătuse. Teddy văzu cum 
Axel îi întinse ceva. 

lan cobori și înmână câteva bancnote șefului de la bar. 

După încă un minut, barmanul îi servi cu două cocktailuri 
mari. Teddy văzu frunzele verzi înotând printre cuburile de 
gheață din băutura transparentă. 

Primiră două mojito și lan se linişti. 

Muzica de pe fundal era aproape asurzitoare. 

— Ce mai faci? îl întrebă Teddy. 

— Foarte bine. Voiai să discutăm despre ceva anume? 

— Ești tripat? 

— Pardon? 

— Te-am întrebat dacă ești tripat. 

lan luă o înghiţitură din băutura lui. 

Teddy se aplecă înainte atât de mult, încât aproape că-i 
atingea urechea lui lan cu buzele. 

— Ai tras pe nas în seara asta? 

lan puse jos paharul. 

— De ce te interesează? 

— Păi, nu mă interesează deloc, dar vreau să fiu sigur că 
înţelegi ce-ţi zic. Că ai capul limpede. 

— Da, da, nu-ţi face griji. 

— Vreau să discut cu tine despre Philip. 

— Am bănuit eu. S-a întâmplat ceva? Aţi mai aflat ceva? 

— Din păcate, nu pot să intru în detalii. 

— Ar trebui să anunţaţi poliţia. Știi bine că se ţin și de capul 
meu. Colega aia a ta, Emelie, m-a ameninţat azi dimineaţă că 
mă dă în judecată dacă mă duc la poliţie. Dar știi ceva? Mă piș 
pe ea, mă duc oricum, mâine, cel târziu. COB, dacă nu faceţi 
niciun progres dramatic până atunci. 

— COB? 

— Close of Business, după programul de lucru, adică. 

— Am înţeles. Și zici că nu te lasă în pace? 

— Adevărul e că m-au sunat chiar ieri cu niște amenințări 
foarte clare. De pe un număr secret. Au ţipat la mine și au făcut 
ca toți dracii, dar sunt sigur că e aceeași persoană. Ziceau c-o 
să mă „ia pe sus” și o să mă împuște și că să mă duc într-un loc 
anume, la o oră stabilită de ei. 

— Și te-ai dus? 

— Tu ce zici? 

— Nu, ar fi fost o prostie. Mai zi-mi ceva de Philip. Aveţi o 
firmă împreună, parcă. 

— Da, dar asta o știți deja. Lucrăm destul de independent și, 
când e cazul, comunicăm pe mail sau pe telefon. Investiţiile le 
facem prin firmele noastre private. Firma asta am făcut-o mai 
mult ca să putem să angajăm personal și să închiriem un sediu 
și așa. 

— Ai observat ceva ieșit din comun la Philip în ultima vreme? 

— Nu, nu-mi amintesc nimic special. 

— i s-a părut speriat? 

— Nu, nu cred. În afară de discuţia aia pe care am avut-o 
despre ameninţarea aia scârboasă de atunci. Dar am vorbit deja 
despre asta. 

— S-a comportat ciudat? 

— Nu. 

— Dă-mi ceva, lan, orice îţi trece prin cap. 

Pupilele lui lan alergau de colo-colo. 

— Păi, chestia e că... Philip a fost mereu puţin special dacă 
mă întrebi pe mine. 

— În ce sens? 

— Nu știu, e greu de explicat. Nu părea niciodată mulţumit de 
el. Era mereu nesigur și n-avea o părere prea bună despre sine. 

— E presat de acasă? 

— Da, s-ar putea. Dar cine nu e? 

— Avea dușmani? 

lan rânji. 

— Nu, dar uneori se lega de lume. Aveam impresia că vrea să 
compenseze pentru lipsa asta de încredere în sine de care-ţi 
ziceam. Odată l-am auzit ţipând la Linnéa, recepţionera noastră, 
acum o lună. Fata a trebuit să-și ia trei zile concediu medical. 

— OK. S-a supărat? 

— Da, ca dracu'. Dar începe să se obișnuiască. 

— Îți mai amintești ceva de genul ăsta? 

— Nu, în clipa asta, chiar nu. 

Muzica bubuia în continuare dinspre difuzoarele imense 
așezate de-a lungul pereţilor. 

— Ah, încă ceva, spuse Teddy. 

lan luă o gură din cocktailul lui. 

— Am găsit locul unde l-au ţinut pe Philip, doar că a dispărut 
între timp. Și am găsit și un obiect cu ADN-ul tău. 

— Ce? 

— Poţi să-mi explici ce căuta ADN-ul tău pe un obiect găsit în 
apartamentul în care a fost ţinut Philip? 

DJ-ul schimbă placa și dădu muzica și mai tare. De fapt, ar fi 
trebuit să iasă, afară era mai liniște, dar Teddy voia să audă mai 
întâi răspunsul lui lan. Îl măsură din cap până în picioare. 

Partenerul de afaceri și prietenul lui Philip nu reușea să stea 
liniștit nicio secundă. Își muta greutatea de pe un picior pe altul 
și își plimba paharul pe tejghea. 

După un timp, spuse: 

— Dar cum naiba aţi făcut rost de ADN-ul meu? 

— N-are importanţă. Dar am găsit particule care provin de la 
tine și pe un obiect din apartamentul ăla. 

— Ce fel de obiect? 

— O sticlă de whisky. 

lan tresări. Pupilele lui mari se roteau. 

— Habar nu am. Sună foarte ciudat. O fi un whisky pe care i l- 
am făcut cadou lui Philip mai demult, habar nu am. 

Teddy se gândi la niște întrebări mai deschise. lan era prăjit 
ca dracu'. Era greu să-i interpretezi reacția, dar era clar că nu 
putea să dea nicio explicaţie logică. 

Muzica asurzitoare îi spărgea timpanele. Ar mai fi avut o 
grămadă de discutat cu Magnus, sau poate cu Emelie. Dar era 
prea târziu. 

Cineva își croi drum între el și lan. 

Era Axel Nilsson. Acesta se întoarse spre lan și strigă astfel 
că-l auzi și Teddy: 

— Ce caută ăsta aici? 

Teddy nu auzi răspunsul lui lan. 

Apoi Axel i se adresă lui Teddy. 

— Auzi, ia, pleacă tu de aici. Niciunul dintre noi nu se bucură 
de ce i s-a întâmplat lui Philip. Încercăm și noi să ne distrăm 
puţin în seara asta, să uităm de probleme. 

Teddy dădu să spună ceva, dar Axel îl întrerupse. 

— lan abia a venit, așa că lasă-l în pace. Nu știu cum de te-au 
lăsat să intri, dar ăsta e salonul VIP. Aici realitatea n-are ce 
căuta, cel puţin pentru un timp. Nu toată lumea are acces. 


La pârnaie 


Stăteau de vorbă de mai multe ori în fiecare zi. Teddy profita 
de orice ocazie ca s-o întâlnească. Când o vedea în cabina 
gardienilor, ignora de fiecare dată interdicţia de a bate în geam 
și-i făcea semn să iasă, doar ca să-i pună o întrebare 
prostească. „Ştii cumva când e rândul meu să fac curățenie pe 
coridor?”; „Ce avem la masă duminica asta?”; „Vrei să joci 
innebandy cu noi? Noi împotriva voastră”. Când o vedea că se 
duce să descuie o cameră pentru vizita prietenelor deținuților, 
se ducea s-o aștepte până când termina. Era meticuloasă, 
verifica să nu cumva să fie vreun obiect metalic sub tava cu 
cafea și prăjituri pe care o așezau pe masă. Căni de plastic, un 
termos de plastic cu apă pentru ceai și cafea, lingurite de 
plastic, cuburi de zahăr, cutiuţe sub formă de piramidă cu lapte, 
fursecuri și șerveţele. Teddy cunoștea deja rutina. Linda, Darko 
și ceilalţi îl vizitau cam o dată pe lună. Când o vedea pe Sara că 
se uită prin celula cuiva după droguri sau telefoane ascunse, se 

așeza cu fața spre peretele din beton de culoarea limetei și o 
urmărea. 

Era ca și când ar fi participat la o singură discuţie lungă, fără 
început și sfârșit. Li se părea important, chiar dacă uneori nu 
reușeau să schimbe mai mult de două cuvinte. 

Discutau despre orice le trecea prin cap. Despre facultatea lui 
Sara, despre gătit, despre ce se întâmpla în Stockholm sau în 
restul ţării în timp ce el stătea și putrezea la pârnaie, despre 
politică sau despre Premiul Nobel pentru literatură. Discutau 
despre seriale, cu toate că el n-avea cum să le vadă pe cele mai 
noi, la pârnaie n-aveau voie să împrumute mai mult de un DVD 
pe săptămână. Sopranos, Six Feet Under și 24. Sara adora 24. 
Lui Teddy îi plăcea mai mult Sopranos, dar căzură de acord că 
sezonul doi din The Wire, cel cu docherii, era mult superior faţă 
de tot ce văzuseră vreodată. 

Și mai ales, făceau schimb de bancuri și poante. Râdeau de 
aceleași chestii, de felul ciudat al lui Tagg de a pronunța 
anumite cuvinte, de tatuajele ridicole ale lui Haglund, cu pânza 
de păianjen care se întindea pe tot cotul. Umorul era 
ingredientul principal din cocktailul lor, râsul ei era cel mai 
frumos sunet pe care-l cunoștea. 

e 

Într-o zi când intră în camera comună, Tagg îi dădu un ghiont. 

— Văd că te ţii de prostii, omule, n-o lași să respire pe săraca 
fată. 

— Habar nu ai ce vorbești, fu singura replică pe care reuși s-o 
bâiguie în clipa aceea. 

Săptămânile treceau. 

Nu reușea să-și ia gândul de la ea. 

e 

Într-o dimineaţă de început de septembrie, Sara intră în celula 
lui. De obicei, gardienii nu intrau neînsoţiți în celulele deţinuţilor 
dacă nu aveau ceva inspecție specială în program. 

Teddy nu avea nimic împotrivă. 

Stătea în pat și răsfoia o carte de Sofi Oksanen, îmbrăcat doar 
în boxeri și un tricou. Razele soarelui tomnatic străbăteau prin 
fereastră și pe peretele de vizavi se vedeau umbrele barelor de 
metal vopsite în alb. Grilajul. 

Podeaua era acoperită cu linoleum, tapetul de pe pereţi era 
vopsit în portocaliu și biroul micuţ, patul și scaunul erau dintr-un 
lemn deschis la culoare. Celula era, totuși, un fel de cămin. 

Teddy lăsă cartea din mână, puse picioarele pe podea și 
aranjă pătura de lângă el. 

— Nu vrei să stai jos? 

Sara se așeză lângă el, fața ei se afla la doar cincizeci de 
centimetri de fața lui. 

— Mi-am dat demisia, spuse ea. 

Lui Teddy i se tăie respiraţia. Capul îi vâjâia și când privi pe 
geam, nu văzu decât zidul de beton alb-cenușiu aflat la 
cincisprezece metri de el. 

Nu ar fi rezistat acolo fără ea. 

— E prea solicitant cu școala, sau...? reuși să îngâne într-un 
final. 

Sara se juca cu degetele. N-o mai văzuse niciodată așa de 
stresată. 

— Nu, nu e vorba de asta. Mă descurc foarte bine cu 
facultatea, chiar dacă lucrez și aici. E vina ta, Teddy. 

— Vina mea? 

Teddy înghiţi de trei ori. 

— De ce, pentru c-am apelat la Emma? Dar știi bine că n-o 
mai facem. 

— N-are de-a face. Aș fi vrut să rămân să lucrez aici, chiar cu 
normă întreagă. Dar n-am cum. 

Preţ de câteva secunde, Sara amuți. 

— Am ajuns într-un punct în care îmi doresc ceva ce nu pot 
avea. Asta-i problema. 

Teddy îl auzi pe Loke gâfâind în celula de alături - încerca să 
facă niște abdomene, dar Teddy știa că n-avea să ajungă 
niciodată genul musculos, oricât ar fi încercat. 

— Credeam c-am înnebunit, dar până la urmă am înţeles, în 
sfârșit. Are legătură cu relația noastră. Of, e complicat, nici nu 
știu cum să-ţi explic. Nu pot să mă concentrez când ești lângă 
mine. Îmi doresc lucruri pe care nu le pot obţine. Înţelegi ce tot 
încerc să-ți spun? 

Teddy nu știa ce să-i răspundă. Inima îi bătea cu viteză dublă 
și probabil că zâmbea cu toată faţa, în timp ce în urechi îi 
răsunau vorbele ei - că își dăduse demisia. 

— Nu merge, n-am cum să lucrez în condiţiile astea. Ar fi lipsă 
de profesionalism. 

Teddy își puse mâna pe marginea patului și simţi cum îi 
atinge degetele. 

Își întoarse fața spre ea. 

Sara îl privi în ochi. 

— Ştiai că nu-s genul care se îndrăgostește? o întrebă Teddy. 

21 februarie 


Era o cameră diferită. Se vedea după podea. Aici era 
acoperită cu dale de piatră. 

li legaseră din nou mâinile cu bandă adezivă. Și picioarele, la 
fel. 

li spuseseră să stea în genunchi și să-și pună capul pe un 
scaun. Era legat la ochi. Apoi i-au înfășurat scoci în jurul gâtului 
și l-au lipit de scaun. Au făcut-o dinadins, ca atunci când se 
ridică să aibă scaunul lipit de cap. Ca într-o închisoare de lemn. 

Ceva zornăi când se mișcă. Faţă-de-joker îl anunţase că e 
legat cu lanțuri. Philip nu știa de ce îl legaseră. 

In ciuda legăturii de la ochi, o cârpă sau ceva asemănător, 
vedea o parte din perete când se uita în jos. Nu era tapetat și nu 
vedea nicio fereastră. 

Incercă să-și miște braţele, dar simţi imediat că-i strânseseră 
legăturile mai tare decât data trecută. Banda adezivă îi rodea 
juliturile vechi. Din cauza unghiului îl dureau umerii, exact ca 
până atunci. 

Faţă-de-Joker îl condusese la mașină fără să zică nimic. În 
mașină l-a legat la ochi și i-a dat ceva de băut. Philip și-a strâns 
buzele. 

* 

— Banii n-au ajuns încă. Timpul a expirat. Și, pe lângă asta, 
văd că încerci să fugi de responsabilități. 

Față-de-joker părea cu adevărat revoltat. Philip simţi ceva 
umed aterizându-i pe ceafă. L-o fi scuipat? 

Era amețit și îi amorţiseră picioarele. Poate că degeraseră. 
Tremura și era sigur că are febră - sigur stătuse în frig vreo 
câteva ore. 

In schimb, se mira că nu s-a hiperventilat și n-a făcut un atac 
de panică. Poate din cauză că nu dormise de ceva timp. 

A fost o prostie să creadă c-avea să reușească. 

S-a gândit la cum a fost când l-au recuperat prima oară și l-au 
mutat din garsonieră. La faptul că vomitase pe cârpa cu care îi 
astupaseră gura. La portbagajul în care l-au îndesat. 

Și se gândi și la altele. 

Stephanie l-a întrebat odată dacă o iubește. Stăteau în patul 
lui. Îi masa penisul încet, apoi s-a aplecat și i-a tras înapoi 
prepuțul. l-a sărutat testiculele și le-a mângâiat. Dar nu s-a 
întâmplat nimic, n-a reușit să aibă erecţie. l-a pus mâna pe sânii 
ei și l-a ajutat să-i maseze. 

Îi linse rădăcina penisului, testiculele. Îl mângâie cu un deget 
în jurul anusului. Nu se întâmplă nimic. 

Se trase mai aproape de faţa lui și vru să-l sărute. Philip se 
feri. Nu voia să-și guste propriul penis. 

Atunci i-a pus întrebarea aceea. O întrebare delicată care nu 
se punea în timpul preludiului. Dacă se putea numi așa. 

„Da, bineînţeles”, i-a răspuns el zâmbind. 

Steffi îi dădu drumul. „Nu te cred”. 

Philip s-a întors într-o parte și o cuprinse cu un braţ. Lenjeria 
de pat din mătase foșnea, o cumpărase de la NK, era marca 
Schlossberg. Se uită la năsucul ei cârn și la ochii ei albaștri. 

„De ce nu?” 

„Pentru că nu cred că poţi să iubești în felul ăla”. 

e 

Față-de-joker șuieră: 

— Țeparule. Pizdă proastă. Chiar ne crezi fraieri? 

Philip nu știa dacă se așteptau să le răspundă ceva. 

Oricum, n-avea cum să ofere o explicaţie care să-l 
mulțumească pe Faţă-de-Joker. A 

— Trebuie să-ţi aplicăm o pedeapsă. |ţi dai seama, nu? 

Simţi din nou scuipatul pe ceafă. 

— Las că te aranjez eu. Oricum n-ai făcut rost de niciun chior. 

Philip simţi cum îl trec toate apele. Trebuia să inventeze ceva. 
Ceva prin care să-l calmeze pe maniacul ăsta. Incepu să respire 
sacadat. 

Faţă-de-Joker îi trase capul în spate și îi lipi ceva de gât. Părea 
un obiect tăios. 

Care chiar tăia. 

Philip nu mai reuși să se controleze. Începuseră să-i tremure 
picioarele. Apoi brațele. Picioarele scaunului se loveau de 
podea. Legătura de la încheieturi îl strângea îngrozitor. Dar ar fi 
îndurat orice, atât timp cât nu se atingeau de gâtul lui. 

Capul îi vâjâia. Nu mai rezista, se prăbușea într-o prăpastie. 

încercă să urle. Până îi explodă capul. 

Fu cuprins de un val de convulsii. Se prăbuși la pământ. 

Se panică. 

Tremură. 

Se prăbuși. 

Față-de-joker spuse: 

— Gata, s-a terminat. 

_ În clipa aceea, îi veni o idee. Philip se opri din tremurat. 
Incercă să se stăpânească. 

Işi scutură capul și încercă să smulgă banda adezivă 
frecându-și mâinile de scaun. 

Faţă-de-Joker surprinse gestul și îi dădu mâinile la o parte. 

Philip urlă: 

— Nu! îl sun pe bancher. O să fac rost de bani chiar acum! 

— Ce vorbești? Am încercat deja de zece ori, dar pizda aia de 
bancher nu vrea să răspundă la telefon. 

— Dar ziceam de numărul lui privat. Îl sun pe numărul lui 
privat, nu pe ăla de serviciu. O să răspundă sigur. 

Față-de-joker respira sacadat. Philip simțea lama cuțitului pe 
gât. 

Era complet amorţit. 

Apoi auzi o discuţie între Faţă-de-Joker și o altă persoană la 
telefon. 

Până la urmă, Faţă-de-Joker spuse: 

— Dacă tu ai încredere în el, atunci îl las să încerce. Dar să fiu 
al dracu' dacă-i mai dau vreo șansă. 

* 

Se trezise prea devreme, dar fusese nevoit. 

Teddy dormise câteva ore la Dejan după ce s-a întors de la 
Clara's. Vorba vine. A crezut c-o să adoarmă imediat, dar a 
zăcut doar și s-a gândit la tot felul de prostii. Dejan nu era 
acasă, probabil că dormise la o femeie sau „era la treabă”, cum 
obişnuia să-i zică. 

Stii cine sunt eu? Sunt Teddy Maksumic. Ai înteles? 

Vorbele lui îi răsunau în cap. Nu putea să uite ce făcuse în 
noaptea aceea. |și promisese c-o să lase în urmă viaţa lui de 
odinioară, și totuși, iat-o târându-se prin el ca un gândac de 
bucătărie. 

Probabil că avea vreo cinci apeluri pierdute de la Magnus și 
tot atâtea mesaje. 

„Unde ești? Sună-mă”. 

„Care-i treaba? Sună-mă pe mine sau pe Emelie cât poţi de 
repede”. 

„Teddy, de ce nu suni? Eşti OK?” 

Dar Magnus și Emelie trebuiau să aștepte. lar ea trebuia mai 
întâi să-și ceară scuze. Și apoi, avea urgențe mai mari decât să-i 
sune. Trebuia s-o găsească din nou pe Cassandra. Cineva 
întrebase de Philip, mai întâi pe chat și după aceea pe bune, 
într-un fel care trebuia luat puţin sub lupă. 

Guldman îi spuse într-un final cum primea banii. Și Teddy 
avea de gând să folosească informaţia asta ca să dea de 
Cassandra. 


Gara centrală din Stockholm. 

Pressbyrân, ghișeele SJ, cafenelele și McDonald's erau pline 
de lume. Până și travestiţii care se prostituau lângă Spottkoppen 
se adunaseră lângă balustrade. 

Teddy nu era deloc un g/obetrotter. Fusese de câteva ori în 
Serbia și în Croaţia când era copil, de trei ori la Londra, de două 
ori în Olanda, de câteva ori pe lbiza și o dată pe Mallorca 
împreună cu Dejan și Alex, dar au fost nevoiţi să se întoarcă mai 
repede decât plănuiseră, ca să scape de acuzaţia poliţiei 
conform căreia „au ras un întreg pub” de lângă portul cel mare 
din Palma. Apoi viaţa lui a stagnat timp de opt ani. Dar de un 
lucru s-a prins și el: că era la fel și în Belgrad, și la Londra, și în 
Amsterdam - gările centrale atrăgeau oamenii la fel cum casele 
de schimb valutar atrăgeau banii murdari. Erau ca niște magneti 
pentru cei care nu se încadrau nicăieri, dar nici nu erau în vârful 
piramidei. Teddy se întreba de ce. 

Conform spuselor lui Guldman, madama fetelor îl plătea în 
numerar. Îi punea banii într-o pungă pe care o lăsa într-o casetă 
care se putea închiria pentru bagaje, aflată în clădirea gării. 
Caseta 422. 

Se pare că aveau un standard operation procedure: în caz că 
numărul respectiv era ocupat, îi lăsa banii în 421 și dacă și ăla 
era ocupat, în 420 și așa mai departe. _ 

Teddy se postă lângă un stâlp și aşteptă. II obligase pe Lazar 
să-i trimită un mesaj madamei și s-o roage să depună banii 
pentru săptămâna aceea. 

O jumătate de oră mai târziu, o femeie africană foarte înaltă, 
de o vârstă incertă, se apropie de casetele de depozitare. Când 
Teddy o văzu, se duse la un șir de casete aflate pe partea 
cealaltă și se prefăcu că se uită într-unul. 

Femeia purta un fâș închis la culoare care îi ajungea până la 
genunchi. Pe cap avea un soi de pălărie neagră, poate o bască 
prea mare care nu i se potrivea. Aruncă o privire rapidă în jurul 
ei înainte să se ducă la cabinetul cu numărul 422, se aplecă, 
formă codul de pe dispozitiv și îl descuie. 

Teddy o văzu cum așază cu o mână un obiect mic. Probabil, 
plicul cu banii lui Lazarus. 

Femeia închise ușa, formă codul și se îndepărtă. 

Teddy ieși dintre șirul de cabinete și apucă s-o vadă dispărând 
pe scările rulante care făceau legătura cu sala principală. Se 
tinu după ea la câţiva metri distanţă. Părea să fi venit singură, 
dar nu putea fi sigur. Teddy se gândi la Volvo-ul cu care venise 
și plecase Cassandra. 

Femeia traversă cu pași hotărâți spaţiul imens din sala cea 
mare. În ciuda faptului că locul era plin de oameni, lui Teddy i-a 
fost ușor s-o urmărească. Căciula neagră se clătina ca un 
steguleț în vârful capului ei. _ 

leşi prin intrarea principală care dădea spre Vasagatan. Işi 
ținea telefonul lipit de ureche, părând că vorbește cu cineva. 

Afară, Teddy o văzu oprindu-se la staţia de taxi, dar nu se 
puse la coadă. Teddy bănuia ce urma să se întâmple. 

O urmări cu privirea. Faţa îi era plină de urme de vărsat de 
vânt și avea nasul turtit. Teddy își aduse aminte de profesoara 
lui de la afterschool, pe vremea când era la gimnaziu, înainte ca 
afterschoolul să i se pară penibil. 

O chema Larissa și era adoptată dintr-o ţară din Africa. 

„Teddy, tu ce vrei să te faci când o să te faci mare?” l-a 
întrebat ea odată. 

„O să deschid un restaurant pentru copii”, își aminti el că i-a 
răspuns. „Numai cu spaghete și sos cu carne tocată, doar că 
mai multe variante modificate”. 

Prietenii s-au uitat la el. „Modificate, auzi. Vorbești ciudat”. 

Larissa a spus: „Vezi, exact acolo aș vrea să mănânc. Chiar 
dacă nu sunt copil”. 

Bănuiala i se confirmă. Cinci minute mai târziu, madama se 
urcă într-un Renault rablagit care se oprise chiar în faţa cozii de 
taxiuri. Câţiva taximetriști îi aruncară priviri ucigașe. 

Teddy era pregătit. Se apropiase deja de o mașină aparţinând 
companiei Taxi Stockholm plină de reclame referitoare la cât era 
de ecologică și discutase preţul cursei cu șoferul. 

Când Renaultul trecu pe lângă ei, arătă doar cu degetul spre 
el și rosti cea mai clișeizată replică: 

— Urmăriţi mașina aia! 

e 

Renaultul urcase pe Centralbron și intrase în tunelul de sub 
Sodermalm. 

Taximetristul lui Teddy nu spuse nimic, părea că își face doar 
treaba și înţelesese că nu trebuie să se apropie prea mult de 
mașina pe care o urmărea. Mâinile i se odihneau pe volan și din 
când în când își trăgea zgomotos nasul. 

In depărtare, Hammarbybacken părea o bezea uriașă. 
Stockholmul este special din mai multe motive, unul dintre ele 
fiind pârtia de schi din mijlocul orașului. Teddy nu făcuse slalom 
niciodată, dar cunoștea destui oameni care practicaseră acest 
sport în copilărie - toți proveneau din alte cartiere decât el. Nu 
se știe de ce, dar arhipelagul, patinele sau schiul păreau 
interzise celor ca el sau ca prietenii lui. 

Stătea pe mijlocul banchetei din spate ca să vadă cât mai 
bine, dar să nu fie văzut din afară. 

Renaultul continuă să ruleze spre Globen și apoi pe 
Nynäsvägen, spre sud. Traficul era chiar OK. 

Teddy începu să-și facă griji. Dacă femeia îl văzuse în oglinda 
retrovizoare și îl observase c-a urmărit-o încă din clădirea gării? 
Poate că era atentă să păstreze distanţa de douăzeci până la o 
sută de metri. Ceea ce nu era neapărat ciudat, având în vedere 
că șoseaua pe care se deplasau era printre cele mai aglomerate 
din oraș, dar dacă ar fi cotit spre un drum lăturalnic, ar fi bătut 
imediat la ochi. 

Ințelegea perfect de ce a vrut să-l implice Magnus în afacerea 
asta, în afară de legătura pe care o avea cu Södertälje, dar 
urmăritul ăsta de mașini era o premieră chiar și pentru el. 

Scoase telefonul și sună la un număr pe care-l văzuse pe unul 
dintre taxiurile din fața gării. 

— Bună ziua. Voiam să vă întreb dacă toate mașinile 
dumneavoastră sunt galbene. 

— Da... 

— OK, perfect. Aţi putea să trimiteţi cât puteţi de repede o 
mașină pe Nynäsvägen la ieșirea spre Tyresjovăâgen? In 
maximum cinci minute? 

— Dar e în mijlocul autostrăzii. 

— Știu, dar traficul e destul de lejer și e foarte important, 
credeţi că se poate? Plătesc dublu. 

— Staţi așa. 

Urmară câteva clipe de tăcere. Șoferul lui Teddy îi aruncă o 
privire rapidă, în timp ce-și trase din nou nasul. Expresia de pe 
faţa lui era neechivocă. „Ce dracu’ a fost asta?” părea să spună. 

Teddy auzi un clic în receptor. 

— Cred că se poate rezolva. O să vă aștepte o mașină chiar 
acolo. 

— O mașină galbenă? 

— Da, uitaţi-vă după o mașină galbenă. 

Trei minute mai târziu, Teddy îl rugă pe șofer să oprească 
lângă taxiul galben parcat lângă marginea șoselei. Aparatul de 
taxare indica două sute patruzeci de coroane, dar Teddy îi 
întinse șoferului o bancnotă de cinci sute. 

— N-am nevoie de bon, spuse el, și deschise portiera. 

Marginea asfaltului era acoperită de zăpadă amestecată cu 
pietriș și nisip. 

Teddy se aruncă în mașina cea nouă. 

— Băgaţi viteză. Vreau să urmăriţi o mașină din faţă. 

Taximetristul cel nou încercă să stea la taclale cu Teddy. 

— Aţi văzut meciul de ieri? 

— Da, fără Zlatan suntem pe nicăieri. 

— Și terenul ăla nou... nu știu ce să zic. N-are niciun 
Dumnezeu. Și ce nume, fratele meu, Friends, auzi. Când am fost 
noi friends cu cineva din echipa adversă? 

Teddy se holba drept înainte, bucuros că persoanele din 
Renault nu mai erau urmărite de un taxi negru. 

e 

După două minute, maşina madamei o luă spre Skarpnäck. 
Clădirile imense din cărămidă roşie păreau nişte piese de Lego 
întunecate în jurul lor. 

Renaultul se opri pe o stradă mai mică. 

— Cum se cheamă strada asta? îl întrebă Teddy pe taximetrist 
în timp ce îi întinse banii. 

— Horisontvăâgen. 

Teddy ieșise deja din mașină. Madame coborâse la șaizeci de 
metri de el și o luă spre una din casele alipite. Renaultul plecă. 

Rămăseseră numai ei. 

Teddy și Big Mama. 

x 

Atmosfera din cameră nu era doar foarte încordată, ci 
aproape agresivă. La un capăt al mesei stăteau Magnus și 
Emelie, față-n faţă cu Jan. Îl așteptau pe Carl-Johan și pe 
reprezentantul băncii. 

Poliția îi spusese clar că vrea să se mai întâlnească cu ea, 
posibil, chiar în aceeași zi. 

La început, Jan refuzase să se vadă cu ei la birou, dar Magnus 
a insistat. „Ca să fim mai aproape de familia Schale”, îl auzise 
Emelie răstindu-se la el la telefon. „În plus, nimeni n-o să se 
întrebe ce caută Carl-Johan la noi, dar dacă pune piciorul în 
firmă, la voi, s-ar putea să trezească bănuieli”. 

Stăteau în sala de ședințe în care Emelie se întâlnise cu Teddy 
pentru prima oară, când s-a oferit să-l ajute să scape de datorii. 
Absența lui se număra printre motivele pentru care se simțeau 
încordați - nimeni nu știa unde e. 

Nu răspunsese nici la apelurile și nici la mesajele lui Magnus. 
Jan vorbise cu el în noaptea precedentă, dar habar n-avea unde 
era. 

De fapt, absenţa lui Teddy nu conta acum foarte tare. Motivul 
principal pentru atmosfera proastă era incidentul din noaptea 
trecută. 

e 

Emelie nu reușea să alunge imaginile din capul ei. A aprins 
lumina imediat și a năvălit în camera în care zărise cadavrul. 

Văzu un pat făcut de-a lungul unui perete, câteva rafturi cu 
cărţi, o canapea mică, o măsuţă de cafea cu câteva reviste - 
Elle, Vogue, genul de reviste pe care și le cumpăra și ea din 
când în când. 

Și pe Anina. 

Zăcea pe spate, cu braţele întinse lângă corp. Părul ei negru 
era răsfirat în jur. 

Avea o rană în frunte care și în clipa aceea sângera. 

Anina se holba la ea. Ochii ei erau aţintiţi asupra feței lui 
Emelie. 

De fapt, se holba drept la tavan. 

e 

Amintirile Emeliei referitoare la orele care au urmat erau 
extrem de vagi. De obicei, își amintea detaliile - replici cu 
ajutorul cărora putea să reconstruiască o conversație, felul în 
care era îmbrăcată o persoană, felul în care era amenajată o 
cameră -, dar acum nici măcar nu-și amintea ce a spus când a 
sunat la poliţie. 

Nu-și dădea seama de ce reacţionase așa de exagerat, de ce 
a tipat ca o nebună, de ce n-a fost mai calmă și mai echilibrată. 
Ar fi trebuit să-l sune pe Magnus sau pe Teddy, înainte de toate. 
Ar fi trebuit să încuie ușa de la intrare și să se gândească bine la 
ce s-a întâmplat. 

Dar n-a făcut decât să ţipe ca o descreierată. 

Poate că a vomitat, poate s-a așezat pe jos și a ţipat lângă 
cadavru, în speranţa că toate astea erau doar un practical joke 
scârbos, că femeia de pe podea avea să-și șteargă sângele de 
pe frunte și avea să se ridice în capul oaselor. 

Mașina poliției ajunsese foarte repede. O femeie în uniformă o 
dădu la o parte, însă după aceea, Emelie nu-și mai amintea dacă 
au stat de vorbă în apartament, afară pe stradă sau în mașină. 

Își aducea aminte de o parte din întrebări. De răspunsuri, mai 
puţin. 

— O cunoșteaţi pe Anina Hanna Björklund? 

— Aţi mai avut contact cu ea? 

— De ce vă aflați în apartament? 

În capul lui Emelie porniră toate alarmele. Nu voia să le 
povestească despre răpirea lui Philip. Dar cum să-i explice ce 
căuta în apartamentul Aninei în miezul nopţii? 

A spus exact ce s-a întâmplat, dar a omis câteva detalii 
importante. 

— Eram la ea pentru că m-a sunat. Ne întâlniserăm cu câteva 
ore înainte ca să discutăm despre un caz la care lucrez. Puteţi 
verifica lista de apeluri din telefonul meu. 

Nu o interogase poliţista din apartament, ci un ofiţer de poliţie 
al cărui nume nu și-l mai amintea. Avea barba nerasă și purta 
ochelari. Arăta ca un avocat stagiar în afara orelor de muncă. 

— Ce caz, îmi puteţi explica? 

Se vedea cu siguranţă pe ea că nu prea avea chef să 
răspundă. 

— E ceva legat de o persoană dispărută, dar nu pot să vă dau 
mai multe detalii pentru că n-am voie să vorbesc despre clienții 
mei. 

Ofițerul de poliţie își împinse mai sus ochelarii. 

— Dar secretul profesional nu mai e valabil în cazul ăsta, din 
câte știu... 

Adevărul e că Emelie nu știa ce spuneau regulile despre un 
caz ca ăsta. 

— N-am dreptul la un avocat? 

Ofiţerul de poliţie scutură din cap. 

— Deocamdată vă punem doar câteva întrebări. 

— Pot să dau un telefon? 

Telefonul putea să mai aștepte, fu de părere polițistul. Dar 
Emelie avea nevoie să dea de Magnus chiar în clipa aceea. 

— Ar fi mai bine să ne povestiţi puțin despre cazul la care 
lucraţi, ca să ne facem o idee despre ce făceaţi acolo. E 
important, și pentru noi, și pentru dumneavoastră. Bănuiesc că 
înțelegeţi de ce. 

Emelie habar n-avea ce să-i răspundă. Ar fi știut dacă ar fi 
lucrat la un alt tip de birou de avocatură - poate atunci ar fi 
putut să jongleze cu termeni precum „obligaţii” și „drepturi” în 
fața poliţistului. 

Într-un fel, era destul de ciudat. Pe vremea aceea când a 
trebuit să aleagă o facultate, singurul lucru pe care-l știa despre 
profesia de avocat era ce citise și văzuse în mass-media. li 
plăceau la nebunie romanele de genul The Lincoln Lawyer, 
filmele precum A Few Good Men și serialele Shark și Boston 
Legal. Jobul de avocat părea incitant și antrenant din punct de 
vedere intelectual. Părea să-i ofere șansa, chiar dacă nu de 
fiecare dată, de a apăra niște principii și drepturi pentru care 
merita luptat. Să-i ajute cu adevărat pe oameni. 

Era motivul pentru care dăduse la Facultatea de Drept din 
Stockholm - voia să se facă un avocat care să lupte pentru 
individ. 

Dar pe parcursul celor patru ani și jumătate cât au durat 
studiile, s-a întâmplat ceva. Același lucru părea să li se fi 
întâmplat și celorlalţi colegi ai ei. Poate din cauză că birourile de 
avocatură specializate pe drept penal nu apăreau niciodată la 

târgurile de joburi, sau poate din cauza zvonurilor referitoare la 
cât puteai să câștigi în domeniul dreptului comercial. Sau poate 
din cauză că facultatea nu punea deloc accentul pe perspectiva 
umană și pe cum era să reprezinţi drepturile cuiva în practică. 
Sau poate că era intuiţia, când studenţii începeau să se 
gândească la viitor, că profesia de avocat specializat în dreptul 
penal era îngrozitor de grea. In orice caz, Emelie și majoritatea 
colegilor ei de facultate erau hotărâți să-și caute de lucru ori la 
tribunal, ori la unul dintre firmele mari de avocatură după ce 
terminau. Doar o amică de-a ei, Johanna Näsström, a insistat că 
vrea să reprezinte indivizi, oameni aflaţi în impas, să apere 
supremaţia legii. Să lucreze cu oameni în carne și oase. 

In patru ani și jumătate, Emelie își schimbă radical părerea. 
Ideea ei despre ce înseamnă un avocat, imaginea ei despre 
profesia aceea, tot ce o motivase până atunci era acum șters cu 
buretele. Contactul cu oamenii i se părea dificil și neplăcut. Big 
business - era singurul lucru care o interesa. 

Și acum, iat-o într-o situaţie copiată parcă dintr-un scenariu 
pentru un serial poliţist. Habar n-avea ce să răspundă. 

Polițistul n-o presa, ci îi punea aceleași întrebări, iar și iar, 
calm și sistematic. 

— Dar de ce eraţi în apartament? Ce voiaţi să discutaţi cu 
Anina? 

— Care a fost primul lucru pe care l-aţi văzut în apartament? 

— Aţi pus mâna pe ceva? 

— Aţi auzit vreun zgomot suspect când aţi urcat? 

— La ce caz lucraţi? 

Emelie își dădu silința. 

— Trebuie să discutaţi cu șeful meu, Magnus Hassel. El vă 
poate spune mai multe despre caz. Și apropo de întâlnirea de 
ieri cu Anina - a fost prima oară când ne-am întâlnit. N-aveam 
de gând să mă duc la ea, dar m-a sunat și părea speriată. Sunt 
sigură că puteți să ascultați convorbirea. La început n-am văzut 
nimic pentru că era întuneric. M-am dus în bucătărie. Din păcate 
nu-mi amintesc dacă am pus mâna pe ceva. Probabil pe vreo 
clanţă și sigur și pe altceva. N-am auzit niciun zgomot... 

Căzu pe gânduri. 

— Dar am văzut o persoană ieșind valvârtej din bloc și 
aruncându-se într-o mașină. Părea foarte stresată. 

Polițistul a întrebat-o despre persoana respectivă. Emelie nu- 
și amintea ce-a răspuns, doar că i-a spus de geaca matlasată. 
Și-ar fi dorit să-și amintească și marca mașinii, dar nu știa decât 
că era roșie. 

Poliţiştii îi puseră mai multe întrebări, dar în clipa aceasta nu- 
și amintea despre ce erau. 

Până la urmă, i-au dat drumul. A părăsit sediul poliţiei de pe 
Kungsholmen dimineaţa, la șase jumătate. O interogaseră vreo 
cinci ore. 

l-au luat probe ADN, amprentele și i-au confiscat bluza și 
haina. Ea fusese cea care a sunat la poliţie. Tot ce le-a spus 
putea fi controlat și avea să fie confirmat. Nu avea pete de 
sânge nicăieri. Poate găsiseră vreo urmă a altcuiva în 
apartament? Oricum, poate nu era de mirare că n-o bănuiau de 
uciderea Aninei. 

e 

— Una dintre condițiile principale pentru colaborarea noastră 
a fost să nu implicăm poliția. E riscul prea mare, spuse Jan și se 
uită drept la Emelie. 

Magnus se îndreptă de spate în fotoliu. 

— Da, eu am fost cel care a formulat condiţia aceea. Dar, 
între timp, lucrurile s-au schimbat. Nu mai avem de-a face doar 
cu un caz de răpire. A murit și un om. Emelie a dat dovadă de o 
judecată sănătoasă și a procedat cu maxim profesionalism. In 
plus, n-a suflat o vorbă despre Philip. 

— Vreau să-l aştept pe Carl-Johan înainte să stabilim ceva. 

Magnus ridică tonul o idee. Dar nu vorbi mai tare, doar pe un 
ton diferit. Emelie îl mai auzise vorbind astfel la o negociere 
între două bănci aflate în conflict. Era ceva în felul în care 
accentua cuvintele, în lentoarea cu care vorbea, în 
expresivitatea aceea ciudată. 

— N-avem timp să-l așteptăm pe Carl-Johan. 

Emelie luă un marker și se ridică să ia notițe pe whiteboard. 
Scrise titlul în colţul din stânga: „Persoane investigate”. Sub 
titlu, scrise: „Jarl Poljonen. Kevin. lan. Chamon Hanna și gașca 
lui. Anina Björklund. lepurele albinos. Alţii”. 

Jan luă cuvântul. Le spuse că n-au găsit nicio urmă lăsată de 
Jarl. Apartamentul era înregistrat pe numele lui, dar asta era tot. 
Apoi le dezvălui că uneori Kevin făcea vizite scurte la Moscova. 
Emelie scrise câteva cuvinte-cheie sub numele lui Kevin. 

— În plus, am aflat că pe data de 9 februarie, Kevin a ridicat o 
armă de la FPK, Clubul de tir sportiv din Fridhemsplan. Cu puţin 
timp înainte de dispariţia lui Philip, continuă Jan. 

Emelie observă cum i se încordară maxilarele lui Magnus. 

— Mai spune-mi. 

— Colaborâm cu mai multe cluburi de tir sportiv din oraș și le- 
am trimis o anchetă legată de noi membri care s-au înregistrat 
anul ăsta și i-am întrebat dacă cineva a ridicat vreo armă. Kevin 
a devenit membru FPK acum șapte luni. 

— Și orice membru al unui club de tir poate să cumpere o 
armă? 

— Majoritatea cluburilor îţi permit să cumperi o armă sportivă 
după șase luni. Și apoi, trebuie să le prezinţi un cazier curat ca 
să devii membru. Printre altele. 

— Deci, atât timp cât nu ai antecedente, poţi să te înscrii într- 
un club din ăsta și să-ți cumperi un pistol? 

— Poliţia îţi emite permisul, nu clubul. Dar dacă primești o 
recomandare de la ei, n-au cum să nu ți-I dea. 

— Aha, am înţeles. Și unde e Kevin Andersson acum? 

Jan spuse: 

— L-am supravegheat toată ziua și n-am observat nimic 
suspect. L-am scăpat din ochi de vreo două ori, dar nu mai mult 
de douăzeci de minute. In clipa asta, Kevin e la antrenament, la 
KHT. 

Cerul de afară era albastru și priveliștea mult mai atractivă 
decât cu o zi înainte. Temperatura din cameră era aceeași, 
centrala era setată pe 21 de grade, indiferent de anotimp. Și 
totuși, pe Emelie o scuturau frigurile. Nu doar din cauză că nu 
dormise. Emelie aruncă o privire spre acoperișurile caselor. 
Departe de tot, dincolo de orașul acesta cenușiu, văzu vârful 
turnului Kaknăstornet. Era una din cele mai înalte clădiri din 
Stockholm, fostul turn de televiziune din anii șaizeci. Își amintea 
cât și-a dorit să urce acolo când era în Stockholm cu ai ei. Cât de 
mult i-a plăcut orașul ăsta și cum a știut încă de atunci că va 
veni vremea când o să se mute aici. 

Se înfioră din nou. Locul ăsta i se părea străin. Nu-l mai 
recunoștea. 

Voia să ia o pauză. Nu mai suporta jobul ăsta. 

Voia să plece acasă. 

Au discutat încă un timp despre Kevin înainte să treacă la un 
nume nou de pe listă. 

Magnus își prezentă teoria apropo de lan. Le vorbi despre 
cum s-a comportat la întâlnirea cu ei și despre faptul că cineva îl 
amenința. 

— Și am înțeles că ai recoltat ADN de la lan de pe paharele pe 
care ţi le-a dat ieri Teddy și că e același ADN pe care l-ai găsit 
pe sticla aia de whisky din garsonieră. Intrebarea e ce căuta 
ADN-ul lui lan pe un obiect din garsoniera aia? 

— Am aruncat un ochi peste activităţile lui recente pentru că 
am reușit să facem rost de agenda lui și a lui Philip, dar nu am 
găsit nimic ieșit din comun, spuse Jan. Și să nu uităm că o sticlă 
e un obiect care poate fi mutat foarte ușor. Faptul că a ajuns în 
garsoniera aia poate avea o explicaţie cât se poate de 
plauzibilă. 

Discutară un timp despre lan. Asta și din cauză că el fusese 
cel care îi presase cel mai mult să anunţe poliția de dispariţia lui 
Philip. 

— Oare ar trebui să-l supraveghem? 

— Nu știm unde e chiar acum, spuse Jan. 

— Ce-a zis Teddy când i-ai spus de proba ADN? îl întrebă 
Magnus. 

— Nu mare lucru. 

— Dar unde naiba e omul ăsta? L-am sunat de o mie de ori. 

Emelie își odihnea mâinile în poate și bătea darabana cu unul 
dintre degetele mari. Cobori privirea și constată că îi tremură 
piciorul. Trebuia să se calmeze. 

Magnus se întoarse spre ea. 

— Tu ai idee, Emelie? 

Își cuprinse piciorul pe sub masă cu ambele mâini. Se încordă. 

— Nu, dar ieri ne-am ciondănit destul de tare. 

— „V-aţi ciondănit?” lar? Adică vrei să spui că v-aţi certat. 

— Da, îmi pare rău, Magnus. N-am mai vorbit cu el de ieri 
după-masă. 

Magnus căscă ochii. Păreau injectaţi. Emelie se gândi că 
poate nici el nu dormise în noaptea aceea, sau poate că erau 
simptomele unei răceli. 

— Aoleu, drăguţo, de ce nu mi-ai spus nimic? Fă bine și vezi 
cum dai de el. Și rezolvați conflictul ăsta dintre voi. Nu ne 
permitem să-l pierdem. E chiar așa de greu de înţeles? 


VP - 310 


Emelie simţea că mai are puţin și se scurge de pe scaun. Până 
jos, în stradă. _ 

Din fericire, Magnus se calmă destul de repede. Işi dădu 
seama că trebuiau să discute despre lucruri mai serioase și mai 
dramatice. Moartea Aninei Hanna Björklund. Întrebarea era ce 
legătură avea asta cu răpirea lui Philip. 

Emelie se abţinu să nu reacționeze la răţoielile lui Magnus. 

— Am verificat contul ei de pe Facebook. Are un prieten pe 
nume Anton Antonson care și-a pus o poză cu un iepure alb la 
profil, spuse ea. 

Gura lui Magnus semăna cu o gaură neagră. 

— Serios? Pe bune? 

— Yes. 

— Păi, atunci putem să cerem informaţii despre el de la 
Facebook. 

— O să mai încerc o dată. Jan, aţi găsit ceva pe felicitarea aia 
cu iepurele? 

— Din păcate, nu. 

Magnus spuse: 

— Asta e indiciul cel mai important în clipa asta, zic eu. 

Dar nu apucă să spună mai multe. Fu întrerupt de telefonul 
lui. 

— Să-mi bag, spuse el pe la mijlocul convorbirii. 

e 

— OK, fiți atenți că se întâmplă niște treburi. Era Patric Öhrn, 
spuse el după ce termină de vorbit. Cică Philip l-ar fi sunat de pe 
un număr secret pe numărul lui privat. Și Patric a răspuns. 

Jan căscă ochii. 

— Și? 

— Și Patric i-a spus că era ocupat, dar că-l sună peste două 
ore. Eu i-am zis să tragă de timp, în caz că Philip reușește să-l 
sune din nou. 

— Și ce voia? 

— Era ceva legat de transfer, dar Patric nu știa mai multe. Un 
lucru e clar, prefer să-l trimit pe Teddy dacă-l mai sună. Și vreau 
să fii și tu acolo, Jan. Să vedem, poate aflăm de unde sună. 

* 
— ÎI cunoşti pe Mogge Viking? 
Kum ridică privirea din espresso-ul triplu din fața lui. 

Era înainte de masă și Dejan era obosit ca un câine. O 
grămadă de probleme pe care trebuia să le rezolve. Dar Dejan 
simţea că trebuia să aibă discuţia asta cu Kum. 

— Am început o dietă nouă, înţelegi, mali Dejan? spuse Kum 
care nu auzise întrebarea lui Dejan. Mănânc doar de două ori pe 
zi. Cina o iau, ca și până acum, pe la zece seara. Și ca mic 
dejun, bag un antricot baban. În fiecare zi. Am dat jos trei kile 
de când am început. Dar mi se face poftă de cafea tot timpul. 
Zici că lucrez la vreun birou, în mă-sa. 

Stăteau singuri la o masă din Nikstrom & Hansson, o cafenea 
de pe Karlavăgen, al cărei proprietar era un intermediar. Localul 
era complet gol. 

De fapt, Kum n-avea dreptul să deţină nimic și nici să 
deschidă o afacere după un mic incident petrecut cu doi ani în 
urmă: primise o condamnare cu suspendare și muncă în folosul 
comunității pentru evaziune fiscală și fraudă. Munca în folosul 
comunităţii n-a fost o problemă - Kum mitui un funcţionar de la 
administraţia parcurilor spunându-i să le transmită celor de la 
penitenciar că se pricepea de minune să curețe frunzele uscate 
cu grebla. Dar interdicţia privind orice activitate comercială a 
fost o adevărată lovitură pentru el. Și datoria la Fisc era ca un 
șut dat cuiva care era deja la pământ. Toţi banii pe care urma 
să-i câștige trebuiau să treacă printr-un intermediar. De fapt, 
tocmai asta era problema cu care s-a confruntat Dejan când a 
fost rugat să înregistreze Restaurant Solberget pe numele lui. O 
grămadă de lucruri s-au dus dracului. 

— Bineînţeles că-l cunosc pe Mogge Viking, spuse Kum și 
sorbi din cafea atât de zgomotos încât probabil că se auzea și în 
stradă. Ştii faza aia? Când a refuzat să apară la tribunal? 

Ca de obicei, Dejan se simţi ușor stânjenit în prezenţa lui 
Kum. Ar fi preferat să dispară de acolo. Cu el nu se știa niciodată 
cum avea să se termine o întâlnire. Ivan, subalternul lui, era 
mult mai flexibil, dar de data asta nici măcar nu era prezent. 

— Viking a fost citat pentru o chestie legată de ceva droguri, 
mă rog, erau vreo doi sau trei bănuiţi. Dar nu și-a arătat fața așa 
că ăia au fost nevoiţi să anuleze întâlnirea și să stabilească una 
nouă. Dar tipul n-a apărut nici atunci. Știi cum se enervează 
judecătorii când martorii îi ignoră și nu apar la tribunal. Asta a 
ordonat să fie ridicat de poliţie. Săracul Viking. În orice caz, la o 
zi după asta, tribunalul a primit un certificat medical din 

România pe fax, din care reieșea că Viking era acolo și că nu 
putea să se întoarcă acasă pentru că era bolnav. Dar fiindcă 
diagnosticul era scris în română, nimeni n-a aflat de ce suferea. 

Dejan privi mâinile lui Kum de pe masă. Purta un Rolex de aur 
cu briliante lângă fiecare cifră. Ivan și ceilalţi băieţi ziceau c-a 
dat un milion pe el în Antwerpen. Dar, atenţie: nu era un Rolex 
original. În schimb, briliantele erau marfă autentică. La cealaltă 
încheietură purta o brățară cu perle mici, făcută de un copil, pe 
care scria World Childhood Foundation. Era fundaţia caritabilă a 
prinţesei Madeleine. 

Kum continuă: 

— În orice caz, până la urmă au primit ajutor de la Poliţia 
Română și Mogge s-a întors acasă, iar după trei luni, au putut să 
înceapă procesul. Avocatul lui Viking s-a luat în gură cu toţi ca 
un descreierat, s-a certat până și cu judecătorul. A făcut ca toţi 
dracii. Nu se făcea să aduci acasă cu forţa un om atât de bolnav, 
zicea el și, conform certificatului medical, Morgan Viking nu 
putea să apară la tribunal, decât în anumite împrejurări și așa 
mai departe. Puțin a lipsit să se anuleze tot procesul din cauza 
lui. 

— Și ce avea? Ce scria în certificatul ăla? 

— Stai să vezi, mali Dejan. Nici ăia de la tribunal nu erau 
proști. Au tradus certificatul ăla din română. Conform medicului 
de acolo, Morgan Viking n-avea cum să participe la discuţii dacă 
nu i se permitea să stea în picioare pe tot parcursul sesiunii. Te- 
ai prins? Păi, pentru că Mogge al nostru avea hemoroizi, exact. 
Nouă zile a stat în picioare la tribunal ca să nu-și scape mațele 
prin cur. HEMOROIZI! 

Râsul lui Kum răsună prin cafeneaua goală. 

Era un local drăguţ. Elegant, cu o notă industrială. Panouri din 
lemn de-a lungul pereților și lămpi care păreau că provin dintr-o 
fabrică dezafectată. 

— În orice caz, spuse Dejan, se pare că Mogge Viking încearcă 
să recupereze niște datorii de la Teddy. 

— De la Teddy? Da' ce, a ieșit de la pârnaie? 

— Da, e o chestie de acu o sută de ani. Un tămbălău legat de 
bani în care a fost implicat Robert Hillström și Teddy a dat-o în 
bară. Au dispărut câteva sute de mii și câţiva fraieri au ajuns la 
pârnaie. 

— Hillström? Credeam că stă în Marbella. 

— Da, stă în Marbella, dar criza financiară l-a lovit și pe el, așa 
că acum se calicește pentru banii ăia și îl fute la cap pe Teddy 
cu Viking. 

Kum împinse într-o parte ceașca. Aceasta se ciocni zgomotos 
de paharul lui cu apă. 

— Dar de ce îmi spui tu mie toate astea? Asta n-are nicio 
treabă cu noi. Și cred că Teddy știe să se descurce și singur. 
Doar a trecut el prin treburi mai grave, sau nu? 

Dejan respiră adânc. 

— Nu-i vorba de asta. Eram convins și eu c-o să se descurce. 
Dar se ţine de prostii. Am impresia că-i cam disperat după bani, 
vrea să-i adune cumva ca să-l plătească pe Viking. Intreabă 
lumea de târfe și așa. Vrea să afle tot felul de chestii, își bagă 
nasul în locuri unde n-ar avea ce căuta. 

— Târfe? 

— Da, se pare. Am primit un telefon de la un băiat cu nervii 
franjuri, Guldman îl cheamă. Ce nume idiot, auzi. Am încasat eu 
niște bani de la el pentru protecţie, asta mai demult. Tipul face 
pagini de internet și căcaturi din astea pentru curve și, înainte 
să se ocupe de așa ceva, a apelat la mine pentru un serviciu. 
Știi tu, mai sunt din alea care nu vor să ia bătaie și peștele se 
enervează și se simte fraierit. În orice caz, tipul ăsta s-a trezit 
nas în nas cu Teddy azi-noapte. Nu cunosc prea multe detalii, 
dar se pare că Teddy voia să afle o grămadă de treburi despre 
câteva dintre tipe. Despre curvele nigeriene. Ce dracu' e în 
capul lui, nu știu. 

Kum se holbă la el. 

— Curve nigeriene? 

— Da, câteva dintre ele arată chiar mișto, pe bune. 

— Aberezi. N-au cum să arate bine. Dar zi-mi, ce voia Teddy? 
De ce fute lumea la cap? 

— Habar n-am. Nici nu știu cu ce se ocupă, că nu-mi zice 
nimic. 

Kum scoase o ţigară rulată în foiţă de tutun din portțigaretul 
de argint aflat pe masă. Fumatul era interzis în cafenele, dar 
asta nu părea să-l preocupe câtuși de puţin. 

— Mereu am putut să avem încredere în Teddy. Cel puţin, 
până acum. Dar fă-mi și mie o favoare, Dejan, iubire. 

Kum aprinse ţigara și trase adânc fumul în piept. 

— Nu-l scăpa din ochi pe amicul tău. Nu-l lăsa să-i vină vreo 
idee tâmpită. 

Scoase fumul pufăind încet de trei ori. 

— Dejan, moj vojnik, promite-mi. Să nu cumva să-l lași să-i 
vină idei. 

* 

Casele înșiruite de pe Horisontvägen păreau construite 
recent. Una era vopsită în roșu, iar următoarea în gri și tot așa, 
dar toate ramele de la ferestre erau galbene. O porțiune în 
relief, de sub geamul fiecărei case, era construită din cărămidă 
gri; un fel de magazie, probabil, pentru pneurile de iarnă, mobila 
veche, biciclete și sănii, în faţa majorităţii caselor se vedeau 
plante de grădină îngălbenite, dar la numărul 141, Teddy nu zări 
niciuna. 

Casa părea părăsită. jaluzelele erau trase la parter. Teddy 
dădu un ocol întregului șir de case și le cercetă din spate. 
Fiecare casă avea un soi de terasă cu uși de sticlă care dădeau 
spre un petic de gazon. Fațadele erau despărțite de un zid ieșit 
în afară care servea drept perete despărțitor între curțile mici. 
Casa de la numărul 141 era singura care nu avea mobilier de 
grădină și nici măcar vechituri aruncate pe verandă. 

Probabil că nu era o casă foarte mare, cu toate că avea un 
etaj, dar era îngustă, nu mai lată de patru metri, iar pe lungime, 
avea maximum zece, unsprezece metri. Spaţiul locuibil părea în 
jur de optzeci de metri pătraţi, estimă Teddy. 

Strada era aproape pustie. Mai încolo văzu două femei 
plimbându-se cu cărucioare pentru copii. Nu auzi niciun zgomot 
dinăuntru. Dar la cele două ferestre de la etaj se vedeau lămpi 
aprinse. Cineva - o persoană sau mai multe - se afla în camera 
de sus. 

Se îndepărtă vreo cincizeci de metri și se uită atent la casă. 

In clipa următoare, telefonul îi vibră în buzunar. Era Emelie. 
Teddy nu-i dăduse numărul lui cel nou, dar presupuse că-l avea 
de la Jan. Poate ar fi trebuit să răspundă și să-i explice pe unde 
umblă. 

Dar nu chiar în secunda asta. 

Respinse apelul, după care închise telefonul și îl strecură în 
buzunarul gecii. 

Ce să facă acum? Putea să încerce aceeași tactică pe care o 
aplicase cu Lazar Guldman, să se prefacă rătăcit și să sune, pur 

și simplu, la ușă. Cum avea să intre în casă - asta rămânea de 
văzut și rezolvat pe loc. Ar mai fi avut o alternativă: să sune 
după întăriri. Dar pe cine să sune? Emelie și Magnus nu erau 
genul pe care te puteai baza în situaţii din astea. Poate că Dejan 
sau Tagg i-ar fi putut veni în ajutor, dar nu voia să-i amestece 
prea tare în chestia asta. 

Se duse spre casă. 

e 

Un minut mai târziu, stătea întins pe burtă pe magazia care 
aparţinea de casă și încerca să-și aplatizeze corpul cât mai mult, 
ca să nu fie văzut de eventualii trecători. Nu voia să fie văzut 
nici de persoanele din casă, dar ăsta era un risc pe care trebuia 
să și-l asume. 

Ridică puţin capul și aruncă o privire rapidă înăuntru. 
Fereastra se afla la doar câţiva centimetri deasupra lui, dar 
camera părea goală. Zări doar două paturi așternute lângă doi 
pereţi și un morman de haine pe jos. 

Frigul și umezeala care își croiau drum spre burta și picioarele 
lui îi aduseră aminte de podeaua rece din celula în care a dormit 
în primele nopţi, cu opt ani în urmă. 

În clipa următoare, auzi un sunet dinspre fereastră, poate o 
ușă care fusese deschisă chiar atunci. Ridică din nou capul și 
văzu o siluetă în mișcare. 

Apoi mai apăru una și reuși să discearnă două fete care 
intrară în cameră și își scoaseră perucile. Una din ele avea o 
perucă din păr negru, lung, iar cealaltă, o perucă roșie. Teddy le 
urmări cu atenţie. 

Fata care își scosese peruca roșie era Cassandra. 

Chestia asta era o nebunie, o aiureală. 

Dar n-avea de ales. 

Fetele se întoarseră spre el. Teddy își lipi faţa de geam. 

Cassandra se holbă la el. Probabil că-l recunoscuse. Teddy 
duse un deget la buze și-i făcu semn să tacă. 

Cealaltă fată deschise geamul un centimetru. Teddy văzu că 
era blocat cu o șină. 

— Wha’ you want? 

Aceeași engleză păsărească pe care o vorbea și Cassandra. 

— Get Cassandra to the window, îi șopti Teddy prin geamul 
crăpat. 

Fata se apropie de geam. 

Teddy continuă pe engleza lui stricată: 

— Aş vrea foarte tare să ne vedem. Pot să intru? 

Cassandra se uită la el uluită, de parcă ar fi văzut o fantomă. 

— Nu, mai bine vorbești cu Big Mama. Nu pot să vorbesc cu 
tine acum, mistah. 

Închise fereastra și cobori jaluzelele. 

Teddy cobori de pe acoperișul magaziei. 

Nu mai avea timp de pierdut. 

e 

Deschise ușa casei care, în mod ciudat, nu era încuiată. Se 
întreba cine era atât de prost să ţină atâtea prostituate într-o 
casă fără să le încuie. 

Inchise ușa după el cât putu de încet. 

Se gândi la spusele lui Lazar Guldman: „Fete/e astea nu pot fi 
salvate”. 

Holul era pustiu. Mirosea a fum de ţigară. 

Pe perete fuseseră montate câteva cârlige care serveau drept 
cuier. Teddy zări haina madamei. Rămase nemișcat și așteptă 
să se întâmple ceva, dar în casă era liniște în continuare. Teddy 
avu impresia că de sus se auzeau niște voci slabe. Nimeni nu 
ieși să-l întâmpine, așa că Teddy se gândi că poate să înainteze 
fără nicio problemă. 

Pe podea nu se vedea nicio pereche de pantofi, ca în casele 
suedeze obișnuite. Teddy simţi un miros specific, poate erau 
niște condimente, poate niște lumânări parfumate, sau poate 
doar mirosul specific de bordel. 

Dar chiar să fi fost un bordel? se întrebă Teddy. 
Supraveghease casa ceva timp, dar nu văzuse niciun bărbat 
ieșind de acolo. Probabil că fetele acceptau doar out calls. 

Holul ducea direct la bucătărie. In penumbra din încăpere, 
Teddy văzu un morman de farfurii murdare în chiuvetă. În 
capătul celălalt se vedea un living mic, cu un televizor vechi și 
un covor pe jos. Jaluzelele erau trase la fereastra care dădea 
spre curte. Mai încolo, de-a lungul peretelui, se vedea o canapea 
extensibilă și Teddy avu impresia că zărește pe cineva care 
părea să tragă un pui de somn. Se opri din nou, rămase 
nemișcat și își ascultă propria respiraţie. Aștia chiar n-aveau 
paznici pe-aici? Fetele astea dormeau în camere descuiate, cu 
ușa de la intrare deschisă? Puteau să plece când voiau ele. 

Se gândi din nou la ce-i spusese Guldman despre fete. 

După colț se vedea scara ce ducea la etaj. Păși cu grijă ca nu 
cumva să scârţăie sub greutatea lui. Tot timpul cu ochii în patru, 
pregătit de un atac iminent. 

La capătul scărilor se afla un hol mic. Aici era și mai întuneric 
pentru că toate ușile erau închise. Dar Teddy știa exact care ușă 
era cea de la camera în care o văzuse pe Cassandra. De acolo 
auzise murmurul acela de voci. 

Deschise ușa încet. 

Fetele erau în cameră. Stăteau pe paturile lor, cu o veioză 
aprinsă lângă unul dintre ele. Erau prinse într-o discuţie aprinsă, 
cu toate că vorbeau în șoaptă. 

Când îl văzură pe Teddy, amuţiră. Păreau și mai șocate decât 
atunci când îl văzuseră la geam. 

Teddy desluși mai bine hainele din mormanul de pe podea. 
Mai multe peruci, cizme lungi și diverse corsete. În rest, în 
cameră nu mai era nimic, niciun tablou pe pereți, nici rafturi cu 
cărți sau covoare. Nici scaune sau noptiere. Doar două paturi și 
veioza aceea. 

Teddy spuse pe o voce scăzută: 

— Cassandra, trebuie să-ţi pun câteva întrebări. 

Fata strânse ochii, se încruntă și își ascunse faţa în palme, de 
parcă ar fi sperat că Teddy e doar o plăsmuire a imaginaţiei, o 
halucinație care avea să se risipească dacă ea se straduia 
suficient ca s-o alunge. 

— Mistah, Big Mama știe că ești aici? 

— Nu, dar nu vreau decât să stăm de vorbă, nimic altceva. 

Cassandra nu mai șoptea, ci vorbea pe un ton normal. 

— Nu pot să vorbesc cu tine fără s-o anunț pe Big Mama. 

Cealaltă fată se duse spre ușă. 

— Nu, nu, stai jos. Vă dau bani. 

Teddy încercă să le convingă să vorbească în șoaptă, dar era 
prea târziu. Cealaltă fată deschise deja ușa și strigă la cineva 
într-o limbă necunoscută. 

e 

Zece secunde mai târziu, madama apăru în cadrul ușii. 

Chiar că era o femeie uriașă. Nu-și dăduse exact seama în 
sala de așteptare cu tavan înalt sau pe stradă. Big Mama nu era 
doar înaltă. Fiecare parte a corpului ei era exagerată, gâtul gros 
și ceafa lată, capul aproape umflat, mâinile îi semănau cu cele 

ale unui boxer profesionist și picioarele păreau la fel de mari ca 
și cele ale lui Teddy. 

Privirea ei era doar confuză, nu furioasă și nici temătoare. 
Poate că mai văzuse bărbaţi în camera fetelor, singurul lucru 
care poate i se părea straniu era că acestea erau îmbrăcate. 

Engleza lui Big Mama semăna cu cea a Cassandrei. Teddy îi 
recunoscu vocea. Cu ea vorbise la telefon în noaptea 
precedentă când a cerut s-o întâlnească pe fată. 

Femeia avea o ţigară aprinsă în mână. 

— Mistah, mă tem că n-ai voie să fii aici. 

— Imi cer scuze că n-am sunat. Dar o vreau pe Cassandra. 

— Mistah, fata face doar out calls. Dacă vrei, se poate, costă 
trei mii de coroane pe oră. Dar nu acum. 

— De ce? 

— Dar tu de ce ai intrat în casa mea? 

Madama trase din ţigară. Era incredibil cât părea de calmă. 
Teddy făcu un pas spre ea. Erau la fel de înalți. 

— Vreau s-o iau pe Cassandra cu mine acum. Plătesc bine. 
Cât vrei? 

Madama nu se uită în ochii lui. Teddy o văzu pe Cassandra cu 
colţul ochiului holbându-se la el. 

— Tu ești ăla care nu voia decât să vorbească cu ea ieri? 

— Da. Trebuie să-i pun câteva întrebări. 

Big Mama trase fumul adânc în piept. 

— Deci nu vrei s-o cunoști altfel? 

— Nu. 

— Întreabă-mă pe mine ce vrei să știi. 

Teddy așteptă câteva secunde. Poate ar fi trebuit să-i pună 
întrebările madamei, poate ea era cea care administra chatul. 
Teddy era convins că nu Cassandra era cea care scria toate 
mesajele alea. Dar fusese oprită pe stradă de o femeie care îi 
dăduse bani ca să-i povestească de Philip, ceea ce însemna că îl 
cunoștea. 

Ea era cea cu care trebuia să stea de vorbă. 

Teddy spuse: 

— Nu, n-are rost. Aș vrea s-o cumpăr pe Cassandra de la tine 
chiar acum. Zi-mi preţul. 

Madama pufni pe nas, de parcă i-ar fi propus o sumă ridicol 
de mică. 

— Habar nu ai cât valorează o fată ca Honey Rose la vârsta ei. 
N-ai cum să-mi dai atâţia bani. Hai, pleacă de aici. 

— Am de gând s-o iau cu mine. 

— Încearcă numai. 

— Nu văd cine m-ar putea împiedica. 

Madama se uită spre Cassandra. 

Teddy o privi și el. 

— Te iau cu mine și totul o să fie OK. N-o să mai trebuiască să 
faci asta și-ți promit că n-o să-i las să te trimită în vreun 
nenorocit de harem din Abu Dhabi. 

Apoi se uită la madamă. 

— N-o să mă mai amestec în afacerile tale. 

Cassandra își mușcă buza inferioară, dar nu spuse nimic. 

Madama făcu un pas spre ea. 

— Nu înţelegi, mistah. Cassandra n-o să fugă niciodată de 
mine. 

Madama ridică ţigara. 

— Little bird, dă-mi mâna. 

Teddy se gândi din nou la vorbele lui Guldman. Ceva nu i se 
părea normal aici. 

Cassandra întinse mâna. Madama i-o cuprinse și stinse ţigara 
în palma ei. 

Cassandra nu ţipă și nici măcar nu scânci. Își încleștă doar 
maxilarele. 

Teddy se uită în ochii madame, dar nu citi nimic în ei. 

Apoi reacţionă, o îmbrânci pe femeie cu o mână și o trase 
spre el pe Cassandra cu cealaltă. 

Big Mama se dezechilibră. In ciuda staturii ei, nu era prea 
stabilă și nu fusese nici pregătită. Teddy o cuprinse pe 
Cassandra cu ambele braţe și o săltă pe umăr. 

— Nu poţi să faci asta, mistah, spuse Cassandra pe un ton 
sever, dar se auzea că îi venea să plângă. 

Femeia care dormise până atunci pe canapeaua extensibilă se 
ridică și se holbă la ei cu ochi somnoroși. 

Teddy o luă spre hol. Madama se opri pe ultima treaptă și se 
uită în urma lui. 

— N-o să reușești niciodată, zbieră ea după el. 

Teddy nu știa ce face și nici de ce. Ştia doar că inima îi bătea 
nebunește. 

O scoase pe Cassandra în frigul de afară și continuă să alerge 
spre șosea. 

Avea nevoie de o mașină. 

* 

Emelie adormise la calculator în timp ce încerca să găsească 
niște informaţii despre Jarl Poljonen, Kevin și Anina Hanna 
Björklund. Pleoapele îi erau grele ca plumbul. Trebuia să 
doarmă. 

Magnus își dăduse seama în ce hal era, așa că aproape i-a 
ordonat să plece acasă și să se culce câteva ore. Emelie crezu c- 
o să adoarmă în taxi, dar n-o făcuse. 

Taximetristul începuse s-o întrebe unde lucra, ce părere avea 
despre rutele alternative din oraș, dacă se ocupa cu drepturile 
imigranţilor. In mod normal l-ar fi expediat din două mișcări. Dar 
acum chiar i-a părut bine că putea să discute despre niște 
lucruri banale pentru prima oară după atâtea zile. 

Îi sună telefonul. 

Recunoscu numărul mamei ei pe display și se bucură că 
Mobingela o ajutase să-și sincronizeze agenda din telefonul cel 
nou cu lista ei de contacte de pe Outlook. 

— Bună, mamă, spuse Emelie. 

— Bună, iubito. Ce faci? 

— Bine. Și tu? 

— Foarte bine. N-ai mai sunat de mult. 

Același reproș. Vorbise cu ea cu zece zile în urmă, scurt, ce-i 
drept. Se întorcea acasă de la job, totuși o sunase din taxi. 

— Am fost superocupată la lucru. 

— Ca de obicei? 

— Da, doar că de data asta am și mai mult de lucru, cred. Nu 
pot să-ţi explic, e un caz mai ieșit din comun. 

— Ne făceam puţin griji, doar știi. 

— Mamă, am discutat despre asta de o mie de ori. Dacă acum 
nu trag ca o vită în jug, n-o să am nicio șansă mai târziu. Și îmi 
place jobul meu. 

Doar că în ziua aceea i se părea o minciună. 

Trecu pe lângă Norrmalmstorg. Aici se aflau Vinge și MAQs, 
două din cele mai mari firme de avocatură din Suedia. Ghici 
următoarea replică a maică-sii, că viaţa însemna mai mult decât 
să fii partener, că trebuia să trăiască în prezent pentru că, mai 
târziu, avea să regrete. 


VP - 321 


— Dar Emelie, spuse mama ei și apăsă ultima silabă, semn că 
era dezamăgită. Viaţa e scurtă. Sunt o mulţime de lucruri pe 
care trebuie să le trăieşti când ești tânără. Crezi că o să ai timp? 

— Am timp, îţi promit. Trăim alte vremuri, tu și tata v-aţi făcut 
viaţa așa cum aţi vrut voi și eu mi-o fac așa cum vreau eu. 

— Bineînţeles, scumpo, bineînțeles. Am discutat cu Ingrid 
despre ceva și m-am gândit să te întreb și pe tine. O idee 
superbă. Ce ne-am mai distrat ieri cu Ingrid. 

Mama ei continuă să-i povestească despre cina ei cu Ingrid, 
mătușa Emeliei. Le veneau idei destul de des. 

Nu își disprețuia părinţii, ba dimpotrivă. Avusese o copilărie 
fericită. Întotdeauna au încurajat-o să înveţe bine la școală și au 
sprijinit-o în alegerile ei. Dar aveau o vedere diferită asupra 
vieții. Poate din cauză că, pe vremea când au studiat și au 
muncit ei, erau convinși că societatea era în curs de dezvoltare. 
Erau amândoi născuți la sfârșitul anilor '50 și își începuseră 
carierele pe la începutul anilor '80. Fusese epoca de aur din 
punct de vedere economic, o perioadă când toți știau c-o s-o 
ducă mai bine decât părinţii lor. Niște ani în care ideile și 
ideologiile încă mai contau, cel puţin pentru părinţii ei și 
prietenii lor. Amândoi au fost angajaţi în diverse organizaţii și 
fundaţii care luptau împotriva dictaturilor din America Latină, 
mai ales împotriva celei din Chile. Emelie își amintea afișul din 
bucătăria lor, înainte să se mute la vilă. Era un desen cu un măr 
care semăna cu o faţă. Sub desen scria: „Nu mușcaţi din poporul 
chilian”. Ideea era să nu cumperi fructe din Chile. 

Dar angajamentul politic al părinţilor se atenuase de mult și 
azi păreau mai preocupați de diverse forme de autoafirmare. 
Ideile măreţe despre comuniunea popoarelor s-au redus la 
preocupări legate de mâncare ecologică, mindfulness și 
amenajări interioare - lucru care o pasiona și pe Emelie, 
diferenţa fiind că tatăl ei cioplea și modela totul singur. 

Într-un final, mama ei trecu la subiect. 

— Eu și Ingrid ne-am înscris la un weekend cu yoga în 
Stockholm. Și ne-am gândit că ţi-ar face bine și ţie, și lui Molly. 
O să fie grozav. 

Emelie se abținu să nu ofteze în telefon. 

— Sună drăguţ. Și când e? 

— Peste două săptămâni, de vineri până duminică. Centrul 
yoga e undeva în Södermalm. Cartierul lui Molly, mai știi? 

— Da, normal, am fost invitată la ea la cină acum câteva luni. 

— Ah, dar tu ai testat deja ashtanga, nu-i așa? 

— Acum trei ani, dar, da, sigur. Mai nou mă antrenez la un 
club de thai-boxing. Molly face yoga? 

— Da, să știi, dar ea face kundalini, e foarte bună, se 
antrenează de trei ori pe săptămână și face și un curs de 
instructor, dar a zis că vine, chiar dacă o să fie ashtanga. Ce 
bine că vii! Chiar o să fie un curs intensiv, facem yoga cinci ore 
pe zi. Cred c-o să fie o experiență puternică. Să ne unim 
energiile. 

Emelie încercă să-și aducă aminte când s-a antrenat ultima 
dată. Trecuseră mai bine de două săptămâni de atunci, dar 
măcar fusese o rundă de sparring pe cinste. 

— O să-mi verific agenda, mamă. Cred c-o să fie cam greu, 
dar chiar o să încerc. 

e 

Își scoase pantofii în hol, dar nu aprinse lumina. 

Rămase așa câteva minute și încercă să nu se gândească la 
nimic. 

Apartamentul ei era bine compartimentat, cu o bucătărie 
mică, o cameră de zi unde avea o masă extensibilă la care 
încăpeau opt persoane și un colț amenajat drept dormitor. Și 
fiindcă investise în el o mare parte din economiile ei și ale 
părinţilor ei, n-a prea mai avut bani și de mobilier. Dar îl 
cumpărase complet renovat. Podeaua era acoperită cu 
pardoseală din lemn de brad vopsită în alb. Pereţii erau zugrăviți 
tot în alb, în stilul caracteristic pentru Stockholm, în afară de 
holul micut unde pusese tapet înflorat. Perdelele pe care mama 
ei o ajutase să le tivuiască erau tot albe și atârnau până la 
podea. Studioul arăta aproape la fel ca în anunţul agenţiei 
imobiliare. 

Deasupra canapelei montase două capete de vacă, făcute din 
găleți vechi, dopuri și capace. Proveneau din Africa și erau 
fabricate din materiale reciclate, cel puţin asta i-a spus 
vânzătoarea de la Afroart, de unde le-a cumpărat. Covorul îl 
primise de la părinţii ei. Era cusut din petice dreptunghiulare de 
culori diferite. Pe canapeaua moștenită se vedeau două perne 
păroase din lână de alpaca. Le găsise în Marche aux Puces în 
Clignancourt pe vremea când stătea la Paris, după terminarea 

liceului. Era singurul ei suvenir concret din acel an, dar amintiri 
avea cu atât mai multe. 

Încerca să păstreze locul ordonat și curat, cu toate că nu prea 
stătea acasă. Jossan îi spusese că are o menajeră de nota zece, 
așa că Emelie a profitat de ajutorul ei timp de câteva luni. | se 
părea ciudat să lase o persoană străină în casă din două în două 
săptămâni, dar colegii ei de la birou apelau la menajere și mai 
des. Femei care le spălau și le călcau, le găteau, se jucau cu 
copiii lor - părea un lux, dar de fapt era vorba să-ţi eliberezi cât 
mai multe ore pontabile. Emelie nu voia să gândească ca mama 
ei, dar uneori se întreba dacă oamenii nu mai simțeau deloc 
nevoia să aibă o legătură mai profundă cu căminul lor. Și care 
era treaba cu oamenii ăștia care nu-și mai strângeau gunoaiele, 
nu mai făceau curat, nu-și mai găteau și nu se mai ocupau de 
propriii lor copii? 

Setă alarma telefonului și dădu sonorul pe minimum. 

Se întinse pe pat fără să se dezbrace. O oră și jumătate de 
somn ar trebui să-i ajungă. Apoi n-avea ce să facă decât să bage 
cafea și băuturi energizante toată ziua. Și mai încolo putea să 
încerce să-l sune din nou pe Teddy. 

Gândurile îi zburdau prin cap. Imagini din noaptea 
precedentă. Cadavrul. Faţa aceea. 

e 

Se auzi soneria. 

Poate că ațipise totuși. Jaluzelele erau coborâte. 

Nu era în stare să deschidă ușa. Voia să fie lăsată în pace. 

Soneria se auzi din nou. 

Emelie se ridică cu greu. 

Tâmplele începură să-i zvâcnească prevestind o durere de 
cap urâtă. 

Cine suna la ușa ei ziua în amiaza mare? 

* 

Mai întâi îi ignorase apelurile și acum nu-i deschidea ușa. 
Teddy era nouăzeci la sută sigur că Emelie este acasă. S-a dus 
la ea acasă după ce a încercat s-o sune fără succes. Apoi a 
sunat la firmă. Recepţionera îi spuse că Emelie a plecat acasă. 

Teddy se întreba dacă era bolnavă sau dacă încă era supărată 
pe el. 

În ceea ce-l privea pe el, nu prea știa ce simțea. Pe de o 
parte, se aștepta la niște scuze din partea ei. Pe de alta, trecuse 

mai bine de o zi de la cearta pe care o avuseseră. Teddy privea 
totul de la distanţă, așa că nu i se mai părea prea important. 

In plus, nu avea unde altundeva să se ducă. Avea nevoie de 
Emelie. 

Mașina care era parcată aiurea în faţa blocului o șutise din 
Skarpnäck. Era un Ford Escort de cel puțin cincisprezece ani, de 
dinainte ca sistemul de închidere să aibă un mecanism de 
blocare electronic. 

In același timp, cât se chinuia să deschidă portiera, o 
supraveghea și pe Cassandra căreia îi spusese să se așeze pe 
jos în faţa lui. Avusese baftă cu mașina aia. Putea să 
meșterească Forduri din astea și legat la ochi. 

Odată ce-a reușit s-o spargă, i-a smuls panoul de comandă, a 
scos firele de la cheia de contact și a introdus șurubelnița pe 
care o luase de la Lazar Guldman, după care a pornit mașina în 
mai puţin de un minut. 

Urcaseră pe autostradă. Cassandra stătea în dreapta lui fără 
să spună nimic. Avea privirea goală, de parcă ar fi plecat într-o 
excursie oarecare. 

O lăsă în pace. Era de înțeles că avea nevoie de timp să 
digere cele întâmplate. 

Lucru valabil și pentru el. 

— Nu vrei să vorbeşti cu mine? Nu vrei să discutăm despre ce 
o să facem acum? întrebă el când trecu peste Skanstullsbron. 

Cassandra nu-i răspunse. 

— Nu-ţi face griji. 

Fata continua să se uite drept înainte cu ochi goi. 

— Nimeni n-o să-ți mai facă rău, îţi promit. 

Cassandra se întoarse spre el. Ochii ei erau întunecați. 

— Mistah... 

Teddy se uită din nou la șosea. Trecură pe lângă Åhlens de pe 
Ringvägen. 

— Omul-/juju. 

— Ce? 

— Omul-juju, spuse ea din nou. 

— Cine-i ăla? 

Fata nu-i răspunse. 

Teddy încercă să-și dea seama la cine se referă, dar 
Cassandra refuză să mai deschidă gura. 

Când Emelie crăpă ușa într-un sfârșit, Teddy se prinse imediat 
că ceva nu era în regulă. Emelie era albă la față. 


Cearcănele negre de sub ochi nu păreau accentuate doar de 
lumina de pe casa scărilor. Păreau să fi fost acolo de mai 
demult. 

Teddy fu surprins de cât de atractiv se mișca. Își dădu părul 
pe după urechi cu degetul din mijloc și cel inelar. Când își mută 
greutatea de pe un picior pe celălalt, părea că se leagănă după 
un ritm intern. 

— Ce cauţi aici? 

— Pot să intru? 

— Incercam să dorm. Și aia cine e? 

— Lasa-mă să intru și-ţi zic. 

Emelie deschise ușa și aprinse becul. 

Holul ăsta era exact opusul celui din spelunca scârboasă a lui 
Lazar Guldman. Pereţi albi, curaţi și câteva perechi de pantofi, 
pumps și cizme înșiruite frumos pe covor. Pe cuier atârnau 
câteva paltoane și geci ordonate după culoare. 

O conduse pe Cassandra înăuntru și cei trei se așezară în 
bucătărie. Teddy înregistră masa albă cu scaunele Myran. Locul 
ăsta era la fel de curat ca acasă la Linda, dar părea mult mai 
dichisit, de parcă fiecare piesă de mobilier ar fi fost aleasă 
special ca să se potrivească cu celelalte din jur, la fel și culoarea 
pereţilor, pardoseala și atmosfera generală din studio. 

Teddy n-avea chef să discute despre cearta lor. În schimb, îi 
povesti pe scurt despre ce făcuse în noaptea precedentă și în 
dimineaţa aceea. Emelie știa deja că ADN-ul de pe paharul lui 
lan și cel de pe sticla de whisky se potriveau. Îi povestise Jan. 
Dar nu știa că Teddy se dusese să stea de vorbă cu el în camera 
VIP sau cum zicea că se numește. Teddy îi povesti și despre 
chaturi și despre faptul că cineva o plătise pe Cassandra ca să-i 
dea informaţii despre Philip. 

Apoi aminti în treacăt că o luase dintr-un loc din afara 
orașului. 

— Și acum încotro o s-o apuce? întrebă Emelie. 

— Habar nu am. Dar știe ceva important. 

| se părea că Emelie nu-l asculta nici acum. Nu-i spusese 
nimic despre faptul că nu luase legătura cu ea de aproape 

douăzeci și patru de ore. Își odihnea capul în mâini, cu coatele 
pe masă. Ținea ochii întredeschiși. 

— Auzi, tu cum te simți, de fapt? 

Emelie ridică puţin capul. 

— Am găsit o femeie moartă azi-noapte. 

Teddy nu știa ce să spună. Întrebă doar: 

— Pe cine? 

— O chema Anina Hanna Björklund și îl cunoștea pe Philip. 

Emelie îi povesti pe scurt ce aflase de la Anina și cum o 
găsise. Apoi amuţi. 

Teddy înţelese de ce arăta atât de terminată. 

Se ridică și se duse la ea, se lăsă pe vine până când capul lui 
nimeri în aceeași linie cu al ei. Apoi se aplecă înainte și o 
îmbrăţișă cât putu de prudent. 

Cassandra rămase nemișcată. 

Emelie nu se retrase. Plânse doar în braţele lui. 

e 

După un timp, Teddy se așeză înapoi pe scaunul lui. 

— Philip o să-l sune în curând pe bancher. Magnus vrea să-l 
instruim - tu sau eu - pe Patric Ohrn în timpul convorbirii. 

— Pot să mă duc eu la bancă. Vrei să stai tu cu Cassandra 
până atunci? Să n-o lași să plece nicăieri. 

Emelie se duse la fierbătorul de apă și apăsă pe buton. Teddy 
auzi apa bolborosind. 

— Ce prostie. Asta nu-i închisoare. Poate să plece când vrea. 

Fața Cassandrei era la fel de lipsită de expresie. Părea 
obosită, dar stătea cu spatele drept pe scaunul Myran. 

Teddy o întrebă pe Emelie dacă are un laptop în casă. 

— Poţi să cauţi o poză cu Philip și cu două persoane 
necunoscute? o rugă el când Emelie așeză laptopul pe masa din 
bucătărie. 

— De ce și două persoane necunoscute? 

— Ca să fie un fel de confruntare pe bune, nu vreau să 
răspundă doar cu da sau nu. Vreau să văd dacă spune adevărul. 

Emelie își plimbă degetele pe mousepad. După un timp, pe 
monitor apăru fotografia lui Philip și alte două fotografii cu doi 
bărbaţi necunoscuți. 

Teddy se întoarse spre Cassandra. 

— Îl cunoști pe vreunul din tipii ăștia? 

— Dacă da, îmi dai drumul? 

— Și unde te duci? 

— Nu știu. 

— OK, spuse el. Te ducem noi cu mașina. 

Împinse laptopul mai aproape de ea. 

Philip zâmbea în fotografie. Părea complet nevinovat. 

— Pe el îl cunosc. 

Cassandra arătă cu degetul spre Philip. 

— De el m-au întrebat oamenii ăia. 

— Care „oameni”? 

Teddy studie umerii încordați ai Cassandrei, ochii ei atenţi. Nu 
era de mirare că era încordată, având în vedere situaţia în care 
se afla. Dar mai era ceva. 

— Ți-e frică? 

— Da, mistah. Foarte tare. 

Emelie se aplecă înainte. 

— Vrei un ceai? 

Umplu un infuzor cu ceai și îl puse în cană. Apoi turnă peste el 
niște apă fiartă și așeză cana în fața fetei. 

Teddy spuse: 

— Cassandra, nu știu cine e omul-juju de care vorbești, dar îţi 
promit c-o să fac tot ce-mi stă în putință să nu ţi se întâmple 
nimic rău. Spune-mi doar cine erau oamenii ăia care te-au 
întrebat de Philip. 

Cassandra îl privi și, pentru prima oară, păru că-l și văzu cu 
adevărat. 

— Nu știu cine se ocupă de chat. Nu eu mă ocup de el. Dar 
am primit bani de la un bărbat mai demult. 

— De la cine? 

— Nu știu. 

— Și femeia care te-a întrebat de Philip în stradă? Cine era? 

— Era... 

Părea că ezită preț de o secundă, dar până la urmă spuse: 

— Sora lui. 

— De unde știi? 

— Am vazut eu. Și mi-a spus și ea. 

e 

În timp ce aștepta taxiul, Teddy scoase din buzunar un pachet 
de ţigări pe care-l cumpărase în drum spre Emelie. N-avea cum 
să mute Fordul de acolo, dar își notă în cap să-l sune pe 
proprietar mai târziu. 


VP - 328 


Era în drum spre Patric Ohrn ca să-l asiste, în caz că-l suna 
Philip. 

Emelie rămăsese acasă cu Cassandra. 

Nu mai fumase de opt ani. Ultima oară se întâmplase într-o 
cabană, în timp ce se uita la un film. Douăzeci de minute mai 
târziu era întins pe burtă, cu cătușe la mâini, și se gândea c-o să 
petreacă între opt și doisprezece ani după gratii. 

Caroline Schale. Anina Björklund. 

Cassandra. 

Un triunghi straniu. Dar cu un centru evident. 

* 

Nikola nu ştia despre ce era vorba. Doar că primise un mesaj 
de la Yusuf în care i se spunea să se ducă până la Steakhouse 
Bar cu Chamon. 

Pentru Nikola, era deja dimineață. Cu o seară în urmă 
coborâseră la O'Learys ca să bea câteva beri după ce se 
întâlniseră cu gagica aia dubioasă, avocata care le pusese o 
grămadă de întrebări. Nikola era chiar curios dacă Teddy era 
implicat în chestia asta. Ar trebui să-l întrebe pe Yusuf dacă știe 
ceva, se gândi el. 

Cei doi merseră până acolo cu mașina. 

Atmosfera era foarte bună. Băieții se tachinau și glumeau 
între ei. 

— Pe asta aţi auzit-o? întrebă Chamon. Cică a fost odată un 
kurd care s-a dus la grădina zoologică să se uite la gorile. La un 
moment dat, o gorilă îi face semn să se apropie. Kurdul se uită 
în jurul lui ca să vadă dacă lui îi făcuse semn. Până la urmă se 
duce la cușca maimuţei. La care gorila îi șoptește: „Cum ai 
scăpat de aici, fratele meu?” 

Nikola începu să se hăhăie. Apoi își astupă nasul. 

— Mamă, ce pute aici. 

Chamon rânji. 

— Tot mă ţineam să nu slobod una puturoasă rău, dar până la 
urmă mi-a scăpat. Credeam că n-o să observi. 

Parcară mașina în faţa restaurantului. Acesta nu avea 
parcare, dar paznicii din Södertälje treceau adesea cu vederea. 
O amendă pe mașina nepotrivită și putea să iasă urât. 

e 
Yusuf îi rugă să-și lase telefoanele într-o cutie, la intrare. 
Apoi îi conduse în local. 

Isak stătea singur la o masă. Mânca o friptură - la micul 
dejun. Ca un bărbat adevărat. 

Nici el, nici Yusuf nu spuseră nimic. 

Isak își tăia minuţios bucățele de friptură. 

Nikola se gândi din nou la Teddy, se întrebă cu ce se ocupa el, 
de fapt. 

Yusuf se holbă la ei. 

Până la urmă, Isak ridică privirea. 

— Aţi auzit ce s-a întâmplat azi-noapte? 

Chamon scutură din cap. 

— Stai jos, Chamon. 

Chamon își trase un scaun și se așeză. 

— Sper că n-ai fumat sau așa... 

— Nu, nu, doar e dimineaţă. 

— OK. Pentru c-o să-ţi spun ceva al dracu’ de nasol. 

— Ce? 

— Cineva a omorât-o pe Anina. 

Isak nu clipi. 

Chamon părea să nu fi înţeles. 

— Cineva s-a dus acasă la ea azi-noapte, la scurt timp după 
ce ne-am întâlnit cu ea, și a împușcat-o. 

— La, la. La afham! ţipă Chamon. 

— Îmi pare rău. 

Isak încercă să-l consoleze în siriană. Puse mâna pe mâna lui 
Chamon. Yusuf se duse la el și-l îmbrățișă. 

Chamon gemea și plângea în hohote. Dădu din braţe și scuipă 
în jurul lui. Se aruncă pe jos. Dădu cu capul în masă. 

Nu reușiră să-l liniștească. Până și Isak se chinui să-l ţină cu 
forța. Până la urmă se aplecă înainte și se întinse pe jos 
plângând în hohote. 

— Și avocata aia e implicată cumva? Ea a omorât-o? 

Isak îl ridică și-l ajută să se așeze din nou pe scaun. 

— Nu, n-a fost ea. Dar ea a sunat la poliţie. Altcineva a 
omorât-o. 

— Dar cine, unchiul lui Nikola? 

— Bjorne? Nu cred. Nu e stilul lui. 

Chamon îi puse întrebări în arabă. 

Isak se strădui să-i răspundă. 

— Trebuie să aflăm cine a făcut-o. 

Isak îl îmbrăţișă din nou. 

— La taglag. Mă ocup eu. 

Yusuf îl conduse afară pe Chamon. 

Urma să-l ducă acasă la ai lui cu mașina. 

e 

Isak se întoarse spre Nikola. 

Acesta nu mai fusese niciodată singur în prezenţa lui. Nu știa 
dacă se cuvenea să se așeze sau să stea în picioare, dacă putea 
să privească în ochii lui Isak sau dacă ar fi fost mai bine să 
coboare privirea. Nu știa dacă era mai bine să ţipe de furie sau 
să plângă. 

— S-ar putea să știm cine a făcut-o. Dar nu e tipul pe care l- 
aţi scos pe gheaţă pe Stureplan, spuse Isak. 

— Și atunci cine e? 

— O să-ţi spun eu imediat. Dar mai întâi vreau să-mi zici dacă 
ești alături de el. 

— De cine? 


— De Chamon. O să trebuiască să se ocupe singur. Că așa-i în 
Suedia mai nou. 

— Ai dreptate. 

— Deci? O să-l ajuţi? 

Nikola voia să-l întrebe de Teddy, dar nu știa cum să 
formuleze întrebarea. 

Țepii de pe bărbia lui Isak erau atât de deși, încât păreau o 
umbră neagră, nu o barbă. 

— Scuze, dar unchiul meu... e cumva implicat în chestia asta? 
întrebă Nikola după ce își dădu seama că nu exista o cale mai 
diplomatică. 

Isak îl bătu peste umăr. 

— Nu el a omorât-o pe Anina, de asta sunt sigur. Nu-ţi face 
griji pentru el. Zi-mi doar dacă ești cu noi. 

— Da. 

— Chamon o să-ţi fie veșnic recunoscător. Imediat ce aflăm 
unde e kahben, o să primeşti un mesaj de la Yusuf. iți spune el 
unde să vii. 

— OK. 

— Lasă-ţi mobilul unde ești și du-te acolo. la cu tine o pereche 
de mănuși, o mască de schi și niște haine pe care să le poţi arde 
după. 

— OK. Și acum? Trebuie să fac ceva? 


VP - 331 


— Yes, du-te la Gabbe și zi-i să-ţi dea un Glock 17 sau un 
Makarov. la aceeași armă pe care a folosit-o Yusuf atunci când |- 
aţi scos pe jigodia aia pe gheaţă. Gabbe știe care e. Și vezi că 
știe că mergi. 

— De unde știe? 

— Nikola, chabibi, eu am avut încredere în tine mereu. Ești 
de-al nostru. 

* 

Simți mirosul de tutun de pe degetele lui când întinse mâna 
să-l salute pe Patric Ohrn. 

Trecuseră aproximativ două ore de la ultimul apel al lui Philip 
și Öhrn îl rugase să-l sune exact la ora aia. 

În faţa lui, la capătul celălalt al mesei din lemn de stejar 
stătea Jan. Părea la fel de obosit ca și el. Teddy îi făcu semn cu 
ochiul drept mulțumire că-l sunase în noaptea precedentă. 

Între ei se afla un telefon mobil conectat la un soi de cutie la 
care fuseseră atașate căști pentru fiecare participant. 

Ferestrele dădeau către traficul haotic de pe Sveavägen, plin 
de taxiuri. Se aflau în City, inima Stockholmului. 

Teddy se gândi la ce-i spusese Cassandra despre sora lui 
Philip. Hotărâseră ca Emelie să încerce să stea de vorbă cu 
Caroline Schale. 

e 

Patric Öhrn era vizibil agitat. Transpirația aproape că-i picura 
din palme și cămaşa i se udase la subraț. Bâlbâi în timp ce 
încercă să-i explice despre ce vorbise cu Philip în dimineața 
aceea. 

Cei trei se așezară și așteptară. 

Jan lucra frenetic la laptopul lui. Voia să urmărească apelul și 
să depisteze de unde suna Philip. 

Patric Ohrn stătea tot cu un laptop în faţă și bufona de zor. 

Teddy se lăsă pe spate. Ar trebui să se gândească la caz, să 
descopere ce legătură e între fata omorâtă, Cassandra și sirieni. 

Patrie îl bătu pe umăr. 


— Probabil că el mă sună. 

Teddy se întinse după căști. 

— Înregistraţi? 

Patric dădu din cap și răspunse apoi la apel. 
— Salut, Patric, sunt Philip. Ai zis să te sun. 

Teddy îi recunoscu vocea imediat. 

Patric Ohrn încercă să pară relaxat. 

— Da, am avut o întâlnire cu un client. Ce bine că ai putut să 
mă suni iar. 

— Te sun în legătură cu transferul ăla despre care vorbeam. 
Ai primit copia după contractul de cumpărare? 

— Da, am primit-o. Despre ce sumă era vorba, că nu mai 
știu... 

Patric primise instrucțiuni de la Teddy și Jan să încerce să 
tragă cât poate de timp. Avea în faţa lui un scenariu cu 
întrebările pe care trebuia să le pună. 

Teddy închise ochii și se concentră pe vocea lui Philip. 

— Șaisprezece milioane de coroane, spuse Philip oftând. 

— Ah, da, și banii trebuie transferați într-un cont thailandez, 
parcă. 

— Da, scrie și în contract. Aţi făcut transferul? 

— Stai puţin să mă uit la ceva... 

Patrie foșni câteva foi. Teddy știa că avea contractul în faţa 
lui. jan bufonă la laptop. 

În liniștea care se lăsă, Teddy discernu ciripit de păsări. Nicio 
mașină, niciun autobuz sau zgomote specifice unui oraș. Doar 
ciripituri. Locul în care îl mutaseră se afla cu siguranţă în afara 
orașului sau lângă un parc. 

— Da, văd că e OK. 

— Așa, și? 

— Banii n-au fost trimiși încă. Știi că după zece nu mai facem 
transferuri. Banii ar fi trebuit să intre azi, având în vedere că am 
primit contractul ieri, dar s-o fi întâmplat ceva, nu știu. Imi pare 
rău. 

— Nu se poate, Patrie. De ce n-au plecat banii azi? 

Teddy avu impresia că vocea lui Philip devenea din ce în ce 
mai panicată. 

— Îmi pare tare rău. Se pare că ne-a scăpat ceva. Dar o să 
văd ce pot să fac. Rămâi puţin pe fir. 

Patric apăsă pe mute. Se întoarse spre Jan. 

— Cum stăm? 

Jan nici nu ridică ochii din laptop. 

— Poate avem o șansă. Mai ţine-l câteva minute pe fir. 

Patric se ridică și făcu un tur în jurul mesei. Broboanele de 
sudoare îi străluceau pe buza superioară. 

După două minute, Teddy îi spuse să ridice din nou 
receptorul. 

— Zi-i că s-ar putea să rezolvi, dar că trebuie să-i mai ceri 
părerea unui coleg. De cât timp ai nevoie, Jan? 

— Maximum două minute, sunt pe aproape. 

Patric apăsă pe buton. 

— Alo, am vorbit cu persoana care se ocupă de transferuri și 
s-ar putea să meargă, doar că în cazul ăsta trebuie să plătești tu 
taxa de transfer și taxa de încasare. Colega mea zicea că o să 
verifice încă o dată suma și că mă anunţă în câteva minute. 

— OK. 

— Şi-n rest? Când primești cheile de la apartament? 

— Aăă... păi... imediat ce îl achit. 

— Mișto. Și trebuie renovat sau poţi deja să te muţi? 

— Nu, arată bine, nu trebuie renovat. Ai primit vreun răspuns? 

— Vine imediat. 

Patrie aruncă o privire spre Jan. 

Ciripitul nu se mai auzea. Ori astupaseră receptorul cu mâna, 
ori apăsaseră pe mute, la fel ca Patrie adineauri. 

Vocea lui Philip se auzi din nou. 

— Auzi, nu mai pot să aştept. Nu poți să transferi banii într-un 
cont european mai bine? 

Teddy văzu cum Patric face ochii mari. 

— Dar, Philip, nu e nicio problemă. Trimitem banii în 
Thailanda cât putem de repede. Mâine după zece i-au și primit. 

— Nu, m-am răzgândit... vreau să-i transferi într-un alt cont. 
45433455-4. E un cont deschis la Citibank, în Anglia. IBAN-ul e 
43434. Ar trebui să ajungă în câteva ore, nu-i așa? 

— Philip, stai puţin... 

Teddy încercă să-i facă semn cu mâna să se calmeze. 

Jan scutură din cap. Avea nevoie de mai mult timp. 

— Îi transferăm în Thailanda, nicio problemă... 

Philip părea că mai are puţin și începe să plângă. 

Vocea aproape că i se întretăie. 

— Nu, Patric, faceți transferul în contul englez. Acum. 

Urmă o pauză scurtă. 

Jan gesticulă și ridică un deget: mai ţine-l un minut. 

Patric spuse: 

— N-ai un alt cont unde aș putea să-i trimit? 

— Te rog, Patrie. Transferă banii acum. 

— OK, mă ocup. Dar trebuie să te întreb ceva... 

Se auzi un clic. 

Apoi se făcu liniște. 

* 

De data asta ştia cam ce tehnică să folosească pentru a se 
așeza pe canapeaua incomodă. Și totuși, era ca mersul pe 
sârmă. 

Emelie era acasă la familia Schale, în bibliotecă. Animalele 
împăiate de pe pereți i se păreau înfricoșătoare. 

În fața ei stătea Caroline Schale. Carl-Johan tocmai părăsise 
camera cu fruntea încreţită. 

— Vrei să discuţi cu Caroline? Între patru ochi? De ce? o 
întrebase el când i-a deschis ușa. 

— Vreau să vorbesc ceva cu ea, răspunse Emelie. 

Nu era în stare să inventeze un motiv fals. 

Înainte să plece de acasă, o lăsase pe Cassandra la secţia de 
poliţie din Vasastan. Nu știa dacă a procedat bine sau râu. 
Cassandra protestase, dar nu foarte vehement. O rugase pe un 
ton acuzator să-i dea drumul pe stradă. Emelie refuzase. 

e 

Caroline avea păr șaten lung până la urechi. Îl purta cu cărare 
într-o parte și părea că nu-l spălase de mult. Emelie văzu cum 
lucește. Era îmbrăcată cu un pulover împletit, deformat. 

Emelie nu știa cu ce să înceapă. 

— Ai auzit ce s-a întâmplat cu Philip, presupun. 

— Da, din păcate. 

— Când te-ai întors în Suedia? 

— De ceva timp. 

— Dar n-ai stat aici, nu-i așa? 

— Nu, am venit ieri. 

— Unde ai stat până ieri? 

— La un prieten, pe Artillerigatan. 

— Te-ai întâlnit cu Philip în ultima vreme? 

— Nu, chiar nu. 

— Dar sunteţi cam de aceeași vârstă. Nu prea ieșiţi 
împreună? 

Ochii lui Caroline erau verzi, nu albaștri că ai lui Philip. Păreau 
roșii și umezi, de parcă tocmai ar fi plâns. Poate nu era ceva 
surprinzător. 

— Dar ce vrei tu, de fapt? o întrebă pe șleau pe Emelie. 

Emelie o cercetă cu atenţie. Era cam de vârsta ei, probabil. 
judecând după stilul ei vestimentar, nu părea nici la fel de 
conservatoare, și nici la fel de elegantă, ca fratele ei. Purta niște 
jeanși largi și franjuraţi, iar puloverul croșetat părea găurit la 
coate. 

Singurul lucru pe care îl știa despre Caroline Schale era că, în 
mod normal, locuia în Anglia. Deci, nu în aceeași ţară cu fratele 
ei. 

— Voiam să te întreb dacă ai vrut să afli mai multe despre 
Philip. 

Caroline trase aer în piept. 

— Nu, ce motiv să fi avut? 

— Ai întrebat pe cineva de el? 

— Nu, în afară de mama și tata, poate. De ce? 

— Am aflat că ai luat legătura cu o femeie tânără din Nigeria 
ca s-o întrebi ce știe despre fratele tău. 

Lui Caroline i se tăie respiraţia. Apoi spuse: 

— Nu știu despre ce vorbești. 

Emelie rămase uimită. Caroline minţea. Dar Emelie nu știa 
cum să facă s-o convingă să spună adevărul. Totuși, era fiica 
clientului ei. Se gândea să-i mărturisească tot ce auzise de la 
Cassandra. Dar pentru asta trebuia să-i ceară acordul lui 
Magnus. 

Mai discutară despre câteva lucruri banale, dacă știa cumva 
ce s-a întâmplat cu Philip și așa mai departe. Apoi Emelie îi 
mulțumi că a primit-o așa de prompt. 

Caroline se ridică în picioare. 

— Pot să te întreb ceva? 


— Da, sigur. 
— Tu ai găsit-o pe femeia aia moartă azi-noapte? 
— Da. 


— Dar ce s-a întâmplat, de fapt, ai văzut? 

— Întreabă mai bine poliţia. 

Emelie se ridică și ea. Caroline o conduse spre hol. 

Carl-Johan le ajunse din urmă în fața ușii. 

— Aţi terminat deja? 

— Cred că da. Și Teddy e la bancă acum, o să te sune când 
termină. 

Caroline afișă un zâmbet forțat. 

— Îmi pare rău că nu te-am putut ajuta cu mai multe 
informații. 

Carl-Johan dădu mâna cu Emelie. 

Caroline procedă la fel. Mâneca puloverului îi alunecă înapoi 
pe încheietură. În clipa aceea, Emelie îl zări. 

Un tatuaj de câțiva centimetri. 

Un iepure alb cu ochi roșii. 

* 

Teddy stătea în fața blocului de pe Fatbursgatan. Venise aici 
direct de la bancă. Trebuia să se adune puțin. 

Se gândi la harababura din apartamentul lui Lazar Guldman și 
la evadarea din casa înșiruită din Skarpnäck, din dimineața 
aceea. g 

De aici îi venise ideea. Iși făcuse griji că vecinii lui Guldman o 
să audă scandalul. Dar nici el și nici Emelie sau Jan nu 
verificaseră dacă vecinii au auzit ceva în blocul de pe strada 
Fatbursgatan. 

De asta se afla acolo. 

e 

Își lăsă gândurile să zburde aiurea în taxi. 

Sara și el, când ea încă lucra ca gardian, în curte, într-o zi de 
primăvară. Teddy glumise spunând că deţinuţii și-ar fi dorit un 
curs de alpinism, cu frânghie, ancore și pioleţi. 

— Și vreţi să exersaţi aici, pe gard, bănuiesc, spuse Sara și 
chicoti în felul ei tipic, încât părea că sughiţă. 

Linda, Darko și el, împreună cu tata la petrecerea de Crăciun 
organizată de Asociaţia Sârbilor. Zâmbetul tatălui său, în timp 
ce inspecta mâncarea cu ţigara în gură. Era un eveniment 
special pentru tata, din mai multe motive. 

Apoi își mai aminti de ceva. 

Tata încercând să-l ajute la bazin. 

— Te careu. 

— Te prind eu când sari de pe margine. 

— Uită-te la Darko, vezi? Lui îi place. 

Dar n-a mers. Teddy nu voia să-și ude faţa și cu atât mai 
puţin, capul. La bazin era frig. 

— Hai să-ţi arăt ceva, spuse tata. 

Teddy urcă pe marginea bazinului, tata îl apucă de mâini și îl 
trase pe ultimii metri. Darko era în apă și ţipa. 

— Sari, sari! 

Slipul lui tata era mic și strâmt. Era foarte slab pe atunci, dar 
Teddy își amintea cât de tare îl impresionase spatele lui păros. 
Un tată adevărat n-avea cum să n-aibă păr pe spate. 

Apoi tata îl ridică și îl aruncă în mijlocul bazinului. 

Amintirile i se risipiră când îi sună telefonul. Recunoscu 
numărul lui Nikola. 

Stătea cu privirea aţintită înainte. Taximetristul vorbea și el la 
telefon. 

— Salut, Teddy, eu sunt. 

— Niko, cum te simţi? Ai vorbit cu Linda? 

— E OK. Exagerează, atâta tot. Auzi, trebuie să vorbesc cu 
tine despre ceva important. 

Teddy privi pe geam și văzu tabla indicatoare cu numele 
străzii. 

— Yusuf zice că i-ai luat la bătaie pe tovarășii mei alaltăieri 
noapte. 

Teddy simţi cum îl trec toate apele. 

— Erau tovarășii tăi? Pe Fatbursgatan? 

— Da, și ieri ne-am întâlnit și cu avocata aia. Ascultă-mă, 
Teddy, vreau să-ţi spun o chestie. Nu știu ce știi și ce nu știi, dar 
trebuie să facem ce am început. 

— Adică? 

— Nu pot să-ţi spun și te rog să nu mă mai întrebi. Ştii bine 
care-s regulile. 

Teddy simţea că nu-și mai găsește cuvintele. 

— Nikola, te iubesc, reuși să îngâne după câteva secunde. Dar 
și eu trebuie să-mi fac treaba, la fel ca și tine. 

— Te rog. 

— Nu. Nu există niciun „te rog” aici. Promite-mi un lucru. 

— Ce? 

— Că n-o să faci vreo prostie. Nu fi idiot ca mine. 

e 

Erau patru uși la etajul acela, una dintre ele fiind cea a 
garsonierei lui Philip. 

Teddy sună la ușa de lângă el. 

Nu-i deschise nimeni. 

Sună la următoarea ușă. Pe fanta pentru cutia poștală scria 
„Familia Persson”. 

Îi deschise o femeie cu părul ciufulit, cu un bebeluș în braţe. 
Teddy se gândi imediat la Sara. Era îmbrăcată în trening și îl 

privi cu niște ochi atât de dezaprobatori, încât Teddy crezu c-o 
să-i trântească ușa în nas. _ 

— Bună ziua, Teddy e numele meu. Imi cer scuze că am sunat 
la ușă, dar vreau să vă întreb ceva. 

— Aăă... în legătură cu...? 

Un copil în jur de trei ani alergă pe hol și se agăţă de 
picioarele femeii. 

— Mami, mami, hai înapoi. 

— Sunt de la administraţia blocului. Vreau să vă întreb dacă 
aţi auzit niște zgomote suspecte din apartamentul ăla. Am 
primit niște reclamaţii. 

Teddy arătă spre ușa lui Philip. 

Copilul trase din nou de piciorul femeii. Bebelușul din braţele 
ei începu să scâncească. 

— Nu, nu sunt sigură. Nu cred că stă cineva acolo. Eu, una, nu 
văd pe nimeni intrând sau ieșind. 

Femeia dădu să închidă ușa. Mesajul era cât se poate de clar: 
nu am timp de întrebările tale. 

Teddy îi multumi. 

Apoi sună la ușa următoare. Pe ușă scria „Pascal”. 

Îi deschise o femeie între două vârste, îmbrăcată într-un halat 
de baie. 

Atmosfera părea mult mai calmă în casa ei, dar femeia era 
surprinsă de apariţia lui Teddy. 

Acesta îi puse aceleași întrebări. 

Femeia părea că se gândește. 

— De obicei, e foarte liniște aici, să știți. E liniște peste tot. Eu 
nu aud decât autobuzele care opresc pe Swedenborgsgatan. 

— Nu-i auziţi pe copiii familiei Persson? 

— Nu, că nu stăm perete în perete. Și pereţii nu sunt foarte 
subţiri, din fericire. 

— Și nici de acolo nu se aude nimic? De la Poljonen? 

— Ba da, sunt acasă de câteva zile, mi-am luat concediu 
medical. Gripă, cică. Așa că sunt mai mult pe aici, zac în pat, 
beau ceai și îmi plâng de milă. Am divorțat recent, știți. 

— Aha. 

— Așa că observ liniștea mai mult decât oricând. 

— Și aţi auzit ceva? 

— Da, chiar am auzit. 

— Ce? Povestiţi-mi. 

Teddy se gândi că poate îi auzise când au fost luaţi prin 
surprindere de tipii ăia. 

— Povestiţi-mi despre ziua aia. 

— Păi, s-a întâmplat acum două zile, că-mi amintesc. Cineva 
țipa și făcea un tămbălău de nedescris în apartamentul ăla, dar 
cum spuneam, pereţii sunt destul de groși, așa că nu mi-am 
bătut capul. Dar apoi s-a auzit o bubuitură și pe la prânz. Am 
crezut c-o să smulgă ușa de la intrare din balamale. Așa că m- 
am și gândit cine naiba tot aleargă în casa scărilor? Mă simţeam 
destul de rău, dar tocmai îmi luasem penicilina și asta mă ajută, 
de obicei. Până la urmă am ieșit în hol ca să mă uit ce se 
întâmplă. Atunci s-a auzit din nou o bubuitură, de parcă cineva 
ar fi tras un pumn în ușa mea. Mă gândeam că poate vor să 
intre la mine. Dar de ce nu sună? Îmi amintesc că am lăsat cana 
cu ceai pe comoda din hol și a început să zăngăne. Tot holul se 
scutura și de afară se auzeau ţipete. M-am uitat pe vizor, era 
destul de întuneric pe casa scărilor, dar am reușit să disting trei 
persoane. Părea că se bat, doi dintre ei erau pe jos și se 
zvârcoleau pe acolo. 

— Cum arătau? 

— N-am văzut prea bine, dar după un timp au intrat înapoi în 
casă. Și după câteva minute au și plecat, cred, pentru că am 
auzit ușa trântindu-se. M-am gândit să sun la președintele 
asociaţiei și să fac o sesizare. Dar până la urmă mi-am zis: ce 
rost are să mă bag? 

— Și altceva n-aţi mai văzut? 

— Ziceaţi că veniţi de la administraţie? 

— Da, am primit niște reclamaţii. 

— Aha. Și nu puteaţi să daţi un telefon? 

— Ba da, dar prefer să mă deplasez la faţa locului. Aţi mai 
văzut ceva? 

— Da, am văzut. De fapt, am auzit hărmâlaie de afară. Așa că 
m-am dus la geam să mă uit. Cred că era zi de făcut curățenie 
pentru că nu am văzut nicio mașină parcată în faţă. Și apoi am 
auzit din nou zgomote. M-am aplecat pe geam și m-am uitat mai 
bine. Am văzut o mașină neagră care a demarat cam violent și a 
dispărut. 

— O mașină neagră? 


30 În Suedia, de câteva ori pe an, proprietarii mașinilor sunt rugaţi să-și mute mașinile 
pentru curățenie generală. 


VP - 340 


— Un Volvo, dacă-mi amintesc bine. 

— Aţi reușit să vă uitaţi cu atenţie? 

— Mi-am notat numărul de înmatriculare. Îl vreţi? 

* 

— Ştii bine că n-ai voie să denunți un client. 

Stăteau în biroul lui Magnus. De îndată ce plecă de la 
Caroline, după ce-i văzuse tatuajul, Emelie se duse ţintă la 
Magnus. 

Trecu în fugă pe lângă recepţie și urcă la biroul lui. 

Acesta vorbea la telefon cu Carl-Johan când Emelie năvăili 
peste el. 

„Închide telefonul”, scrise pe un bileţel și i-l întinse lui 
Magnus. 

Apoi îi explică despre ce era vorba. 

— Caroline Schale e implicată, într-un fel sau altul. 

— Ce vorbeşti? 

Emelie îi explică. Tatuajul cu iepurele albinos. Slabe șanse să 
fie o coincidentă. 

Magnus nu spuse nimic. În mod normal ar fi bătut darabana 
pe masă cu un pix sau cu degetele. Dar acum rămase complet 
mut. 

— O să discut cu Carl-Johan, spuse. 

— Și ce o să-i zici? 

— Să-i zică lui Caroline să se ducă la poliţie și să spună că e 
implicată în chestia asta. 

— Și dacă n-o să vrea? 

— Atunci va trebui să încheiem colaborarea asta. Trebuie să 
se ducă la poliţie. 

— Și dacă se duce la poliţie, n-o să dezvăluim prea multe 
despre cazul lui Philip? 

— Da, știu, ai dreptate. Păi, și atunci ce să facem? oftă 
Magnus. 

— Ar mai fi niște lucruri care o fac să pară suspectă. 

— Ce anume? 

Emelie îi explică pe scurt că Teddy vorbise cu o fată 
contactată de Caroline. Nu știa de ce, dar nu voia să intre în 
detalii. Nu-i venea să-i povestească totul lui Magnus. 

— Am înțeles, o întrerupse el. Hai s-o luăm mai ușurel. O să-l 
sun pe Carl-Johan chiar acum. 

— Vrei să rămân? 

— Tu ce zici? 

— Păi, chestia e că am văzut ce-am văzut. 

— Eu zic c-ar fi mai bine să mă ocup singur de treaba asta. 
Poate o să se simtă încolţit dacă sărim amândoi la el. Și, ca să 
fiu sincer, Emelie, cred c-o să trebuiască să ambalez totul 
frumos, înainte să-i prezint faptele. Și cred că mă pricep mai 
bine ca tine. 

Emelie nu știa la ce se referă. 

* 

Patric Öhrn promisese să transfere banii, dar de data asta 
într-un cont britanic. Philip recunoscuse numele băncii. II auzise 
chiar el pe Patric când acesta introduse numărul contului și 
efectuă tranzacţia. Șaisprezece milioane de coroane din banii 
lui. 

Ar trebui să fie mulțumiți. Banii n-aveau să întârzie prea mult. 

Presupuse că era undeva la miezul zilei. Avea febră și acum. 
Nu-și simţea încă degetele de la picioare și nici câteva degete 
de la mână. 

Îl lăsaseră acolo pe dalele de piatră, aplecat peste scaun, ca 
pe o curvă înghețată. i 

Curve, piţipoance... avusese de-a face cu o grămadă. In 
străinătate era mai ușor să faci rost de alea mai tinere, așa cum 
îi plăceau lui. În Suedia trebuia să fii mai atent, atât din punct de 
vedere legal, cât și din cauză că cineva încerca să-ți tragă ţeapă 
tot timpul. Pedeapsa pentru agăţarea unei prostituate era 
inuman de exagerată în ţara asta, era absurd cât erai de 
stigmatizat. Idioţenii feministe. Și peștii ăia nenorociţi credeau 
că ești tâmpit la cap și nu poţi să faci diferenţa între o fată de 
paișpe' și una de douăzeci și doi. 

Se gândi la negresa aia pe care o aștepta când au năvălit 
peste el și l-au luat pe sus. Mai întâi a crezut că sunt oamenii ei 
și că încearcă să-l jefuiască. Dar cei care îl puseseră la pământ 
nu erau negri și Philip n-o văzuse niciodată venind cu un șofer 
alb. 

Honey Rose, așa își spunea. Probabil că era un nume fals, 
chiar dacă ăia de acolo de unde venea ea aveau cu siguranță o 
grămadă de nume ridicole. Dar avea vârsta potrivită. 

Fusese la el de câteva ori înainte să-l răpească. 

Își amintea de prima oară. 

„I like you. You handsome”. 

Probabil că fusese instruită să vorbească așa. 

Dar Philip nu suporta replicile învăţate dinainte. „Shut up”, i-a 
spus și s-a așezat în fotoliu. Era important să nu facă prea multă 
gălăgie acolo, chiar dacă pereţii erau groși. 

„Dezbracă-te”. 

N-o mai făcuse de prea multe ori, gesturile ei nesigure și 
stângace i se păreau atrăgătoare. 

Rămase în fața lui dezbrăcată. Sânii ei erau atât de mici că 
abia se vedeau și în câteva locuri i se ghiceau coastele. Avea 
încă un corp de fetiţă. Exact așa cum îi plăcea lui. 

Începu iar cu aberatiile. Încercă să-l mângâie pe ceafă. 

„You big boy”. 

Se ridică și o împinse pe pat. 

Fata îl privi cu ochi mari. 

Îi lipi corpul de saltea cu o mână și cu cealaltă își scoase 
penisul. 

l-I băgă pe la spate. 

Ea nu spuse nimic. 

Incepu să i-o tragă tare. 

O pălmui peste fund. Din ce în ce mai tare. Pielea ei închisă la 
culoare deveni vânătă. 

Își scoase penisul și i-l băgă în fund. 

Patul se legăna. 

Fata încercă să zică ceva, dar Philip n-o auzi. Oricum n-avea 
nevoie de măcăitul ei urât. 

O prinse cu o mână de gât și îi trase capul în spate. O strânse 
mai tare. O auzea cum gâfâie. Îi vedea buzele tremurânde și 
lacrimile din colțul ochilor, dar asta nu făcu decât să-l excite și 
mai tare. 

Își strecură degetele lângă penisul lui. 

Pipăi, apăsă, săpă. 

O lovi peste spate. Apoi peste fund. O trase de păr. 

O strânse și mai tare de gât. 

l-o trăgea exact așa cum merita. 

Așa cum meritau toate. 

Apăsa. 

Se împingea. 

O izbi cu șoldurile. 

Fata începu să hârâie. Apoi se prăbuși pe pernă. Philip ejaculă 
în fundul ei. 

După aceea nici nu avu nevoie de Zoloft. Zăcu în pat câteva 
ore și aţipi. Avea s-o mai cheme la el. 

Deși liniștea nu dură prea mult. Ca de obicei. A 

Ştia că în ziua următoare avea să se simtă ca dracu’. Işi 
cunoștea schemele. 

e 

Sunetul ușii care se deschidea și se închidea. 

Tălpi de cauciuc care scârțâiau pe podea. Și o pereche de 
tălpi diferite, dintr-un material mai tare. Philip recunoscu 
sunetul. El nu purta pantofi cu tălpi de cauciuc decât la sală. 

Și vocea aia cunoscută. Imbecilul de Joker. 

— Mersi, Philip. 

Vedea tavanul prin crăpătura din legătura de la ochi. Dar 
încercase să-și miște puţin capul și scaunul cât erau afară. Când 
Faţă-de-Joker se apropie de el, Philip îi văzu picioarele. Jeanși 
închiși la culoare, pantofi Nike albaștri. 

— Am primit banii. 

Philip încercă să răspundă, dar scoase doar un cârâit. Nu 
primise nimic de mâncare sau de băut în ziua aia. Și totuși, se 
simţi extrem de ușurat. 

— Dar nu poţi să-i spui nimănui despre asta, nu-i așa? spuse 
Față-de-joker și vorbea aproape tărăgănat. 

Philip se întreba dacă era băut. 

— Așa că trebuie să terminăm chestia asta. 

Simţi că cineva îi ridică legătura de la ochi. Văzu două perechi 
de picioare. 

Apoi Faţă-de-Joker se aplecă spre el. Philip se holbă la doi 
ochi. Încercă să citească ceva în ei, dar nu văzu nici furie, nici 
ură, nici bucurie sau anxietate. Ochii din fața lui erau complet 
goi. 

Jokerul ținea un ciocan. 

Apoi îi trase din nou legătura pe ochi. 

— Hai, ia-l atunci, îl auzi Philip spunând. 

Oare îi întindea ciocanul celuilalt tip? 

Probabil că ciocanul îl atinsese. Durerea se întinse ca o flacără 
prin braţul lui și iradie spre piept. 

O lovitură îl nimeri din nou. De data asta pe spate. 

Philip începu să se milogească: 

— Terminati, vă rog. 

Încercă să se miște, să se ferească de lovituri. Dar nu reuși 
decât să se prăbușească pe podea cu scaunul lipit de capul lui, 
ca un coif bizar. 

O lovitură îi nimeri piciorul. Ceva se duse naibii acolo. 

Simţi murdăria amestecându-se cu sângele lui. 

Se făcu liniște. 

Auzi din nou pași scârțâind. Departe. 

Gheaţa scârțâindă din Nybroviken. Honey Rose. Capul lui lan 
în pisoar, în gimnaziu. Întunericul din ochii lui Caroline. 

e 

— Ce treabă căcăcioasă. Nu eşti normal, să-mi bag piciorul. 

— Cine a dat? reuși să îngâne Philip. 

— Lasă, nu-ţi bate tu capul cu asta. Dar se pare că trebuie să 
te mutăm iar într-o altă cameră. Și iar sunt singur. Dar e OK. 
Măcar acum o să mă plătească și pe mine. 

* 


— Ştii bine că Magnus m-a ajutat de atâtea ori, că nici nu-mi 
mai amintesc. Și e și prieten bun cu Mama și cu mine, după cum 
știi. E membru în Nya Săllskapet:!. E și nașul lui Philip. Eu și el 
suntem în aceeași echipă de vânătoare de mai bine de douăzeci 
de ani. Putem să avem încredere în el, îţi jur. 

Carl-Johan se uită la fiica sa, care stătea pe canapeaua din 
fața lui. Animalele împănate îi priveau de pe pereți. 

Caroline privea în poală, unde își odihnea mâinile, aparent 
relaxată. Asta dacă cineva din familia lor putea fi relaxată în 
vremuri ca astea. 

— Nu mi-ai spus ce ai discutat cu Emelie, spuse Carl-Johan. 

— Putem s-o lăsăm pe mai târziu. 

— Nu. Emelie a descoperit-o pe săraca fată azi-noapte și 
acum primesc un telefon de la Magnus care-mi zice că Emelie 
sustine că ești implicată. 

Se așteptă la o reacţie, dar Caroline continuă să stea 
nemișcată ca o statuie. 

Apoi oftă. 

— De ce? 

— Pot să mă uit la brațul tău drept? 

lepurele alb stătea ghemuit la vreo zece centimetri de palma 
ei. 

— Știi care-i treaba, nu-i așa? 

Fiica lui nu spuse nimic. 

— Spune ceva, Caroline. Oamenii ăștia pot să se ducă la 
poliţie dacă nu le dăm un răspuns plauzibil. Nu înţelegi? 

Nimic. 

— Spune-mi că nu ești implicată în povestea asta, te rog, 
Caroline. 

Fiica lui se ridică încet. 

— Unde-i mama? întrebă ea cu o voce slabă. 

— Mama doarme, o obosește și o agită tot ce se întâmplă. 
Niciodată n-am văzut-o așa, cu părul nearanjat și tot. A luat o 
grămadă de Propavan, așa că o să doarmă câteva ore. 

Caroline era mai înaltă decât își amintea. De fapt, era la fel de 
înaltă ca el. Incredibil că stătea de atâta timp în străinătate. 
Sigur erau patru ani de când o văzuse ultima oară. 

— Haide, Caroline, termină cu prostiile. Ce să-i spun lui 
Magnus? 

Caroline făcu un pas spre el. 

— Spune-i ce vrei. 

— Cum adică? Ești implicată sau nu? 

— De parcă te-ar interesa, tată. Ti-a păsat vreodată de ce fac 
eu? Te-ai gândit vreo secundă prin ce am trecut? Nu ţi-a păsat 
nici când a trebuit să-mi facă perfuzii, de am stat la spital două 
zile după ce m-ai încuiat în cameră. Și m-ai întrebat vreodată de 
ce am plecat din țară? 

Carl-Johan tresări. N-o mai auzise niciodată vorbindu-i pe 
tonul ăsta. 

— Nu te-ai schimbat, continuă Caroline. De ce ai făcut-o? 
Pentru că trebuia să mă educi conform tradiţiei familiei? Sau ca 
să mă călești și să mă faci mai puternică? Știi ceva? Chiar am 
devenit mai puternică. Până la urmă. Dar n-a meritat efortul. 

— Dar, liniștește-te puţin, draga mea. Nici nu știu despre ce 
vorbești. 

— Ba știi. Măcar fa-mi favoarea și termină cu minciunile și 
autoamăgirea. Gata, s-a terminat. Am avut eu grijă de asta. 

— Ce vrei să spui? Te rog, Caroline. Nu-mi spune că ești 
implicată în dispariţia lui Philip. 

Cât de frumoși erau ochii verzi ai lui Caroline! Își aminti că 
atunci când era mică, îi plăcea să-i facă poze din profil ca să-i 
scoată în evidenţă și mai bine genele lungi. 

— Ba sunt implicată, tată. 

Lui Carl-Johan i se tăie respiraţia. 

— Dar nu așa cum crezi. 

Mintea îi îngheţase. 

— Dar cum? 

Fiica lui îi întoarse spatele și ieși fără să-i răspundă. 

O auzi când trânti ușa de la intrare. 

Se gândi: „Ești așa de frumoasă, fetița mea”. 

Atât de frumoasă. 

* 

Teddy o sunase de ceva timp și îi povestise despre 
convorbirea lui Philip cu Patric Ohrn. 

— Vezi dacă găseşti ceva despre Citibank Londra. Număr de 
cont 45433455-4. Philip vrea să transfere banii acolo, nu-i mai 
vrea în Thailanda. 

Emelie avu impresia că e pe cale să descopere ceva. 

Citibank. Dar nu știa ce. 

Apoi Teddy îi povesti despre vecinii cu care vorbise. Despre 
femeia care a văzut numărul de înmatriculare al mașinii cu care 
fusese, probabil, mutat Philip. 

— Am verificat numărul. E o mașină închiriată de la Avis 
Sverige AB. l-am sunat și se pare că modelul ăla se găsește mai 
ales la Avis Sveavägen. Am sunat la filială și mi-au zis că mașina 
e închiriată și acum, dar că urmează să fie predată în cursul zilei 
de azi. Tu unde ești acum? 

— La birou. 

— Bine, înseamnă că e mai aproape de tine. Poţi să dai o fugă 
la ei chiar acum? 

[] 

Emelie zări micul sediu al firmei Avis de la distanţă. Afișe și 
marchize roșii. Închiriem mașini: Avis Minilease Center. 

Emelie o luă pe Sveavägen. Era una dintre cele mai lungi 
străzi din Stockholm și, dacă te uitai drept înainte, vedeai până 
la Norrtull. O arteră care pompa viaţă în inima orașului. 

Nu putea să uite ochii șterși și ficși ai Aninei. 

Trebuia să plece de aici. Acasă. 

La mama și la tata. 

Să ia masa cu cineva cu care se simţea în siguranţă. 

Felix. Jossan. Molly. Teddy. 

Teddy? 

Apoi își dădu seama că probabil n-o să-și poată lua liber nici 

după ce termina cu cazul ăsta. Doar lucra tot la Leijon. 
e 

Emelie intră pe ușa firmei de închiriat mașini. Spațiul era 
amenajat în culori discrete, alb și gri. In spatele tejghelei se 
vedeau afișe mari cu logo-ul firmei și niște televizoare mici care 
difuzau reclame. Podeaua era acoperită cu covoare cu același 
logo. 

— Pot să vă ajut cu ceva? o întrebă femeia din spatele 
recepţiei. Purta cămașă albă și un pulover roșu inscripţionat cu 
Avis pe piept. 

— Caut o mașină. 

Emelie îi spuse că dorește informaţii despre un Volvo cu un 
număr de înmatriculare anume și că știa c-o să fie returnat în 
ziua aceea. 

Femeii nu i se păru o rugăminte ieșită din comun, începu să 
butoneze pe tastatură. 

— Da, am primit-o. 

— Mersi. Pot să aflu cine a închiriat-o în jur de 19 februarie? 

— Din păcate nu putem să dezvăluim astfel de informaţii. 

— OK. Pot s-o închiriez? 

— Da, cum să nu. Dar, din păcate, nu-i la noi. E în garajul din 
Täby. Dar dacă vă grăbiţi, am o mașină la fel aici. 

— Nu, aș vrea s-o închiriez pe aia. Pot să mă duc s-o iau chiar 
acum? 

e 

Drumurile astea nesfârșite cu taxiul. Traficul care abia se târa. 
Îți lua zece minute doar să faci sensul giratoriu de lângă 
Roslagstull. Se gândi la ziua în care președintele Obama a vizitat 
Stockholmul, și străzile erau aproape goale. Locuitorii orașului 
au luat în serios avertizările și au călătorit cu mijloacele de 
transport în comun sau au împărţit mașina cu colegii de 
serviciu. S-a dovedit că se poate - numai să vrei. Nu trebuia să 
mergi în mașină singur și să stai în cozi ca idiotul. 

Emelie îl sună pe Jan - omul Secretos, dar Competent. 

Discutară despre șansele de a găsi un indiciu în mașina 
închiriată. Conform spuselor lui Jan, mașinile se spălau de obicei 
după fiecare închiriere, dar poate aveau noroc. 

— Ar trebui să te duci acasă să dormi, Emelie, după povestea 
aia de azi-noapte, îi spuse el. 

— Da, dar acum n-am cum. 

— Mai știm ceva? Poliţia ce zice despre asta? 

— Nu știm nimic. 

— Nu știu cum a murit? 

— Nu cred. Avea o rană pe frunte. Nu știu cum a fost 
provocată. O fi căzut, poate? 

— Greu de spus. Dacă găsesc urme de sânge, pot să-și dea 
seama dacă victima stătea în picioare sau era culcată când a 
fost atacată. Picăturile de sânge își modifică forma în funcție de 
cum aterizează pe o suprafață anume. Dacă Anina stătea în 
picioare când a fost lovită sau îmbrâncită, petele arată diferit 
față de cum ar arăta dacă ar fi stat culcată. Avem două 
variante: că s-au luat la bătaie și lucrurile au degenerat. Sau, 
doi, omor calificat. 

Hard diskul 


Stătea singur într-o cameră separată. Firma de asigurare nu 
plătea pentru cazarea la hotel, dar Cecilia nu era dispusă să 
facă compromisuri. Mats fu nevoit să plătească pentru camera 
lui și amândoi erau conștienți de faptul că economiile lor n- 
aveau să mai reziste pentru prea multe nopți la hotel. Dar 
Cecilia credea că Mats era conștient de acest lucru, chiar dacă 
n-o spunea explicit. Pur și simplu, nu îndrăznea să-l lase în 
aceeași cameră cu copiii. 

e 

Timpul trecea. Mats mai avea câteva zile de concediu 
medical, putea s-o ia pe Lillan de la grădiniță, dar Cecilia îi 
dăduse instructiuni clare și în privinta ei. Nu avea voie să 
rămână singur cu ea sau cu Benjamin nicio secundă. Si i-a spus 
să se ducă la un psihoterapeut. Mats îi spusese că are nevoie de 
câteva zile să se adune după trauma provocată de incendiu. 

— Vrei să divortăm? o întrebă el într-o seară după ce au luat 
cina comandată prin room-service în camera Ceciliei și a 
copiilor. 

Benjamin privea la televizor un program violent, interzis 
copiilor, ca de obicei, dar avea doisprezece ani, așa că poate nu 
era chiar așa de grav. Lillan se cocoțase în patul Ceciliei și înșira 
niște mărgele. Cecilia era convinsă că cearșaful o să fie plin de 
perle din plastic colorate, când urmau să se culce. 

Nu ştia ce să-i răspundă. Într-un fel, îl mai iubea și acum, 
mâinile lui calde pe umerii ei, gropița care era mai adâncă într-o 
parte, siguranța cu care se ocupa de treburile practice acasă la 
ei. 

În același timp, știa că era bolnav într-un fel diabolic. Probabil 
că a simţit c-o să se îmbolnăvească. Putea să impiedice tragedia 
asta dacă se străduia un pic. 

Normal ar fi fost să vrea să divorțeze. Că n-avea să-l mai lase 
niciodată singur cu copiii. Că n-avea să mai aibă încredere în el. 

Îi dădu un răspuns onest: 

— Nu știu, Mats. E complicat să spun chiar acum. Cred c-ar fi 
bine să încerci să te vindeci. 


VP - 350 


Se gândi că trebuia să aștepte răspunsul celor de la BUP. 
Copiii fuseseră acolo o singură dată. Dacă le făcuse vreun rău, 
nu exista cale de întoarcere. 


Mats se întoarse la serviciu. 

Avea nevoie de salariul întreg, nu de alta, dar trebuia să-și 
achite nota de la hotel. Ceru din nou un ajutor la firma de 
asigurări, dar agenții erau nedumeriți: de ce nu putea să stea cu 
restul familiei? 

Mats refuză să întrebe vreun prieten dacă poate să doarmă la 
el câteva săptămâni, până terminau cu renovarea 
apartamentului. „Ce-o să zică? Sigur o să intre la bănuieli”. 

Cecilia se întreba cum avea să fie când se mutau înapoi. Nu 
voia să-l știe sub același acoperiș cu copiii. 

Mats începu să se ducă la un terapeut. Se ducea de două ori 
pe săptămână și după șase ședințe, spuse: 

— Cred că mi s-a întâmplat ceva în copilărie. Cred că de aia 
m-am apucat de chestiile astea. Trebuie să lucrez cu mine 
însumi. 

Cecilia se mira că poliția n-a reacționat mai violent. 

Ar fi trebuit să-l cheme la mai multe interogatorii. Și poate și 
pe ea. Să-i ceară laptopul. 

Apoi îşi dădu seama că nici nu știe ce le povestise Mats 
polițiștilor. Stiau măcar de laptop? 

Imaginile începură să roiască din nou în capul ei. 

Intrebările lui Benjamin de acum doi ani: oare testiculele 
animalelor erau comestibile? „Dar poți să mănânci și testicule 
de om? Adică să le smulgi cu dinții?” Sau anul trecut, când Lillan 
refuza să-l lase pe Mats s-o șteargă cu prosopul. S-a ascuns în 
cabina de duș și a tipat c-o vrea pe mami. 

Numai că ea era plecată la cumpărături, așa că Lillan a tinut-o 
așa vreo patruzeci și cinci de minute. Voia doar la mami. Dar, 
totuși, adevărul era că Mats a fost cel care-i povestise. 

e 

Venise vremea să se mute înapoi în apartament. Trecuseră 
aproximativ două luni de la incendiu. Cecilia nu știa încă ce să 
facă în privința lui Mats. 

La două aveau o întâlnire programată acasă cu un specialist 
care urma să evalueze pagubele. Cecilia trecuse pe acolo cu 
Mats de două ori și hotărâseră să schimbe culoarea pereților și 

să pună tapet în unele încăperi. Discutaseră și despre cum o să 
amenajeze bucătăria și căzură de acord că nu voiau să semene 
cu cea de dinainte de incendiu. 

Specialistul întârzie cinci minute. Avea o mapă care părea 
absurd de elegantă. Era din piele de crocodil. Nici Mats nu 
venise încă. 

Mai așteptară zece minute și Cecilia încercă să-l sune, dar 
Mats nu-i răspunse. 

Cei doi se apucară de treabă. Bucătăria arăta minunat. 
Sertarele, dulapul și suprafețele de lucru din bucătărie erau de 
la Ikea, de culoarea untului, cu ornamente și mânere în stil 
vechi. Bateria de deasupra chiuvetei avea robinete mari, din 
portelan alb, ca la țară. Instalaseră și un cuptor electric. 

— E mai Sigur așa, spuse specialistul de la firma de amenajări. 

Mats nu apăru. Apartamentul era frumos și, într-un fel, i se 
părea un adevărat lux să-l preia din nou complet renovat. Mai 
ales că locuiau acolo doar de trei ani. Când au terminat, încercă 
să-l sune din nou. Mats nu răspunse. 

e 

Fu absorbită de corvoada de zi cu zi. 

Copiii erau mai neastâmpărați decât de obicei. Benjamin nu 
voia în ruptul capului să plece acasă după antrenament, așa că 
Cecilia ajunse la grădinița lui Lillan cu patruzeci de minute după 
încheierea programului. Lillan făcu pe ea în drum spre hotel. 
Când au ajuns în cameră, Benjamin îşi aduse aminte că și-a uitat 
ghiozdanul în metrou. 

Mats nu apăru nici la cină. Nu era ceva neobișnuit să lucreze 
peste program, dar o suna mereu s-o anunte că întârzie. Cecilia 
fi trimise un sms. 

Nu primi niciun răspuns. 

Copiii se uitau la programele mai blânde de pe Barnkanalen?, 
pentru că de data asta stătea și ea lângă ei. Pe la șapte ieși pe 
coridor și bătu la ușa lui Mats. 

Se făcu dimineață, dar tot nu reuși să dea de el. Íi lăsase 
peste zece mesaje în căsuţa vocală. 

Ca de obicei, luară micul dejun la restaurantul hotelului. Poate 
era ultima oară când mâncau la hotel. În ziua următoare se 
mutau. 

Cecilia nu putea să-și imagineze unde a dispărut sotul ei. 

Îi veneau tot felul de idei. Poate că hotărâse s-o părăsească. 
Poate nu se mai suporta. Oare o fi avut o revelație la terapeut? 

Dar oricum ar fi trebuit s-o sune. Măcar un sms: „lau pauză 
câteva zile”, sau „Trebuie să mă gândesc singur la tot ce s-a 
întâmplat”. 

Dar nu primi niciun mesaj și niciun telefon. 

Doar tăcere. 

e 

Trecuseră trei zile și tot nu primise niciun semn de la el. ÍI 
sună pe șeful lui și-l întrebă dacă era la serviciu. Acesta fi 
răspunse că nu. Îi întrebă pe angajatii hotelului dacă l-au văzut, 
dar nimeni n-avea idee unde putea fi. Îl sună chiar și pe Viktor 
Blomgren, prietenul lui cel mai bun - de care nu-i plăcea deloc - 
și-l întrebă dacă știe ceva. Dar primi același răspuns. 

Mats Emanuelsson dispăruse. 

Și nimeni nu știa unde. 

XXX 

— Vrei să coborâm să ne uităm la mașină chiar acum? 

Jan căra o geantă mare pe umăr. 

— Am ceva echipamente la mine, să știi. 

Cei trei se îndreptară spre garajul unde era parcată mașina. 
Emelie tocmai le povestise că a semnat contractul de închiriere. 
Acum pășea lângă Teddy, la câţiva metri în urma lui Jan. Täby 
Centrum era plin de lume și, deși era un magazin enorm, aveai 
impresia că oamenii se îmbulzesc și se calcă în picioare. 
Podeaua strălucea și reclamele se lăudau cu faptul că central 
comercial fusese extins cu încă 14.000 de metri pătrați. 
Candelabrele din tavan păreau alcătuite din bucăţi imense de 
cristal. 

Teddy se uită la reflexia lui din vitrină. Arăta ca dracu' și se 
simţea și mai rău. 

Încercase s-o sune pe Linda și o ragă să facă tot ce-i stă în 
putinţă ca să-l ţină acasă pe Nikola, dar sora lui avea telefonul 
închis. Încercase să-l sune și pe Nikola, dar nici el nu-i răspunse. 
Singurul lucru pe care-l putea să-l spere era că nepotul lui avea 
să asculte de sfatul lui. 

Emelie părea cam terminată și ea. Și totuși, pe Teddy îl 
impresionă faptul că nu adormise la loc după vizita lui. 

Lui Emelie îi sună telefonul. 

Teddy o auzi când răspunse: 

— Salut. 

— Nu, lucrez. 

— Nu, din păcate n-am timp să vorbesc acum. 

— Nu, aș vrea, dar în clipa asta am cam multe pe cap. 

Încetini pașii ca să rămână cu câţiva metri în urma lui Teddy, 
dar vorbi destul de tare ca s-o audă. 

— Te rog, Felix. Ba da, vreau, dar săptămâna viitoare. Nu pot 
să-ți spun o zi exactă, dar poate ne auzim mai târziu? 

— Nu, OK, am înţeles. Auzi, chiar trebuie să închid. Vorbim în 
curând. 

— Nu? OK, bine. OK. Pa. 

Teddy se întoarse și-i văzu faţa, gura subţiată ca o dungă și 
privirea aţintită asupra unui punct fix. Având în vedere ultima zi 
din viaţa ei, nu-ţi puteai da seama dacă era încruntată din cauza 
convorbirii telefonice, a experienţei din noaptea trecută, sau, în 
general, din cauza situației ăsteia de căcat. 

Indiferent care ar fi fost motivul, Teddy o înţelegea perfect. 

e 

Bucata de parcare închiriată de Avis nu se deosebea cu nimic 
de restul garajului, în afară de afișele de pe perete și logoul lor. 

Teddy o văzu pe Emelie apăsând pe butonul de pe cheia 
mașinii și farurile mașinii clipiră. 

— Ar fi bine s-o scoatem de aici înainte să te apuci de lucru, 
Jan, spuse ea. 

Teddy întinse braţul și o opri. _ 

— Nu, nu cred. Probabil că n-ar trebui s-o atingem deloc. In 
garsonieră am cam pus mâna peste tot. Tu ce zici, Jan? 

— Cu cât mai puţine amprente și urme străine, cu atât mai 
bine. Ar trebui să vă daţi seama și voi. 

Jan își lăsă geanta lângă mașină, se aplecă și scoase o 
pereche de mănuși de latex pe care le trase pe mâini. 

— Mă ocup eu de asta, îi spuse lui Emelie și luă de la ea cheia 
mașinii. 

Jan cel Competent își puse o lampă de cap, deschise portiera 
și se târî pe bancheta din spate. 

Teddy nu vedea ce face acolo, doar că se apleca din când în 
când și atingea diverse suprafeţe cu niște bețișoare pentru 
urechi și că moșmondea cu niște pungi mici și o pensetă. Se 
întreba ce părere și-or fi făcând oamenii din jurul lor, dar nimeni 

nu părea să-i fi băgat în seamă. Îşi închipuiau probabil că Janne 
era cel mai conștiincios om de serviciu al celor de la Avis. 

Emelie se lăsă pe vine pe betonul gri, cu laptopul pe 
genunchi. 

e 

După zece minute, Teddy se apropie de maşină. Nu atinse 
nimic, dar încercă să arunce un ochi în interiorul ei. Era un Volvo 
combi mai nou, bleumarin, dar fără cine ştie ce finețuri. 
Scaunele acoperite cu un material textil ieftin puteau să le fie de 
ajutor: probele necesare pentru analiza ADN-ului uman se lipeau 
mai bine de el. In portbagaj încăpea lejer un om. Teddy ocoli 
mașina, îl rugă pe Jan să-i deschidă ușa din față și cercetă 
scaunul șoferului, volanul și tabloul de bord. Se gândi la mașina 
lui Dejan, cea cu care venise după el. Mai nou, o mașină 
însemna mai mult un calculator, decât un motor. Acum Dejan 
conducea un model asemănător. Se lăudase deja cu 
streamingul, posibilitatea de a monta un televizor și pachetul de 
navigaţie. 

Teddy se opri cu nasul aproape lipit de tabloul de bord. 

Sistemul de navigaţie. 

— Jan, spuse el, mașina asta are vreun GPS încorporat? 

Jan ridică privirea de pe bancheta din spate. 

— Eşti un geniu. 

Teddy și Jan se așezară pe scaunele din faţă. Emelie se aplecă 
pe geam. Teddy îi simţea parfumul, șampon amestecat cu miros 
de piele. Probabil că nu făcuse duș de ceva timp și mirosea și ea 
a om. 

Jan spuse: 

— Sistemele de navigaţie au o memorie. Dar nu știu câte rute 
își aduc aminte. Și nici nu știm dacă au folosit GPS-ul. 

Teddy apăsă pe butoanele de pe tabloul de bord. Pe monitor 
apăru textul „Ultimul itinerar”. 

Văzură mai multe adrese. Jan făcu scroll pe listă. Apăsă pe 
butoane. Coboriî mai mult. 

Și se opri. O dată: 19 februarie. 

Adresa se potrivea: Fatbursgatan. 

Jan apăsă mai departe pe butoane. 

Destinația: Lâvtuna gârd, Enbacken 1, Sörmland. 


Emelie conducea Volvo-ul. 

Erau în drum spre adresa către care s-au deplasat răpitorii pe 
19 februarie, la ora 12.07, conform sistemului de navigație. Cel 
mai probabil, atunci l-au mutat pe Philip Schale într-un loc nou. 
Un loc în care nu se auzeau autobuze sau trafic, ci doar 
ciripituri. 

Emelie conducea calm. 

— Am găsit ceva, apropo de numărul ăla de cont de la 
Citibank unde a transferat Philip banii, spuse ea. 

Jan plecase înaintea lor ca să analizeze tot ce a găsit. Dacă 
adresa aia era doar un indiciu fals, nu trebuiau să-și piardă 
timpul cu ea. 

— Știi că am primit o grămadă de documente digitale despre 
Philip, pe care le-am salvat în laptopul meu. Şi apoi am făcut un 
due diligence mic pe toate astea. 

— Un ce? 

— O investigaţie, o radiografie. Și apropo de banca aia, am 
avut impresia că o recunosc de undeva. Nu-i o bancă mică, dar 
niciuna obișnuită pe care o folosesc firmele din Suedia. 

— Și? 

— Am descoperit că banca asta a fost folosită de mai multe 
firme în care a investit Philip. Și e folosită și de câteva firme de- 
ale lui Carl-Johan. A fost folosită și de Pixel Flow, firma lui Kevin. 

Amuţiră, încercând să găsească o explicaţie. 


La pârnaie 


Noiembrie: întunericul, frigul și conștientizarea faptului că 
primăvara sosea abia peste șase luni o făceau cea mai 
dezgustătoare lună a anului pentru suedezi, după februarie. lar 
februarie li se părea mai nasol doar fiindcă erau sătui de vremea 
aia și de întunericul care îi bântuia din noiembrie, și știau că mai 
au de suferit o grămadă. 

Dar noiembrie ăsta era altfel. Sara primise drept de vizitare. 

Nu era chip s-o convingă să nu își dea demisia de la Hall. Dar 
nici nu avea de gând s-o facă. Să stea în celulă în dimineața 
aceea și să o privească în ochi și să simtă ce simţea era ceva 
unic. Buzele li se întâlniră doar în treacăt, ușa celulei lui era 
descuiată, dar gustul ei îi rămase în gură mult timp. 

Într-un fel îi admira decizia. Un gardian bun trebuia să fie 
obiectiv, să nu favorizeze un deținut față de un altul. Și totuși, 
făcu aproape o criză de plâns când Hasse, cel mai bătrân 
gardian din secţie, îi anunţă oficial că Sara își dăduse demisia și 
că urma să plece chiar în acea zi. 

e 

Ce senzaţie bizară. Era aceeași cameră pentru vizitatori, unde 
stătuse de atâtea ori cu Linda, Darko, tata și uneori Dejan. Până 
și prietenii lui vechi îl vizitaseră acolo. E drept că majoritatea nu 
primiseră permisiunea să-l viziteze în închisoarea aia, cazierele 
lor erau la fel de populare acolo ca și calitatea de membru Al- 
Qaida în cazul celor care voiau să călătorească în SUA. 

Dar acum Sara era cea care îl aștepta acolo. Fusese 
percheziţionată la intrare, a trebuit să-și predea pantofii, 
telefonul mobil, cureaua și ceasul. 

Boris, gardianul care deschise ușa, îi făcu semn cu ochiul. 

— Dubios că s-a întors așa, dar bănuiesc că te bucuri. 

Teddy nu putu decât să zâmbească. 

S-a gândit la întâlnirea aceasta în fiecare zi după demisia ei. 
Dacă o să se îmbrăţișeze sau dacă o să se sărute. Dacă o să se 
arunce pe canapeaua tapițată cu stofă, despre care vorbeau toți 
deţinuţii pe coridor când se lăudau cu futaiurile lor. Dacă o să 
vorbească sau dacă o să se întâmpine unul pe celălalt în tăcere. 

Cu toate astea, uită de toate gândurile când intră în cameră. 
Sara se duse la el și Teddy o cuprinse de mijloc. Sângele nu 
doar că-i năvălea prin corp. Fierbea în clocot. 

e 

Sara bea cafea și el, ceai. În primii ani de detenție bea și 
șapte, opt cești de cafea pe zi, probabil din cauza plictiselii. 
Orice întrerupea monotonia de zi cu zi la bulău era un lucru bun 
și parcurgerea celor doisprezece metri de la celulă până la 
automatul de cafea era o rutină binevenită. Dar nu era bine 
pentru stomacul lui, așa că strecură un creion în fanta prin care 
se introduceau monezile și apoi îl rupse. Aparatul a fost scos din 
funcțiune zece zile și ceilalţi băieți din secție erau pe cale să 
explodeze, dar Teddy era mulțumit. Scăpase de dependenţa de 
cofeină. 

Vorbiră încontinuu. Despre studiile ei și jobul ei de la 
penitenciarul Kronoberg din Stockholm. Despre ultimele bârfe 
de pe coridor, din Hall. Despre cele mai multe discutaseră deja 

la telefon. Vorbiră despre când avea să i se acorde o permisie, 
despre ce părere aveau ceilalţi gardieni despre relaţia lor, 
despre ce au spus prietenii ei când le-a povestit că e împreună 
cu un deținut. 

Era aproape ca atunci când lucra acolo. 

Până la urmă aterizară pe canapea. Nu mai făcuseră asta 
până atunci, iar camera și canapeaua aia li se păreau destul de 
mizerabile, dar pe de altă parte, era mediul lor obișnuit. 

Dar au fost nevoiţi să se oprească, poate din cauza camerei, 
poate din cauză că durata vizitei era limitată la treizeci de 
minute. Sara era într-o perioadă de probă, înainte să primească 
aprobare pentru vizita de o oră. Era bătaie de joc. 

Oricum, după exact treizeci de minute, Boris bătu la ușă și 
intră cu ochii sclipind. 

— Time's upp”. 

Ochii ei străluceau. 

— Haide, măi, Boris, mai lasă-ne cincisprezece minute. Știi că 
așa făceam și eu. 

— Paisprezece și jumătate, mormăi fostul ei coleg. 

e 

Săptămânile treceau. Toamna se transformă în iarnă, cea mai 
rece iarnă din noul mileniu și centrala termică a penitenciarului 
nu făcea faţă. În celule erau șaptesprezece grade în mod 
constant și podeaua era atât de rece, încât Hasse le împărți 
ciorapi de lână de la Overskottsbolaget. Majoritatea deținuților 
ziceau că i-a cumpărat din banii lui. Era genul ăla. 

Tagg spunea că e o strategie conștientă din partea 
Ministerului Justiţiei care voia „să-i termine” și se puse pe greva 
foamei. Gardienii au reacţionat pe măsură, trimițându-l la 
izolator pentru patru săptămâni. Când a ieșit, arăta mai rău 
decât Saddam Hussein în gaura aia de sub pământ. 

Teddy și Sara vorbeau la telefon din două în două zile, cât le 
permitea regulamentul. Ea îl vizita de două ori pe lună și 
rămânea câte o oră, ceea ce era maximum. Işi dezvoltaseră 
anumite obiceiuri, își puneau ceai și cafea, se ţineau de mână, 
discutau despre cărțile pe care le-au citit, despre programele pe 
care le-au văzut și despre bârfele de la pârnaie. Și se culcau pe 
canapea, ca toți ceilalţi. 

Dar la un moment dat, s-a întâmplat ceva neprevăzut. 

Cu ocazia unei vizite din martie, Teddy observă că Sara era 
distrată. 

— Te gândești la ceva anume? o întrebă el. 

La început, îi răspunse că nu, dar când a întrebat-o din nou 
după zece minute, i-a spus: 

— Știai că Mats Emanuelsson s-a sinucis? 

Teddy înlemni. Părea că lumea se oprise în jurul lui. 

Sara nu vorbise niciodată până atunci despre motivul pentru 
care fusese condamnat la închisoare. Răpirea lui Mats 
Emanuelsson. Sau „răpire și sechestrare”, cum scria în sentință. 

— De unde știi? o întrebă. 

— Am citit în ziar. 

— Și de unde știi că s-a sinucis? 

— Scria în ziar, era un articol întreg, nu doar un necrolog. 

— Și de unde știi tu că am vreo legătură cu el? 

— Am știut-o de mult, ţi-am citit sentința când lucram încă 
aici. 

— Serios? Nu mi-ai spus. 

— De ce să-ţi spun? Asta nu schimbă nimic între noi. 

— Eşti sigură? 

Sara scutură din cap, dar în același timp, îi apăru un rid între 
sprâncene. 

Ventilatorul urui pe fundal. Teddy cobori privirea. Se 
concentra pe picioarele și pantofii ei. Erau din piele neagră, fără 
șireturi, doar o bareţică peste gleznă. 

Se auziră bătăi la ușă și Boris intră. 

— Busted!** strigă el rânjind. 

Dar nu erau pe canapea. 

Când fu condus înapoi în celulă, lui Teddy îi veni rău. 

e 

Zilele treceau într-un ritm obișnuit. 

Gardienii îi trezeau la ora șapte cu bătăi în ușă. Majoritatea 
erau de treabă și încercau să spună „bună dimineaţa” pe o voce 
cât se poate de prietenoasă. Dar, ca peste tot, mai existau și 
aici destule ouă clocite. 

După micul dejun, Teddy lucra de obicei în atelier. După 
plecarea Sarei nu prea se mai simţea bine altundeva. Acum 
lucra bănci de lemn pentru parcuri. Partea mai grea era să 

întoarcă scândurile de lemn în unghiul potrivit, ca să le profileze 
conform schemei. 

După-masa, cei mai mulţi se duceau la „grupurile” lor. 
Numele oficial era „programul de prevenire și tratament al 
penitenciarului”. Erau grupuri dedicate beţivanilor, drogaţilor, 
bătăușilor sau celor care-și foloseau nevestele drept sac de box 
și membrilor diverselor găști criminale. Cei cu abateri sexuale 
aveau grupul lor, dar pe secţia lui Teddy nu prea existau astfel 
de infractori. Tagg avusese grijă de asta. 

Teddy făcuse deja trei cursuri. ART: Aggressive Replacement 
Training. CCS: Comportament Comunicare Schimbare. Și ETS: 
Enhanced Thinking Skills. Programele în sine nu erau proaste - 
doar că niciun idiot de-acolo nu punea botul la ele. 

În clipa aia nu era înscris la niciun curs. Și totuși, nu avea voie 
să stea în celulă. Când deţinuţii erau la grupurile lor, gardienii 
făceau inspecţie generală în celule și în spaţiile folosite în 
comun. 

De obicei, Teddy juca ping-pong cu ceilalți veterani, cei care 
nu mai aveau cursuri de făcut, la fel ca el. 

Mai târziu, se duse la o plimbare. Aveau dreptul la o oră în aer 
liber în fiecare zi. Uneori avea timp să mai dea o tură pe la 
atelier, alteori se ducea să gătească cu Tagg și cu Loke. 

După cină, deţinuţii își primeau vizitatorii. Teddy număra 
zilele până la următoarea vizită a Sarei, chiar dacă ultima oară i 
s-a părut cam ciudată. Dar când a vorbit cu ea la telefon, după 
câteva zile, totul părea din nou în regulă. 

e 

— Am căutat niște informații despre el, îi spuse ea într-o 
seară la telefon, două săptămâni mai târziu. 

— Despre cine? 

— Despre Mats Emanuelsson, cel pe care l-ai răpit. Sper că 
nu-i nicio problemă. 

Era pentru prima oară când simțea ceva ce aducea a iritatie, 
de când era împreună cu Sara. Nu înțelegea ce se întâmplă cu 
ea. Îl bătea la cap cu ceva ce îi făcea rău. Dacă a citit sentinţa, 
știa de ce era acuzat. Ştia cât a fost de urât. Știa ce părere avea 
el despre sentință, faptul că a recunoscut răpirea, dar nu și 
tortura. Dacă îl ura pentru ce-a făcut, n-ar fi trebuit să se 
încurce cu el. Dacă îl plăcea doar fiindcă era o „jigodie 

periculoasă”, ca majoritatea gagicilor deţinuţilor, atunci era 
sărită de pe fix - și nu era femeia potrivită pentru el. 

Sara spuse: 

— Mi s-a părut ciudat, tot cazul. Și după ce ne-am combinat, 
n-am putut să ignor chestia aia în care ai fost implicat. 

— De ce? 

— Pentru că ceva nu-i în regulă. Mats Emanuelsson nu se 
încadrează. Am fost la un seminar despre sechestrare și răpire - 
niște infracţiuni comune în Suedia - și după aceea am stat de 
vorbă cu lectorul. Mi-a recomandat niște cărți pe care le-am și 
citit. De obicei, oamenii sunt răpiți pentru bani, sau e ceva legat 
de custodie, un tată care își ia copilul în străinătate, chestii de 
genul ăsta. Și mai sunt și răpiri de genul... trafic uman, femei 
duse cu forţa în străinătate. Și, desigur, răzbunările între diverse 
bande criminale. Dar în ce categorie intră Emanuelsson? 

— Cum adică? Chiar trebuie să discutăm despre așa ceva? Mi- 
e superrușine pentru ce am făcut. Nu trece o zi să nu regret, și 
nu numai din cauză că am dat-o în bară, dar și din cauza familiei 
Emanuelsson. Și știu că nu mă crezi, dar n-am fost implicat în 
partea cu tortura, deși m-au condamnat și pentru asta. 

— Dar în ce categorie se încadrează Mats, vreau să știu. Tu ce 
zici? Doar tu l-ai răpit. 

— Sara? Chiar trebuie? 

— Nu, nu. Dar cred că îţi face bine. Te rog, Teddy, chiar cred 
că te-ar ajuta. O fac de dragul tău. 

— OK, OK. 

— Vreau să zic: Mats Emanuelsson n-a fost infractor, nu-i așa? 
N-ai avut nimic de împărţit cu el. Și prietenul tău - al cărui nume 
n-ai vrut să-l dezvălui la tribunal - nici el n-are nimic de împărțit 
cu el, nu-i așa? 

Teddy se gândi la Dejan. Nu, bineînţeles că nici Dejan n-avea 
nimic împotriva lui Mats Emanuelsson. Nici Teddy, și nici el nu-l 
cunoșteau dinainte să-l răpească. Și în ceea ce-l privea pe Ivan, 
Teddy nu știa să fi avut nici el un conflict personal cu 
Emanuelsson. Dar Kum? Teddy trăise cu impresia că și pentru el 
era doar un job la comandă. 

Se gândi la discuţia cu soţia lui Mats. Cum a urmărit-o în timp 
ce alerga prin ploaie în faţa primăriei, după care s-a oprit și s-a 
holbat la el nedumerită. „Dacă tu sau altcineva se duce la 
poliţie, îl omorâm”, i-a spus. Parcă ieri s-a întâmplat. 

— Păi, traficul de carne vie și neînțelegerile legate de custodia 
unui copil putem să le ștergem de pe listă din start. Ne mai 
rămâne varianta clasică, răpirea pentru recompensă. Dar parcă 
nici asta nu se leagă... spuse Sara. 

— De ce? Urma să primim o căruţă de bani. Tipul era bogat, 
avea cash. 

— Nu era bogat deloc. 

— Ba da, știu că procurorul a zis că mint, dar sunt baliverne. 
Era bogat, eu și tovarășul meu urma să luăm trei milioane de 
căciulă. Așa că, poftim, acum știi și asta. Să nu crezi că sunt 
mândru de mine. Am răpit un om pentru trei milioane. N-aș mai 
face asta niciodată. Am regretat căcatul ăsta în fiecare zi de 
atunci, dar pe vremea aia nu-mi stătea capul decât la bani. Am 
încercat să iau legătura cu soţia lui Mats Emanuelsson ca să-mi 
cer scuze și să-i explic ce prost am fost. Dar asta e. Am făcut-o 
pentru bani. 

— Atunci ţi-ai luat ţeapă, ţi-o spun eu sigur, pentru că Mats 
Emanuelsson era o persoană cu venituri medii. Fără averi și așa. 
l-am citit declaraţia de venit de la Taxe și Impozite. 

— Pe bune? 

— Pe bune. 

— Înseamnă că are bani investiţi sau bani murdari, nu știu. 

— Nu cred. Am făcut rost și de testamentul lui, acum că a 
murit. Adică documentul cu repartizarea bunurilor între 
moștenitori, cu ce le-a lăsat nevestei și copiilor. Și să știi că nu-i 
mare lucru. Am fost și acolo, am văzut mașina și casa în care s- 
au mutat și nu era nimic fancy. În plus, vila e ipotecată. Mats 
Emanuelsson n-avea nici bani curaţi, nici bani murdari. 

Teddy își văzu propria reflexie în geamul cabinei telefonice. 

Rămase uluit. 

Oare Sara o luase razna sau ce? 

Sau i-au tras țeapă ca ultimului fraier? 

XXX 

O cameră nouă, din nou. 

Sub el era o prelată și dedesubt, ceva ce părea un covor. 

Îl durea tot corpul. 

Trecuse mult timp. Faţă-de-Joker îl cărase la etaj pe o scară. 

Nu mai putea să estimeze cât timp trecuse. Se concentra doar 
pe durerea din picior, umăr și spate. 

Era vai de el. 

ÎI auzi pe Faţă-de-Joker când acesta îl salută pe celălalt tip. 

— Ce-a durat atâta? Ai tot ce ne trebuie? 

Se auzi un foșnet. Cei doi discutau pe un ton scăzut. 

Apoi auzi din nou vocea lui Joker. 

— Eu sunt mulţumit. Din partea mea, fă ce vrei. 

Philip se simţea mai liniștit. Se gândea că își primiseră banii. 

Dar în clipa următoare, Faţă-de-Joker spuse: 

— OK, fă ce vrei, ţi-am zis. Dar știi ce părere am despre asta. 

Philip reuși să tragă cu ochiul prin gaura din legătura de la 
ochi. Tipul mascat ţinea un ciocan în mână. 

Se mișcă precum un vierme. Își suci capul și corpul dintr-o 
parte în alta ca să nu-i zdrobească craniul. 

Simţi suflul ciocanului când se legănă pe lângă el și apoi 
zgomotul asurzitor, când ateriză aproape de urechea lui. 

Piciorul îl durea atât de tare încât simţea că mai are puţin și 
leșină, mai că-și dorea să-l nimerească în cap ciocanul. 

Lovitura următoare nu-i nimeri faţa și nici craniul, ci urechea. 
Durerea îi iradie direct în cap, credea c-o să-i explodeze. Scoase 
un țipăt fără să se mai controleze. Niciun cuvânt, doar un țipăt 
prelung. Nu vedea ciocanul, își imagina doar persoana aceea 
aplecată asupra lui, încercând să-i spargă capul. Incercă să se 
îndepărteze de el. Urechea îi ţiuia de parcă cineva i-ar fi 
implantat o sirenă în căile auditive. 

Următoarea lovitură îl nimeri peste braț. Poate că i-a rupt 
ceva. 

Simţi o nouă lovitură în cealaltă ureche. Durerea îl copleși de 
tot. 

Capul îi sângera. 

Sângele se prelinse pe nailonul șifonat. 

e 

Zăcea nemișcat. Îi ţiuiau ambele urechi. Nu știa dacă aude 
sunete reale, sau dacă își închipuie. 

Nicio lovitură. 

Nici podeaua nu scârțâia. 

Simţea că avea capul crăpat în ambele părţi. De parcă ar fi 
avut niște găuri în loc de urechi. 

Auzi o voce. O voce îndepărtată și înăbușită. 

— Partea asta din viaţa ta s-a terminat. 

Nu auzea dacă vocea venea de aproape sau de departe. 
Urechile îi țţiuiau în continuare. N-avea niciun sens să încerce să 
localizeze persoana care vorbea. 

— Aici nu-i vorba doar de bani. E vorba de viaţă. 

Cineva îi scoase legătura de la ochi. 

Philip se uită la persoana înarmată cu ciocanul. Nu vedea clar, 
avea impresia că cineva i-a înfășurat capul cu niște folie de 
plastic. 

Nu era Faţă-de-joker cel care se aplecase asupra lui, de asta 
era sigur. Îl vedea la câţiva metri mai în spate. Era celălalt, cel 
cu masca de schi. 

— La început m-am gândit să-ţi dau drumul, acum că am 
primit banii. Lumea te caută, știi? O întreagă armată de amatori. 
Mai devreme sau mai târziu o să te găsească. Și ce o să le spui 
atunci? Nu putem să avem încredere în tine. Loialitatea nu e 
punctul tău forte. 

Philip nu era sigur dacă a înţeles bine ce a zis persoana din 
fața lui. Vocea părea stinsă și ţiuitul din urechi era în continuare 
asurzitor. Era bărbat sau femeie? Și totuși, avea impresia că-l 
cunoaște de undeva pe nebunul ăsta. 

— Ai fost important pentru mine, Philip. Foarte important. 
Mereu ai fost. Dar mi se pare mai drept așa. Ce ai făcut nu 
poate fi răscumpărat cu nimic. Banii nu cântăresc destul. 

Persoana din fața lui ridică din nou ciocanul. 

— Mi-ai distrus viața. Acum e rândul meu să ţi-o distrug pe a 
ta. 

* 

Era o zi senină. Emelie închise gura și trase aer prin nas. Încet 
și calm. Inhală cât putu de adânc, atentă să-și umple burta cu 
aer, nu pieptul. 

Teddy se întoarse și o privi. 

Emelie repetă exerciţiul de trei ori. 

Respirație profundă. De două ori pe an, firma chema un 
specialist în ergonomie care, pe lângă faptul că se plimba 
printre mese și verifica dacă scaunele de birou erau setate cum 
trebuie, le oferea și un curs rapid de stretching pentru mâna 
care acţiona mouse-ul și unul de mindfulness, varianta office. 
Conștientizarea era cheia schimbării - relaxarea prin exerciţii de 
respiraţie profundă. Era pentru prima oară când Emelie punea în 
practică ceea ce-i învățase acel coach. 

De multe ori fusese incredibil de stresată în scurta ei carieră 
de până acum. Dar nu s-a simţit niciodată atât de neliniștită. 

În stânga zări un siloz portocaliu cu inscripţia „Saltă Kvarn”35. 
Pe partea cealaltă se întindea un câmp. Zăpada era subţire, dar 
strălucitor de curată și albă aici. Erau la ţară acum. Peste câteva 
minute ar fi trebuit să ajungă la Lâvtuna gård, Enbacken 1. 

Locul unde fusese, probabil, mutat Philip din apartament. 

Exact cu mașina asta. 

e 

Părăsiră autostrada şi conduseră doi kilometri pe un drum 
asfaltat, îngust înainte să cotească din nou. De data asta, spre 
un drum pietruit. La un moment dat, trecură pe lângă un turn de 
vânătoare care supraveghea singur traficul inexistent. 

Copacii golași de pe alee erau plantați strategic. Probabil că 
aveau peste o sută de ani, trunchiurile lor erau groase și 
ramurile tăiate frumos. Emelie ghici că erau stejari, dar iarna 
erau mai greu de identificat. 

Proprietarul înregistrat la această adresă era o firmă 
britanică, Meadow Management Ltd., Emelie verificase deja. Dar 
mai mult de atât nu aflase. 

Încetini. 

— Teddy, n-ar fi mai bine să-l așteptăm pe Jan sau pe vreunul 
din băieţii lui? 

— Crezi că avem timp de așa ceva? 

— İl ţin deja de câteva zile, cred că mai putem aștepta o 
juma' de oră. 

— Dar abia acum au primit banii. Poate mai vor, sau poate li 
se par destui. 

Nu era nevoie să continue. Emelie pricepu aluzia. 

e 

Instrucţiunile GPS-ului se terminau aici. Trecură pe lângă o 
tăbliță cioplită pe care scria „Lâvtuna gård. Bine aţi venit”. 

Mai în faţă se vedea o casă de piatră. În faţa casei se afla un 
peron pietruit, cu un soi de statuie în mijloc. Emelie văzu de 
departe cele două mașini parcate acolo. 

Se opri la marginea drumului și cobori din mașină. 

Din gură îi ieșeau aburi. Teddy o luă înainte cu pași mari. 

Emelie se uită dacă are semnal la telefonul mobil. 


35 Moara Saltå. 

Parcurseră drumul dintre stejarii cei groși. Ușa de la intrare 
părea larg deschisă. Când aleea se sfârși, Teddy o luă spre 
dreapta și începu să pășească pe terenul deschis. larba uscată 
netăiată și îngheţată îi foșnea pe sub tălpi. Pășiră pe lângă niște 
tufișuri. Alun sau liliac, poate, sau o altă specie pe care n-o 
cunoștea. Teddy se opri în spatele unui tufiș fără frunze. Se lăsă 
pe vine și Emelie îi urmă exemplul. Era un tufiș cu crengi dese. 
În poziţia asta erau mai greu de descoperit de cei dinăuntru. 

— Recunoști vreuna dintre mașinile astea? o întrebă el. 

Emelie scutură din cap. 

Parcă auzise un țipăt de undeva de departe. Sunetul venea de 
la celălalt capăt al casei. 

— Ce-a fost asta? 

— O să aflăm în curând, spuse Teddy. 

e 

Se apropiară de casă făcând un cerc larg. Emelie se prinse 
cum voia să intre Teddy fără să fie descoperit. In partea dreaptă 
a casei se aflau mai mulți pomi fructiferi scunzi. Mai departe se 
vedea pădurea cu brazi și pini înalţi. În spatele pomilor se vedea 
o ușă. Poate era intrarea în pivniţă sau ceva asemănător. 

Când s-au apropiat mai mult, și-a dat seama cât de mare era, 
de fapt, casa aceea. Avea două etaje, fiecare etaj având cel 
puţin două sute cincizeci de metri pătraţi. Acoperișul de tablă 
era negru, cu mai multe coșuri de fum și exista câte o verandă 
închisă la ambele etaje, orientată spre sud. Casa putea fi numită 
un conac mai mic. _ 

Cei doi se deplasară în zigzag printre copaci și tufișuri. În 
unele locuri se îndepărtară de casă chiar și cincizeci de metri, ca 
să se poată ascunde pe după copaci. 

Până la urmă se opriră la douăzeci de metri de ușa pivniţei, în 
spatele unui ienupăr tuns frumos, ale cărui ace nu păreau 
afectate de frig. 

Dacă cineva ar fi stat la pândă la ferestrele de la etaj aflate de 
partea aceasta a casei, i-ar fi descoperit imediat. Nu exista nicio 
potecă sută la sută ferită, care să ducă spre casă. Dar n-aveau 
timp să aștepte să fie totul perfect. 

Emelie își privi telefonul pe care-l ţinuse tot timpul în mână. 
Trecu degetul peste ecran și formă 112. Era singura ei armă. 
Receptorul verde lumina în mâna ei, ca un semnal de alarmă. 
Era pregătită. 

Teddy spuse pe un ton scăzut. 

— O iau eu înainte. Tu stai aici. 

Emelie încercă să protesteze. 

— Măcar să ţinem legătura prin telefon. 

— Bine, dar n-o să scot o vorbă. Nu vreau să mă audă. 

— Dar cum o să intri? 

Teddy ridică o șurubelniţță. 

— Am împrumutat-o de la Lazar Guldman. 

Nu așteptă comentariul ei, se lăsă doar pe vine și alergă spre 
gazon. 

Șase, șapte pași mari și ajunse la treptele care duceau spre 
ușa de lemn. Emelie nu vedea foarte bine ce face. Dar 
cincisprezece secunde mai târziu deschise ușa. 

Teddy dispăru în casă. 


Emelie așteptă. 

Nu fusese niciodată mai conștientă de zgomotele din jurul ei. 
Dinspre telefonul mobil se auzeau doar sunete sporadice, o ușă 
care se deschise, un gâjâit când ceva se atingea de microfon. În 
schimb, auzea fiecare creangă din jurul ei. Avea impresia că 
vede atomii care alcătuiau scoarţa copacului din spatele ei. 
Particulele din aer care se loveau de ea păreau niște firicele de 
nisip. 

Se uită din nou spre faţada casei. Observă că în fața unei 
ferestre se aflau niște scânduri rupte. Nu știa de ce, dar își 
aduse aminte de prima oară când se întâlnise cu un client 
singură, fără partenerii din firmă. Cum s-a pregătit cu câteva ore 
înainte, cum și-a verificat documentele de patru ori - scrisese 
chiar și un scenariu cu replicile pe care avea să le spună. 
Exersase cu Jossan în seara de dinainte. Clientul era asistentul 
directorului financiar al unei firme suedeze destul de 
importante, din domeniul sănătăţii. Când s-au întâlnit și clientul 
i-a pus întrebări, Emelie i-a răspuns cam același lucru de fiecare 
dată. 

„Îmi pare rău, dar va trebui să-i întreb pe parteneri”. 

„Din păcate nu vă pot da un răspuns fără să-i întreb pe 
parteneri”. 

Dar aici era singură. 

Era responsabilă pentru tot ce făcea. 

Ea și nimeni altcineva. 

* 


Uşa de la pivniță fusese o floare la ureche. Teddy se gândi la 
seara aceea când a comentat ceva legat de ușa garsonierei lui 
Philip de pe Fatbursgatan, trezindu-i suspiciunile lui Emelie. 

Mișcarea aceea veche cu încheietura mergea și acum și, în cei 
cincisprezece ani cât trecuseră de când o folosea, yalele nu 
păreau să se fi schimbat prea mult. Asta de aici era chiar veche 
și ușa subţire, altfel n-ar fi fost de ajuns o șurubelniţă. 

Era într-un fel de magazie de la subsol. Podeaua era acoperită 
cu dale de piatră. Pe tavan se vedea o alarmă. O descoperise 
din intuiţie, deși era ascunsă după o gaură de ventilaţie - semn 
că nu scăpase de obiceiurile vechi. Probabil că era oprită pentru 
că cineva era în casă, dar Teddy se opri totuși și trase cu 
urechea câteva secunde. Nu auzi niciun sunet. Lângă pereți se 
aflau niște rafturi simple din lemn și pe ele, sute de sticle de vin. 
Fereastra era sus de tot, sub tavan. Era doar cu câteva grade 
mai cald decât afară. 

Când privi în jur, văzu că singurele obiecte din încăpere, în 
afară de sticlele de vin, erau trei biciclete aparent stricate. Se 
opri și trase cu urechea din nou. Era liniște. 

Intră pe ușa următoare. O încăpere similară, doar că în loc de 
rafturile cu sticle, aici se vedeau două lăzi frigorifice mari și o 
masă lungă din inox. Podeaua era la fel ca în cramă. Trase cu 
urechea din nou și se uită în jurul lui. De bârnele din tavan 
atârnau cârlige, lanţuri și ceva ce părea o spânzurătoare. Avu 
impresia că a văzut și niște pete de sânge pe o dală de piatră. 

In mijlocul încăperii se afla un scaun cu bandă izolatoare lipită 
de spătar și de șezut. 

Ce mai era și asta? Lumina slabă dinspre fereastra pivniţei se 
reflecta în tăblia mesei. Văzu un robot mare de bucătărie într-un 
lighean de pe jos. Un soi de tocător de carne. In clipa aceea, 
pricepu - era locul în care preparau și tranșau carnea. O cameră 
frigorifică unde puteau să atârne carnea la uscat. 

Mai existau două uși. Teddy o alese pe cea din dreapta. 

Camera aceasta era mai călduroasă. Niște plăci mari de 
gresie de culoare deschisă placau podeaua și pereţii. Intr-un colț 
se vedea un jacuzzi îngropat și o cabină imensă de duș cu 
capete de duș. Văzu și o ușă din sticlă și, în spatele ei, băncile 
de lemn ale unei saune. Spa-ul vilei, probabil. 

leși și nimeri pe un coridor cu încă cinci uși închise. Deschise 
una din ele și văzu din nou camera frigorifică. In spatele 
următoarei uși se afla centrala termică. Cea de-a treia ducea 
spre o spălătorie. Când o deschise pe cea de-a patra, dădu 
peste o magazie plină până la refuz. Pe rafturi se vedeau schiuri 
și clăpari, câteva sănii vechi, scule, un televizor vechi și unul 
plat, cutii de carton inscripţionate, aplice de perete și o grămadă 
de alte vechituri. Mai văzu o canapea, câteva fotolii și o măsuţă 
rabatabilă. Totul arăta ponosit și învechit. 

Deschise și ultima ușă de pe coridor. 

Îndărătul ei se vedea o scară care ducea la etaj. 

e 

Se afla într-un hol imens. În mijlocul lui se afla o masă din 
lemn cu două sfeșnice mari. De tavan atârna un candelabru din 
alamă. O scară lată urca la etajul următor. Ușa de la intrare 
chiar era deschisă - văzuseră asta deja când s-au apropiat de 
casă. Draperiile de la ferestre erau trase și ușile duble care 
duceau spre palierul următor erau închise. 

Deschise ușile duble cu grijă și aruncă o privire într-o cameră 
mare, un fel de salon. Draperii grele, trase și aici, cu ciucuri 
aurii. Într-un colţ se vedea un șemineu decorat cu sfeșnice și, 
deasupra lui, un cap de căprioară. Lângă șemineu fuseseră 
plasate două canapele și o măsuţă din sticlă, și câteva fotolii. 
Podeaua era acoperită cu covoare persane roșii - păreau 
originale. Unul din ele era acoperit cu o folie de nailon albă. 

Pe folie zăceau doi oameni. 

Niciunul dintre ei nu se mișca. 

* 

Emelie ţinuse telefonul la ureche în timpul în care Teddy 
cercetase casa. Îl auzise chiar șoptindu-i să intre, dar nimic mai 
mult. O ghidă printr-o cramă, câteva camere de la subsol, apoi 
spre o scară, un hol și un fel de salon. 

Când privi în jurul ei, aproape că scăpă telefonul din mână. 

Teddy stătea aplecat peste un corp neînsufleţit. Mai încolo se 
vedea încă unul. 

— E Philip, spuse el în șoaptă din capătul celălalt al camerei. 
Și celălalt e lan. 

Emelie văzu clar stropii de sânge pe folia albă de sub Philip. 
Își aduse aminte de ochii deschiși ai Aninei. Dar nu era ea, 

desigur, ci bărbatul pe care Anina voia să-l denunțe la poliţie 
pentru viol. 

Merse împleticit înainte, se aplecă peste folia de nailon și 
simţi cum i se revoltă stomacul. Preţ de câteva secunde, avu 
impresia c-o să verse. 

Gura i se umplu de salivă acră. 

Scoase o batistă de hârtie din geantă și se șterse la gură. 
Chestia asta nu funcţiona deloc - la urma urmei, avea o sarcină 
de îndeplinit și atât. Și iat-o aici, lângă doi oameni care păreau 
morți și care aveau nevoie de ajutorul ei. 

Se apropie și se lăsă pe vine lângă Philip. 

Acesta zăcea cu capul într-o parte. Faţa lui era aproape 
imposibil de recunoscut. Nasul îi arăta ca un bulgăre mare și plin 
de sânge, iar ochii îi semănau cu două crăpături, la cât erau de 
umflaţi. O ureche era ferfeniţță și buzele, crăpate. Din urechi și 
gură îi cursese sânge. La o jumătate de metru de ei se vedeau 
niște dinţi. 

— Respiră, am verificat eu, spuse Teddy. Eu l-am așezat cu 
fața înclinată în jos, într-o parte. Dar nu știu cât o să reziste. Din 
câte văd eu, a suferit o comoţie cerebrală destul de serioasă și 
are lovituri la cap. Cineva a dat cu el de pământ. Am chemat 
ambulanţa, dar spitalul e departe și s-ar putea să le ia ceva 
timp... 

Emelie simţi cum i se întețește respirația. 

— Mai putem face ceva? 

— Nu cred. Nu sângerează prea tare, dar nu știu dacă are 
organele interne intacte sau nu. Poate fi periculos să-l ridicăm. 
Important e să-i eliberezi căile respiratorii, așa mi-au zis ăia de 
la 112. Nici lan nu e mort. Se pare că pe el nu l-au cotonogit 
chiar așa de rău. 

Emelie își dădu seama că nu prea avea cu ce să-l ajute pe 
Philip. Se duse la lan. 

Acesta era culcat pe o parte, cu genunchii trași. Avea părul 
ciufulit și o rană mică lângă o sprânceană. Era roșu în obraji. 
Cineva îl atacase și pe el, dar din câte vedea ea, nu sângera pe 
nicăieri. 

Emelie se aplecă. 

lan o privea drept în ochi. 

— Cum te simţi? îl întrebă ea. 

lan se ridică încet în capul oaselor și scuipă niște salivă plină 
de sânge pe nailonul de sub el. 

— Sunt OK. Dar Philip? E bine? 

Teddy răspunse: 

— O să fie bine. Cred. 

lan își masă încheieturile. 

— M-au răpit și pe mine. 

— Cine? îl întrebă Emelie. 

— Cei care l-au răpit pe Philip. 

— Și unde sunt acum? 

— Nu știu. Au șters-o. 

Întrebarea lui Emelie fu întreruptă de un zgomot strident. 
Venea de afară. 

Semăna cu o împușcătură. 

Emelie se duse la geam, ridică draperia și privi spre grădina 
înzăpezită. Nu vedea nicio mișcare. 

Zgomotul se auzi din nou. 

Teddy spuse: 

— Mă duc să văd ce se întâmplă. Așteaptă aici. 

* 


Apartamentul era o închisoare. 

Și lumea de afară, un câmp de luptă. 

Un loc insuportabil de crud. Un loc unde totul trebuia pus 
înapoi la locul lui. 

În caz contrar, Carl-Johan nu știa cum o să se termine totul. 
Încotro o s-o apuce. 

Magnus îl sunase cu douăzeci de minute înainte și-i spuse că 
Emelie găsise, mai mult ca sigur, casa în care îl ţineau ostatic pe 
Philip. 

— Aveţi grijă unul de altul. Te sun eu când aflu mai multe. 

Titti stătea lângă Carl-Johan când acesta închise telefonul. Era 
mai palidă la față decât zăpada de pe pervazul ferestrei. Era clar 
că nu voia să aibă grijă de el. Nu voia nici măcar să discute cu 
el. Ceea ce lui îi convenea de minune. Oricum nu știa ce să zică. 

Și ceea ce-i povestise Caroline despre implicarea ei? 

Adevărul era că în clipa asta nu-i păsa de Caroline. 

e 

Carl-Johan recunoscu adresa la care se afla vila respectivă. 
Era o proprietate care fusese scoasă la vânzare cu cel puțin o 
jumătate de an în urmă. Din păcate nu știa cine era proprietarul 

ei, dar prietenul lui bun, Tom Crona, îi menţionase ceva legat de 
vila aceea. 

Tom și Christina locuiau la doar câţiva zeci de kilometri de vila 
aceea. Cumpăraseră ferma Lagerby acum zece ani. Carl-Johan 
își aminti că fusese acolo la vânătoare la dibuit în toamna anului 
trecut. 

Carl-Johan adora vânătoarea la dibuit. Vânătoarea la goană 
obișnuită era pentru leneși - hăitașii alungau animalul spre 
țintă, ceea ce însemna că vânătorii stăteau doar cu mâinile în 
sân și așteptau - asta nu mai era sport. Dar la vânătoarea la 
dibuit tu erai cel care se furișa după căprior, nu alerga el spre 
țeava armei. 

Proprietatea lui Crona măsura peste o mie de hectare și era 
impozitată ca domeniu agricol. Asta presupunea impozite mai 
mici și posibilitatea de a aplica pentru fonduri europene. In jur, 
75% din suprafața totală era acoperită de păduri și restul erau 
pășune și teren agricol de cea mai bună calitate. Grajdurile și 
pășunile le închiriaseră unor crescători de cai și cariera de 
pietriș unei firme numite SWE Schakt, dar de exploatarea 
pădurii se ocupa Tom Crona în persoană. In plus, era terenul 
perfect pentru vânătoare. 

Carl-Johan știa că Titti ar fi preferat să stea la ţară. Poate c-ar 
trebui să cumpere totuși vila aia de care îi vorbea Tom. 

e 

Carl-Johan își amintea cum stătea acolo lângă Tom. Pădurea 
era deasă și pe o ridicătură mică de pământ zăcea căprioara 
doborâtă de Tom. Împușcătura răsunase peste câmpii. 

Tom așezase animalul pe partea dreaptă. li făcuse deja o 
incizie pe gât și aștepta să i se scurgă sângele. 

— E obosită rău, e trecută de prima tinereţe, spuse el. Face 
bine la selecţie. Cele mai bune exemplare pentru vânătoarea la 
dibuit. 

Carl-Johan dădu din cap. 

— Nici acum nu-mi vine să cred că era să trag exact în 
secunda când ai tras și tu. 

— Asta-i viața. 

Tom se aplecă și reteză organele genitale ale animalului. Apoi 
îl despică pe burtă. 

— Dar e ultima oară, spuse. 

— De ce? 

— Pentru că vrem să vindem ferma. 

— Ce? Nu știam. 

Mănușa lui Tom era plină de sângele care ţâșnea din animal. 

— E destul de penibil, Carl-Johan, te-aș ruga să nu mai zici la 
nimeni, nici măcar lui Titti. Adevărul e că nu ne mai permitem să 
întreţinem locul ăsta. Am luat un împrumut destul de mare când 
l-am cumpărat, iar exploatarea pădurii și treaba asta cu cariera 
merge mai prost decât mă așteptam. E cam trist. lan nici nu 
știe. Eu, unul, nu mă simt în stare să-i zic. 

e 

Carl-Johan nu fusese niciodată religios. Sigur că era membru 
în Svenska Kyrkan’? și ambii copii erau botezați și confirmaţi. De 
preotul potrivit, în biserica potrivită. El și Titti se duceau la 
biserica Oscars la slujba de Crăciun, din doi în doi ani, dar doar 
pentru că așa voia ea. 

Și totuși, acum se pregătea să se roage. 

Să se roage să-l găsească pe fiul lui. Nevătămat. 

Și pentru Caroline. 

Spera că nu făcuse nimic ce nu trebuia. 

* 

Teddy ieși prin ușa principală deschisă. De îndată ce ieși, auzi 
țipete. Erau mai multe voci de bărbați. 

Pe treptele din faţa casei văzu urme de pași pe stratul de 
zăpadă subţire. 

Se auzi din nou un urlet. Venea dinspre pădurea din dreapta 
casei, din direcţia opusă locului din care ei se apropiaseră de 
casă. 

Teddy alergă încolo. 

Soarele strălucea pe zăpadă și Teddy văzu urme de pași și 
aici. 

La șaptezeci de metri în fața lui se înălțau brazi și pini. 
Grădina casei se termina acolo și Teddy sări peste un gard 
rablagit. 

Printre copaci se mișcau câteva persoane. 

Trunchiurile copacilor se înălţau în jurul lui ca niște turnuri și 
lumina dispăru când soarele fu acoperit de un nor. 

Trei bărbaţi se îndreptau spre un al patrulea care stătea în 
genunchi mai încolo, printre copaci. Cei trei purtau măști de schi 
și erau îmbrăcaţi în negru. 


36 Biserica Suedeză. 

Teddy spera că nu erau cine credea el. Se ruga la Dumnezeu 
sperând că Linda dăduse de Nikola și îl ţinea închis în casă. 

Cel de-al patrulea părea să aibă la rândul lui fața acoperită. 
Teddy nu prea vedea pe întunericul dintre copaci, dar părea că 
atârnă într-o poziţie ciudată cu corpul. De parcă ar fi fost rănit. 

Teddy se postă la douăzeci de metri de ei. Le vorbi clar și 
răspicat: 

— Nu știu ce faceţi, dar terminaţi imediat! 

Mascaţii înmărmuriră. Se întoarseră spre el. 

Teddy ridică tonul: 

— L-aţi împușcat? 

Unul dintre ei spuse ceva într-o limbă străină, arabă, persană 
sau aramaică. 

Teddy îl văzu pe unul din ei ţinând un obiect închis la culoare, 
ceva ce semăna cu o armă. 

Persoana care stătea în genunchi se prăbuși la pământ. Teddy 
se întrebă cât era de rănit. 

Doi dintre ei porniră încet spre Teddy. 

Ultimul rămase pe loc și îl supraveghea pe cel căzut. 

— Habar nu am cine ești, dar pleacă dracului de aici, strigă 
unul dintre ei. 

Teddy nu se clinti de pe loc. 

Bărbaţii se apropiau tot mai mult, acum le distingea mai bine 
și hainele. Pantaloni de trening, geci matlasate negre. Continuă 
să spere. 

— Băieți, nu știu dacă lucraţi pentru Isak sau ce faceţi, dar 
vreau să știu ce-ați făcut cu tipul ăla din casă și ce căutați aici. 

Erau la patru metri de el. Pădurea părea întunecată și pustie. 

Teddy se uită la găurile din măști, lăsate libere pentru ochi. 

Cei trei se opriră la doi metri în fața lui. Teddy recunoscu 
arma: era un Glock 17. 

— Ce dracu'? lar tu? șuieră bărbatul cu arma. 

Teddy ridică mâna spre ei. 

— Staţi pe loc. 

— Tu ai fost în garsoniera aia din Söder cu avocata? întrebă 
cel de-al doilea. 

— Da. 

Tipul se relaxă. 

— Björne? Teddy? 

— Eu sunt. 

Dar bărbatul cu pistolul reacţionă exact invers. Ridică arma și 
o aținti asupra lui Teddy. 

— Pizdă proastă ce ești. Era să mă sugrumi. Și văd că ne tot 
întâlnim. E din vina ta, totul. 

Teddy privi drept în ţeava armei. Bărbatul mascat cu arma 
era clar instabil. 

Teddy ameţi. Nu știa de ce, dar își aduse aminte de buchetul 
de flori pe care-l așezase pe sicriul mamei la înmormântare. Era 
atât de mare, încât abia l-a putut căra în braţe. Apoi se gândi la 
peretele gri de ciment de la închisoarea unde nimerise pentru 
prima oară, la șaptesprezece ani. Se simţea ca o insectă care se 
târa spre marginea cea mai îndepărtată a lumii. 

Tipul de lângă cel care vorbise spuse: 

— Calmează-te, Chamon. Ce naiba, e unchiul lui prietenă-tu. 
Și pretenarul lui Isak. 

Pe fundal, Teddy îl zări pe cel de-al treilea apropiindu-se. Tipul 
se opri și își scoase masca. Părul îi stătea în toate direcţiile și se 
holba la el cu niște ochi mari. 

— Nikola, spuse Teddy fără să-și miște capul măcar un 
milimetru. Cât mi-am dorit să nu se ajungă aici. 

— Ce dracu', măi, Teddy? Doar ţi-am zis, spuse Nikola încet. 

Glock-ul era la zece centimetri de ochii lui Teddy. Se holbă 
spre ţeava cea neagră. 

Tipul cu arma era, evident, Chamon Hanna. 

Nikola spuse: 

— Hai, las-o baltă, Chamon. E de partea noastră. 

Teddy ridică privirea de pe armă și se uită la Nikola. 

Unul dintre ochii nepotului său se zbătu. 

— Serios? Și vrei să te cred? se răsti la el Chamon. A încercat 
să mă omoare. Și după aia, și-a băgat nasul unde nu trebuie cu 
avocata aia. De asta a murit Anina. 

Teddy încercă să vorbească pe un ton calm. 

— Știu cine ești, Chamon. Ești prietenul nepotului meu. Ești 
unul din oamenii lui Isak. Te înţeleg că ești supărat după tot ce 
s-a întâmplat. Dar sunt prietenul tău. 

Nikola încercă să-i spună ceva în aramaică. După tonul lui, 
Teddy ghici că încerca să-l convingă pe Chamon. Dar nu putea 
să se concentreze pe asta acum. 

Se uită la moartea din faţa lui. 

Ochii lui Chamon se vedeau prin găurile măștii. 

Erau mai întunecaţi decât ochiul negru al ţevii. 
* 

Emelie se holbă la lan. 

Nu mai auzise ţipete sau Împuşcături de afară, dar Teddy nu 
se întorsese încă. 

Philip zăcea în continuare pe jos. Starea lui nu părea să se 
îmbunătăţească cu nimic. Dar respira încă. Emelie se aplecase 
ca să-l asculte și să se uite la pieptul lui. Acesta se umfla și se 
dezumfla încet. 

lan stătea pe unul dintre fotolii. Arăta un pic mai normal și 
roșeaţa din obrajii lui dispăruse. 

Emelie se întoarse spre el. 

— Cum ai ajuns aici? 

lan se mișcă pe fotoliu și oftă. 

— M-au luat pe sus. Presupun că-s aceiași tipi care l-au răpit 
și pe Philip. Eram acasă, au sunat la ușă și apoi mi s-a făcut 
negru în faţa ochilor și m-am trezit aici. Ne-au bătut. Nu știu 
dacă voiau să mă omoare sau ce, dar păreau mai porniţi pe 
Philip. Sunt niște psihopati, îti spun. Mă mir că n-a murit. 

— Philip era conștient când ai ajuns aici? 

— Nu știu, zăcea acolo unde zace și acum. 

— Și zici că au fugit? 

— Da, s-au cărat, toţi. Teddy ar trebui să aibă grijă. 

Emelie se uită din nou pe fereastră. 

Copacii formau un zid întunecat în depărtare. 


e 
La pârnaie 


În celule era din nou cald, dar Tagg lucra în continuare la lista 
lui împotriva Proiectului Congelatorul - cum botezase problema 
cu care se confruntaseră în noiembrie. 

Teddy și Sara vorbeau din două în două zile la telefon, ca de 
obicei, dar totul părea schimbat. Teddy nu știa dacă se mai 
gândea și acum la motivul pentru care fusese condamnat, dacă 
mai scormonea și acum prin trecut. 

e 

Peste patru săptămâni urma să i se acorde prima permisie 

nesupravegheată, zece ore în care era liber să facă ce voia. Pe 

lângă o vizită mult-așteptată la dentist, avea să-și petreacă 
restul zilei cu Sara. Urma să-l prezinte și tatălui ei. 

Teddy și Sara plănuiseră ore în șir totul în detaliu. Cum o să-l 
ia de acolo cu Fiat Punto-ul ei la nouă dimineaţa, cum o să-l lase 
să conducă o bucată pe un drum de pădure, cu toate că nu mai 
avea permis de conducere - doar de dragul senzaţiei. Apoi 
urmau să ia micul dejun la ea acasă. Sara îi arătase deja poze cu 
apartamentul ei, dar faptul că avea să îl vadă pe bune, că avea 
să stea pe canapeaua ei, că avea să se uite la cărţile ei, că 
putea să se întindă pe patul ei, i se părea aproape ireal. După 
micul dejun urma să plece la dentist. Teddy avea cel puţin două 
plombe vechi care îi dădeau bătăi de cap, plus caria aia urâtă de 
jos care trebuia plombată cu porțelan sau ceva de genul ăsta. 
Dar nu credea să dureze mai mult de o oră. Apoi voia să se 
plimbe puţin cu ea în oraș, să bea o cafea - Sara râse de el. 

— Parcă ai renunţat la cafea. 

— Da, dar când am liber, vreau să mă îmbăt, îi răspunse 
Teddy. 

Voia să-și cumpere niște CD-uri și haine. Și apoi se gândea să 
mănânce la McDonald's. 

— Ce, ești nebun, de ce vrei să mănânci tocmai acolo? 


Teddy nici nu voia să audă. 

— Putem să luăm cina într-un loc mai elegant. Dar pentru 
mine, McDonald's înseamnă libertate. E o chestie simbolică, 
înţelegi, nu pot să-ţi explic mai bine de atât. 

După-masa voiau să-l viziteze pe tatăl ei și apoi să se întoarcă 
acasă la ea. Sara rezervase o masă pentru ei la Sturehof. Asta 
însemna că avea să mănânce pe fugă pentru că trebuia să 
treacă prin poarta centrală la șapte, niciun minut mai târziu 
dacă nu voia să-și pericliteze permisia următoare. 

e 

Când au vorbit cu trei zile înainte să iasă, Sara îi spuse: 

— Știi că nu pot să uit chestia aia pentru care ai fost 
condamnat? 

— Da, văd, dar nu înţeleg de ce. Faptul că Mats Emanuelsson 
n-avea bani nu mai are nicio importanţă acum. Greșeala mea a 
fost că i-am crezut, atâta tot. 

— Nu numai. 

— Dar ce? Nu vreau să mai vorbesc despre asta. Am mers mai 
departe și sper că și familia Emanuelsson a făcut același lucru. 

— Știu și te respect pentru asta. Dar simt că ar trebui să 
verific mai de aproape ce s-a întâmplat de fapt. De dragul tău, 
Teddy. Cred c-o să aflu mai multe mâine. O să mă întâlnesc cu 
Cecilia Emanuelsson, văduva lui Mats. 

— Sara, nu cred că e bine să te amesteci în chestia asta. 

— Dar sunt sigură. Ceva nu se leagă. Nu știu exact ce. Dar 
cred c-o să am mai multe de povestit când o să ne vedem. 

e 

Teddy număra orele. 

Mai avea o zi până la permisie. Încă o zi și avea să vadă 
lumea fără ziduri și gardieni pentru prima oară după mai bine de 
patru ani. Avea să se mişte liber, avea să se ducă unde o să 
vrea, avea s-o țină în brațe pe Sara cât voia. 

Tagg murea de gelozie. 

— Te rog, Teddy, când o fuți pe Sara, nu poți s-o saluți din 
partea mea chiar înainte să-ți dai drumul? Aș vrea să particip și 
eu la momentul ăla special. 

— Poţi să faci glume cât vrei, Tagg, dar nu și despre ce fac 
sau nu fac cu Sara. Noi nu ne futem. Noi facem dragoste. 

— Și v-aţi tras-o? 

— Nu-i treaba ta. 

e 

Urma să mai vorbească o dată înainte să se întâlnească 
pentru a pune la punct ultimele detalii. 

— Salut, eu sunt. 

O auzi pe Sara smiorcăindu-se în telefon și se prinse imediat 
că ceva nu era în regulă. 

— Ce s-a întâmplat? 

— Nu putem să ne vedem mâine, spuse ea. 

— Ce vorbeşti? 

— Nu putem să ne mai vedem deloc. S-a terminat. 

— Incetează, Sara, ce ai? Ce s-a întâmplat? 

— Nu glumesc. E ultima oară când vorbim la telefon. Nu 
putem să ne întâlnim mâine și niciodată. Nu merge. Trebuie să 
ne despărțim. 

Teddy nu înţelegea nimic. Era schimbată. O cunoștea prea 
bine ca să-și dea seama după vocea ei că ceva nu era în regulă. 

Nu era doar supărată. 

Era speriată de moarte. 

— Are vreo legătură cu Emanuelsson? întrebă el. 

— Nu pot să mai vorbesc... au zis... n-am voie... 

Nu putu să mai vorbească pentru că i se întretăie vocea și 
începu să plângă necontrolat. Nici nu înțelegea ce încerca să 
zică. 

A fost ultima oară când a vorbit cu Sara. 

XXX 

Copacii arătau de parcă ar fi vrut să se prăbușească peste el. 

Avea un pistol îndreptat spre fruntea lui. Ajungea ca tipul ăla 
să apese pe trăgaci. 

Un adolescent din Södertälje orbit de furie. La fel de nebun 
cum fusese și el cândva. 

Teddy încercă cu cea mai blândă voce a lui: 

— Nu poţi mai bine să-mi spui ce faceţi aici? 

Chamon se răsti la el: 

— Ce dracu'? Crezi că-s prost? 

Teddy apăsă fiecare silabă. 

— Doar spune-mi ce faceţi aici. Sunt unchiul lui Nikola. 
Prietenul din copilărie al lui Isak. N-am nimic de împărțit cu tine. 
Și n-am de-a face cu moartea verișoarei tale. 

Fața lui Chamon tresări. 

Își ținea braţul întins, cu pistolul la doar câţiva centimetri de 
ochii lui Teddy. Teddy văzu cum ţeava începu să tremure. Era 
un semn că lui Chamon îi obosise mâna. Părea impresionat și de 
ce-i spusese Teddy și de rugăminţile lui Nikola. Cel de-al treilea 
tip îl rugă să lase arma jos. 

— Frate... faci o greșeală. i 

Teddy respiră pe nas și își umplu plămânii cu aer. |și percepea 
fiecare membru, brațele, spatele, capul. Se uită drept spre 
țeava pistolului și apoi la mâna care-l ţinea. De fapt, nu voia să-l 
rănească pe copilul ăsta. 

Dar trebuia să se miște, acum ori niciodată. Explodă. 

Chamon nici nu apucă să-și dea seama ce s-a întâmplat. 
Teddy făcu ce făcu dintr-o singură mișcare în care fiecare unghi 
și fiecare înclinare făcea parte dintr-o manevră perfectă. 

Apucă mâna lui Chamon și-o suci astfel încât arma să fie 
ațintită în jos. Prin același gest, îl strânse între degetul mare și 
cel arătător cât putu de tare și îi dădu mâna pe spate. 

Arma se descărcă în pământ. 

În mai puţin de o fracțiune de secundă, braţul lui Chamon 
ajunse într-o poziţie atât de dureroasă, încât fu nevoit să-i dea 
drumul pistolului. 

Teddy putea să facă ce voia cu braţul, mâna și arma lui. 

Făcu ceva ce era inevitabil. Îi trase un genunchi lui Chamon în 
stomac, încât acesta zbură înapoi doi metri. Ateriză pe mușchiul 
acoperit de zăpadă și scoase un geamăt slab. 

Nikola făcu ochii mari. 

Teddy ţinea arma în mână. 

Cel de-al treilea se holba și el. 

— Și acum spunetți-mi ce căutaţi aici, spuse Teddy. 

Nikola clipi. 

— Urmăream un tip și l-am văzut intrând în casa aia. 

— Pe cine, pe lan Crona? 

— Pe lan Crona, da. 

Chamon șuieră: 

— Pizda aia a omorât-o pe vară-mea. 

Teddy respiră prin nas. 

— Îmi pare rău. Dar de unde știi? 

— Știu, pur și simplu. S-a mai dat la ea și mai demult. și 
ălălalt, Philip. 

— Și ce s-a întâmplat? 

Nikola continuă: 

— Am intrat și l-am luat în primire pe lan acolo înăuntru. Dar 
ăla de acolo a reușit s-o șteargă. L-am prins aici, în pădure. N-a 
vrut să se oprească, așa că Chamon l-a împușcat. Și apoi ai 
apărut tu. 

— Deci individul ăsta era în casă când aţi ajuns voi, împreună 
cu lan și cu Philip? 

— Yes, și tipul avea o bandană dubioasă pe gură. Habar nu 
am cine e, dar n-ar fi trebuit s-o șteargă. Sunt sigur că sunt 
implicaţi în ce s-a întâmplat cu verișoara lui Chamon. 

Teddy văzu cum faţa lui Chamon se crispă de durere. 

Se duse la bărbatul întins pe jos. 

Acesta părea că-și pierduse cunoștința și zăpada de sub 
picioarele lui era vopsită în roșu. 

Avea gluga hanoracului legată cu șireturi. Era legat la gură cu 
un fel de eșarfă. Arăta ciudat, Teddy se uită pieziș la ea. Era 
imprimată cu o gură care rânjea larg și exagerat. Un fel de 
rânjet de Joker. 

Era ceva familiar la rânjetul ăla. De fapt, toată situaţia i se 
părea cunoscută. 

Teddy spuse cu voce tare: 

— Hei? 

Bărbatul se mișcă. 

După un timp se ridică încet în capul oaselor. Părea că are 
dureri mari și Teddy își dădu seama că avea pantalonii uzi de 
sânge. 

— Eşti OK? 

Bărbatul tuși. 

— Ce s-a întâmplat? 

Bărbatul îşi feri fața. 

Teddy strânse mânerul pistolului. 

— Ce s-a întâmplat, te întreb. 

Făcu un pas înainte și îi smulse bandana de Joker. 

Mai târziu, Teddy se gândise la scena aceea ca la un punct 
care condensa toate alegerile lui într-un singur moment. Un 
punct care conținea tot trecutul lui și indica spre un viitor 
prestabilit într-un mod nemilos. Un punct în care poate nu voia 
să ajungă, dar pe care n-a reușit să-l evite. 

Işi dădu seama imediat de ce i se păruse cunoscut bărbatul 
din spatele bandanei ciudate. 

Era Dejan. 

Acesta se răsti la el: 

— Nu știu ce dracu' cauţi aici, Teddy, dar dispari imediat. Nu 
te băga în chestia asta! 

Teddy susţinu privirea lui Dejan. Prietenul lui cel mai bun. Cel 
care îl primise în casă și-l lăsase să stea la el. 

Preţ de o secundă, se întrebă dacă-l privise vreodată pe Dejan 
astfel. Dar acum o făcea. Căuta un suflet în spatele ochilor 
prietenului său. 

Dar nu descoperi nimic. 

— Incă te mai ocupi de prostii din astea? era singura întrebare 
care îi veni în minte. 

Dejan părea că mai are puţin și izbucnește în plâns. 

— Nu mă judeca, Teddy. Noi doi cu asta ne ocupăm tot 
timpul. Și habar nu ai în ce te bagi. 

— Eu m-am retras de mult. Cine mai e implicat? Cine a fost cu 
tine? 

— Nu e cazul să discutăm despre asta, prietene. Sper că nu 
vrei să chemi poliţia? Tu nu ești genul ăla. 

Teddy cobori privirea. 

Dejan repetă întrebarea. 

— Teddy, tu nu ești genul ăla, nu-i așa? Spune-mi că nu te-ai 
schimbat chiar așa. 

Teddy îi întoarse spatele. 

O rupse la fugă spre casă. 

* 

O bubuitură dinspre pădure. Dar acum era linişte din nou. 

Philip părea că nu mai respiră. Emelie se duse imediat la el ca 
să se uite dacă i se mişca pieptul. 

lan se ridică. 

— Poate ar trebui să plec și eu. Cred c-ar fi bine să mă duc la 
un doctor. 

— Nu poţi să aștepți ambulanta? îl întrebă Emelie. 

Nu se gândise că lan voia să părăsească vila așa de repede. 

— Ne auzim mai încolo, după ce mă oblojesc, spuse el, și 
zâmbi larg. 

Emelie se uită la el. Oare chiar avea nevoie de copci? Probabil 
că primise o lovitură ușoară la cap, poate și peste obraji și 
frunte. Dar mai mult de câteva vânătăi nu vedea la el. 

În clipa următoare, văzu ceva ce nu observase atunci când l-a 
găsit pe jos și nici când s-a așezat în fotoliu. 

Cămașa lui era pătată de sânge. 

Poate că rănile lui erau mai grave decât credea ea. 

— Cred c-ar fi mai bine dacă ai aștepta ambulanţa. Văd că te- 
au cam șifonat și pe tine, spuse ea, și arătă spre cămașa lui. 

— Nu, sunt OK. Sângele ăla e sigur de la ei. 

Dar cămașa părea umedă de sânge. 

— lan, vreau să mai rămâi puţin. 

— Ce vrei să spui? 

— Nu vreau să spun nimic. Mă gândeam doar că poate ai 
putea să mai rămâi puţin. Până se întoarce Teddy. 

lan se transformă într-o furie în faţa ei. Împroșcă salivă în 
jurul lui când se răţoi la ea: 

— Nu, plec acum și sun la poliţie din mașină. 

Își scoase telefonul și începu să formeze un număr. 

Emelie se întinse repede după telefon și i-l smulse din mână. 

— Nu putem să sunăm la poliţie împreună? 

— Eşti proastă la cap sau ce? Nu tu m-ai ameninţat c-o să mă 
daţi în judecată dacă îi sun? De ce tot trageţi de timp? Doar s-au 
comis destule infracțiuni grave până acum. 

— Te rog, așteaptă aici câteva minute, până când vine 
ambulanţa după Philip. Putem să sunăm la poliţie chiar acum, tu 
și eu. 

lan încercă să-i smulgă telefonul din mână. Emelie nu știa că 
e atât de puternică. Nu voia nici să facă ceva ridicol. Și totuși, s- 
a ajuns la o luptă, cei doi trăgeau de telefon înainte și înapoi. 

Telefonul lui lan zbură prin cameră și ateriză pe covor, la cinci 
metri de ei. 

În clipa aceea se deschiseră ușile duble și Teddy intră în 
salon. 

Preţ de o secundă păru ireal, o arătare care bântuia conacul 
acela. Razele soarelui năvăliră în casă dinspre hol și se 
împrăștiară în jurul lui. 

Teddy rămase nemișcat și urmări scena din faţa lui. 

Emelie nu reuși să-i distingă faţa în contre-jour. 

x 

Cei trei făcură schimb de priviri și, până la urmă, Yusuf începu 
să râdă în hohote. 

— Frate, trăiţi-ar familia! Sunteţi bolnavi la cap. Toţi. Ce 
dracu' învârte Teddy ăsta? 

Nikola răsuflă ușurat. Se bucura că Yusuf o luase ca pe o 
glumă. 

— Poate e din cauza lui maică-mea. Că l-a dat afară și s-a luat 
de el. Parcă vorbea cu mine, nu cu frate-su. 

Privirea lui Yusuf se întunecă. 

— Tu ești bine, Chamon? 

Chamon se strâmbă. 

— Da, sigur. Atât că am scula undeva între plămâni. 

Scuipă sânge. 

— Și curva aia care a omorât-o pe Anina e tot acolo. 

Cerul abia se vedea de copaci. Brazii înalţi stăteau tăcuți în 
jurul lor, de parcă ar fi așteptat să ia o decizie. Nikola se gândi la 
ceva ce-i povestise Teddy. La cum a dormit sub un brad într-o 
noapte, când încerca să se ascundă de poliţie. 

Cei trei se priviră. Yusuf era cel mai în vârstă și avea toată 
încrederea lui Isak. Dar, pe de altă parte, Chamon era cel care o 
pierduse pe vară-sa. 

Yusuf spuse: 

— Isak îl iubește pe Teddy. Am putea face un serial la câte ne- 
a povestit despre el. N-o să ne toarne, nu-i așa, Nikola? 

— Fuck no. 

— Și Chamon, să știi că n-o să uităm chestia asta cu 
verișoară-ta. Isak și-a dat cuvântul, walla. 

Chamon se ridică. 

— OK, haideţi să ne cărăm. 

— Și fraierul ăla cu faţa de Joker? îi întrebă Nikola. Cu el ce 
facem? 

Se uitară spre locul în care zăcuse bărbatul pe care Chamon îl 
împușcase în picior. 

Dar tipul dispăruse. 

Nu se mai vedea nici măcar pata de sânge de pe zăpadă. 
Probabil că o acoperise cu zăpadă. 

e 

Cei trei alergară spre X5. Chamon se opri la un moment dat și 
înjură scuipând sânge. 

Cealaltă mașină dispăruse. Jokerul o ștersese probabil. 

Faţa lui Nikola împietrise de la aerul rece. Işi dădu seama cât 
era de obosit. Nu mai suporta să stea la Chamon sau la ceilalţi 
băieţi, să se mute de colo-colo ca un boschetar, să nu aibă un 
dulap cu hainele lui. Să nu știe niciodată când poate să-și spele 
chiloţii. Frica de o percheziţie la domiciliu, teama că poliţia o să-l 
salte pentru niște lucruri de care nici nu-și mai aducea aminte. 

Și toată povestea aia cu Anina. Și cu Teddy. 

Poate că venise vremea să se mute înapoi la mama. 

* 

— Stai jos, lan. Acum. 

Teddy vorbi pe cât putu de clar și de răspicat. 

După-amiaza asta îl cam secase de energie. 

Dar lan nu se așeză, ci porni spre mobilul care zăcea la câţiva 
metri de el. 

Teddy îl apucă de subrat și-l strânse cât putu de tare. Tipul 
era zvelt, dar nu și slab. Probabil că se antrena sârguincios cu 
un antrenor personal la vreo sală de fitness luxoasă din centru. 

— Ti-am spus să stai jos. 

lan înmărmuri. Teddy se aplecă și ridică telefonul. Era încă 
întreg, din câte își dădea seama. 

— Sunteţi nebuni, mârâi lan, și Teddy îl văzu cu coada 
ochiului cum apucă un ciocan de pe măsuța de cafea. 

Se aruncă instinctiv într-o parte. Prea târziu, însă. Simţi că 
ceva îl lovise peste maxilar. 

Văzu negru în faţa ochilor. 

e 

Un tunel, un tunel străbătut de un curent slab. Senzaţia că 
totul se învârtește. Că tunelul se mișca și el. 

Și undeva, departe, o lumină. O lumină puternică, exact ca 
primele raze de soare primăvăratice care pătrundeau prin 
zidurile ce împrejmuiau curtea de recreaţie de la închisoare. 

O lumină care îi mângâia fața și-i amintea de ceva mai bun 
undeva, dincolo de ziduri. 

e 

Teddy se învârti. Probabil că leșinase preț de câteva secunde. 
De pe podea, unde se afla, îl văzu pe lan ridicându-și telefonul și 
ieșind prin ușile duble. Încă mai ţinea ciocanul în mână. 

Emelie îi tăie calea. 

Teddy încercă să se ridice, dar ameţi. Durerea din maxilar îl 
făcu să-și piardă echilibrul din nou. Nu ajunse departe și 
îngenunche. Capul îi zvâcnea și avea impresia c-o să vomite. Era 
de parcă ar fi stat pe scările rulante din Casa ciudată de la 
parcul de distracţii, în timp ce cineva îl înjunghia în faţă cu un 
cuțit. 

Emelie ridică palma spre lan. 

— Stai pe loc. 

lan încercă s-o ocolească. 

Emelie îl apucă de braț. 

lan legănă ciocanul spre capul ei, dar Emelie reuși să facă un 
pas într-o parte și să-l evite. 

Nu mai putea să-l ţină pe loc. 

Teddy abia reuși să-și deschidă gura din cauza durerii. 

— Ai grijă, Emelie, spuse totuși, gâfâind. 

Dar ea îl ignoră și se duse drept spre lan. 

Acesta ridică din nou ciocanul. Dar de data aceasta, Emelie 
părea că știe ce trebuie să facă. Puse jos piciorul stâng în fața 
lui și își mișcă fulgerător piciorul drept. 

Teddy nu mai văzuse în viața lui o lovitură circulară muay thai 
executată atât de perfect. Cunoștea tipi care se antrenau de 

cincisprezece ani, care n-ar fi putut să repete figura. Rapiditatea 
se putea însuși cu timpul, dar restul era o chestiune de talent. 

Piciorul drept al lui Emelie îl nimeri din plin pe lan. Acesta 
scapă ciocanul și se clătină. 

Dar Emelie ateriză în fight statice, stabilă ca o stâncă. 

— Și acum te calmezi, spuse ea. 

e 

lan se așeză într-un fotoliu cam fără voia lui. Se ţinea de 
piept. Poate își fracturase vreo coastă. Lovitura lui Emelie nu 
fusese doar bine ţintită, ci și puternică. Dar lan nu comentă 
deloc cele întâmplate. Își lăsă doar capul pe spate și rămase cu 
privirea aţintită în tavan. 

Teddy se ridică cu chiu, cu vai și se târî în patru labe până la 
canapea. O rugă pe Emelie să-i dea telefonul lui lan. 

lan, Emelie, Philip care zăcea fără suflare, el - toate astea 
trebuiau să se termine acum. 

Teddy trebuia să-și ia banii și să se ocupe de nepotul lui. 

— Tu știi foarte bine ce se întâmplă, lan. Dar și eu. 

— Ce vorbești? Ești bolnav la cap. Și ea e dusă cu pluta, spuse 
lan arătând spre Emelie. Daţi-mi telefonul. 

Teddy se uită la iPhone-ul lui lan. Maxilarul îl durea îngrozitor. 

— Nu încă. Ești vinovat de răpire, sechestrare, șantaj și 
tentativă de omor. 

— De când te-ai făcut tu poliţist? 

— Taci din gură. Tu l-ai angajat pe omul ăla care a dispărut în 
pădure ca să te ajute să-l răpești pe Philip. Hai să-l numim Joker. 
Se întâmplă să știu c-a mai făcut chestii din astea. 

lan ridică privirea și se holbă la el. Teddy nu reușea să-și dea 
seama dacă e ură sau uimire în ochii lui. 

25 februarie 


— De obicei ciocnim cu șampanie când rezolvăm un caz, dar 
de data asta mi s-ar părea cam deplasat. 

Magnus Hassel puse câte o ceașcă de cafea în faţa lui Teddy 
și a lui Emelie. Aceasta nu știa dacă voia să facă glume sau doar 
să-l informeze pe Teddy. 

Magnus arăta ca de obicei. Avea părul lins, dat pe spate și 
obrajii perfect netezi. Costum bleumarin, cămașă albastru- 
deschis, cravată de culoarea albăstrelei și o batistă portocalie în 
buzunarul de la piept. În mare, toate astea semănau cu o zi 
lucrătoare obișnuită, dar situaţia nu era deloc normală. 

De câteva zile, Magnus, Emelie și Teddy răspundeau la 
întrebările poliţiei. Emelie repetase aceleași răspunsuri de mai 
multe ori, doar că de data asta încercase să le dea mai multe 
detalii. În ceea ce privește ancheta, le spusese aproape tot ce 
știa despre răpirea lui Philip. 

Acum Magnus voia să ţină un debriefing mic cu ei. 

— Va trebui să încheiem într-o notă diferită. Sincer să fiu, abia 
aștept. Ador să muncesc, tu știi cel mai bine, Emelie, dar 
treburile astea nu-s de nasul meu. Și dacă te gândești ce s-a 
întâmplat cu fata aia, sărmana... Și... Philip... și tot. 

Magnus sorbi din cafeaua lui. 

Teddy își bea cafeaua cu paiul. Arăta de-a dreptul comic. 
Fusese nevoit să-și opereze maxilarul după lovitura aia cu 
ciocanul, dar medicul spunea c-o să se vindece repede. Altfel, 
părea mai interesat de operele de artă de pe pereţi, decât de 
discuţii. Emelie își dădu seama că nu mai fusese niciodată în 
biroul lui Magnus, doar în săli de întâlniri. Asta însemna că 
Teddy se bucura de încredere deplină din partea firmei, 
presupuse Emelie. 

Oricum, Magnus discutase deja cu ei despre părţile mai 
importante. Totuși, Emelie îl ascultă cu atenţie și încercă să 
răspundă la întrebările lui. _ 

Poliţia sosi la scurt timp după ambulanţă. li luaseră cu ei pe 
lan și pe Emelie. Philip și Teddy plecaseră cu ambulanţa. 

În salon se afla și o geantă sport a cărei prezenţă le scăpase. 
Poliţia o deschisese doar preţ de câteva secunde, dar Emelie 
apucă să vadă teancurile de bancnote de dinăuntru. 

Magnus presupunea că erau banii pe care îi ridicase de la 
bancă lan. Plata pentru tipul pe care Teddy îl numea Jokerul. 

In schimb, băieţii cu care se întâlnise în pădure dispăruseră. 
Teddy părea foarte secretos în legătură cu ce se întâmplase 
acolo și Emelie nu putea decât să dea cu presupusul. Într-un fel, 
era problema lui dacă voia sau nu să le povestească. Se întreba 
doar dacă fusese la fel de discret și în prezenţa poliţiei. 

Starea lui Philip nu mai era critică. Se trezise în urmă cu două 
zile, la spitalul Huddinge. 

Investiţiile lui lan și toate bunurile lui se transformaseră în 
scrum, constată Emelie după un due diligence serios. Îi 
verificase firmele, dar aflase mai multe și despre datoriile lui, 
despre conturile, creditele și cărțile lui de credit. Genul de 
informaţii pe care reprezentanții băncii nu ţi le-ar fi dezvăluit 
nici morţi, dar de data asta trebuiau să facă o excepţie. 

Emelie află, printre altele, că o persoană pe nume Jonas 
Svensson fusese la sediul băncii Handelsbank din centru pe data 
de 21 februarie, după-amiaza, și făcuse o retragere de cinci sute 
de mii de coroane. Retragerea fusese pregătită din timp și toate 
documentele fuseseră trimise la bancă, conform regulilor. Doar 
că acel Jonas Svensson, a cărui legitimaţie fusese folosită la 
retragerea numerarului, era la închisoarea Kumla de trei ani. 
Condamnat pentru trafic de droguri. 

Emelie primise chiar permisiunea să se uite peste 
înregistrările camerelor de supraveghere ale băncii. Persoana 
care intră în sediul băncii purta ochelari de soare și o șapcă 
trasă peste ochi. Cam greu de identificat, dar poate că poliţia 
avea metode speciale pentru așa ceva. Teoria ei era că lan 
cumpărase, pur și simplu, datele personale ale lui Svensson și s- 
a dus la bancă personal. Poate chiar semănau. 

Problemele economice ale lui lan erau evidente. Atât el, cât și 
firmele lui aveau credite peste credite. Investiţiile lui nu-i 
aduseseră niciun profit. 

In total, era vorba de o pierdere de aproape o sută de 
milioane de coroane la firmele lui și zece milioane pe plan 
personal. Emelie aflase câte ceva și despre creditele lui private. 
Două mașini, un Ferrari și un Maserati. Dar mai ales, credite de 

consum. Camere de hotel, șampanie de cinci mii de euro sticla 
în cluburi din Londra și New York, ceasuri, cine luxoase de cel 
puţin trei mii de coroane, haine și zboruri la clasa întâi. Și o 
grămadă de retrageri de numerar. 

Emelie continuă să sape. În locuri care nu i-ar fi plăcut lui 
Magnus. Află că părinţii lui, Tom și Christina Crona, n-aveau cum 
să-l ajute nici ei. Arta de a trăi pe picior mare, dar fără 
acoperire, părea o moștenire de familie. 

Cele șaisprezece milioane de la Philip ar fi putut, poate, să-i 
acopere datoriile personale. Dar restul afacerilor lui lan erau la 
pământ. 

Teddy spuse: 

— Poliţia i-a confiscat telefonul. V-au întrebat de sms-urile lui? 

Emelie și Magnus dădură din cap. 

Poliţia găsise sms-uri de la Philip. „Poţi să te uiţi peste un 
proiect de-al meu? Se cheamă CashFinans. Am văzut cifrele, au 
un flux de numerar ridicol de tare”. 

Mesajul fusese trimis în seara dispariţiei lui Philip, pe 21 
februarie. lan i-a răspuns la sms, Teddy văzuse mesajul: „Putem 
să vorbim mâine?” 

Dar când lan, Axel și Carl urcaseră la birou, Axel i-a spus că și 
el primise un sms de la Philip în care îi spunea că e bolnav de 
gripă sau așa ceva. 

Emelie își amintea răspunsul lui lan. 

— Da, spuse Magnus. Îmi amintesc și eu. A zis că și el a primit 
sms-ul ăla, lucru pe care l-am spus și polițiștilor. 

— Dar n-avea niciun sms de genul ăsta în telefon, spuse 
Teddy. Philip nu i-a trimis niciun sms lui lan pentru că lan nu 
avea nevoie de un astfel de mesaj, doar știa tot timpul de ce nu 
dă niciun semn Philip. Probabil că el a fost cel care i-a trimis 
mesajul despre gripă lui Axel și celorlalţi și a dat o grămadă de 
telefoane care să-i inducă în eroare pe cei care ar fi vrut să-i 
controleze telefonul. Numai să nu înceapă lumea să intre la 
bănuieli. 

Nici Emelie, nici Teddy și nici Magnus nu știau nimic despre 
declaraţia pe care o dăduse lan la poliţie. Au putut să constate 
doar că poliţia îl arestase cu câteva ore în urmă și avea să-l ţină 
în arest pe perioada anchetei. Era bănuit de răpire, sechestrare, 
șantaj și atac deosebit de grav. Adică exact ce îi spusese și 
Teddy în casă. 

Sângele de pe cămașa lui care, cel mai probabil, provenea de 
la Philip, ADN-ul de pe sticla din garsoniera de pe Fatbursgatan, 
servieta plină cu bani și comentariul ciudat privind mesajul 
despre gripa lui Philip, constituiau suficiente dovezi ca să-l 
aresteze. 

— Dar oare sunt suficiente pentru o condamnare? în cazul 
ăsta nu trebuie să existe niciun dubiu legat de vinovăția lui, 
spuse Magnus. 

— Să vedem ce mai găsește și poliţia. Tranzacţii, transferuri, 
ADN, amprente, mai multe mesaje pe telefonul lui... Sunt 
destule dovezi, zise Teddy. Dar, sigur, poate să mintă că a fost 
împroșcat cu sânge, că altcineva l-a bătut pe Philip. Și că sticla a 
fost plasată acolo, că el n-a fost în garsonieră. 

Magnus îi privi cu un aer gânditor. 

e 

Singura greşeală pe care o făcuse lan pe parcursul operațiunii 
răpirii a fost că nu ştia despre sistemul de blocare a 
transferurilor, folosit de bancă. Dacă băncile n-ar fi ținut cont de 
un plafon global pentru transferuri în afara ţărilor UE, ar fi putut 
să transfere cele zece milioane chiar și cu un dispozitiv de self- 
banking. Philip zicea că lan nu s-a priceput niciodată la detaliile 
practice. 

În plus, Carl-Johan a intrat la bănuieli când Philip nu l-a sunat 
în legătură cu arma aia de vânătoare pe care voia să i-o facă 
cadou. lan și răpitorii nu s-au așteptat la chestii de genul ăsta. 

În schimb, au fost convinși că transferul ăla n-o să le ia mai 
mult de o zi, dar din cauza întârzierii, au început să caute un alt 
loc în care să-l ţină pe Philip. Ferma Lbvtuna era scoasă la 
vânzare de ceva timp. Proprietarul a confirmat faptul că Jonas 
Svensson l-a sunat cu câteva zile în urmă și că i-a închiriat vila 
pe loc. Aceeași persoană. lan nu-și folosise nici măcar o dată 
propriul nume. 

— Și băieţii din Södertälje erau acolo pentru că voiau să-l 
prindă pe cel sau cei care au omorât-o pe Anina Björklund. Am 
înţeles bine? continuă Magnus. 

Teddy și Emelie dădură din cap. 

— Îl urmăreau pe lan din același motiv pentru care îl 
urmăreau și pe Philip. Pentru că amândoi au v/o/at-o pe Anina. 
Faza aia când l-au scos pe gheaţă pe Philip era doar începutul 
răzbunării, răspunse Emelie. 

— Da, sună complicat. Membrii familiei Schale sunt clienţii 
mei. Așa că prefer să nu discut acum despre partea asta. Mă 
mulțumesc să constat că Philip n-a fost răpit de gașca din 
Södertälje. 

Cei trei își ridicară simultan ceștile de cafea și sorbiră din ele. 

Magnus se uită la Emelie și la Teddy peste marginea ceștii. 

— A dracu' dubioșenie, spuse el. 

Emelie nu-l mai auzise înjurând. 

— Le-aţi povestit tot polițiștilor? 

— Aproape tot, spuse Teddy. 

Magnus oftă. 

— Mda, cum spuneam, e un caz tare încurcat. Oricum, noi l- 
am servit pe client și ne-am făcut treaba. E sarcina poliţiei să 
afle ce s-a întâmplat cu Anina. Nu a noastră. 

Apoi puse un plic pe masa de scris. 

— Am zis că poate îţi vrei onorariul, spuse el, și împinse plicul 
spre Teddy. 

Teddy îl deschise și-i verifică conţinutul. 

Apoi își strânse buzele și spuse: 

— Nu mai lucrez în stilul ăsta. Pune-mi trei sute de mii într-un 
cont din ăla, client sau cum îi zice, și restul îi vreau transferați în 
contul meu privat. Și vreau să-mi plătiţi și contribuţia la fondul 
de pensii. 

Magnus încercă să schițeze un zâmbet și trase înapoi plicul. 

— Eşti sigur? întrebă el. 

Teddy se ridică și dădu mai întâi mâna cu Magnus și apoi cu 
Emelie. 

— După jobul ăsta sunt mai sigur decât oricând, crede-mă. 

Apoi se întoarse spre Emelie: 

— Apropo, cine te-a învățat muay tha? Oricum, spune-i c-a 
făcut treabă bună. 

e 

Emelie și Magnus căzură pe gânduri după plecarea lui Teddy. 
Nu prea mai aveau nimic de discutat, dar de gândit, cu atât mai 
mult. 

Emelie trebuia să uite de cazul ăsta. Să meargă mai departe 
la etapa post-closing. La senzaţia de liniște și armonie completă 
din zilele de după finalizarea unei tranzacţii importante, când nu 
mai avea chiar nimic de făcut. 

Deși știa că n-avea să se simtă așa și după cazul asta. Poate 
că avea nevoie de un psihoterapeut, ca să-și ordoneze gândurile 
în cap. 

Nu reușea s-o uite pe Anina. 

— Deci, cam asta ar fi, oftă Magnus. Ce harababură oribilă. 
Sper că ziarele nu vor scrie prea multe despre implicarea 
noastră. Ar putea să însemne bad will pentru birou. Nici măcar 
n-ar trebui să ne ocupăm cu chestii din astea. 

— Magnus, mă gândeam să plec acasă puţin mai devreme 
azi, dacă e OK. 

— Bineînţeles, scumpo. Măcar atât. 

— Vreau să te întreb ceva. 

— Spune. 

— De ce l-aţi implicat pe Teddy în cazul ăsta? Știu că-i din 
Södertälje, dar nu cred că numai din cauza asta... în sfârșit, am 
făcut rost de sentinţă. A fost condamnat pentru ceva 
asemănător. Acum opt ani. Răpire, sechestrare. De asta voiai să 
lucrăm cu el? Că era expert în treburi din astea? 

— Parţial, Emelie, parţial. Dar mai era și un alt factor care a 
cântărit și mai mult. Probabil că ai văzut și tu că Teddy n-a fost 
singurul vinovat în povestea aia îngrozitoare. Dar a fost singurul 
condamnat. Știi de ce? 

— Nu știu, nu m-am gândit la asta. 

— Răspunsul e simplu. Pentru că... n-a ciripit, dacă-mi permiţi 
să folosesc un cuvânt mai exotic. Teddy a știut să-și ţină gura. 
N-a turnat pe nimeni. A păstrat secretul profesional, ca un 
avocat. Și am bănuit că, dacă voiam să-i dăm de cap cazului 
ăstuia, o să avem nevoie de o persoană care nu scurge 
informaţii. Nici măcar dacă riscă opt ani de închisoare. 

Emelie clipi. 

Magnus nici nu știa câtă dreptatea avea. 

Emelie era sigură că Teddy n-avea să dezvăluie nimic despre 
gaşca lui Isak Nimrod din pădure. 

Un singur lucru nu știa nici ea: cine era Joker ăla. Dar asta n-o 
deranja câtuși de puţin. 

1 martie 


Steffi se întorsese din vacanţă, dar i-a fost interzis să-l 
viziteze la spital. 

Philip nu s-a văzut în oglindă decât de două ori de când și-a 
revenit, dar a fost de ajuns ca să-i vină să plângă. Avea un soi 
de bandă adezivă rezistentă pe nas și pe buza superioară. li 
lipseau doi dinţi din față și câţiva din maxilarul superior erau 
strânși laolaltă cu un fel de aparat dentar. Avea vânătăi sub 
ochi, urechile bandajate și un guler galben din plastic în jurul 
gâtului. 

Comoţie cerebrală gravă, fractură nazală, osul maxilarului era 
și el crăpat, urechile și picioarele mutilate și hematoame peste 
tot, îi spuse doctorul Alvnăs. În plus, îi degeraseră picioarele și 
obrajii. Urma să i se facă o tomografie computerizată și 
radiografii magnetice, dar nu știau dacă aveau să-i rămână 
urme permanente. 

Și simţea că-i explodează capul de durere. 

N-avea nevoie de compasiunea lui Stephanie. Și n-avea chef 
să mai turuie odată toată povestea aia oribilă, îl pompaseră 
destul poliţia și părinţii lui. 

Voia să se simtă din nou întreg. 

Să dispară de acolo. 

* 

Întregul salon mirosea a clădire de stat sărăcăcioasă. Pe jos 
aveau linoleum și perdelele de la fereastră păreau din poliester. 
Lampa care atârna deasupra măsuței de lângă fotoliu era o 
copie după originalul lui Poul Henningsen. Până și ciocolata pe 
care o primise de la asistenta medicală părea de undeva din 
Coreea de Nord. 

Poliţia îl interogase de trei ori. Prima oară era atât de varză, 
că nici măcar nu a putut să vorbească. Habar n-avea de ce 
interogau un om care nici măcar nu-și amintea codul lui numeric 
personal. 

Oricum, se bucura că doctorul Alvnăs i-a prescris un adevărat 
cocktail din medicamente. Morfin Meda, flunitrazepam și 
Propavan. 

A doua oară chiar s-a străduit să-și amintească. Atacul din 
holul garsonierei de pe Fatbursgatan. Zilele petrecute în baie. 
Cum a tras cu urechea la ce zicea Faţă-de-Joker, dar vocea 
celuilalt nu-și amintea s-o fi auzit vreodată. Faptul că se 
așteptau să rezolve totul în doi timpi și trei mișcări. Şi cât s-au 
stresat din cauză că n-a mers și l-au mutat în vila aia. Faptul că 
nu și-au arătat fețele. 

Poliţista care îl audiase îi punea mereu aceleași întrebări. 
Majoritatea aveau legătură cu tipul cu bandana. Philip voia și el 
să-l identifice, doar îi văzuse ochii. Dar n-avea cum. Când se 
gândea la nemernicul ăla, nu-și amintea decât privirea lui ca o 
flacără care îl orbea. Nu-și amintea cum arăta, de fapt. 

A treia oară, poliția a dat banda înapoi și voiau să le 
povestească cum a început totul. Când au început să-i pună 
întrebări legate de prezenţa lui în garsoniera de pe 
Fatbursgatan, s-a împuţit treaba. 

— Mai trec pe acolo din când în când. 

— A cui e garsoniera? 

— A unui amic, Jarl îl cheamă. Nu-l cunosc foarte bine. 

— Cum îl cheamă? Care e numele lui complet? 

— Nu știu, scrie pe ușă, cred. Polj... ceva. 

— Ai numărul lui de telefon? 

— Cred că da. Trebuie să mă uit în telefon, dar nu-i la mine. 

— Aha. Şi ce faci când ești acolo? 

Poliţista al cărei nume îl uitase deja îl privi cu ochi mari, 
rotunzi. Oare era doar drăguță cu el, sau îi vorbise pe un ton 
ironic? 

— Nimic special, îi răspunse el. Auziţi, mai aveţi multe 
întrebări? Că nu mă simt prea bine. 

Poliţista întrerupse audierea după câteva minute. Doar era 
vorba de o victimă care suferise un abuz îngrozitor și fusese 
torturată într-un mod absurd. Avea voie să ceară o pauză. 

Dar și-ar fi dorit să nu mai audă niciodată întrebările alea. 

e 

Îi oferiseră posibilitatea de a sta de vorbă cu un terapeut. 
TSPT - tulburare de stres posttraumatic, i-au spus. „Cred că ai 
nevoie de terapie cognitiv-comportamentală”, i-a spus doctorul 
Alvnăs și l-a bătut pe umăr. Dar Philip nici nu voia să audă de 
șarlatanii ăia. Asta mai lipsea, să-l facă să-și aducă aminte din 
nou de tot ce s-a întâmplat. 

Voia să uite. 

Voia să plece acasă. 

Avea treburi de rezolvat. Investiţii. Planuri de afaceri. 

Și lan? 

Era greu de înţeles. 

Nici lui nu prea îi venea să creadă. Dar la cea de-a treia 
audiere, poliţista i-a dezvăluit că prietenul și partenerul lui de 
afaceri era principalul suspect. Nu mai putea să-i ascundă 
informaţia asta: presa vuia despre arestarea lui lan Crona. 

Poliţia îi spusese că situaţia financiară a lui lan era 
dezastruoasă. Jucase un joc periculos. Luase credite peste 
credite, din câte a înțeles. Acum că se gândea, își aducea 
aminte că lan i s-a plâns de multe ori despre cât de rău Îi 
mergeau afacerile. Firmele pe care le deţineau împreună 
fuseseră și ele afectate. Philip își dăduse seama de asta. lan îl 
orbise cu cifre false. 

lan se comportase ca un imbecil și n-avea decât să suporte 
consecințele. Avea nevoie de bani. Până aici, îl înțelegea. 

Dar mai era ceva. Ceva mai întunecat. Philip o simţea prin tot 
corpul lui mutilat. 

Ură. 

Și, da, el și ceilalţi băieţi se purtaseră destul de dur cu lan în 
copilărie. Făcea parte din atmosferă. Îi afectase pe toţi, doar că 
lan se nimerise de mai multe ori în bătaia armei. Philip se gândi 
la groapa aia unde s-au pișat pe faţa lui, în clasa a cincea. Își 
aduse aminte și de ziua aceea, în clasa a opta, când l-au obligat 
să-și înghită propria spermă. Și parcă vedea și acum cheful ăla - 
lan credea că o să și-o pună și el, dar toate gagicile au râs de el 
și ei l-au filmat. După care au făcut vreo douăzeci de copii și le- 
au distribuit prietenilor de la școală. 

Toţi au fost duri cu el. Dar lan se întorcea mereu la ei, făcea 
parte din gașcă. 

Nu-i venea să creadă că s-a ajuns aici. 

Philip nu înțelegea de ce a rămas prieten cu el după 
bacalaureat dacă îl ura atât de tare. De ce a vrut să facă o firmă 
cu el? Nu-i trecea prin cap decât un singur răspuns. 

lan voia să rămână lângă ei. Dar umilinţa era tot acolo, în 
sufletul lui. Ca o tumoare malignă despre care n-a știut nimeni. 
Pe care n-a descoperit-o niciunul dintre ei. 

Ai lui îl vizitaseră de câteva ori. Nu i-au spus cine știe ce. Îi 
aduceau reviste, îl mângâiau pe frunte și-i spuneau că totul 
avea să fie din nou bine. 

Bullshit. Nimic n-avea să mai fie ca înainte. 

Dar n-avea chef să se gândească la asta acum. 

Îi povestiră pe scurt despre echipa care îl găsise și despre 
cum s-a întâmplat. 

l-au amintit ceva și despre un alt caz tragic. Despre o tânără 
care a fost găsită moartă. O femeie cu care a avut legături 
amoroase, spuneau ei. 

Anina - Philip nu făcu niciun comentariu. 

Nici măcar nu era vina lui. Dar poate că lan era implicat și-n 
asta. Se ținea după ea la fel de mult ca și el. 

e 

Intră asistenta. Asta abia vorbea suedeza, dar spitalul se 
aștepta de la pacienţi să aibă încredere în ea. Oare ce era în 
capul lor? 

— Avet visitator. 

— Poftim? 

— Fată, aiși. Visita. 

— Vizită? Spuneţi-i să intre. 

Era Caroline. Purta aceleași haine ca de obicei. O pereche de 
pantaloni largi, gri și un pulover croșetat. Işi puse geaca 
matlasată pe masă. Arată foarte bine azi, se gândi el. 

— Mama și tata nu mai vor să vorbească cu mine, îi spuse 
Caroline. 

— Nu vrei să mă întrebi mai întâi cum mă simt? 

— Păi, văd cum te simți. Mult mai bine decât atunci când te- 
au găsit, presupun. 

— De ce nu vor să vorbească cu tine? 

— Pentru că și-au dat seama că eu sunt iepurele albinos. 

— Cum? 

— Oamenii ăia de la firma de avocatură i-au contactat pe cei 
de la Facebook care n-au vrut să-i ajute la început. Dar din 
cauza anchetei, Emelie aia i-a întrebat din nou și a cerut 
informaţii despre identitatea user-ului cu poza aia de profil. 
Anton Antonson. Facebook a făcut publice câteva informaţii, 
printre altele, faptul că adresa mea de mail era atașată la contul 
ăla, așa că și-au dat seama că eu ţi-am trimis mesajele. Și au 

văzut că tot eu am contactat-o și pe Anina. Sau poate din cauza 
asta. 

Caroline ridică brațul. Philip zări tatuajul micuţ de deasupra 
încheieturii: un iepuraș alb cu ochi roșii. 

— Aha. Ce să-ţi fac? Numai tu ești de vină. M-ai terminat cu 
mesajele tale și cu felicitările alea și tot. 

— Și tot nu te-ai schimbat. 

— De ce ai venit aici? Ca să mă sâcâi la cap? A 

Philip încercă să se ridice în pat, dar nu prea reuși. Îl dureau 
fălcile și ceafa când se mișca. 

Caroline se ridică și se duse la el. 

— Oare de ce a făcut asta lan? 

Stătea aplecată asupra lui și îi scoase încet perna de 
deasupra, cea pe care își odihnea capul. 

— Aoleu, Caroline. Pui și tu niște întrebări... Habar nu am. lan 
e nebun, e bolnav rău de tot. Mă urăște pentru niște chestii pe 
care le-am făcut la paisprezece ani. N-am cum să înţeleg. 

Philip își simţi capul cu vreo zece centimetri mai jos când îi luă 
perna. 

— Te urăște pentru niște chestii pe care le-ai făcut când aveai 
paisprezece ani? 

Caroline ridică perna deasupra lui. N-o mai vedea acum, ci 
doar fața de pernă de culoarea untului la câţiva centimetri de 
faţa lui. 

Ce voia să facă? 

Îi auzi vocea. Părea că vine de undeva de departe. 

— Voia să te omoare pentru ceva ce ai făcut acum o sută de 
ani? 

Dintr-odată, Philip se simţi istovit. Dacă ar fi lipit perna aia de 
faţa lui, n-ar fi avut energia să se împotrivească. Nu cu ceafa aia 
amorțită de durere și cu maxilarul care-l durea și mai rău decât 
până acum. Nu cu toate medicamentele pe care i le-au băgat pe 
gât în ultimele ore. 

— Nu știu, Caroline. 

Înghiţi în sec. 

— Și tu? Ai fi vrut să mă omoare? 

Caroline cobori perna câţiva centimetri. 

Durerea îl săgetă în spate când încercă să scoată mâinile de 
sub pătură ca s-o împiedice. Abia se mișca. Chiar că era slăbit. 

Perna îi atingea vârful nasului. 

Îi auzi vocea; 

— Nu vreau decât să te schimbi și să nu te mai încurci cu tot 
felul de femei, fete și copii. Adu-ţi aminte că știu de ce ești cum 
ești. Doar am primit același tratament acasă, și tu, și eu. Dar 
asta nu înseamnă că eu trebuie să fiu ca tine. 

Philip încercă să-i răspundă, dar gura îi amorţise. Caroline 
tresări. 

Aruncă perna. Aceasta ateriză pe fotoliu. 

Apoi își puse geaca și ieși. 

Philip se gândi că geaca aia era prea frumoasă și călduroasă 
ca să fie a ei. Lui Caroline nu-i păsa de obicei dacă era cald sau 
frig. Se îmbrăca mereu cum o tăia capul. 

Era o idioată. 

* 

Teddy stătea acum la Linda, dar nu mai dormea în camera lui 
Nikola. l-a promis că n-o s-o mai facă atunci când s-a mutat 
înapoi. 

Dormea pe canapea. 

Spre bucuria Lindei și a lui Teddy, Nikola a dormit acasă în 
fiecare noapte de la incidentul acela din pădure. Mai mult de o 
săptămână. O singură noapte a lipsit de acasă, dar i-a sunat să 
le zică unde e. 

El și Teddy discutaseră despre chestia aia o singură dată. 

S-au întâlnit în bucătărie dimineaţa, după ce Linda a plecat la 
serviciu. Nikola stătea cu ochii în pământ. Teddy stătea lângă 
cafetiera cu care se mândrea Linda tot timpul. „Un Nespresso”, 
zicea ea. „E ca și când ai fi membru într-un club al iubitorilor de 
cafea. Și cafeaua e tot timpul proaspătă în pastilele alea mici”. 

Lui Teddy i-a luat o jumătate de oră să-și dea seama cum 
funcționează, prima oară când a folosit-o. 

— Voiai să zici ceva? spuse Teddy zâmbind. 

Nikola deschise ușa frigiderului și își turnă un pahar de suc. 

— Scuze. 

— Nu trebuie să-ţi ceri scuze. Știu cum e. Și îmi pare rău de 
Chamon. Cum se mai simte? 

— Ca dracu’. 

— Îmi dau seama. Dar promite-mi un lucru. 

Nikola puse paharul pe masă. 

— Nu executa ordine orbește, Nikola. Gândeşte cu capul tău. 
Să nu uiţi asta. Eu, unul, nu cred că el e cel pe care-l căutați. 

— De unde știi? 

— Gut feeling”. lan l-a răpit pe celălalt tip pe care-l căutați. 
Dar nu el a omorât-o pe verișoara lui Chamon. Altcineva a făcut- 
O. 

— Cine? 

— Nu știu încă. 

— Și ai de gând să afli? 

Teddy nu știa ce să-i răspundă. 

— Vreau să te întreb ceva. De ce ne-ai lăsat să plecăm? îl 
întrebă Nikola. 

— Nu e așa de ușor, Niko. 

— De ce? 

Teddy introduse o pastilă în espressor. 

— Nu știu, uite, chiar nu știu. 

e 

Maxilarul i se vindecase repede și se dezumflase deja. Putea 
să mănânce mâncare solidă, dar vânătaia era la fel de vizibilă și 
devenise ușor verzuie. 

Canapeaua din apartamentul Lindei era mai confortabilă 
decât cea de la Dejan. Își scutura pernele în fiecare zi. Și totuși, 
simţea că era prea scurtă pentru el. Nu putea să se întindă ca 
lumea și într-o noapte chiar se culcase pe jos ca să doarmă 
măcar o dată liniștit. Când l-a găsit acolo dimineaţa, Linda crezu 
că a căzut din pat în somn și i se făcu milă de el. 

În seara următoare găsi o saltea gonflabilă lângă canapea. 
Teddy se culcă aici și, spre mirarea lui, descoperi că nu era 
deloc incomodă. 

Dimineaţa auzea discuţiile șoptite dintre Nikola și Linda, când 
era obosit și nu voia să se trezească așa de devreme. Sora lui 
nu se lăsa deloc. Încerca și acum să-l dea pe brazdă pe nepotul 
lui. 

e 

Teddy își vizită din nou mentorul de la Forțele de Muncă, dar 
primi același răspuns ca și înainte. „O să dureze ceva, Teddy, 
dar știi cum se zice: toate drumurile duc la Roma”. 

Nu era chiar același lucru, data trecută îi spusese că „Roma n- 
a fost construită într-o zi”. _ 

Teddy prefera cea de-a doua replică. In orice caz, nu găsi 
nimic de lucru. 


37 instinctul (engl.). 

Onorariul de la firma de avocatură Leijon intrase puţin la apă 
după ce i-au dedus tot impozitul și ajunsese la cincizeci de mii 
de coroane. Asta însemna că putea să se menţină pe linia de 
plutire încă vreo patru, cinci luni. Restul de trei sute de mii 
rămăseseră într-un cont al firmei Leijon, conform rugăminţii lui. 

Îl sună pe Mogge Viking într-o după-amiază, după o plimbare 
cu Nikola. 

— Teddy, tu chiar ești un om de cuvânt. N-aș fi crezut, spuse 
Mogge uimit după ce Teddy îi spuse că vrea să-și plătească 
datoriile. 

— Cu o condiţie. Banii o să fie transferați dintr-un cont 

În altul. 

— Aoleu, nu se poate. E impossible, cum zic francezii. Noi nu 
lucrăm așa. 

— Asta e, n-ai de ales. 

— Glumești? Chiar ai cashu' într-un cont? 

— Yes, și nu într-un cont oarecare. E contul unei firme de 
avocatură. 

Mogge Viking începu să râdă. 

— OK, for you only, my friend. Se pare că lumea e capabilă de 
schimbare. Bine, lasă că rezolvăm noi. 

e 

Ziua, Teddy încerca să se antreneze și să petreacă timpul cu 
Nikola. Se duceau la piscină să înoate, stăteau și două ore la 
saună și vorbeau despre Bojan, Linda, despre cum a fost să stea 
la pârnaie. Se duceau în oraș și se uitau la lucruri pe care nu și 
le permiteau. Vorbeau despre ce avea să facă Nikola cu viața 
lui. Îl interesau calculatoarele și să se antreneze, îi spuse el. 

— Și dreptul? îl întrebă Teddy. Nu ţi se pare interesant? 

Nikola rânji. 

— N-o să primesc note de trecere la nicio materie. Am cam 
aceleași șanse să mă fac avocat câte ai tu să te faci poliţist. 

Teddy își duse mâna la gură ca să-și ascundă zâmbetul larg. 

e 

Într-o seară, Linda îi spuse că o sunase Dejan și că-l ruga pe 
Teddy să ia legătura cu el. 

„Nu cred că-i o idee bună să ne vedem chiar acum” îi scrise 
Teddy într-un sms. „Cred c-ar fi bine să păstrăm distanța 
deocamdată”. 

Dar Dejan nu se dădu bătut. Acum că avea numărul lui, îl 
suna și îl bombarda încontinuu cu mesaje. Teddy nu-i răspunse, 
dar îi asculta mesajele. Dejan încerca să-l convingă că nu vrea 
decât să-l scoată la o bere și să discute pe îndelete cu el. Nimic 
altceva. 

Teddy nu știa cum să interpreteze toate astea. Ori voia să se 
întâlnească cu el ca să-i facă felul pentru că își băgase nasul 
unde nu-i fierbea oala - de atâta își dădea seama și singur. Ori 
chiar voia să-i dea o explicaţie. Ambele variante erau la fel de 
neliniștitoare, chiar dacă prima părea mai logică. 

Până la urmă, Teddy îi răspunse cu un sms: „OK, hai să ne 
vedem. Dar nu acum, hai s-o lăsăm pe vară. Când se mai 
liniștesc lucrurile”. 

Primi imediat un răspuns de la Dejan. „Numai să știi. No hard 
feelings. A fost doar business as uzual. El a luat legătura cu 
mine. Zgârcitul dracului”. 

Apoi mai sosi un sms: „Și pot iar să merg. Nu mai am nevoie 
de cârje. Dar știi cumva care a fost porcul ăla care m-a ciuruit?” 

Dejan încheie cu un smiley. 

Teddy nu-i răspunse. 

3 martie 


Zebra de pe hol o surprinse pe Emelie, cu toate că mai fusese 
la ei. 

Catharina Schale arăta mult mai bine decât ultima oară când 
s-au văzut. Probabil că-și făcuse părul șuviţe de curând pentru 
că avea o nuanţă blond-cenușie perfectă și probabil că fusese la 
solar sau folosea un fond de ten fantastic pentru că arăta 
bronzată și sănătoasă. 

Emelie întinse mâna ca s-o salute, dar Catharina făcu un pas 
spre ea, întinse capul și o sărută pe ambii pomeţi. 

— Bine ai venit, spuse ea în timp ce-i luă haina extrem de 
scămoșată, își dădu seama Emelie. 

— Ce bine că ai putut să vii. Intră, te rog. 

Catharina o conduse în bibliotecă. 

Emelie observă că femeia se împiedică în prag. 

Se așezară pe canapea. Aceasta i se păru la fel de incomodă 
și Emelie avea impresia că trebuie să-și controleze fiecare 
mușchi ca să stea normal. Sunt lucruri pe care n-o să reușesc să 
le învăţ niciodată, se gândi Emelie. 

— O clipă. Mă duc să-l chem pe Carl-Johan, spuse Catharina. 

Emelie lucra ca de obicei la birou de câteva zile. Pregăteau o 
nouă tranzacţie și Emelie era responsabilă de raportul due 
diligence. Nimic ieșit din comun, doar că de data asta i-au 
permis să le împartă diverse sarcini unor stagiari mai tineri 
decât ea. Și totuși, petrecuse treizeci de ore din ultimele 
patruzeci și opt în biroul micut unde aveau calculatoarele. Aerul 
era închis și mapele se umpleau cu documente atât de repede, 
încât nici nu apucau să le verifice, iar cei doi stagiari tineri nu 
înțelegeau ce anume trebuie să caute. 

Dar, într-un fel, era chiar plăcut. Un teritoriu cunoscut. Aici n-o 
păștea niciun risc. Nu trebuia să se teamă c-o să dea peste tipii 
ăia cu bâta lor de baseball. Sau c-o să găsească o femeie 
moartă în spatele cărucioarelor cu dosare. Avea nevoie de asta 
ca să nu se mai gândească la restul. 

La Anina. 

În plus, a apucat să se întâlnească și cu Felix, la un pahar de 
vin, într-o seară. 

Felix nu voia să înțeleagă nici în ruptul capului unde a 
dispărut atâta timp. Și el era avocat la un birou mai mic care se 
ocupa mai ales de cazuri de drept civil și insolvabilitate. Era un 
loc de muncă de cu totul alt calibru decât Leijon. Felix zicea că 
muncește prea mult când se întorcea acasă la nouă seara, de 
două ori pe săptămână. 

După aceea s-au dus acasă la ea și au făcut sex. 

Dar ceva i se părea schimbat lui Emelie. Nu-i mai făcuse 
aceeași plăcere ca de obicei. 

Gândurile îi zburau aiurea. 

e 

Carl-Johan nu arăta la fel de bine ca nevastă-sa. Era neras și 
avea ochii roșii. 

— Bună, Emelie, îi spuse pe o voce obosită. 

Catharina spuse: 

— De fapt, voiam doar să-ți mulţumim pentru ce ai făcut. Nu 
prea îmi vine să ies din casă acum când toţi jurnaliștii ăștia 
oribili ne bombardează cu întrebări, așa că ne-am gândit că ar fi 
mai bine să vii tu aici. 

Emelie se întrebă de ce nu voiau să-i mulțumească și lui 
Teddy, dar nu spuse nimic. 

Catharina puse un pachet pe masă. Părea că se străduia să 
arate bine dispusă. 

— Deschide. 

Era un bol rotund mare, din sticlă. Pe o etichetă atașată cutiei 
de carton, Emelie citi: „Vas Dagg”%. 

Era frumos, chiar dacă era prea mare pentru garsoniera ei 
micuță. Citi mai departe textul de pe etichetă: „Când a proiectat 
vazele ei pentru Svenskt Tenn, Carina Andersson s-a inspirat din 
obiectele exotice pe care Estrid Ericson le-a luat din ţările pe 
care le-a vizitat”. 

Afară părea să fi sosit primăvara, deși Emelie știa că era încă 
destul de frig. Soarele pătrunse în cameră și se reflectă în firele 
de mătase din covor. 

— Cum se simte Philip? întrebă ea. 

— Se reface pe zi ce trece, răspunse Carl-Johan. Dar e tot într- 
o stare de șoc. 


38 Vaza „Rouă”. 

Mai discutară câteva minute despre starea de sănătate a lui 
Philip și despre ce scriseseră ziarele despre caz. 

Lui Emelie îi venea greu să se concentreze. Se gândea tot 
timpul la Anina și la Cassandra. In ceea ce o privea pe cea din 
urmă, Emelie sunase la poliţie și aflase că fata se afla în 
custodia celor de la Migrationsverket. 

După un timp, Carl-Johan se ridică și dădu să iasă. 

— Scuză-mă, Emelie, dar mai am niște treburi de rezolvat. 
Încă o dată, îţi mulţumesc pentru tot ce-ai făcut. Și vrem să-i 
transmitem salutări călduroase și partenerului tău, Teddy. 

Emelie se ridică. 

— Atunci cred c-o să plec și eu. 

— Nu, nu, nu pleca încă. Hai să bei o cafea cu mine mai întâi, 
spuse Catharina. După toate astea mi-e și silă să-mi beau 
cafeaua singură. 

Emelie auzi ușa din hol trântindu-se după Carl-Johan. 

e 

Pe masuţa de cafea se afla o tavă cu plăcintă cu mere, o 
sosieră cu sos de vanilie, o spatulă pentru tort, două farfurioare 
și două cești cu cafea. Și mai erau și câteva pere și un cuțit mic 
pentru fructe pe un blat de lemn. Pe cuțitaș scria Porsche. 

— Pot să te servesc cu niște plăcintă? întrebă Catharina. 

li tăie cu grijă o felie. 

Emelie observă imediat că îi tremura mâna. 

Catharina așeză bucata de plăcintă pe o farfurioară și i-o 
întinse. 

— Şi niște pere, poate? 

Incepu să taie cu atenţie o pară cu cuțitul cel mic. 

— Nu vreau, mulțumesc, spuse Emelie. 

Catharina mușcă din pară. 

— Eu nu mănânc alimente care conţin carbohidrați, așa că 
trebuie să mă mulțumesc cu niște pere. 

Luă din nou cuțitul și mai tăie câteva felii de pară. 

* 

Teddy insista să se întâlnească cu ea de mai multe zile. Îi 
lăsase cinci mesaje, chiar dacă Magnus i-a spus clar că, în ceea 
ce-i privea, cazul era închis. 

Dar ea nu-i răspunse. După mai multe zile, primi un sms. 

„Putem să ne vedem undeva lângă casă?” 

Stabiliră o întâlnire afară, pe Djurgårdsbron. El și Caroline 
Schale. 

Era o zi frumoasă și mulţi locuitori ai orașului erau afară și se 
plimbau. La terase se vedeau chiar și câţiva optimiști care își 
beau cafeaua în aer liber. Nici chiar așa, se gândi Teddy. 

Ghici că era sâmbătă. Gândul că nu mai știa ce zi e îl deprima 
și nu făcea decât să întărească imaginea lui de șomer /oser. 

În depărtare se zăreau turnurile ascuţite ale muzeului 
Nordiska. Arăta ca un castel dintr-un basm. Dar Teddy știa că în 
orașul ăsta nu era loc de basme. 

O văzu de departe, apropiindu-se din capătul celălalt al 
podului. Purta o geacă mare, umplută cu puf. 

Când se opri în faţa lui, Teddy putu să descifreze inscripţia de 
pe mânecă: Mountain Works. Cei doi dădură mâna și începură 
să se plimbe în tăcere. 

Întreaga situaţie părea ciudată. Caroline fusese la un moment 
dat printre suspecți pe parcursul anchetei din cauza mesajelor și 
a cărților ei poștale trimise lui Philip. 

Și acum? Mai era oare suspectă? se întreba Teddy. 

Geaca. 

— Înainte să începi cu întrebările, pentru că bănuiesc că de 
asta ai vrut să ne întâlnim, aș vrea să-ţi mulţumesc, spuse 
Caroline după câteva sute de metri. 

În dreapta lor se vedea apa strălucitoare din 
Djurgârdskanalen. Câteva bucăţi de gheaţă mai pluteau și acum 
pe suprafaţa ei. 

— Pentru ce? 

— Că ai salvat-o pe fata aia. 

— Pe cine? Pe Cassandra? 

— Da, mulțumesc. O s-o ajut. Vreau să mă asigur că primește 
permis de ședere în Suedia. 

Teddy își imagină ţigara aprinsă a madamei. 

Caroline spuse: 

— M-a sunat și mi-a povestit ce-ai făcut. Dar cred c-o să fie 
greu. Cassandra e speriată de moarte de un fel de blestem. 
Spune că au blestemat-o în Nigeria. Se pare că e o practică 
destul de comună, face parte din traficul de carne vie. Le taie o 
șuviță din păr sau o unghie și se duc cu ea la un vraci. Și dacă 
femeia încearcă să fugă sau nu-și plătește datoriile inventate de 
ei, poate s-o păţească rău de tot. 

— Juju? Voodoo african? 

— Exact. E o nebunie. Nici nu trebuie să le păzească sau să le 
amenințe pe fete, la cât sunt de speriate de blestem. Și nu 
reușesc s-o conving pe Cassandra că e o prostie. Nu îndrăznește 
să spună nimic. 

— Am observat. Și am văzut că nu le păzea nimeni. Nici 
măcar nu le ţineau încuiate în casa aia. 

Merseră mai departe. Peste tot se auzea susurul și picuratul 
apei. Zăpada se topea în jurul lor. 

— Dar bănuiesc că nu de asta ai vrut să ne întâlnim. Ca să 
auzi multumiri. 

— Nu. Eu mi-am făcut treaba, firma de avocatură și-a încheiat 
socotelile cu mine. Așa că voiam să ne întâlnim în privat. Pur și 
simplu, nu pot să uit de povestea asta. Vreau să aud de ce s-a 
ajuns aici. 

— Te înţeleg. Mama și tata și-au achitat datoriile față de 
Leijon. Poliţia a preluat cazul. Probabil c-o să mai scormonească 
un timp, o să ne cheme la interogatorii și tot așa. 

— Da, sunt sigur. Dar voiam să aud versiunea ta, spuse 
Teddy. Numai tu știi de ce ai făcut ce-ai făcut. 

Caroline deschise gura, dar aşteptă până când un jogger trecu 
pe lângă ei. 

— Îi urăsc pe părinţii mei. Și îl urăsc și pe fratele meu. Și 
totuși, nu pot să mă abţin să nu-mi pese. 

Caroline se întoarse spre el și îl privi drept în ochi. Preţ de o 
secundă, Teddy se simţi stânjenit. 

— De ce? 

— Știu de ce a ajuns fratele meu așa. Am fost educați cu 
aceleași metode. 

— Ce vrei să spui? 

— Trebuia să fim niște urmași demni și să ducem mai departe 
idealurile tatei. Tata care avea propriile metode de educare. N-o 
să uit niciodată pedepsele lui. Nu-i vorba că ne-a bătut cu 
cureaua sau cu pumnul. Nu, totul făcea parte din planul lui. 
Dacă nu ne făceam temele cu dădaca, ne punea să scriem 
chestii de genul: „O să mă străduiesc să fiu un elev mai bun” de 
o mie de ori, în carnețelul lui maro. Uneori ne lua o sâmbătă 
întreagă. Dacă nu făceam reverenţe cum voia el când îi salutam 
musafirii, ne punea să stăm ghemuiţi, legaţi la picioare și la gât 
cu o sfoară. Încă o mai păstrează și acum, am văzut-o în dulapul 

lui acum când am stat la ei. Pentru tata nu există decât două 
lucruri: eticheta și disciplina. Probabil că ne-a iubit în felul lui, 
dar să ne trateze cu căldură sau cu gingășie - așa ceva nu 
exista în lumea lui. Și asta l-a influenţat pe Philip. 

— În ce sens? 

— Nici el nu-i capabil de căldură umană sau de empatie. N-a 
fost capabil niciodată, de când îl știu. A încercat să transforme 
însușirile astea în opusul lor. De asta am încercat să-l opresc. 
Am încercat să salvez oamenii care puteau să sufere din cauza 
violenţei lui. Și cred că ești singurul care a înțeles cu ce se 
ocupa, de fapt, Philip. 

— Știu ce făcea, da. Dar crede-mă că există destui ca el în 
orașul ăsta. 

— Mi-am dat seama și eu. Acum. Trei ani m-am chinuit să-l 
conving să se schimbe. L-am sunat, i-am trimis mesaje, scrisori. 
Tot. În ultimele luni am fost complet obsedată de chestia asta. 
Mi-am luat liber și m-am mutat înapoi în Suedia, fără să-i 
înștiințez pe ai mei sau pe Philip. Am început să-l urmăresc, să-i 
controlez viața. Am făcut tot ce mi-a stat în putinţă ca să-l 
opresc, ca să le salvez pe fete. lar persoanele pe care nu le-am 
putut împiedica să se întâlnească cu el le-am contactat ulterior. 
De la fetele pe care le-a întâlnit în cluburi de noapte până la 
prostituatele pe care le-a violat. 

— Cum ai cunoscut-o pe Cassandra? 

— După ceva timp, am descoperit că Philip închiria un 
apartament pe Fatbursgatan. A făcut rost de el printr-un 
intermediar, a folosit numele altcuiva. Singurul lui scop era să 
găsească un loc unde să poată să-și ducă femeile. Nu voia să-și 
folosească celălalt apartament. Nu voia să-l dea în vileag 
Stephanie sau vreun vecin. Dar garsoniera are pereți groși și 
vecinii nu-l băgau deloc în seamă. Am văzut-o pe Cassandra 
ieșind de acolo acum câteva săptămâni. Așa că m-am dus să 
vorbesc cu ea. 

— Și Anina? Cu ea ce s-a întâmplat? 

Aerul expirat de Caroline deveni un nor de abur care se 
dizolvă în umezeala din jur. 

— Nu știu. Dar ea a fost ultima dintre fetele abuzate de Philip 
cu care am apucat să vorbesc. Era dificilă, Anina. Nu prea voia 
să înţeleagă. 

— Ce anume? 

Teddy se gândi la ce-i spusese Anina lui Emelie. Că persoana 
care o contactase părea complet nebună. 

Caroline nu-i răspunse. 

Pașii lor scârțâiau pe pietriș când o luară spre grădinile 
Rosendal. Fură nevoiţi să facă slalom printre firicelele de apă și 
băltoacele de pe poteca pietruită. 

Cerul nu mai era perfect senin. Niște nori cenușii invadaseră 
repede cerul primăvăratic. 

Teddy comisese multe infracțiuni de-a lungul vieţii. Furase, 
minţise și păcălise oameni. Nu-și mai amintea nicio zecime din 
tot ce făcuse. Era cât pe ce să omoare pe cineva. Răpise și 
șantajase vreo șase persoane în anii lui activi, unul din ei fiind 
Mats Emanuelsson. Dar nici prin cap nu-i trecuse vreodată să 
umilească o femeie în halul ăla. 

— Când a început cu comportamentul ăsta? întrebă el. 

— Demult, îmi amintesc de o întâmplare de pe vremea când 
era la liceu. O fată ne-a spus că s-a dat la ea la o petrecere. Dar 
nu s-a ajuns la o reclamaţie oficială. În orice caz, eu i-am 
povestit maică-mii. Știi ce mi-a zis? 

Dintr-un motiv obscur, Teddy se gândi la unghiile îngrijite ale 
Catharinei Schale. 

— Mi-a zis că nimeni n-are voie să-l defăimeze pe Philip, nici 
măcar propria-i fiică. Trei luni mai târziu, m-am mutat de acasă. 
La un internat din Anglia. Aveam cincisprezece ani. 

Copacii golași începură să se legene în vântul din ce în ce mai 
puternic. 

Teddy își repetă întrebarea: 

— Și de ce a murit Anina? 

Vântul se înteţi. Picături mici și îngheţate îi aterizară pe față. 

Caroline începu să plângă. Teddy căută o batistă sau un 
șerveţel prin buzunare, dar nu găsi decât scame. 

Stockholm fusese un oraș însorit cu câteva minute mai 
devreme. 

— Nu știu, se smiorcăi Caroline. 

Scoase o bucată de hârtie galbenă din buzunarul gecii și își 
suflă nasul de câteva ori, după care o aruncă la coșul de gunoi. 

— E îngrozitor. 

După un timp, reuși să se calmeze. 

— Mi-aș fi dorit s-o salvez. E vina mea, n-ar fi trebuit s-o 
presez. 

— Nu, nu lua vina asupra ta. N-ai greșit cu nimic. Dar poţi să- 
mi răspunzi la o întrebare? Ai o geacă foarte frumoasă. E a ta? o 
întrebă Teddy. 

Caroline se uită la el de parcă ar fi fost complet sărit de pe fix. 
Lacrimile i se uscară numaidecâăt. 

— Ce legătură are asta cu ce ziceam? 

— Nu știu. Dar spune-mi, e a ta? 

— Da, e a mea. E călduroasă și îmi place și cum arată. 

— La cine stăteai pe 20 februarie? 

— De ce? 

— Așa, vreau să știu. 

— Eram la mama și tata, dar am ajuns acasă târziu. Vrei să 
insinuezi ceva? 

— Nu, nu cred. Mă întrebam doar. Mai era cineva la voi în ziua 
aia? 

— Da, un tip, un angajat de-al firmei Redwood. Și acum, 
explică-mi: ce-i cu întrebările astea? 

— O să-ţi explic altă dată. 

Cei doi făcură stânga-mprejur și merseră mai departe în 
tăcere. 

Mintea lui Teddy încercă să analizeze situaţia. 

Ploaia continuă să cadă. 

La pod, Caroline se opri și dădu mâna cu el. 

— Sper că ai primit răspunsurile pe care le voiai. Sună-mă 
dacă mai vrei să mă întrebi ceva. 

Caroline o luă spre Strandvăgen. 

Teddy rămase pe loc. Avea părul ud și apa îi curgea pe frunte. 
Clienţii optimiști ai cafenelelor dispăruseră. 

Ce să facă? Să sune la poliţie? Sau s-o sune pe Emelie? 

Trebuie să mai fie ceva. O dovadă mai plauzibilă decât geaca 
aia. Niște semnalmente pe care să le fi văzut Emelie la persoana 
aia care a ieșit valvârtej din blocul de pe Kârsbărsvăgen. Sau la 
mașina aia cu care a dispărut. 

În clipa aceea, Teddy avu o revelaţie. 

O rupse la fugă prin ploaie. 

* 

Carl-Johan se simțea tot mai prost dispus când se gândea la 
comportamentul soției sale. Era prea ameţită de la pastilele cu 
care se îndopase în ultimele zile. Tremura și se clătina ca un 

portdrapel în timp ce o conducea pe avocata aia a lui Magnus în 
salon. Spera ca Emelie să nu fi observat nimic. 

Carl-Johan stătea în mașină și se gândea în tăcere. Şoferul, de 
obicei vorbăreţ, nu-i punea nicio întrebare. N-o mai făcuse de 
când cu întâmplarea aceea îngrozitoare. 

Se întreba ce mai urma. Adevărul era că, de când îl găsiseră 
pe Philip, Titti părea și mai absentă decât înainte, când acesta 
era dispărut. Era ca și când amintirea ar fi fost mai dureroasă 
decât întâmplarea în sine. 

Stătea mai mult în casă, evident, de fapt, amândoi făceau 
asta. Pe de o parte, pentru că nu aveau chef de confruntări cu 
jurnaliștii, cum îi spusese și lui Emelie. Răpirea lui Philip era 
subiect de pagina întâi pentru presa murdară, de câteva zile. 
Asta confirma exact ce bănuise tot timpul. De îndată ce cazul 
ajungea la poliţie, linia era liberă pentru nemernicii ăia de 
jurnaliști. Pe de altă parte, pur și simplu, nu era în stare să 
înfrunte realitatea de dincolo de pereţii casei. Era neliniștit. 
Speriat, chiar. Erau atât de vulnerabili. Copiii lui. Soţia lui. El 
însuși. 

Nu mai dormise niciodată atât de prost ca în zilele acestea. 

Dar cu Mama nu era doar asta. Părea că se închide în ceva. 
Refuza să se întâlnească cu terapeutul cu care Carl-Johan 
vorbise chiar de două ori. Nu voia să vorbească cu nimeni 
despre răpirea lui Philip. Abia dacă ascultase debriefing-ul lui 
Magnus, când acesta îi vizitat acasă ca să treacă în revistă cele 
întâmplate. Voia doar să se ducă în vizită la Philip o dată pe zi, 
escortată de câţiva tipi de la Redwood și să se uite la televizor. 

e 

Urma să participe la o întâlnire, deși era sâmbătă. Trebuia să 
se întâlnească cu directorul unei subsidiare care avea nevoie de 
o mustrare severă. Se întreba dacă avea să se poată măcar 
concentra. Dar trebuia să fie prezent. N-avea voie să se 
ascundă. 

Tonul Mamei părea încordat și dezechilibrat. 

Chiar că nu era ea însăși în ziua aceea. 

* 

Coşul pentru hârtii era de tip standard, tipic pentru 
Stockholm. Din metal, vopsit în verde, cu un capac pe care-l 
puteai ridica dacă voiai să arunci obiecte mai voluminoase. 

Teddy ridică ușor capacul și își strecură mâna în coș. 

Scoase hârtia mototolită în care își suflase nasul Caroline, o 
desfăcu încet și constată că era o amendă pentru parcare într- 
un loc nepermis. Amenda pe care niciun locuitor al 
Stockholmului nu voia s-o vadă sub ștergătoarele de parbriz. 

Culoarea aceea galbenă, se gândi el - culoarea aceea Îl 
făcuse să reacționeze. Nu mai văzuse pe nimeni să-și sufle nasul 
în așa ceva. 

Pe verso, Teddy citi adresa unde fusese parcată mașina: 
Korsbărsvăgen 9. 

Era trecută și data și ora exactă: 20 februarie. Ora 22:45. 

Și numărul de înmatriculare: MFG 637. 

În faţa blocului Aninei. 

Emelie o găsise moartă câteva minute mai târziu. 

Teddy nu cunoștea numărul acela de înmatriculare. Trimise 
un sms la Registrul Auto. Tagg îl învățase. Dacă bănuiai că ești 
urmărit de un gabor sau că mașina din faţa casei era a unui 
poliţist în civil, apelai la trucul ăsta. 

Teddy știa că mașina pe care o văzuse Emelie era parcată pe 
trotuar. Cineva trebuie s-o fi văzut, se gândi Teddy, convins că 
poliţia bătuse la ușile oamenilor după moartea Aninei. Dar 
paznicii din Stockholm păreau mai chiţibușari decât colegii lor 
din Södertälje; proprietarul mașinii apucase să încaseze o 
amendă. O amendă pe care cel care urcase în mașină o 
smulsese de sub ștergătoare și o îndesase în buzunarul gecii. 

Telefonul îi zbârnâi. ÎI scoase și se holbă la mesaj. 

Picăturile de ploaie se loviră de ecran ca niște perle mici. 

Primise un răspuns. 

Nu știa ce să facă. 

O sună pe Emelie. 

* 

Ar fi trebuit să plece de mult. 

Și totuși, era încă acolo. Nici ea nu știa de ce. 

Poate din cauză că gazda ei părea atât de zăpăcită - ea, care 
păruse să plesnească de sănătate când a întâmpinat-o la ușă. 
De parcă ar fi avut nevoie de ajutor ca să înţeleagă ce se 
întâmpla în jurul ei după răpirea fiului său. Sau poate fiindcă nu 
reușea să se ridice de pe canapeaua aia. 

În clipa aceea îi sună telefonul. Emelie văzu numărul lui 
Teddy. Nu se mai văzuseră de la debriefingul lui Magnus. 

— Mă scuzi, dar trebuie să răspund, spuse ea. 

— Eu sunt, spuse Teddy. 

— Sunt la Catharina Schale, putem să vorbim mai încolo? 

— Nu, ascultă-mă. 

— OK, stai așa. 

Emelie se ridică și ieși din bibliotecă. Teddy n-ar fi rugat-o să 
întrerupă o discuţie cu familia Schale dacă n-ar fi fost vorba 
despre ceva important. 

— Ce s-a întâmplat? 

— Te aude? 

— Nu. 

— Tocmai m-am întâlnit cu Caroline. 

Emelie lipi telefonul de ureche. 

Teddy îi povesti repede ce se întâmplase. Ce geacă purta 
Caroline și ce a aruncat la coșul de gunoi. 

Emelie înlemni. Inima îi bătea nebunește, de parcă ar fi vrut 
să-i sară din piept. 

— Pot să-i pun câteva întrebări Catharinei, dacă vrei, spuse 
ea. 

— Doar dacă sunt și eu acolo. Să nu închizi. 

e 

Emelie se așeză cu grijă pe canapea, cu toate astea, era cât 
pe-aci să-și piardă echilibrul când încercă să se sprijine de 
spătar. 

— Cu cine ai vorbit? 

— Cu Teddy, spuse Emelie și strecură telefonul în buzunarul 
sacoului fără să-l închidă. 

— E așa de înalt... 

Emelie habar n-avea despre ce vorbea Catharina. 

— Da, e destul de... dezvoltat. 

— Dar e la fel de dezvoltat și, ca să zic așa, mental? 

— Nu cred că înţeleg la ce te referi. 

— Nu, nu. Și ce voia? 

— Nimic, trebuia să stabilim niște chestii. 

— Mai colaboraţi cu el? 

— Nu, adevărul e că nu. Dar m-am gândit la câteva lucruri. E 
OK dacă îţi pun câteva întrebări? 

— Da, sigur. 

— Aveţi cumva o mașină cu numărul de înmatriculare MFG 
637? 

— Da, e mașina noastră. Un Golf. O folosim când nu e șoferul 
la noi. 

— Și la cine sunt cheile? 

— Păi... la noi. 

— Îmi cer scuze că întreb, dar se poate ca angajatul celor de 
la Redwood să fi împrumutat mașina în seara sau noaptea din 
20 februarie? 

— 20 februarie? 

— Da. 

— De ce? 

— Mă întrebam și eu. 

— Stai să mă gândesc... nu, cred că pe vremea aia nu mai era 
la noi. L-am trimis acasă că oricum nu ne era de niciun folos. 
Dar vreau să știu încotro baţi. 

— Aș mai avea câteva întrebări. Pot să continui? 

— Nu știu dacă mi se par chiar așa de amuzante, sincer. 

— Unde stătea Caroline pe 20 februarie, îţi mai amintești? 

— Păi, să vedem... încă nu se mutase de la noi. Da. Stătea la 
noi. Dar pui niște întrebări cu totul diferite față de ce mă 
așteptam eu. Cred că ajunge. 

— Dar era acasă în seara sau noaptea aia? 

— N-ai auzit ce-am spus? Mă baţi la cap cu ce-a făcut fiică- 
mea în februarie. N-are legătură cu ce s-a întâmplat cu fiul meu, 
nu-i așa? 

— Nu, adevărul e că nu. Are legătură cu ce s-a întâmplat în 
noaptea de 20 februarie. 

Catharina se mută mai aproape de Emelie. 

— Auzi? Eu nu mai tolerez întrebările astea ale tale. 

Emelie încercă să se miște câţiva centimetri mai încolo, dar 
Catharina îi puse mâna pe picior. 

— Atunci poate ar fi mai bine să plec, își încercă norocul 
Emelie. 

Dar era prea târziu. Ochii Catharinei scăpărau. 

— Să știi că părinții lui Philip fac totul pentru el, șuieră ea. Și 
nimeni, nici ţiganca aia, nici tu n-aveţi dreptul să-l defăimaţi. ȘI 
acum mă mai iei și la întrebări despre fiică-mea. În propria mea 
casă. 

Emelie îi evită privirea și încercă, în același timp, să se tragă 
în spate. Ar fi trebuit să se așeze în fotoliu, nu pe canapea după 
ce vorbise cu Teddy. 

Catharina se aplecă peste ea. Mâna și-o ţinea în continuare pe 
piciorul ei. 

Dintr-odată, Emelie își dădu seama că în cealaltă mână ţinea 
cuțitul de curăţat fructe. 

— Curviștină mică, șuieră Catharina. 

* 

Teddy asculta cu atenție la telefon, în timp ce alerga. 
Djurgårdsbron se afla la doar câteva sute de metri de 
apartamentul lui Titti și Carl-Johan. 

Maxilarul îl durea și mai mult. De parcă fiecare pas pe asfalt s- 
ar fi transformat în lovituri mici pe fălcile lui. 

Dar de data asta n-avea de gând să se lase surprins de vreun 
nebun înarmat cu un ciocan. De data asta avea s-o ajute pe 
Emelie. Ploaia cădea aproape vertical. 

Teddy gâfâia. 

Era un răpitor. Făcuse atâtea lucruri nasoale pentru bani. 

Dar își ispășise pedeapsa. 

Și ajutase și un om care fusese răpit. 

Restabilise echilibrul. Nu era nevoie să facă mai multe acte de 
eroism. 

Și totuși, trebuia să ajungă. 

Auzise vocea Catharinei Schale la telefon. 

Femeia aia era nebună. 

* 

Venele de pe brațele ei slabe erau albastre și umflate. 

Emelie nu reuşi să scoată nicio vorbă. Stătea aproape culcată 
pe spate. Catharina mai avea puțin și se culca peste ea. 

Afurisita aia de canapea! 

Dacă ar fi stat în picioare, ar fi putut să fugă de acolo sau s-o 
pună la punct așa cum procedase și cu lan. Dar din poziția asta 
n-avea cum. 

Nu și cu un cuțit de curățat fructe aflat la cinci centimetri de 
ochiul ei. 

Catharina o împroșcă cu salivă când deschise gura. 

— Habar nu ai cum e să fii mama cuiva! O mamă e în stare de 
orice. Trebuie să fie în stare de orice! ţipă ea. 

Emelie nu îndrăznea să-și miște capul. Ținea privirea aţintită 
asupra vârfului cuţitului și se încordă atât de tare, încât începură 
s-o doară umerii. 

Catharina când tipa, când șoptea. Îi îndruga verzi și uscate 
despre datoria unei mame, despre sfințenia unui fiu, complet 
incoerentă. Despre disprețul lumii înconjurătoare faţă de familia 
ei. 

Până la urmă se opri. Amuţise. 

Emelie avea impresia că se holbează la ea, dar tot nu 
îndrăznea să ridice capul. 

— Spune ceva, șuieră ea. 

Saliva ateriză pe fruntea lui Emelie. 

Voia să-i răspundă, dar avea impresia că are gura plină de 
hârtie de ziar. 

Vârful cuţitului se afla în continuare deasupra ochiului ei 
drept. 

— Ce vrei să spun? reuși să îngâne până la urmă. 

— Spune ce crezi despre mine. 

— Nu știu nimic. 

— Dar ce crezi? 

Emelie nu știa de ce îi răspunsese. Îi vorbi aproape în șoaptă. 

— Tu ai fost pe Korsbărsvăgen pe 20 februarie? Asta vreau să 
știu. Erai îmbrăcată cu o geacă groasă, umplută cu puf? Te-ai 
urcat într-un Golf? Și ce s-a întâmplat acolo sus, la Anina 
Björklund? Vreau să știu ce s-a întâmplat. Tu erai, nu-i așa? 

Femeia începu să urle. Tremura din toate încheieturile. 
Apartamentul se umplu de ţipătul ei. Parcă era un animal rănit. 

Emelie înregistră mișcările ei, cum își retrase mâna ca să-i 
aplice lovitura cu cuțitul. 

Încercă să-și ridice mâna ca să se apere. 

Poate era prea târziu. 

N-ar fi trebuit să accepte cazul ăla. 

Dar în clipa următoare, ceva o împiedică pe Catharina. 

— Gata. Ajunge. 

O voce bărbătească. 


Teddy gâfâia. 

Gemea. 

Ar fi trebuit să fie într-o formă mai bună. Doar era afară. Liber. 
Avea posibilitatea să se antreneze. 

Marmura albă strălucea în casa scărilor. Liftul abia se mișca, 
așa că o luă pe scări. Formase codul la interfon înainte să intre. 
Și-l amintea de la ultima vizită la Carl-Johan și Titti. 

Părea să fi trecut o veșnicie de atunci - deși nu erau decât 
două săptămâni. 

Telefonul îi zbârnâise în timp ce o asculta pe Emelie. 

Teddy privi ecranul. Era un mms de la Caroline, dar Teddy nu 
era sigur că-l poate deschide fără să întrerupă convorbirea. 
Trebuia să aștepte. 

Sări câte cinci trepte deodată. 

Apartamentul era la ultimul etaj. 

Pe ușa familiei Schale nu mai era nicio plăcuţă, probabil că o 
scoseseră după răpirea lui Philip. Era de înțeles. 

Își luă avânt și se propti în ușă cât putu de tare. 

Își amintea că mai aveau și un grilaj, ceea ce însemna că ușa 
în sine nu era foarte groasă, altfel n-ar fi avut nevoie de o 
întărire. 

Ecoul se răspândi pe casa scărilor. 

Teddy își luă din nou avânt. Avea impresia c-o să-și facă praf 
umărul. 

Se gândi din nou la lovitura cu ciocanul a lui lan. 

Se aruncă încă o dată spre ușă. 

Ceva se întâmplă. Lemnul crăpă. 

Ușa se deschise. 

Grilajul era deschis. Nimeri nas în nas cu zebra. 

Auzi ţipete dinspre bibliotecă. Făcu pași mari. 

e 

— S-a terminat. 

Teddy îl văzu pe Carl-Johan ţinând-o strâns în brațe pe 
nevasta lui. 

— Trebuie să te odihnești. 

Cei doi stăteau pe jumătate tolăniţi pe canapea. 

Teddy se duse lângă Emelie care stătea lângă măsuţă, la o 
distanţă considerabilă de Catharina. 

— Ești bine? 

* 

— Susţine că m-am dus la fata aia, Anina, și c-am omorât-o. 

Catharina se întinsese pe canapea cu dosul palmelor peste 
ochi. O poză teatrală. Carl-Johan îi dăduse drumul. Vorbea pe un 
ton mai calm acum, dar era răgușită și gata să izbucnească în 
plâns. Își pierduse complet controlul. Era ca un copil. 

Emelie îi privi pe amândoi. Bineînţeles că au rămas surprinși 
când au auzit bubuitura aia din hol și l-au văzut pe Teddy 
intrând valvârtej. Dar acum părea că-l ignorau cu desăvârșire. 

— N-am zis așa ceva. Am pus doar câteva întrebări. 

Cuţitul de curăţat fructe era pe o măsuţă, departe de ei. Carl- 
Johan îl smulsese din mâna Catharinei. 

lar acum stătea pe marginea canapelei și o mângâia pe obraz. 

— Ce prostie monumentală, spuse el, și îi aruncă o privire 
acuzatoare lui Emelie. O să discut eu cu Magnus. Noroc că am 
ajuns acasă la timp. Întâlnirea a fost amânată, așa că m-am 
întors imediat. 

Emelie nu știa încotro s-o apuce. Teddy stătea lângă ea și se 
juca absent cu telefonul. Avea părul umed și gâfâia. Părea 
complet terminat. Emelie se întreba ce avea de gând. 

— Dar de ce, Carl-Johan? De ce spune așa ceva? se lamentă 
Catharina. 

Carl-Johan se ridică în picioare și continuă să se holbeze la 
Emelie. 

— Nu știu, Mămica. Tu nici măcar nu știi să conduci. Nici 
permis nu ai. N-ai condus în viața ta. 

Teddy continuă să se uite la ecranul telefonului. 

Apoi ridică privirea. 

— Atunci tu ai făcut-o, Carl-Johan. Tu te-ai întâlnit cu Anina 
Björklund în noaptea aia. 

Epilog 


Teddy locuia în continuare la Linda. Maxilarul i se vindecase 
complet. 

Trecuseră mai multe luni fără să fi găsit o chirie convenabilă. 
Și nici loc de muncă. Dar măcar era într-o condiţie fizică mai 
bună. Din lipsă de ocupaţie, se antrena cât putea de des. 

Urmărise ancheta în ziare. Procesul intentat lui Carl-Johan 
Schale a ţinut patru zile. După ce poliţia a găsit amprentele lui 
în apartamentul Aninei Björklund, el a început să mărturisească 
totul. 

Teddy nu mai auzise nimic de Emelie sau de Magnus, dar știa 
că fuseseră amândoi audiaţi de către procuror. 

Astăzi, 22 mai, urma să afle și verdictul. 

Mesajul pe care-l primise de la Caroline pusese punctul pe i. 
L-a deschis în timp ce stătea lângă Emelie și asculta tonul 
acuzator al lui Carl-Johan. Era o poză cu Caroline și un prieten 
necunoscut. Cei doi beau vin și păreau că se distrează de 
minune. Sub poză scria: „Asta am făcut între nouă și miezul 
nopţii pe 20 februarie. Ca să știi și tu./C”. 

Metoda prin eliminare: Caroline n-avea cum să fi fost pe 
Korsbărsvăgen pe 20 februarie, dacă era adevărat ce scria în 
mms. Carl-Johan îi confirmase că Titti n-avea permis și nu știa să 
conducă. Îi mai rămânea Carl-Johan. 

Singurul care avea acces la geacă și la mașină. 

e 

Teddy sună la tribunal. Folosea calculatorul lui Nikola. Cei de 
acolo i-au promis c-o să-i trimită verdictul pe mail. 

Interesul mass-mediei era de-a dreptul exagerat. Poate că era 
de așteptat. Familia Schale făcea parte din lumea financiară de 
top a Stockholmului, acel procent din populaţie care deţinea 
jumătate din ţară. 

Acea parte a populaţiei care își făcea veacul prin saloanele 
VIP ale societăţii. 

În mod normal. 

Tribunalul Stockholm 


Inculpatul: Carl-Johan Philip Schale 
510324 - 0034 
Ulrikagatan 5 
115 23 Stockholm 


Avocat privat: Av. Ulrik Hansson 


Hantverkargatan 78 
112 38 Stockholm 


Chemare la judecată pentru: 


Omor calificat, respectiv ucidere din culpă, respectiv lovituri 
cauzatoare de moarte 


Interogatoriu (extras) 
Carl-Johan ne-a declarat următoarele: 


A aflat că Anina Björklund a făcut anumite declaraţii privitoare 
la fiul lui, Philip Schale. Anina Björklund a spus, printre altele, că 
vrea să-l denunțe la poliţie pentru viol. În clipa aceea, Carl-Johan 
a încercat să ia legătura cu ea ca să discute despre asta. Nu i s- 
a părut normal ca Anina Björklund să facă astfel de acuzații 
defăimătoare la adresa lui Philip. Oricum, Carl-Johan voia să 
audă și versiunea Aninei Björklund. Situaţia era deosebit de 
delicată deoarece, la momentul respectiv, Philip era dat 
dispărut. Carl-Johan nu se simţea prea bine. Văzând că nu 
reușește să ia legătura cu Anina Björklund, Carl-Johan s-a 
deplasat cu mașina la domiciliul acesteia. A împrumutat geaca 
fiicei lui care locuia la părinţi temporar. Geaca este fabricată de 
firma Mountain Works. Și-a folosit propria mașină, un Golf, cu 
numărul de înmatriculare MFG 637. A parcat-o în fața intrării, 
destul de neglijent, într-un loc probabil nepermis pentru că, mai 
târziu, a primit o amendă. Asta se întâmpla la miezul nopţii, dar 
în clipa aceea, lui Carl-Johan nu i-a trecut prin cap că e o oră 
nepotrivită pentru vizite. 

| s-a permis să intre în bloc și apoi în apartamentul Aninei 
Björklund. In apartament, Carl-Johan a avut o discuţie cu Anina 
Björklund despre afirmaţiile făcute de aceasta. Erau doar ei doi 
în apartament. La început, atmosfera a fost degajată, dar la un 
moment dat, Anina Björklund a început să se comporte anormal. 
S-a ajuns la o discuţie aprinsă. Carl-Johan nu-și amintește în 
detaliu tot ce s-a discutat. Apoi Anina Björklund l-a îmbrâncit pe 
Carl-Johan și a început să se comporte de parcă ar fi înnebunit. 
Carl-Johan se simțea încolţit și întreaga situaţie i se părea 
neplăcută. A apucat-o de braţe pe Anina Björklund. În tumultul 
creat, Carl-Johan nu s-a mai putut concentra. Își aduce aminte 
că era foarte revoltat și furios. Până la urmă, a împins-o pe 
Anina Björklund astfel încât aceasta a căzut și a aterizat pe 
podea. Cel mai probabil, s-a lovit la cap foarte rău. Carl-Johan nu 
intenţiona s-o rănească pe Anina Björklund. Carl-Johan era doar 
revoltat și speriat. Nu bănuia că gestul lui va provoca o căzătură 
atât de nefericită. Carl-Johan are șaizeci de ani și nu e foarte 
puternic. 


Motivarea Tribunalului (extras) 


În urma audierii inculpatului Carl-Johan Schale, a medicului 
legist Eva Grentund și a comisarului de poliţie Per Torulfson care 
a investigat locul crimei, s-a constatat că inculpatul a îmbrâncit- 
o foarte puternic pe victima Anina Björklund. Aceasta s-a lovit cu 
capul de calorifer și a decedat pe loc din cauza leziunilor suferite 
la nivel cerebral. 


Cu toate acestea, nu s-a putut dovedi că inculpatul Carl-Johan 
Schale a intenţionat s-o rănească pe Anina Björklund. Intenţia lui 
pare să fi fost, mai degrabă, exprimarea nemulțumirii sale față 
de afirmaţiile Aninei Björklund. De asemenea, nu s-a putut 
stabili cu certitudine dacă leziunile suferite de victimă constituie 
o urmare inevitabilă a gestului inculpatului. Cu toate acestea, 
Carl-Johan Schale a intuit cu siguranţă că o îmbrânceală atât de 
puternică poate avea urmări fatale. Mai departe, din investigaţie 
reiese că inculpatul Carl-Johan Schale a comis fapta într-o stare 
psihică extrem de tulburată. El însuși a admis că era furios. Din 
mărturia vecinului Saman Hassan reiese că acesta a auzit prin 
perete o voce de bărbat. Acesta striga „curvă afurisită” și „acum 

îți ţii gura”. Cel mai probabil, cel care a strigat a fost tocmai 
Carl-Johan Schale, chiar dacă acesta nu-și mai aduce aminte 
exact ce a spus. 


Faptele lui Carl-Johan Schale dau dovadă, conform înţelegerii 
Tribunalului, că acesta era indiferent faţă de riscurile implicate 
de gestul său. De aceea, inculpatul va fi condamnat pentru o 
infracţiune săvârșită din culpă, adică ucidere din culpă sau omor 
calificat, și nu pentru lovituri cauzatoare de moarte. 


Referitor la întrebarea dacă fapta trebuie considerată omor 
sau omor calificat, aceasta depinde de un anumit factor, în mod 
special, și anume, dacă Anina Björklund l-a provocat sau nu pe 
inculpat. Această problemă trebuie analizată din perspectiva 
celor declarate de Carl-Johan Schale referitor la cursul 
evenimentelor, având în vedere că nu există martori care să fi 
asistat la întregul proces. Anina Björklund a făcut anumite 
afirmaţii referitoare la fiul lui Carl-Johan Schale și l-a îmbrâncit 
pe acesta de câteva ori. Prin urmare, faptele lui Carl-Johan 
Schale nu pot fi considerate neprovocate. De aceea, fapta 
inculpatului trebuie considerată ucidere din culpă. 


Decizia Tribunalului: 


Conform cap. 3, § 2 BrB, Tribunalul îl condamnă pe Carl-Johan 
Schale la o pedeapsă cu închisoarea de 6 ani pentru ucidere din 
culpă. 

Hard diskul 


Cecilia îşi lăsă copiii la părinţii ei și se întoarse singură la 
Stockholm. Ai ei credeau că era încă hipersensibilă din cauza 
incendiului, că de asta adormea plângând în fiecare seară și s-a 
despărțit tot plângând de Lillan și Benjamin. N-aveau cum s-o 
înțeleagă. 

Bărbatul care a sunat-o din fata Primăriei a fost cât se poate 
de clar. Işi punea familia în pericol dacă suna la poliție, i-a spus. 
Și totuși, nu putea să nu se gândească la asta. Mats comisese 
cea mai gravă infracțiune, după părerea ei. Poate că merita să 
fie răpit, poate îl pedepsise Dumnezeu. Pe de altă parte, era 
încă soțul ei și tatăl copiilor. Fusese la poliție când l-au chemat 
și chiar și la un terapeut. Nu merita așa ceva. 

Ld 

Era complet singură în apartamentul proaspăt renovat. 
Deocamdată nu exista nimic acolo care să facă locul primitor și 
cald. Niciun covor, nicio perdea, niciun tablou. Nici măcar un 
televizor nu avea. 

Era clar: îi era dor de copii. Linistea asta era neplăcută, îşi 
aduse aminte de tavanul ars la care se uita atunci când a 
descoperit calculatorul. 

Incercă să citească, dar nu reuși să se concentreze. Până la 
urmă, nu făcu decât să privească în gol. li sună telefonul. 

— In legătură cu Mats. 

Nu recunoscu vocea. Nu era bărbatul care a așteptat-o cu 
gluga trasă peste ochi în fața Primăriei. Dar atitudinea era 
aceeași. 

— Ce vrei? 

— E la noi. 

— Știu. Dar spuneti-mi odată, ce vreți, de fapt? 

— Sper că n-ai vorbit cu nimeni. 

— Nu. 

Simţea o durere surdă în stomac. Cum să se descurce singură 
în situația asta? 

— Avem nevoie de ceva ce-i aparține lui Mats. 

— Ce anume? 

— Cred că știi foarte bine ce. Și adu-ți aminte: dacă te duci la 
poliție, l-am terminat. E vorba de calculatorul lui. Ai înțeles? 
Trebuie să ne dai calculatorul lui Mats. 


Lumina se aprinse automat când formă codul și deschise ușa 
de oțel. 

Era un loc înfricoșător. 

Depozitul firmei Shurgard de pe Fruângen, unde pusese la 
păstrare toate bunurile din casă. Printre altele, calculatorul lui 
Mats. 

Coridorul cel lung din fata ei era întunecat, dar lămpile din 
tavan se aprinseră pe rând. Ușa se trânti în urma ei. Pe tavan se 
vedeau camere de supraveghere. 

Se gândi la expresia de pe fața lui Benjamin când îl 
îmbrățișase la părinții ei. „Sper că te întorci, mami”, i-a spus el. 

Jaluzelele de metal erau trase în fața boxelor pe lângă care 
trecea. 

Beton. Metal. Plexiglas. 

Luase un autobuz până acolo, dar făcuse o plimbare înainte 
să se ducă la depozit. Numai ca să se asigure că de data asta n- 
o urmărește nimeni. Trebuia neapărat să fie singură acolo. 

Pașii ei răsunau pe beton. Tinea în mână cheia cea mică de la 
lacăt. 

Numărul 151. 

Jaluzeaua se ridică zgomotos. 

Cutiile de carton așezate una peste alta păreau niște cărămizi 
dintr-un zid. 

Probabil c-avea să dureze ceva timp. 

e 

Dar îl găsise totuși. Calculatorul era mai accesibil decăt își 
imaginase. 

Se așeză pe canapea. Era din nou acasă. 

Oare avea să se mai simtă vreodată acasă în locuința aia? se 
întrebă ea. 

Făcuse o plimbare prin cartier și până să ajungă acasă. Nu 
părea să fi fost urmărită de nimeni. 

Calculatorul se afla pe măsuța de cafea. Lângă el așezase un 
hard disk extern pe care-l cumpărase la Elgiganten din Kungens 

Kurva. Nu era chiar pe lângă, când venea vorba de calculatoare, 
dar îl rugase totuși pe vânzător să-i explice cum să procedeze. 

O senzație neplăcută îi inundă întreg corpul. Nu voia să vadă 
ce conținea calculatorul lui Mats. 

Dar trebuia transferat totul. 

XXX 

Într-o seară, lui Teddy îi sună telefonul. Se întreba cine e 
pentru că își schimbase de curând numărul. Din câte îș 
amintea, îi anunţase doar pe Magnus, Emelie, Linda, Nikola, pe 
tatăl lui și pe Dejan. 

— Salut, sunt Loke. 

— De unde ai numărul meu? 

— Sunt Loke, n-auzi? 

— Eşti un drăgut. 

— M-ai rugat să caut o chestie care te interesa personal, îţi 
mai aduci aminte? 

— Da. 

— A fost mult mai greu decât cealaltă treabă, asta-i clar. De 
asta a durat atâta. 

Teddy avu impresia că inima îi bătea cu viteză dublă. Uitase 
deja de favoarea pe care i-o ceruse lui Loke atunci când s-au 
întâlnit la Lâtet și l-a ajutat cu site-ul ăla de proxeneţi. Asta se 
întâmpla cu trei luni în urmă. 

Își aduse aminte de spusele tatălui său. „Trebuie să fii sincer 
față de tine însuţi”. 

— L-am verificat pe Mats Emanuelsson, spuse Loke. A murit 
de mai bine de patru ani, știai? 

— Da, mi-a povestit Sara pe vremea aia. S-a sinucis. 

— Ah, tu ştia? 

— Asta mi-a zis Sara. 

— Dar l-ai răpit cu mulţi ani înainte. 

— Da. 

— De ce? 

— Pe vremea aia am crezut c-o fac pentru bani. 

— Dar tipul era lefter. 

— Da, am aflat și eu mai târziu. Tot Sara mi-a zis, după 
moartea lui Mats. 

— Mats Emanuelsson era membru Dreamboard. Știi ce-i aia? 

— Habar nu am. 

— E una dintre cele mai mari rețele de pedofilie din lume. 

— Ce? 

— E o reţea de pedofili pe net. E cea mai bolnavă chestie pe 
care am văzut-o în viața mea. Și au diferite niveluri. Ca să intri 
în Super VIP dot, care-i nivelul cel mai avansat, trebuie să fi 
comis singur abuzuri. Ca să intri în liga aia, Dreamboard îţi cere 
să faci poze în care să se vadă clar cum copiii ăia suferă și 
plâng. Băieţii organizau și întâlniri live. Chiar și în Suedia. 

Teddy nu știa ce să zică. 

Loke continuă: 

— Dar se pare că pe Mats Emanuelsson a început să-l mustre 
conștiința și s-a dus la poliţie. Putea să dezvăluie toată schema. 
Calculatorul lui era unul dintre serverele folosite de reţea. Era pe 
cale să predea calculatorul la poliţie. Dar a fost răpit... 

Teddy simţi cum i se strânge stomacul. 

—... de tine. 

— Bine, dar habar n-aveam. Era un job la comandă. 

Se gândi la vorbele lui Dejan. „Business as usual”. Chiar așa a 
și fost. 

Apoi se gândi la lan Crona - care fusese condamnat de 
curând. La paisprezece ani de închisoare. 

Loke spuse: 

— Nu, poate nu știai care era scopul răpirii. Oricum, 
calculatorul lui Emanuelsson n-a mai ajuns la poliţie. Aţi 
șantajat-o pe nevastă-sa, Cecilia, să vi-l predea vouă... 

— Eu n-am șantajat pe nimeni... eu doar l-am răpit, l-am 
supravegheat și... 

— Poate nu tu, personal, dar cineva o șantaja. 

Pe Teddy îl durea stomacul tot mai tare. Se gândi la ziua 
aceea în care Ivan și un tip necunoscut au venit la casa în care 
el și Dejan îl ţineau pe Emanuelsson, cum au închis ușa și cum l- 
au chinuit. Işi amintea clar că Mats Emanuelsson urla de durere 
în camera aia. 

Se întinse pe salteaua gonflabilă. 

— N-am știut, spuse el cu vocea sugrumată. 

Opt ani. 

— Eu te cred, Teddy. Dar asta nu-i împiedică pe scârbele alea 
să-și vadă de treabă, având în vedere că nici acum nu i-a dat 
nimeni în vileag. Calculatorul ăla a dispărut, cum ţi-am zis. Cred 
că reţeaua aia are membri activi în toată Suedia, pe toate 
nivelurile. 

Teddy respira încet. Se gândi la felul abrupt în care se 
despărţise Sara de el, de cât de speriată era. La patru ani după 
răpirea aia, după ce începuse cu investigaţiile pe cont propriu. 

— Chiar nu se poate face nimic? spuse Teddy. 

— Nu, crede-mă. Jegurile astea stau cu ochii în patru. Ai văzut 
cât timp mi-a luat să aflu toate informaţiile astea. Dar ne-am 
putea apropia de ei dacă am găsi un server. Calculatorul lui 
Mats Emanuelsson, de pildă, pe care urma să vi-l predea 
nevastă-sa. Sau o duplicare de date. Ar fi fost o chestie... 

— O duplicare de ce? 

— O copie. 

Nu știa ce să zică. 

Avea un singur gând în cap. 

Că opt ani din viața lui dispăruseră din cauza scârbelor ălora 
bolnave. 

Prădătorii. 

e 

A doua zi primi un telefon de la Leijon. Era singur, acasă la 
Linda. 

— Salut, sunt Emelie. N-am mai vorbit de un car de ani. Ce 
mai faci? 

Discutaseră doar pe fugă după incidentul din apartamentul 
familiei Schale. 

Teddy îi spuse adevărul. 

— Așa și așa. Am primit nişte vești proaste. 

— În legătură cu...? 

— În legătură cu motivul pentru care am stat la pârnaie. 

— Of, fir-ar să fie. Ai chef să vorbești despre asta? 

— Nu, nu acum. 

— Bine, pentru că te-am sunat ca să te întreb dacă vrei să 
ieșim în oraș într-o seară. La cină. 

— La cină? Sper că nu-i vreun debriefing nou, vorba lui 
Magnus. 

— Nu, nimic de genul ăsta. Magnus nu vine. O să fim numai 
noi doi. Vrei? 

Părea sigură pe ea după voce. 

Teddy revăzu în minte figura ei în clipa în care încercase să-l 
împiedice pe lan în salonul ăla din vila Lovtuna. Razele de 
lumină din hol, filtrate de părul ei. 

— Sigur că da, cu plăcere, spuse el. Cu mare plăcere. 

